
PIRMOJO LEIDIMO PRAKALBA. 


Per kelerius metus skelbdamas Dievo Žodį Liepo- 
jos lietuviams, aiškinau dažniausiai katekizmą. Neradęs 
vieno, tinkančio man vadovėlio, savo pamokslams me- 
džiagą rinkau iš įvairių šaltinių. Stačiai pasisakau: Kur 
tik ką radau, mano tikslui tinkamo, tai ir suvartojau; 
kartais beveik ištisus pamokslus savaip esu perdirbęs. 
Kadangi dariau tai vien tik sau, tai ir nepažymėjau, ką 
ir kur pasisavinau. Daugiausia naudojaus raštais Kre- 
chowiecki'o, Szpaderski'o, Daąbrowski'o, Hunold'o, Spira- 
go's, Mark'o, Segneri'o, Bourdaloue... 

Sugrąžinus mūsų krašte lietuviams spaudą, drau- 
gų paragintas, surankiotą medžiagą pradėjau tvarkyti; 
tokiu būdu pasidarė mano pamokslų trys knygos: I apie 
„Tikiu į Dievą Tėvą“, II apie „Dievoir Bažnyčios įsaky- 
mus, nuodėmes ir dorybes“, III apie „Dievo malonę, šv. 
Sakramentus ir maldą“. Visose trijose knygose tilpo 
138 pamokslai; juos skiriu G. Dvasiškijai, kaip vadovą, 
Katalikų Bažnyčios mokslui dėstyti sakykloje. Jei Kunigi- 
ja, ypač jaunesnioji, aiškindama žmonėms Katekizmą, ras 
juose surinktą ir tam tikroj eilėje sutvarkytą pamokslams 
medžiagą, jei nepritirs tiek vargo, kiek aš kad turėjau, — 
mano darbas nenueis perniek. it 

Pamokslai apie „Tikiu į Dievą Tėvą“ nesubrendu- 
siai mūsų visuomenei vietomis gal bus per rimti; 
bet tikėjimo tiesos tai viso Apreikšto Mokslo pama- 
tas; jį tyčia stipresnį padėjau; kitos to dvasiško rūmo 
dalys — daug lengvesnės. Visur man obalsis buvo šv. 
Povilo, genčių apaštalo, įspėjimas: „Tavo žodis tebiina 
sveikas, nepeiktinas, kad priešininkas gėdytųsi, neturėda- 
mas nieko pikta pasakyti apie mus“ (Tit. 2, 8). Kaip tat 
įvykdyti man pasisekė, nuspręs nuolaidus skaitytojas; 
bent norėjau parašyti taip, kad jis nesigailėtų skaitęs, 
aš gi—rašęs. : 

1911 m. A 


ANTROJO LEIDIMO PRAKALBA. 


Prieš dvidešimtį metų buvau išleidęs „Sakyklai Va- 
dovą“. Gerbiamoji Dvasiškija sutiko jį nepaprastu palan- 
kumu. Per pusmetį neliko egzempliorių pusės. Po kele- 
rių metų visai pristigo knygų. Mažiausia bent dešimtis 
metų, kaip tų pamokslų nebegalima rasti knygynuose. 

Tuo tarpu buvau ne vieno kunigo klausiamas, ar 
jis negalįs dar gauti „Sakyklai Vadovo“. Išdalijau pas- 
kutines knygas. Nebegavusieji drąsino leisti antru atveju. 
Vieno dekanato Kunigų konferencija yra nutarusi prašy- 
ti antrojo leidimo. 

Visa tai mane skatino „Vadovą Sakyklai“ vėl reng- 
ti spaudai. Tačiau kol kas leidžiu tik vieną knygą ir tai 
trečią. Ji buvo mažiausia; ją pertvarkiau, padidinau bent 
ketvirta dalimi, pridėjau 10 naujų pamokslų. Nuo jos 
likimo pareis kitų dviejų pasirodymas. 

Tos irgi bus gerokai pataisytos turinio ir kalbos 
atžvilgiu. Naują, ketvirtąjį tomą—,„pasitaikomus pamok- 
slus“ paliksiu pačiam galui. Jaunesniems nesiimant toje 
srityje tinkamo darbo, tenka būti panašiam „į žmogų 
šeimininką, kurs išima iš savo iždo naujų ir senų daly- 
kų“. (Mt. 13, 52). E 

Panevėžys, 1931-V-2. i 
V. K. P, 


Įžanga. 


Žmogaus tikslas. 


„Ieškokite visupirma Dievo karalys- 
tės ir jos teisybės; o visa tai bus jums 
- pridėta“ (Mat. 6, 33). 


Vaikas, kurs dar protauti nemoka, įgrįsta užau- 
gusiems nuolatiniais klausimais: Kas čia? kam tai? dėl 
ko? iš kur?.. Kai paauga, ima plėtotis jo protas; pradeda 
mąstyti apie tai, ką jis aplink save mato; žmogus pasi- 
junta viršesnis esąs už kitus sutvėrimus, tarsi regimo pa- 
saulio valdovas. Bet kas rimtai pagalvos, turės paklausti 
savęs, iš kur visa tai radosi? kaip pirmas žmogus atsi- 
rado žemėje? kam aš esu šiame pasaulyje? kas bus su 
manim, kada mirsiu?... 

Klausimas, koks yra žmogaus tikslas ant žemės, 
nuo senų senovės rūpėjo visiems; tik niekas negalėjo 
rasti tikslaus atsakymo. Galvočiai sumanė daugybę įvai- 
rių atsakų; jų vieni.prieštarauja kitiems. Vieni sakė: Rei- 
kia naudotis svietu, kol tenka viekų; patenkinti visus 
savo geidulius. Kiti, priešingai, liepė suvaldyti savas ais- 
tras, įsigyti dorybių, žinoma, be vilties atpildo. Vieni spė- 
liojo, žmogaus tikslas esąs išlavinti savo dvasios ir kū- 
no jėgas, viešpatauti silpnesniems. Kiti patarė visai pa- 
sišvęsti žmonių labui... 

Tokių ir tolygių atsakymų į minėtąjį klausimą mo- 
kyti žmonės sugalvojo daugybę. Pasak šv. Augustino, 
pas pagonus buvusios 288 srovės; jų kiekviena savaip 
sprendusi. Tačiau tikras žmogaus tikslas ant žemės bu- 
vo neatspėtas; žmogus paliko, kaip buvęs, pats sau mįs- 
lė. O turėti aiškų atsakymą į tą klausimą yra labai 
svarbu; be jo žmogus klaidžios gyvenime, kaip vaikščio- 
jąs tankiame miške, nešviečiant saulei. 

Tą mįslę aiškiai išminė žmonėms krikščionybė, die- 
viškasis Apreiškimas. Kad niekas nesiteisintų: Nežinojo- 
me, „išklydome iš tiesos kelio“ (Išm. 5, 6), tą svarbiausį 
žmogaus gyvenimo klausimą išrišo patsai Dievas. Žmo- 
gaus tikslą žemėje priminė Išganytojas, sakydamas: „Ieš- 
kokite visupirma Dievo karalystės ir jos teisybės; 0 vi- 
sa tai bus jums pridėta“. Tą tikslą kartkartėmis atmena 
žmonėms Kristaus įsteigtoji Bažnyčia. 

Todėl ir aš, kaipo „Kristaus tarnas ir Dievo pa- - 
slapčių teikėjas“ (I Kor. 4, 1), pradėdamas aiškinti jums 
tikybos mokslą, šiandien išdėstysiu klausimą: Kam žmo- 
gus gyvena žemėje? Pasakysiu, kad-.1 žemė yra ištrėmi- 
mo vieta, o II dangus — amžina mūsų tėvynė. Parody- 
siu, kaip teisingai sako apaštalas šv. Povilas: „Čia mes 
neturime pasiliekančio miesto, bet ieškome būsimojo“ 
(Zyd. 13, 14). „Taigi, ieškokite visupirma Dievo karalys- 
tės ir jos teisybės, o visa tai bus jums pridėta“. 

I. Kiekvienas žmogus prigimtimi trokšta būti lai- 
mingas; į laimę linksta visos jo mintys, žodžiai ir dar- 
bai. Tuo tarpu, anot dainiaus: „Sunku gyventi žmogui 
ant svieto; visur tik vargas, nelaimės vienos; nuo nuliū- 
dimo skaudaus ir kieto tulže apkarto gražiausios die- 
nos... Lopšy mes verkiam, saulę išvydę: verkiame mei- 
lės pančius pažinę; verkiam nuo kelio tiesaus nuklydę; 
verkiame, karstą sau prisiminę...“ Teisingai žemė Bažny- 
čios maldose vadinama „ašarų pakalnė“. 

Tiesa, ir ant žemės žmogus turi ne kartą linksmų 
dienų, laimingų valandų; bet laimė ir linksmybė ne il- 
gam: antai džiaugsmas, šit aimanavimai; šiandien juokai, 
rytoj verksmas... „Nesigirk rytdiena, — sako Priežodžių 
knyga, — nes nežinai, ką ateinanti diena atneš“ (27, 1). 
Kuone kiekviena laimė ant žemės yra nelaimės pranašas. 
Pilypui, Makedonijos karaliui, buvo pranešti trys iš eilės 
laimingi atsitikimai; nusigandęs sušuko: „Ak, jau per 
daug buvau laimingas; taip nebegalės ilgiau būti“. 

„Taip maža paramos ant žemės; daug verksmo, 
skausmo ir kančios; retai dangus, rūsčiai aptemęs, pra- 
švinta ant našlės— galvos“ (Maironis) Džiaugsmas ret- 
karčiais paglamonėja širdį, nelyginant, saulės spindulys iš 
tirštų debesų; vieniems jis suskrieja, kaip žiežirba, ki- 

tiems meilią ašarėlę išspaudžia; bet veikiai viena užgęsta, 
kita nudžiūsta; žmogus, valandėlei nudžiugęs, pakėlęs 
akis dangun, vėl galvą lenkia žemyn. O kiek yra tokių 
žmonių, ant kurių visados juodas dangus, kuriems į 
tamsią bakužėlę niekados neįeina linksmesnis saulės spin- 
dulėlis?! Daugybė žmonių, kurie aimanuoja nuo lopšio 
iki karsto lentos. 

Vargšai paprastai mano, kad žmonės, visa ko per- 
tekę, jokių sielvartų neturi, esti laimingi... Bet ir turtuo- 
lių širdis dažnai suspausta, nors lūpos šaiposi; jų gy- 
venimas yra liūdnų ir linksmų įvykių grandinė; link- 
smos akimirkos greit prabėga; liūdnos valandos sunkia naš- 
ta slėgia pečius. „Nėra gryčios be dūmų“ —sako priežodis. 
Nerasi namų be dejavimų. Net ir karalių rūmai nėra lais- 
vi nuo kryželių. Ciesorius Karolis V yra pasakęs: „Aš 
turėjau laimingą viešpatavimą; to nežiūrint, neturė- 
jau niekad nė bertainio nesudrumstos linksmybės“, 

Pagaliaus, jei kam viskas sulig noru klotųs, ar būtų 
laimingas? „Ilgu, ilgu man ant svieto, nors, ko reikia, 
viskas yra; tartum, spaudžia man širdį kietą; verkt ne- 
noriu, ašaros byra“, — vaitoja Vienužis. Nebuvo, nėra 
ir nebus žmogaus laimingesniouž karalių  Saliamoną; 
jis vienok taip apie save sakosi: „Susikroviau sau si- 
dabro ir aukso, karalių ir šalių turtus... Nieko, ko mano 
„akys geidė, joms negyniau ir nedraudžiau džiaugtis visokiu 
pasimėgimu... Bet atsigrįžęs į visus darbus, kuriuos ma- 
no rankos buvo padariusios... aš mačiau visuose tuštybę 
ir sielos prislėgimą, ir kad niekas nepasilieka po saule“ 
(Pam. 2, 8—11). 

Nors žmogaus širdis ir maža, tačiau visomis že- 
mės gėrybėmis jos nepripildysi. Cezaris, užkariavęs 
pasaulio pusę, įgijo garbę, turtus, naudojosi visokiais 
patogumais; pagaliaus tarė: „Ar tai jau viskas?! Alek- 
sandras Didysis užėmė visą tuomet žinomąjį pasauli; 
nugirdęs, esant dar kitų, jam nežinomų kraštų, nuliūdęs 
verkė, kad negalįs jų pavergti. Žemės gėrybės tai, tarsi, 
muilo burbulai; jie gražiai blizga įvairiomis spalvomis, 
bet ūmai supliukšta. „Kai maži buvome, — sako šv. 
Pranciškus, — statėme triobeles iš šukių, medžgalių ir 
dumblų; jei kas mums jas ardė, tai verkėme; dabar patys 

iš to juokiamės. Taip pat kuomet nors pamatysime, 
kad mūsų prisirišimas prie pasaulio yra buvęs nieknie- 
kis ir juokas“... 

Paklausykite senos Rytų gyventojų pasakos; ji pa- 
aiškins sakomąjį dalyką. Tūlas išminčius, kurs, iki so- 
ties paragavęs visokių žemės mėgasčių, matydamas juo- 
se nesant laimės, nutaręs jos paieškoti plačiame pasau- 
lyje; skersai, išilgai išvaikščiojęs visą žemę; neaplenkęs 
nei kaimo surūkusios vargšo bakūžės, nei miesto rūmų. 
Bet visa buvę veltui: visur sutikęs skurdą, dejavimus, 
laimės nė žymės neradęs. Pagaliaus, po penkių dešim- 
čių kelionės metų, įėjęs miškan; čia pasiklydęs; kai kurį 
laiką nekantriai ieškojęs, kur išeiti. Tuo tarpu radęs gra- 
žią pilį; einąs vidun, žengiąs per kambarius: visur tuščia, 
ramu. Besidairąs: Aure durys su parašu: „Čia gyvena 
laimė“. Laiminga valanda! — sušukęs iš džiaugsmo 
keleivis: — galų gale randu tai, ko per tiek metų veltui 
ieškojau“. Drebančia ranka darąs duris; žiūrįs — kars- 
tas... 

Grabas — tai vienatinis atsakymas, kurį galime 
duoti klausiančiam apie laimę. Visa žęmė yra vieni ka- 
pai; žingsnį žengsi — karstą rasi; eilių eilios guli su- 
guldytos vienos ant kitų, seniai pavirtusios dulkėmis. 
Kiek tai žmonių išmirė nuo pasaulio pradžios, kiek nuo- 
lat miršta? Dabar ant žemės gyvena žmonių apie 1 mi- 
lijardas 850 milijonų; išmiršta kasmet lig 33 milijonų; 
kasdien — 00 tūkstančių, per valandą virš — 3000, per 
minutę — 60 žmonių. Baisu ir minėti! Stačiai kaip ru- 
deniop lapai nuo medžių byra, taip krinta žmonės, mir- 
ties pakirsti. Kad mūsų tai laukia, sakyti nereikia; pa- 
tys matote, kaip giltinė kasdien aplinkui kerta senus ir 
jaunus, didelius ir mažus. Pirmiau, ar paskiau visi, kurie 
dabar gyvename, turėsime skirtis su šiuo pasauliu; gal 
nebevieno mūsų jau arti galas. 

Pagalvokite, ar galima ramiai gyventi, nežinant nei 
dienos, nei valandos. „O kada trūksta vidujinio ramumo, 
— sako šv. Grigalius Nisenietis, — visos gyvenimo gė- 
rybės, kaip antai: turtai, sveikata ir tolygūs daiktai, ne- 
gali mums būti tikrai malonūs“. „Aš gyvenu, bet ne- 
žinau, kaip ilgai; mirštu — nežinau, kada; einu, nežinau, 

kur; argi galima, kad aš būčiau linksmas?“ (viduramžių gal- 
vočius). Kiekvienas mūsų mato, kaip sensta, jaučia be- 
siartinantį savo galą, turės tarti su kenčiančiu Jobu: 
„Mano dienos praėjo, mano mintys išsiblaškė ir kankina 
mano širdį... Lieka man tiktai karstas“ (17, 1—11). Gra- 
žiai pasakė senovės išminčius Solonas: „Mes, graikai, nė 
vieno žmogaus nevadiname laimingu prieš jo mirtį“... 

Jei galutinas žmogaus tikslas būtų gyvenimas ant 
žemės, vienas tik žmogus būtų nelaimingas. Kiti sutvė- 
rimai, paukščiai, galvijai, kad tik sveiki, sotūs, atsigėrę, 
yra patenkinti. Žmogui duok, ko tik nori, kiek geidžia, 
niekumet jo nepasotinsi.“ Vis dar jis ko nors trokš. 
Žmogus prigimtimi veržte veržiasi laimėn; tuo tarpu po 
trumpo, pilno visokių sielvartų gyvenimo, — gula kars- 
tan, laimės nepažinęs. Argi žmogus tik tuo skirtųsi nuo 
kitų sutvėrimų, kad jis vienas niekur, niekad neranda 
patenkinimo savo troškimų, kuriuos gaivina savyje? Ar 
neprotingas galvijas turėtų būti laimingesnis už žmogų, 
kad jis nejaučia kilnesnių, neįvykdomų siekimų. 

Taip esant, žmogaus gyvenimas reikėtų pavadinti 
apgaulė. Negali būti, kad balsas, šaukiąs žmogaus 
krūtinėje teisybės, būtų melagingas. Negali prigimtis 
taip skaudžiai mūsų apvilti. Jau pats negalėjimas nutildyti sa- 
vo troškulio šiame gyvenime — aiškus nurodymas, kad 
geidžiamosios laimės kur kitur turime ieškoti. Kadangi: 
mirtis kasdien akyvai veda mus į kapus, mūsų troškimai 
privalo išsipildyti anapus kapo. Nėra žemėje patvaraus 
gyvenimo. Pasak šv. Povilo: „Čia mes neturime pasi- 
liekančio miesto, bet ieškome būsimojo“. 


II.  Paklausykite toliau! Kiekvienas sutvėrimas su- 
tvarkytas pagal savo paskyrimą. Žiūrėdami jo prigimties 
ir savybių, mes matome, kaip jis atsiekia savo tikslą. Me- 
dis savo šaknimis skverbiasi žemėn, iš kurios čiulpia 
sau reikalingas sultis, kad nenudžiūtų. Žuvis nardosi van- 
denyse, retkarčiais teiškiša snapą, griebdama kokį mašalėlį. 
Paukštis suplasnoja sparnais ore ir vėl leidžiasi ant že- 
mės. Kad visi gyvuliai vaikšto, nuleidę galvas žemyn, 
tarsi, ant žemės ieškodami sau laimės, vienas tik žmo- 
gus į dangų žiūri, nors žeme slankioja. 

Todėl graikai vadina žmogų „antropos“; tai mū- 
siškai reiškia „žiūrįs aukštyn“. „ZŽmogau,— šaukia po- 
piežius šv. Leonas Didysis, — pažink savo didybę ir 
nenorėk žemintis nevertu savęs elgesiu. Visi sutvėrimai 
turi akis įsmeigtas į žemę; tuo tarpu tavo vieno akys 
nuolat susisiekia su dangumi, kad nuolat atmįntum, iš 
kur esi kilęs ir kur turi grįžti, nuolat minėtum; užtat, 
kaip Apaštalas mokina: „Ieškokite, kas yra aukštai... Pa- 
mėkite tai, kas yra aukštai, ne kas žemėje“ (Kol. III). 

Tikrai, kai žmogus apmąsto regimąjį pasaulį, nuo- 
stabią jo tvarką, kur viskas padaryta su skaičiumi, saiku 
ir svaru, — supranta esant jį - begalinės Esybės darbą; 
pamato, kad ir jis pats negali būti svetimas tam neregi- 
mam pasaulio Valdovui; kad priklauso nuo to Visagalio, 
kaip ir visa tai, ką tik aplink save regi; tada turi sušukti 
su Jobu: „Tavo rankos padarė mane ir sutvėrė mane 
visą aplinkui.  Apvilkai mane oda ir kūnu, kaulais ir gys- 
lomis sunėrei mane; suteikei man gyvybę ir mielašir- 
dystę; ir tavo apsilankymas sergėjo mano dvasią“ (10, 
8—12). 

Nelyginant, kaip kreipiasi gėlės į saulę, taip linksta 
žmogaus širdis į Dievą. „Kaip briedis trokšta vandens 
šaltinio, taip mano siela Tavęs, o Dieve“, — sako Do- 
vydas (Ps. 41, 2). Todėl ir šaukia šv. Augustinas: „Dėl 
savęs sutvėrei mus, Viešpatie; ir mūsų širdis — nerami, 
kol atsilsės Tavyje“. Pereikite visus žemės kraštus, iš- 
vysite, jog visur, nors būtų laukiniai, žmonės reikaluose, 
ypač nelaimėse kelia savas akis aukštyn, tiesia rankas, 
ieško, šaukiasi pagalbos kokios ten Esybės, nuo kurios 
galutinai viskas priklauso. 

Tiesa, žmonės labai klydo supratime tos nesupran- 
tamos Esybės; Atenuose garbino net „nežiuomą Dievą“. 
Bet nerasi tautos, kuri neturėtų jokios tikybos, kuri ne- 
žinotų jokių santykių su anuo pasauliu, gyvenamu ne- 
regimų dvasių. Teisingai pasakė Gomeras: „Visi žmo- 
nės ilgisi dievų“. Senovės graikų buvo svajonė apsigy- 
venti Olimpo kalne su dievais. Tą žmogaus jausmą ga- 
lima pavadinti gimtinio krašto ilgesiu, išsiilgimu namų 
Tėvo, į kurį kasdien šaukiamės: „Tėvę mūsų, kurs esi 
danguje...“ 


ŽMOGAUS TIKSLAS 13 


Jau pagonys nujautė dangų, kur mirusiųjų sielos 
gyvena didelėje laimėje. Mes, krikščionys, geriau žino- 
me amžiną savo tėvynę, kur nebebus nei vargų, nei siel- 
vartų. Ten išrinktieji „daugiau nebealks ir nebetrokš; 
jų neištiks saulė, nė jokia kaitra“ (Apr. VII, 16). „Dievas 
nušluostys nuo jų akių kiekvieną ašarą; mirties daugiau 
nebebus, nei dejavimo, nei šauksmo, nei skausmo“ (Apr. 
21, 4). „Ko akis neregėjo, nei ausis negirdėjo, nei į 
žmogaus širdį nejėjo, Dievas prirengė tiems, kurie Jį 
myli“ (I Kor. 2, 9). 

Dangus galutinas mūsų tikslas; čia tik įgysime 
geidžiamąją laimę. Bet daugelis žmonių, trumpai gy- 
vendami ant žemės, elgiasi taip, kaip tūlo pagonų kraš- 
to karaliai: Jie vienerius metus teviešpataudavę; paskui 
išvežti salon badu mirdavę; to nežiūrint, visai nesirūpinę 
būsimu savo likimu. O maža žmonių, panašių į vieną 
išmintingą karalių; jis per metus privežęs į minėtą salą 
visokių gėrybių ir paskiau ten pusėtinai gyvenęs. To- 
dėl Bažnyčia visiems primena Kristaus žodžiais: „Ne- 
kraukite sau turtų žemėje, kame rūdys ir kandys gadina, 
ir kame vagys iškasa ir vagia, bet kraukite sau turtus 
danguje, kame nei rūdys, nei kandys negadina, ir kame 
vagys neiškasa ir nepavagia“ (Mat. 6, 19). 

„Ieškokite visupirma Dievo karalystės ir Jos tei- 
sybės; o visa tai bus jums pridėta“. Turite ir kitų rei- 
kalų; juos privalote atlikti, bet, tarsi, antroje vietoje: „Ar- 
gi gyvybė ne svarbesnė už valgį, ir kūnas už dra- 
bužį? — klausia Išganytojas... Nebūkite tat bailiai susirū- 
pinę ir nesakykite: Ką valgysime, ar ką gersime, ar kuo 
apsidengsime.. Juk jūsų Tėvas žino, kad visa to jums 
reikia“ (Mat. 6, 32). Valgis, apdaras, pastogė — tai ma- 
žas daiktas, sulyginus su sielos išganymu, tai mažmo- 
žis; jį suteiks jums Viešpaties Apvaizda, kuri peni paukš- 
čius ir rėdo lelijas. „Taigi ieškokite visupirma Dievo 
karalystės ir jos teisybės; O vis tai bus jums pridėta“. 

Ieškodami Dievo karalystės, laikykitės „Jos teisybės“ 
ant žemės... „Taigi, atiduokite visiems, ką esate kalti: kam 
mokestį — mokestį; kam muitą — muitą, kam „baimę 
— baimę, kam pagarbą—pagarbą; niekam nieko kito ne- 
būkite skolingi, kaip tik kad kits kitą mylėtumėt; nes kas 

artimą myli, tas įvykino įstatymą“. (Rom. 13,7). Laikykitės 
įsakymų ir įeisite į amžiną gyvenimą (Mat. 19,17). Laimin- 
gas amžinas gyvenimas yra svarbiausias žmogui dalykas; 
jį, laikinai gyvendami ant žemės, galite pelnytis danguje. 
Todėl niekad nepamirškite Išganytojo žodžių: „Koki 
nauda būtų žmogui, jei jis laimėtų visą pasaulį, pats gi sa- 
ve prapuldytų“ (Luk. 9, 25). 

Į dangų veržtis turite visu atsidėjimu. Apreiškimas 
greta laimės danguje stato prieš akis pragarą su amži- 
nomis kančiomis ir sako, kad Viešpats pasmerks ten vi- 
sus, kurie ant žemės prasilenks su savo tikslu. „Ar jūs 
nežinote, kad neteisingieji nepaveldės dangaus karalystės? 
Neklyskite! nei paleistuviai, nei stabų garbintojai, nei sveti- 
moteriai, nei begėdžiai, nei vaikų darkytojai, nei vagys, nei 
godūs, nei girtuokliai, nei piktžodžiautojai, nei plėšikai 
nepaveldės dangaus karalystės“ (I Kor. 6, 9). Jų likimas 
bus pragare. „Ten bus verksmo ir dantų griežimo“ (Luk. 
13; 8). 

Šv. Bernardas keletą kartų dienoje klausdavo save: 
„Bernardai, kam čion atėjai?“ Taip pat ir jūs bent ret- 
karčiais paklauskite save: Kam esate ant žemės? (Gal 
tam, kad valgytumėt, gertumėt? Ne! Tokį tikslą turi gy- 
vuliai; jūs esate aukštesni, sutverti kilnesniems tikslams. 
Koks jūsų tikslas? Gal susirinkti turtų, gražiai rėdytis? 
Ir tai ne! Taip elgėsi Evangelijos aprašytas didžiaturtis: 
„Vilkėjo purpura ir ploniausia drobe ir kasdien puikiai 
pokiliavo... Mirė... ir buvo palaidotas pragare“ (Luk. 
16, 19). Kam tai esate ant žemės? Nugi, kad Dievą pa- 
žintumėt, Jį mylėtumėt, Jam ištikimai tarnautumėt ir pel- 
nytumėtės amžiną laimę danguje. “ 

* 
* * 


Stai, Mieli Klausytojai, tikras žmogaus tikslas ant 
žemės! „Ieškokite visupirma Dievo karalystės ir jos tei- 
sybės; o visa tai bus jumš pridėta!“ Šit ką per visus am- 
žius skelbia Kristaus Bažnyčia! Štai turinys visų pamo- 
kymų, kuriuos kuomet nors šventoje vietoje girdėjote! 
Toks bus tikslas ir šitų pamokslų, pradedamų šiandien 
sakyti didesnei Dievo garbei ir dvasiškai jūsų naudai. 

Išaiškinti jums iš eilės visas krikščioniškas tiesas ir iš 
jų kylančias pareigas, parodyti jums „Dievo karalystę ir 
jos teisybę“ -- tai didžiausia mano, kaipo „Kristaus tar- 
no ir Dievo paslapčių teikėjo“, priedermė. Noromis 
eikite į tuos pamokslus; jų atsidėję klausykite; O ką iš- 
girsite, uoliai vykdykite! „Palaiminti, kurie klauso Dievo 
žodžio ir jo laikosi“. (Luk. 11, 28). Amen. 


Apreiškimas. 


„„ „Tai yra amžinas gyvenimas, 
kad jie pažintų Tave, vienatinį tik- 
rąjį Dievą“ (Jon. 17, 3). 


Matydami gražius rūmus su šidais uždangstytais 

langais, numanote, kad juos kaš nors pastatė, kad juose 
kas nors gyvena. Savininkas mato einančius pro šalį, 
bet jo niekas iš oro negali pastebėti, jei pats nepasiro- 
dys, neapsireikš. Panašiai yra su Dievu; Jis regi žmones, 
o patsai pasislėpęs nuo mūsų akių. Žmonės, stebėda- 
mies gražiai sutvarkytu pasauliu, tarsi puikiais rūmais, 
spręstų, jog visata kokios tai begalinės Esybės darbas; 
bet kas Ji tokia, tikrai nežinotų, jeigu Jinai Pati nebūtų 
apsireiškusi. 
K Aiškiai tat rodo pagonai; jie, nesuprasdami, koks 
yra Dievas, garbina įvairių dievaičių daugybę; sutvėri- 
mams, kaip antai: saulei, mėnesiui, žvaigždėms — teikia 
dievišką garbę; net stabus, padarytus iš akmens, medžio, 
molio garbina, it dievus. Senovės išminčius Platonas 
giliu savo protu spėliojo, Dievas turįs būti vienas; ta- 
čiau pats prisipažino, jog apie Dievą ir dieviškus daly- 
kus protu nieko tikra negalįs sužinoti, Dievas pats turįs 
apsireikšti. Tikrai, be Viešpaties apreiškimo žmonės ge- 
rai nežinotų Dievo savybių, šv. Jo valios, kaip reikia Jis 
pagarbinti, kaip įrūstintas permaldauti... 

Užtat Sutvėrėjas atėjo silpnam sutvėrimui pagalbon; 
Dievas daug kartų apsireiškė žmonėms, pasisakė, kas 
esąs, ko iš žmonių reikalaująs. Mes, krikščionys, ką tik 
žinome apie Dievą, ką tik Kristaus Bažnyčia moko mus 

apie šv. Jo valią, vis tai kyla iš paties Dievo apreiškimo. 
Anot Kristaus: „Tai yra amžinas gyvenimas, kad jie pa- 
žintų Tave, vienatinį tikrąjį Dievą“. Pasižiūrėkime šian- 
dien, I kaip Dievas tėvišku rūpesčiu nuo pat žmonijos 


pradžios lig šios dienos duoda pažinti žmonėms Save ir ' 


Savo valią ir II kaip tas Dievo pažinimas ir šv. Jo va- 
lios vykdymas yra žmonėms reikalingas. 


I. „Dievas, daug sykių ir tuleriopu pūdu kalbėjęs 
kitados“, — sako šv. Povilas (Žyd. 1, 1). Sutvėręs pir- 
muosius žmones, Viešpats apsireiškė jiems, kada jie bu- 
vo Rojuje; bet ne iš karto apreiškė visa, ką mes dabar 
apie Dievą ir Jo valią žinome. Adomui ir Ievai Viešpats 
apreiškė, esant angelus ir piktąsias dvasias, įsakė neval- 
gyti vaisių medžio pažinimo, kas gera ir kas pikta. Kai 
piktoji dvasia sugundė juos peržengti Dievo įsakymą, 
Viešpats, išvarydamas juos iš Rojaus, pamatęs jų gai- 
lestį, prižadėjo atsiųsti Išganytoją, Savo Sūnų, vaduoti 
žmonėms iš amžinosios prapulties, kurion pakliuvo per 
nuodėmę. 

Savo pažadą kartkartėmis primindavo Dievas iš- 
tremtųjų Adomo ir Ievos vaikams, dievobaimingiems 
žmonėms: Noei, Abraomui, Izaokui, Jokūbui ir kitiems 
patrijarkams. Vėliau, kada patrijarkų ainiai, išrinktoji Die- 
vo giminė, žydų tauta, sunkiai vargo Aigipte, Viešpats 
apsireiškė Mozei ir pasiuntė jį pas Faraoną pasakyti, kad 
išleistų žydus iš Aigipto. Išvadavęs iš aigiptiečių  ver- 
govės, Sinajaus kalne Dievas apsireiškė visai žydą tau- 
tai ir tarė: „Aš esmi Viešpats, tavo Dievas, kurs tave 
išvedžiau iš Aigipto žemės, iš nelaisvės namų. Neturėk 
kitų dievų, tiktai Mane vieną. Netark savo Viešpaties var- 
do be reikalo. Sekmadienį švęsk. Gerbk savo tėvą ir mo- 
tiną. Nežudyk. Nepaleistuvauk. Nevok. Nekalbėk netiesos. 
Negeisk savo artimo moteries. Negeisk nė vieno daikto, 
kurs yra tavo artimo...“ 

Žydai peržengdavo tuos Dievo įsakymus; laikui 
slenkant, Viešpats išrinkdavo maldingus žmones, prana- 
šus; juos siųsdavo nusidėjėliams sudrausti. Pranašai, 
įspėdami žydus žodžiais: „Tai sako Viešpats“, praneš- 
davo jiems Dievo valią: ką jie privalo daryti, ko turi 

saugotis, ko gali laukti. Kad pranašams žmonės geriau 
tikėtų, Viešpats suteikdavo jiems galios pasakoti būsi- 
mus daiktus, pranašauti. Pranašai ypač daug pranešė 
apie- seniai pažadėtą Išganytoją: Jis gimsiąs Betliejaus 
miestelyje, būsiąs garsus Mokytojas, darysiąs stebuklus, 
daug kentėsiąs, mirsiąs prikaltas prie kryžiaus, bet atsi- 
kelsiąs iš mirties ir įžengsiąs į dangų... 

„Bet atėjus laiko pilnybei, Dievas siuntė savo Sūnų“ 
(Gal. 4, 4); kaip sakė Apaštalas: „Dievas, daug sykių ir 
tūleriopu būdu kalbėjęs kitados tėvams per pranašus, 
paskiausiai šiomis dienomis kalbėjo mums per Sūnų“. 
Dievo sūnus, Kristus, stačiai sakėsi:: „Aš tam gimiau ir 
tam atėjau į pasaulį, kad liudyčiau apie tiesą“ (Jon. 18, 
37). Išganytojas galutinai išaiškino tiesas, apreikštas žy- 
dams Senajame Įstatyme; Jis aiškiai pasakė, jog Dievas 
yra Trejybėje vienas, dangaus ir žemės Sutvėrėjas, kad, 
žmonėms nupuolus, Dievas Tėvas pažadėjęs atsiųsti sa- 
vo Sūnų, tai esąs Jis, Dievo siųstasis žmonių gelbėtojas. 

Išganytojas išvadavo žmones iš amžinos prapul- 
ties; sutaikė nusidėjėlius su Dievu, išdėstė žmogaus prie- 
dermes Dievui, liepė laikytis dešimties Jo įsakymų, my- 
lėti savo Viešpatį Dievą visa savo širdimi, visa siela, vi- 
su protu, visomis jėgomis, o savo artimą kaip pats 
save... Įstatė septynis Sakramentus, Dievo malonių šal- 
+tinius; išmokė melstis: „Tėve mūsų, kurs esi danguje...“ 
Taip įsteigė krikščionišką tikybą; ja, tartum, surišo žmones 
su Dievu; prieš žengdamas dangun, pažadėjo savo moki- 
niams Sventąją Dvasią. 

Dieviškąjį savo mokslą Kristus trejus metus skel- 
„bė žydų žemėje. Pradėtam darbui tęsti paliko savus Apa- 


Na štalus ir jų įpėdinius. Kai pats rengėsi grįžti pas Tė- 


vą, tarė Apaštalams: „Kaip Tėvas mane siuntė, taip ir aš 


jus siunčiu“ (Jon. 20, 21). „Eidami į visą pasaulį skelb- 

kite Evangeliją visam sutvėrimui. Kas įtikės ir bus apkrik- 
štytas, tas bus išganytas; kąsgi neįtikės, bus pasmerktas“ 
(Mor. 16, 15). „Man duota visa valdžia danguje ir žemėje; 
eikite tat ir mokykite visas tautas, krikštydami juos var- 
dan Tėvo ir Sūnaus ir Šventosios Dvasios; mokydami 
juos laikyti visa, ką tik esu jums įsakęs“ (Mat. 28, 

„Daug dar aš turiu jums sakyti, bet dabar jūs ne- 
galite pakęsti... Kuomet gi ateis ta tiesos Dvasia, ji jus 
įves į visokią tiesą... Apskelbs jums, kas turi ateiti“. (Jon. 
16, 13). Apaštalai, sustiprinti Sventosios Dvasios, vykdy- 
dami Kristaus liepimą, platino Jo mokslą visur; ką nuo 
Jo išgirdo, to buvo „liudytojai Jeruzolimoje, visoje Ju- 
dėjoje, Samarijoje ir iki žemės pakraščių“ (Ap. D. 1, 8). 
Apaštalams mirus, Evangeliją skelbė jų įpėdiniai — po- 
piežiai ir vyskupai, vieni po kitų. Taip lig mūsų dienų 
vyksta Kristaus žodžiai: „Stai aš esu su jumis per visas 
dienas iki pasaulio pabaigai“ (Mt. 28, 20). . 

Kaip seniau, taip ir dabar popiežiai siunčia įvairiems 
kraštams misijonoriųs mokyti pagonų, kurie dar nepažįsta 
Kristaus mokslo, leidžia enciklikas katalikams, stiprindam 
juose apreikštą tikybą; vyskupai skiria parapijoms kuni- 
gus, kurie teikia Sakramentus, šventadieniais skelbia Die- 
vo Žodį bažnyčiose, dėsto tikybą mokyklose... Dvasiškiui 
Bažnyčia yra įsakiusi: „Skelbk žodį, nesiliauk, laiku ir ne- 
laiku, įrodinėk, ragink; bark visu kantrumuir mokinimu“ 
(II. Tim. 4, 2). Skelbti apreiškimą -— didžiausia kiekvieno 
dvasininko pareiga. 

II. „Dėja man,— sakosi Apaštalas —,jei aš neskelbčiau 
Evangelijos“ (I kor. 9, 16). Bet nemažesnė bėda ir tiems, 
kurie nenori klausyti Evangelijos, nesistengia pažinti ap- 
reikšto mokslo ir pagal jį sutvarkyti savo gyvenimo. 
„Tai yra amžinas gyvenimas, kad jie pažintų Tave, vie- 
natinį tikrąjį Dievą ir kurį tu siuntei, Jėzų Kristų“. „Be 
tikėjimo negalima patikti Dievui“, sako šv. Povilas (Žyd. 
11, 6). „Bet kaipgi jie šauksis to, į kurį netikėjo? Arba 
kaip tikės į tą, apie kurį negirdėjo? Kaipgi išgirs be 
skelbėjo?... Taigi, tikėjimas iš apsakojimo, apsakojimas gi 
Kristaus žodžiu (Rom. 10, 14—17). 

Nebekalbant apie amžinąją laimę, šiame pasaulyje be 
tikėjimo būtų  nepakenčiamas gyvenimas. „Nėra Dievo 
mokslo žemėje — sako pranašas Ozėjas, — keiksmas, 
melas, žmogžudystės, vagystės, svetimoterystės paplūdo. 
ir kraujas palietė kraują; dėl to verks žemė ir skurs kiek- 
vienas, kurs joje gyvena“. (4, 1—3). Prityrimas rodo, kad 
didžiausia nedorėlių dalis — tai žmonės, kurie Dievo ne- 
pripažįsta. Kas gi karalius nebijąs Dievo? engėjas ir bu- 

delis savo valdinių! Kas valdininkai bedieviai? plėšikai ir 
vagys! Kas teisėjai netikėliai? žmonės, darą didžiausias 
neteisybes! Kas gydytojas netikįs? Žmogžudys, kurio ne- 
galima išsisaugoti! Kas turtuolis be tikėjimo?  Siurbėlė, 
čiulpianti kitų prakaitą ir kraują! Kas darbininkai netikį? 
Apgavikai, kurie, imdami algą, darbo, kaip reikiant, nedir- 
ba! Kas mokytojas bedievis? Šviesa, kuri nešviečia! Kas 
jaunimas be Dievo? sugedęs vaisius... 

Panaikink žmonių tarpe tikėjimą, — visuomenė bus 
piktesnė už laukinių žvėrių gaują, kurioje stipresnis silp- 
nesnį pergalės ir prarys.. Geriausiai išlavinta policija ne- 
galės atstoti trumpiausio katekizmo. Policija gali dar šiaip 
taip sulaikyti tai, ką pamato; tikyba liepia gražiai elgtis ir 
ten, kur tepastebi visa žinąs Dievas. Tiesa, tikėjimas 
niekad taip žemai nenupuls, kad visai nedarytų įtakos 
žinonių dorai; bet tikėjimo stiprėjimas, ar susilpimas esti 
paseka nedorybių mažėjimo ar gausumo. Tai galima 
geriausiai matyti vadinamojo  „Kulturkampio“ laikais 
Prūsuose, kada norėta žmonės šviesti be Dievo mokslo. 

Karas prieš krikščionybę, ypač prie ministerio Falk'o 
susilpnino labiausiai jaunuomenės tikėjimą. Per še- 
šerius metus nuo 1872— 1878 skaičius nusikaltimų, kaip 
skriaudos, neteisūs kaltinimai, kreivos priesaikos, plėšimai, 
sužeidimai, žmogžudystės, paleistuvystės tarp jaunimo 
pakilo iš 7843 iki 11.152, o lig 1881 m. iki 19.353. 
Tokiu būdu kulturkampie kriminaliniai nusikaltimai pa- 
daugėjo beveik trigubai. Iš tikrųjų baisūs vaisiai kultūros 
be Dievo! Kuomet karalius Vilgelmas I pamatė, kad tiky- 
bos pažinimo stoka yra nedorybių versmė, tarė minis- 
teriui: „Įvesk tikybą kraštan, o kad ne, tai eik sau vel- 
niop“, 

5 Napoleonas teisingai pasakė: „Be tikėjimo negalima 
žmonių valdyti“. Prancūzijoje prieš pašalinant iš mo- 
kyklų tikybos mokslą 1880 m. blogų darbų, padarytų 
jaunuomenės, neturinčios dvidešimties metų, buvo 16.000; 
dešimčiai metų praslinkus, — skaičius nedorybių tokių 
pat jaunų žmonių, išauklėtų bedieviškose mokyklose, 
padaugėjo iki 41.000. Iš šimto vaikų, pakliuvusių teis- 
man, 89 išėjo iš laisvamaniškų, o tik 11 iš katalikiškų 
mokyklų. Laikraštyje. „Figaro“ 1804 m. rugsėjo 19 d. 

Julijus Simonas rašė: „Latrų ir galvažudžių karta išėjo 
iš bedieviškos mokyklos, kuri turėjo būti Prancūzijos iš- 
ganymas“. Garsus advokatas Cruppi's teisme yra pasa- 
kęs: „Šiandien visos didelės nedorybės tai jaunimo dar- 
bas“. O Paryžiaus tardytojas Guillotfas savo vienoje 
knygoje taip rašo: „Kiekvienas, rimtai mąstąs, žmogus 
turi atkreipti akis į tai, jog baisus padaugėjimas nusi- 
žengimų skaičiaus prasidėjo nuo atmainos įvedimo vie- 
šoje auklėjimo tvarkoje“. 

Tokios pasekos Dievo nepažinimo kitur, tokios: ir 
pas mus. Apie tai nėra ko ir sakyti: Visi matote, kas 
aplink dedasi. Kas moka tėmyti, mato, jog grįžtame prie 
senovės Romėnų papročių, kada šaukta: „Duonos ir 
žaidimų“. Ir tame matyta visa žmogaus laimė. Ko dabar 
nedaroma dėl pilvo? Laužomas duotas žodis, nevykdo- 
mos sutartys, daugėja rietenos, muštynės, žmogžudys- 
tės, nuolat vedamos bylos; parduodama sąžinė; ardomi 
giminystės ryšiai, plinta svetimoterystės... Apie pasilinks- 
minimus galima drąsiai kartoti šv. Povilo žodžius: „Tenka 
girdėti apie paleistuvystę jūsų tarpe ir tai tokią paleistu- 
vystę, kokios nėra ir tarp pagonių“ (I Kor. 5, 1). „Vy- 
nas, merga ir daina“ šiandien pusbalsiai niūniuojama. 
Gardžiai valgyti, saldžiai gerti, gražiai rėdytis, niekad 
nenuvargti, mažiausia dirbti, kuodaugiausia linksmintis... 
tai šių dienų idealas. 

Visados vasdavosi „žmonės savymeiliai, godūs, 
saugyros, puikūs, piktžodžiautojai, nepaklusnūs gimdy- 
tojams, nedėkingi, prasikaltėliai, be meilės, netaikūs, 
šmeižikai, nesusilaikantys, kietaširdžiai, nemaloningi, išda- 
vikai, akiplėšos, pasipūtę ir labiau mėgstą gėrius, kaip 
„Dievą... visuomet mokosi, o niekuomet nepasiekia tiesos 
pažinimo“ (Il. Tim. 3, 2—7). Bet dabar atėjo „paskuti- 
nės dienos, pavojingi laikai“, kuriuos pranašavo šv. Po- 
vilas: „kad jie nepakęs sveiko mokslo, bet, eidami savo 
troškimais, surinks sau mokytojų krūvą... ir nugrįš ausis 
nuo tiesos, grįšis gi prie pasakų (Il. Tim. 4, 3). 

Tiesa, mokslas aukštai pakilo: Išmatuota dangaus 
skliautai, susekti žvaigždžių keliai; išvažinėtas skersai- 
išilgai žemės rutulys, pasiektos jūrų gelmės... Gražus tai 
daiktas! Iš įvairių išradimų turi visuomenė neapsako- 

mos naudos. Bet kai kurie žmonės nesitenkina tuo, kad 
zvembia traukiniais, automobiliais ir orlaiviais; susižino 
per telegraius, šnekasi per telefonus, klausosi radiofonų; 
jie, neatmindami savo vertės, nulenkia galvą prieš žvėrį, 
tartum, sveikina jį sakydami: „Tu esi mūsų bočis“, — 
vyksta Šventojo Rašto žodžiai: „Žmogus, būdamas 
šlovėje, nesupranta; jis prilygsta proto neturintiems 
galvijams ir. darosi į juos panašus“ (Ps. 48, 13). Kada 
tie žmonės, patys nieko gero nesuteikdami visuomenei, 
ardo tikybą, trauko ryšį Dievo su žmonėmis, tai ne tik 
žmonijos, bet ir žmoniškumo vardu turime šaukti: Nu- 


stokite, liaukitės! 
* 


* * 


Klausytojai, niekad nepamirškite, ką sako Išganyto- 
jas: „Kas papiktina vieną iš tų mažutėlių, kurie į mane 
tiki, tas vertas, kad asilo sukamų girnų akmuo būtų 
užnertas jam ant kaklo ir kad jis būtų paskandintas jūros 
gilumoje. Dėja, pasauliui dėliai papiktinimų!.. Tačiau dėja 
tam žmogui, per kurį papiktinimas ateina“ (Mat.18, 6— 7). 
Jei kas negalėtų įsitikinti, kad tikyba reikalinga bendram 
žmonijos labui, jei manytų, galįs be jos apsieiti, jam 
sa Zinokis sau, tik nerauk tikėjimo iš tikinčio šir- 
dies! . 
Jūs gi, kurie branginate tikėjimą, budėkite, kad 
priešininkas nepasėtų raugių tarp kviečių. Laikykitės ti- 
kybos pamatų, rūpinkitės ją kaskart geriau pažinti; kuo- 
plačiau nedorybės siaučia, tuo labiau švieskitės dievišku 
mokslu; klausykite bažnyčioje skelbiamų pamokslų; skai- 
tykite dvasinio turinio knygas; ką sužinosite, noromis 
pildykite kasdieniame savo gyvenime; tik taip atsinaujins 
žemės veidas. Amen. 


Apreiškimo šaltiniai. 


į 


„Broliai, tvirtai stovėkite ir laikykite 
padavimus, kurių išmokote ar tai žo- 
džiu, ar mūsų laišku“ (II. Tes. 2, 14). 


Vaikas, gyvenąs svetimame krašte, gauna iš tėvų 
žinių ar laišku, ar per kitus žmones; taip ir mes, dan- 
giškojo Tėvo vaikai, būdami šioje ašarų pakalnėj, suži- 
nome apie Jį ar per paties Dievo pasiuntinius, ar Raštu. 
Iš pradžios per ilgus amžius apreikštasai mokslas buvo 
gyvu žodžiu skelbiamas vienų žmonių kitiems. Kadangi 
žmogaus atmintis yra silpna, Viešpats išrinko tūlus dievo- 
Laimingus žmones, kad jie svarbesnes apreikštas tiesas 
surašytų į knygas; toji Apreiškimo dalis vadinama Sven- 
tuoju Raštu, tarsi „Raštu, kurį mes gavome iš savo tėvy- 
nės nuo mieliausiojo savo Tėvo“ (šv. Augustinas). Apreikš- 
tos gi tiesos, kurios paliko nesurašytos Šventajame 
Rašte, vadinamos Padavimais; juos žodžiais paduodavo, 
skelbdavo viena žmonių karta kitai. 

Pamoksluose dažnai cituosiu Šventąjį Raštą, kartais 
minėsiu Padavimus, ypač vartosiu šventųjų Tėvų žodžius. 
Kad tai būtų suprantamas dalykas, sakysiu šiandien apie 
apreiškimo šaltinius, iš kurių Bažnyčia semia Dievo Pa- 
ties apreikštąjį mokslą ir skelbia žmonėms, būtent: I apie 
Šventąjį Raštą, II padavimus ir III apie jų Aiškintoją. 
Sausąs tai dalykas; bet atsidėję klausykite, išgirsite ne 
vieną reikalingą sau žinią. „Taigi, broliai, tvirtai stovėkite 
ir laikykite padavimus, kurių išmokote ar tai žodžiu, ar 
mūsų laišku“. 

I. Šventasis. Raštas yra tai veikalas, parašytas ne 
įgimtu žmogaus protu, kaip kokia moksliška knyga, bet 
Sventosios Dvasios įkvėpimu. Viešpats paragino rašyto- 
jų valią rašyti, apšvietė jų protą, kad žinotų, ką rašyti, 
ir sergėjo, kad rašydami nesuklystų. Todėl Šventojo 
Rašto žodžiai yra tai Paties Dievo balsas, kurio privalo- 

me be atodairos klausyti. „Nes ne žmonių valia buvo 
mums kuomet nors atnešta pranašystė, bet Sventosios 
Dvasios įkvėpti kalbėjo šventi Dievo Žmonės“ — skelbia 
apaštalas šv. Petras (II Petr. 1, 21). „Kiekvienas,—-anot 
apaštalo šv. Povilo,— Dievo įkvėptas Raštas, yra naudin- 
gas mokinti, sudrausti, pataisyti, auklėti teisybėje, kad 
Dievo žmogus būtų tobulas, tinkamas kiekvienam geram 
darbui “. (II Tim. 3, 16). Apaštalų mokinys, popiežius 
šv. Klemensas, sako: „Pranašų ir apaštalų lūpomis šneka 
mums Viešpats; skaitant Evangelijas, netėmyk skaitančio, 
bet Šventąją Dvasią, kalbančią iš dangaus...“ 

Šventasis Raštas, tikrai sakant, yra tai rinkinys kny- 
gų, parašytų įvairiais amžiais, įvairių. žmonių, patrijarkų, 
pranašų, apaštalų, galutinai Kristaus Bažnyčios surinktų 
į vieną veikalą. Jis sudėtas iš 72 nedidelių knygelių. 45, 
parašytos lig Kristui gimus, vadinamos Senojo Įstatymo 
knygomis; jos aprašo mums įstatymą, Dievo duotą žmo- 
nių giminei, arba sandorą, kurią padarė Dievas iš pra- 
džios su visa žmonija, paskiau su žydų tauta; beveik 
visos jos buvo surašytos senovės žydų kalba. Kitos 27, 
parašytos Kristui gimus, vadinamos Naujuoju Įstatymu, 
kurį Dievas davė žmonėms per savo Sūnų, Jėzų Kristų; 
rašytos jos daugiausia graikų kalba, labiausiai seniau pa- 
plitusia tarp žmonių. Iš sutrumpintų visų 72 Sventojo 
Rašto knygų padaryta yra vadinamoji Senojo ir Naujo- 
jo Įstatymo Sventoji Istorija, kurią jums visiems teko 
skaityti, ar bent matyti. 

Pagal turinį Šventojo Rašto knygos dalyjamos is- 
toriniais pasakojimais, pamokslais ir pranašystėmis. Se- 
nojo Įstatymo istorijų knygos, tarp kurių įdomiausios 5 
Mozės, aprašo pasaulio sutvėrimą, pirmuosius Žmones, 
jų nupuolimą, žmonijos istoriją, ypač žydų tautą ir jos 
likimą lig pat Jėzaus Kristaus laikų. Pamokslų knygos— 
svarbiausios Dovydo Psalmės ir Saliamono Priežodžiai 
— tai paraginimai dorai, maldingai gyventi. Pranašų 
knygos, daugiausia Izajo, Jeremijo, Ezekielio, Danielio — 
pranešė žydams būsimus daiktus, ypač aprašė Dievo pa- 
žadėtą Išganytoją. Naujojo Įstatymo istorinės knygos — 
keturios šv. Mato, Morkaus, Luko ir Jono Evangelijos— 
aprašo Jėzaus Kristaus gyvenimą ir mokslą. Apaštalų 


24 APREIŠKIMO ŠALTINIAI 


Darbų knyga pasakoja, ką darė Apaštalai, skelbdami 
Evangeliją, Kristui įžengus dangun. Apaštalų laiškai, įvai- 
rių vietų gyventojams siųsti; juose aiškinamos krikščio- 
niško tikėjimo ir kilnaus gyvenimo tiesos. Ir šv. Jono 
Apreiškimas, kuriame Apaštalas praneša Kristaus Bažny- 
čios klotį lig pasaulio pabaigos. 

Sventasis Raštas yra tai seniausias pasaulyje veika- 
las; jo pradžia siekia kelis tūkstančius metų. Negali vie- 
nok būti jokios abejonės, kad Šventasis Raštas pasiekė 
mus visai tas pats, kaip jį Dievas liepė surašyti. Vieš- 
pats negalėjo leisti, kad raštai, kuriuose Jo įstatymas su- 
rašytas, knygos, žmonėms taip reikalingos, amžiams 
slenkant, būtų sudarkytos. Antraip vertus, ir žmonės 
Sventąjį Raštą, Viešpaties apreiškimo šaltinį, saugojo nuo 
sudarkymo. Senąjį Įstatymą žydai nuo pat pradžios lai- 
kė didžiausioje pagarboje. Pirmaraščius slapstė prie „San- 
doros skrynios“; ji stovėjo bažnyčios dalyje, kurion tik 
vyriausias kunigas kartą metuose tegalėdavo įeiti. Nuo- 
rašai namuose būdavo skaitomi. Žydai gerai žinojo šven- 
tas knygas, jų žodžius, net raides suskaitydavo; dėl to 
niekas ir norėdamas pakeisti jų turinio negalėjo; jei kas 
būtų pamėginęs tai daryti, tūkstančiai balsų būtų sukilę 
prieš tokį nedorą pasikėsinimą. Nuo Kristaus laikų turi 
tą patį Senąjį Įstatymą ir krikščionys; todėl vieni antrus 
saugo, kad nieko jame neatmainytų. 

Naujasis Įstatymas irgi negalėjo būti sudarkytas; 
įvairiuose knygynuose užsiliko lig 700 egzempliorių, per- 
rašytų iš pirmųjų knygų, rašytų pačių Apaštalų; kai ku- 
rie nuorašai kilę iš IV amžiaus, o syriškasis šv. knygų 
vertimas „Peschito“ ir lotiniškas „Itala“ net iš II šimtme- 
čio; jie visi sutinka su šios dienos Naujojo Įstatymo 

ventuoju Raštu. Todėl per 17 amžių nieko nepakeista. 
Pirmais amžiais negalėjo niekas nieko iškreipti, nes krikš 
čionys, gavę iš Apaštalų, šv. knygas laikė didžiausioje pagar- 
boje, už jas galvas guldė, jas gerai žinojo. Kai vienas Af- 
rikos vyskupas skaitydamas pakeitė tūlą Evangelijos 
žodį kitu, kurs jam atrodė dailesnis, visi žmonės su- 
bruzdo, ir turėjo atitaisyti. Pagaliaus, niekas niekumet 
nedarė priekaištų Katalikų Bažnyčiai, kad ji sudarkiusi 
Šventąjį Raštą. Kada Liuteris XVI šimtmetyje vokiškame 

savo Biblijos vertime vienas vietas, kurios jam netiko, išmetė, 
kitas pataisė taip, kaip jam reikėjo, tai ir mūsų ir Rytų 
Bažnyčia tat jam prikaišioja. 


Il. Dabar sakysiu apie Padavimus, antrąjį apreikš- 
10 mokslo šaltinį! Daugybė tiesų, kurias Dievas apreiškė dar 
Senajame! Įstatyme ir kurias paskiau suteikė žmonėms 
per Jėzų Kristų, buvo surašyta Šventajame Rašte; tačiau 
nemaža dalykų liko šventų rašytojų nesurašytų; juos Žo- 
„džiais vieni kitiems pasakodavo; jie taip eidavo iš vie- 
nos žmonių kartos į kitą padavimais. Iš padavimų ži- 
nome, kad Kristus įstatė septynis šv. Sakramentus, jog 
subatos vieton liepė švęsti sekmadienį, kad leido kūdi- 
kius krikštyti... „Ko visuotinioje Bažnyčioje visados bu- 
vo laikomasi, — sako šv. Augustinas, — turi būti lai- 
koma tiesa, kylančia iš Apaštalų; jie daug ko mokė, 
girdėję iš Kristaus, kas Sventajame rašte nepaminėta“. 

Padavimai yra senesni už Sventąjį Raštą. Pirmas 
penkias Šventojo Rašto knygas parašė Mozė; lig jo Vieš- 
paties apreikštasis mokslas buvo išlaikomas vien tik pa- 
davimuose. Ir Naujame Įstatyme Išganytojas tik tai 
mokė; Apaštalams liepė irgi žodžiu skelbti Evangeliją 
visoms tautoms; užtat Apaštalai tik kai kurie terašė ir 
tai, reikalui atsitikus. Kad ne visą Kristaus mokslą su- 
rašė, aiškiai liudija šv. Jonas, kurs savo Evangeliją taip 
baigia: „Yra dar daug irkitų dalykų, kuriuos Jėzus pada- 
rė; jei kiekvienas iš jų būtų atskirai parašytas, aš manau, kad 
ir visas pasaulis negalėtų sutalpinti visų knygų, kurios 
reiktų parašyti“ (21, 25). Tas pats apaštalas savo laiške 
tikintiesiems tarp ko kita taip sako: „Daug turėdamas 
jums rašyti, nenorėjau tai daryti popieriu, nes turiu vil- 
ties, kad būsiu pas jus ir pasikalbėsim iš burnos į bur- 
ną“ (II Jo. 12). Todėl ragina apaštalas šventas Povilas: 
„Broliai, tvirtai stovėkite ir laikykite padavimus, kurių iš- 
mokote ar tai žodžiu, ar mūsų laišku“. 

Matote, patsai Šventasis Raštas nurodo, kad ne vi- 
sas apreikštas mokslas yra surašytas šventose knygose. 
Pagaliaus, nors Šventajame Rašte tilptų visas Viešpaties 
apreiškimas, tačiau negalėtumėm apsieiti be padavimų. 
Be jų neturėtumėm ir Šventojo Rašto. Šventose kny- 

gose nepasakyta: kas yra Sventasis Raštas, kiek ir ku- 
rios knygos priklauso Šventajam Raštui; be padavimų net 
nežinotumėm, ar tos šventos knygos, amžiams slenkant, 
nesudarkytos. Gerai sako šv. Augustinas: „Aš ir Evan- 
gelija netikėčiau, jeigu man jos nepaduotų Bažnyčia“. 
Be to, „Šventasis Raštas, anot šv. Ireno, įvairiose vietose 
yra sunkus suprasti; užtat jo supratimo reikia ieškoti 
padavimuose, kurie užsiliko šv. Bažnyčioje“. - Apaštalai, 
Kristui mokant, ko nesuprato, klausė: „Ką tas prilygini- 
mas reiškiąs“ (Luk. 8, 9); juos apšvietė Šv. Dvasia; pir- 
mieji krikščionys girdėjo patys Apaštalų pamokslus; 
skaitė jų raštus; ko nesuprato, prašė paaiškinti; ką iš- 
girdo, sakė kitiems; mokytesni tai surašė savo raštuose: 
taip ilgainiui visi padavimai tapo surašyti mokytų žmo- 
nių į knygas. 

Tie vyrai, kurie gyveno pirmais Bažnyčios amžiais, 
atsižymėjo mokslu ir šventumu, kaip tai: šv. Ignacas, 
Antijokijos vyskupas (+ 107 m.), šv. Justinas, krikščionių 
gynėjas (f 166 m.), šv. Polikarpas, Smirnos vyskupas 
(+ 167), šv. Irenas, Lijono vysk. (202), šv. Kiprijonas, 
Kartaginos vysk. (+ 258 m.) — vadinami Bažnyčios Tė- 
vais. Žmonės, kurie žibėjo šventumu ir dideliu mokslu, 
bet vėliau gyveno, pavadinti Bažnyčios daktarais (moky- 
tojais); kaip va: šv. Atanazas, Aleksandrijos vysk., šv. 
Bazilius, Cezarėjos vyskupas, šv. Grigalius, Nazijanzos 
vysk., šv. Jonas, dėl savo iškalbos Auksaburniu pramin- 
tas, Konstantinopolio vysk., šv. Ambroziejus, Medijolano 
v., šv. Augustinas, Hipponos vysk., šv. Jeronimas, kuni- 
gas, garsiausias Šventojo Rašto vertėjas, šv. Grigalius 
Didysis, popiežius, šv. Bernardas, šv. Tomas Akvinietis, 
šv. Pranciškus Salezietis ir kiti. O tiems, kurie švietė. 
pasauliui savo giliu mokslu-be šventumo, kaip Orige- 
nas, Tertulijonas, duotas vardas Bažnyčios rašytojų. 

Tie tai mokyti, šventi žmonės ilgainiui ne tik visus 
padavimus surašė knygosna, bet ir išaiškino mums 
Sventąjį Raštą, ypač sunkesnius jo dalykus, kuriuos, 
anot šv. Petro Apaštalo, „neišmanantieji ir svyruojantieji 
iškreipia, kaip ir kitus Raštus, savo pačių žuvimui“ (II 
Petr. 3, 16). Katalikų Bažnyčia labai trokšta, kad visi 
gerai žinotų Šventąjį Raštą; bet, skaitantiems apsaugoti 

nuo klaidų, nuo netikro supratimo, neleidžia nė vienam 
skaityti Šventųjų knygų be tam tikrų paaiškinimų, kaip 
kokia, ypač sunkesnė vieta, pridera suprasti. „Herezi- 
jos ir visi klaidingi mokslai, kurie daugelį sielų supai- 
nioję nugramzdino prapultin, — sako šv. Augustinas, 
— tik tuokart kilo, kai Šventasis Raštas negerai buvo 
suprastas, ir kai tie, kurie suprato Ji klaidingai, drąsiai 
ir begėdiškai skelbė kitiems“. | 


III. Suprantate dabar, kad yra du šaltiniu, iš kurių 
žmonės semia Viešpaties apreikštąjį mokslą; tai Sven- 
tasis Raštas ir Padavimai; jiedu vienas antrą papildo. Bet nei 

ventasis Raštas, nei Padavimai neduoda kiekvienam krik- 
ščioniui skyrium Apreiškimo tikrybės. Tikybos vienuodu- 
mui išlaikyti reikia dar ištikimo Mokytojo, kurs iš Šventojo 
Rašto ir Padavimų semtų sveiką mokslą ir Dievo vardu 
skelbtų jį atskiriems krikščionims. „Kiekvienas žmonių 
mokslas, — sako šv. Augustinas, nors suprasti jis ir. 
išmanyti būtų lengviausias, reikalingas tam tikro moky- 
tojo. Būtų tai didžiausia paikystė, ar neišmintis norėti 
suprasti ir pažinti pilnas dvasiškų paslapčių knygas be 
ypatingo mokytojo ir aiškintojo, kurs yra Kristaus Baž- 
nyčia; todėl, jei nori turėti tikrą Sventojo Rašto suprati- 
mą, suprask jį taip, kaip Jį aiškina Bažnyčia“. 

Pirmasis mokytojas, Jėzus Kristus skelbė Dievo 
mokslą trejus metus, taisė parisiejų klaidas. Žengdamas 
į dangų, nurodė į gyvus mokytojus-apaštalus ir jų įpė- 
dinius, sakydamas: „Kas jūsų klauso, tas manęs klauso“ 
(Luk. 10, 16). „Eidami į visą pasaulį, skelbkite Evange- 
liją visam sutvėrimui“ (Mork. 16, 15), „mokydami juos 
laikyti visa, ką esu jums įsakęs“. Kad mokydami neap- 
siriktų ir mūsų neapviltų, prisižadėjo Kristus: „Štai aš 
esu su jumis per visas dienas iki pasaulio pabaigai“ 
(Mat. 28, 20). „Aš melsiu Tėvą, ir Jis duos jums kitą 
Ramintoją, kad pasiliktų su jumis per amžius, tiesos 
Dvasią“ (Jon. 14, 16). Todėl Apaštalų įpėdiniai popie- 
žiai ir vyskupai, privalo tirti Sventąjį Raštą ir Padavimus 
ir aiškinti kitiems; o žmonės turi tvirtai laikytis to, ką 
jiems skelbia Bažnyčia. Tada tik žmogus yra tikrai ti- 
kintis, tada tik įvyksta Kristaus žodžiai: „Kas jūsų klau- 

so, tas manęs klauso“, kada jisai pripažįsta ne tik Šven- 
tąjį Raštą ir Padavimus, bet ir pasiduoda Kristaus pa- 
statytam gyvam mokytojui, Bažnyčiai, tiki visa tai, ką įsako 
„Kristaus tarnai ir Dievo paslapčių teikėjai“ (I Kor. 4, 1). 

„Tas tai yra tiesus tikėjimo kelias daugumai lauki- 
nių tautų, kurios į Kristų tiki be popierio bei rašalo“, — 
sako vyskupas šv. Irenas. Tikrai, Kristaus tikėjimas tarp 
žmonių paplito ne raštais, bet skelbimu žodžiais. Dau- 
gelis kraštų ilgą laiką visai neturėjo Šventojo Rašto. 
Apaštalai liepdavo vieniems išmanantiems Kristaus mok- 
slą, mokyti kitus. Apaštalas šv. Povilas Timotiejui vys- 
kupui įsakė: „Ką esi girdėjęs iš manęs prie daugelio 
liudytojų, tai pavesk ištikimiems žmonėms, kurie bus 
tinkami ir kitus išmokyti“ (II Tim. 2, 2). Daug kas žmo- 
nių negali naudotis knygomis: vieni nemoka skaityti, 
kiti tenkinasi paskaitę maldaknygę; nė „vienas šiaipjau 
žmogus neperskaitys viso Šventojo Rašto, nebeminint 
Padavimų, surinktų šv. Tėvų knygose. - 

„Yra dalykų, kurie vargu suprasti; juos neišmanan- 
tieji ir svyruojantieji iškreipia, kaip ir kitus Raštus, savo 
pačių žuvimui“. Juk kas šventė kunigai skaito jums iš 
sakyklos Šventojo Rašto dalelę, ar aiškiai suprantate? 
O skaityti parinktos, rodos, aiškešnės Evangelijų vietos. 
Net ir Bažnyčia, kai randasi abejonių dėl kokios nors 
apreikštos tiesos, ar kokios Šventojo Rašto vietos, su- 
šaukia viso pasaulio vyskupus į vadinamąjį Visuotinį 
Susirinkimą ir, vadovaujant pačiam Popiežiui, sprendžia, 
kaip tai reikia suprasti. Taip buvo daroma nuo pat 
Apaštalų laikų lig šios dienos. Dar jaunutėje Kristaus 
Bažnyčioje iškilo klausimas, ar ką tik įtikėję pagonys 
turi dar laikytis kai kurių buvusių žydų papročių. Apaš- 
talai su šv. Petru susirinko Jeruzolimoje ir nutarė, pa- 
aiškindami: „Šventajai Dvasiai ir mums patiko nedėti 
ant jūsų jokios daugiau naštos, kaip tik šituos neklai- 
dingus dalykus“ (Ap. D. 15, 18). 

Nekitaip kalbėjo sekantiejį Vyskupų susirinkimai. 
Jie taip pat sakė: „Šventajai Dvasiai ir mums patiko pa- 
reikšti, kad tai yra katalikų tikybos tiesa, šitai yra klai- 
da“, Vyskupai galėjo taip daryti, tikėdami Kristaus paža- 
dėjimu: „Šit aš esu su jumis per visas dienas iki pa- 

saulio pabaigai“. Tokių visuotinių vyskupų sueigų yra 
buvę dvidešimts. Kas kitaip norėtų suprasti, negu Vys- 
kupai nutarė, tas dėtųsi esąs išmintingesnis tikybos da- 
lykuose už vyskupus, kuriems Išganytojas pasakė: „Kas 
jūsų klauso, tas manęs klauso; kas jus niekina, tas ma- 
ne niekina“ (Luk. 10, 16). Kada nesti galima sušaukti 
visuotinio susirinkimo, daro nutarimus pats Popiežius. 
Bažnyčios galva Šv. Tėvas gali tai daryti, nes už jį mel- 
džiasi Kristus, kad jis nenustotų tikėjimo ir kad jis stip- 
rintų savo brolius (Luk. 22, 32). 


* 
* * 


Mieli klausytojai! tikėjimo dalykuose su nusižemi- 
nimu pasiduokite šv. Bažnyčios mokslui. Tikėdami taip, 
kaip moko neklaidingoji Bažnyčia, gerai tikėsite, o 
elgdamies pagal silpną savo protą — veikiai suklysite. 
Didelėje pagarboje laikykite Šventojo Rašto žodžius, kaipo 

v. Dvasios įkvėptus. Neklausykite zaunų tų žmonių, 
kurie Jį lygioms stato su šiaip jau žmonių raštais. Bai- 
giu Apaštalo žodžiais: „Taigi, broliai, tvirtai stovėkite ir 
laikykite padavimus, kurių išmokote, ar tai žodžiu, ar 
mūsų laišku“. Amen. 


Apaštalų tikybos išpažinimas. 


„Jie laikėsi Apaštalų mokslo“ (Ap. D. 8, 42). 


Visas Apreiškimas yra surašytas Šventajame Rašte 
ir iš Padavimų surinktas šv. Tėvų knygose. Nebesakant 
apie šv. Tėvų raštus, vien tik Sventojo Rašto yra 72 kny- 
gutės; jas retai kas teperskaito. Tuo tarpu kiekvienas 
žmogus—senas ir jaunas, mokytas ir bemokslis—turi ži- 
noti,ką privalo tikėti, kaip gyventi. Motina Bažnyčia, 
susirūpinusi savo vaikų išganymu, pamatines tikėjimo ir 
dorovės tiesas surinko į trumpas knygeles, katekizmais 
vadinamas; juos kunigai bruka žmonėms į rankas; mo- 
ko poterių su priesakais, kad ir maži vaikai, kasdien juos 
kalbėdami, prisimintų, sau, kaip turi tikėti, kaip elgtis. 

Kasdieniame gyvenime viską darome sulig įsitikini- 
mu: artojas sėja, nes tiki, užderėsiant javus, duosiant 
gausaus vaisiaus. Taip ir antgantiniame gyvenime, dva- 
siškuose dalykuose, visoks padorumas kyla iš tikėjimo; 
tikyba yra tarsi šaknys, iš kurių viskas dygsta. „Teisu- 
sis iš tikėjimo yra gyvas“ (Rom. 1, 17), sako šv. Povi- 
las. „Be tikėjimo negalima patikti Dievui, nes tam, kurs 
artinas į Dievą, reikia tikėti, kad Jis yra ir kad jo ieškan- 
tiems Jis yra atlyginimas“ (Zyd. 11, 6). Todėl Bažnyčia 
Viešpaties apreikštąjį mokslą pradeda nuo tikėjimo tiesų. 

Pirmiausia duoda žmonėms Apaštalų Tikybos Išpa- 
žinimą; jį visi turite mokėti atmintinai, kad ir tie, kurie 
niekad nematė Šventojo Rašto, kurie neskaitė katekizmo, 
kurie net skaityti nemoka, kasdien kalbėdami „Tikiu į 
Dievą Tėvą...“,— žinotų, ką tiki. O Bažnyčia privalo jums 
išaiškinti, kad visi suprastumėt, ką lūpomis kalbate, kad 
būtų „jūsų išmintingas tarnavimas Dievui“ (Rom. 12, 1). 
Užtat pirma, negu pradėsiu aiškinti „Tikiu į Dievą Tėvą...“ 
žodis po žodžio, šiandien apskritai pasakysiu apie I Apa- 
štalų Tikybos Išpažinimo vienybę ir II jo per amžius ne- 
atsimainymą. 2 

I. Pagal senovinį "padavimą, kurs eina iš pirmųjų 

Bažnyčios amžių, Apaštalai, prieš išsiskirstant po pasau- 
Iį skelbtų Kristaus mokslo, sudėję tikėjimo įšpažinimą, 
kurs nuo pirmų jo žodžių vadinamas „Tikiu į Dievą Tė- 
vą..“ Pasak šv. Augustino, padarę tai Apaštalai, „kad, 
būdami perskirti vieta, mokslų jungtųsi vieni su kitais“, 
Vykdydami Kristaus liepimą: „Eikite tat ir mokykite 
visas tautas, krikštydami juos vardan Tėvo ir Sūnaus ir 
Šventosios Dvasios, ir mokydami juos laikyti visa, ką 
tik esu jums įsakęs“ (Mat. 28, 20), Apaštalai su „Ti- 
kiu į Dievą Tėvą“ išsiskirstė į pasaulį; nepraėjo šimtas 
metų, kaip Apaštalų Tikybos Išpažinimą ėmė kalbėti įvai- 
riuose kraštuose. Tai liudija Apaštalas šv. Povilas laiške 
Romėnams. „Dėkoju mano Dievui per Jėzų Kristų už 
jus visus, nes jūsų tikėjimas giriamas visame pasaulyje“ 
1,8). 
Įvairiose žemės šalyse žmonės, įtikėję Apaštalų 
mokslui, pakeldami dangun akis ir baltas, geltonas, juo- 
das rankas šaukė: „Tikiu į Dievą Tėvą, visagalį, dangaus 
ir žemės Sutvėrėją, ir į Jėzų Kristų, vienatinį Jo Sūnų, 
mūsų Viešpatį, kursai prasidėjo iš Sventosios Dvasios, 
gimė iš Panos Marijos; kentėjo prie Pontijaus Piloto; 
buvo prikaltas prie kryžiaus, numiręs ir palaidotas; nu- 
žengė į pragarus; trečiąją dieną kėlės iš numirusių; įžen- 
gė į dangų; sėdi dešinėje Dievo Tėvo visagalio; iš ten 
ateis gyvųjų ir numirusiųjų teisti, tikiu į Sventąją Dvasią, 
šventąją visuotinę bažnyčią, Šventųjų bendravimą; nuodė- 
mių atleidimą, kūno iš numirusių atsikėlimą ir amžinąjį 
gyvenimą“. „Katalikų Bažnyčia“,-- sako šv. Irenas — 
„nors paplitusi visame pasaulyje, skelbia tikėjimą taip 
vienodai, tarsi gyventų vienuose namuose, taip vieno- 
dai tikėjimą išpažįsta, tarytum turėtų vienas lūpas“.. 

Kaip vienas yra Dievas, taip vienas — ir tikėjimas; 
jo paslaptis sau primenate, kiek kartų kalbate Apaštalų 
tikybos išpažinimą. „Kasdien, — sako šv. Augustinas, —su- 
kalbėkite tikėjimo išpažinimą, niekuomet jo neapleiskite: 
kasdien, kada keliatės ir gulate, — nepamirškite jo kalbėti. 
Toks kasdieninis Apaštalų Tikybos išpažinimo kalbėji- 
mas yra jums išganingas, nes neleidžia jo užmiršti. Nesaky- 
kite: atkalbėjau vakar, šiandien sukalbėjau, kasdien kalbu ir 

nuolat jį turiu atmintyje. Tavo tikėjimo išpažinimas turi 
tau būti, kaip veidrodis; pažvelk, ar visa tiki, ką išpa- 
žįsti, ar kasdien savo tikėjimu džiaugies. Tebūnie tavo 
tikėjimas tau turtas, kuriuo kasdien savo dvasią dengsi; 
ar gi ne kasdien, kai kelies, rėdai kūną? taip pat karto- 
damas tikėjimo išpažinimą, turi kasdien pridengti savo 
širdį, kad per pamiršimą nieko joje neliktų apnuoginto“. 

Ne vien tik dėl prisiminimo, ką privalome tikėti, Ba- 
žnyčia įsako kasdien kalbėti Apaštalų Tikybos išpažini- 
mą. Yra tam dar kitų priežasčių. Kasdien kalbėdami ti- 
kėjimo išpažinimą, pirmiausia tarsi atnaujiname aną iškil- 
mingą sandorą, padarytą su Dievu, kada kūdikiai dar ant 
rankų krikštatėvių, mūsų vardu kalbančių: „Tikiu į Die- 
vą Tėvą“... buvome pakrikštyti „Vardan Tėvo ir Sūnaus 
ir Sv. Dvasios“. Sulig Bažnyčios noru kasdien kartodami 
„Tikiu į Dievą Tėvą“... liudijame, kad tikėjimo, priimto kū- 
dikystėje, laikomės, trokšdami, kad geras Dievas tiems, ku- 
rių „širdis tikra“ (Ps. 72), neperstotų, sulig savo pažadėji- 
mu, laiminęs, dalinęs savo malones ir vedęs mus išgany- 
mo keliu į amžinąjį gyvenimą. Taip tad kalbėdami kas- 
dien Apaštalų Tikybos išpažinimą, gaminame sau reika- 
lingų malonių. Nes, jei „be tikėjimo negalima patikti Dievui“, 
tai tikyba pamėgstame Jam ir pelnomės kiekvieną gera 
davinį ir tobulą dovaną“ (Jok., 17). 

Tokioje prasmėje Apaštalų Tikybos išpažinimas po 
„Tėve mūsų“ yra vaisingiausia malda: Viešpatie! kaip 
mums apreikšta, mes tikime į Dievą Tėvą Visagalį... ir 
į Jėzų Kristų, vienatinį tavo Sūnų... tikime į Sventąją 
Dvasią ir visa tai, ką per Apaštalus tikėti liepei; būk 
malonus dėl tikėjimo, kuriuo rūpinamės tau pamėgti... 
Ta reikšme Apaštalų tikybos išpažinimas yra ženklas 
mūsų ryšio su Dievu, tartum iš daugybės grindžių re- 
težis, kurio vienas galas ant žemės, antras baigiasi dan- 
guje, amžiname gyvenime. Tai pagaliaus yra vienybės 
ženklas tarp visų katalikų; kai kalbame Apaštalų Tikybos 
Išpažinimą, mes atsimename, kad, priimdami tas pačias 
tikėjimo tiesas, tarytum įstatus, esame nariai vienos Drau- 
gijos, kurios pirmininkas yra Kristus. Tas tikėjimo išpa- 
žinimas, kasdien visų katalikų kalbamas, vienija mus tarp 
savęs, kaip vieną didelę giminę, vieną Kristaus šeimą. 


I 


AL 

Kaipgi brangus mums privalo būti Apaštalų tiky- 
bos išpažinimas, tasai ženklas vienybės su Dievų ir su 
žmonėmis! Kaip malonu yra keliomis dešimtimis žodžių 
kasdien atsiminti sau giminystę su Dievu danguje, bro- 
lystę su žmonėmis ant žemės! 350 milijonų katalikų, iš- 
blaškytų po visus pasaulio kraštus, įvairiomis kalbomis 
kasdien kalba tą patį tikėjimo išpažinimą — vieną, kaip 
vienas tikėjimas, kurs mus jungia, kaip vienas Dievas, 
mūsų Tėvas, pas kurį mus veda, kaip viena Bažnyčia, 
kuri mums jį duoda. Visi katalikai nuo pat Apaštalų lai- 
kų jį kalbėjo, dabar kalba ir kalbės iki pasaulio pabai- 
gos tą patį, neatmainomą tikėjimo išpažinimą. Tik nelai- 
mė! Tas Apaštalų tikybos išpažinimo nesimainymas, kas 
yra tiesos ženklas, mūsų laikais, visokių supratimų ne- 
tvarkoje, ne vienam laisvamaniui nebepatinka. 

Visoks mokslas, anot jų betariant, pažengė pirmyn, 
tik tikėjimo tiesos nuo seniausių laikų pasiliekančios, kaip 
buvusios, ir nebeatatinkančios dabarties dvasios... Gal 
teko ir jums girdėti tokias ir panašias kalbas; jos ne 
vienam apsuka jauną galvelę ir atitraukia nuo tikro ti- 
kėjimo; į tuos plepalus įtikėję, drįsta reikalauti nuo Baž- 
nyčios atmainų tikėjimo dalykuose, norėtų iškraipyti tie- 
sas, kurias Apaštalų tikybos išpažinimas skelbia, norėtų 
sutraukyti ryšį, vienijantį mus su Dievu. Reikia mums 
ginti tą brangų ir šventąjį Apaštalų palikimą; todėl šian- 
dien dar sakysiu, dėl ko per amžius niekas neatsimainė 
Apaštalų tikybos išpažinimo esmėje ir nepasikeis lig 
pasaulio pabaigos; tačiau to nežiūrint, kylant kitiems 
mokslams, ir tikėjimo mokslas nepasiliko užpakalyje; jis 
toli pažengė pirmyn. 


II. „Aš - Viešpats ir nesimainau“, — sako Dievas 
apie save Šventajame Rašte (Mal. 3, 6). „Tu, Viešpatie, 
pradžioje įkūrei žemę, ir dangus yra tavo rankų darbas; 
jie visi pasens kaip apdaras ir tu pakeisi juos kaip ap- 
siaustą ir bus pakeisti. Bet tu esi tas pats, ir tavo me- 
tams nebus. galo, šaukia apaštalas šv. Povilas (Žyd. 1, 
10). „Jėzus Kristus vakar ir šiandien tas pats ir per amžius“ 
G d. 13, 8). Kaip tat nesimaino Dievas, taip nesikeičia 
ikėji 1 i Ž į šga- 

nytojas: „Iš tikrųjų aš sakau jums, kolei dangus ir žemė 
nepraeis, viena jota ir nei vienas bruoželis neišnyks iš 
Įstatymo, iki visa įvyks“ (Mat. 5, 18). 

Neatsimainė Apaštalų Tikybos Išpažinimas, nes kokį 
Bažnyčia gavo iš Apaštalų, tokį be atmainų išlaikė ir 
išlaikys iki pasaulio pabaigos. Šit jau baigiasi antras 
tūkstantis 1netų; Bažnyčią valdė 261 popiežius; įvyko 20 
visuotinių vyskupų susirinkimų; įvairiais laikais dau- 
gybė buvo garsių mokytojų, kurių išmintimi stebėjosi pasau- 
lis, o Apaštalų Tikybos išpažinimas tebėra, kaip bu- 
vęs, nežiūrint visokių klaidatikių pasikėsinimų. Nebuvo 
šimtmečio, kuriame nebūtų buvę kreivatikių, norėjusių 
iškreipti Apaštalų Tikybos išpažinimą; nerasi tikėjimo 
tiesos, ant kurios nebūtų buvę kėsintasi; Bažnyčia beve- 
lijo pašalinti nuo savęs nepaklusnius savo vaikus, negu 
vieną žymelę pakeisti tikybos išpažinime. 

Aiškus tai daiktas! Apaštalų Tikybos išpažinimas 
yra Dievo nuosavybė, pavesta Bažnyčiai saugoti. Kristus. 
siųsdamas apaštalus į pasaulį, paliepė: „Mokykite visas 
tautas... laikyti visas ką tik esu jums įsakęs“ (Mat. 28, 
20). Apaštalas vėl įsakė Bažnyčiai: „Aš tau įsakau, (aki- 
vaizdoje Dievo ir Jėzaus Kristaus, kurs liudydamas 
padarė gerą išpažinimą po Poncijum Pilotu, laikyti įsa- 
kymą nesuteptą, nepeiktiną iki mūsų Viešpaties Jėzaus 
Kristaus atėjimui... Saugok, kas tau pavesta, vengdamas 
atmestinų naujumų žodžiuose ir taip neteisingai vadina- 
mo mokslo prieštaravimų, kurį kai kurie išpažinę atpuo- 
lę nuo tikėjimo“ (Tim. 6, 13—21).. 

Jei tikėjimo tiesos nė kiek nepasikeitė, ar nepasi- 
liko užpakalyje, kitiems mokslams žymiai pakilus? Įsidė- 
mėkite gerai! Pažvelkite į kokią norint mokslo šaką: ma- 
matematiką, fiziką, astronomiją, mediciną... Įsitikinsite, kad 
jų kiekvienoje yra tikrų, nepajudinamų, neatmainomų tie- 
sų. Matematikoje nepakeičiama tiesa: du kartu du — ke- 
turi. Kiekvienas fizikas žino neatmainomą tiesą, jog akmuo 
išmestas aukštyn, krinta žemėn. Astronomas žino, kad 
žemė, žvaigždės sukas aplink saulę pagal nekintamus 
įstatymus, nė žingsnio nenukrypdamos į šalį. Gydytojas 
pasakys, nuodus visados pasiliksiant kenksmingus... Kiek- 
vienas išmintingas žmogus pripažins, jog mokslas re- 

miasi tikromis, neabejotinomis tiesomis, stovi ant pa- 
mato; ir juo kokioje mokslo šakoje yra daugiau tokių 
nepajudinamų tiesų, tuo stipresnis yra jo pagrindas, tuo 
tikresnis yra tas mokslas. 

„Tvirtas Dievo (mokslo) pamatas stovi“, — sako . 
apaštalas šv. Povilas (Il. Tim. 2, 19); tikėjimo tiesos yra 
neatimainomos, nepajudinamos. „Bet argi dėl to, kad taip 
yra, kad nepakeičiamas, nepajudinamas katalikų tikėjimas, 
kad ištikimas jo sargas yra Bažnyčia, nėra ir būti nega- 
li tikybos dalykuose nė kokios pažangos? — klausia šv. 
Vincas Lirenietis, pataikydamas į mūsų dienų klausimą. 
Ir pats atsako: „Yra, taip yra ir tai didžiausia, tikra pa- 
žanga, bet ne tikėjimo atmaina.“ Juk kiekvienas mokslas 
. tegali žengti pirmyn, plėtotis, pasirėmęs žinomomis, tikro- 
mis tiesomis. Peržiūrėkite Bažnyčios mokslą, pažvelkite į 
tūkstančius knygų, parašytų Bažnyčios Tėvų ir šiaip 
tikinčiųjų rašytojų, susipažinkite nors trumpai su Kata- 
likų Bažnyčios dogmų istorija, suprasite, būsiant amži- 
ną tą gražų Kristaus palyginimą Bažnyčios į „žmogų 
šeimininką, kurs išima iš savo iždo naujų ir senų daly- 
kų“ (Mat. 13, 52). 

Tikrai, Katalikų Bažnyčia išima iš savo iždo senas, 
kaip pasaulis, tikėjimo tiesas, bet paduoda Žmonėms 
beveik naujas, išplėtotas, kaskart geriau išaiškintas, ki- 
taip atrodančias... Šit pažanga! bet toje pačioje dogmoje, 
toje pačioje prasmėje... Patys seni žmonės pastebėjo, 
kad kunigai, nors apie tuos pačius senus dalykus sako 
. pamokslus, vienok, anot jų betariant, nebetaip, kaip se- 
niau. Mes patys stengiamės daryti pažangą. „Bet nors 
mes, ar angelas iš dangaus skelbtų jums kitą Evangeliją 
ne kaip mes jums skelbėme, tebūna (nuo Bažnyčios) at- 
skirtas! Kaip pirma sakėme, taip ir dabar vėl sakau: Jei 
kas jums skelbtų Evangeliją ne tą, kurią priėmėte, tebū- 
na atskirtas!.. Taigi aš sakau jums, broliai, kad mano 
apskelbtoji Evangelija ne žmonių mokslas, nes ne iš 
žmogaus aš ją gavau ir neišmokau, bet Jėzaus Kristaus 
apreiškimu“ (Gal. 1. 8—11). 

Yra didelė pažanga Katalikų Bažnyčioje. Bet šitaip 
ją suprato ir darė prieš amžius, taip ir šiandien ją su- 
pranta ir skelbia Bažnyčios mokytojai. Štai neperseniai iš 

Apaštalų Sosto aukštybės šaukė neklaidingas a. a. Pijaus 
IX balsas, pamokąs tikinčius, sugėdinąs netikėlius, kad 
neatmainomos katalikų dogmos ir neišsemiama jų gau- 
sybė pilnai sutinka su tikra žmogaus proto pažanga, Va- 
tikano santaryba nusprendė: Žmogaus protas ir apreiš- 
kimas tai du žiburiu tos pačios tiesos, kylančios iš Die- 
vo; todėl negali būti tarp jų prieštaravimo. Išaiškinta: 
Protas žmogui duotas gamtos dalykams pažinti, apreiš- 
kimas atidengia tiesas, protui nepasiekiamas. Nutarta: 
Randasi prieštaravimo pavidalas daugiausia iš čia, kad 
ar tikėjimo tiesos nebuvo suprastos ir išaištintos sulig 
Bažnyčios nusistatymu, ar įvairių nuomonių sistema lai- 
koma proto būtenybė... 

Garbė tat Dievui dėl neatmainomų tiesų, kurias 
nuolat kartodami, niekad negalime išsemti nustabios jų 
gausybės. Garbė Bažnyčiai, kuri tikybos išpažinimą iš- 
laikė nesudarkytą. Garbė ir mums bus, jei taip jo laiky- 
simės, kaip mus išmokė Bažnyčia. Kaip apaštalams Kris- 
tus, apaštalai savo įpėdiniams-vyskupams, taip Bažnyčia, 
paduodama tikintiems Apaštalų Tikybos išpažinimą, kiek- 
vienam įsako: „Pasilik prie to, ko išmokai ir kas tau yra 
pavesta, žinodamas, iš ko išmokai“ (Il. Tim. 3, 14). „Nes 
ateis laikai, kad jie nepakęs sveiko mokslo; bet eidami 
savo troškimais surinks sau mokytojų krūvą, kaip jiems 
ausys niežti, ir nugręš ausis nuo tiesos, grįšis gi prie 
pasakų. Bet tu būk budrus, eik savo tarnystę“ 
(Ii. Tim. 4, 3—5). 


* 
* * 


Taip tat įspėtas Dievo ir Bažnyčios protu ir širdimi, 
kiekvienas žmogau, gerbk savo tikėjimą. „Saugok, kas tau 
pavesta, vengdamas atmestinių naujumų žodžiuose ir 
taip neteisingai vadinamo mokslo prieštaravimų, kurį kai 
kurie išpažinę atpuolė nuo tikėjimo“. Būk „budrus,“ kad 
melagingo mokslo vardan neišklystum iš tiesos kelio. 
Būk ištikimas visam tam, ką Dievas apreiškė ir per Baž- 
nyčią davė tikėti. Taip išlaikysi tikėjimą, pabaigsi savo 
„tarnystę“, kol aną dieną Viešpats, teisusis Teisėjas, duos 
tau teisybės vainiką (II. Tim. IV, 7). Amen. 


Tikėjimas 


„Tikiu“... 


Gal neperdėsiu pasakęs, jog kiekviename „Tikiu į 
Dievą Tėvą...“ žodyje tilpsta giliausi pamokymai. Užtat 
Apaštalų Tikybos Išpažinimą reikia žodis po žodžio pla- 
čiai svarstyti, kad, kiek Dievas leidžia, galėtumėm pa- 
žinti Viešpaties didybę, išmintį, galybę... 

Pirmas žodis „tikiu“ pakartotas Apaštalų Tikybos 
Išpažinime du sykiu: „Tikiu į Dievą Tėvą... ir į Jėzų 
Kristų, vienatinį Jo Sūnų... tikiu į Šventąją Dvasią “talpi- 
na savyje visas tikėjmo tiesas ir parodo neišsemiamas 
Apaštalų tikėjimo gelmes. 

Ką gi reiškia žodis „tikiu“, kurį kartojame, kiek sy- 
kių kalbame Apaštalų Tikybos išpažinimą? Ką reiškia 
taip tikėti, kaip mokė Apaštalai, kaip ir dabar tiki Kata- 
likų Bažnyčia? Atsakydamas į tuos klausimus, šiandien 
jums paaiškinsiu, I kas tai yra tikėjimas, II kurios tikėji- 
mo ypatybės ir III kaip jo reikia laikytis. 


I. Kad aiškiau suprastumėt reikšmę žodžio „tikiu“, 
kaip jį tarė Apaštalai, kaip jį kartoja per visus amžius 
Bažnyčia, įsivaizduokite vaizdelį geros motinos, mokan-- 
čios mylimą savo kūdikį, duodančios jam pirmus gyvė- 
nimo pamokymus. Motina jam pasakoja, kūdikis, mei-- 
liai: žiūrėdamas į motiną, klauso jos įspėjimų; jei ne žo- 
džiais, tai bent linguodamas galvą tartum sako: Tikiu 
tau, matute, tikiu tau dėl to, kad tu man tai sakai; nes, 
mane mylėdama, nenorėsi manęs apvilti. 

Įsivaizduokite klasę mokinių, kuriems mokytojas 
dėsto įvairių įvairiausius daiktus: Esą pasaulyje kraštų, 
sniegu apdengtų per kiaurus metus; esą ir tokių, kurie. 
„nežino žiemos, kur per ištisus metus žaliuoja medžiai. 
Kitur esą didelių miestų, kaip Londonas; jame viename 
gyveną keturis sykius daugiau žmonių, negu visoje Lietu-. 
voje; jame dieną ir naktį, kaip skruzdėlyne, žmonės krųu- 

tą; gatvėmis nuolat važiuoją vežimai; pakraščiais einą pės- 
ti; po gatvėmis iškasti urvai, virš gatvių pastatyti tiltai; 
jais zvembią traukiniai... 

Mokiniai, negalėdami patys pamatyti, pripažįsta vi- 
sa tai tiesa dėl to, kad jiems tai sako mokytojas. Gal 
ir jums patiems pargrįžęs iš Amerikos ne vienas pasakojo, 
kad ten visai kitoniškas gyvenimas, negu pas mus, kad 
ten gražūs miestai su dangorėžiais, iškilusiais apie 400 
metrų, kartais turinčiais net 100 aukštų, kuriuose nuolat 
gyvena 25.000 žmonių, o kasdien apsilanko dar antra 
tiek. Nors jums, pripratusiems prie žemų grįčių, atrodė 
keistai, tačiau žinodami tą žmogų esant ne melagį, tikė- 
jote juo, laikote tiesa, patys visai to nematę. 

Toksai tikėjimas kasdieniame gyvenime sutinkamas 
tarp žmonių kiekviename žingsyje; be jo ir apsieiti ne- 
galima. Jei niekuo netikėsi, jeigu nepripažinsi tiesa, ko 
pats nematei, neištyrei, tai nedaug težinosi, netoli tenu- 
eisi, negalėsi gyventi... Jei tat kas valanda remiesi tikė- 
jimu, tiki kitų patyrimu, tai dar labiau turi tikėti visa tai, 
ką Dievas mums apreiškė ir per Bažnyčią duoda tikėti, 
Nes kas yra žmogus, sulyginus jį su Dievu? Anot 
Sventojo Rašto: „Dievas yra tiesakalbis, kiekvienas gi 
žmogus melagis“ (Rom. 3, 4). . 

mogus, nors šviesiausias, mokyčiausias gali apsi- 
rikti, apgauti; o Dievas nei pats neklysta, nei kitų klai- 
don įvesti negali. Jei tiki teisingiems, mokytiems žmo- 
nėms, tuo labiau privalai tikėti Dievu, laikyti nepajudi- 
nama tiesa, ką Jis apreiškė, ir dėl to, kad tai Viešpats am- 
žinoji Tiesa ir begalinė išmintis apreiškė. Nes, kaip Apaštalas 
sako: „Dievas, daug sykių ir tuleriopu būdu kalbėjęs ki- 
tados tėvams per pranašus, paskiausiai, šiomis dienomis 
kalbėjo mums per Sūnų“ (Zyd. 1, 1) ir toliau skelbia 
per Bažnyčios viršininkus: apaštalus, vyskupus, kunigus... 

Gal pasakysi: Jeigu išgirsčiau Dievą sakantį, ar Jė- 
zų Kristų, žinoma, tikėčiau; bet mus moko kunigai; 
jie nė patys Dievo neregėjo ir negirdėjo apreiškiant; ar- 
gi jiems galima tikėti, kaip pačiam Dievui?.. Supraskite: 
Kunigai neskelbia savo prasimanymų, bet Viešpaties ap- 
reiškimą, Kristaus mokslą. Juk žinote: Išganytojas iš- 
rinko dvyliką apaštalų; per trejus metus juos mokė ir 

pasiuntė juos į pasaulį: „Eikite tat ir mokykite visas tau- 
tas... laikyti visa, ką tik esu jums įsakęs. Ir štai aš 
esu su jumis per visas dienas iki pasaulio pabaigai“ 
(Mat. 28, 20). „Kas jūsų klauso, tas manęs klauso“ 
(Luk. 10, 16). 

Tas Kristaus mokslas, Šventajame Rašte užrašytas 
ir padavimuose surinktas, eina iš kartos į kartą; nesu- 
gadintas, nepakeistas atėjo iki mūsų, kunigų skelbiamas. 
Užtat kunigai gali pasakyti su Apaštalais: „Mes einame 
pasiuntinių pareigas Kristaus vietoje, lyg kad Dievas ra- 
gintų per mus. Mes maldaujame Kristaus vardu: Susi- 
derinkite su Dievu“ (II Kor. 5, 20). Ir aš, menkas Jo 
tarnas, galiu atkartoti šv. Povilo žodžius: „Aš sakau jums, 
broliai, kad mano paskelbtoji Evangelija ne žmonių 
mokslas, nes ne iš žmogaus aš ją gavau ir išmokau, 
bet Jėzaus Kristaus apreiškimu“ (Gal. 1, 11). 

II. „Aš žinau, kuo pasitikėjau“, -— sakosi apašta- 
las šv. Povilas (IĮ Tim. 1, 12). Taip pat geras katalikas 
privalo sakyti: „Žinau,kuo pasitikiu“; tikiu ne žmogui, 
bet Kristui; jis seniau pats, o dabar per Bažnyčią mo- 
ko žmones. Tik paklausykite tikro kataliko, kai jis iš- 
paibia savo tikėjimą, kuomet kalba: „Tikiu į Dievą Tė- 
vą“.. Su tokiu įsitikinimu taria tą žodį „tikiu“, tarytum, 
kad visa tai, ką tiki, būtų matęs savomis akimis. Jei pa- 
klaustumėt jo, gal iš tikrųjų visa yra matęs, į ką taip 
stipriai tiki, atsakytų: Ne! „tikėjimas yra pasitikėjimas tuo, 
ko viliamės, tvirtas įsitikinimas apie tai, kas neregima“ 
(Žyd. 11, 1); nemačiau, bet tuo stipriau tikiu, nes žinau, 
kuo pasitikėjau; juk akys mane gali apgauti, o Dievas 
neapvils... 

Stai kodėl katalikų tikėjimas, paremtas ne kūno 
jausmais, bet Dievo paties apreiškimu, Jojo ištikimybe, 
privalo būti tvirtas, atmetąs visokį abejojimą. Tikįs ka- 
talikas neturi sekti pavyzdžio Tomo; jis, kad įtikėtų į 
Kristaus iš numirusių atsikėlimą, stengėsi apžiūrėti sa- 
vomis akimis, apgraibyti rankomis Jo žaizdas. Jis tokiu 
būdu, tarsi, naikino tikėjimą, kurį šv. Povilas vadina 

„tvirtu įsitikinimu apie tai, kas neregima“. Ką matei, tat 
jau žinai, tai nebereikia ir tikėti; užtat nustoji Kristaus 
prižadėto nuopelno: „Palaiminti, kurie nematė ir įtikėjo“ 
(Jon. 20, 29). 

Nebekalbu apie visai netikinčius, vadinamuosius ne- 
tikėlius; apie juos Šventasis Raštas sako: „Kas netiki, tas 
jau pasmerktas“ (Jon. 3, 18). Bet, nelaimė, yra tokių, 
kurie laiko save tikinčiais, 0) norėtų atmesti kai-kurias 
tikėjimo tiesas: Vienam nepatinka išpažinties eiti, norėtų 
ją panaikinti; antram — popiežiaus neklaidingumas, ne- 
norėtų jo pripažinti; trečias, nelinkęs sutikti, kad gailestin- 
gas Dievas silpną žmogų baustų per amžius pragare... 
Tokiems atsakau šv. Augustino žodžiais: „Jei tą tik Evan- 
gelijoje tiesa laikote, ko norite, o netikite tai, kas jums 
netinka, tai jūs patys sau, nebe Evangelijai, tikite“. Nėra 
jokios priežasties atmesti kai-kurias tikėjimo tiesas. 


Cia galima pritaikinti apaštalo šv. Jokūbo žodžius: 
„Kas nors laikytų visą Įstatymą, prasikalstų gi vienu da- 
lyku, tas yra kaltas visais“ (2, 10). Kaip varpas nustoja 
skardumo, jei tik jame atsiranda kokia-nors šukė, taip ir 
tikėjimas praranda savo vertę, jei kas atmeta nors vieną 
tiesą, nes nebetiki Dievui, kurs apreiškė visas tikėjimo 
tiesas. Apie klaidatikius galima pasakyti, kad jie neturi 
Kristaus tikėjimo; tikras tikėjimas privalo būti visuotinis, 
apimąs visas Kristaus mokslo tiesas. „Pagaliaus,— sako 
šv. Ambroziejus,— žmogus, priimąs iš Kristaus mokslo 
tik tai, kas jam tinka, iš tikrųjų neturi jokio tikėjimo, nes 
ne Viešpačiui Dievui tiki, bet savo išminčiai“. 


Žinoma, kas kita yra tikėjimo tiesų nežinoti, kas 
kita kai-kurias atmesti, jų nepripažinti. Ne visas tikėjimo 
tiesas visi galite pažinti: Reikia tam daug laiko ir moks- 
lo. Bet apskritai privalote tikėti visas tiesas, nė vienos 
neišskiriant. „Be tikėjimo negalima patikti Dievui“ (Žyd. 
11, 6). Rūpinkitės, kiek galėdami, kuogeriausiai pažinti 
savo tikėjimą. Bet kas daugiau negalėtų, turi suprasti 
nors tas keturias tiesas, krikščioniui būtinai žinotinas: 1) 
Yra Dievas, trijuosę asmenyse: Dievas Tėvas, Dievas 
Sūnus ir Dievas Sventoji Dvasia; 2) antrasis Trejy- 
bės Asmuo, Dievo Sūnus, yra tapęs žmogum ir numiręs 
dėl mūsų išganymo; 3) Dievas yra teisingas: už gerus 
darbus dangų duoda, už piktus pragaru baudžia; 4) žmogaus 
siela nemiršta. Tų "keturių tiesų nežinąs žmogus negali 
būti išganytas. 

III. Negana kad ir geriausiai žinoti tikėjimo tiesos, 
tvirčiausiai jas tikėti; reikia dar jos išpažinti, pagal jas 
gyventi. Prigimta žmogui neslėpti savo įsitikinimų; bet, 
reikalui atsitikus, juos reikšti, visados sulig savo pažiū- 
romis elgtis; kitoniškai darydamas būtum veidmainys. 
Todėl visur išpažinkite savo tikėjimą, „nes, anot šv. Po- 
vilo, širdimi tikima dėl nuteisinimo, burna gi daromas 
išpažinimas dėl išganymo“. (Rom. 10, 10). Išganytojas 
stačiai sako: „Taigi, kas tik išpažins mane žmonių aki- 
vaizdoje, tą ir aš išpažinsiu savo danguj esančio Tėvo 
akivaizdoje, kas gi manęs išsigintų žmonių akivaizdoje, 
to ir aš išsiginsiu savo danguj esančio Tėvo akivaizdoje“ 
(Mat. 10, 32). Nežiūrėkite apjuokimų, persekiojimų, kurie 
jus gali sutikti dėl tikėjimo. „Palaiminti, kurie persekioja- 
mi dėl teisybės, nes jų dangaus karalystė, - sako Kristus, 
— „Palaiminti, kuomet jums piktžodžiauja ir persekioja 
jus ir meluodami sako visa pikta prieš jus dėl manęs. 
Džiaukitės ir linksminkitės, nes jūsų užmokesnis gausus 
danguje“ (Mat. 5, 10—12). k 

Netrūksta vienok žmonių, kurie kartais bijo, ypač 
kitatikių tarpe, pasirodyti katalikais, nedrįsta viešai per- 
sižegnoti, drovisi prieš bažnyčią nukelti kepurę, neturi 
drąsos dažniau eiti prie Svč. Sakramento... Kaip toli atsi- 
likome nuo Apaštalų; jie už savo tikėjimą mušami atsa- 
kydavo žydams: „Jūs patys nutarkite, ar teisinga Dievo 
akivaizdoje labiau jūsų klausyti, kaip Dievo, jūs spręs- 
kite. Nes negalime nekalbėti, ką matėme ir girdėjome“ 
(Apd. 4, 16). Nutolome nuo pirmųjų krikščionių; jie bu- 
delių akivaizdoje drąsiai išpažindavo tikėjimą ir guldy- 
davo už jį galvas. Tesugėdina visus katalikus-veidmai- 
nius netolimos praeities atsitikimas. 1842 m. Alžire 40 
krikščionių karių sargyba buvo suimta Magometonų; jie 
vertė krikščionis išsižadėti Kristaus ir priimti Magometo 
tikybą; jei nepripažinsią Korano mokslo, būsią nužu- 
dyti. Sargybos aficieris atsakė arabų viršininkui: Daryk, 
kaip tau tinka, neišsižadėsiu krikšto, nė savo Dievo... 
Nei aš, nei aš... šaukė vienas paskui kitą kariai, tik du 
išėmus; visi drąsuoliai karžygiai buvo nugalabyti. 

Išpažinkite tikėjimą, kur reikia, žodžiais, o visur 
darbais. Nebūkite tokie, kuriuos Apaštalas mini: „Jie sa- 

kosi pažįstą Dievą, bet darbais išsigina; nes jie verti 
pasibiaurėjimo, neklauso tikėjimo ir netinka nė vienam 
geram darbui“ (Tit. 1, 16). „Teisusis iš tikėjimo yra gy- 
vas“ (Rom. 1, 17). Tikėjimas uždeda žmogui pareigas. 
Žino tai kiekvienas katalikas. Prie krikšto Bažnyčia klau- 
sia kiekvieną: — „Ko nori iš Dievo Bažnyčios?“ — „Ti- 
kėjimo!“ „Ką tau duoda tikėjimas?“ — ,„Amžinąjį gyveni- 
mą“. — „Jei nori laimėti amžinąjį gyvenimą, laikykis įsa- 
kymų: Mylėk Viešpatį, savo Dievą, visa savo širdimi, 
visa savo siela, visu savo protu, 0 savo artimą, — kaip 
patsai save“. „Ką padės, mano broliai, — klausia apaš- 
talas Jokūbas, — jei kas sakytųsi, turįs tikėjimą, bet ne- 
turėtų darbų? ar gi tikėjimas galės jį išganyti?... Tu tiki, 
kad Dievas yra vienas; geraj darai; taip pat velniai tiki 
ir dreba. Ar nori, niekingasis žmogau, žinoti, kad tikė- 
jimas be gerų darbų yra miręs?“ (2, 14—20). „Ką pa- 
dės, — sako šv. Augustinas, — tikėti katalikiškai, 0 gy- 
venti pagoniškai“, 

Tačiau yra labai daug katalikų, kurie negyvena taip, 
kaip reikalauja mūsų tikėjimas: elgiasi taip, tarsi visai 
netikėtų. Tikite, kad mirę tuojau stosite Dievo teisman, 
turėsite duoti apyskaitą iš minčių, žodžių ir darbų, jog 
Viešpats geriems duos dangų, piktus nubaus pragaru, 
gyvenate vienok, maža tesirūpindami tąja baisia tiesa. 
„Daugelis, anot Kristaus, man sakys aną dieną: Viešpa- 
tie, Viešpatie!... Tuomet aš jiems išpažįsiu: Aš niekuomet 
jūsų nepažinau; atstokite nuo manęs, jūs, piktadariai“ 
(Mat. 7, 22). Yra tikėjimo tiesa, jog viena sunki nuodė- 
mė gali mus pasmerkti pragaran; todėl nuodėmių, kaip 
ugnies, reikia saugotis; o nežiūrint to, nuolat kraunate 
nedorybes ant nedorybių, tarsi, netikėtumėt, kad per tai 
statote save pavojun amžinai pražūti. Tikite amžinąjį 
gyvenimą, kad po trumpo laikotarpio prasidės laiminga, 
ar nelaiminga amžinastis; o kiek yra tokių, kurie to ne- 
nori atminti, kurie taip gyvena, tarytum manytų, kad su 
žmogaus mirtim viskas baigias. Tiems visiems pritinka 
šv. Povilo žodžiai: „Jie sakosi, pažįstą Dievą, bet dar- 
bais išsigina; nes jie verti pasibiaurėjimo, neklauso tikė- 
jimo ir netinka nė vienam geram darbui“, 

* 
* * 


Stai, Mieli Klausytojai, kokį pamokymą duoda 
mums pirmas Apaštalų Tikybos Išpažinimo žodis: „ti- 
kiu!“ Šit į kokį tikėjimą save raginate, kiek kartų išta- 
riate „tikiu!“ Į tvirtą tikėjimą, kurs atmeta visokį abejoji- 
mą; į tikėjimą visuotinį, apimantį visas tiesas; į atvirą 
tikėjimą, su kuriuo niekur neprivalote slėptis; į gyvą 
tikėjimą, vedantį gerus vaisius... Todėl, jei kartais silpsta 
jūsų tikėjimas, rūpinkitės jį atgaivinti, kalbėkite tikėjimo 
aktus; šaukitės Dievo pagalbos ir patys darykite taip, 
kaip tikėjimas liepia.  Neužmirškite niekad, ką sako Iš- 
ganytojas: „Kiekvienas medis, kurs neduoda gerų vaisių, 
bus iškirstas ir į ugnį įmestas... Ne kiekvienas, kurs 
man sako: Viešpatie, Viešpatie, įeis į dangaus karalystę. 
bet kas daro valią mano Tėvo, esančio danguje, tas įeis 
į dangaus karalystę“ (Mat. 7, 21). Amen. 


Tikėjimo paslaptys 
„Tikiu“... 


Geras katalikas, kada kalba „Tikiu į Dievą“... pripa- 
žįsta visas tikėjimo tiesas, to nežiūrint, ar supranta 
jas, ar ne. Yra tikėjime slapčių tiesų, vadinamų paslaptimis; 
jų silpnas žmogaus protas negali suprasti; nors jos vir- 
šija žmogaus išmanymą, tačiau reikia jas tikėti, nes jas, kaip 
ir kitas tikėjimo tiesas, apreiškė tas pats visažinąs Die- 
vas, kurs nei pats klysta, nei kitų negali suklaidinti. 

Visados būdavo žmonių puikių, akiplėšų, pasipūtu- 
sių, kurie visuomet mokosi ir niekuomet nepasiekia tie- 
sos pažinimo. (II. Tim. 3, 2—7). Bet mūsų laikais atsira- 
do žmonių, kurie stačiai šaukia: Salin su tikėjimo paslap- 
timis! Jos priešinasi žmogaus protui! Tai tik tikiu, ką 
suprantu, ką matau ir žinau! Tegul šiandien, mokslui pa- 
kilus, mums Bažnyčia nebeskelbia kokių ten paslapčių, 
nepasiekiamų žmogaus protui... 

Ne mano tai žodžiai, bet žmonių, kurie pasipūtę, 
it povos, norėtų pripažinti vien tai, kas jiems tinka, o 
piktažodžiauja visam „ko tik nežino“ (Jud. 1, 10). Todėl 
vardan tikėjimo ir sveiko proto, kiek galint, reikia net ti- 
kėjimo paslaptys aiškinti, tenka prieštarauti ligotų žmo- 
nių protui, kad sugrąžiniumėm suklydusius, suturėtumėm 
klystančius. Paklausykite; šiandien pasakysiu, kad pas- 
laptys apreikštame tikėjime yra I neišvengiamos, II net 
reikalingos. 


I. Tikėjimas, lotyniškai religija, tai tartum ryšys, jun- 
giąs Dievą su žmogumi, tarsi daugybės grindžių retežis, 
kurio vienas galas ant žemės, o kitas danguje. Tikėjimas, 
vienydamas du asmeniu, katrų vienas, Sutvėrėjas, anot 

ventojo Rašto, „gyvenąs neprieinamoje šviesoje“ (I. Tim. 
6 16), kitas, sutvėrimas, roplojąs po žemę, bent dalimi 
turi būti slaptas menkam žmogaus protui. Juk ir nely- 
gaus mokslo žmonių tarpe yra skirtumas: kas vienam 
aišku, kitam nesuprantamas dalykas, beveik paslaptis, ku- 
ri jam sunku išaiškinti. Dievas be galo už mus tobules- 
nis; jam jokių pašlapčių nėra; bet Jo moksle yra tiesos 
mums neaiškios, nesuprantamos, žodžiu — paslaptys. 

Dievas tik Pats begaline savo išmintimi tegali ge- 
rai save pažinti. „Nė vienas, anot Kristaus, nepažįsta Sū- 
naus, kaip tik Tėvas; taip pat ir Tėvo niekas nepažįsta, 
kaip tik Sūnus“ (Mat. 11, 27). Reikalauti iš tikėjimo, kad 
jame viskas būtų aišku, yra tiek pat, ką norėti iš Dievo, 
kad žmogus, menkas žemės vabalėlis, suprastų begalinę 
Jo Esmę, kitais žodžiais sakant, kad Viešpats nebūtų 
Dievas, kad Jis pataptų toks pat menkas sutvėrimas, kaip 
ir žmogus; arba vėl, kad žmogus pasidarytų, kaip Die- 
vas. Stačiai sakau: Jei atsirastų toksai tikėjimas, kuriame 
nebūtų jokių paslapčių, tai būtų aiškus ženklas, kad jis 
kilęs ne iš Dievo, bet žmonių prasimanytas, kad jis mū- 
sų nejungia su aukštesne už žmogų Esybe. 

Antraip vertus, kas nori, kad tikėjime nebūtų jokių 
paslapčių, daugiau reikalauja iš tikėjimo, negu iš regi- 
mos gamtos, kurioje yra tokia daugybė tikrai nesupran- 
tamų daiktų. Dievas atidavė pasaulį žmonių ginčams, taip 
tačiau, kad žmogus nėgalėtų -permatyti darbo, kurį Die- 

vas vykdo nuo pradžios iki galui, sako Viešpaties Išmin- 
čius (Pam. 3, 11). Galime jį akimis apžiūrėti, rankomis 
apgraibyti, o kiek jame yra neištirtų, neišaiškintų reiški- 
nių, paslapčių. Moksle tai patarlė: „Daiktus ir gamtos 
jėgas matome, bet jų esmė yra mums nežinoma“. „Ži- 
mau,— sako mokslo vyras Bekonas,—pritraukimo įėgą ir 
įstatymą, bet neklauskite manęs, kas tai yra savyje; nie- 
iko tikra nežinau ir niekas apie tą dalyką daugiau nega- 
li pasakyti“. 

„Blogas yra samprotavimas, — sako vienas rašyto- 
jas, — jei žmogus atmeta tai, ko nesupranta; nes pradė- 
jus prasčiausiais daiktais pasaulyje yra lengva mums pa- 
+odyti, jog nieko visiškai nesuprantame; kaip gi tad norė- 
+tumėm suprasti Aukščiausios Išminties paslaptis?“ (Ge- 
nie du Christianisme). Klauskime mokslo vyrą, kas tai yra 
žolė, kurią kojomis mindome, kas jos galia dygti, augti, 
daugintis? Kas per jėga, kad menkas grūdas, įmestas že- 
mėn, randa ten gyvybę, leidžia šaknis, liemenį, žydi, mez- 
ga, bręsta ir šimteriopą vaisių duoda? Ar-gi tai gali būti, 
kad šilimos ir drėgmės truputis darytų tokius stebuklus, 
kaip paprastai aiškinama? Kas do galia, kuri, saulės spin- 
dulių, rasos lašelių dėka iš sausų dulkelių vėjo išnešio- 
tų, gimdo žalias gėles, ar iš mažos gilės augina didžiulį 
ąžuolą, medžių karalių? (Malebranche). Kiekviena kirmė- 
lėlė, kuri šliaužioja po mūsų kojų, slepia savyje nesuran- 
tamas paslaptis. 

Ką besakyti apie žmogų, kurs patsai sau mįslė! Kaip 
rūpios duonos kąsnis virsta krauju? kaip jis vaikščioja 
po visas gįslas, rnaitina ne tik kūną, bet ir palaiko dva- 
sios lakumą, sukelia mintis, verda, it liepsna, kuri dega ir 
šviečia, galvoje spindi šviesia žiežirba, karštais jausmais 
širdyje?! Koks ryšys tarp maisto, kūno gyvybės, šviesių 
minčių ir karštų jausmų? Ar tai vis ne paslaptys?! Tei- 
singai pasakė Paskalis: Zmogus yra labiausiai nuostabus 
ir nesuprantamas sutvėrimas pasaulyje; nesuprantame, kas 
tai yra kūnas, dar mažiau tesuprantame, kas yra siela; 
tačiau kūnas su siela sudaro žmogų; kaip yra siela su- 
jungta su kūnu, to nė didžiausi galvočiai nepasakys; to- 
ji paslaptis, kaip ir daugėlis kitų gamtoje, yra ir, tur bū- 
ti, ant žemės visados paliks nesuprantama,“ 

Mes paslaptis kiekviename žingsnyje kojomis min- 
dome, rankomis graibome, net savyje nešiojame. Tik nuo- 
stabus apsipratimas! Dėl to, kad paslaptimis esame iš. 
visų pusių apsiausti, prie jų pripratome, mums rodos, 
jog kitaip ir būti negali, neblaikome jų paslaptimis. Jei 
gyvename tarp paslapčių ir paslaptys esame patys, tai 
tų stebuklų  Sutvėrėjas ar gali būti mums visai supran- 
tamas, aiškus? Turėdami gamtą, pilną paslapčių, ar gi 
galime reikalauti, kad antgamtinis gyvenimas būtų be 
paslapčių? kad dangaus karalystė, į kurią veda mus 
tikėjimas, būtų labiau suprantama už regimą pasaulį, ku- 
rį, anot Šventojo Rašto, Dievas atidavė žmonėms tyrinėti? 
Labai teisingai pasakė apie tikėjimo tiesas vienas moky- - 
tas vyras: Nors kai kurios jų viršija žmogaus protą, ta- 
čiau noromis jas priimąs, kad, jas atmetus, nereiktų pri- 
imti kur-kas daugiau mįslių, kurių joks žemiškas moks- 
las negali išaiškinti. 4 

„Mes sunkiai suprantame, kas yra ant žemės, —sako 
Viešpaties Išminčius, — ir kas ties mūsų akimis vargiai 
randame. Kas gi ištirs, kas yra danguje?“ (Išm. 0, 16). 
Ir jei manęs klaustumėt, kaip Dievas yra Trejybėje vie- 
nas? kaip Viešpats sutvėrė dangų ir žemę iš nieko? kaip 
Dievas tapo žmogumi? kaip Dievas nemirtingas galėjo mirti 
ant kryžiaus? kaip begalinis Dievas gali slėptis menkuose 
duonos ir vyno pavidaluose Svenč. Sakramente?...— atsa- 
kysiu: Tikiu, nes tai pats Dievas apreiškė, bet nesupran- 
tu; tai paslaptys, kurių nė koksai sutvertas protas nesu- 
pras, — „nes kas pažino Viešpaties mintį? arba kas bu- 
vo Jam patarėjas?“ (Rom. 11, 34). Tai „Dievo turtų, iš- 
minties ir žinojimo gilybė“. (Rom. 11, 33). 


II. Tikėjimas yra tai pasidavimas Dievui, garbės ak- 
tas. „Sutvertas yra žmogus, kaip skaitome katekizme, kad 
pažintų Dievą, Jį mylėtų, Jam tarnautų ir taip pelnytųsi 
laimingąjį amžinąjį gyvenimą“. Tas pasidavimas Dievui 
ir būsimi nuopelnai reikalauja, kad tikėjimo tiesos nebū- 
tų taip aiškios, kaip diena. Jei Dievas su visa savo Di- 
džiagalybe apsireikštų aiškiai, būtų neuždengtas paslap- 
timis, garbė, jam teikiama, būtų nebelaisva ir, dėl to lik- 
tų be užmokesnio; pražūtų žmogaus tikėjimas, laisvas 

pasidavimas, dingtų ir nuopelnai. Juk neturi jokio nuo- 
pelno, kad, apsiaustas spindulių, pripažįsti, jog saulė švie- 
čia ir šildo. Užtat ir sako šv. Klemensas Hofbauer'as: 
„Jei aš galėčiau šv. mūsų tikėjimo paslaptis regėti akimis, 
būčiau užsimerkęs, kad nenustočiau tikėjimo nuopelnų“! 

Tikėjimas yra tarnavimas Dievui. „Taigi aš maldauju 
jus, broliai, dėl Dievo, — sako šv. Povilas, — parodykite 
savo kūnus, kaip gyvą, šventą, Dievui tinkamą auką; tai bus 
jūsų protingas tarnavimas Dievui. Nesitaikykite prie šio 
pasaulio, bet patys save perdirbkite savo dvasios atnau- 
jinimu, kad ištirtumėt, kas yra Dievo valia, kas gera ir kas 
įtinka ir kas tobula. Aš sakau man duotąja malone visiems 
jūsų tarpe, kad neturėtumėt apie save geresnės nuomonės, 
kaip pridera, bet kad manytumėte apie save teisingai ir 
kiekvienas žiūrėdamas tikėjimo saiko, kaip Dievas yra pa- 
skyręs“ (Rym, 1 2,1— 3.), 

„Apaštalas reikalauja protingo tarnavimo“, nes ti- 
kėjimo paslaptys, nors viršija protą, tačiau jam neprieš- 
tarauja. Būtų labai neprotingas daiktas, jei mokinys ne- 
tikėtų tai, ką mokytojas sako, vien tik dėl to, kad nesu- 
pranta. Aiški būtų beprotystė, jei kas atsilieptų į 
Dievą: „Ir aš turiu protą; tikiu tik tai, ką suprantu, ką 
tikrai žinau; jeigu nesuprantu, ką man apreiškei, tai ne 
tiesa, tai niekai...“ Pats pasakymas: „Tikiu tik tai, ką su- 
prantu“ yra neišmintingas. Ką supranti aiškiai, ką visai iš- 
tyrei, ką matei, tai jau nebetiki, tai jau žinai. „Tikėjimas, 
anot šv. Povilo, yra pasitikėjimas tuo, ko viliamės, tvir- 
tas įsitikinimas apie tai, kas neregima“ (Žyd. 11, 1). 
Kur baigiasi žinia, ten prasideda tikėjimas. Tikėjimas yra 
tai pasitikėjimas Dievu, priėmimas apreikšto, nors iš dalies 
nesuprantamo Jo mokslo. 

Tiesa, žmogaus protas ne vergas; be tam tikrų įro- 
dymų jokios tiesos gali nepriimti; bet irgi jokios tiesos 
neturi atmesti; privalo nagrinėti josios įrodymus, pama- 
tus, kuriais jinai remias. Taip yra kiekvienoje mokslo 
šakoje, taip turi būt ir tikėjimo tiesose. Jei tikėjime Baž- 
nyčia reikalauja pavergti nelaisvėn „kiekvieną protą, kad 
būtų paklusnus Kristui“ (II. Kor. 10, 5), tai vėl ne aklai, 
ne priverstinai; kiekvieną tikėjimo paslaptį patvirtina įvai- 
riais įrodymais, kuriuos ragina tirynėti. Zinodama, tvirtus 

esant Dievo padėtus tikėjimo pagrindus, Bažnyčia ne- 
bijo nė vienos paslapties tyrinėjimo. „To vieno tebijo, 
kad nepažinta nebūtų atmesta“ (Tertulijonas). Iš vieno 
šaltinio, būtent, iš Dievo yra kilęs apreikštas tikėjimas 
Air protas; dėl to vienas antram negali prieštarauti, by 
tik žmogus mokėtų bešališkai nagrinėti protu tikėjimo 
tiesas. 

Tikėjimas nepavergia proto; tikėjimas nesikiša į pa- 
saulinius mokslus. „Dievas atidavė pasaulį žmonių gin- 
-čams“. Tikėjimas saugo tik Viešpaties apreikštas tiesas 
nuo iškreipimo; tikėjimas protui nekenkia, bet dar jam 
„atneša naudos; likėjimas į paslaptis neužriša žmogui 
akių, bet teikia žinių apie tokias tiesas, kurių protas ne- 
"gali susekti. Tikėjimas yra lyg žiūronas, kurs priartina 
tolimus daiktus ir padeda susekti akimis nematomus da- 
lykus. Kristus ant žemės paskelbė tikėjimo tiesas, kaip 
:Sutvėrėjas pasėjo žvaigždes dangaus platybėje; yra daug 
tolimų žvaigždžių, nepasiekiamių be žiūronų; taip ir ti- 
kėjime yra slaptų tiesų, kurių žmogus nebūtų atspėjęs 
„be apreiškimo. 

Mokslo vyras, apžiūrėjęs dangaus skliautus, ne be 
„pagrindo spėja, kad be tų žvaigždžių, kurias mato sa- 
vomis akimis, gali dar būti kitų žvaigždžių, nepasiekia- 
mų žmogaus akims; sprendžia esant jas ten kur nors 
„aukščiau dangaus erdvėje, ir stengiasi, kaip išmanyda- 
mas, jas susekti. Kadangi akimis jų negali pamatyti, žiū- 
ri per žiūroną; taip sustiprina akių šviesą ir pamato 
„dangaus stebuklus. Kaip naudingi padidinantieji stiklai 
pasaulio tyrinėjime, taip protui praverčia tikėjimo paslap- 
tys: atskleidžia mums antprigimtinį, naują, protui nepriei- 
namą kraštą; tiktai tikėjimo sustiprintas protas iš tolo jį 
pastebi, žiūri, nustebęs jo grožybėms. 

Mokslo vyras, žiūrįs per teleskopus į dangaus 
skliautus, nesutveria neesančių žvaigždžių, tik pamato 
tas, kurių pirmiau neregėjo; išvydęs ką nors nauja su 
džiaugsmu įrašo į mokslo turtą. Taip pat ir tikįs žmo- 
gus neišsvajoja sau kokių ten nebūtų daiktų, tik su no- 
ru priima Viešpaties apreikštąsias tiesas, kurių silpnu 
savo protu nebūtų atspėjęs, susekęs, pasiekęs... Laimin- 
„gi mokslinčiai, kurie proto šviesa mato didžiausias gam- 

tos gražybes; laimingesni krikščionys, paklusnūs Evan- 
gelijos vaikai, kurie tikėjimo šviesa suseka protui neži- 
nomo pasaulio paslaptis. 

Ar gi tat skriaudžia tikėjimas žmogaus protą, kad 
leidžia jam pažvelgti ton nežinomon šalin? Neskriaudžia, 
kaip neskriaudžia akių teleskopas, kurs parodo neregi- 
mas žvaigždes! Ar gi skriaudžia mus tikėjimo paslaptys, 
kad nušviečia mums kelią į dangišką tėvynę? Neskriau- 
džia, kaip neskriaudžia mūsų vadovas, nakties tamsumo- 
je vedąs mus su žiburiu, kad kur neįšsidurtumėm akių. 
Tie skriaudžia protą, save ir kitus, kurie vardan „netei- 
singai vadinamo mokslo“ (Tim. 6, 20) norėtų slopinti 
tikėjimo šviesą, tarsi žliubi seniai, niekinantys akinius, 
tartum pelėdos, nemėgiančios saulės spindulių. Kaip 
nesveikos akys, taip menkas protas bijo didelės šviesos. 


* 
* * 


Matote, Mieli Klausytojai, kad paslaptys apreikšta- 
me tikėjime — neišvengiamos; nors jos viršija silpną 
žmogaus protą, vienok jam neprieštarauja; net esti jam 
reikalingos ir naudingos; jo neslopina, bet jį ugdo. Su- 
praskite, ko vertos neva moksliškos zaunos apie tikėji- 
mo paslaptis, kurias kartais tenka girdėti.  Mokėkite at- 
skirti šešėlį nuo šviesos, melą nuo tiesos, draugą nuo 
priešininko. Išmokite vertinti šventą tikėjimą, kurs net 
nesuprantamomis savo paslaptimis daug šviesos teikia 
tikintiesiems. Baigiu šv. Povilo žodžiais: „Broliai! nebū- 
kite vaikai išmanymu, bet... išmanymu jūs būkite tobuli“ 
(I Kor. 14, 20). Amen. 


Netikėjimas. 


„Tikiu“. 


Mes, kada tariame Apaštalų Tikybos Išpažinimo 
pradžioje „tikiu“, pripažįstame visas tikėjimo tiesas, ku- 
rios jame tilpsta, kurias skelbia Bažnyčia. Bet yra žmo- 
nių, kurie turi katalikų vardą, to nežiūrint, daugelyje da- 
lykų nesutinka su katalikų Bažnyčios mokslu, jam prieš- 
tarauja. Jie nesiskiria nuo Bažnyčios, bet savo pažiūro- 
mis jos nepriklauso. Tokių netikėlių niekad netrūko; yra 
jų ir dabar. Juk patys matote, kad vadinamosios švie- 
suomenės daugelis nelanko bažnyčios, neina šv. Sakra- 
mentų, elgiasi taip, kaip kam patinka; netikėjimų yra už- 
krėsta miestelėnų dalis; toksai pat netikėjimas skverbiasi 
jau po šiaudų stogu: kaimuose randasi po vieną, kitą 
gudragalvį, „kurie, rodos, į nieką netiki. 

Iš kur tas liūdnas apsireiškimas? Ar mūsų tikėji- 
mas paseno? gal nebepatenkina mūsų reikalavimų? Rei- 
kia pažinti tos baisios apraiškos priežastys, reikia surasti 
šaltiniai, iš kurių sunkiasi netikėjimas, kad jį suturėtu- 
mėm. Kaip upė, tekanti plačia ir gilia vaga, ima savo 
vandenis ne iš vieno šaltinio, taip ir netikėjimas turi 
daug versmių; visų neišvardysiu; pasakysiu apie svar- 
besnius; parodysiu, kad I netikėjimas dažniausiai kyla iš 
tikėjimo tiesų nežinojimo, II iš puikybės, ir III iš nedo- 
ro gyvenimo. Ypatingai šitos trys versmės teršia žmo- 
nių tikėjimą, drumsčia pirmąjį „Apaštalų Tikybos Išpa- 
žinimo“ žodį: „Tikiu“. 

I. Didžiausias senovės Graikų išminčius Sokratas, 
kartą sutikęs jaunikaitį, ant pažiūros daug žinantį, įsi- 
leido su juo į kalbą. Iš sykio klausinėjo apie mažesnės 
vertės dalykus, kaip antai: kur parduodama duona ir 
kiti valgomieji daiktai? kur galima pirktis apavą ir kitų 
rūbų? kur galima maloniai pasilinksminti? kur yra meno 
dirbinių ir už kiek kokie daiktai įgyjami?... Jaunikaitis 
visa tai žinojo; Sokratas toliau klausė: Ar nežinai taipgi, 

kur galima įgyti tikros išminties ir dorovės? ar nejauti 
kur tokios mokyklos, kurioje pataisytų piktus žmo- 
nes... — Apie tokią įstaigą nesu visai girdėjęs, — atsa- 
kė jaunikaitis. — Su mažesnės vertės dalykais esi gana 
susipažinęs; kodėl nesirūpini pažinti šitų kilnesnių? — 
baigė išminčius. 

Tas jaunikaitis, kalbąs su Sokratu, tai tikras paveik- 
slas daugelio dabarties mokslus einančios jaunuomenės; 
ji turi žinių iš pasaulinių mokslų, bet tikėjimo ir doro- 
vės, taigi svarbiausių daiktų, teturi tik paviršutinį supra- 
timą. Žmonės dažnai klaidingai samprotautauja; pastebė- 
ję baigusį mokslus, ar kokį universiteto studentą, net ir 
gimnazijos mokinį, mano, būk jis viską mokąs ir žinąs, 
kas tik randasi danguje ir ant žemės. Jaunikaitis, baigęs 
gimnaziją, žino šiaip taip tuos dalykus, kuriuos jam aiš- 
kino mokytojai; baigęs universitetą, gali būti neblogas 
mokytojas, geras gydytojas, iškalbingas advokatas, vik- 
rus inžinierius... Bet galį ir dažniausiai esti visai tam- 
sus krikščionis. Tai dėl to, kad per visus mokslo metus 
apie tikybą yra girdėjęs labai nedaug ir trumpai. 

Tiesa, mokyklose tikybos mokslas esti kunigų aiš- 
kinamas, bet dėl visokių kliūčių daugybės mokiniai ne- 
daug teišmoksta. Universitetuose nebėra tikybos dėsty- 
mo. Todėl nepapildydami to, ką gimnazijose mokėjo, 
neužlygindami trūkumų, einantieji aukštuosius mokslus 
tikybos žinias išauga, kaip drabužius, dėvėtus kūdikys- 
tėje; užaugusiems žmonėms, gerokai pralavintiems kituo- 
se moksluose, nebeužtenka paviršutinio tikybos mokslo, 
dar pamiršto nuo gimnazijos laikų; jų tikėjimo mokslas 
nebeatatinka visuotinio jų išlavinimo. Taigi, neturėdami 
tvirto pamato, svyruoja tai vienon, tai kiton pusėn, kartą 
yra neva krikščionys, kitkart virsta bedieviais. Be to, 
mokslus eidami, viską skaito, visko mokosi, tik neper- 
skaitys rimtos apie tikėjimą knygos. Nedaug rasime mo- 
kytų pasaulinių, kurie galėtų pasigirti, perskaitę nors 
vieną mokslišką tikybinę knygą. Jei kam ir teko pasi- 
skaityti dvasinio turinio raštų, dažniausiai jie buvo prie- 
šingi tikėjimui; jie neapšvietė, bet dar labiau užtemdė. 
Taigi kas do dyvas, kad, anot žmonių betariant: „Iš di- 
delio rašto iškrypsta iš krašto“. 

Tikėjimas sutinkamas tarp žmonių kiekviename 
žingsnyje; nevienas, neturėdamas tikro tikybos supratimo, 
pats tveria sau netikras tikėjimo tiesas, klaidingas, kar- 
tais net juokingas ir prisiektų, tai esant Bažnyčios mokslą, 
ką jis išsvajojo savo galvoje. Sako, jubiliejaus metais 
buvęs toks atsitikimas. Vienoje draugijoje buvusi kalba, 
Šv. Tėvas suteikęs visiems katalikams metinius atlaidus. 
Tūlas ponas, mokytas žmogus, taręs: Nesuprantąs, kaip 
tokius niekus galįs Popiežius skelbti. Kitas, šalyje sė- 
dėjęs, žingeidus, kuo jis taip piktinosi, paklausęs: Ką 
tau kliūva skelbimas atlaidų? — Popiežius, — atsakęs 
pirmasis, — neprivaląs atleisti nuodėmių per metus prie- 
šais. — Ar gi atlaidai nuodėmes atleidžia ir dar būsimas? 
— Nugi, aš pats esu skaitęs. — Pradėta ieškoti kate- 
kizme ir atrasta, kad atlaidai yra dar neatliktos atgailos 
už nuodėmes atleidimas, kad nuodėmės tik per išpažintį 
teatleidžiamos... 

Iš tikrųjų daug yra katalikų, nežinančių tikėjimo 
tiesų, kurie patys jas iškreipia, neteisingai supranta. Su 
šiaip jau žmonėmis tokiuose atsitikimuose pusė bėdos; 
bet mokytesni — anot apaštalo šv. Judo betariant, — . 
„piktažodžiauja visam, ko tik nežino“ (1, 10). Bažnyčia 
niekų nemokina; niektikėjimai yra pačių žmonių prasima- 
nymai. Mūsų tikėjimas yra taip kilnus, taip išmintingas, 
kad ir giliausį protą gali patenkinti; bet kas užmerkia 
akis prieš šviesą, tas ir saulės skaistumo nepamatys 
(Laktancijus). Iš nežinojimo kyla visoks blogumas, sako 
šv. Bernardas. Jeigu visi, kaip reikiant, pažintų Kristaus 
mokslą, nebūtų tiek daug: netikinčių, abejingų krikš- 
čionių. 


II. Kita netikėjimo priežastis yra žmogaus puikybė. 
Nors kiekvienas žmogus nėra laisvas nuo tos biaurios 
ydos, tačiau esti pasipūtusių žmonių, kuriems rodosi, 
jog niekur nėra tokios galvos, kaip jų; kad niekas tiek 
nežino, neišmano, kiek jie, — kurie save laiko visaži- 
nančiais. Taip apie save manydami, žinoma, nepriima 
nė keno patarimo, neklauso nė keno nuomonės. Aiškus 
daiktas, kad žmogus, apsėstas tokios puikybės, turi virsti 
netikėliu. Tikėjimas skelbia nemaža paslapčių, nesupran- 

tamų žmogaus protu; puikus žmogus bevelija viską niekais 
vadinti, negu prisipažinti, nesuprantąs tikėjimo tiesų. Istorija 
užrašė daug vardų, kuriuos įstūmė netikėjiman puikybė. 

Jei mokyti netikėliai neką težino iš tikybos mokslo, 
tai mūsų miestelių ir kaimų bedievukai kartais visai nie- 
ko nenusimano; visas jų dvasiškas mokslas-poteriai: „Tėve 
mūsų“, „Sveika Marija“ ir „Tikiu į Dievą Tėvą“, kurių 
seniai nebekalba; tarp jų, anot Maironio, daugiausia „skys- 
tapročių, kurie, raidžių bent kiek palaižę, puikybėj sėdžias 
tarp galvočių, lyg visą išmintį išaižę! Doros nesekdami 
tėvų, nulipdė sau nemaž dievų; tik vieno Dievo nebemato, 
nes knistis dumbluose paprato“. Tokie mokslinčiai, per- 
skaitę vieną kitą brošiūrėlę, net laikraščio straipsnį, kad 
pigiau prasikištų pro kitus, parodo savo išmintį, niekina 
tai, ką kiti gerbia; šaukia pilna gerkle, tauzija visokius 
niekus, klaidina lengvatikius ir, žinoma, rausia tikėjimo ir 
doros pamatus. 2 

Kaip drabužiai dėl puikybės taikomi prie mados, 
taip, galima sakyti, netaip senai buvo įsivyravęs paprotys ne- 
tikėti. Ar gi patys nematėme, kad maldingi, mylį Dievą, Baž- 
nyčią žmonės, buvo laikomi tamsuoliais, atsilikėliais, o kiek- 
vienas žodis, išjuokiąs tikėjimą, buvo pirmeivio, šviesaus, 
mokyto žmogaus žymė. Nepavydžiu niekam tokios iš- 
minties; vienam antram apdums akis, bet doras žmogus 
pamatys ir supras, kad tai kopūsto galvelė, nors vaikš- 
čios atmetęs ją, kaip koks Pussaliamonis. „Drįstu prana- 
šaut, sako prof. Dr. Schmidt, kad jau nebetoli laikas, ka- 
da šis kvailas, išdidus netikėjimas, šitokia naujoji stab- 
meldystė bus tikrai didelis atsilikimas, kaip jau dabar reiš- 
kiasi visose srityse. Savo Babelio bokštą ji pati sugrio- 
vė, ir mes tai gerai ištyrę, įsitikinome, kad iš tų griuvė- 
sių ji jau nebepakils. Todėl suprantama, dėl ko daugu- 
ma savo žingsnius kreipia Katalikų Bažnyčios linkui“ 

Galėčiau jums parodyti daug pavyzdžių, kad mo- 
kyčiausi žmonės vertino tikėjimą. Žinomo mokslavyrio 
Niutono, kurs išaiškino pasaulio sukimos įstatus, visi 
mokslininkai nežinojo, kaip begerbti. O Jis pats taip apie 
save pasakė: „Nežinau, kaip. aš žmonėms atrodau, bet 
sau pats išrodau vaiku, kurs dailiais akmenėliais ir gel- - 
delėmis ramiai žaidžia jūros krante, nenumanydamas, kiek 

visa ko slepia tos jūros savo gelmėje“. Su tokiu tat nu- 
sižeminimu apie save manė pasaulio išminčius; o Dievą 
taip gerbė, kad nedrįso ištarti Jo vardo, nepakėlęs ke- 
purės kad ir gatvėje. Ž 
Kuomet garsaus Pasteur'o paklausta, kaip jis po 
tiek įsigilinimo ir mokslo galįs būti tikintis, atsakė: „Tai- 
gi kad aš mąsčiau ir mokiaus, likau tikintis, kaip Bre- 
tonijos valstietis; jei būčiau daugiau galvojęs ir pasimo- 
kęs, būčiau likęs tikįs, kaip bretonietė“. Moigno, įvairiausių 
mokslų tyrinėtojas, daugybės mokslo draugijų narys, sa- 
vo garsios knygos „Tikėjimo šviesa“ prakalboje taip sa- 
ko: „Turiu septyniasdešimtis trejus metus; daug esu 
skaitęs ir girdėjęs; o prieš tikėjimą nei abejojimų, nei pa- 
gundų nesu turėjęs: visuomet ramiu, giedriu, gyvu ir tvirtu 
tikėjimu tikėjau į visas tiesas, kurių moko Katalikiškoji, Apaš- 
tališkoji Romos Bažnyčia ir niekados jokios abejonės še- 
šėlis tarp tikėjimo ir tarp mano proto nestovėjo“. Tų, 
kaip ir daugybės kitų, mokslo šulų pavyzdžiai patvirtina 
Bekono Verulamiečio žodžius, kad gilus mokslas veda 
prie Dievo, tik mokslo lyžterėjimas atitraukia nuo Dievo. 


III. Didžiausias tikėjimo priešininkas yra ne žmo- 
gaus protas, o valia, nenorinti eiti tikybos pareigų. Dau- 
giausia žmonių nemėgsta tikėjimo dėl to, kad jiems pa- 
stoja kelią į palaidą gyvenimą, kad varžo jų geidulius. 
Reikia pripažinti, kad miisų tikyba nėra maloni žmogaus 
silpnybėms. Jei tikėjimas leistų daryti, kas žmogui pa- 
tinka, nedraustų tenkinti savų aistrų, kad už prasižengi- 
mus bent negąsdintų nuožmia bausme pragare, neturėtų 
tiek priešininkų. Bet mūsų tikėjimas priešingai elgias: gina 
vogti, girtuokliauti, sėbrauti su kita lytimi, liepia dorai 
gyventi, uždeda sunkią priedermių naštą, kurios nedo- 
ras žmogus nenori. Ar ne lengviau dykinėti? pristigus 
duonos, kur nors pavogti? netekus pinigų, ką nors api- 
plėšti? ar ne laisviau naktį girtuokliauti, paleistuvauti, o 
sekmadienį miegoti, nors tau bažnyčioj būtų Mišios? ar 
ne gardžiau kasdien valgyti, kas patinka, nors būtų 
gavėnia?.. 

Užtat, kai tik įsipainioja žmogus į kokį nors blogą 
įprotį, kad tik kas pamilsta peiktiną laisvę, nori visai pa- 

miršti tikėjimą, kurs jam atima širdies ramumą. Tada 
nenoromis klausosi to, kas jam primena tikybos prie- 
dermes. O kad atsiliepia sąžinė, daro jam priekaištus, 
rūpinasi tą sąžinės balsą nutildyti; nerasdamas ramybės, 
pradeda norėti, kad nebūtų Dievo, pragaro, kad aname 
pasaulyje nereiktų atsakyti už savo blogus darbus, kurių 
nenori pamesti. Kadangi palaidas gyvenimas slopina vi- 
sus kilnesnius jausmus, nustoja kalbėjęs poterius, ėjęs 
šv. Sakramentų... Ir, kaip žiburys, stingant alyvos, taip 
ir tikėjimo šviesa pamažėli gęsta; žmogus darosi visai 
netikėlis, ar bent gyvena, tarytum, į nieką netikėtų. 
Drąsiai tvirtinu, kad beveik kiekvienas netikėlis tar- 
nauja kokiam nors stabui, — ar paleistuvystės, ar gir- 
tuoklystės, ar suktybės... O pamilus dievaitį, ar bega- 
lima mylėti tikrąjį Dievą? Kristus aiškiai pasakė: „Nė 
vienas negali tarnauti dviem valdovam; nes arba jis vie- 
no nekęs ir mylės kitą, arba vieno, laikysis ir niekins 
kitą. Negalite tarnauti Dievui ir mamonait (Mat. 6, 24). 
Blogas gyvenimas paprastai jungiasi su netikėjimu. Vie- 
nas garsus gydytojas taip sako: „Iš mano paties ilgų me- 
tų apskaitymų, iš įvairių asmenų pastebėjimo ir valdžios 
dokumentų galiu neperdėjęs pasakyti, kad iš šimto blo- 
gų žmonių devynios dešimtys yra netikinčių“. „Sviesa, 
anot Išganytojo, atėjo į pasaulį; bet žmonės labiau mėgo 
tamsybę, kaip šviesą, nes jų darbai buvo pikti. Nes 
kiekvienas, kurs pikta daro, nekenčia šviesos ir neina į 
šviesą, kad jo darbai nebūtų peikiami“ (Jon. 3, 19). 
„Tuos, kuriė nepriima Kristaus mokslo, — sako 
šv. Jonas Auksaburnis, — paprastai ir daugiausia blogi 
papročiai ir nedorybės, kurioms atsidavė, įstūmė netikė- 
jimo bedugnėn“. Tuo kalta visai materialistinė laiko 
dvasia. Gešeftas ir lėbavimas yra centras, apie kurį vis- 
kas sukasi. Svarbiausios tiesos pamirštamos. Šios die- 
nos žmogus viso laukia iš valstybės ir jei valdžia tuojau 
nepadeda, murma, streikuoja, net revoliucijas kelia. Taip pat 
dabarties žmogus mano, kad Bažnyčios, net Dievo Įsa- 
kymai turi taikytis prie jo užmačių. Jei žmogus, suva- 
liaudamas įsipainioja neleiston moterystėn, tai mano, Die- 
vas ar Bažnyčia turi palenkti savo įstatymus sulig jo no- 
rais; kitaip esant, svyruoja, kelia maištą, meta tikėjimą... 

Stai, mieli klausytojai, trys gausesnės versmės, iš 
kurių netikėjimas teka upeliais ir užpila mūsų miestus, 
grasina kaimams; tai yra tikėjimo tiesų nežinojimas, pui- 
kybė ir palaidas gyvenimas. Užtvėrus šaltinius, upeliai 
išdžiūtų; taip, pašalinus netikėjimo priežastis, pagrįžtų 
laimingesni gilaus tikėjimo laikai. Nemanykite, kad tik 
kunigų pareiga ginti tikėjimas; kiekvienas, kame plaka 
krikščionies širdis, kam brangus žmonijos labas, turi 
prisidėti prie netikėjimo naikinimo. i 

Patys dejuojate, kad šiandien negera gyventi, kad 
blogi laikai. Blogi laikai, kad žmonės nedori, kad žmo- 
gus žmogui vilkas. Sugrąžinkime tikėjimą, atsinaujins 
žemės veidas, grįš meilė, teisybė; liausis barniai, skriau- 
dos; dorovė pražydės, visų būs viena širdis, viena siela... 
Kur tik susitįiksite su netikėjimo reiškiniais, ginkite tikė- 
jimą. Prieš mirdami galėsite su šv. Povilu pasiguosti: 
„Kovojau gerą kovą, pabaigiau bėgti, užlaikiau tikėjimą; 
gale man atidėtas teisybės vainikas, kurį atiduos man 
aną dieną Viešpats, teisusis Teisėjas“ (Il Tim. 4, 6—8). 
Amen. 

/ 


Dievas. 
„Tikiu į Dievą“. 

Apaštalai išsiskirstė po įvairius kraštus skelbti Kris- 
taus mokslo; šv. Povilas nukeliavo į Atėnus, senovės 
mokslo sostinę; pakviestas Areopagan, kur susirinkdavo 
mokslo vyrai, taip atsiliepė: „Atėnų vyrai! aš matau, kad 
jūs visais žvilgsniais esate perdaug dievobaimingi. Nes, 
praeidamas ir žiūrėdamas į jūsų dievų stovylas, radau 
taip pat aukurą antrašu: Nežinomam Dievui. Taigi, ką 
jūs nežinodami garbinate, tą aš jums skelbiu. Dievas, kurs 
įkūrė pasaulį ir visa, kas jame yra, jis būdamas dangaus 
ir žemės Viešpats... pats duoda visiems gyvybės, kvapo 
ir visa. Jis padarė iš vieno visą žmonių giminę, kad 
apgyventų visos žemės paviršį“ (Ap. D. 17, 22-—26). 

Taip sakė šv. Povilas ateniečiams apie tikrąjį Die- 
vą, taip. aiškino pirmąjį Apaštalų Tikybos Išpažinimo 
posmą: „Tikiu į Dievą Tėvą Visagalį, dangaus ir žemės 
Sutvėrėją“. Ko šv. Povilas mokė Atėnuose, tai kitur 
dėstė kiti apaštalai. „Tikiu į Dievą“ po apaštalų. visa- 
dos skelbė katalikų Bažnyčia, tas tikybos tiesas apie tik- 
rąjį Dievą, dangaus ir žemės Sutvėrėją kas kartą toliau 
platindama. Šiandien kur tik nueisi, beveik visur išgirsi, 
kaip didelis ir mažas, šiaip žmogus ir mokytas kalba: 
„Tikiu į Dievą“... 

Tik nuostabi žmogaus prigimtis: kai kas perdaug 
apsiprato su tikėjimu; bekalbėdamas „Tikiu į Dievą“, 
tolsta nuo Viešpaties; net atsirado tokių, kuriems reikia 
įrodinėti, kad yra Dievas. Kadangi „be tikėjimo negalima 
patikti Dievui“ (Žyd. 11,6), šiandien jums parodysiu, I 
kaip protas ir II sąžinė atskirų žmonių ir III visos žmo- 
nijos rodo, kad yra Dievas. Sakysiu jums dėl to, kad 
ir patys žinotumėt, kodėl į Dievą tikite, ir kad netikėlių 
priekaištus galėtumėt atremti. 


I. „Įrodymą, kad yra Dievas, nešioju savo kišenė- 
je“, — tarė vieną kartą žinomas Ispanų filosofas Balmes, 
žiūrėdamas į savo laikrodėlį. Paaiškinsiu tai šitokiu atsi- 
tikimu. Arkivyskupas Fenelon'as pavakarėje išėjo pasivaikš- 
čiotų su vaikiuku, pavestu jo globai. Dangaus skliau- 
tuose pasirodė jau žvaigždės, nors dar vakaruose švietė 
paskutiniai saulės spinduliai. Vaikas paklausė, kelinta va- 
landa? Fenelonas išsiėmė laikrodėlį.-- „Kaip gražus laikro- 
dėlis! —-sušuko vaikas, —ar nepavelysi man jo apžiūrėti?— 
Arkivyskupas padavė jam į rankas. Vaikas ėmė į visas 
puses jį vartyti; Fenelonas: tarė „Argi nenuostabu, Liu- 
duke, kad šis laikrodėlis pats pasidarė.“ -— „Kaip tai?“— 
šaipydamos klausė vaikas.—,„Taip, pats savaimi pasidarė; 
tūlas keleivis rado jį tyrė, nebeatmenu. kokiame, kur ne- 
gyvena joks žmogus; nėr abejonės, kad jis pats pasida- 
rė.“— „Tai negalimas daiktas,— atsakė Liudukas,—tai tik 
juokai“— „Kodėl negalima, kad laikrodėlis pats pasidary- 
1ų?“.—,„Ale, dvasiškas Tėve, kaip gi laikrodėlis gali pats 
pasidaryti?“ — „Dėl ko gi ne?“.— „Kokio sumanumo, ko- 
kios išminties reikia sudėtį tiek ratelių, pritaikintų 
prie viens kito, kurių vieni užsikabina už kitų, vieni ki- 

tus suka; jiems besisukant, eina rodyklės... Ne kiekvienas 
tai padarys, nors nežinau, kaip mėgintų; negalimas daik- 
tas, kad laikrodėlis savaimi pasidarytų; niekad į tai neįtikė- 
siu; kurs laikrodėlį išgalvojo, turėjo būti išmintingas, su- 
manus Žmogus...“ 

Fenelonas paėmė vaiką už rankos ir, rodydamas 
į žvaigždėtą dangų, tarė: „O ką pasakysi apie tuos, ku- 
rie sako, būk visi tie dangaus stebūklai patys pasidarę 
ir nesą Dievo“.—,„Ar gali būti tokių neišmintingų žmo- 
nių, kurie galėtų pasakyti tokią paikybę?“ — „Taip, bran- 
gus vaike, yra; nedaug, ačiu Dievui, yra jų; ir nemanau, 
kad jie tikėtų tai, ką patys skelbia; nesį šias nesąmones 
įtikėjus, reiktų išsižadėti proto ir pergalėti širdies nuo- 
jautą. Aišku, kad laikrodėlis ne savaimi pasidarė; pada- 
rė jį žmogus. Bet iš kur atsirado žmogus? Turėjo tė- 
vus ir bočius, kurie kilo iš pirmojo žmogaus; buvo tat 
pirmasis žmogus, nes viskas turi savo pradžią; tai tvir- 
tina žmonių giminės istorija. Tą pirmąjį žmogų turėjo 
kas nors sutverti, otas Sutvėrėjas yra Esybė, kuri sutvė- 
rė visus daiktus, pati būdama nė keno nesutverta — Praam- 
žis Dievas“. Taip kalbėjosi arkivyskupas su vaiku. Mes 
apsvarstykime tai plačiau. 

Jei laikrodėlis savaimi neatsirado, ką besakyti apie 
visus daiktus, kurie yra danguje ir ant žemės. Pasaulyje 
viskas juda, kruta nuostabioj tvarkoje, tarsi laikrodžio ra- 
teliai. Kiekviena žvaigždė, mirguojanti ant tolimo dan- 
gaus, kiekviena kirmėlėlė, šliaužiojanti po mūsų kojų, 
kiekvienas smėlio grūdelis, kiekvienas vandens lašas, 
kiekvienas gėlės žiedas... tai vis to nuostabaus pasaulio 
laikrodžio rateliai. Kas jų daugybę suskaitys. Jei bent Tas, 
Kurs juos padarė. Mes tik galime stebėdamies sušukti: 
Dieve! „Tu sutvarkei visa, žiūrėdamas saiko ir skaitliaus 
ir svarumo“. (Išm. 11, 21). Nuo tūkstančių metų eina tas 
pasaulio laikrodis: saulė, mėnulis tai dvi rodyklės, rodan- 
čios laiką — dienas, naktis, savaites, mėnesius, metus; iš 
eilės eina pavasaris, vasara, ruduo, žiema su savo nuo- 
stabiais reiškiniais. Todėl, ar pažvelgsime į žemę, mir- 
guojančią nuo įvairiausių gėlių, ar į laukus, ar į žaliuo- 
jančius miškus su jų paukščiais ir žvėrimis, ar į srau- 
nius upelius, gilias ir plačias jūras su jų žuvimis... ar pa- 

kelsime akis aukštyn į milijonus žvaigždžių, matydami 
tokią gražybę, daugybę sutvėrimų ir nuostabią tarp jų 
tvarką, — turėsime pasakyti, kad yra Sutvėrėjas begalo 
didelis, begalo galingas, begalo išmintingas, Kurs pada- | 
rė tiek stebūklų, Kurį viso pasaulio žmonės vadina Die- 
vu, o mes, katalikai, — dangaus ir žemės Sutvėrėju. 


Tiesa, ir žmogaus protas padarė daug nuostabių 
daiktų; tačiau visain-tam medžiagą ėmė iš esamos gam- 
tos. Visi gudriausi žmonės drauge nesutvers vienos mu- 
sės, skruzdės, menkiausio uodo, inažiausio sėklos grū- 
delio. Net Voltaire pasakė: „Jei liudija laikrodis apie meis- 
terį, jeigu rūmai nurodo į dailidę, tai dėl ko pasaulis ne- 
įrodytų  Sutvėrėjo buvimo? Kuri žolė, kurs žvėris, kurs 
gyvas sutvėrimas, kuri žvaigždė neskelbia To, Kurį Pla- 
tonas vadino praamžiu Geometru? Aš manau, kad ma- 
žiausio gyvio kūnas parodo gilybę ir vienybę plano, kurs 
privalo mus nustebinti, prislėgdamas mūsų protą. Nes 
net menkiausia kirmėlėlė yra mašina, taip gudriai pada- 
ryta, kad visos jos spyruoklės geriausiai pritaikytos vie- 
na prie kitos; ji dar apdovanota gyvybe, kurios mes nei 
sekti, nei suprasti nemokėsime; ta vėl gyvybė turi ryšį su 
visa gamta, su visais gyvuliais, su visais dangaus bėg- 
liais... Kas drįs sakyti, kad čia nėra begalinės, aiškios 
vienybės plano, kurs rodo, kad yra gudrus, neribotas, 
vienas Sutvėrėjas... Niekas niekad nedavė jokio įrodymo 
prieš didžiausio Proto buvimą“. Teisingai Sventasis Ra- 
štas sako: „Paklausk gyvulius, ir jie pamokys tave, ir 
dangaus sparnuočius, ir jie pasakys tau; kalbėk žemei, ir 
ji atsakys tau, ir jūros žuvys pasakos. Kas nežino, kad 
Viešpaties ranka yra visa tai padariusi“ (Job. 12, 7—9). 
Iš tvarinio didumo ir gražumo galima pažinti ir matyti 
jų Sutvėrėjas“ (Išm. 13, 5). 


Il. Ne tik protas, bet ir sąžinė kiekvienam žmogui 
rodo, kad yra Dievas. Sąžinė yra tai slaptas balsas, kurs 
liepia gera daryti, saugotis pikta, giria padarius gerai, 
peikia nedorai pasielgus; kai darome gerai, esame savim 
patenkinti, kai piktai, jaučiame sąžinės graužimą. Nedo- 
ro žmogaus sąžinė panaši į jūrų bangas, kurių vienai 
vos praėjus, ateina kita, viena už antrą smarkesnė; ir jei 

tą sąžinės balsą kai-kuriam laikui žmogus nutildytų, gir- 
tybe, paleistuvyste ar kitais kūno geiduliais, jiems pasi- 
baigus, dar smarkiau atsiliepia, skaudesnius daro prie- 
kaištus; nuo jų niekur nepasislėps; jie naktį neduoda už- 
merkti akių; žmogui atima ramybę, atilsį. Visi, kiek kar- 
tų blogai pasielgėte, jautėte sąžinės priekaištus; kas tuo- 
kart kalbėjo jumyse? ar jūs patys? jūs norėjote tą balsą 
„ tildyti, užsiopinti, nes jis buvo jums nepalankus, peikė jū- 
sų elgesį, liepė mesti nuodėmes, suvaldyti savo aistras, 
gerai gyventi. 

Sąžinė tat aiškiai liudija, kad yra įstatymas, tarsi 
užrašytas širdyje žmogaus, kurio peržengti neleista, prie 
kurio privalome taikintis. Jeigu yra įstatymas, turi būti 
kokia ten Esybė, kuri tą įstatymą davė, kuri baus už jo 
laužymą. Sąžinės balsas persergi žmogų, kad bijotų To, 
Kurs baudžia už blogus darbus. Nors tamsumoje nieko 
nematai, tačiau pažįsti žmogų iš balso; taip-pat ir tą vy- 
riausią Esybę, įsakančią žmogui dorai gyventi, numanai 
iš balso, kurs atsiliepia tavo širdies gilumoje. Tu, žmo- 
gau, jauti, kad Josios reikia klausyti, nes iš kur gi būtų 
ta baimė, kurią turi, blogai pasielgęs. Iš kur kyla ta įsi- 
vyravusi galia, kuri diktuoja, ką žmogus privalo veikti, 
ko vengti? nepermaldaujama šaukia tiesos ir šventumo 
teisman? Ji ne iš kur kitur, kaip tik iš amžino tiesos ir 
šventumo šaltinio, Dievo. 

Tas sąžinės balsas yra priešingas mūsų palinkimams, 
todėl iš paties žmogaus negali kilti. Žmonės patys neleistų 
sau tokių įstatymų, kurie juos pačius taip vargina; juk 
niekas pats savęs geruoju nepančioja. Jei pareitų nuo 
vaikų auklėjimo, tai laukiniuose žmonėse to sąžinės bal- 
so nerastumėm. Tuo tarpu sąžinė ir bedievį, nelaimei 
užėjus, ar mirčiai pažvelgus į akis, priverčia Dievą išpa- 
žinti, šauktis prie Jo, maldauti pasigailėjimo. Kiekvieno 
žmogaus sąžinė, už gerus darbus girdama, bardama už 
blogus, aiškiai mums rodo, kad yra teisingas Dievas, 
kurs už gerus darbus užmokės, už piktus gi— nubaus. 
Jeigu nebūtų Dievo Teisėjo, sąžinės priekaištai būtų nie- 
kam nesuprantama mįslė, baimė to, ko visai nėra. 

Niekas tenesako: Skaitomės su sąžinė, nes mokė- 
mės katekizmo. Senovės žmonės, kurie apie Kristaus 

mokslą nieko nebuvo girdėję, žinojo sąžinės balsą ir jo 
pradžią išvesdavo iš Dievo. Pagonai vaizduodavosi sau są- 
žinės graužimus, kaip giltinės su žalčiais ir šviestuvais, 
gainiojančias nedorėlius, neduodančias jiems niekad ra- 
mybės; jos vadindavos furijomis. Buvo tai vaikiškas įsi- 
vaizdinimas, bet išreikšdavo tiesą, kad nuo sąžinės grau- 
žimo nė-joks piktadarys nepasislėps, nors nuo žmonių, 
teismo pasisektų išsprukti... S 

Senovės išminčiai suprato gilią furijų reikšmę. 
Ciceronas rašo: „Piktadariai esti baudžiami ne tik teismo, 
bet ir furijos daėda jiems, tiesa, ne degančiomis žvakė- 
mis, kaip sakoma pasakose, bet sąžinės graužimais už pik- 
tą darbą“. Šiandien nesykį atsitinka, kad piktadaris atei- 
na teisman, ar bent mirties valandoje balsu prisipažįsta prie 
savo nedorybės; nors pasiseka išvengti žmonių bausmės, 
vienok baudžianti sąžinė neduoda ramybės. Sąžinėje glū- 
di aukščiausia teisybė, viešpataujanti pasaulyje; sąžinę 
galime pavadinti Dievo Teisėjo balsu, atsiliepiančiu gar- 
siu aidu mūsų širdyse. | 

Kiekviename žmoguje glūdi moralinė sąmonė, prie- 
dermės nuojauta. Toji sąmonė yra visuotinė; ji randasi 
kiekviename kultūriniame žmonijos laipsnyje; yra pirmy- 
kštė ir prigimta, nors kartais labai sudrumsta; jinai yra 
nepašalinama; joks žmogus nepajėgia jos nusikratyti to 
įgimto įstatymo. Nėra tat apgaulė, iliuzija. Mirtis, kuri sa- 
vo pasirodymu išblaško visus melus, naikina visus suvedžio- 
jimus, nepajėgia panaikinti moralinės sąmonės; priešingai, 
mirties akivaizdoje toji sąmonė atbunda visoje savo galioje. 

„Nuomonė apie Dievo buvimą yra įgimta žmogaus 
dvasiai. Tikėjimas į Dievą, rodos, lyg besnaudžiąs jo sie- 
los gilumoje. Bet, kai tik žmogus pradeda šiek-tiek nu- 
vokti, numanyti, šita įgimta nuomonė tuojau pradeda 
dygti, kaip želmuo pavasario metu. Yra tai nesuteptos 
prigimties balsas, nes gamta savo reiškiniuose neklysta“ 
(Hettinger). Sąžinė tat negali mūsų apgauti — labiausiai 
kad tai jaučia visa žmonija. 


III. Visi žmonės sutinka, kad ant regimo pasaulio 
yra neregima Esybė, nuo kurios viskas pareina. Peržiū- 
rėkite žmonijos istoriją nuo pat pradžios iki šiai dienai, 
— nerasite tautos, kuri neturėtų jokio Dievo supratimo. 

Kad yra Dievas, tikėjo ir išpažino per daug tūkstančių 
metų žydai ir dabar tebetiki. Kad yra Dievas, tikėjo ir 
išpažino per 19 šimtmečių milijonų milijonai krikščionių, 
kasdien lūpomis ir širdimi kalbėdami Apaštalų Tikybos 
Išpažinimą: „Tikiu į Dievą “. Tiki Dievą su krikščioniais 
milijonai žmonių, Mahometo klaidosė paskendusių. Kad 
yra Dievas, tiki net stabmeldžių milijonai, kaip antai: Ki- 
nai, Indai, Japonai, Kafrai... kur čia visus suskaitysi! 

Apeikime skersai-išilgai visą gyvenamą žemę, išvai- 
kščiokime Azijos kalnus ir klonius, pasižiūrėkime į pir- 
mykščius Amerikos gyventojus, nuklyskime į karštus Af- 
rikos tyrus, nuplaukime Australijos uolynan, — visur, 
kur tik žmonės gyvena, kiekviena širdis, plastanti krūti- 
nėj, permekta Dievo nujautimu, kiekvienas protas pasken- 
dęs Dievo esybėje, kiekviena tauta, kiekviena kalba turi 
žodį Dievo vardui pažymėti. Visą pasaulį apsukime, ap- 
lankykime, visas tautas nuo vieno lig kito žemės krašto, 
visur išgirsime Sutvėrėjo vardą. „Nėra taip tamsios ir 
nuožmios tautos, kuri nežinodama, kas reikia manyti apie 
Dievą, nesuprastų, kad Jo buvimas reikia tikėti“ (Cicero). 
„Jei apeisi pasaulį, galėsi rasti miestų be sienų, be mo- 
kyklų... be įstatymų, be pinigų, bet miesto be šventyklų 
ir dievų niekas niekur nematė“ (Plutarchas). Visos tau- 
tos turi kunigų, aukurų, aukų, maldų, dievams pašvęstų. 
Tegul ten saviškai garbina, savaip tiki, visgi pripažįsta 
Dievybę. Bet ir stabmeldis nelaimėje nepuola prie savo 
dievaičių stabų, o kelia rankas ir akis įsmeigia dangun, 
į Gyvojo Dievo buveinę. 

Gal kas pasakys: Įsitikinimas, kad yra Dievas, la- 
bai paplitęs; bet daugelis yra žmonių, kurie į Dievą ne- 
tiki... Pirmiausia, netiesa, kad yra daug netikėlių; jeigu jų 
skaičių sulyginsime su milijonais tikinčiųjų, tai pasirodys, 
kad bedievybė — tik išimtis. Antra, kokie tie žmonės? 
„Tik tas ginčija Dievo buvimą, — sako šv. Augustinas, 
— kurs labai džiaugtųsi, kad Jo iš tikrųjų nebūtų“. „No- 
rėčiau, — sako La Bruyčre, — rasti žmogų blaivų, dorą, 
skaisčia sąžinę, teisingą, kurs ginčytų Dievo buvimą... 
niekur dar nesuradau?“ O kitas rašytojas priduria: „Jei 
nors vienąs toks atsirastų, tai būtų be akių, be ausų, 
be širdies, kaip pagonų statula. Būtų be akių, nes, kiek- 

viename žingsnyje regėdamas išspaustas Dievo išminties 
pėdas ir Jo garbės stebuklus, nenorėtų jų pripažinti; bū- 
tų be ausų, nes savo ausis užkimštų balsui visų sutvė- 
rimų, garbinančių savo Sutvėrėją, Dievą; būtų be širdies, 
nes nejaustų visų dovanų, kurias kiekviename akimirks- 
nyje gauna iš Dievo. Tokiam pritiktų Šventojo Rašto žo- 
džiai: „Jie turi akis ir neregi, turi ausis, ir negirdi“ (Ps. 134, 
16). Pati pragarinė neapykanta, kuria ne vienas prieš 
Dievą kovoja, rodo, kad pats netiki tuo, ką sako; juk nie- 
kas nepuola to, ko nėra. 

Keista, kad bedieviai grįžta prie Dievo prieš mirtį; 
tuokart belieka du keliu: ar įtikėti, ar nusiminti. Taip 
antai, Laplace, buvęs netikėlis, apsirgęs priėmė paskuti- 
nius Sakramentus ir mirė, kaip tikras krikščionis. Bedie- 
vis Voltaire prieš mirštant šaukėsi kunigo; kadangi dva- 
siškis nebuvo prileistas, mirė didžiausiame nusiminime. 
Rousseau, kurs visą gyvenimą įrodinėjo, kad nėra Die- 
vo, ligos suspaustas vaitojo: „Mano Dieve, mano Die- 
ve!“ Kai buvo pastebėta, sulig jo mokslu nesą Dievo, 
tarė: „Filosofijos be Dievo skausmuose neužtenka; ki- 
taip būtų, jei aš dar pasveikėčiau“... š 

„Dėlto bedievybės skelbimas, jei nėra tik tuščias 
pliauškimas, bet kyląs iš įsitikinimo, jeigu tai galėtų būti, 
sako Hettingeris,—yra vaisius liguistos ir atžagarios pa- 
žangos, o ne sveikos ir doros žmonijos. Bedievių išsisky- 
rimas iš milijonų tikinčiųjų aiškiai mus įtikina, kad jis yra 
klaidingas, nes stambiausiuose gyvenimo pagrinduose gali 
klysti tik vienetai, bet niekumet visa žmonija“. Todėl ir 
stabmeldis filosotas yra pasakęs: „Turi būti tiesa, kame 
sutinka visa protinga visuomenė“. 


* 
* * 


Mieli klausytojai, dabar suprasite, kad Dievo buvi- 
mas yra ne tik mūsų tikėjimo tiesa, bet ir tvirto mok- 
sliško įsitikinimo dalykas. Matote, kad visų žmonių šir- 
dis ir protas, labiausiai Viešpaties Apreiškimas vienu 
balsu šaukia: yra Dievas! Tik, anot Šventojo Rašto: „Pai- 
kasis sako savo širdyje: nėra Dievo“ (Ps. 13, 1). „Širdyje,— 
kaip teisingai pastebi šv. Augustinas, — 0 ne prote“. 

Kad nėra Dievo, sako žmogus, turįs sugedusią širdį, ne- 
išmintingas, menkų gabumų, ar vienpusiškų pažiūrų. Jis, 
bijodamas rūsčios Dievo bausmės, už savo nedorybes, 
ginčija Viešpaties buvimą. 

Paikystė! argi tos neišmintingos šnekos panaikins 
teisingą Dievą, Kurs geriems duoda dangų, piktus pra- 
garu baudžia. Bijokitės šitokio širdies sugedimo, maty- 
dami prie kokio baisaus apakimo jis veda. „Veizėkite, 
broliai, kad kartais nebūtų kuriame jūsų piktos netikėji- 
mo širdies atstoti nuo gyvojo Dievo“, — kaip sako 
šv. Povilas (Zyd. 3, 12). Saugokitės taipgi bedievių, kų- 
rie jus gali atitraukti nuo tikėjimo. Širdies tikrybėje tar- 
Rae geradariui Dievui, būsite laimingi per amžius. 

men. 


Švė. Trejybė. 


„Tikiu į Dievą Tėvą... ir į Jėzų 
Kristų, "vienatinį Jo Sūnų, tikiu į Sven- 
tąją Dvasią“. 


Visados žmonės tikėjo Dievą, tik ne visuomet ži- 
nojo, koks yra Dievas. Pagonai garbindavo dievaičius: 
darė sau stabus iš akmens, medžio, molio, ir jiems, kaip 
Dievui, duodavo garbę. Viena tik Zydų tauta išpažino 
tikrąjį Dievą; bet ir ji neturėjo tinkamo Dievo suprati- 
mo. Tik Jėzus Kristus ainešė iš dangaus pilną Dievo 
mokslą; Jis aiškiai pasakė, jog Dievas yra švč. Trejybėje 
vienas: „Tėvas, Sūnus ir Šventoji Dvasia“. Tą mokslą, 
kad yra vienas Dievas trijuose Asmenyse, Kristui lie- 
piant, Apaštalai išplatino tarp žmonių, kiekvienam krik- 
ščionui liepdami kalbėti „Tikiu į Dievą Tėvą... ir į Jėzų 
Kristų, vienatinį Jo Sūnų, tikiu į Šventąją Dvasią“. 

Apaštalų išmokyta Katalikų Bažnyčia tą didžiausią 
mūsų tikėjimo paslaptį neiškreiptą išlaikė lig šios die- 
nos ir toliau skelbia žmonėms. Siandien ir aš, sakyda- 
mas jums apie Švč. Trejybės paslaptį, nieko nauja neiš- 
galvosiu; minėsiu vien tik tai, ką gal jau nekartą girdėjote, ką 
šmokote iš maldingų savo motinų, būdami kūdikiais. 

Ir aš kas gi esu, jei ne mažas vaikas, kai reikia sakyti 
apie Dievą, Trejybėje vieną. Žodžių negaliu rasti, kada 
noriu paaiškinti paslaptį, nesuprantamą ne tik išmintin- 
giausiam žmogui, bet gal ir angelams. Todėl, sakydamas 
apie Švč. Trejybę, tai tik galiu pakartoti, ką patsai Die- 
vas teikėsi mums apreikšti. Pasakysiu tai, I ką kiekvie- 
nas krikščionis. privalo žinoti apie Švč. Trejybę, II kad 
toji nesuprantama paslaptis remiasi aiškiais Kristaus žo- 
džiais ir III kad ta didžioji paslaptis, nors viršija menką 
žmogaus protą, tačiau jam neprieštarauja. 


„ I. Iš apreiškimo žinome, kad Dievas yra vienas. 
„Žiūrėkite, — sakos Pats Viešpats,—kad aš esu vienas 
ir be manęs nėra kito Dievo“ (V Moz. 32, 39). „Klau- 
syk, Izraėliau! — skelbia Sventasis Raštas, — Viešpats 
mūsų Dievas, yra vienatinis Viešpats“ (Deut. 4,.4). Bet 
ir protas daugiau dievų nepripažįsta. Visa, kas prigimti- 
mi tikrai didelis, yra vienas: vienybė tai neišvengiamoji 
tikros tobulybės žymė. Nors, anot šv. Jono: „Trys yra, 
kurie liudija danguje: Tėvas, Žodis ir Sventoji Dvasia; ir 
tie trys yra viena“ (I Jon. 5, 7). „Jokio Dievo nebūtų, — 
sako Tertulijonas, garsus Bažnyčios rašytojas, — jei 
būtų daugiau dievų“. Dievas yra tobuliausia Esybė; jei- 
gu būtų daugiau dievų, nebebūtų jie aukščiausi Viešpa- 
čiai, nes vienas ant kito turėtų valdžią, ir jų viešpatavi- 
mas būtų pertrauktas. Todėl ir pagonai, kurie garbinda- 
vo daug dievaičių, jų vieną laikydavo vyriausiu dievu. 
Kai kurie mokyti pagonai giliu savo protu susekė, jog 
Dievas turi būti vienas; bet kada norėjo ištirti Jo pri- 
gimtį, turėjo prisipažinti, kad juo daugiau mąstą, juo“ 
mažiau suprantą. (O Švč. Trejybės paslapties nė svajote 
nesvajojo. 

Tik mes, krikščionys, „tvirtai tikime ir stačiai išpa- 
žįstame, kad yra vienas, tikras, amžinas, neapimamas, vi- 
sagalis Dievas... Tėvas: ir Sūnus ir Šventoji Dvasia; nors 
trys asmenys, tačiau viena Esybė ir viena prigimtis“ 
(Lateran). „Katalikiškasis tikėjimas yra toks, kad vieną 
Dievą Trejybėje ir Trejybę vienybėje garbintumėm, nei 
asmenų rnemaišydami, nei neskirdami prigimties. Nes 
yra kitas asmuo Tėvo, kitas Sūnaus, kitas Šventosios 

Dvasios. Bet Tėvo ir Sūnaus ir Šventosios Dvasios vie- 
na yra dievystė, vienoda garbė vienamžė didenybė. Kok- 
sai Tėvas, toksai Sūnus, tokia Šventoji Dvasia... Amžinas 
Tėvas, amžinas Sūnus, amžina Šventoji Dvasia; bet gi 
ne trys amžini, o vienas amžinas... Taip pat visagalis Tė- 
vas, visagalis Sūnus, visagalė Sventoji Dvasia, tačiau ne 
trys visagaliai, o vienas visagalis. Taip pat Dievas — 
Tėvas, Dievas — Sūnus, Dievas — Dvasia Šventoji, o 
vienok ne trys dievai, bet vienas yra Dievas... Nes, kaip 
kiekvieną asmenį skyrium Dievu ir Viešpačiu krikščio- 
niškos tiesos spiriami esame išpažinti; taip sakyti esant 
tris Dievus arba Viešpačius katalikiško tikėjimo mums 
draudžiama. Tėvas nėkeno nei padarytas, nei sutvertas, 
nei pagimdytas: Sūnus paties Tėvo nei padarytas, nei 
sutvertas, bet pagimdytas. Šventoji Dvasia nei padaryta, 
nei sutverta, nei pagimdyta, bet iš Tėvo ir Sūnaus ky- 
anti... Toje Trejybėje nieko. pirmesnio, nieko paskesnio, 
nieko didesnio, nei mažesnio; bet visi trys Asmenys ly- 
Igiai amžini ir sau lygūs... Taigi, kas nori būt išganytas, 
apie Trejybę taip tegul mano“ (Atanazo Symb). 


II. Tas Bažnyčios mokslas apie Švč. Trejybę yra 
paremtas aiškiu Dievo paties apreiškimu. Senajame Įsta- 
tyme randame nors neaiškiai primintą šitą paslaptį. Su- 
tveriant žmogų Dievas tarė: „Padarykime žmogų į mūsų 
paveikslą ir panašumą“ (Gim. 1, 26). Pasak šv. Tėvų, ne: 
angelams, bet Dievas Tėvas tarė Sūnui ir Sv. Dvasiai. 
Dovidas psalmėse tris kartus mini Viešpaties vardą, tar- 
si, šaukdamasis Dievo, Trejybėje vieno: „Telaimina mus 
Dievas, mūsų Dievas, telaimina mus Dievas“ (Ps. 66, 7). 
Gi Pranašas Izajas aprašo regėjimą, kuriame girdėjo, 
kaip angelai garbina Dievą, tarsi trims asmenims atski- 
rai giedodami: „Šventas, Šventas, Šventas Viešpats, karei- 
vijų Dievas“ (Iz. 6, 3). Nors Dievas tą paslaptį priminė, 
tebesant Senajam Įstatymui, aiškiai vienok neapreiškė, - 
kad žydai, iš visų pusių apsupti stabmeldžių ir patys 
linkę į stabmeldystę, nepradėtų kartais garbinti trijų. 
dievų. 

Naujame Įstatyme Švč. Trejybės paslaptį Viešpats. 
patvirtino žodžiais ir stebuklu. Kristui pasikrikštijus Jorda- 

dane, — „štai, atsivėrė jam dangus ir jis matė Dievo 
Dvasią, nužengiančią, kaipo karvelį, ir nusileidžiančią ant 
savęs; ir štai, balsas iš dangaus, sakė: Tasai yra myli- 
masai mano Sūnus, kuriame aš turiu sau pasimėgimo“ 
(Mat. 3, 16). Cia visi Svč. Trejybės asmenys apsireiškė: 
Dievas Tėvas kalbėjo iš dangaus, Dievo Sūnus stovėjo 
žemėje, Šventoji Dvasia balandžio pavidale nužengė ant 
Jo. Tai, kad Dievas yra vienas trijuose Asmenyse, Kris- 
tus nuolat skelbė žmonėms, būdamas ant žemės. Save 
vadino Dievo Sūnumi. Apie Šv. Dvasią minėjo, kai sakė: 
„Dar valandėlė — ir jūs jau nebematysite manęs... nes 
aš einu pas Tėvą“ (Jon. 16, 16). „Kadangi aš tai jums 
"kalbėjau, jūsų širdis pilna liūdnumo. Bet aš sakau jums 
tiesą: Jums geriau, kad aš einu; nes jei aš neeisiu, Ra- 
mintojas neateis pas jus; jeigu aš nueisiu, aš jį jums at- 
siųsiu“ (Jon. 16, 6). „Ramintojas gi, Sventoji dvasia, ku- 
rią Tėvas atsiųs mano vardu, jis jus viso išmokins“ 
(Jon. 14, 26). Siųsdamas Apaštalus skelbtų Evangelijos 
Kristus tarė: „Eikite tat ir mokykite visas tautas, krikšty- 
dami juos vardan Tėvo ir Sūnaus ir Sventosios Dvasios 
ir mokydami juos laikyti visa, ką tik esu jums įsakęs“ 
(Mat. 28, 16). „Kas tikės ir bus pakrikštytas, tas bus iš- 
ganytas; kas gi netikės, bus pasmerktas“ (Mor. 16, 15). 

Todėl apaštalas šv. Jonas skelbė: „Trys yra, kurie 
liudija danguje: Tėvas, Žodis ir Šventoji Dvasia, ir tie 
trys yra viena“. Užtat Apaštalai įsakė visiems kalbėti: 
„Tikiu į Dievą Tėvą... ir į Jėzų Kristų, vienatinį Jo Sū- 
nų... tikiu į Šventąją Dvasią“. Dėl to visi vardan Dievo, 
Trejybėje vieno, esame pakrikštyti. Bažuiyčia įsako žeg- 
notis: „Vardan Dievo, Tėvo ir Sūnaus ir Sv. Dvasios“. 
Beto, Bažnyčia visas psalmes, himnus baigia žodžiais: 
„Garbė Dievui Tėvui ir Sūnui ir Šventajai Dvasiai, kaip 
buvo pradžioje, dabar ir visados, ir per amžius“ ir tą 
trumpą maldelę pataria žmonėms kuodažniausiai kalbėti. 
Tegul tad netikėlis piktinasi mūsų tikėjimu, tegul sau sa- 
ko: Netikiu į jūsų Trejybę, nes nesuprantu... Mes gi, bū- 
dami Kristaus mokiniai, tikime neabejodami, nes tasai 
mokslas apie Švč. Trejybės paslaptį ne žmonių prama- 
nytas, bet Dievo paties apreikštas, neklaidingos Kristaus 
Bažnyčios skelbiamas. Nors tos paslapties nesupranta- 


68 ŠVENČ. TREJYBĖ 


me, tačiau mūsų tikėjimas ne aklas. bet išmintingas; jis 
remiasi aiškiais Dievo žodžiais. Tegul sau bedievis šai- 
posi, mes su šv. Povilu sakykime: „Aš žinau, kuo pasi- 
tikėjau“ (Il. Tim. 1, 12), neįtikėjau žmogui, bet Dievui. 
Kurs pasakė: „Dangus ir žemė praeis, mano gi žodžiai 
nepraeis“ (Mat. 24, 35). 


III. Neabejoju, kad kurie čia esate, tikite į Švč. 
Trejybės paslaptį, Saugokitės tik tuščių gudragalvių 
zaunų, kurios veda į tikėjimo silpninimą. Kad nors ką 
gudraus pasakytų, gal ne vienas dalykas paaiškėtų. Kiek- 
vienam tokiam rūpi už kitus gudresniu pasirodyti; ką 
perskaitys iš kokios ten knygapalaikės, skubinasi kitiems 
pasakyti, kad iš jo pirmo iai išgirstų; šiandien pats su- 
žinojo, lig ryt keliems apsakys. Gal ir jums teko girdė- 
ti panašią kalbą: Kunigai liepia tikėti į Dievą, Trejybėje 
vieną; tai yra, kad vienas lygus trims; tai esą niekai, su 
kuriais žmogaus protas negalįs sutikti... Nekelčiau aš tos 
niekų šnekos, kurion jau tūkstantį kartų atsakyta įvairio- 
se knygose. Bet kas daryti? Bedieviškos brošiūros ir kal- 
bos plečiasi tarp žmonių. Vienas kur nors perskaitys, ry- 
toj visoje apylinkėj kartos, kaip mokslo ir išminties žo- 
dį: „Vienas lygus trims, trys lygūs vienam; štai krikščio- 
nių aritmetika; tai tikėk, gausi ažmžinąjį gyvenimą“... 

Toks priekaištas jaunoms galvoms atrodo neper- 
* galimas. Yra moksliškų atsakymų į šitą ir panašius prie- 
kaištus; aš juos apleisiu, kaipo daugumai nesupranta- 
mus. Atsakysiu stačiai: Jei tikėjimą būtų žmogus pra- 
simanęs ir jeigu būtų norėjęs jį pagražinti kokiomis nors 
paslaptimis, tikrai būtų paskelbęs: „Trys dievai yra vie- 
nas dievas, arba trys Dieviški Asmenys yra vienas As- 
muo“. Ne taip moko šv. Bažnyčia; ji nesako: trys die- 
vai yra vienas dievas, arba trys lygūs vienam; bet sako: 
trys dieviški Asmenys turi vieną dievišką prigimtį, užtat 
sau lygūs; trys — reiškia asmenis, o vienas prigimtį, 
nėra čia jokio prieštaravimo. Mes nesakome, jog Dievas 
savo prigimtyje yra vienas ir trejopas; tai prieštarautų 
protui; bet sakome, kad prigimty Dievas yra vienas, 
asmenyse gi trejopas. Kur pasidėjo, sakykite, toji neper- 
galima sunkenybė, ta niekų krikščioniškoji aritmeti- 

ka?! Išnyko, kaip šešėlis, pasirodžius saulės spin- 
duliams. | 

Tiesa, Švč. Trejybės palaptis viršija mūsų protą, 
mes jos nesuprantame; bet ir neprieštarauja protui. Dau- 
gelis šv. Tėvų ir teologų žmogaus sieloje mato Trejy- 
bės paveikslą. „Siela yra sutvertoji Trejybė“ — sako Bos- 
suet'as. Anot šv. Augustino: „Tiktai vieną sielą teturime; 
vienok joie trys yra privalumai: protas, atmintis ir valia.“ 
„Viena tik yra saulė, — sako Tertulijonas, — bet atski- 
riame joje pačią saulę, šviesą ir šilumą“. Daug tolygių 
išsireiškimų galima rasti šv. Tėvų raštuose; jie nenori tais 
palyginimais išaiškinti nesuprantamos paslapties, tik sten- 
. giasi parodyti, kad joje nėra nieko, kas prieštarautų svei- 
kam žmogaus protui. Svč. Trejybės paslaptis protą vir- 
šija. Bet liečia tai Dievo esmę ir begalines Jo tobu- 
lybes. Juk mes galutinai nesuprantame nei Viešpaties 
amžinybės, nei visur esimo. Mes turime su šv. Augus- 
tinu prisipažinti, tik tuokart pakylą iki tikro Dievo su- 
pratimo, kai pamatome, kad Jis visai nesuprantamas. 

Būtų didelė atkaklybė — noras suprasti Patį Dievą. 
Kaip akys negali žiūrėti stačiai į saulę, taip ir protas ne- 
gali permanyti Dievo esmės. „Visokis mūsų tyrinėji- 
mas, kuriuo norėtumėm Dievą suprasti ir aptarti, būtų 
ne garbinimas, anot šv. Ambroziejaus, bet Jo didenybės 
rūstinimas; nes žmogus, menkas sutvėrimas pasaulyje, 
niekumet Dievo ištirti ir suprasti negali“. Tikrai, kas 
mintimi kyla prie Dievo, kad neištiriamą Jo esmę silpnu 
savo protu tyrinėtų, elgiasi su juo, tarsi, su sau lygiu, 
nejaučia Jam gilesnės pagarbos, daro, kaip stabmeldis, 
savo dievaičių stabus iš molio ir medžio dirbąs ir vėl 
griaunąs. „Noras Švč. Trejybę ištirti, yra tai atkaklybė, 
— sako šv. Bernardas, — į ją tikėti — dorybė; į tą pas- 
laptį po mirties įžiūrėti — yra didžiausias amžinas lai- 
mės laipsnis“. 

* 
* * 


Mieli Klausytojai, nemėginkite suprasti tos nesu- 


prantos paslapties; verčiau niekad nepamirškite, kuo Svč. 
Trejybei esate kalti: Dievui Tėvui sutvėrimą, Dievui Sū- 

nui atpirkimą, Sv. Dvasiai pašventimą.  Dėkokite Dievui 
Trejybėje vienam, už visas geradarybes, ypač už tai, kad 
jums teikėsi apreikšti paslaptį, kurią paslėpė nuo pagonų 
ir žydų. Gyvai tikėkite į Dievą, Trejybėje vieną; tas ti- 
kėjimas tegul jūsų gyvenimą taip tvarko, kad iš jūsų 
minčių, žodžių ir darbų garsiai skambėtų garbė Dievui, 
Tėvui ir Sūnui ir Šv. Dvasiai. Jei čia gyvendami, kaip 
reikiant, Dievą garbinsite, numirę nusipelnysite Jį regėti 
akis į akį; tada iš džiaugsmo giedosite drauge su An- 
gelais: „Palaiminimas, garbė, išmintis ir dėkojimas, pa- 
garba, galybė ir stiprybė mūsų Dievui per amžių amžius. 
Amen“. (Apr. 7, 12). 


Sutvėrėjas. 


„Tikiu į Dievą... Visagalį, dangaus 
„ ir žemės Sutvėrėją“. 

„Dievas, — sako šv. Augustinas, — yra neapsa- 
koma Esybė; jei palyginsime Jį su žeme ir dangum, jis 
bus didesnis; jei palyginsime Jį su žvaigždžių ir saulės 
spinduliais, Jis bus šviesesnis; jei palyginsime Jo protą 
su visų žmonių ir angelų protu, Jis bus kur kas pro- 
tingesnis; jei palyginsime Jo gerumą su visų gerųjų ge- 
rumu, Jis bus už visus geriausias; jei palyginsime Jo 
teisingumą su visų teisingųjų teisybe, Jis bus visų tei- 
singiausias; nes Dievas yra begalo didis, begalo gražus, 
begalo protingas, begalo geras, begalo teisingas“. 

Tuo tarpu Apaštalų Tikybos Išpažinime nemini kitų 
Dievo savybių, nesako: „Tikiu į Dievą geriausį, protin- 
giausį, teisingiausį, gailestingiausį“... o tiktai: „Tikiu į Die- 
vą visagalį“. Daro tai dėl to, kad tas Dievo privalumas 
— galybė — talpina savyje kitus, labiausia puola mums 
akysna, regimas kiekviename žingsnyje. Užtat Apašta- 
lai, išpažinę: „Tikiu į Dievą Visagalį“, tuojau prideda 
pirmą regimą tos galios apraišką — sutvėrimą: „Tikiu 
į Dievą... Visagalį, dangaus ir žemės Sutvėrėją“... 

Tai pirmas Apaštalų Tikybos Išpažinimo straipsnis; 
toks yra pirmas Šv. Rašto sakinys, Viešpaties įkvėptas; 

„Pradžioje Dievas sutvėrė dangų ir žemę“ (Pr. 1, 1). 
Kaip Švent. Rašte, taip ir Apaštalų Tikybos Išpažinime 
pasaulio įkūrimas stovi pradžioje, nes tai pirmas galybių 
Viešpaties darbas. Tą tiesą, kaip Sventasis Raštas, taip 
ir Bažnyčia dažnai mini: „Palaimintas Dievas, Kurs su- 
tvėrė dangų ir žemę“, — skaitome daugelyje Šventojo 
„Rašto vietų; Bažnyčia taipgi daugelį savo maldų pradeda 
žodžiais: „Mūsų pagalba varde Viešpaties, Kurs sutvėrė 
dangų ir žemę“. | 

Kai Bažnyčia pasaulio sutvėrimą nuolat mini, ji, 
tarsi Makabiejų motina, nori kiekvienam žmogui pasa- 
kyti: „Prašau tave, mano vaike, pažvelk į dangų ir į že- 
mę ir į visa, kas juose yra, ir suprask, kad Dievas juos 
ir žmonių giminę yra padaręs iš nieko“ (II Mak. 7, 28). 
Kad bent kiek suprastumėt, kas yra Visagalis Dievas, 
dangaus ir žemės Sutvėrėjas, šiandien pasakysiu keletą 
žodžių apie I dangų ir II žemę. 


I. Kaip didelį ir gražų pasaulį Visagalis Dievas 
sutvėrė! Mūsų žemė tai milžinas kamuolis, turįs apie 
509,050.714 kvadratinių kilometrų; einant kasdien po pen- 
kias dešimtis kilometrų, reiktų dvejų metų ir 2 mėnesių, 
kad apeitum aplink žemę. Ant jos gyvename mes, žmo- 
nės; stovi miestai, sodžiai, auga girios, bėgioja žvėrys, 
skraido paukščiai, stypso kalnai, teka upės, banguoja 
jūros, kur nardosi žuvys... Ir visa tai talpinasi ne iš 
vienos žemės pusės, bet aplinkui, nes žemė apskrita. 


Du: trečdaliu žemės ploto užima vandenys: upės, 
ežerai, jūros, vandenynai... Sausumos tėra tik trečioji da- 
lis. Vandenys ir sausuma bė paliovos varžosi tarp sa- 
vės. Vandenys kremta žemę gabalas po gabalui; upės 
neša smėlių daugybę nuo žemės paviršiaus ir grūda 
juos ežeruosna ir jūrosna. Jūros dieną ir naktį plakas 
į sausumos krantus: vienur nuverčia kraštus, kitur su- 
pila salas. 

Žemės gilumoje, ypač kalnuose yra įvairių brangių 
akmenų ir metalų, pradėjus titnagu, geležim, variu, si- 
dabru, auksu, — baigiant blizgančiu deimantu. Yra to- 
kių kalnų, kurių aukštumas siekia devynių kilometrų; O 
prieš žemę jie tiek tereiškia, kiek šašėlis ant obuolio; jų vir- 

šūnės riogso, amžinai sniegu apdengtos; yra ir tokių 
vietų, kur nuolat žaliuoja gėlės ir medžiai. 

Žolių ir medžių ant žemės tokia daugybė, kad mo- 
kyti žmonės įvairiuose kraštuose priskaito keletą šimtų 
tūkstančių veislių. Esti tokio storumo medžių, kad vos 
keturiolika žmonių tegali jūos apkabinti; 0 jie kyla iš 
mūsų žolių veislės, vadinamos meldomis; esti jų taip . 
kietų, kad negalima įkalti nė vinies; kai kur jie vartojami 
geležies vietoje.. Ką besakyti apie žoles, kai kur išau- 
gančias lig penkiolikos pėdų aukštumo, šieną ir javus, 
kuriais maitinasi gyvi sutvėrimai, 

Gyvulių ir žvėrių ant žemės yra trylika tūkstančių 
veislių. Didžiausias tai dramblys, labai sumanus, ilga 
savo nosimi, kuri jam atstoja rankas, atkiša net bonkas. 
Panašiausios į žmogų yra bezdžionės, kurios moka kitus 
pamėgdžioti. Tarp žemvandeninių, galinčių gyventi kaip 
sausumoje, taip ir vandenyje, ypatingas žvėris — tai 
vėžlys; jų yra trys dešimtys veislių, — didumo nuo del- 
no lig jaučio; ant jo nugaros sustoja septyni žmonės, 
su jais lengvai ropinėja; roplių skaitoma lig pusšešto 
tūkstančio veislių. 

Zuvų yra dvidešimt tūkstančių veislių. Iš jūrų gy-- 
ventojų didžiausias yra banginis; jisai turi šimtą pėdų ilgio 
ir penkiasdešimtis pėdų storumo; galvoje, kuri lygi viso 
jo kūno trečdaliu, yra dvi skyli; per jas purškia van- 
denį aukštyn į orą su tokiu smarkumu, kad per kelias 
mylias girdisi; užmušto banginio gerklėje gali patogiai 
„darbuotis aštuoni vyrai su kirviais. Yra žuvų, kurios 
paskrenda virš vandens, lyg būtų sparnuočiai. 

Paukščių veislių skaitosi apie dvidešimt aštuoni 
tūkstančiai. Didžiausias yra strutis; jis aukštesnis už 
žmogų; dėl savo sunkumo negali skraidžioti; užtat taip 
greitas, kad joks šuva nepaveja; vieno jo kiaušinio gali 
penki žmonės lig sočiai pavalygti. Mažiausias - rojaus 
paukštis; jo kiaušinis -— kaip kanapės grūdas; jo plunks- 
nos taip gražios, kad tarp visų paukščių laikomas bran- 
giu akmenėliu. Visokių vabzdžių skaitoma lig 750.000 
tūkstančių veislių; jų tarpe gražus drugys, naudingos 
bitės, įkyrios blusos. 

Kol nebuvo mikroskopo, žmonės manė, kad tai tik 
tėra pasaulyje, ką mūsų akys mato. Išradus padidinantį 
stiklą, pasirodė: Visas pasaulis esąs pilnas įvairių smul- 
kutyčių gyvių; visas oras, visa žemė, visas vanduo tais 
mažais sutvėrimėliais kugždėte kugžda; visi tie smulkūs 
gyvūnėliai vėl nėra lygūs: vieni didesni, kiti mažesni, 
vieni už kitus keistesni; kiti jų turi dešimtis pilvų; kiti 
šimtą kartų laibesni už mūsų plauką. 

Paimk vandens lašą, rodos, tyras; pažiūrėk per -pa- 
didinantį stiklą, pamatysi tūkstančius krutančių įvairiau- 
sių  gemalėlių; jų tarpe labiausia žinomos bakterijos. 
Nuo jų nėra laisvos žolės, medžiai, žuvys, paukščiai, 
gyvuliai, net žmonės. Apie mus lakioja būriai neregimų 
gaivalėlių, ėda mūsų kūną ir verčia mirti; nuo tam tikrų 
kirmėlėlių pareina raupai, džiova, šiltinės ir kitos limpan- 
čios ligos. Nėra valdžios, nerasi gydytojo, kurs mus 
apgintų nuo jų; jomis prilindęs visas žmogaus kūnas. 

Kvėpuodami, valgydami ir gerdami, jų tūkstančių 
tūkstančius ryjame, to nežinodami; jeigu pridėtum prie 
akies padidinantį stiklą, bijotumėm valgyti ir gerti, nes 
jų daug yra kiekviename valgyje, ypač sūryje ir šulinio 
vandenyje. Lecuvenheck'o mikroskopas rodo tris-keturias 
dešimtis tūkstančių bakterijų viename vandens laše. 


Skaitydamas tai, žmogus nenori tikėti. Iš tikrųjų, 
mokslas parodo mums kur kas didesnius stebuklus, 
negu galima išsvajoti. O kiek dar yra visokių sutvėrimų, 
kurių per jokius stiklus nematyti! Trumpai sakant, ne- 
regimų sutvėrimų šimtai sykių daugiau, negu regimų. 
Teisingai todėl Visuotinioji Nikėjos Santaryba nutarė: 
„Tikiu į vieną Dievą Sutvėrėją visų daiktų, regimų ir 
neregimų...“ 

Jei dar norite geriau pažinti Sutvėrėją ir stebuklin- 
gą Jo galybę, pakelkite akis nuo žemės aukštyn; pažvel- 
kite į dangaus skliautus; pamatysite dar didesnius ste- 
buklus. Tiesa, nemaža yra mūsų žemė, bet, palyginus ją 
su dangaus milžinais, atrodo visai menkutė; tartum aguo- 
nos grūdas rieda kulvartomis aplink didelį arbuzą — 
as drauge sukdamasis, kaip laikrodėlio ratelis, ant 
ašies. 

II. Stebėkitės, išgirdę, kad saulė milijoną su trečda- 
liu kartų didesnė už mūsų žemę, jog atstu nuo jos per 
pusantro šimto milijonų kilometrų. Kad galima būtų prie 
saulės nuvykti traukiniu, važiuojant po  penkiasdešimts 
kilometrų per valandą, išeitų apie trys šimtai penkios de- 
šimtys metų; nebent atsisėdę ant armotos šovinio nu- 
lėktumėm į saulę per kelerius metus. 

Nors saulė taip toli, tačiau žemei užtenka jos švie- 
sos ir šilimos; ji pavasarį tirpdina sniegus ir ledus, ji 
sukelia garus, padaro debesis, judina orą vėjų ir audrų 
pavidale; ji pila lietų iš aukštybės; jos dėka dygsta sėk- 
los, auga žolės, žaliuoja medžiai, žydi, bręsta įvairūs 
vaisiai; be saulės negalėtų gyventi nė vienas gyvas su- 
tvėrimas; visur viešpatautų mirtis. 

Saulė tai didžiulis ugnies kamuolis, žeriąs šilimą ir 
šviesą į visas puses; bet ji apšviečia tik tą žemės pusę, 
kuri jon atsikreipusi. Kai mūsiškis šonas nusisuka nuo 
- saulės, pasidaro naktis; kada jis į saulę kreipiasi — da- 
rosi šviesa. Mums rodos, kad saulė pas mus atkopia; 
tuo tarpu žemės mūsų šonas atsisuka į saulę. Su žeme, 
trobomis ir su visu kuo sukdamies, mes to nejaučiame, 
nelyginant, kaip geležinkeliu greitai važiuojant, pažvelgus 
langan, rodos, kad eina viskas, o mes stovime vietoje. 

Nors riedame apie 25 kilometrus per sekundę, ta- 
čiau, kol apsisuka -žemė aplink saulę, išeina 365 dienos, 
nes bėga labai dideliu, truputį ištysusiu ratu. Kokioje 
rato vietoje atsiranda žemė, tokia pasidaro ir atmaina: 
kartą šilčiau, kitkart šalčiau esti; čia išaušta pavasaris, 
ten užeina vasara, vienur užklumpa ruduo, kitur darosi 
žiema. Žemės kelionė labai tolima; per metus turi nu- 
riedėti savo taku devynius šimtus penkias dešimtis mi- 
lijonų kilometrų; tai ir metų dalys eina palengvėli, tę- 
sias po kelis mėnesius. 

Po saulės žmonėms labiausia rūpi mėnulis, kaipo 
didžiausia nakties šviesa. Tuo tarpu jis neturi savo švie- 
sos; jame, kaip veidrodyje, atsimuša saulės spinduliai, 
kurie mums šviečia nakčia; juo tąmsesnė naktis, juo mė- 
nuo šviesesnis; o dienoje visai jo nesimato saulės ža- 
ruose. Mėnuo sukasi aplink žemę, o žemė—aplink saulę. 
Kadangi mėnuo irgi apskritas, saulė apšviečia tik vieną 

jo dalį, atkreiptą prieš save, o kita palieka tamsi, mums 
neregima; dėl to mėnuo mainosi: darosi jaunutis, prieš- 
pilnis, pilnatis ir sengalis. Kai mėnulis yra tarp saulės 
ir žemės, tada mes jo nematome; pasitaiko, kad mėnulis 
mums net pačią saulę užstoja, tada turime saulės užte- 
mimą. 

Mėnulis yra mažesnis už visus dangaus švyturius, 
net ir už žemę — penkias dešimtis sykių. Nors atstu 
nuo žemės vidutiniškai per 384.000 kilometrus, yra vie- 
nok artimiausias už visas žvaigždes. Važiuojant į mėnu- 
lį, pats greitasis traukinys nesustodamas turėtų zvembti 
pusę metų. Geriausias šių dienų lėktuvas skristų apie 
pusantro mėnesio. Tuo tarpu mėnulis pats kasdien pra- 
bėga maždaug apie septynias dešimtis penkis tūkstan- 
čius kilometrų. 

Visa begalinė dangaus platybė pilna žvaigždžių. 
Nedaugelis neturi savo šviesos, kaip mėnulis. Kitos žvaig- 
ždės šviečia, kaip ir saulė. Pati mažoji žvaigždė yra tiik- 
stantį kartų didesnė už mūsų žemę, o stambesniosios 
bent šimtais kartų didesnės ir už saulę, tik begalo mums 
tolimos. Sautuvo kulkai reikėtų pustrečio milijono metų, 
kad pasiektų artimiausią žvaigždę. 

Sviesa, bėgdama 300 tūkstančių kilometrų per se- 
kundę, nuo saulės ateina per aštuonias minutes; artimiau- 
sios gi žvaigždės spindulys atbėga pas mus per pusket- 
virtų metų. Yra tokių tolimų žvaigždžių, kurių šviesa pa-. 
siekia žemę po dešimčių, šimtų, net ir tūkstančių metų. 
Pilna vėl žvaigždžių, kurios tematomos per didelius teles- 
kopus; yra žvaigždžių taip aukštai, jog negalima jų bere- 
gėti per jokius stiklus. 

Kol žmonės neturėjo žiūronų, nežinojo daug dan- 
gaus švyturių. Galiliejus, pirmą kartą pažiūrėjęs aukštyn 
per ką tik išrastus stiklus, visas nutirpo: jis išvydo ne- 
regėtus stehūklus; kame akys nieko nemato, ten žiūronas 
parodė žvaigždžių daugybę; per žiūronąę dangus pasiro- 
do tirštai žvaigždėmis apsėtas. Visame danguje akimis ga- 
lima įžiūrėti apie 10 tūkstančių žvaigždžių, paprastu žiū- 
ronu matome 100 tūkstančių žv., teleskopu 200 milijonų, 
o teleskopo fotografija numuša 500 mil. žvaigždžių. 

Išėję žiemos giedriame vakare patys matote anapus 
žvaigždžių šviesą, nei tai rūką, nei tai debesį: tai žvaigž- 
dės su savo spinduliais. Per savo tolumą jos susilieja 
krūvon, ir akys jų nebegali atskirti; visos jos dangaus 
erdvėj kruta, rieda savais takais. Tai vadinamas paukščių 
kelias. Jame yra maždaug dešimtis milijąrdų žvaigždžių. 
Bet ir tai dar ne viskas! Pro žiūroną matyti dar visokių 
tarsi ūkų, tartum debesėlių. Tai vis be galo tolimi žvaigž- 
dynai, susidarą iš milijonų ir milijardų žvaigždžių; nuo 
jų šviesa eina šimtus, tūkstančius ir milijonus metų. Ir 
tokių žvaigždynų esama tūkstančių. Toks tai platus, 
Dievo sukurtas pasaulis. 

Žinokite, jog pasaulis — tai erdvė be galo, be kraš- 
to, be viršaus, be apačios; joje be paliovos kulvartomis 
rieda įvairūs įvairiausi dangaus švyturiai; jų skaičius yra 
taip didelis, kad lig šiol jų niekas nesuskaitė ir niekad 
ateityje  nesuskaitys. Kodėl jie nesusisiekia, neužkliūva 
vieni už kitų; dėl ko nesusikulia, tik žino vienas Dievas, 
Kurs yra jų Sutvėrėjas ir Tvarkytojas. Mums tik su Pra- 
našu reikii sušukti: „Kaip dideli Dievo namai ir plati jo 
buvimo vieta; didžiulė yra ir galo neturi; aukšta ir neišma- 
tuojama“. (Bor. 3, 24). 1 

* 

Klausytojai! Kai mes palyginame šave su visu pa- 
sauliu, negalime nešaukti su karalium Dovidu: „Viešpatie, 
mūsų Viešpatie! kaip stebėtinas Tavo Vardas visoje že- 
mėje! Nes tavo didenybė iškilus aukščiau už dangų... 
Kuomet aš žiūriu į tavo dangų, tavo pirštų darbą: į mė- 
nulį ir į žvaigždes, kurias Tu padarei; kas gi yra žmogus, 
kad tu jį atsimeni?.. Pastatei jį ant savo rankų darbų, 
visa pavergei po jo kojomis: visas avis ir jaučius, be to 
ir laukinius žvėris, dangaus paukščius ir jūros žuvis, 
kurios plauko jūros takais. Viešpatie, mūsų Viešpatie, 
kaip stebėtinas Tavo Vardas visoje žemėje. (Ps. 8). Kam 
aš visa tai šiandien sakiau? Atsakau Viešpaties Išmin- 
čiaus posakiu: „Nes iš tvarinio didumo ir gražumo gali- 
ma pažinti ir matyti jų Sutvėrėjas“ (13, 5). Iš pastabų 
apie pasaulį aiškėja trumpi Apaštalų Tikybos Išpažinimo 
žodžiai: „Tikiu į Dievą... Visagalį, dangaus ir žemės 
Sutvėrėją“. 

Baigsiu vieno prancūzo nustebimu; jis, įsigilinęs į 
gamtos gražybę ir didybę, taip atsiliepė: „Žiūrėjau, žiūrė- 
jau ir pasijutau toks mažutytis, lyg pati mažoji dulkelytė; 
rodėsi man; lyg nebemoku nė kalbėti; apsiverkiau, puo- 
liau ant kelių ir sukniubau, panėręs galvą žolyne... Gal- 
vojau apie Dievą, šaukiau: Dangaus Esybe, begaline bū- 
tybe! Kas aš esu prieš Tave, Aukščiausias Sutvėrėjau? 
Koks Tu pats beesi, jei Tavo pasaulis yra toks gražus! 
Dieve, Dieve! vargšas esu! Nors rodaus pažįstąs Tave, 
tačiau koks aš esu menkutytis! Koks Tu esi galingas! 
Kas pirmas pradėjo ginčyti Tave? Kas papildė tokią 
puikybę? Kas buvo toks beprotis, kurs panorėjo išmanyti, 
koks Tu esi? Visų sutvėrimų Tėve! Kokį vardą reikia 
duoti tam, kas sako Tavęs nesant; kurs į Tave netiki, 
kurs apie tave negalvoja, kurs nejaučia Tave visur esant, 
Viešpatie! Tu regi mane, kaip girdi čirškantį vabalėlį, 
pasislėpusį žolėje, kaip jauti ūžimą sparnų erelio, skrai- 
džiojančio padangėse, ir jūros vilnių vaitojimą. Dieve! 
aš tikiu, aš myliu Tave!“ Amen. 


Pasaulis. 


„Tikiu į Dievą... Visagalį, dangaus 
ir žemės Sutvėrėją“ 

Visos pasaulio tautos nuo senų senovės tikėjo, kad 
dangų ir žemę sutvėrė aukščiausioji Esybė. Ir jūs visi 
tikite, jog pasaulis yra Dievo sutvertas; nes kasdien kal- 
bate: „Tikiu į Dievą... Visagalį, dangaus ir žemės Sutvė- 
rėją“. Bet ar žinote, kuomet, iš ko ir kaip Dievas su- 
tvėrė visus daiktus, kurie yra pasaulyje. Visa tai galime 
sužinoti iš paties Dievo apreiškimo. Mat, Viešpats ap- 
reiškė tai savo tarnui Mozei; o jis, Dievo liepiamas, su- 
rašė tai į vadinamąją Pradžios knygą, priklausančią prie 
Sventojo Rašto. 

Kadangi apie pasaulio sutvėrimą galima prisiklau- 
syti visokių neišmintingiausių šnekų, šiandien jums pa- 
pasakosiu pagal Šventąjį Raštą, I kada Viešpats sutvėrė 
dangų ir žemę, II kokioj eilėje viską sutvarkė, ir III ką sa- 

ko mums apie visa tai tikras moksląs. Platus tai daly- 
«kas, kantriai paklausykite, sakysiu kuotrumpiausiai. Kas 
kart geriau paaiškės Apaštalų Tikybos Išpažinimo žo- 
džiai: „Tikiu į Dievą. Visagalį, dangaus ir žemės Sutvė- 
rėją“. 

I. „Pradžioje, — taip sako Sventasis Raštas, — 
Dievas sutvėrė dangų ir žemę“. Situose žodžiuose, ku- 
riais prasideda Paties Dievo apreikštasis mokslas, sle- 
piasi bedugnė. Kas gi tai yra: „Pradžioje Dievas sutvėrė 
dangų ir žemę?“ Pasak Bažnyčios mokslo, tai reiškia, 
jog Dievas pasaulį sutvėrė laiko pradžioje, kuomet pra- 
sidėjo laikas. Pas amžinąjį Dievą prieš pasaulio sutvė- 
rimą nebuvo laiko: valandų, dienų, savaičių, mėnesių, 
metų; buvo tik amžinatvė. Laikas prasidėjo su pasaulio 
pradžia, 

Sventasis Raštas nieko nesako, kada buvo toji pra- 
džia, kada pasaulis tapo sutvertas. Apreiškimas tik tiek 
tepasako, kad pasaulis nėra buvęs amžinas, kaip tai spė- 
liojo ne vienas mokslinčius; kad pasaulis tam tikru laiku 
buvo sutvertas, turėjo savo pradžią. Kaip seniai toji pa- 
saulio pradžia yra buvusi, šitas klausimas gal paliks vi- 
sados neišspręstas. Galima vienok manyti, kad tūks- 
tančius, gal milijonus metų galėjo pasaulis plėtotis, kol 
atsirado jame žmogus, žemės šeimininkas. 


„Dievas sutvėrė dangų ir žemę“ — tai yra padarė 
iš nieko. „Prašau tave, mano vaike, pažvelk į dangų ir 
į žemę ir į visa, kas juose yra, ir suprask, kad Dievas 
juos ir žmonių giminę yra padaręs iš nieko“, sako Sven- 
tasis Raštas (II Mak. 7, 28). „Dievas pasaulį sutvėrė 
iš nieko, — rašo šv. Augustinas, — jei tam priešta- 
rausi, tai pasakyk, kas ant pečių akmenis sunešiojo? 
Kas pasauliui sutverti davė lėšų? Dievas pasaulį sutvėrė 
visagalingu savo žodžiu“. 

„Jis tarė, ir įvyko, Jis liepė, ir buvo sutverti“ (Ps. 
148, 5). Pagaliaus nereikėjo Dievui nė sakyti; gana bu- 
vo tik panorėti, kad kas atsirastų. Anot Psalmininko: 
„Visa, ko tiktai nori, Viešpats daro danguje, žemėje, jū- 
roje ir visose gelmėse“ (134, 6). Bažnyčios tame dalyke 
tėra toksai nutarimas: „Jei kas neišpažįsta, jog pasaulis 

ir visi daiktai, kurie yra jame, kaip dvasiški, taip ir kū- 
niški su visa savo esme, iš nieko yra Dievo padaryti, 
tegul bus iškeiktas“ (Vatic. I, 5). 

Pasaulį Dievas sutvėrė ne iš karto. „Pradžioje, — 
anot Šventojo Rašto, — Dievas sutvėrė dangų ir žemę“. 
Sventas Augustinas ir kiti Bažnyčios Tėvai mano, kad 
Dievas visupirma sutvėrė tik pradinę medžiagą, būsin- 
čių danguje ir ant žemės daiktų užmazgas; iš jų paskui 
pagal Viešpaties valią turėjo pasidaryti dangaus žiburiai 
ir žemės įnamiai. Toji bepavidalinė medžiaga tvarkėsi 
per šešias dienas. „Kokios buvo tos dienos, — anot šv. 
Augustino betariant,—sunku ir negalima yra mums išma- 
nyti, dar sunkiau pasakyti“. 

Ir mes nekartą dieną vartojame platesne žodžio 
prasme: kalbame apie šios dienos politiką, įvairias sro- 
ves, partijas; neturime omenyje vienos kalendoriaus die- 
nos, kada mes tai sakome, bet aplamai dabartinį trum- 
pesnį ar ilgesnį laiką, kuriame gyvename, politikuojame, 
kovojame su įvairiomis srovėmis, priderėdami prie sa- 
vos partijos. 

„Vienas daiktas tenebūnie jums, mieliausieji, žino- 
mas, — sako apaštalas šv. Petras, — kad viena diena 
pas Viešpatį, — kaip tūkstantis metų, o metų tūkstantis, 
kaip viena diena“ (II Petr. 3, 8). Giesmėje vėl giedame: 
„Už tūkstantį metų viena ilgesnė yra danguj diena“. Zo- 
džiai „vakaras ir rytas —pirmoji diena“ nereiškia, būk die- 
na ir naktis turėjo maž daug po kelioliką valandų, kaip 
dabar; bet reiškia taip sau laiką, vienam Dievui teži- 
nomą. 

Juk ir dabar mes kalbame apie žmogaus gyvenimo 
rytą ir vakarą, kas gali tęstis ir tęsiasi daug metų. Apie 
sutvėrimo dienas galima manyti, kad tai buvo ilgi švie- 
sošs tarpai; sutvėrimo naktis buvus ilgus tamsybės perio- 
dus. Tikros dienos ir naktys prasidėjo, saulei ir mėne- 
siui pasirodžius, o tie šviesuliai ketvirtoje dienoje tepra- 
dėjo skirti dieną nuo nakties. Bent pirmos trys sutvėri- 
mo dienos nebuvo tokios, kad turėtų vakarą ir rytą, nes 
nebuvo dangaus švyturių, kurie tai daro. ; 

Kadangi Šventasis Raštas be jokio skirtumo visas 
šešias lygiai vadina dienomis, galima spręsti, kad visos 

šešios sutvėrimo dienos buvo ne tokios, kaip dabarti- 
nės. „Kas šiek tiek pažįsta Sventąjį Raštą, — sako šv. 
Augustinas, — tam yra žinoma, kad žodis diena pa- 
prastai yra vartojamas laiko vietoje“. Tur būti, kad 
-Viešpats visą pasaulį sutvarkė per šešis laiko tarpus, 
turinčius savyje, — anot šv. Kiprijono, — po daug tūk- 
stančių metų. . 


II. Pažiūrėkite dabar, kokioj eilėje Dievas viską 
sutvarkė. „Pradžioje Dievas sutvėrė dangų ir žemę. O 
žemė buvo tyra ir tuščia, ir tamsybės buvo ant gelmių, 
ir Dievo Dvasia sklendeno ant vandenų. Ir Dievas tarė: 
Tepasidaro šviesa. Ir pasidarė šviesa. Ir Dievas matė, 
kad šviesa buvo gerą; ir jis atskyrė šviesą nuo tamsy- 
bių; ir praminė šviesą diena, o tamsybes naktimi; ir pa- 
sidarė vakaras ir rytas, — pirmoji diena“. 

Kaip susidarė toks pasaulis, kokį dabar esame iš- 
tyrę, gerai nežinome: Mokslininkai neturi galutinės nuo- 
monės. Pasaulio sutvarkymu rūpinasi gamtos mokslas. 
Daug atsirado teorijų, aiškinančių pasaulio susidarymą; 
žinomesnės yra Kant'o, Laplace'o, Faye ir Ligondės teo- 
rijos; nors visako negali atspėti, pasakyti, bet daug ką 
paaiškina. Jų nuomone, iš pradžios tebuvę pasaulyje 
garų miglynai; jie susimetę į kamuolį; nuo jo ilgainiui 
atplyšusios didelės dalys; iš jų pasidarę atskiri kamuo- 
liai; taip atsiradusios planetos; jų viena esanti mūsų 
žemė, : 

Mokslas mano, — Dievo gi apreiškimas neprieš- 
tarauja, — kad žemė yra buvusi ugnies kamuolis; jis, 
riedėdamas per ilgą laiką šaltoje platybėje, pamažu at- 
šalęs ir ant jo viršaus pasidariusi pluta. Dideli garai, šal- 
čio šaldomi, nukritę žemyn vandenų pavidale. Žemės 
paviršius pavirtęs jūra; žemė buvo „tyra ir tuščia“, negy- 
venama vandenų platybė. Bet kai tik Dievo Dvasia ėmė 
sklendenti ant vandenų, kad padarytų sutvėrimo stebuklus, 
pradėjo darbuotis neapsakomos gamtos įėgos. 

„Dievas tarė: Tepasidaro šviesa, ir pasidarė švie- 
sa“. Mokslas mums sako: Juo labiau žemės paviršius 
stingo, storėjo ir ėjo kietyn, tuo labiau jis spaudė ugnį, 
buvusią viduryje; ugnis veržėsi laukan; vienur, kitur 

plyšo žemės pluta; iš to darėsi baisūs žemės dre- 
bėjimai, purkšdami iš žemės vidurių ugnį; darėsi šviesa, 
kuri tai gęsdavo, tai vėl pasirodydavo. „Ir pasidarė — 
kaip sako Šventasis Raštas, — vakaras ir rytas“ — va- 
dinas: darėsi šviesa, kaip rytas, paskui tamsybės, kaip 
vakaras. 

„Dievas taipgi tarė: Tepasidaro tvirtuma tarp van- 
denų ir ji teatskiria vandenis nuo vandenų... Ir taip įvy- 
ko. Ir Dievas praminė tvirtumą dangumi. Ir pasidarė va- 
karas ir rytas — antroji diena“. Šviesa, kuri ant vande- 
nų pasirodė, ir plūdo iš ugnies, o gal ir iš kur kitur, 
atnešė šilimą. Karštis įsiurbė vandenų dalį saven ir garo 
pavidale pakėlė juos aukštyn; iš jų pasidarė ūkai, rasa, 
debesys; o kiti vandenys pasiliko ant žemės paviršiaus. 
Taip antrą dieną pasidarė atstumas tarp skysto vandens 
ir jo garų-miglų ir debesų, platybė; ji mums atrodo 
tarsi dangaus skliautai, pripildyti oru, kuriuo visi gyvi 
sutvėrimai kvėpuoja. 

„Dievas vėl tarė: vandenys tesusirenka... į vieną 
vietą ir tepasidaro sausuma. Ir taip įvyko. Ir Dievas pra- 
minė sausumą žeme, o susirinkusius vandenis praminė 
jūromis“. Trumpai pasakyta; bet, kol tai pasidarė, gal 
tūkstančiai metų praėjo. Tarp karščio žemės viduryje ir 
tarp vandenų, nestora žemės žieve atskirtų, darėsi bai- 
sus ermideris. (Garai vietomis išpūtė, pašiaušė žemės 
žievę; taip atsirado kalnai; kitur pasidarė duobės; į jas 
subėgo vandenys, radosi jūros, ežerai, balos, upės... Er- 
mideris ėjo paskui ermiderį; klojos sluogsnis ant sluog- 
snio kietos žemės; uolos, oro bei vandens trupinamos, pa- 
darė minkštą žemę. 

Ant jos galėjo dygti ir augti žolės, medžiai. „Ir 
Dievas tarė: Žemė teželdina žaliuojančias žoles ir 
duodančias sėklą, ir vaisinius medžius, duodančius vaisius 
pagal savo veislę, kurių sėkla būtų juose pačiuose ant 
žemės. Ir taip įvyko... Ir pasidarė vakaras ir rytas —- 
trečioji diena.“ Gal tūkstančiai metų praėjo, kol žolių 
ir medžių karalystė įsikerojo žemėje, pradėjus nuo jūros 
dilgių, žliūgių, paparčių, žolių, javų, krūmų, medžių... 
Nepaprastas buvo reginys: žemė apsidengė gražių au- 
galų daugybe. Kad neišnyktų taip reikalingi daiktai, ge- 

rasai Dievas suteikė jiems galios daugintis, šviečiant ir 
šildant saulės spinduliams. 

„Dievas vėl tarė: Tepasidaro žiburiai dangaus tvir- 
tumoje ir teatskiria dieną ir naktį, ir tebūna ženklais lai- 
kams, ir tepažymi laikus, ir dienas ir metus. Ir tegul 
jie žiba dangaus tvirtumoje, kad apšviestų žemę. Ir taip 
įvyko... Ir pasidarė vakaras ir rytas — ketvirtoji diena“. 
Keistai rodos atsiminus, jog šviesa buvo sutverta pirmą 
dieną, tuotarpu kad saulė, mėnuo ir žvaigždės pasirodė 
tik ketvirtą sutvėrimo dieną. Tiesa, kad saulė yra svar- 
biausias šviesos šaltinis, bet ne vienatinis; galėjo tad 
būti pirma šviesa be saulės. Paskesni fizikos tyrinėjimai 
parodė, kad ir dabar, nors saulė šviesą gamina, bet kas 
kita yra saulė, kas kita šviesą. 


Gali vėl šviesos rastis ir be saulės — iš įvairių 
daiktų dėl jų trinimosi, degimo. Mes patys kas vakaras, 
saulei nusileidus, patiekiame sau šviesos. Galėjo ir taip 
būti: Rasi visus dangaus švyturius Dievas sutvėrė pir- 
mą dieną, ketvirtoje gi sutvėrimo dienoje pritaikė prie 
miisų žemės saulę, kad ji valdytų trumputę dieną, mė- 
nesį, kad nakčia duotų mums dalį šviesos nusileidu- 
sios saulės, ir žvaigždes, kad žibėtų viršuj žemės. Švie- 
suliai galėjo būti anksčiau, bet nebuvo matomi; pirmiau 
buvo žemė apsupta storomis miglomis; jos nepraleido 
saulės spindulių, bet laužė ir išsklaistė; kuomet ūkai šiek 
tiek prasiskleidė, pasirodė saulė, mėnulis, žvaigždės... 


„Dievas dar tarė: Vandenys teišduoda plaukiančias 
gyvas esybes ir sparnuotuosius viršuje žemės po dan- 
gaus tvirtuma. Ir Dievas sutvėrė dideles bangžuvis ir 
visokias gyvas ir galinčias judėti esybes, kurias vande- 
nys išdavė pagal jų veislę, ir taipogi visus sparnuotuosius 
kiekvieną pagal jo veislę. Ir Dievas juos palaimino tar- 
damas: Veiskitės ir dauginkitės ir pripildykite jūros van- 
denis ir paukščiai tesidaugina ant žemės. Ir pasidarė 
vakaras ir rytas — penktoji diena“. Šv. Raštas žuvų 
ir paukščių sutvėrimą talpina vienoje knygos eilutėje; 
galima vienok manyti, kad žuvys ir paukščiai nebuvo 
sutverti vienkart; tarp vienų ir kitų atsiradimo galėjo 
praeiti nemaža laiko. 

Rasit, jau tūkstančius metų žuvys nardės jūrų 
bangose, paukščiai skraidė ore; tuo tarpu sausa žemė 
neturėjo dar jokių galvijų. Per tą laiką sausumos pa- 
viršius apsidengė maistinga gyviams augmenija, klimatas 
darėsi kaskart palankesnis. „Dievas dar tarė: Zemė teiš- 
duoda gyvas esybes kiekvieną pagal jos veislę, galvijus, ir 
slankiojančius žemės gyvius pagal jų veislę. Ir taip įvy- 
ko. Ir Dievas padarė laukinius žvėris pagal jų veislę ir 
galvijus, ir slankiojančius žemės gyvius pagal jų veislę. 
Ir Dievas matė, kad tai buvo gera“. Daug turbūt pra- 
ėjo laiko tarp sutvėrimo žuvų ir tarp atsiradimo paukš- 
čių; taip pat rasi tūkstančiai metų praslinko tarp atsira- 
dimo kirmėlių šaltakraujų kaulanugarių, ir pasirodymo 
žvėrių ir žindančių galvijų. 

Žemė stovėjo visoje savo gražybėje, tarytum, gra- 
žiausias rūmas, visu kuo aprūpintas; nebuvo jame tik 
šeimininko. „Dievas tarė: Padarykime žmogų į mūsų 
paveikslą įr mūsų panašumą, ir jis tevaldo jūros žuvis, 
ir dangaus paukščius, ir žvėris ir visą žemę... Ir Dievas 
sutvėrė žmogų į savo paveikslą; į Dievo paveikslą jį su- 
tvėrė; sutvėrė juodu vyriškį ir moteriškę. Ir Dievas juo- 
du laimino ir tarė: veiskitos ir dauginkitos ir pripildy- 
kita žemę, ir ją paverkita, ir viešpataukita ant jūros žu- 
vų ir ant dangaus paukščių, ir ant visų gyvunių... Ir 
Dievas matė visa, ką buvo padaręs ir buvo labai gera. 
Ir pasidarė vakaras ir rytas — šeštoji diena“. „Ir Die- 
vas ilsėjos... septintoje dienoje nuo viso savo darbo“ — 
liovėsi tvėręs naujus padarus. 


II. „Tai yra, sulig Moze, dangaus ir žemės isto- 
rija, kada buvo sutverti“ (Pr. 2, 4). Taip Apreiškimas 
apsako pasaulio sutvėrimą, kurs tęsėsi tūkstančius, gal 
milijonus metų.  Trumpumas, kokiu Mozė aprašo šešias 
sutvėrimo dienas, rodo stačiai dievišką Sventojo Rašto 
būdą. Žmogaus gudrybė būtų kur kas daugiau pasa- 
kiusi, bet visgi nebūtų aiškiau apsakiusi. Priešingai, 
Sventasis Raštas, nors sako trumpai, tačiau pakankamai 
mumyse tikėjimui sužadinti, kad pasaulį Dievas sutvėrė. 
Nė vienas tos pasaulio istorijos žodis nepasirodė klai- 
dingas. Kaip Mozė, Viešpaties apšviestas, napasakojo 

dangaus ir žemės atsiradimą, taip sako ir turi sakyti 
šiaip-jau mokslas. Visųpirma vanduo ir tamsybės; pa- 
škum šviesa ir oras; toliau sausuma, žolės, medžiai; po 
jų žuvys ir paukščiai; toliau gyvuliai, pagaliaus žmogus. 
Tai rodo žemės sluogsnių tyrinėjimas. 

Mokslas apie žemę, geologija vadinamas, sutinka 
su Mozės apsakymu apie pasaulio įkūrimą. Mokyti 
žmonės žemės gilumoje randa suakmenėjusias palaikas 
žolių, medžių ir visokių gyvų padarų. Jie randasi su- 
kloti žemės sluogsniuose maždaug tokioje pat eilėje, 
kokioje pagal dienų eilę nurodo jas Sventasai Raštas. 
Taip, giliausiai randamos žolių ir medžių sukempėjusios 
palaikos. Viršesniuose ant tos žemės sluogsniuose už- 
tinkamos žuvų ir paukščių liekanos. Dar viršesniuose 
sluogsniuose pasitaiko žvėrių, o dar aukščiau — žmo- 
nių suakmenėjusios palaikos. Visi tad tikrai mokyti žmo- 
nės didžiai stebisi, kad apsakymas Mozės, gyvenusio 
labai senais laikais, bendruose bruožuose sutinka su 
geologijos mokslu ir naujausiais žemės sudėties paty- 
rimais. 

Anglijoje iš netikėlių buvo susidariusi draugija pa- 
"rodyti visam pasauliui, kad Mozė neteisingai aprašęs pa- 
saulio įkūrimą; kitaip sakant, norėjo išniekinti Sventąjį 
Raštą. Turtingi anglai per šimtą penkiasdešimtis metų 
knisėsi Aigipto žemės sluogsniuose, nesigailėdami nei pi- 
nigų, nei vargo, kad tik pastatytų ant savo. Tačiau vi- 
sas tos draugijos uolus darbas išėjo Sventojo Rašto 
naudai. Ir pats draugijos pirmininkas per paskutinį po- 
sėdį pasakė: Per 150 metų tikėjimo priešininkai vieni po 
kitų darbavosi vien Šventojo Rašto teisingumui paremti. 
Bedonas šaukia: „Nepaprastas sutikimas! tai padarė ne 
atsitikimas! Matydami tai, priversti esame ir tai tikėti, 
ką Šventos Knygos paslėpė nuo mūsų; nes iš tų maž- 
možių, apie kuriuos jos sako, privalome pripažinti Mo- 
zei tokį mokslo gilumą, koks visai netinka tiems laikams, 
kada tai rašė“. 

Šių laikų mokslininkas, Vienos universiteto prote- 
sorius paleontologas Waagen'as taip sako: „Sv. Rašto 
pasakojimas apie sutvėrimą patenkina ne tik jauną vaiko 
protą, bet ir mokslinčiai po tūkstančių metų privalo pri- 

pažinti, kad Šv. Raštas savyje talpina smulkmenas, ku- 
rias patvirtina sunkiausių mokslinčių tyrinėjimų rezulta- 
tai“. Derinant Šv. Raštą su gamtos mokslais, reikia sau- 
gotis dviejų dalykų: Nelaikyti tikru to, kas gali būti nuo- 
monė aiškinančio Šv. Raštą; žiūrėti tikrų mokslo davinių 
ir be reikalo nesilpninti pripažintų Sv. Rašto tiesų. Ne 
visa, kas Mozės apie pasaulio įkūrimą parašyta, yra ti- 
kėjimo tiesos. Kokiu būdu ir kokia tvarka pasaulis buvo 
sutvertas, tai mokslo, ne tikėjimo dalykas. Bendrais bruo- 
žais sutvėrimo darbas teisingai Mozės papasakotas. | 
Tačiau ir katalikai mokyti žmonės kartais abejoja, begu 
visose gamtos apraiškų smulkmenose Mozės aprašy- 
mas yra tikslus. Pasak jų, turime būtinai, kaipo tikėjimo 
tiesas, pripažinti du dalyku: Sutvėrimą pirmykštės me- 
džiagos, galinčios plėtotis, iš kurios išsivystė pasaulis, 
ir žmogaus sutvėrimą ypatingu Dievo veiksmu. Kitus 
klausimus spręsti galima palikti gamtos mokslams, ra- 
miai laukdami galutinų jų išvadų. 


Taip tat sako mokslo vyrai. Buvo vienok ir yra 
žmonių, kurie būk mokslo vardu drįsta sakyti, kad pa- 
saulio sutvėrimo istorija — tai senovės pasaka, neturinti 
jokios vertės; išranda visokių teorijų aiškinti visatos atsi- 
radimui be Dievo. Tegul jų mokslas, kurs ginčija Die- 
vą, Jo vieton stato aklas gamtos jėgas, tegul tas moks- 
las sutveria nors vieną sėklos grūdelį, kad jis dygtų ir 
vestų vaisių; mes visi tuokart paklausysime jo, kad nėra 
Devo Visagalio, dangaus ir žemės Sutvėrėjo, kad gamta 
pati viską daro. Bet lig šiol palieka galioje Paskalio pa- 
sakymas: . „Kiekvieno batsiuvio mokinys gali užmušti 
blusą; tačiau visos pasaulio mokslo akademijos negali 
sutverti nė vienos gyvos blusos“. Kadangi jokis moks- 
las negali nė šito mažmožio padaryti, reikia stebėtis 
vienu želmeniu ir garbinti galybę Sutvėrėjo, Kurs iš men- 
kučių daiktų daro stebuklus: puošia jais visą žemę, peni 
milijardų milijardus kitų sutvėrimų, duoda jiems gyvybę 
ir būvį. Ką besakyti apie kitus stebuklus, kurių pilnas 
yra dangus ir žemė nuo atsiradimo šviesos, oro, jūros, 
sausumos, žolių ir medžių, žuvų ir paukščių, kirmėlių 
ir gyvulių — iki sutvėrimui žmogaus, Dievo paveikslo; 

čia visur matoma dieviškoji Sutvėrėjo visagalybė: „Jis 
tarė ir įvyko, Jis liepė ir liko sutverta“. 
* 


* * 

Mieli Klausytojai! Stovi prieš mus pasaulis-milžinas, 
šešių tvėrimo dienų darbas, Dievo vertas. Pajutę savo 
menkumą, šaukime visus sutvėrimus garbinti Sutvėrėją 
Šventojo Rašto žodžiais: „Garbinkite Viešpatį visi Vieš- 
paties darbai, girkite ir aukštinkiteę Jį per amžius. Gar- 
binkite Viešpaties angelai Viešpatį... (Garbinkite dangūs 
Viešpatį... Garbinkite saulė ir mėnuo Viešpatį... (Gar- 
binkite dangaus žvaigždės Viešpatį.. (Garbinkite visoks 
lietus ir rasa Viešpatį... (Garbinkite šaltis ir šilima Vieš- 
patį... Garbink žemė Viešpatį... Garbinkite kalnai ir kal- 
neliai Viešpatį...  Garbinkite visi žemės želmenys Vieš- 
patį. Garbinkite Viešpatį šaltiniai... Garbinkite jūros ir 
upės Viešpatį... (Garbinkite Viešpatį žuvys ir visa, kas 
kruta vandenyse... Garbinkite Viešpatį visi dangaus 
paukščiai... Garbinkite Viešpati visi žvėriai ir galvijai... 
Garbinkite Viešpatį žmonių vaikai. Girkite ir aukštinkite 
Ji per amžius...“ (Dan. 3, 57—82). Amen. 


Apvaizda. 


„Tikiu į Dievą Tėvą visagalį 
dangaus ir žemės Sutvėrėją “ 

„Nereikia manyti, — sako Romos katekizmas, — 
kad, pabaigus sutvėrimo darbą, visa, kas Dievo buvo su- 
kurta, be neribotos Jo galios laikytis galėtų. Nes kaip 
didele Sutvėrėjo galia, išmintim ir gerumu visi daiktai 
radosi, taip jeigu sutvertų dalykų ypatinga Jo Apvaizda 
ta pačia galybe, kuria pirmiau buvo sutverti, nepaturėtų 
ir neišlaikytų, tuojau vėl virstų nieku“ (1, 2). Todėl 
tai Kristus pasakė: „Mano Tėvas veikia iki šioliai“ 
(Jon. 5, 17). 

Kaip Dievas viską sutvėrė, taip ir laiko, valdo, peni, 
dengia. Ir nors Jo ranka paslėpta, tačiau visur galime 
regėti jos darbą. Protas ir Apreiškimas skelbia Viešpa- 
ties Apvaizdą: Ji užrašyta beveik kiekviename Šventojo 
Rašto puslapyje; Ji regima kiekviename saulės spindulyje, 


APVAIZDA 87 


kurs šviečia iš aukštybės, kiekviename žolės žiedelyje, 
kurį savo kojomis mindome. Todėi I ne tiek įrodinėsiu 
Apvaizdą esant, II kiek aiškinsiu kai kuriuos priekaištus 
Viešpaties Apvaizdai. Klausykite! 


I. „Tavo, Tėve, Apvaizda valdo“, — šaukia Vieš- 
paties Išminčius (Išm. 14, 3). Tai matome ir savomis 
akimis. Tik pasižvalgykite po pasaulį: Kasdieninis pa- 
tyrimas rodo, jog niekas jame savaime neatsirado; taip 
niekas savaime ir išsilaikyti negali. Pastatykite gražiau- 
sius rūmus; jei tik juos paliksite be priežiūros, ilgainiui 
sugrius. Įveskite pavyzdingiausį ūkį; jei tik jo neprižiū- 
rėsi, tvarka -suirs ir viskas niekais nueis. Tas pats atsi- 
tiktų ir su pasauliu, jei Dievas jo neapveizėtų, jei ga- 
linga Jo ranka nepalaikytų tvarkos. Ką žmonės padarė, 
tai seniai subirėjo į dulkes, o pasaulis negesdamas sto- 
vi tūkstančius metų: Saulė šviečia, kaip švietusi; žvai- 
gždės nuolat rieda paskirtais sau takais, nė žingsnio ne- 
nukrypdamos į šalį; metų laikai mainos iš eilės; žemė 
kas pavasaris rėdosi naujais žaliais rūbais ir brandina 
vaisius. Eina tas pasaulio laikrodis amžius, nesendamas, 
negesdamas, ir eis, kol Viešpaties Apvaizda norės. 

Ir pagonai žinojo, kad visako Sutvėrėjas yra Tėvas, 
Kurs visu kuo rūpinas, nepamiršta nė vieno sutvėrimo. 
„Be Tavęs nėra kito Dievo, Kurs visais dalykais rūpin- 
tųsi* — šaukia Viešpaties Išminčius (Išm. 12, 13). „Tu 
vilgai kalnus iš savo aukštybių, Tavo darbų vaisiais so- 
tinas žemė; tu želdai žolę galvijams“ (Ps. 103, 13). „Vi- 
sų akys turi vilties Tavyje, Viešpatie, ir tu duodi jiems 
maisto tinkamu metu; tu atverti savo ranką ir pasotini, 
visa, kas gyva, savo palaiminimu“ (Ps. 144, 15). „Žvilg- 
terėkite, — sako Išganytojas, —- į dangaus sparnuočius; 
jog jie nesėja, nei piauna, nei į kluonus nekrauną; ir 
jūsų dangiškasis Tėvas juos maitina. Argi jūs nedaugiau 
verti kaip jie?.. Įsižiūrėkite į lauko lelijas, kaip jos auga, 
jos nesidarbuoja ir neverpia; tačiau aš sakau jums, kad 
ir Saliamonas visoje savo garbėje nebuvo taip apsivilkęs, 
kaip viena jųjų. 

„ „Taigi, jei Dievas taip apvelka lauko žolę, kuri šian- 
dien yra, o rytoj metama į krosnį, kaip gi labiau jus 

žmones menko tikėjimo? Nebūkite tat bailiai susirūpinę ir 
nesakykite: Ką valgysime, ar ką gersime, ar kuo apsideng- 
sime.. Juk jūsų Tėvas žino, kad visa to jums 
reikia“ (Mat. 6, 26—32). „Argi ne du žvirbliu yra par- 
duodama už skatiką! Tačiau nė vienas jų nekrinta že- 
mėn be jūsų Tėvo. Jūsų gi galvos plaukai visi suskai- 
tyti. Todėl nebijokite; jūs vertesni už daugelį žvir- 
blių“ (Mat. 10, 29). „Ar gi gali moteriškė užmiršti savo 
kūdikį, kad nepasigailėtų savo įščios sūnaus? Bet jei 
ji užmirštų, aš tačiau neužmiršiu tavęs. Stai aš įrašiau 
tave ant savo rankų“, — sako Viešpats per Pranašą 
(Iz. 49, 15). 

Ne tik atskirais žmonėmis Dievas rūpinas, bet ir 
tautomis. „Negalimas daiktas, — sako šv. Augustinas, 
—- kad Dievas, galingas pasaulio valdovas, visų sielų ir 
kūnų Sutvėrėjas, Kurs apdovanojo gyvybe ir būviu viską, 
kurs viskam nustatė nuostabią tvarką; negalimas daiktas, 
kad Tas Visagalis Viešpats paliktų valstybes ir tautas už 
savo Apvaizdos srities“; kad Tas, Kurs aprūpina kiek- 
vieną žmogų, netvarkytų likimo visų žmonių ir visuo- 
menės valdymą paliktų menkiems žmonėms. „Per ma- 
me, — sako Viešpats, — karaliai karaliauja ir įstatymų 
leidėjai daro teisingus nutarimus“ (Priež. 8, 15). 

Teisingai todėl Apaštalas vadina Dievą: „Galinga- 
sis karalių Karalius ir viešpataujančiųjų Viešpats“ (I Tim. 
6, 15). Reiktų apsakyti visuotinę istoriją parodyti, kaip 
Dievas, anot Danielio pranašo, „perkelia karalystes ir 
steigia“ (2, 21). (Gana bus paminėjus žydų tautą, kaip 
įvairiais keliais vedė ją Dievas į paskirtą tikslą. Kiekvie- 
nos tautos istorija išreikšta šiuo trumpu Sventojo Rašto 
sakiniu: „Teisybė kelia tautą, nuodėmė gi daro tautas 
nelaimingas“ (Priež. 14, 34). | 

Akivaizdoje taip aiškių Sventojo Rašto žodžių, vi- 
suotinio visų amžių ir visų žmonių tikėjimo į Viešpa- 
ties Apvaizdą, jos nepripažįsta, kas ginčija paties Dievo 
buvimą; tokiam pritinka Psalmininko žodžiai: „Paikasis 
sako savo širdyje: nėra Dievo“ (13, 1). Jam turime ir 
šv. Anzelmo sprendimą: „Dėl ko sako paikasis savo 
širdyje: nėra Dievo? Dėl to, kad yra neišmintingas!“ Nu- 
"manė tai ir išmintingas pagonas, kurs pasakė: Lengviau 

esą suprasti, kad kas savame apakime ginčija Dievo bu- 
vimą, negu tai, kad, pripažindamas Dievą, neigia Jo 
Apvaizdą. 

Yra vienok tokių, kurie į Dievą tiki, bet, blo- 
gai suprasdami Jo galybę ir išmintį, sako: Sunku esą 
daleisti, kad didis Dievas norėtų kištis į visus mažmo- 
žius. Nekartą girdėti tai tenka iš krikščionių, rodos, ti- 
kinčių. Bet menka jų krikščionybė, kad nenori klausyti 
Kristaus žodžių, jog dangiškasis Tėvas rėdo lauko lelijas, 
peni dangaus paukščius ir mūsų galvos plaukus su- 
skaito lig vieno; keistas jų ir tikėjimas; nes, pripažinda- 
mi Dievą mažų ir didelių daiktų Sutvėrėju, nenori pri- 
pažinti, kad Viešpats valdytų vienus ir kitus; nes Die- 
vo galybę, gerybę ir išmintį nori matuoti silpnu savo 
protu. Tuo tarpu Viešpaties Išminčius sako: „Jis yra 
padaręs mažą ir didį, ir lygiai jis rūpinasi visais“ 
(Išin. 6, 8). 


II. Rašo, garsus senovėje karalius Aleksandras 
Makedonietis buvęs labai susirūpinęs tuo, ką veiksiąs, 
užkariavęs visą pasaulį, kas jam tada reiksią daryti. Vė- 
liau taip pat garsus Romos ciecorius Augustas, tai per- 
skaitęs, labai nustebo tokiu neprotingu Aleksandro rū- 
pasčiu ir taręs: „Argi Aleksandras negalėjo to suprasti, 
kad būtų jam likę dar didesnė uždavinio dalis, būtent, 
valdyti visą pasaulį, mokėti jį sutvarkyti, visu kuo aprū- 
pinti; tai iš tikrųjų nemažesnis dalykas, kaip jį užkariau- 
ti ir pavergti po savo valdžia“. Taip ir mes — dar la- 
biau turime stebėtis, jog atsiranda neva krikščionių, ku- 
rie tikėjimu ir protu negali suprasti, kad Apvaizda yra 
būtinas Sutvėrėjo privalumas ir aiškus tėviškos Jo iš- 
minties ir gėrybės apsireiškimas. 

Negaliu nepaminėti dar tų, kurie ne dėl netikslaus 
netikėjimo ir neteisingo Dievo supratimo, bet dėl kan- 
čių, neteisybių, skriaudų, kurias kenčia, ginčija Viešpa- 
ties Apvaizdą, kuriems visados juodas dangus užtemdo 
tikėjimo šviesą, kurie nusiminę klausia: „Jei Apvaizda 
visu kuo rūpinasi, dėl ko dažnai kenčia doras žmogus, 
o nedorėlis beveik visados laimingesnis?.“ Tiems vi- 
siems atsakysiu Kristaus žodžiais: „O neišmanėliai ir 

vo karalystę“ (Ap. D. 14, 21). Ar pamiršote, ką Jėzus 
pasakė: „Dangaus karalystė kenčia prievartą ir veržte 
besiveržiantieji gauna ją“ (Mat. 11, 12). Ar jums nesa- 
kyta, jog „visi, kurie nori gyventi maldingai Kristuje 
Jėzuje, kentės persekiojimą“ (Il Tim. 3, 12). - Girdėjote 
taipgi, kad „šio laiko kentėjimai negali lygintis su būsi- 
mąja garbe, kuri bus mumyse apreikšta“ (Rym. 8, 18). 
Jeigu, nesitenkindami tais neklaidingais Dievo žo- 
džiais, prisispyrę klaustumėt, iš kur tik žmonių gyveni- 
me išarda, jei visame pasaulyje viešpatauja gražiausia 
tvarka, pasakysiu: „Žmogaus gyvenimas ant žemės yra 
kareiviavimas“ (Job. 7, 1). Kare generalinis štabas sle- 
piasi glūdumoje, nežiūrėdamas mūsų nekantravimų; jis 
įsako žinantiems tylėti, kad neišduotų jo planą. Kaip gi 
tat drįstumėt murmėti prieš kilnų pasaulio Valdytoją, 
kurio nesusekami keliai, prieš. tylią majestotingą Viešpa- 
ties Apvaizdos eigą? Jei norite suprasti karvedžio planą 
prieš mūšį, niekad nestokite karių eilėse, išmėtytose 
būreliais, bet žiūrėkite nuo toliau, iš aukštesnės vietos, o 
geriausia iš ten, iš kur žiūri patsai vadas; tada viskas pa- 
sirodys gudriai sutvarkyta. Taip pat norint aiškiau su- 
prasti Dievo, valdančio visą žmoniją, planus, reiktų pa- 
lipti ant dangaus aukštybių. Tada gal nustebę sušuktu- 
mėm su šv. Povilu: „O, Dievo turtų, išminties ir žinoji- 
mo gilybė, kaip... nesusekami Jo keliai!“ (Rym. 11, 3). 
Užtat kiek tikėjimu galime pakilti aukštyn, tiek aiš- 
kiau suprantame, kokia vargų, nelaimių, sielvartų prie- 
žastis. Štai pirmiausia, pamatę nuodėmę ir baisias jos 
pasekas, turime sušukti su raudančiu Pranašu: „Nu- 
krito vainikas nuo mūsų galvos, dėja, mums, kad mes 
nusidėjome“ (Jer. Raud. 5, 16). Štai nusikaltimuose esa- 
me pradėti ir nuodėmėse pradėjo mus mūsų motinos 
(Ps. 50, 7). Rojuje žmogus nežinojo, kas vargas; bet nu- 
puolė, ir iš gimtosios nuodėmės, tarytum, iš užnuodytos 
versmės, plaukia visokios nelaimės; iš čia kyla, ir valios 
palinkimas į pikta, kurs traukia žmogų kaskart į naujus 
nusidėjimus. . 

Viešpats Dievas, skirdamas žmogui amžiną laimę, 
norėjo, kad jam už tai laisvai tarnautų; todėl kiekvienam 
davė laisvą valią. Žmogus gali gerai ir blogai daryti. 
Pasaulyje piktas kyla iš to, kad žmogus piktam vartoja 
laisvą savo valią. Šventojo Rašto žodžiais tariant: „Ties 
žmogumi gyvybė ir mirtis, kas gera ir kas pikta; kas 
jam patinka, tai jam duodama“ (Ekli. 15, 18). Taip antai 
neturtas, vargas nuolat randasi dėl tinginystės, apsilei- 
„dimo; vienų godumas kitus skriaudžia; kerštas ant bro- 
lio ranką pakelia; piktas liežuvis šlovę plėšia... Jeigu visi 
gyventų, kaip Dievas įsakė, tai žemė, dabar ašarų pa- 
kalnė, kitaip išrodytų, (pasidarytų galimos laimės vieta. 

Dievas lig laikui kenčia nedorybės pirmiausia dėl 
to, kad nenori laužyti laisvos mūsų valios, kurią pats 
davė; antra, kad Gerasis ir Visagalis moka ir pikta paver- 
sti geru. „Dievas pikto, kurs kyla iš žmogaus laisvės, 
blogam pavartotos, neleistų, jei neturėtų galios pikta pa- 
kreipti geron pusėn“, — sako šv. Augustinas. „Nėra 
Išminties, nėra gudrybės, nėra patarimo prieš Viešpatį“ 
(Priež. 21, 30). Teisingai pasakė Juozapas Egiptietis 
broliams: „Jūs turėjote piktus prieš mane sumanymus, 
bet Dievas tai apvertė į gera“ (I Moz. 50, 20). . Viešpa- 
ties Apvaizda taip padarė, kad brolių nedorumas tapo 
priežastimi didelės Juozapo garbės ir jiems patiems pa- 
galba nuo bado. 

„Žinome, sako šv. Povilas, —-kad Dievą mylintiems 
visi dalykai išeina į gera“ (Rom. 8, 28). „Kentėjimai, — 
pasak šv. Ignaco,—mus, atitraukdami nuo pasaulio, priar- 
tina prie Dievo“. „Pasaulis yra kartus, anot šv. Au- 
gustino betariant, — o žmonių taip numylėtas; dar dau- 
giau būtų mėgiamas, jeigu Dievas prie pasaulio džiaug- 
smų neprimaišytų kančių pelenų, kurie gimdo pasaulio 
neapykantą ir Dievo ilgesį“. Tėvai kartais plaka vaikus, 
kad juos pataisytų, velydami jiems gera. 

Nevienas, kaip sūnus palaidūnas, apleidžia Tėvą, 
gyvena, sekdamas vien tik piktus savo palinkimus; tik 
nelaimės, vargai priverčia žmogų atsižvelgti, tarti su 
gailesiu: „Tėve, aš nusidėjau dangui ir Tau; jau nebesu 
vertas vadintis tavo sūnumi; laikyk mane, kaipo vieną 
savo samdininkų“ (Luk. 15, 18). Dievas dažnai baudžia už 

nuodėmes šiame pasaulyje, kad neabejotumėm Apvaizda; 
bet ne visados, kad atmintumėm, jog dar yra bausmė 
anapus karsto Juk „čia mes neturime pasiliekančio mies- 
to, bet ieškome būsimojo“ (Žyd. 13, 14). 
* 
* * 


Mieli Klausytojai! viešai išpažįstu, kad mes menku 
savo protu negalime visur ir visados atspėti nuostabios 
Apvaizdos. „O, Dievo turtų, išminties ir žinojimo gily- 
bė! kaip nesuprantami Jo teismai ir nesusekami Jo ke- 
liai! Nes |as pažino Viešpaties mintį? arba kas buvo Jo 
patarėjas?“ (Rom. 11, 34). Bet yra Viešpaties Apvaizda, 
kuri valdo dangų ir žemę, aprūpina visus sutvėrimus — 
pradedant dangaus Serapimais, baigiant žemės kirmėle, 
ir seka visą žmogaus gyvenimą nuo lopšio lig karsto 
lentos ir anapus kapo. 

Pažinę šiandien tą Viešpaties Apvaizdą, paklausy- 
kite šv. Petro patarimo: „Nusilenkite po galinga Dievo 
ranka, kad jis išaukštintų jus aplankymo metu... nes Jis 
jumis rūpinasi“ (5, 7). Niekad nedejuokite ant Apvaiz- 
dos; visus vargus kantriai kentėkite, su pasidavimu Šv. 
Jo Valiai; laimėje ar nelaimėje kartokite su kenčiančiu 
Jobu: „Kaip Viešpačiui patiko, taip atsitiko, tebūna pa- 
laimintas Viešpaties Vardas“ (1, 21). Amen. 


Angelai. 


„Tikiu į Dievą Tėvą Visagalį, dan- 
gaus ir žemės Sutvėrėją“... 

Visuomet žmonės tikėjo į Dievą, dangaus ir žemės 
Sutvėrėją; taip pat tikėjo visados į Angelus; nes, kaip 
sako Laterane susirinkę vyskupai: „Vienas yra Dievas, 
nepadalinamas esmėje, trejopas Asmenyse, visa ko Su- 
tvėrėjas; Jis pradžioje iš nieko padarė dvejopą sutvėri- 
mą — kūnišką ir dvasišką, tai yra: angelišką ir žemišką“ 
(III c. I). Net pagonai nuo žiliausios senovės tikėjo į 
kokius ten pusdievius, kuriems pripažindavo didelės 
įtakos žmonių likimui. Tas pas tikėjimas randamas ir da- 
bar tarp stabmeldžių visų penkių pasaulio kraštų. 

Reiktų būti akliems, kad tame visuotiniame tikėji- 
me nematytumėm norš dalelės tiesos, suterštos pagonų 
pasakomis. Tas visuotinis žmonijos įsitikinimas — aiš- 
kūs pėdsakai Viešpaties Apreiškimo; pagaliau, tai sveiko 
proto balsas. Tų dviejų šaltinių vardu, proto ir apreiš- 
kimo, sakome Apaštalų Tikybos Išpažinime: „Tikiu į 
Dievą Tėvą Visagalį, dangaus ir žemės Sutvėrėją“, arba 
žemesnio kūniško pasaulio ir aukštesnio — dvasiško. 
Tą tai neregimą dvasių pasaulį šiandien arčiau pa- 
žinkime. Parodysiu, I kad yra Angelai, II išdėstysiu jų 
privalumus, III apsakysiu Angelų uždavinius. 


I. Jau žmogaus protas stygauja, esant aukštesnius 
sutvėrimus, negu šitie regimi. Siame pasaulyje matome 
laipsniavimą; nuo paprasčiausių negyvų daiktų eina ne- 
pertraukta eilė kaskart tobulesnių gyvų sutvėrimų; pra- 
dedant akmenimis, žeme, vandeniu tęsiasi per žolių, me- 
džių, žuvų, paukščių, galvijų pasaulį, bangiasi žmogu- 
mi — tobuliausiu regimu sutvėrimu. Esti tat padarų 
vien kūniškų; yra sutvėrimų, kaip žmonės, pusiau kūniš- 
kų, pusiau dvasiškų. Kadangi Dievo darbuose nema- 
tyti šuolių, žmogaus protas teisingai sprendžia, kad virš 
žmonių dar turi būti neregimų sutvėrimų -- be kūno, 
grynų dvasių, panašiausių į Dievą. Kai kurie geresni 
senovės galvočiai pagonai, kaip Platonas, manė, protin- 
gu daiktu esant pripažinti, kad tarp Dievo ir žmogaus 
yra tobulesnės už žmogų esybės. „Visatos tobulybė, — 
sako šv. Tomas Akvinietis, — reikalauja, kad būtų joje 
dvasiškos esybės, laisvos, mąstančios, neapsunkintos kū- 
nu, kurs patsai nemoka mąstyti, tik trukdo ir varžo 
dvasią“. 

Nėra reikalo daug sakyti apie aiškius liudijimus 
Šventojo Rašto; Jame, anot šv. Grigaliaus Didžiojo, be- 
veik nerasi puslapio, kūriame nebūtų paminėti Angelai; 
nuo Pradžios knygos iki šv. Jono Apreiškimui — visur 
randame išsitarimų apie Angelus; ne kartą yra pasakyta, 
kad jie apsireiškė žmonėms. Kas jūsų neatmena Arkange- 
lo Rapolo pasirodymo Tobijui, ar Gabrieliaus apsireiški- 
mo Svenč. Panelei Nazarete. Kristui gemant Betliejuje, 
piemenėliai yra girdėję Angelų būrį, giedantį: „Garbė 

Dievui aukštybėje ir ramybė žemėje geros valios žmo- 
nėms“ (Luk. 2, 14). Išganytojas, kiek kartų mini Ange- 
lus, sako mums apie jų globą, linksmybę iš grįžtančio 
nusidėjėlio ir stačiai sakosi, kad pirm ateidamas gyvų ir 
mirusiųjų teisti — „siųs savo Angelų su trimitu ir su 
skardžiu balsu, ir jie surinks jo išrinktuosius nuo ketu- 
rių vėjų, nuo vieno dangaus pakraščio iki kitam“ (Mat. 
2 T 

Kaip Sventasis Raštas, taip ir šv. Tėvai savo raš- 
tuose mini Angelus. „Taigi, nors patys nematom, angelų, — 
sako šv. Augustinas, — tačiau žinome tikėjimu, kad Ange- 
lai yra; skaitome, kad daugeliui žmonių jie pasirodė; taip 
kad mums nepridera tuo abejoti“. Panašiai sako ir kiti 
Bažnyčios Tėvai, pradėjus Apaštalų mokiniais, Dijonizu 
Areopagitu, Origenu, Baziliumi,  Ambroziejumi, baigiant 
pačiais vėlyvesniais, Bernardu, Tomu Didžiuoju, kurių žo- 
džius paskiau išgirsite. Iš to, ką pasakiau, matote, kaip 
protas ir tikėjimas rodo mums esant Angelų.  Pažvelki- 
- me dabar į jų savybes, skaičių, skyrius. 


II. Angelai yra tai grynos dvasios, neregimos esy- 
bės, laisvos nuo kančių, sopulių, ligų, nejaučiančios nei 
kūdikio silpnybės, nei senio iškaršėjimo, nes neturi kū- 
no. Jei kada pasirodydavo žmonėms, tai ne savuose kū- 
nuose, o, Dievui liepiant, priimdavo žmogaus pavidalą; 
kitaip mūsų akys jų nebūtų galėjusios išvysti. Piešiami 
Angelai jaunikaičių pavidale jų stiprumui išreikšti; vaiz- 
duojami su sparnais — parodyti jų lengvumui, su kokiu 
iš vieno pasaulio krašto gali persikelti kitan, išreikšti jų 
greitumui, kuriuo vykdo Viešpaties valią. Kristus sako, 
kad apie paskutinio teismo dieną niekas „nežino, nė dan- 
gaus Angelai“ (Mat. 24, 36;) įš čia manoma juos dau- 
giau žinant ir suprantant už žmones. Angelų gražumas 
viršija visa, ką sau žemėje gražaus galime išsvajoti; žmo- 
gaus sąmonėje glūdi tos neapsakomos grožybės nuojau- 
ta; nes, kai norime pažymėti kokią nors ypatingą gražy- 
bę, paprastai sakome: „Gražus, kaip Angelas“. 

Angelų skaičius yra labai didelis. Pranašas Danie- 
lis, kurs turėjo Viešpaties garbės regėjimą, taip rašo: 
„Tūkstančių tūkstančiai tarnavo Jam, o dešimtis tūkstan- 

čių sykių po šimtą tūkstančių stovėjo prieš Jį“ (7, 10). 
Apaštalas Šv. Jonas apreiškime apie Angelus taip sako: 
„Mačiau ir girdėjau daugelio Angelų balsą aplink Sostą... 
ų skaičius buvo tūkstančių tūkstančiai“ (5, 11) Užtat 
ai-kurie šv. Tėvai spėja, kad visais laikais visų žmonių 
drauge daugybė, sulyginia su Angelų skaičiumi, esanti 
nieku (Jeron., Aug.). Angelų skaičius viršijąs visų sutvertų 
daiktų gausybę (Dioniz., Tom.). 

Daugybė vienok be tvarkos būtų negraži; to tarp 
Angelų negali būti. Visuose Dievo sutvėrimuose tvarka 
pirmiausia puola į akis. Kaip kitų sutvėrimų tarpe, taip ir 
tarp Angelų yra žemesnių ir aukštesnių. Sventasis Raštas 
liudija, esą jų devyni skyriai, vadinami Angelų chorais: 
Angelai, Arkangelai, Galybės, Viešpatystės, Kunigaikštys- 
tės, Vyresnybės, Sostai, Cherubimai ir Serafimai. — —e- 
miausias laipsnis Angelai, bendras visų vardas, nes visi 
Angelai yra Dievo pasiuntiniai; bet labiausia jis pritinka, 
paskutiniesiems: Angelai turi artimiausių santykių su žmo- 
nėmis. 

Taip dangiškos dvasios atrodo sielos akims. Jei 
galėtumėm jas pamatyti kūno akimis, tai būtų toks gra- 
žus reginys, kad gal sušuktumėm su vienu rašytoju: 
„Serafimai meile dega ir yra paversti, jei taip tarsiu, Die- 
vo meilės ugnimi; Cherubimai apdovanoti išmanymu, 
kurs yra mažesnis tik už Dievo išmintį; aukšti Sostai! 
Jumyse Amžinasis maloniai ilsis. Jūsų, Vyresnybės, val 
džia išplėsta ant visų Viešpaties darbų! Galybės! per 
jus Viešpats stebuklus daro, per jus išjudina vėtras, aud- 
ras, kelia vėjus ir vėsulus, meta perkūnijas. Dangiškos 
Viešpatystės ir Kunigaikštystės! kas prieš jus karaliai ir 
žemės kunigaikščiai? Arkangelai! jūs ištikimiausi Aukš- 
čiausiojo Dievo valios vykdytojai. Angelai! jeigu žemesni 
esate už kitas dangiškas dvasias, tai begalo aukštesni 
už visa, kas aukščiausio yra žemėje“. 


II. Paklausykite dar, kam Angelai sutverti. Pir- 
miausia jų pareiga Dievas garbinti. Pranašas Izaijas dva- 
sios pagavime girdėjo, kaip Angelai ties Aukščiausiojo. 
Sostu, be paliovos gieda: „Šventas, Šventas, Šventas 
Viešpats, kareivijų Dievas; visa žemė pilna Jo garbės“ 

(6, 3). Taip pat ir šventas Jonas Apreiškime matė An- 
gelus prie Dievo Sosto dieną ir naktį giedančius: „Sven- 
tas, Šventas, Šventas Viešpats Dievas Visagalis“ (4, 8); 
kitoje vietoje taip sako: „Visi Angelai stovėjo aplink 
Sostą... Jie parpuolė ties Sostu ant savo veidų ir pagarbino 
Dievą“ (Apr. 7, 11). Iš tų Šventojo Rašto vietų matote, 
kaip Angelai garbina Viešpatį. Dėl to šventi vyrai, jaus- 
dami uolumo stoką Dievo garbėje, šaukiasi Angelus į 
talką, sakydami: „Šlovinkite Viešpatį visi jo Angelai... Šlo- 
vinkite Viešpatį visos Jo kareivijos“ (Ps. 102, 20). 

Gražus Angelų paskyrimas garbinti Dievą; bet yra 
dar antras — žmonėms tarnauti. Anot šv. Povilo beta- 
riant: „Visi jie yra tarnaujančios dvasios, išsiųstos tar- 
nauti dėl tų, kurie turi gauti išganymo tėvainystę“ (Zyd. 
1, 14). Angelai „yra siunčiami žmonių giminės globai 
ir tvarkymui“, sako Laktancijus. Vieni stovi atskirų tau- 
tų sargyboje, kiti saugo visuotinę Bažnyčią. „Iš visų 
pusių, — sako šv. Hilaras, apstoja Kristaus avidę, tartum 
kariai, paskirti miestui sergėti“. „Kiekviena vyskupija, 
— anot šv. Ambroziejaus, — du turi gynėju ir vedėju: 
vieną regimą, tai yra vyskupą, kitą neregimą — Angelą“. 

v. Grigalius Nazianzietis neabejoja, kad kiekviena baž- 
nyčia turi Angelą-globėją. 

Netik visuomenė Angelų globojama. Euzebijus 
Cezarietis sako: „Iš Šventojo Rašto žinome, kad kiek- | 
vienas mūsų turi Angelą, kurį jam Dievas davė sargu“. 
„Iš tikrųjų didelė mūsų sielų vertė; — šaukia šv. Jero- 
nimas, — kiekvienas turime savo Angelą sargą ir glo- 
bėją; kol kūdikis motinos įsčioje, gina jį bendra globa; 
kai tik išvys pasaulį, tuojau skiriamas jam atskiras An- 
gelas globėju ir sargu“. Nuo to laiko neatskiriamas 
mūsų draugas Angelas sargas eina su mumis visur, ap- 
šviečia, perspėja, saugo nuo piktų sielos ir kūno smū- 
gių. Jis yra tarpininkas tarp Dievo ir mūsų; pristato 
Dievui mūsų reikalus ir maldas. 

Šv. Jonas Apreiškime matė, kaip „atėjo Angelas ir 
atsistojo ties altoriumi; jis turėjo auksinį smilkytuvą; jam 
buvo duota daug smilkalų, kad dėtų iš visų Šventųjų 
maldų ant aukso altoriaus, kurs yra ties Dievo Sostu; 
smilkalų dūmai iš Šventųjų maldų pakilo iš Angelo ran- 

kos Dievo akivaizdoje“ (8, 4). Sv. Bonaventūra sako: 
„Angelai nuneša mūsų maldas pas Dievą ne dėl to, kad 
Jam jos būtų nežinomos, bet kad suvienytų savo mal- 
das su mūsų, kad mūsų maldas padarytų galingesnes“. 
Angelas sargas tarnauja žmogui per visą gyvenimą; net, 
kai baigiasi žemės kelionė, jo globa nesibaigia, kol ne- 
nuvedą su savim žmogaus sielos dangaus karalystėn. 
Tik pragaro vartai perskiria žmogų su Angelu-sargu. 


Mieli Klausytojai! Toks yra Bažnyčios mokslas 
„apie Angelus.  Toksai tėgul būna ir jūsų tikėjimas. Gar- 
binkite Angelus, kaipo ištikimiausius Dievo tarnus ir pa- 
siuntinius. Mylėkite juos, kaip savo globėjus ir sargus. 
Klausykite jų, kaipo geriausių savo patarėjų. Apsiausti 
nuolatine jų globa per visą gyvenimą, labiausia patirsite 
jos mirties valandoje ir auoj baisioje teismo dienoje, ka- 
da Viešpats su Angelais ateis gyvųjų ir mirusiųjų teisti. 
Tada jie, atsiminę tuos, kurie juos garbino ant žemės, 
pastatys jus Teisėjo dešinėje, kur išgirsite tuos linksmus 
žodžius: „Ateikite... palaimintieji, paveldėkite jums nuo pa- 
saulio įkūrimo prirengtą karalystę“ (Mat. 25, 34). Amen. 


Nupuolusieji angelai. 


„Tikiu į Dievą Tėvą Visagalį, dan- 
gaus ir žemės Sutvėrėją“. 


Visados žmonės tikėjo į Dievą, dangaus ir žemės, 
visų regimų ir neregimų padarų Sutvėrėją.. Visuoinet 
taipgi tikėjo į geras ir piktas dvasias, kurios, vadovau- 
jamos dviejų priešingų esybių, kariauja vienos prieš 
antras, kad įgytų valdžios regimame pasaulyje. Iš čia 
kyla karas gero su piktu, teisybės su neteisybe. Tik 
vieno daikto negalėjo žmogus susekti savo protu, bū- 
tent: pradžios, atsiradimo tų dvejų dvasių, kovojančių 
tarp savęs. Dėl to tai kai kurie manė, net esant du 
dievu, gerą ir piktą. Baisi tai klaida, kurią smerkia kaip 
tikėjimas, taip ir sveikas protas, ' Ė 

Dievo Paties apreiškimas teišaiškino mums tą gero 
ir pikto paslaptį. Tiktai Pats Viešpats mus pamokė, 
kad yra vienas Dievas — tiesos ir meilės Dvasia; Ji su- 
tvėrė daugybę kitų dvasių, vadinamų Angelais; jų dalis 
sukilo prieš savo Sutvėrėją, nupuolė ir patapo piktomis 
dvasiomis; čia viso pikta versmė; nes, kas išėjo iš Die- 
vo rankų, buvo gera. Peržiūrėkime šiandien I angelų nų- 
puolimą ir II jų įtaką žmonėms. 


I. „Danguje įvyko didelė kova, — skaitome Apreiš- 
kimo knygoje, — Mikolas ir.jo Angelai kovojo prieš 
slibiną. Taip pat kovojo slibinas ir jo angelai; bet jie 
nenugalėjo; ir danguje neberasta daugiau jų vietos. Tas 
didysis slibinas, senasis žaltys, kursai vadinasi velniu ir 
šėtonu, kurs suvedžioja visą pasaulį, buvo numestas Že- 
mėn ir jo angelai numesti draug su juo“ (Apr. 12, 7). 
Tokia tat istoriška blogio pradžią danguje ir ant žemės, 
nors to įvykio laikas mums nežinomas. 

Liuciperas, kaip rodo jo vardas, „nešąs šviesą“, 
buvo gražiausias ir tobuliausias iš visų Angelų; niekas 
su juo negalėjo susilyginti; bet, pakilęs į puikybę, jis 
prapuldė save ir tūkstančių tūkstančius kitų Angelų, ku- 
rie drauge su juo sukilo prieš Dievą. Sventasis Raštas 
taip apsako Liuciperio nupuolimą: „Kaipgi puolei iš dan- 
gaus tu, Šviesusis?.. Tu sakei savo širdyje: Į dangų aš 
užžengsiu, iškelsiu savo sostą aukščiau už Dievo žvaigž- 
des... Aš pasikelsiu aukščiau už debesų aukštybes, bū- 
siu panašus į Aukščiausiąjį“ (Iz. 14, 12). Angelų dalis 
iš visokių laipsnių pasekė Liuciperą jo maište, 

2 Bet toje pat valandoje kiti Angelai su arkangelu 
Mikolu atmetė Liucipero sukilimą. Tada tarp jų „dan- 
guje įvyko didelė kova“, ne žmonių mušys, kurs baigiasi 
mirtim, bet ginčas tarp dvasiškųjų esybių, kurių vienos 
pripažįsta tiesą, kitos atmeta; kova turėjo būti didelė, 
nes pražudė „trečią dalį“ dangiškų dvasių. „Mikolas ir 
jo Angelai kariavo su slibinu“ (Liuciperu); o slibinas ko- 
vojo ir jo angelai; ir. jie negalėjo perlaužti gerų Angelų 
ištikimybės; — ir jie nepajėgė atsiturėti 'prieš teisin- 
gus Dievo tarnus. Buvo tat danguje didelis karas, kurio 
pasekos ištikimų Angelų laimė; nes Dievas juos šavo 

malonėje sustiprino, kad savo šventumo ir teisingumo 
nebegali prarasti; o maištininkų pasmerkimas. 

v. arkangelas Mikolas, garbindamas Dievą, sušu- 
ko: „Kas, kaip Dievas?“ — Kas su Dievu nori susily- 
ginti? Su gerais Angelais įvykdė Viešpaties valią. Išme- 
tė iš dangaus slibiną, senąjį žaltį, kurs vadinasi velniu 
ir šėtonu, kurs suvedžioja visą pasaulį; drauge su Luci- 
periu išmesti jo angelai; danguje neberasta daugiau nė 
jų vietos; jie atsidūrė pragare. Sit baisios pasekos an- 
gelų maišto prieš Visagalį Dievą, kurs juos pavertė pik- 
tomis dvasiomis; jas paprastai vadiname velniais, šėtonais, 
kipšais. 

Turiu čia priminti, jog Bažnyčia nenutarė, ir nėra 
tikėjimo tiesa, kas buvo do priežastis angelų nupuoli- 
mo; jeigu ir puikybė, kaip mano beveik visi Bažnyčios 
mokytojai, tai vėl tikrai nežinia, kokia buvo priežastis 
to šėtoniško išsikėlimo didystėn. Tai tik turite žinoti ir 
į tai visi privalote tikėti, kad angelų dalis nupuolė. Kri- 
stus aiškiai Evangelijoje sako, kalbėdamas apie paskuti- 
nį teismą: „Eikite šalin nuo manęs, prakeikti, į amžinąją 
ugnį, kuri prirengta velniui ir jo angelams“ (Mat. 
(25, 4!) 

„Dievas,—anot apaštalo šv. Petro,—nepasigailėjo 
nusidėjusių angelų, bet surišo gelmės grandinėmis ir nu- 
stūmė į pragarą kankinti, kad būtų laikomi teismui“ 
(II Petr. 2, 4). „Angelus, — sako kitas Kristaus moki- 
nys, kurie nepalaikė savo viešpatavimo ir apleido savo 
buveinę, Jis palaikė amžinais raiščiais didžios dienos teis- 
smui tamsybėje“ (Juda 6). Tat „danguje įvyko didelė 
kova: Mikolas ir jo angelai kovojo prieš slibiną. Taip 
pat kovojo slibinas ir jo angelai, bet jie nenugalėjo, ir 
danguje neberasta daugiau jų vietos. Tas didysis slibi- 
nas, senasis žaltys, kursai vadinasi velniu ir šėtonu, kurs 
suvedžioja visą pasaulį, buvo numestas žemėn ir jo an- 
gelai numesti draug su juo“. 

„ Dangus buvo pirma kovos vieta; bet toji kova per- 
simetė ant žemės. Cia kariauja ne tiek Angelai prieš nu- 
puolusius angelus, kiek piktosios dvasios kovoja prieš 
žmones. Girdėjote, ką yra daręs velnias su kantriu Jobu, 
kad jį atitrauktų nuo Dievo. Šv. Raštas mini piktosios 

dvasios apsėstuosius ir sako: „Kuomet nešvarioji dvasia 
išeina iš žmogaus, ji vaikščioja sausose vietose, ieškoda- 
ma atilsio ir neranda. Tuomet ji sako: Grįšiu į savo 
namus, iš kur išėjau. Ir atėjus randa juos- tuščius, iš- 
šluotus ir papuoštus. Tuomet ji eina, pasiima su savim 
septynias kitas dvasias piktesnes už save ir įėjusios te- 
nai gyvena; ir paskesnieji to žmogaus dalykai darosi 
blogesni už pirmuosius“ (Mt. 12, 43—45), 


II. Kristus velnią vadina „šio pasaulio kunigaik- 
ščiu“ (Jon. 12, 31). Apaštalas šv. Petras apie nupuolu- 
sius angelus, kaip jau minėjau, sako: „Dievas nepasi- 
gailėjo nusidėjusių angelų, bet surišo gelmės grandinė- 
mis ir nustūmė į pragarą kankinti, kad būtų laikomi teis- 
mui“. Kitoje vietoje įspėja žmones: „Būkite blaivūs ir 
budėkite, nes jūsų priešininkas-velnias aplink eina kaip 
kriokiąs liūtas, ieškodamas ką prarytų; jam priešinkitės 
tvirti tikėjimu“ (I Petr. 5, 8). 


Šv. Povilas šėtoną vadina „oro kunigaikščiu“ (Ep. 


2, 2); bet persergi: „Apsivilkite Dievo šarvais, kad ga- 
"lėtumėt drąsiai stovėti prieš velnio žabangus“ (Ep. 
6, 11). O šv. Jeronimas stačiai sako: „Tai yra visų mo- 
kytojų nuomonė, kad oras dangaus ir žemės tarpe yra 
pripildytas piktomis dvasiomis“. Taigi Kristus, Apašta- 
lų kunigaikščiai ir Bažnyčios mokytojai velniams skiria 
vietą — tai pragare, tai ore, tai žemėje, 

Daugelis Šventųjų mano, žmonės užimsią nupuolu- 
lusių angelų vietas. „Pavydas, — sako šv. Tomas Ak- 
vinietis, — kad iš žemės padarytas sutvėrimas gali už- 
imti jo vietą danguje — daugiau kankina piktąją dvasią, 
negu pragaro liepsnos“. Kaip ji nelaiminga, taip nelai- 
mingus ir mus nori padaryti. Gundo įvairiais būdais, 
kad tik įstumtų nuodėmėn. Apsimetęs žalčiu sugundė 
pirmuosius žmones, atitraukė nųo Dievo ir visai žmo- 
nių giminei užtraukė didžiausias nelaimes. Užtat Apaš- 
talo pramintas: „Anas senasis žaltys, kursai vadinasi 
velniu ir šėtonu, kurs suvedžioja visą pasaulį“. Net Kri- 
stų, Dievo Sūnų, atėjusį vaduoti žmonijos iš piktos dva- 
sios vergovės, mėgino sugundyti, kaip aprašo šv. Evan- 
gelija (Mat. 4, 10). 

„Velnias, — anot šv. Jono Auksaburnio, — gun- 
do pagaliaus ir tuos, kurių pergalėti neturi jokios vil- 
ties; o tai daro dėl to, kad atimtų jiems ramybę, vargin- 
tų, kenktų, jei ko kito nebegali padaryti“. „Yra tai prie- 
šininkas, — sako Tertulijonas, — kursai niekad nemie- 
ga; ir nugalėję nesuturime jo atkaklybės, tik uždegame 
jo rūstybę; kada rodos, jog jo ugnis užgeso, su tuo di- 
desnė pajėga iš naujo veržiasi“. Kartais net kūną kan- 
kina, kaip tai kartkartėmis mini Evangelija. Vargina žmo- 
gų per visą gyvenimą, ypač mirties valandoj; tuomet, 
anot vyskupų, susirinkusių Tridente: „Visą savo piktu- 
mą ir galybę įtempia, gundydamas žmogų nustoti vilties, 
"statydamas prieš jo akis visas buvusias nuodėmes“. 

Dievas leidžia mus gundyti, kad ištirtų mūsų iš- 
tikimybę. Dažnai sakome, mylį Dievą, norį Jam visa šir- 
dimi tarnauti. Geriausiai gerus savo norus patvirtiname, 
kai gundomi neatstojame nuo Dievo, kada masinte ma- 
sinami neperžengiame Jo įstatymų. Kaip auksas ištiria- 
mas ugnyje, taip ir žmogaus siela pagundose. Todėl 
apaštalas šv. Jokūbas vadina laimingu, kurs pergali pa- 
gundas: „Palaimintas žmogus, kurs kantriai kenčia mė- 
ginimus; nes, kuomet bus ištirtas, gaus gyvenimo vai- 
niką, kurį Dievas pažadėjo Jį mylintiems (Jok. 1, 12). 

„Dievas yra ištikimas, — sako šv. Povilas, — Jis 
neleis jūsų gundyti virš jūsų jėgų, bet dar padarys tokį 
išėjimą iš pagundos, kad galėtumėt ją pakelti“ (I Kor. 
10, 13). „Pirmas piktosios dvasios pakurstymas į pagun- 
das, — anot šv. Grigaliaus, — yra švelnus, menkas ir 
įį galime sumindžioti dorybės koja; bet kai tik leisime 
tam masinimui išaugti ir laisvai įeiti širdin, jis taip 1a- 
bai sustiprės, kad beveik bus nepergalimas“. „Taigi prie- 
šinkitės velniui ir jis bėgs nuo jūsų“ (Jok. 4, 7). Drą- 
siai su pikta dvasia kovokite; bet, žinodami savo silp- 
nybę, perdaug nepasitikėkite savimi: „Budėkite ir mels- 
kitės, kad neįpultumėt į pagundą“ (Mor. 14, 38). 

„ Pagundoms užėjus, su nusižeminimu pulkite prie 

„ Dievo: „Viešpatie! aš esu dulkė ir silpnas, kaip vištytis; 
Jeigu manęs neuždengsi savo sparno šešėliu, sudraskys 
manė vanagai“ (Sv. Aug.) Marija, mano Motina, pribūk 
man į pagalbą! „Tavo apgyniman puolame..“ Taipogi 

šaukitės Angelo sargo: „Prašau Tave, mano Angele, ku- 
rio globai mane Dievas pavedė, nuo velnio visokių puo- 
limų dieną ir naktį mane gink ir saugok... kiekvienoje 
valandoje prie mano šono stovėk: išprašyk man iš gai- 


lestingiausiojo Dievo visokių malonių, kurių dėl savo | 


nuodėmių nesu vertas; būk paspara man silpnam, apgi- 
nimas nuo priešininkų, o mirties valandoje pribūk į pa- 
galbą“ (Sv. Anzelmas). 


* 
* 


* 

Mieli Klausytojai! Tikėkime, kaip Dievas apreiškė 
ir per Bažnyčią tikėti davė. Darykime taip, kaip Baž- 
nyčia, gera - mūsų Motina, mus moko. Josios išmokyti, 
kalbėdami: „Tikiu į Dievą Tėvą Visagalį, dangaus ir žemės 
Sutvėrėją“, nepamirškime kada tai buvusios danguje 
tarp Angelų kovos, kuri nuo amžių persikėlė ant že- 
mės ir tvers iki pasaulio pabaigai. Užtat neperstokime 
budėti, melstis, kad neįpuliumėm persunkion pagundon. 


Jai ištikus, šaukimės Dievo pagalbos ir šventų Angelų -- 


sargų; tuomet Viešpats teisingas neleis gundyti dau- 
giau, neg išturėti galime, ir išpildys, ką pažadėjo per- 
galėjusiems: „Kas nugalės, tam aš duosiu sėdėti su ma- 
nim mano Soste“ (Apr. 3, 21). Amen. 


Žmogaus sutvėrimas. 


„Tikiu į Dievą Tėvą Visagalį, dan- 
gaus ir žemės Sutvėrėją“. 

Tūkstančius metų galvatrūkčiais žemė sukėsi ap- 
link saulę; jos viduje žėrėjo dar ugninė lava; su didžiau- 
sia jėga verdanti masė kartkartėmis laužė žemės žievę. 
Tačiau šalimo procesas ėjo kaskart smarkyn. Plačiame 
žemės paviršiuje pradėjo žaliuoti žolė ir medžiai. ZŽu- 
vys nardėsi jūrų bangose... Linksmas paukščių čiulbė- 
jimas pripildė orą... Žvėrys zujo po laukus ir miškus... 

Zinant tai, norisi sušukti: „Viešpalie, mūsų Vieš- 
patie! kaip stebėtinas Tavo vardas visoje žemėje“ (Ps. 
8, 2). Bet dar ko tai stigo. Nebuvo, kas džiaugtųsi 

lakštingalos giesme, kas gėrėtųsi gėlių žiedais... Trūko 
protingos esybės, kuri visa tai suprastų ir jaustų padėką 
tam, kurs visa tai sutvėrė, kuriam vienam garbė ir šlo- 
vė per amžius. 

„Dievas ne padidinti savo laimei ir neįgyti, bet ap- 

reikšti savo tobulumui gėrybėmis, kurias teikia sutvėri- 
mams, savo gerumu ir visagalybe, laisviausiu nutarimu 
laiko pradžioje sutvėrė iš nieko abidvi prigimti dvasišką 
ir kūnišką, būtent: angelišką ir pasaulinę, paskiaus žmo- 
gišką, tartum bendrą, sudėtą iš dvasios ir kūno“ (Vat. 
-e-[) 
) Matėme, kiek galėdami, tikėjimo akimis dangaus 
gyventojus, Angelus, grynas dvasias; apžiūrėjome, nors 
trumpai, žemę, pilną įvairių įvairiausių sutvėrimų. To- 
liaus apsvarstysime viso regimo -pasaulio karalių — žmo- 
gų, sutvertą į Dievo paveikslą ir panašumą. Sakysiu 
šiandien I apie žmogaus atsiradimą žemėje ir II nuo- 
stabius jo privalumus. 


I. „Viešpatie, mūsų Viešpatie! — šaukia Psalmi- 
ninkas, — kaš yra žmogus?.. padarei jį mažką mažesnį 
už Angelus; garbe ir šlove apvainikavai jį ir pastatei jį 
ant savo rankų darbų. Visa pavergei po jo kojomis: 
visas avis ir jaučius, be to, ir laukinius žvėris, dangaus 
paukščius ir jūros žuvis“ (Ps. 8, 6—9). Ką besakyti 
apie mus, krikščionis, kad žilosios senovės stabmeldės 
tautos, pastebėjusios žmogaus viršenybę tarp kitų sutvė- 
rimų, davė jam pagarbos vardą: mažasis pasaulis. Grai- 
kai vadina žmogų „antropos“, tai yra — žiūrįs aukštyn. Jo 
stačias liemuo skiria jį nuo visų kitų gyvų padarų. Pa- 
čioje išorinė žmogaus išvaizdoje atsispindi laisvos dva- 
sios savumai. Buffono žodžiais betariant: „Išviršinė žmo- 
gaus išvaizda ir visos jo savybės nurodo jame pasaulio 
viešpatį, jo pirmenybę tarp visų gyvųjų sutvėrimų“. Ne- 
taip ir sutvėrė Dievas žmogų, kaip šviesą, žoles, kirmė- 
les, paukščius, žvėris... 

- „Kitus visus padarus Viešpats sutvėrė galingu savo 
žodžiu — „tarė ir įvyko“ (Ps. 148, 5). „Tepasidaro švie- 
"Sa ir pasidarė“. „Tarė: Žemė teišželdina žaliuojančias 
žoles, ir duodančias sėklą, ir vaisinius medžius, duodan- 


“ 

čius vaisius, pagal savo veislę... Ir taip įvyko“. „Dievas 
dar tarė: Vandenys teišduoda plaukiančias gyvas esybes, 
ir sparnuotuosius viršuje žemės po dangaus tvirtuma“.., 
„Dievas dar tarė: Žemė teišduoda gyvas esybes, kiek- 
vieną pagal jos veislę, galvijus ir slankiojančius gyvius 
ir laukinius žvėris... Ir taip įvyko“. Bet kada ketino 
- tverti žmogų, tada Svč. Trejybė, Dievas Tėvas, Dievas 
Sūnus ir Dievas Sventoji Dvasia, tarėsi tarp savęs: „Pa- 
darykime žmogų į mūsų paveikslą ir mūsų panašumą“; 
tuo parodė, kad nori sutverti aukštesnį padarą, kurs sa- 
vo tobulybe viršytų visus regimus sutvėrimus. „Padary- 
kime žmogų į mūsų paveikslą ir mūsų panašumą, ir jis 
tevaldo jūros žuvis ir dangaus paukščius ir žvėris ir 
visą žemę“ (Gim. 1, 26). 3 
Ir žmogaus kūną Dievas iš žemės padarė; bet ne 
-iš žemės gavo žmogus savo gyvybę. Pradžios knyga 
sako apie gyvulius: „Teišduoda žemė gyvas esybes“, o 
apie žmogų: „Viešpats Dievas padarė iš žemės molio 
žmogų ir įkvėpė į jo veidą gyvybės kvapą; ir žmogus 
pasidarė gyva esybė“ (Pr. 2, 7). Žmogaus kūnas, anot 
Apaštalo, tai tik „namai“ (II Kor. 5, 1), kuriuose Dievas 
apgyvendino gyvybės dvasią. Viešpaties įkvėptoji žmo- 
gaus siela — nėra Dievo dalelė, nes dvasia neturi dalių, 
bet iš nieko sutverta dvasiška nemirtinga esybė, kaip ir 
Dievas, tik ribotame laipsnyje turinti šviesų protą ir 
laisvą valią. Kad atmintų savo kilimą, pirmą žmogų pa- 
vadino Viešpats Adomu, tai yra molinis, iš žemės pada- 
rytas. Draugę Adomui Viešpats sutvėrė iš jo paties, 
levą, būtent: visų gyvųjų motiną. „Dievas sutvėrė, — 
skaitome Šventajame Rašte, — žmogų į savo paveikslą; 
į Dievo paveikslą jį sutvėrė; sutvėrė juodu vyriškį ir 
moteriškę. Ir Dievas juodu palaimino ir tarė: Veiskitos 
ir dauginkitos, ir pripildykita žemę“ (I Moz. 1, 27). 
Adomas ir Ieva tai pirmieji žmonės ant žemės. 
Yra tikėjimo tiesa, kad mes visi tos pirmosios poros 
vaikai. Gal kas klaus, ar galimas daiktas, kad visi pa- 
saulio žmonės būtų kilę iš vienų gimdytojų, Adomo ir 
Ievos? Zmonių yra įvairių: balių, geltonų, juodų ir vi- 
sokio galvos, akių, burnos ir kitų kūno dalių sudėjimo. - 
— Tam atsakysiu mokslavyrio Lacėpėde žodžiais: „Žmo- 

nių giminė yra viena; bet prigimtis oro, žemės, vandens, 
taip pat vaisių, kuriuos duoda žemė, valgiai, kuriais mai- 
tinasi žmonės, ir karščio ar šalčio didumas — esti prie- 
žastys, dėl kurių pasidarė tiek įvairių žmonių, po ap- 
skritą žemę gyvenančių“. Kitas mokslo vyras, Bufionas, 
sako: „Baltų ir juodų žmonių skirtumas darosi nuo šal- 
tesnio ar karštesnio krašto, kuriame jie gyvena“. Šilima 
esti juodo žmonių dažo priežastis. Gvinėjoje saulė karš- 
čiausiai degina, užtat žmonės suvis juodi; Arabijoje karš- 
tis yra mažesnis, ir žmonės tenai geltonveidžiai, kaip va- 
ris. Europoje, Azijoje ir Amerikos dalyse, kur šilima 
vidutinė, žmonės balti. Ir mūsų žmones vasaros saulė 
"nudega; karštame krašte jie per ilgą laiką pajuoduoja; 
murino gi oda mūsų šalyse pasidaro skaistesnė. 

Visų tautų padavimai skelbia, kad žmonės kilę iš 
vienos poros. Šventasis Raštas stačiai sako: Dievas „pa- 
darė iš vieno visą žmonių giminę, kad apgyventų visą 
žemės paviršį“ (Ap. D. 17, 26). Jis sutvėrė pirmuosius 
žmones, o jiems davė galios būti gimdytojais; bet Vieš- 
pats gali tą bendrą dėsnį praplėsti ir sulaikyti. Nema- 
nykite užtat, kad viską — savo esybę, sielą, protą turite 
iš motinos ir tėvo: net paties kūno negaunate vien tik iš gim- 
dytojų. Visa turite iš Dievo. Kiek tai gimdytotų trokšta 
susilaukti vaikų, o negali, nes Viešpats neduoda. Tei- 
singai Makabiejų motina sakė savo vaikams: „Nežinau, 
kaip jūs atsiradote mano įsčioje, nes ne aš jums daviau 
dvasią, sielą ir gyvybę, ir kiekvieno sąnarius sulipinau 
ne aš pati, o pasaulio Tvėrėjas, kursai sutvarkė žmogaus 
gimimą ir Kurs nustatė visų daiktų pradžią“ (Il Mak. 7, 
22). Kai tik motinos įsčioje atsiranda vyro vaisius, tuojau 
Viešpats įkvepia jam „gyvybės dvasią“, ir žmogus pasi- 
daro gyvas. 


II. „Kiti visi sutvėrimai, — sako šv. Augustinas, — 
yra tiktai Dievo pėdų takai, žmogus gi — Dievo pana- 
šumas ir paveikslas“. Pagal Bažnyčios mokslą, žmogus 
ne sulig kūnu, bet sulig siela yra sutvertas Dievo pa- 
veikslu ir panašumu. Žmogaus sielos nemirtingumas — 
tai Viešpaties amžinybės paveikslas; šviesus žmogaus 
protas — tai Dievo išminties šešėlis; jo gi laisvoji valia 

— tai Viešpaties visagalybės atspindys. Tie dvasiški 
privalumai geriausiai liudija, kas tai yra žmogus. Cia 
norisi sušukti su Psalmininku: „Viešpatie, mūsų Vieš- 
patie! Kas yra žmogus, kad tu jį atmeni; arba žmogaus 
sūnus, kad jį lankai? Padarei jį mažką mažesnį už an- 
gelus, garbe ir šlove apvainikavai jį ir pastatei jį ant 
savo rankų darbų. Visa pavergei po jo kojomis, visas 
avis ir jaučius, be to, ir laukinius žvėris, dangaus paukš- 
čius ir jūros žuvis“. 

Sutvėrėjas žmogui davė laisvą valią daryti, ar ne- 
daryti ką nori — dirbti taip, ar kitaip elgtis. Aiškiai tai 
liudija Šventasis Raštas; tą laisvę nuolat jaučiame sa- 
vyje. Prieš ką nors darydami, jaučiame, tą darbą galį 
pradėti, ar nepradėti; bedirbdami jaučiame pradėtą darbą, 
kada norėsime, galį mesti; darbą pabaigę, juntame 
džiaugsmą, jei gerai padarėme, nes, anot Apaštalo: „tai 
yra mūsų gyrius, mūsų sąžinės liudijimas“ (Il Kor. 1, 
12); priešingai, nuliūdimas širdį spaudžia, jei ką blogo 
padarėme. Sąžinė nedorą mūsų pasielgimą stato mums 
prieš akis, daro karčius priekaištus, verčia sunkiai dū- 
sauti, it karalių Dovydą, kurs aimanavo: „Mano nuodė- 
mė nuolat yra mano akivaizdoje“ (Ps. 50, 5). Jei žmo- 
gus neturėtų laisvos valios, jeigu negalėtų kitaip pasi- 
elgti, negalėtų džiaugtis, ar liūdėti, šiaip ar kitaip pada- 
ręs. Visur, visados buvo, yra ir bus dovanos už gerus 
darbus, bausmės už blogus; visuomenė tikėjo ir tiki, 
kad žmogus yra laisvas gerai ar blogai darydamas. An- 
traip vertus, reiktų įstatymai panaikinti, atleisti bausmės net 
užblogiausius nusižengimus; žmogus, neturįs laisvos va- 
lios, negalįs kitaip elgtis, kaip ir nesuprantąs, ką daro, 
neatsako už savo darbus; bepročių jokie įstatymai ne- 
baudžia. 

Žmogus — apdovanotas protu, kurs taip yra pla- 
tus, kaip visas pasaulis. Saliamonas pastebėjo, kaip to- 
li siekia žmogaus išmintis. Jis sakosi: „Dievas man da- 
vė tikrą pažinimą tų dalykų, kurie yra, pasaulio sutvar- 
kymą, kad aš žinočiau ir gaivalų jėgas, laikų pradžią, pa- 
baigą ir vidurį; saulės grįžimo permainas ir laikų permai- 
nas, metų bėgį ir žvaigždžių stovį, gyvulių prigimtį ir žvė- 
rių piktumą, vėjų galybę ir žmonių mintis, augalų įvairu- 

mą ir šaknų jėgas; 1r kas tik yra paslėpta ir nematoma, aš 
išmokau; nes visų dalykų dailininkė išmintis maneišmokino“ 
(Išm. 7, 17—21). Menininkė-išmintis išgalvojo net nebūtus 
daiktus, visokias mašinas: geležinkelius, automobiliu s, 
garlaivius, orlaivius... Dievas žmogui nesuteikė stirnos grei- 
tumo, paukščio lakumo; kaip žuvis, įis nesinardo jūrose, 
Vis tiek, jis išrado laivus, kuriais perplaukia plačiausius 
vandenynus, geležinkeliais, automobiliais nuvažiuoja grei- 
čiau už smarkiausius žvėris; moka ir ore skraidyti, lyg 
koks paukštis... Kadangi tie žemiški daiktai negali pa- 
tenkinti begalinių žmogaus troškimų, kaip žaibas, akies 
mirksnyje išmintis aplekia visą pasaulį. Cia slan- 
"kioja pažemiais, ten skraido padebesiais; niekas 
jos negali suturėti, nei gilūs vandenynai, nei aukšti kal- 
nynai, nei kietos uolos, nei tvirtos sienos; ji veržiasi vi- 
sur ir, niekur neradusi ramybės, šaukia su šv. Augus- 
tinu: „Dėl savęs sutvėrei mus, Viešpatie! todėl mūsų 
širdis nerami, kol atsilsės Tavyje“. 

Netikėliai užkerta mums, būk viską smegenys gal- 
voje darą; smegenys sukelią mintis, smegenys galvoją, 
smegenys norį, ar nenorį... Tiesa, smegenys yra nuosta- 
biai sutaisyti: gįslų gįslelės, dirksnių dirksniai, takų takai; 
pro viską prasikiša pilka tašlė... Smegenys, tai pats cen- 
tras, kame reiškiasi dvasiški žmogaus privalumai. Sme- 
genims tarpininkaujant, siela priima žinias iš lauko ir 
vėl paleidžia lyg iš telegrafo, telefono, radio... Sulig mok- 
slu, smegenys yra minties įrankis ir proto sėdyba; bet 
ne smegenys gamina mintis, ne smegenys yra minties 
priežastis, nors be smegenų negalima mąstyti: Smegenys 
yra tik tarpininkas tarp sielos, kūno ir pasaulio. Mūsų 
siela yra, tarsi muzikas, smegenys nelyginant instru- 
mentas-vargonai. Kurią dūdą vargonininkas paspaudžia, 
toji atsiliepia; kokią mintį siela mums pakiša, tokia ir rei- 
škiasi. Jei vargonai gerai padaryti, jeigu viskas juose tvar- 
koje, tai gaidos tonai išeina puikūs; kai vargonai atsitar- 
dę, tada ir pats gerasis vargonininkas gražiai nepadūduos; 
o gali atsitikti, kad muzika taip skambės, kad reikės už- 
sikimšti ausis. 

„ Ar tai čia bus kaltas muzikas? Kaip iš sugedu- 
sių vargonų kad ir geras vargonininkas neišgaus geros 

gaidos, taip, nelyginant, iš sukrypusių smegenų siela 
neapreikš sveikos minties; per nusilpusius smege- 
nis siela nebegali veikti; prideramai nebeišreiškia savo 
proto ir valios savumų. Nors tat smagenys sugadinti, 
tačiau siela palieka sveika, kaip buvusi; siela visados lie- 
ka Dievo paveikslas ir panašumas. Ir tuomet dar žmo- 
gumi galima su Psalmininku stebėtis: „Viešpatie, mūsų 
Viešpatie!... kas yra žmogus?.. Pastatei jį ant savo ran- 
kų darbų. Viską pavergei po jo kojomis: visas avis ir 
jaučius, be to ir laukinius žvėris, dangaus paukščius ir 
jūros žuvis“. Kiti sutvėrimai bijo ir nesveiko žmo- 
gaus, net jo klauso. 4 
* 
* 

Mieli Klausytojai! žinosite, kaip Dievas išskyrė žmo- 
gų iš kitų sutvėrimų tarpo ir kokias gausias, nuostabias 
dovanas sukrovė jo sieloje, sutverdamas ją Dievo pavei- 
kslu ir panašumu. Neklausykite tų gudragalvių, kurie pai- 


sto, būk sielos nesą, būk žmonės kilę iš kokių ten bez- . + 


džionių. Vyksta šv. Povilo pranašavimas: „Paskučiausiais 
laikais kai-kurie atstos nuo tikėjimo, klau sydamies pakly- 
dimo dvasių ir velnių mokslų, tokių žmonių, kurie veidmai- 
ningai kalba melą“ ( I Tim. 4, 1). „Jie nepakęs sveiko 
mokslo... nugrįš ausis nuo tiesos, grįšis gi prie pasa- 
kų“ (II Tim. 4, 4). Jiems pritinka Psalmės žodžiai: „Žmo- 
gus, būdamas šlovėje, nesupranta; jis prilygsta proto ne- 
turintiems galvijams ir darosi į juos panašus“ (Ps. 48, 13). 

Tegul jie taip sau tiki, tegu save taip aukština; jie 
nėra verti kilnesnių bočių. Bet nė vienas protingas žmo- 
gus tuo neįtikės; aiškiai galite numanyti, kad žmogus 
įvairiais dvasiškais privalumais taip už kiekvieną gyvulį 
aukštesnis, kaip dangus aukštai nuo žemės. Todėl ir sa- 
ko Šv. Leonas: „Žmogau, pažink savo didybę ir neno- 
rėk žemintis nevertu savęs elgesiu. Visi sutvėrimai turi 
akis įsmeigtas į žemę; tuotarpu tavo vieno akys nuolat 
susisiekia su dangumi, kad nuolat atmintum, iš kur esi 
kilęs ir kur turi grįšti, nuolat minėtum; užtat, kaip Apa- 
štalas moko: „Ieškokite, kas yra aukštai... Pamėkite tai, 
kas yra aukštai, ne kas žemėje“ (Kol. III). Amen. 


Sielos nemarumas. 


„Tikiu į Dievą Tėvą Visagalį... Sutvėrėją“. 


„Viešpats Dievas padarė iš žemės molio žmogų, 
—skaitome Šventajame Rašte, — ir įkvėpė į jo veidą gyvy- 
bės kvapą“ (Pr. 2, 7). Žmogus, nors šimtą metų  gy- 
ventų, turi mirti. Sulig mirtis pakerta gyvybės šaknis, lai- 
kas-naikintojas pradeda savo darbą; mirė žmogus, bežiū- 
- rint, jo kūnas įra; tai dėl to, kad jis buvo padarytas iš 
gendančios medžiagos. 

Bet Sutvėrėjas „įkvėpė į jo veidą gyvybės kvapą“ 
davė jam sielą, sutvertą į Dievo paveikslą ir panašumą. 

mogaus siela, tas gyvybės kvapas, ar taipgi miršta, kai 
kūnas grįšta žemėn? Ne! „Dulkės sugrįš į žemę, iš kurios 
yra, ir dvasia eis atgal pas Dievą, Kurs ją davė“ (Pam, 12, 
7), sako Šventasis Raštas. Žmogaus siela niekad nemirš- 
ta, nes yra nemari. 

Daug yra įrodymų, kad žmogus amžinai nemiršta, 
kad mirtis yra tik durys į amžinąjį gyvenimą. Bet tas da- 
lykas yra gana sunkus, painus; čia papasakosiu tiktai 
keturis, visiems labiau suprantamus įrodymus; iš jų pamaty- 
site, kad ne veltui tikintieji sako su Katalikų Bažnyčia: Tikiu, 
Jog „žmogaus siela nemiršta“. Atsidėję paklausykite! 


I. Apreiškime nėra tikresnės tiesos už tai, kad žmo- 
gaus siela niekad nemiršta. Jei netikėliai pripažintų Sven- 
tąjį Raštą, nesuskaitytų patys, kiek ten kartų ta tiesa pa- 
minėta, „Teisiųjų sielos, — sako Viešpaties Išminčius, — 
Dievo rankoje, ir jų nepaliečia mirties kankinimas; jie ro- 
dėsi neišmintingųjų akims mirštą... tuo tarpu jie yra ra- 
mybėje; ir nors jie žmonių akivaizdoje kentėjo kančių, 
tačiau jų viltis yra pilna nemarumo“ (Išm. 3, 1—5). „Ži- 
nau, — išpažįsta kenčiąs Jobas, — kad mano Atpirkėjas 
yra gyvas ir paskučiausioje dienoje aš atsikelsiu iš žemės, 
ir vėl būsiu apvilktas savo oda ir savo kūne aš matysiu sa- 
vo Dievą“ (19, 25). „Ak, tu nedoriausias, — tarė bude- 
liui jaunas Makabiejus, -—- žudai mus šiame gyvenime, 

bet pasaulio Karalius mus, mirusius, už Jo teises prikels 
iš numirėlių amžinajam gyvenimui“ (II Mak. VII, 9). 

Taip liudija Senasis Įstatymas. Ką besakyti apie 
Naująjį, kuriame viskas dvelkia nemarumu. Ten beveik 
kiek lakštų, tiek aiškių sielos nemarųmo įrodymų; ten 
viskas mums primena: „čia mes neturime pasiliekančio 
miesto, bet ieškome būsimojo“ (Žyd. 13, 14); „kol esame 
kūne, mes pasiliekame toli nuo Viešpaties“ (Il Kor. 5, 6); 
„žemiškam šio gyvenimo namui iširus, mes gauname rū- 
mą iš Dievo, namus ne ranka padarytus, amžinus dan- 
guje“ (II Kor. 5, 1); mes neprivalome bijotis „tų, kurie 
užmuša kūną, sielos gi negali užmušti“ (Mat. 10, 28), ir 
taip toliau be skaičiaus. Pagaliau Naujojo Įstatymo Sven- 
tajame Rašte aprašyta pasaulio pabaiga, visuotinis iš nu- 
mirusių atsikėlimas, paskutinis teismas, amžinos prakeik- 
tųjų bausmės, išrinktųjų laimė; visa tai liudija, kad žmo- 
gaus siela nemiršta, L 

Ar bereikia pridurti, kad ką taip aiškiai Šventasis 
Raštas skelbia, tai vienu balsu tvirtina Bažnyčios pada- 
vimai, visų šv. Tėvų mokslas, Visuotinių  Santarybų 
sprendimai. Tai mūsų tikėjimo, vilties ir meilės pamatas, 
didžiausias gerų žmogaus darbų akstinas: Juk, jei tikime, 
kad Dievas yra teisingas: už gerus darbus dangų duo- 
da, už piktus pragaru baudžia, kad žmogaus siela ne- 
miršta, stengiamės daryti gera, pikta saugotis. Sielos ne- 
marumas tai tiesa, kurią ne tik apreikštas mokslas skelbia, 
bet pripažįsta ir sveikas protas. Todėl, nebenagrinėdami 
plačiau Apreiškimo, žiūrėkime, kaip ir prigimta išmintis 
patvirtina tą tiesą, kad žmogaus siela yra nemari, 


II. Jei siela mirtų, iš kur žmonės būtų prasimanę 
ją nemarią esant; kas tai jiems būtų pasakęs. Juk aplink 
save nieko amžino neregime: džiūsta žolės ir medžiai, 
dvesia paukščiai ir gyvuliai, miršta žmonės; reiktų, rodos, 
manyti, kad viskas pasaulyje nyksta, kad, kaip kiti sutvė- 
rimai, taip ir žmogus, anot Sventojo Rašto: „bėga, kaip 
šešėlis“ (Job. 14, 2). Iš kur gi, žiūrint į visuotinę mirtį, 
radosi žmoguje nemarumo supratimas, net pats amži- 
natvės vardas? Dėl ko nemarumo nepripažįstame kitiems 
sutvėrimams -- paukščiams, gyvuliams? Kam tik sau 

vieniems amžinumą teskiriame, nors, rodos, esame taip 
pat, kaip ir jie mirtingi? 

Pažvelkite dar į tai! Kai viskas pasaulyje miršta, 
kam žmogus save tik vieną vadina mirtingu? Tarytum 
visa būtų nemaru, mirtingi tik mes. Nieko čia kito nė- 
ra, tik tai, kad žmogus turi sau prisiminti, jog kūno at- 
žvilgiu yra mirtingas. Nors visa gamta mums akyvai 
rodo, kad mirsime, mes tat pamirštame, taip tvarkome 
savo gyvenimą, kad, tarytum, niekad nereiks mums mirti; 
nors viskas mums sako, jog mirsime, tačiau nemarumo 
nuojautą savyje nešiojame, negalime pergalėti tos min- 


„ties, kad esame nemarūs. Užtai Bažnyčia kartas nuo kar- 


to primena mums: „Atmink, žmogau, jog esi dulkės ir 
dulkėmis pavirsi“. 

Kas ypatinga, kad tai yra visų žmonių įsitikini- 
mas. — Kiek istorija siekia, turime žinias maždaug nuo 
šešių tūkstančių metų; nuo žmonijos atsiradimo nerasi 
laiko, kuomet žmonės nebūtų turėję nuomonės apie sie- 
los nemarumą. Per visą tą laiką nebuvo niekad pamirš- 
ta, kad aname pasaulyje yra amžinas gyvenimas. Žemės 
rutulys yra didelis; ant jo žmonių — kaip skruzdėlyne: 
baltųjų, murinų, geltonveidžių, vyšniavų; pilna. Europa, 
Azija, Amerika, Afrika, Australija; pilnos jūrų salos; pil- 
ni jų miškai... Nerasi žmogaus, kurs pasakytų, nieko ne- 
girdėjęs apie būsimą gyvenimą. Visi meldžiasi už sielas, 
daro aukas, kartais juokingas, bet tiki, jog anapus kapo 
vėlionies dvasia gyvena ir gyvenusi gyvens kame ten šą- 
lip dievų. Teisingai sako vienas rašytojas: „Tikėjimas į 
būsimąjį gyvenimą taip yra senas, kaip pasaulis, taip 
išsiplatinęs, kaip žmonių giminė“ (Gaume). 

Kaip tat išaiškinti? Begu čia jau visa žmonija kly- 
stų, begu visi žmonės būtų susitarę meluoti!? To įsiti- 
kinimo vienodumas tuo labiau stebėtinas, kad tie žmo- 
nės tarp savęs nesusieina, kad juos skiria tikyba, .papro- 
čiai, būdas, kad jie nesykį vieni su kitais pešėsi, nesi- 
kentė; 0 tuo atžvilgiu visi vienodai mano; savo įsitiki- 
nimus išreiškia, nabašninkus gerbdami, jų kapus puoš- 
dami, statydami paminklus su parašais, reikalaujančiais 
atsiminimo ir maldos. Ar gyvulys rūpinasi nabašninkų 
kapais, ar jam rūpi motinos, ar tėvo kaulai? Kitaip el- 

giasi net ir laukiniai žmonės, kurie nedaug kuo nuo 
gyvulių tesiskiria! 


III. Jei siela galėtų mirti, būtų didžiausia neteisybė. 
Juk žmonės ant žemės gyvena nevienodai; vienas esti 
gailestingas — šelpia pavargėlius, šluosto nuskriaustie- 
siems ašaras, per visą gyvenimą daro gailestingus dar- 
bus; kitas be širdies — plėšikas, apgavikas, sukčius... 
žmonių šimtai verkia iš jo priežasties; vienas nekaltas, 
doras iš visų šalių, kitas pasileidęs visais galais... Ne- 
reikia būti mokytu teologu, net ir krikščioniu, kad supra- 
stum, jog geras žmogus turi būt apdovanotas už savo 
gerus darbus, o nedorėlis — nubaustas; to reikalauja 
teisybė; kitaip būtų didžiausia neteisybė. 

Tuo tarpu ne taip yra šiame pasaulyje; tas atlygi- 
nimas neranda čia sau vietos. Amžių liudijimas ir kas- 
dieninis prityrimas rodo, jog skriaudos, priespaudos, 
niekinimai dažniau esti dorų žmonių dalis. Kad netei- 
singas turtuolis devi brangius rūbus ir kasdien puotau- 
ja rūmuose, doras Lozorius lauže pusnuogis badu miršta. 
Žmonija vaitoja nedorybių prislėgta; įstatymai mindomi ne- 
dorėlių kojomis. Sio pasaulio teismai ne visados teisin- 
gi. „Mačiau, — prisipažįsta karalius Saliamonas, — po 
saule bedievystę teismo vietoje, ir neteisybę — teisybės 
vietoje“ (Pam. 3, 16). Pagaliau žmonių teismas, nors 
teisingiausias, negali nubausti visų nusižengimų; nedo- 
rėliai dažnai pasislepia nuo teismų; daug esti slaptų dar- 
bų, kurių žmonės savo teismu negali pasiekti. 

Todėl jau Pranašas, matydamas tą nesuprantamą 
dalyką, beveik nusiminęs klausė: „Tikrai teisingas Tu, 
Viešpatie, kad su Tavim ginčyčiaus; tačiau tiesą sakysiu 
Tau: Dėl ko laimingas nedorėlių kelias, gerai klojasi 
visiems tiems, kurie nusižengia ir elgiasi neteisingai?“ 
(Jer. 12, 1). Taip pat stebisi kenčiantis Jobas: „Kodėl 
tat bedieviai gyvena, yra išaukštinti ir sustiprinti turtais?... 
Jų namuose nėra pavojaus, ir ramu ir nėra ant jų Die- 
vo rykštės“ (21, 7—90). Tai visa matant, ne vienam iš- 
sprūsta skaudus žodis: „Iki kolei, Viešpatie (šventasis ir 
tikrasis), tu neteisi ir nekeršiji už mūsų kraują tiems, 
kurie gyvena žemėje?“ (Apr. 6, 10). 

Jei su paskutiniu kvėpterėjimu žūtų žmogus amži- 
nai, tai nebūtų jokio skirtumo tarp dorybės ir nedory- 
bės; tada net nedorėlis už dorą, budelis už kankinį, 
skriaudėjas už nuskriaustąjį būtų laimingesnis; tuokart 
visos Šventųjų dorybės, visos nekaltųjų skriaudos, visi 
nuskriaustųjų vaitojimai liktų be nuopelno, nedorybės 
būtų nenubaustos; tuomet visa, kas šventa—sąžinė, tiesa — 
būtų tušti prasimanymai, vieni niekai... Pasakykite patys, 
ar labiausiai sukietėjęs bedievis drįs panašiai piktžo- 
džiauti! Tas dalykas prispyrė vieną žmogų be tikėjimo 
ištarti: „Jeigu kito įrodymo, sielą nemarią esant, neturė- 
čiau, tai pati dažna nedorėlių klotis, o teisingųjų prie- 
"spaudos nė valandos neleistų abejoti ta tiesa“ (Rousseau). 

Turime tat pripažinti, kad yra būsimas gyvenimas 
anapus kapo; kad sulauksime kada nors tos dienos, 
kurioje dorybė bus išaukštinta, nedorybė gi pažeminta. 
Turime tikėti šv. Povilui, kurs sako: „Žmonėms skirta 
vieną sykį mirti, paskui gi būna teismas“ (Žyd. 9, 27). 
„Mes visi turime pasirodyti prieš Kristaus teismo krasę, 
kad kiekvienas atsiimtų, kaip kas, kūne būdamas, elgėsi, 
gera ar pikta“ (II Kor. 5, 10). Sulig išeis žmogaus siela 
iš šio pasaulio, turės stoti Viešpaties akivaizdoje, duos 
apyskaitą iš savo minčių, žodžių ir darbų. Teisingas 
Dievas „atsilygins kiekvienam, žiūrėdamas jo darbų“ 
(Rom. 2, 6). 


IV. Jei siela mirtų, žmogaus likimas būtų bloges- 
nis už visų kitų sutvėrimų būklę. Tai tiesa, kad žmo- 
gui nėra gera žemėje. Kas gi mūsų gyvenimas, jei ne 
kentėjimų eilė. Pats Šventasai Raštas sako: „Žmogus, 
gimęs iš moteriškės, gyvena trumpą laiką ir yra pilnas 
daugelio nelaimių“ (Job. 14, 1). Ar kūnu mes nekenčia- 
me daug daugiau vargų, negu gyvuliai? Juk žmogus, tai 
ligų maišas. Ar gi mūsų ligos neskaudesnės tuo, kad 
mes jas suprantame, kad jose matome besiartinantį savo 
galą?... Ką besakyti apie sielos skausmus, težinomus 
žmogui; sielvartai, rūpesčiai, nusiminimai — tai tarytum 
vanagai, kurie nuo lopšio iki karsto širdį plėšo... 

Tuo tarpu, tarsi, toms visoms kančioms padidinti, 
žmogus savo prote turi laimės supratimą, savo širdyje 

nešiojasi laimės troškimą. Jis žmogui įgimtas; tik laimė 
jį tegalėtų nuraminti. O nerasi žmogaus, kurs būtų vi- 
sai laimingas, kurs nieko nebetrokštų. Vienas sako: Tu- 
riu turtų, bet kas man iš to, kad neturiu sveikatos. Ki- 
tas vėl dejuoja: Esu sveikas ir stiprus, bet plikas, kaip 
tilvikas. Trečias aimanuoja: Turiu ir sveikatos ir turtų, 
bet tai tuščia, nes manęs žmonės negerbia, kaip kitų... 
Uždėk jam ant galvos garbės vainiką, greitai pasijus, 
kad jam to maža; jis vėl liks nepatenkintas, ieškos ko- - 
„kios ten didesnės laimės; visa tai, ką įgijame, nieku vir- 
sta, sulyginus su ta laime, apie kurią svajojame, 


Nežiūrėkime į ligonius, neturtėlius, vargdienius: Jie 
gali manyti, kad, jei įgytų tai, ko jiems stinga, būtų | 
laimingi. Paklausykite, kaip apie save sakosi laimingiau- 
sias žmonių, išmintingiausias Seliamonas: „Pasistačiau 
sau namų ir įsiveisiau vynuogynų, pasidariau sodnų ir 
pasodinau juose visokios rūšies medžių... Įgijau tarnų 
ir tarnaičių, turėjau daug šeimynos, taip pat galvijų ir 
didelius avių būrius... Susikroviau sau sidabro ir aukso, 
karalių ir šalių turtus... Ir nieko, ko mano akys geidė, 
joms negyniau, ir nedraudžiau „savo širdžiai džiaugtis 
visokiu pasimėgimu ir gėrėtis tuo, ką buvau prirengęs... 
Bet apsigrįžęs į visus darbus, kuriuos mano rankos 
buvo padariusios, ir į vargus, kuriuose veltui prakaitavau, 
aš mačiau visuose tuštybę ir sielos prislėgimą“ (Pam. 
2, 4—11). 

Kas ypač stebėtina: Keistas tos laimės troškimas 
matomas vien tik žmoguje. Nėra kito sutvėrimo, kuris, 
būdamas aprūpintas reikalingais daiktais, jaustų kokį 
trūkumą, kad ko ten ilgėtųsi kaip žmogus. Visi paten- | 
kinti, visi laimingi; tik jis vienas, visų sutvėrimų kara- 
lius, vaitoja, dūsauja, ko tai ilgisi. Kaip atspėti ta mįslė? 
Kadangi žmogus „bėga, kaip šešėlis“, mirtis akyvai veda 
žmogų į kapus, matyt, anapus kapo yra tikros laimės 
šaltinis, ką jau čia ištremti nujaučiame, ko ilgimės. At- 
spėjo tai šv. Augustinas, sakydamas: „Dėl savęs sutvė- 
rei mus, Viešpatie; todėl mūsų širdis nerami, kol atilsės 
Tavyje“. Matomai yra ir turi būti žmogaus siela ne- 
mari. 

Mieli klausytojai! Matote, kad žmogus yra nemarus. 
Tiesa, miršta žemėj, bet kūno mirtis yra tik laikinas mie- 
gas, tik žingsnis į amžinąjį gyvenimą. Jokie bedievių 
įkalbinėjimai neįstengs paneigti tos tikėjimo tiesos. Vi- 
sados krikščionių burnoje bus patarlė: „Dievas sutvėrė 
žmogų nemirtingą (Sap. 21, 23). Amžinatvė tat prieš 
mus, amžinastis laukia mūsų anapus kapo. Tegul tos 
tiesos atsiminimas nepalieka be dvasiškos naudos. Moks- 
lo vyras Paskalis sako: „Sielos nemarumas — kaip svar- 
bus dalykas! Nes žmogaus mintys ir darbai turi eiti ki- 
tais keliais sulig tuo, ar turime amžinų gėrybių laukti, ar ne“. 

Visųdidžiausias žmogaus rūpestis turi būti sielos 
išganymas. Tegul dieną ir naktį tavo ausyse skamba tie 
žodžiai, kuriuos ištarė šv. Nilus maldingam ciesoriui 
Ottonui III: „Mano sūnau! nieko daugiau negeidžiu iš 
tavęs, tik to vieno: Gelbėk savo sielą!“ „Nes, anot Iš- 
ganytojo, ką padeda žmogui, nors jis laimėtų visą pa- 
saulį, savo gi sielai kęstų nuostolį? arba ką žmogus duos 
savo sielai vaduoti?“ (Mat. 16, 26). 

Sielą turite vertinti daugiau, negu visas žemės gėry- 
bes, net ir kūno gyvybę, by-tik sielą išgelbėtumėt nuo 
pražūties. Todėl drąsinu Kristaus žodžiais: „Nebijokite 
tų, kurie užmuša kūną, sielos gi negali užmušti; velyk 
bijokite to, kurs gali ir sielą ir kūną nugramzdinti į pra- 
garą“ (Mat. 10, 28). Atsidėję rūpinkitės sielos išgany- 
mu. „Džiaukitės ir linksminkitės, nes jūsų užmokesnis 
gausus danguje“ (Mat. 5, 12). Amen. 


Žmogaus nupuolimas 


„Tikiu į Dievą Tėvą Visa- 
galį... Sutvėrėją“. 


Dievas, norėdamas parodyti savo išmintį, galybę ir 
gerybę, sutvėrė dangų ir žemę, visą regimą pasaulį, tar- 
si gražiausius rūmus; jų valdovu pastatė žmogų, kad 
jis šviesiu protu  Sutvėrėją pažintų, laisva valia jam tar- 
nautų ir taip pelnytųsi laimingąjį amžiną gyvenimą. Vieš- 
pats, sutvėręs Adomą ir Ievą savo paveikslu ir panašu- 
mu, gausiai išpylė ant jų visokių prigimtų ir antgamtinių 
dovanų; jų sielas apdovanojo pašvenčiamąja malone; per 
tai jų širdys buvo pilnos šventumo; jų protui šviesdavo 
tiesos šviesa be paklydimo šešėlio; jų valia buvo palin- 
kusi geran; jie nežinojo gyvuliškų geidulių, kurie drums- 
čia žmogaus nuotaiką; jų sielose viešpatavo didžiausia 
ramybė; jų kūnai žibėjo gražybe, pilni sveikatos. 

Anot šv. Augustino betariantt „Valgio turėjo už- 
tektinai, kad nealktų; gėrimo buvo jiems gana, kad ne- 
trokštų; turėjo gyvenimo medį, kad jų neslėgtų senatvė; 
jų kūnuose nebuvo jokio sugedimo; viduje liga negru- 
mojo; iš viršaus — joks kentėjimas; stipriausi sveikata 
buvo jaučiama visame kūne; darbas jų nevargino; vis- 
kas jiems buvo lengva; linksmybė siautė juos iš visų 
pusių“. Apsvarstydamas tą laimingą pirmųjų žmonių bū- 
klę, karalius Dovidas šaukia: „Viešpatie, mūsų Viešpatie!.. 
Kas yra žmogus?... Padarei jį mažką mažesnį už Ange- 
lus, garbe ir šlove jį apvainikavai ir pastatei jį ant savo 
rankų darbų; viską pavergei po jo kojomis: visas avis ir 
jaučius, be to ir laukinius žvėris, dangaus paukščius ir 
jūros žuvis“ (Ps. 8, 6—9). 

Gera jam buvo, kol išliko nekaltas; bet paprastai 
laimės dienos esti trųympos ir veikiai jos užmirštamos; 
turbūt, dėl to nepaliko jokių atsiminimų, kaip ilgai žmo- 
nės gyveno toje laimingoje būklėje; tuo tarpu gerai ži- 
noma jų nupuolimo istorija. Pasvarstykime šiandien pla- 
čiau žmogaus nupuolimą, kaip jį skelbia I Sventasis 

Raštas, II visos žmonijos padavimai ir III mūsų pačių 
prigimtis. Turėsime sušukti su/ Psalmininku: „Viešpa- 
tie, mūsų Viešpatie!.. Kas yra žmogus, kad tu jį atsime- 
ni? arba žmogaus sūnus, kad jį lankai?“ (Ps. 8, 5). 


I. Ilgai nereikia įrodinėti, kad kiekvienas sutvėri- 
mas yra priklausomas savo Sutvėrėjo. Tą tiesą gražiai 
išreiškė apaštalas šv. Povilas: „Ar puodžiui neleidžiama 
iš to paties molio padirbti vieną indą garbei, o kitą ne- 
garbei“ (Rom. 9, 21). Gali puodžius pasielgti su indu, jo 
paties nulipdytu, kaip jam tinka? Tuo labiau Dievas ga- 
lėjo savo sutvėrimui paskirti tikslą, parodyti kelią, ku- 
riuo privalo vaikščioti, duoti įsakymų. „Taigi Viešpats 
Dievas paėmė žmogų, — skaitome Šventajame Rašte, — 
ir jį patalpino linksmybių sode, kad jį įgyventų ir sergė- 
tų. Ir Jis jam įsakė: Valgyk iš visų sodno medžių, o iš 
medžio žinojimo gero ir pikto nevalgyk; nes tą dieną, 
kurioje iš jo valgysi, mirte numirsi“ (Gim. 2, 15 — 17). 

Kiekvienas pasakysite: Kaip lengvą davė Dievas įsa- 
kymą pirmiesiems tėvams! Kas čia sunkaus nevalgyti 
vieno medžio vaisių, turint visa ko lig valiai? Ne tas 
dalykas, kad įsakymas lengvas ar sunkus, bet kad valia 
mus veda į pikta, kad pamirštame šventą Viešpaties va- 
lią, kad klausome piktosios dvasios, pasiduodame jos pa- 
gundoms. Taip atsitiko ir pirmiesiems žmonėms. Atsi- 
rado blogas patarėjas, gundytojas, velnias — „galvažu- 
dis nuo pat pradžios“ (Jon. 8, 44). Jis, patapęs nelaimin- 
gas, pavydėdamas žmogui laimės, pasiryžo sugundyti 
Adomą ir Ievą peržengti Dievo įsakymą. Pasivertęs žal- 
čiu, tarė Ievai: „Kodėl Dievas judum įsakė, kad judu ne- 
valgytumėta iš visų sodo medžių?“ 

Gana jau buvo gundytojui, kad Ieva pradėjo su juo 
kalbėtis, nes „kas mėgsta pavojų, tas jame pražus“. (Ecli. 
3,27). Smalsiai išklausiusi piktosios dvasios — moteriškė jam 
atsakė: „Mudu valgova vaisių iš sode esančių medžių; 
bet apie vaisių medžio, esančio sodo viduryje, mudum 
Dievas įsakė, kad jo nevalgytumėva ir kad jo neprisi- 
liestumėva, idant kartais nenumirtumėva“. Įsidėmėkite! 
Dievas sakė: „Tą dieną, kurioje iš jo valgysi, mirte 
numirsi“, O Ieva ėmė jau abejoti, ar taip bus, kaip sakė 

Viešpats: Mes nevalgome, „idant mes kartais nenumir- 
tumėm“; jei valgysime, galime kartais numirti, 

Kada Ieva paabejojo, — žaltys tarė moteriškei: „Vi- 
sai judu nenumirsita: nes Dievas žino, kad tą dieną, ku- - 
rioje judu iš jo valgysita, atsidarys judviejų akys ir bū- 
site, kaip dievai, žinosita, kas gera ir kas pikta“. Sit 
jau ir atvira šneka prieš Dievą. Viešpats aiškiai sako: 
„Tą dieną, kurioje iš jo valgysi, mirte numirsi“. O pik- 
toji dvasia: „Visai judu nenumirsita“. Zmogus klauso 
velnio ir tiki juo, nebūsią taip, kaip sako Dievas, nemir- 
sią, jei valgysią užginto vaisiaus; tiki piktąja dvasia, pa- 
vydus Dievas tai uždraudęs, kad neatsimerktų žmogui 
akys, kad jis nesusilygintų su Sutvėrėju. Pradėjęs abe- 
jone, įpuolė netikėjiman, geidžia būti, kaip Dievas, žinąs 
gera ir pikta, smalsiai žiūri į užgintą vaisių. „Moteriškė 
matė, kad medis buvo geras valgyti, ir gražus akims ir 
meilus pasižiūrėti“, pajuto baisią pagundą — „ėmė iš 
jo vaisių ir suvalgė“; negana, kad pati peržengė Dievo 
įsakymą, dar „davė savo vyrui ir jis valgė“. 

Įvyko! išsipildė dalelė to, ką sakė velnias; nes kiek- 
vienoje melagystėje yra tiesos trupinėlis; taip buvo ir 
rojuje. Judviejų akys atsivėrė, — kaip sakė gundytojas; 
bet nepasidarė, kaip dievai, nes tai velnias pamelavo. 
Sutvėrimas su Sutvėrėju, žmogus su Dievu niekad ne- 
susilygins. Atsimerkė abiejų akys, kad pamatytų nupuo- 
limo baisybę, kad susiprastų „nuogu esančiu“; pliki 
kūnai, nuogos ir sielos, apiplėštos iš gausių Dievo ma- 
lonių.  Žinojo iš prityrimo gera, kol buvo nekalti, kol 
vykdė Dievo įsakymą; pažino pikta, kad pamatė savo 
nusidėjimo pasekas. Nenorėjo klausyti Dievo, kaip ge- 
riausio Tėvo, įpuolė į Jo rankas, kaip teisingiausio Tei- 
sėjo: turėjo pasiduoti rūsčiam Jo sprendimui. 

Nieko nepadėjo, kad „išgirdusiu balsą Viešpa- 
ties Dievo... Adomas ir jo žmona pasislėpė nuo Vieš- 
paties Dievo veido tarp sodo medžių“. Kur žmogus pa- 
sislėps nuo visareginčio Dievo! Stojęs Viešpaties aki- 
vaizdoje, Adomas, kaip kiekvienas nusidėjėlis, pradėjo 
išsikalbinėti, ėmė versti kaltę ant kito: „Moteriškė, kurią 
man davei draugę, davė man iš medžio ir aš valgiau“.— 
„Viešpats Dievas tarė moteriškei: Kam tu tai padarei? 

Ji atsakė: Zaltys mane apgavo ir aš valgiau“. Išklausęs 
kaltininkų, tarė Dievas moteriškei: „Padauginsiu tavo 
vargus ir tavo gimdymus; tu sopuliuose gimdysi ir būsi 
po vyro valdžia; o jis bus tavo ponas“; (kad savo silp- 
nybe vėl jo neįvestum į pikta). 

2 „Adomui gi tarė: kadangi tu paklausei savo pačios 
balso ir valgei iš medžio, iš kurio aš tau buvau įsakęs 
nevalgyti, žemė bus prakeikta dėl tavo pasielgimo; tarp 
vargų tu iš jos maitinsies per visas savo gyvenimo die- 
nas. Ji tau želdins erškėčius ir usnis ir tu valgysi lauko 
žolę; savo veido prakaite tu valgysi duoną, iki sugrįši 
į žemę, iš kurios esi paimtas, kadangi tu esi dulkės 
ir vėl dulkėmis pavirsi“. „Dabar tad, kad jis kartais 
neištiestų savo rankos ir neimtų taipogi iš gyvybės me- 
džio ir nevalgytų ir gyventų per amžius“, išvarė jį Vieš- 
pats Dievas iš linksmybių rojaus, kad jis įgyventų 
žemę. 


II. Apsakiau jums pirmųjų žmonių nupuolimą, kurį 
vadiname pirmaprade nuodėme, beveik ištisai, kaip jį Mo- 
zė Sventajame Rašte aprašo (Pr. II, III). Viskas čia ne- 
paprasta: Žaltys gundo; moteriškė klauso; žmogus, taip 
labai Dievo išaukštintas, taip žemai nupuola. Viskas čia 
stebėtina! Tačiau tai ne pesaka, kaip tūli paisto; tai tikra 
pirmųjų žmonių istorija, paremta ne tik visuotiniu Bažny- 
čios mokslu, bet ir visos žmonijos padavimais. Paklau- 
skite įvairių tautų, išblaškytų po pasaulio pakraščius: Vi- 
sų jų padavimai paliudys tą pirmųjų žmonių nusi- 
dėjimą, visų nelaimių priežastį. 

Ovidijus taip šneka: Pirmas amžius buvęs aukso; 
jame viešpatavęs laisvas tikėjimas ir teisingumas be prie- 
vartos... Žemė taipgi jauna, neariama ir nedirbama — duo- 
davusi visokių vaisių. Anot Persų mokslo, pirmas vyras 
ir pirma moteriškė buvę iš pradžios nekalti, paklusni sa- 
vo Sutvėrėjui; Arimanas, pamatęs juos, pavydėjęs jiems 
laimės; prisiartinęs prie jų, davęs jiems vaisių ir įkalbė- 
jęs, kad jis sutvėręs žmogų, gyvulius, žoles ir visą tą 
gražų pasaulį, kuriame jie gyveną; jie įtikėję, ir nuo to 
laiko pasidaręs Arimanas jų viešpačiu; jų prigimtis irgi 
sugedusi, o tas sugedimas užkrėtęs visus jų ainius. 

Aigipte piktadarį, kurs per pavydą padaręs daug 
pikta ir pripildęs visą žemę nelaimėmis, vadina  Tifonu; 
dažniausiai jį piešdavo sparnuoto žalčio pavidale. Net 
Voltaire pripažįsta, kad Indijos braminai laiko žmogų nu- 
puolusiu ir sugedusiu. O mokytas istorikas Maurice sa- 
vo knygoje apie Indostaną įrodo, kad Adomo ir Ievos 
nupuolimo istorija, kaip apsako ją Mozė, pakartota In- 
dijos paminkluose, Kiniečių padavimai pikto pradžią iš- 
veda iš aukštos esybės, sukilusios prieš Dievą, žalčio 
pavidale sugundžiusios žmones. 

Japonijoje padavimai skelbia žaltį, sukilusį prieš Su- 
tvėrėją; pasaulio gi sutvėrimas paveiksluose vaizduojamas 
medžiu, ant kurio apsivyniojęs didelis žaltys. Pas mon- 
golus irgi randami Mozės istorijos aiškūs pėdsakai. Pa- 
galiaus Amerikoje — šalyje, kuri rodės neturinti jokio 
ryšio su Azija ir Europa, — tyrinėtojai rado dar aiškes- 
nes tos senos istorijos liekanas. Seniausiuose Meksikos 
paminkluose pirmutinė moteriškė, vadinama „motina mū- 
sų kūno“, visados piešiama drauge su žalčiu. 

Neseniai Pensylvanijoje rastas paminklas, rodąs, kad 
ir toje Amerikos dalyje buvo žinomas padavimas, pana- 
šus į Mozės istoriją apie Adomą ir Ievą. Iškastas ak- 
muo, kurio nulygintoje pusėje išrėžta daugybė lokių, brie- 
džių, paukščių; tarp jų du žmogu, vyras ir moteris, per- 
skirtu medžiu; moteriškė laiko rankoje vaisių. 

Prieš kurį laiką Pensylvanijos universitetas išsiun- 
tė į šiaurinę  Mezopotamiją didelę archeologų komisiją. 
Tarp kitų labai svarbių tos komisijos rastų senienų pa- 
žymėtina viena mažutė gipso Ientelė-antspaudas, paga- 
mintas bent 4000 prieš Kristų. Minimoj lentelėj atvaizduo- 
ti vyras ir moteris, kurie susigėdę triaukiasi atgal, 
o priešai juos išdidžiai iškėlęs buožę didelis žaltys. Eks- 
pedicijos vadas dr. Speiser apie tą radinį štai ką pasakė: 
„Nelieka- mažiausios abejonės, kad čia—Adomo ir Ievos 
istorija, ir kad ji su smulkmenomis buvo žinoma ir vaiz- 
duojama pačioje giliausioje, iki šiol archeologijai žino- 
moje, senovėje — keturis tūkstančius metų prieš Kristų“. 

Trumpai sakant, kur tik pažvelgsime į žmonių pa- 
davimus, visur rasime žaltį-gundytoją, sugundytą mote- 
riškę, padarytą nuodėmę ir bausmę už ją. Todėl gana 

bus pasakius Voitaire's žodžiais: „Tikėjimas į žmogaus 
nupuolimą ir sugedimą randamas visose senovės tauto- 
se; nuomonė, kad pirmas amžius buvęs auksinis, pas vi- 
sus žmones buvo tikrybe“. 

Matote: Visame pasaulyje tikėta į žmogaus nupuo- 
limą ir sugedimą. Jei tik visos tautos tame sutaria, kad 
žmogus nupuolė, tai jau didelis įrodymas, tikrai taip at- 
sitikus. Tuo tarpti visur tikima į žmogaus nupuolimą to- 
kiu būdu, tose aplinkybėse, kurios Mozės aprašyme |a- 
biausiai atrodo keistos.  Uždraustas vaisius, piktoj- 
dvasia žalčio pavidale gundo moteriškę; toji vėl įkalba vy-. 
rui; nelaimės, užtrauktos žmonėms per nuodėmę. Juo 1a- 
biau smulkmenos, paminėtos Mozės aprašyme, abejotinos, 
tuo sunkiau, kad visos tautos, būdamos labai įvai- 
rios ir viena nuo kitos tolimos, taip vienodai jas išsvajo- 
tų, priimtų ir išlaikytų. 

Supraskite: Tiek įvairių tautų, išsiskirsčiusių po 
tolimiausius kraštus, jokiu būdu nebūtų turėjusios vie- 
nodų padavimų apie žmonių nupuolimą, jeigu jis ne- 
būtų tikrai ištikęs bendrų pirmųjų visų jų tėvų ir nebūtų 
padaręs didelio įspūdžio visiems jų ainiams, kada tebu- 
vo tik viena žmonių šeima. Nesipiktinkite mažmožiais, 
"verčiau pažiūrėkite dar į vieną pirmapradės nuodėmės 
savybę; tai yra ne tik pirmoji ant žemės nuodėmė, bet ir 
gimtoji visų mūsų ištremtųjų Adomo ir levos vaikų. 

III. Apaštalas šventas Povilas garsioje savo prakal- 
boje susirinkusiems Areopage tarė: Dievas „padarė iš 
vieno visą žmonių giminę, kad apžyventų visą žemės 
paviršių (Ap. D. 17, 26). Adomas tarsi talpino savyje vi- 
są žmoniją, kurios buvo tartum šaknis. „Negali... blogas 
medis duoti gerų vaisių“ (Mat. 7, 18). Kaip iš silpnų ir 
ligotų gimdytojų gema nesveiki, liguisti vaikai, taip nu- 
sikaltę pirmieji tėvai pagimdė kaltus ainius. Adomo kal- 
tė perėjo, it koks paveldėjimas, ant visų žmonių; kiekvie- 
nas jų ateina šin pasaulin suteptas pačiame savo prasi- 
dėjime, gimime; todėl ir nuodėmė, kurioje gemame, vadina- 
ma gimtoji. 

Kad Adomo nuodėmė pakenkė visiems jo įpėdiniams, 
„tą dėsnį aiškiai patvirtina Šventasis abiejų Įstatymų Raš- 
tas. Karalius Dovidas šaukia visos žmonijos vardu: „Štai 


122 ŽMOGAUS NUPUOLIMAS. 


pradėtas prasikaltimuose ir nuodėmėje pradėjo mane mano 
motina“(Ps. 50, 7). Sv. Povilas vadina mus „prigimtimi 
rūstybės vaikais“ (Ep. 2, 3), ir sako: „Kaip per vieną 
žmogų nuodėmė įėjo į pasaulį ir per nuodėmę mirtis, | 
ir taip mirtis perėjo ant visų žmonių, kadangi visi jame 
nusidėjo“ (Rom. 5, 12). Tą tiesą pripažįsta katalikų Baž- 
nyčia visų susirinkimų sprendimais, pradėjus Milevito 
(416 m.) prieš klaidatikį Pelagijų, baigiant Tridento. 

Jis taip nutarė: „Kas sakytų, kad Adomo nusižengimas 
pakenkė jam tik pačiam, jo gi ainiams ne, ir jog prara- 
do tik sau teisingumą, kurį buvo gavęs... arba kas saky- 
tų, kad tik patsai suteptas nepaklusnumo nuodėme, žmo- 
nių giminė teužtraukė tiktai mirtį bei kūno bausmes, o 
ne nuodėmę, kuri sielos mirtis yra,—tegul būna iškeiktas“ 
(Ses. V, c. 2). Sv. Augustino žodžiai, tarsi priežodis, visų 
kartojami: „Adomo nusidėjimas, rojuje padarytas, yra nuo- 
dėmė kiekvieno žmogaus, ateinančio į šį pasaulį; jos su- 
tepimas, tarytum užnuodytos medžio sultys, eina iš ben- 
dros šaknies, sunkiasi per visas žmonių giminės šakas 
taip, kad kūdikis, turįs amžiaus vieną dieną, nėra laisvas 
nuo kaltės, užtrauktos rojuje“. 

Ikas tuo dėsniu abejotų, tepažvelgia į save; kiek ten 
ras pėdsakų gimtosios nuodėmės, kuri sugadino žmo- 
gaus prigimtį. Visi mes palinkę į pikta; matyt, sužeista 
mūsų valia; ji, tartum, prigimtimi veda mus į pikta; gana 
to, kad koks nors daiktas uždraustas, jau dėl to jis mums 
tinka — „prie užginto veržiamės“. Zmoguje dabar tarsi 
dvi prigimti, dvi galybi, nuolat kovojanti tarp savęs; du 
įstatymu — sąnarių įstatymas, priešingas, kaip sako Apaš- 
talas, proto įstatymui (Rom. 7, 23). Aiški žmoguje ne- 
tvarka! Pasaulyje visur ir visame didžiausia tvarka. Tik 
vienas žmogus linksta netvarkon. Jeigu ne gimtoji nuo- 
dėmė, turėtumėm pripažinti, kad jį tokį Dievas sutvėrė, 

Nieko čia nereiškia, kad tik žmogus teturįs laisvą 
valią, todėl klystąs. Kalbame čia ne apie tai, kad žmo- 
gus gali klysti, bet apie tai, kaip lengvai klysta, kad kar- 
tais daugiau klysta, negu teisingai daro. Jei žmogus bū- 
tų tvarkoje, tai būtų jame nors lygsvara tarp gera ir pik- 
„ ta. Ir jei geras prigimtimi žmogus darytųsi vėliau blogas, 
galėtumėm aiškinti pavartojimu laisvos valios piktam, Bet 

ne! Patyrimas rodo, kad ateiname šin pasaulin blogi, vy- 
stykluose parodome savo piktybę, o geri tampame, bent 
galime tapti, per Dievo malonę, per nuolatinį tėvų rū- 
pestį, per gerą išauklėjimą, „Bendrai imant, — sako mo- 
kytas Brusse, — vaikas labiau mėgsta pikta, negu gera, 
nes tai labiau patenkina jo tuštybę ir stipriau sujudina... 
Dėlto dažnai mėgia jis gadinti, kas jam į rankas pakliū- 
va... mėgia kankinti gyvulius; sų tokiu pat pamėgimu di- 
džiuotųsi žmogaus kankinimais, jei nesuturėtų jo baimė“. 

Tokią tat prigimtį drauge su gyvybe gauname 
iš gimdytojų, kurie vėl tokią pat paveldėjo iš savųjų. 
Taip, eidami atgal, prieiname pirmuosius tėvus ir klau- 
siame, ar tokią sugedusią prigimtį jie gavo iš Sutvėrėjo, 
kitaip sakant, ar juos tokius sutvėrė Dievas, darydamas 
juos savo paveikslu ir panašumu? To niekas nedrįs sa- 
kyti! „Dievas matė visa, ką buvo padaręs, ir buvo labai 
gera“ (Pr. 1, 31). Todėl žmogaus netvarka kaltas ne 
Dievas, o žmogus; pats žmogus save sugadino ir tą sa- 
vo sugedimą perteikė mums visiems. Tai taip aiškus 
daiktas, kad net vienas bedievis išsitarė: „Jei nebūtų gim- 
tosios nuodėmės, reiktų ją prasimanyti, nes be jos ne- 
galima sau išaiškinti žmogaus“ (Proudhon). 

Gal paklausite, kaip gimtosios nuodėmės pasekos 
sutaikomos su Dievo teisybe: Vienas nusidėjo, Dievas 
baudžia visus. Kad vaikai paveldi gimdytojų kaltės dalį, 
prigimtas yra daiktas, kyląs iš sąryšio tarp tėvų ir vaikų. 
Paaiškinsiu tai palyginimu. Savininkas turi užvaizdą; jam, 
pačiai ir vaikams gera pas tą savininką; bet užvaizda 
nusideda; savininkas jį atstato; nelaimė ištiko ne tik jį, bet 
ir jo visą šeimyną; vaikai nenusikalto; bet dėl gimto ry- 
šio tarp tėvų ir vaikų turi kęsti kaltės ir bausmės dalį. 
Ar gi tas savininkas yra neteisingas? Ne! 

Taip pat ir Viešpats Dievas padarė; pastatė Adomą 
rojaus užveizdėtoju— „kad jį įgyventų ir sergėtų“. Ado- 
mui ir Ievai buvo ten gera; būtų buvę ir vaikams gera. 
Tuo tarpu tėvai darosi Dievui neištikimi; tampa iš rojaus 
pavaryti, — „kad jie įgyventų žemę, iš kurios buvo 
paimti“. Taip Dievo rūstybės pasekos perėjo ant vaikų; 
nes kur tėvai, ten atsirado ir vaikai... Galutinai gimtoji 
nuodėmė buvo, yra ir bus mums paslaptis; kaip ji ant 

mūsų pereina, mes aiškiai niekad nesuprasime; tačiau 
tame, kad jos dėliai visi kenčiame, iš Dievo pusės nėra 


jokios neteisybės, 
* 


* * 


Mieli Klausytojai! Tikras yra Biblijos pasakojimas 
apie pirmųjų tėvų nupuolimą; tikras yra daiktas, kad 
gimtąja nuodėme visi mes esame užkrėsti; patvirtina tai 
ne tik Šventasis Raštas, visų žmonių padavimai, bet ir 
mūsų pačių sugedusi prigimtis. Nors esate šventu krik- 
štu išvaduoti nuo jos kaltės, tačiau visados atminkite, 
kad turite savyje gimtosios nuodėmės gilią, neišgydomą 
žaizdą. Pirmos pagundos ir nupuolimo istorija rojuje 
tegul būna visados jums įspėjimas: „Budėkite ir melski- 
tės, kad neįpultumėt į pagundą“ (Mork. 14, 38). „Budė- 
kite, nes jūsų priešininkas, velnias aplink eina kaip krio- 
kiąs liūtas, ieškodamas, ką prarytų; jam priešinkitės tvirti 
tikėjimų“ (Petr. 5, 8). Nes „palaimintas žmogus, kurs 
kantriai kenčia mėginimą, nes kuomet bus ištirtas, gaus 
gyvenimo vainiką, kurį Dievas prižadėjo jį mylintiems“ 
(Jok. 1, 12). Amen. 


Kristus tautų laukiamas, 


„Tikiu... ir į Jėzų Kristų, mūsų 
Viešpatį“. 


Apverktinas buvo nupuolusių žmonių padėjimas' 
Dievas įrūstintas, Jo malonės prarastos, dangus uždary- 
tas, prapultis atvira. Kaip vertai permaldauti Visagalintį 
Sutvėrėją, kaip atgauti antgamtines Jo malones? Nors visi 
žmonės per tūkstančius metų, kaip išmanydami, būtų 
maldavę Dievą už peržengimą Jo įsakymo, visos tos 
maldos menkų, o dar kaltų sutvėrimų nebūtų atsvėrę 
vienos nuodėmės, įžeidusios Sutvėrėjo visagalybę, nebū- 
tų išmeldusios atleidimo kaltės už tą begalinę panieką, 
nebūtų atvadavusios prarastų malonių. Dievą tik Dievas 
tegalėjo vertai permaldauti, antgamtinės dovanos tik ant- 

gamtine auka tegalimos atgauti. Nebuvo tat ant žemės 
būdo pakelti nupuolusią žmoniją; žmonės, ištremtieji 
Adomo ir Ievos vaikai, buvo pražuvę amžinai. 

„Kas negalima žmonėms, galima Dievui“ (Luk. 
18, 27). Pakelkite širdis ir dvasią dangun. Dievas, Tre- 
jybėje vienas, taręsis sutverdamas žmogų, teiraujas da- 
bar, kaip jį nupuolusį pakelti. Dievas Tėvas reikalauja 
teisybės; Šventoji Dvasia nori gailestingumo; Dievo Sū- 
nus aukojasi Tėvui atlyginsiąs už žmonių kaltes. „To- 
dėl, — anot Apaštalo, — įeidamas į pasaulį jis sako: 
Aukos ir atnašos iš žmonių tu nenorėjai, bet prirengei 
man kūną... Tuomet aš tariau: Štai, ateinu... daryti, Tavo, 
o Dieve, valios“ (Zyd. 10, 5—7). - Aš priimsiu žmogaus 
kūną, sujungsiu dievišką savo prigimtį su žmogaus pri- 
gimtimi viename asmenyje, ir atsiteisiu Tavo teisybei už 
žmonių nusidėjimus. Tas atsilyginimas kils iš žmonių, 
nes aš tapsiu žmogumi; tas atsiteisimas turės begalinę 
vertę, nes eis iš dieviško mano asmens. 

Taip, anot Šventojo Rašto betariant: „Pasigailėji- 
mas ir ištikimybė susitinka; teisybė ir ramybė bučiuojasi“ 
(Ps. 84, 11). „Dievas, Kurs yra turtingas gailestingumu 
dėl begalinės savo meilės, kuria jis mus mylėjo, kuomet 
męs buvome mirę nuodėmėmis, atgaivino mus draug 
su Kristumi, Kurio malone jūs esate išgelbėti“ (Ep. 
2, 4). Dar išvarydamas iš rojaus užsakė Sutvėrėjas nu- 
puolusiems žmonėms, atsiųsiąs Išganytoją, kada baus- 
damas velnią, sugundžiusį moteriškę, tarė: „Aš padarysiu 
neprietelystę tarp tavęs ir tarp moteriškės, tarp tavo 
ainijos ir jos ainijos; ji sutrins tavo galvą“ (Gim. 3, 15). 
Tačiau rojuje pažadėto iš velnio vergovės Išvaduotojo, 
sutrinsiančio to žalčio galybę, žmonija turėjo laukti ke- 
lius tūkstančius metų. Pažiūrėkime šiandien, kaip I Die- 
vas per tą laiką ruošė žmones prie ateisiančio Mesijo ir 
kaip II visos tautos ilgėjosi Atpirkėjo. 


I. Pirmieji tėvai, be abejo, pasakojo saviems ainiams, 
kad Viešpats Dievas, išvarydamas juos iš rojaus, yra 
pasakęs piktai dvasiai, kuri sugundė Ievą: „Padarysiu 
neprietelystę tarp tavęs ir tarp moteriškės, tarp tavo ai- 
mijos ir jos ainijos; ji sutrins tavo galvą“. Dėl to žmo- 

nių giminė nuo pat pradžios tikėjo ir laukė, kad kuo- 
met nors ateis moteriškė, kurios ainis, tai yra Sūnus, su- . 
trupins velnio galybę, atitaisys jo vyliaus pasekas. Viltis, 
jog kada nors atgaus prarastą laimę, nemaža buvo pa- 
guoda žmonėms toje ašarų pakalnėje. Ta viltimi ir tikė- 
jimu į „būsimąjį Išganytoją teisingi žmonės galėjo pel- 
nytis išganymą. 

Viešpats Dievas nepasitenkino, sykį pažadėjęs At- 
pirkėją; bet karias nuo karto pakartojo duotą rojuje pa- 
žadėjimą dievobaimingiems — Abliui, Sėtui, Nojui ir ki- 
tiems — patrijarkams, kad jie primintų žmonėms žadė- 
tąjį Mesiją. Ilgainiui vienok žmonių daugybė, nežiūrint 
nei Dievo drausmės, nei bausmės, įpuolė netikėjiman; 
pradėjo vieno Dievo vietoje garbinti dievaičius, net sta- 
bus; tikrojo Dievo garbintojai virto stabmeldžiais, pago- 
nais. Tuomet Viešpats išlaikyti tikram tikėjimui ir pa- 
žadėto Mesijo viltį, Dievas išrinko vieną dievotą žmogų 
vardu Abraomą. 

Kad jis, gyvendamas tarp stabmeldžių, patsai neužsi- 
krėstų stabmeldyste, įsikerojusia tarp jo giminių, liepė 
jam Dievas apleisti savo kraštą ir kraustytis svetur; iš- 
keliavusiam tarė: „Aš tave palaiminsiu ir padauginsiu 
tavo ainiją, kaip dangaus žvaigždes ir kaip smiltis, esan- 
čias ant jūros kranto... ir tavo ainijoje bus palaimintos 
visos žemės tautos“ (Pr. 22, 18). Tais žodžiais paža- 
dėjo Dievas padaryti Abraomą didelės šeimos tėvu ir 
pranešė, kad iš jo giminės išeis visų tautų Laimintojas; 
tas pažadėjimas labai jį paguodė. „Tėvas Abraomas 
džiaugėsi, kad jis turėjo matyti (Kristaus atėjimo) dieną“ 
(Jon. 8, 56). 

Tą patį Dievas pasakė ir Abraomo sūnui Izaokui. 
Kadangi jis turėjo du sūnu, Jokūbą ir Ezavą, Viešpats 
pranešė, kad žadėtasis palaiminimas išeis iš Jokūbo ainių, 
Dievas jam tarė: „Palaimintos bus tavyje ir tavo ainijoje 
visos žemės giminės“ (Pr. 28, 14). Iš Jokūbo, kurs tu- 
rėjo kitą vardą, Izraėlis, kyla Izraėlitai, arba Zydai. Tos 
tautos reikalais Dievas ypač rūpinos, stengės išlaikyti 
joje tikrą tikėjimą ir ateisiančiojo Išganytojo viltį; rinko 
iš žydų maldingus žmones, pranašus; per juos pranešė 
žydams apystovas gimimo, gyvenimo ir mirties visų 

tautų Laimintojo. Visa tai plačiai pasakoja Šventasis 
Raštas. 

Kanaano žemėj, kur žydai gyveno, kilo badas; jie 
persikėlė Aigiptan; čia jie ilgainiui labai padaugėjo; nuo 
dvylikos Jokūbo sūnų dalijosi dvylika padermių. Jokū- 
bas mirdamas laimino vaikus; Judui pranašaudamaąs tarė: 
„Nebus atimta iš Judo lazda ir vadas iš jo ainijos, ko- 
lei neateis siųstinasis, ir jo tai lauks tautos“ (Gim, 49, 
10). Aigipte faraonas pradėjo perdaug varginti žydus; 
Viešpats per Mozę stebuklingai išvedė juos „iš Aigipto 
žemės, iš nelaisvės namų“; kelyje atgal į Kanaaną Die- 
vas davė jiems dešimtį savo įsakymų, ragindamas geran, 
gindamas blogai elgtis. Mozė, mirdamas pasakė Zydų 
giminei: „Viešpats, tavo Dievas, pažadins tau iš tavo gi- 
minės. ir iš tavo brolių Pranašą, kaip mane, jo tu klausysi“ 
(Deut. 18, 15). 

Gal paklausite, koks tai pranašas, kas tas tautų 
laukiamas, kaip ir kur jis gims? Žydų pranašai pasakys 
jums: „Klausykitės Dovido namai... Pats Viešpats duos 
jums ženklą. Štai mergaitė pradės ir pagimdys sūnų ir 
Jis bus vadinamas vardu Emanuėlis.. Stebėtinas, Pata- 
rėjas, galingasis Dievas, būsimojo amžiaus Tėvas, Ra- 
mybės Kunigaikštis“ — sako pranašas Izajas (7, 14, 9, 
6). „Bel tu, Betliejau Efrata, esi, tiesa, mažas Judo tūkstan- 
čiuose, tačiau iš tavęs išeis mantas, kurs bus valdovas Izra- 
ėlyje, kurio kilmė nuo pradžios ir nuo amžinybės die- 
nų“ (Mik. 5, 2). „Prieš jį parpuls Aitiopai.. Tarso ka- 
raliai ir. salos neš dovanų; Arabų ir Sabos karaliai ga- 
bens atnašų“ (Ps. 71, 8). „Pats Dievas ateis ir išgelbės 
jus; tuomet atsivers aklųjų akys ir kurčiųjų ausys bus 
atkimštos; tuomet raišas šokinės, kaip briedis, ir nebylių 
bus liežuvis palaidas“ (Iz. 35, 4—6). 

Matote, kad pažadėtasis Pranašas bus iš Dovido 
giminės, gims iš Panelės Betliejuje, kaip kūdikėlis, o bus 
galingas Dievas, kurio garbintų ateis karaliai; jis darys 
įvairių stebuklų. Sunku apsakyti visus pranašavimus 
apie Išganytojo kančią, mirtį, atsikėlimą iš numirusių. 
Pranašystės taip aiškios, kad, skaitydamas kai kurias 
Izajo ir Zakarijo ištraukas ir tūlas psalmes, pasimiršti, 
turįs prieš akis būsimų dalykų aprašymus, ir rodosi, 

klausąs pasakojimų to, kurs savomis akimis visa tai 
matė, Užtat kai kas Senojo Įstatymo pranašus vadina 
Evangelistais, nors jie tai surašė keliais šimtais metų 
prieš tuos įvykius. 

Pagaliau, kada viską žydams pranešė apie Išgany- 
toją, pranašai nutilo. Žydų visuomenė, pranašų neįspė- 
jama, sugedo; vienas jų rašytojas drįso sulyginti Jeru- 
zolimą su paleistuvingais miestais Sodoma ir Gomora... 
Žydai pakliuvo Romėnų valdžion ir nustojo savo kara- 
lių; jie suprato, kad Jokūbo pranašavimas įvyko; todėl 
jau turįs ateiti, kurs yra siųstinas, tautų laukiamasis. 
Tiesa, daugelis žydų laukė tokio Mesijo, kurs juos iš- 
laisvintų iš po Romėnų jungo ir žydų žemei atvaduotų 
prarastą laisvę; bet nestigo ir tokių, kurie laukė Išgany- 
tojo, išlaisvinsiančio žmones iš piktosios dvasios ver- 
govės. Kaip vieni, taip antri su didžiausiu troškimu 
laukė Jo ir, ištiesdami dangun rankas, visi karštai mal- 
davo Izajo pranašo žodžiais: „Rasokite dangūs, iš aukš- 
tybių, ir tegul debesys išlyja Teisųjį, tegul atsiveria že- 
mė ir teišželdo Gelbėtoją“ (XLV, 8). 

Taip tat viltis pažadėtojo Išganytojo, kurs sutrins 
velnio galybę, laimingas padarys visas tautas, buvo nuo- 
lat gaivinama žydų; jų gal ir pašaukimas buvo skelbti 
ją kitiems. Jos pilnos visų rabinų knygos; vienas jų 
labai garsus ateisiančio Mesijo viltį laiko pamatine tikė- 
jimo tiesa ir už tikėjimą į ją žada iš Viešpaties tokį pat 
nuopelną, kaip ir už tikėjimą į Dievą. Mokytas gi Mai- 
monides sako: „Netikįs į Mesiją ir nelaukiąs Jo atėjimo 
— tuo pačiu atmeta Įstatymą ir Pranašus, nes jie visi 
apie aną liudija“, 


II. Dabar nuo žydų tautos, išrinktosios giminės, 
nugręškime akis ir pažiūrėkime į kitas tautas, atsiskyru- 
sias nuo tikrojo Dievo, klaidžiojusias savais keliais, pa- 
skendusias pagonijos burtuose; visur rasime aiškius 
pėdsakus bendriems visos žmonijos tėvams duoto pa- 
žadėjimo siųsti Mesiją, visur pažadėtam Išganytojui pri- 
tiks Šventojo Rašto žodžiai: „Jo lauks tautos“, 

Jei pažvelgsime į rytus, kur civilizacijos lopšys, | 
Aigipto padavimuose rasime aiškias žymes Išganytojo 

laukimo; anot jų, žaltys Tifonas visokiomis nedorybė- 
mis pripildęs žemę; iš moteriškės Izos gimsiąs kūdikis, 
vardu Orus; jis nugalėsiąs žaltį, grąžinsiąs žmonėms 
laimę ir ramybę. Indijonai laukė antrosios Dievo galy- 
bės — Vischnu įsikūnijimo, kaip žmogaus, kad atitai- 
sytų pikta, kurį padarė Kali — „didelis žaltys“, visų ne- 
laimių pradžia. Persų pasakos skelbia nuolatinę kovą 
tarp gera ir pikta, Armuzdo ir Arimano; piktas gaivalas 
apgulęs žmonių giminę; didžiausia galybė, Mitros pavi- 
dale, apsireikšianti žmonėms, pergalėsianti Arimaną ir iš- 
vaduosianti žmoniją. 

Ar tarp tų pasakų nematote aiškių pėdsakų die- 
viškos tiesos apie žmogaus nupuolimą ir atpirkimo viltį; 
ar tai ne tolimas aidas Dievo žodžių, pasakytų žalčiui: 
„Padarysiu neprietelystę tarp tavęs ir tarp moteriškės, 
tarp tavo ainijos ir jos ainijos; ji sutrins tavo galvą“. 
Toliau einant į rytus, ar vakarus, į pietus ar žiemius, 
taip pat rasime padavimų apie žmonių kaltę ir jos ati- 
taisymą per Dievą, žinoma, daugiau ar mažiau suterštų 
pagonų pasakomis. Taip, senovės Kiniečių padavimai 
skelbia Dievą tarpininką, kurs vadinamas Išganytoju; 
jis didelėmis kančiomis išnaikinsiąs ant žemės nedo- 
 rybes. 

Taip pat Arabai, sulig senais padavimais, laukė Iš- 
ganytojo, kurs turėjo ateiti dėl išganymo visų tautų. 
Galijoje bažnyčiose statydavo aukurus, pašvęstus deivei- 
mergaitei Zidai, su parašu: „Mergaitei gimdysiančiai —- 
Drujidai“; ji turėjo pagimdyti Sūnų-Išganytoją. Kas jūsų 
nemato čia svarbęsniuose bruožuose atpirkimo istorijos, 
kaip ją pasakoja Šventasis Raštas? kas čia negirdi nors 
tolimo atbalsio to pažadėjimo: „Stai mergaitė pradės ir 
pagimdys sūnų, ir Jis bus vadinamas Emanuel“, tai yra 
Dievas su mumis, 

Nemanykite, kad tas pasakas seka vien tik prieta- 
ruose paskendusios minios. Jas skelbė kunigai, kaipo 
slaptus padavimus; jas apdainavo dainiai; jas pripažino 
gilūs protai; jas platino ir tie, kurie vadinosi mokytais, 
išminčiais, galvočiais, filosofais. Šitai vienas vyriausių 
Rytų filosofų, gyvenęs pirm šešių šimtų metų Kristui 
negimus, sakosi: „Aš, Kontucijus, girdėjau, kad Vakarų 

krašte (Žydų žemė nuo Kinų vakaruose) kils šventas 
vyras, kurs visą vandėnyną pripildys gerais, nuopelnin- 
gais darbais; jis bus siųstas iš dangaus ir turės viso- 
kios galios ant žemės“. Praeina nedaug metų, atsiranda 
žmogus, gal išmintingiausias pagonų tarpe, graikas — 
Sokratas; jis vieną kartą tarė savo mokiniui: „Alkibijade! 
nieko nereikalauk iš dievų; laukime, kol dangaus pa- 
siuntinys ateis pamokytų mūsų, kaip turime elgtis su 
dievais ir su žmonėmis; dėkime viltį Dievo gerybėje, 
kad toji diena nėra jau tolima“. 

Ką besakyti apie Romą, jos mokslavyrius? Jos poe- 
tai skelbė naują aukso amžių žmonijai, — stebuklingą 
kūdikį, gimsiantį pasauliui, kuriam šaiposi nekalta moti- 
na; jis panaikinsiąs geležinį pasaulio amžių, įvesdamas 
laimingąjį auksinį (Virgilijus). Istorikai Tacitas ir Sve- 
tonijus tvirtina, visi Rytai esą pilni tos žinios, kylančios 
iš nuolatinio seno padavimo, kad apie tą laiką išeisiąs 
iš Judėjos toksai, kurs užvaldysiąs visą pasaulį. Filoso- 
fas Ciceronas bijo senos pranašystės apie ateisiantį 
karalių, į kurį reiksią tikėti, nenorint išganymo prarasti, 
ir klausia: „Kas tai per žmogus ir kada jis ateis?“ O Pla- 
tonas, kurį dėl jo gilaus proto dievišku pavadino, stačiai | 
sako: „Turime laukti, kad kas nors ateis ir išmokys mus, 
kaip mes turime gyventi, kurie privalo būti mūsų san- 
tykiai su Dievu ir žmonėmis. Tiktai vienas Dievas tegali 
mums duoti apšvietimo“. 

Mokytas Moris įrodė, kad nuo seniausių laikų pa- 
davimai, kylantys iš patrijarkų, paplitę po visus Rytus, 
apie žmogaus nupuolimą ir pažadėtą Išganytoją — pri- 
vertė visus pagonus Kristaus gimimo metu laukti kaž 
kokio' labai švento asmens; visų akys buvo atgręžtos 
į Žydų žemę, kur turėjo gimti Atpirkėjas. Tai tolimas 
Mikėjo pranašystės aidas: „Bet tu, Betliejau, Efrata, esi, 
tiesa, mažas Judo tūkstančiuose, tačiau iš tavęs išeis 
man tas, kurs bus valdovas Izraelyje, kurio kilmė yra nuo 
pradžios ir nuo amžinybės dienų“. Taip išsipildė Jokū- 
bo pranašystė, kad Jis bus tautų laukiamas. 

* 


L * 

Klausytojai! Nors įvairiais keliais, — tačiau kaip 
žydus, taip ir pagonus Dievas vedė prie Išganytojo. 
Kada visi žmonės išsiilgę laukė kokios ten pagalbos iš 
aukšto, Viešpats įvykdė tai, ką dar rojuje buvo žadėjęs: 
atsiuntė pasauliui Išganytoją — „šviesą pagonims ap- 
šviesti ir... tautos Izraėlio garbę“ (Luk. 2, 32). „Atėjus 
laiko pilnatei, Dievas siuntė savo Sūnų, padarytą iš mo- 
teriškės, pastatytą po įstatymu, atpirkti tų, kurie buvo 
po įstatymu, kad mes gautumėm įsūnystę“ (Gal. 4, 4), 

Mums jau nebereikia su Senojo Įstatymo žmonė- 
mis šaukti: „Rasokite, dangūs iš. aukštybių, ir tegul de- 
besys išlyja Teisųjį, tegul atsiveria žemė ir teišželdo 
Gelbėtoją“. Mes linksmai su Apaštalais galime sakyti: 
„Radome Tą, apie Kurį rašė Mozė Įstatyme ir prana- 
šai,.. Jėzų iš Nazareto“ (Jon. 1, 45). Jis „numirė... už mū- 
sų nusidėjimus, teisus už neteisiuosius, kad mus atna- 
šautų Dievui“ (I Petr. 3, 18). „Jis yra permaldavimas už 
mūsų nuodėmes; ne tiktai už mūsų, bet taip pat ir už 
viso pasaulio“ (I Jon. 2, 2). 

Taip iš rūstybės vaikų — tapome visi dangaus ka- 
ralystės įpėdiniai. Dabar jau nebe viena išrinktoji gimi- 
nė, bet visos pasaulio tautos, — anot apaštalo šv. Pet- 
ro: „Esate išrinktoji giminė, karališka kunigystė, šventoji 
tauta, įgytieji žmonės, kad skelbtumėt dorybes To, 
Kurs pašaukė jus iš tamsybių į stebėtiną savo šviesą“ 
(I Petr. 2, 9). Amen. 


Nekaltas Švenč. Panelės Prasidėjimas. 


„Tikiu... į Jėzų Kristų, Kursai 
prasidėjo iš Sv. Dvasios, gimė iš 
Panos Marijos“. 

„Kaip per vieną žmogų nuodėmė įėjo į pasaulį ir 
per nuodėmę mirtis,ir taip mirtis perėjo ant visų žmonių, 
kadangi visi jame nusidėjo“, — sako šv. Povilas (Rom. 
5, 12). Adomas nupuolė, kaip žmonių atstovas, visos 
žmonijos tėvas; jame per tai nusidėjome visi jo vaikai. 
Iš sudrumstos versmės teka biaurus vanduo; taip iš su- 
terštų per pirmapradę nuodėmę gimdytojų gimė, gema 
ir gims sugedę ainiai, Viešpaties akyse kalti, Jo atmesti, 
paduoti piktai dvasiai, anot Šventojo Rašto: „Prigimtimi... 
rūstybės vaikai“ (Ep. 2, 3). 

Tąsias Adomo nupuolimo baisias pasekas pramatė 
Dievas ir begaliniu savo gailestingumu išrado pagalbą 
ištremtiesiems Adomo ir Ievos vaikams; nutarė siųsti iš 
dangaus ant žemės vienatinį savo Sūnų, kaipo žmonių 
giminės Išganytoją, kaipo Dievo Avinėlį, Kursai Šven- 
čiausiu savo Krauju, ant Kryžiaus išlietu, sunaikintų, nu- 
mazgotų pasaulio nuodėmes, kad kame gausinosi nuo- 
dėmė, ten dar labiau gausintųsi malonė, kad kaip vieš- 
patavo nuodėmė dėl mirties, taip viešpatautų ir malonė 
amžinajam gyvenimui per mūsų Viešpatį Jėzų Kristų. 
(Rom. 5, 20). 

Dovidas, norėdamas statyti bažnyčią, taip galvojo: 
„Darbas didelis; nes prirengiamas butas ne žmogui, bet 
Dievui“ (I Kron. 29, 1). Viešpats, kad parengtų vertą 
būstinę savo Sūnui, brangiausiam mūsų Atpirkėjui, nu- 
žengsiančiam ant žemės, gimsiančiam iš Panos Marį- 
jos, — ją, kaipo būsimąją Dievo Motiną, ypatinga savo 
malone apsaugojo nuo gimtosios nuodėmės sutepimo; 
todėl mes vadiname Ją Svenč. Panele, nekaltai pradėta, 
Pažiūrėkime šiandien, I kaip per amžius visi ramiai ti- 
kėjo, kad Marija yra nekaltai pradėta, II kaip, reikalui 

atsiradus, Bažnyčia Švenč. Panelės Nekaltą Prasidėjimą. 
viešai paskelbė tikėjimo tiesa. 


I. Kada pirmieji žmonės Rojuje nupuolė, velnias 
gundytojas išgirdo Dievo bausmę: „Aš padarysiu neprie- 
telystę tarp tavęs ir moteriškės, tarp tavo ainijos ir jos 
ainijos; ji sutrins tavo galvą, 0 tu tykosi jos kulnies“ 
(Gim. 3, 15). Moteriškė, minima toje „pirmoje Evange- 
lijoje“, — anot visų Sv. Tėvų, Bažnyčios“: rašytojų, net 
Paties Kristaus įpėdinio, Pijaus IX — yra Sv. Panelė; 
josios gi ainis, Marijos Sūnus, Viešpats mūsų Jėzus 
Kristus, Kurs sutrynė velnio galybę ir išgelbėjo Žmones 
iš amžinosios prapulties. Tarp tos moteriškės ir pikto- 
sios dvasios padarytas nesutikimas; to nebūtų, jei Svč. 
Panelė nors valandą būtų buvusi nuodėmėje; nes „kas 
daro nuodėmę, — yra iš velnio“ (I Jon. 3, 8), yra ne tik 
jo draugas, bet ir vadinasi jo sūnumi (Jon. 8, 44). 

Ta moteriškė per savo Sūnų sutriuškins velnio gal- 
vą, nes jis, tarsi žaltys, slaugysis apie jos kojas, tykos 
įkąsti nors kulnan, bent biškį apkrėsti savo nuodais, 
bet veltui. Švč. Panelė pergalės velnią, išliks be nuodė- 
mės, nekalta. Tolimesnius spindulius, nušviečiančius tą 
tiesą, leido Viešpats Sventame Rašte aiškiais žodžiais. 
Juk Marijai sako Dievas: „Visa Tu graži, mano prietele, 
o dėmės nėra tavyje“ (Cant. 4, 7). „Kaip lelija tarp erš- 
- kėčių, taip mano prietelė tarp dukterų (Adomo)“ (Cant. 
2, 2). „Viena mano balandėlė, mano tobuloji; viena savo 
motinai, rinktinė savo gimdytojai; ją matė dukterys ir 
skelbė ją esant laimingiausią“ (Cant. 6, 8). 2 

Kai prisiartino laikai, kad jau turėjo iš Marijos 
gimti Dievo Sūnus, atėjo pas ją Viešpaties Arkangelas 
ir tarė: „Sveika“, Dievo mylimoji Panele; tu „malonės 
pilna“, kiek negavo nė vienas žmogus; „Viešpats su Ta- 
vim“ visados buvo, yra ir -bus visados. „Tu pagirta 
tarp moterų“, Tu visas jas viršiji nekaltybe; „tu radai pas 
Dievą malonės“; kurią leva prarado per nuodėmę (Luk. 
1, 28—30). Paskui arkangelą Gabrielį Dievo Gimdytoją, 
kaipo malonės pilną, nekaltai pradėtą, garbino Kristaus 
Apaštalai. Šv. Jonas, dvasios pagavime matė ją, kaipo 
moteriškę, apsiaustą saule, mėnulis po jos kojomis ir 

ant galvos dvylikos žvaigždžių vainikas. Veltui didelis 
žaltys atsistojo ties gimdysiančia moteriške, kad, jai pa- 
gimdžius, prarytų jos kūdikį... kurs turėjo valdyti visas 
tautas; jis paleido iš savo nasrų vandenį, tarsi upę, kad 
ją pagautų; vandenį žemė prarijo; moteriškė nubėgo į 
vietą, Dievo prirengtą. Žaltys, užsirūstinęs ant moteriš- 
kės, nuėjo kariauti su kitais jos vaikais, kurie laiko Die- 
vo įsakymus (Apr. 12). 

Remdamies Šventuoju Raštu ir Padavimais, nuo 
pat pradžios tikėjo krikščionys, Svenč. Panelę nekaltai 
prasidėjus. Jei reikalausite įrodymų, turime iš pirmojo 
šimtmečio raštą, apsakantį šv. Andriejaus mirtį; jame tarp 
ko kita randame šv. Apaštalo žodžius: „Kaip iš nekaltos 
žemės buvo sutvertas pirmutinis žmogus, taip reikėjo, 
kad tobulas žmogus, Jėzus Kristus, gimtų iš Nekaltos 
Panelės“. Turime labai senų liturgijų, bažnytinių apeigų, 
knygų, kurias būk parašę šv. Petras, šv. Jokūbas, šv. Mor- 
kus; jos Dievo gimdytoją garbina, kaipo nekaltai pradėtą. 
Turime šv. Tėvų raštų; jų vieni tą tiesą išveda iš Šven- 
tojo Rašto žodžių, kuriuos jau girdėjote; kiti sprendžia 
iš Dievo motinystės. Taip daro šv. Augustinas; jis įro- 
dinėja, kad visi žmonės ateina šin pasaulin gimtoje nuo- 
dėmėje— „išskyrus Švenč. Panelę; apie ją dėl Viešpaties 
garbės, kur kalbame apie nuodėmę, negali būti jokio 
klausimo; nes: žinome, jog jai duota daugiau malonės 
dėl visuotinio nuodėmės pergalėjimo, kad buvo išrinkta 
Motina To, Kursai, kaip žinome, neturėjo jokios nuo- 
dėmės“. 2 

Kiti vėl, kaip šv. Etremas, stačiai sako, kad Svenč,. 
Dievo Gimdytoja: „Visa tyra, visa nekalta, visa nepaly- 
tėta, visa nesutepta, Panelė siela ir kūnu, be palyginimo 
aukštesnė ir daug garbingesnė už Kerubinus ir Serapi- 
mus“. Jis šaukia: „Marija! Tu buvai skaisti, nekalta, 
šventa pirmiau, negu pradėta, pirmiau palaiminta, negu 
pagimdyta“. Sv. Ambroziejus rašo Mariją esant: „Dievo 
malone Panelę, laisvą nuo visokios nuodėmės“, Šv. 
Petras Damijonas sako: „Svenčiausios Panelės Marijos 
kūnas kilo iš Adomo, bet Adomo nuodėmės nepavel- 
dėjo“. Tai tiesai patvirtinti turime Nekalto Prasidėjimo 
šventę, kuri kai kuriose šalyse jau VI amžiuje buvo 

švenčiama. Turime senobines apie Nekaltą Švenč. Ma- 
rijos Panos Prasidėjimą valandas, giedamas pas mus 
jau nuo kelių šimtmečių, ir daugelį kitų gražių giesmių, 
nuo seniai garbinančių Svenčiausią Panelę, kaipo nekal- 
tai pradėtą. 

Jei, ant galo, paklausite, ką Bažnyčia, žmonių mo- 
kytoja, tame klausime tarė, pasiremsiu visuotinių Santa- 
rybų ir Kristaus vietininkų sprendimais. Vyskupai, su- 
sirinkę Konstantinopolyje, vadina Svč. Panelę „laisva 
nuo visokio sutepimo“. Tridento susirinkimas, moky- 
damas apie gimtąją nuodėmę, viešai nutarė: „Tuo įsta- 
tymu, kuriame kalbama apie gimtąją nyiodėmę, visai ne- 
manoma liesti Palaimintosios ir Nekaltos Panelės, Dievo 
Gimdytojos, Marijos“ (S. V.). Aiškiai taipgi elgėsi neklai- 
dingi popiežiai: Vieni jų įvedė vison katalikų Bažnyčion 
Nekalto Prasidėjimo Svenč. Panelės šventę; antri minė- 
tai šventei paskyrė tam tikras Mišias ir kunigų poterius; 
treti leido prefacijoje ir litanijoje vadinti Mariją, nekaltai 
pradėtąja. Galutinai „Pijus IX paskelbė viešai Svenč. Pa- 
nelės Nekaltą Prasidėjimą, kaipo tikėjimo tiesą. 


„II. Iš to, ką pasakiau, matote, kad visados tikėta, 
jog Svenč. Panelė nekaltai prasidėjo. Bet Sv. Bažnyčia 
ilgai neskelbė nekalto prasidėjimo, kaipo tikėjimo tiesos, 
viešai netarė klaidatikius esant tuos, kurie netikėtų į ne- 
kaltą Švč. Panos prasidėjimą. Kam reikėjo šaukti: „Kas 
ginčija, Mariją esant pradėtą be gimiosios nuodėmės, 
tas klaidatikis“, kad visi ramiai tai tikėjo, kad niekam į 
galvą neatėjo to nepripažinti. Bet ilgainiui atsirado to- 
kių, kurie pradėjo sakyti, Svenč. Panelę, kaip ir visi žmo- 
nės, prasidėjus gimtoje nuodėmėje. Katalikai ėmė pa- 
geidauti, kad Popiežius, kaipo neklystąs mokytojas ir 
apreikštų tiesų sargas, nutartų, katras mokslas yra tei- 
singas: ar tas, kaip lig šiol visų tikėta, kad Svenč. Panelė 
nekaltai pradėta? ar tas, kad Ji prasidėjo gimtoje nuo- 
dėmėje? 

Popiežius Pijus IX pripažino teisingais tuos tikin- 
čiųjų pageidavimus ir reikalingu daiktu nuraminti abejo- 
jančių sąžines. Taigi, norėdamas viešai paskelbti, koks 
apreikštas mokslas apie Svenč. Panelės prasidėjimą, ne 

tiktai patsai tyrinėjo, bet paragino viso pasaulio vysku- 
pus ir mokytus teologus tirti žmonių tikėjimą į nekaltą 
Marijos prasidėjimą, kiek jis remiasi Šventuoju Raštu ir 
Padavimais, ir savo išvadas siųsti jam. Vyskupų dau- 
gybė iš įvairių kraštų vienodai pranešė: Ištyrus Sventąjį 
Raštą ir Padavimus, pasirodo Mariją esant laisvą nuo 
gimtosios nuodėmės, ir tokia laiko ją visi tikintieji kata- 
likai. Tą dalyką gerai dar patikrino kardinolų ir teologų 
komisija. Šventasis Tėvas paskyrė 8 gruodžio dieną 
1854 metų paskelbti Nekaltą Svč. Panelės Prasidėjimui, 
kaipo tikėjimo tiesai ir ton iškilmėn pakvietė visų kraštų 
vyskupus, kas galės, atvykti Romon. Susirinko 54 kar- 
dinolai, 43 arkivyskupai, 07 vyskupai, keli tūkstančiai 
kunigų. 

Tą dieną sumą laikė pats Popiežius; šv. Petro baž- 
nyčia buvo pilna žmonių, nors joje telpa 75 tūkstančiai 
žmonių. Po Evangelijos, prie Šv. Tėvo priėjo kardino- 
las dekanas ir tarė; „Jau nuo seniai katalikiškoji Bažny- 
čia: karštai trokšta ir pageidauja, kad aukščiausias ir ne- 
klystąs Jūsų Sventenybės sprendimas teiklųsi paskelbti 
Nekaltumą Prasidėjimo Svenč. Panelės Dievo Motinos 
Jos garbei ir šlovei padidinti. Šit ir mes, vardu šven- 
tos draugijos kardinolų, vyskupų, katalikiškojo pasaulio 
ir visų katalikų su nusižeminimu kuo karščiausiai mel- 
džiame, kad visuotinis Bažnyčios lūkestis įvyktų šioje 
Nekalto Svenč. Panelės Marijos Prasidėjimo iškilmėje. 
Užtat, Šv. Tėve! teikis per šią Šv. Mišių Auką šioje baž- 
nyčioje, pašvęstoje Apaštalų Kunigaikščiui, akivaizdoje 
Bažnyčios senato, vyskupų ir tikinčiųjų — pakelti apa- 
štališkąjį balsą ir paskelbti dogmatinį sprendimą apie 
Nekaltą Svenč. Panelės Marijos Prasidėjimą, iš kurio kils 
džiaugsmas danguje ir linksmybė ant žemės“. 

Popiežius atsiklaupęs užgiedojo: „Veni Creator“; 
himnui pasibaigus, stovėdamas Soste, drebančiu nuo su- 
sigraudinimo balsu. perskaitė sekantį nutarimą: „Svenč. 
ir Neperskiriamos Trejybės garbei, Dievo Gimdytojos, 
Panelės pagarbai ir šlovei, katalikų tikėjimui stiprinti ir 
krikščionių tikybai ugdyti, — Viešpaties Jėzaus Kristaus, | 
palaimintų Apaštalų Petro ir Povilo ir Mūsų autoritetu 
— nutariame, sprendžiame ir skelbiame: Mokslas, sakąs, 

kad Svenč. Panelė Marija pačioje savo prasidėjimo pra- 
džioje ypatinga visagalio Dievo malone ir privilegija, 
dėl Jėzaus Kristaus, žmonių giminės Išganytojo nuo- 
pelnu — buvo apsaugota nuo visokio gimtosios kaltės 
sutepimo, — yra Dievo apreikštas, ir dėl to tvirtai ir 
pastoviai visų katalikų tikėtinas. Taigi, jei kas kitaip, ne 
kaip mūsų nuspręsta, drįstų manyti, nuo ko tegul saugo 
Dievas, težino, jog patys save pasmerkė, paklydo tikė- 
jime ir atsiskyrė nuo Bažnyčios vienybės“. 
: Šv. Tėvas nutilo; vyskupai sugraudinti ligi ašarų, 
atsakė: „Amen“; kelios dešimtys tūkstančių žmonių su- 
šuko: „Tegyvuoja Nekaltai Pradėtoji Panelė“. Stai trink- 
telėjo patrankos šūvis Sv. Angelo pilyje, duodamas 
ženklą miestui ir pasauliui, kad jau paskelbtas visų lau- 
kiamas nutarimas; suskambėjo Romos 365 bažnyčių var- 
pai, reikšdami dangaus ir žemės džiaugsmą.. Sv. Tėvas 
baigė Mišias ir atgiedojo: „Te Deum laudamus“. Sunku 
apsakyti, su kokia linksmybe viso pasaulio katalikai pri- 
ėmė amž. atm. Pijaus IX sprendimą ir kokios iš tos 
priežasties buvo visur daromos iškilmės! Tai būtų pla- 
tus pasakojimas. Vietoj to keletą žodžių pasakysiu apie 
- naują, kaip kartais sakoma, dogmatą, kurs tik patvirtino 
seną, kaip žmonija, tikėjimo tiesą, kuri buvo visų tikima. 
“ Nesupranta Bažnyčios mokslo ir, anot Apaštalo: 
'„piktažodžiauja visam, ko tik nežino“ (Jud. 10) visi, ku- 
rie paisto, būk Popiežius paskelbęs naują dogmaią. Nei 
Popiežius, nei Visuotinė Bažnyčia negali pridėti prie 
Kristaus. mokslo vieno žodelio. Bažnyčia turi Viešpaties 
apreiškimą, gina jį nuo neteisingų aiškinimų, smerkia 
klaidingus mokslus, skelbia tiesą. (Garsindamas Svenč. 
Panelės Nekalto Prasidėjimo dogmatą, ne naują tiesą 
Popiežius paskelbė; kiekvieną naują tikėjimą Bažnyčia, 
kaipo hereziją, smerkia. 1854 m. buvo galutinai nu- 
tartas dalykas dar rojuje primintas Dievo žodžiais, tar- 
tais žalčiui-gundytojui: „Padarysiu neprietelystę tarp ta- 
vęs ir moteriškės, tarp tavo ainijos ir jos ainijos; ji su- 
trins tavo galvą“. Kristaus Bažnyčioje toji tiesa švietė, 
kaip saulė, nuo pat Arkangelo pasveikinimo: „Sveika, 
Marija, malonės pilnoji, Viešpats su Tavimi, pagirta Tu 
tarp moterų“... Užtat, kas švyksojo iš.Sventojo Rašto, 

kas tikrai buvo žinoma iš Bažnyčios padavimų, į ką vi- 
sados ir visur tikėta, tai, reikalui atsiradus, Pijus IX, 
būdamas Kristaus vietininkas ant žemės, — neklaidingu 
savo sprendimu viešai patvirtino. 


* * 

Mieli Klausytojai! Mūsų Dievas neapdovanojo taip 
didele malone, kaip Marijos; mes ateinam šin pasaulin 
sutepti gimtąja nuodėme. Nedaro vienok mums skriau- 
dos: neatėmė to, kas mums priklauso, tiktai nesuteikė 
to, kas mums nepriklauso. Bet ir mus Dievas apiprausė nuo 
gimtosios nuodėmės sutepimo;. Sv. Krikšte patapome 
nekalti; rūpinkimės tą nekaltybę nesuterštą išlaikyti. Nors 
liko mumyse gimtosios nuodėmės pasekos, palinkimas 
į pikta, tačiau Dievas stiprina mus savo malone, kad 
nugalėtumėm pagundas. Dievo padedami kovokime su 
piktais savo palinkimais, priešinkimės pragaro žalčiui, 
kad neįgiltų mūsų. Jei kovoje su išganymo priešinin- 
kais dėl įgimtos silpnybės nupultiumėm, naudokimės at- 
gailos sakramentu. Salinkimės velnio, iš kurio vergovės 
brangiausias mūsų Atpirkėjas paleido. „Jis išdildė prieš 
mus buvusį mums priešingą įstatų raštą, ir atmetė jį 
šalin, prisegdamas jį ant kryžiaus“ (Kol. 2, 14). Užtat 
jam tebūnie padėka ir garbė per amžių amžius. Amen, 


Kristaus Įsikūnijimas. 


„Tikiu... į Jėzų Kristų, mūsų Vieš- 
patį, Kursai prasidėjo iš Šv. Dvasios“. 

„ Ant dangaus naktį mirga įvairios žvaigždės, vienos 
už kitas skaistesnės; auštant gi dienai, prieš saulės už- 
tekėjimą pasirodo už visas šviesesnė — aušros žvaigždė; 
taip ant žemės po pirmųjų tėvų nupuolimo, kada žmo- 
nių giminė ilgus amžius gyveno visokių burtų tamsy- 
bėse, siuntė Dievas įvairius žmones, kurie geru savo 
gyvenimu, kaip žvaigždės naktį, rodė žmonėms, klaidžio- 
jantiems ašarų pakalnėje, kelią į dangišką tėvynę. Buvo 
patrijarkų — Noė, Abraomas, Izaokas, Jokūbas; buvo 
pranašų —- Izajas, Jeremijas, Ezekielis, Danielis; buvo 
dievobaimingų. moteriškių — Ruta, Judita, Estera. Bet 
visi tie žmonės, nors geri būdami, vienok „prigimtimi 
rūstybės vaikai“ (Ep. 2, 3), tespindėjo menku Dievo ma- 
lonės žiburėliu. 

Kuomet artinosi laikas, kuriuo Viešpats nutarė 
siųsti dar Rojuje žadėtąjį Atpirkėją, teisybės saulę, dan- 
giška savo šviesa „kad apšviestų sėdinčius tamsybėje ir 
mirties ūksmėje, kad vestų mūsų kojas į ramybės kelią“ 
(Luk. 1, 79), — tada pasirodė „Aušros Zvaigždė“ — 
Marija; Svenč. Panelė suteikė pasauliui tą teisybės saulę, 
Jėzų Kristų, mūsų Viešpatį -— „Kursai, anot Apaštalų 
Tikybos Išpažinimo, prasidėjo iš Šv. Dvasios“. Šiandien 
jums išaiškinsiu tuos Apaštalų žodžius, išdėstysiu 
būtent Jėzaus Kristaus Įsikūnijimo paslaptį; dėl to tai 
pažinkime I Švč. Panelės gyvenimą, paskiau II Josios 
Apreiškimą. 


I. Per žmogų įvyko nupuolimas; per žmogų turėjo 
būti ir atsikėlimas. Kaip moteriškė, paklausiusi velnio, 
žalčiu pasivertusio, užtraukė visiems žmonėms Dievo 
prakeikimą, taip pat moteriškė, klausydama Dievo, turėjo 

nugalėti žaltį-gundytoją, suteikti visiems žmonėms pa- 
laimą. Paskelbė tai Dievas dar Rojuje, bausdamas pik- 
tąją dvasią: „Padarysiu neprietelystę tarp tavęs ir mote- 
riškės, tarp tavo ainijos ir jos ainijos, ji sutrins tavo 
galvą“ (Gim. 3, 15). Nutarė Viešpats, kad Jo Sūnus 
taps žmogumi, taipgi aprinko Jam Motiną, iš kurios tu- 
rėjo gimti, kaipo moteriškės ainis, sutriuškinsiąs pikto- 
sios -dvasios galybę. Kai Dievo Sūnus turėjo pasiro- 
dyti kūne, kad atitaisytų gimtosios nuodėmės pasekas, 
ant žemės atsirado nepaprasta Panelė, šv. Jokimo: ir 
Onos duktė, Marija, būsianti brangiausio mūsų Išgany- 
tojo, Jėzaus Kristaus, Motina. 

Jei Dievo Sūnus turėjo tapti moteriškės sūnumi, 
tai priderėjo, kad jis neturėtų kito, kaip tik dangiškąjį 
Tėvą, kad motina būtų be vyro, panelė ir tai tyriausia, 
švenčiausia, tobuliausia, kuri malonių gausumu viršytų 
visus žmones ir, kiek galima, šventumu prisiartintų prie 
Dievo. Užtat, nors Marija per savo tėvus kilo iš Adomo 
ir Ievos, ypatinga Visagalio Dievo malone pirmoje savo 
prasidėjimo valandoje buvo apsaugota nuo gimtos vi- 
siems žmonėms nuodėmės. Ir kada šv. Jonas Krikšty- 
tojas, Jėzaus Kristaus pirmtakūnas, motinos įsčioje tapo 
apvalytas nuo tos nuodėmės sutepimo, apie ją vieną ga- 
lėjo Dievas pasakyti, kaip giedate valandose apie Ne- 
kaltą Švenčiausios Panos Marijos Prasidėjimą: „Visa tu 
graži, mano prietele, o gimtosios nuodėmės niekados 
Tavyje nebuvo“. 

„ Daugiau pasakysiu; Marija nesitenkino prigimta ne- 
kaltybe; ji nuolat rūpinos įgyti kaskart aukštesnį tobu- 
lybės laipsnį. Svenč. Panelė drąsiai galėjo apie save sa- 
kyti: „Dievo malone aš esu tai, kas esu; ir Jo malonė 
nebuvo manyje bergždžią; aš dirbau daugiau už juos 
visus“ (I Kor. 15, 10). Ką pasakė šv. Lukas apie kūdi- 
kėlį Jėzų, kad „augo išmintimi, metais, ir malone pas 
Dievą ir pas žmones“ (2, 52), tai pilnai galima taikinti ir 
Jo Motinai, Svenčiausiai Panelei: Jinai su Dievo pagalba 
darėsi kaskart šventesnė. Nuo pat pradžios malonės 
pilna, kaip niekas iš sutvėrimų, nuolat augdama ne su 
dvidešimteriopu, bet gal su šimteriopu vaisiumi, Marija 
darėsi gražus reginys žmonėms, angelams ir Dievui, 

Sv. Ambroziejus taip aprašo Jos gyvenimą: „Buvo 
panelė ne tik kūnu, bet ir siela, laisva nuo visokios nuo- 
dėmės sutepimo, širdies nužemintos, rimta kalboje, gudri 
nutarimuose; kalbėjo mažai ir tik tada, kada buvo reika- 
las; uoliai skaitė Įstatymo knygas; savo viltį dėjo ne 
nykstančioje gražybėje, bet maldose; visados uoli pamal- 
dose: Dievą turėjo grynos širdies liudytoju; Viešpačiui 
aukojo viską; niekam nepadarė jokios skriaudos; niekam 
neišspaudė nė vienos ašarėlės, o kiek nušluostė! Kiek- 
vienas prityrė jos gerumo; jos akyse buvo matoma sal- 
dybė, kalboje mandagumas, visoje kuklumas; artimo ir 
nelaimingų meilė neturėjo ribų; užlaikė Marija dažnus ir 
ilgus pasninkus; 9 valgė ne tai, kas glostė skonį, bet tik 
tai, kas galėjo palaikyti jėgas; naktį keldavos melstis; ne- 
vaikščiojo nuo namų iki namų dėl tuščių pašnekėsių; 
eidavo tik bažnyčion ir visados drauge su tėvais“. 

Nenuostabu, kad, taip gyvendama, Svenčiausioji Pa- 
nelė niekad nė mažiausia nuodėmę neužrūstino Dievo. 
Kada net teisingas žmogus, anot Sventojo Rašto beta- 
riant, nupuola septynis sykius į dieną, Jinai per ilgą sa- 
vo gyvenimą nė karto nenusidėjo; kuomet net Šventieji 
su Apaštalu šv. Jokūbu prisipažįsta: „mes visi prasikal- 
tome daugeliu dalykų“ (3, 2), — tik apie vieną Mariją 
sako Dievas: „Kaip lelija tarp erškėčių, taip mano prie- 
telė, tarp (Adomo) dukterų“ (Gies. 2, 7). Svenčiausioji Pa- 
nelė ne tik mintimi neperžengė Dievo įsakymo, bet, būdama 
dar visai jaunutė, padarė amžinos mergystės apžadus. 

Tai buvo priešinga žydų papročiams, nes visos jų 
„mergaitės tekėdavo; patariant vyriausiems kunigams, ir 
Marija buvo sužadėta su šv. Juozapu, kad turėtų glo- 
bėją; tačiau su juo gyveno mergystėje. Bet, sukakus 
keturiems mėnesiams, apturėjo iš Arkangelo naujieną, 
Dievas išrinkęs ją motina savo Sūnui. Ir tuokart Ma- 
rija taip buvo stati savo įžaduose, kad buvo bevelijusi 
atsižadėti Dievo motinystės, negu nustoti skaistybės; tik 
„ išgirdusi Gabrielio užtikrinimą, kad jos skaistybė nebus 
prarasta, kad Šventoji Dvasia nužengs ant Jos ir Aukš- 
čiausiojo galybė apdengs Ją nuo sutepimo, Švenč. Pa- 
nelė sutiko, sakydama: „Štai, aš Viešpaties tarnaitė, te- 
būnie man taip, kaip tu pasakei“. 

II. Atėjo laikas pasigailėti nupuolusios žmonijos, 
nubausti piktąją dvasią, kaip Rojuje buvo Dievas sakęs: 
„Padarysiu neprietelystę tarp tavęs ir moteriškės, tarp 
tavo ainijos ir jos ainijos; jį sutrins tavo galvą“. Dievo 
Sūnus turėjo tapti žmogum, kad atvaduotų žmones iš 
velnio vergovės. „Angelas Gabrielis, —skaitome šv. Luko 
Evangelijoje (1, 26- 38), — buvo Dievo nusiųstas į Ga- 
liliejos miestą, kuris vadinasi Nazarėtas, pas mergaitę, 
pažadėtą vyrui, vardu Juozapui, iš Dovido namų; mer- 
gaitėš gi vardas buvo Marija“. Gabrielis buvo siųstas 
pranešti Marijai, kad ją Dievas išrinko gimsiančio Išga- 
nytojo, motina. 

Ne vienam gal atrodys bereikalingas Angelo siun- 
timas pas Mariją. Ar Visagalis Dievas negalėjo kitaip 
įvykdyti savo nutarimo? Argi pritiko Sutvėrėjui lygtis 
su sutvėrimu? Argi nuo Marijos sutikimo parėjo žmo- 
nių atpirkimas?... Neapibrėždami Dievo galybės ribų, ga- 
lime pasakyti, kad Švenčiausios Panelės sutikimas buvo 
reikalingas. Viešpats, davęs žmogui laisvą valią, turi ją 
gerbti, jos laužyti neleidžia Dievo išmintis. Jei tad Die- 
vas nutarė per savo Sūnaus įsikūnijimą gelbėti prapuo- 
lusius žmones, reikalavo sutikimo tos laisvos Esybės, 
kurią išrinko Išganytojo Motina. 

Užtat, atėjęs pas ją angelas, neprimetė jai Visaga- 
lio Dievo valios, bet meiliai Marijai tarė: „Sveika, malo- 
nės pilnoji, Viešpats su Tavimi, pagirta Tu tarp mote- 
rų“. Ji, girdėdama tokius pagyrimus, kurių dėl nusiže- 
minimo laikė save neverta, — „nusigando jo žodžių“. 
Teisinga buvo Marijos baimė „ir nestebėlina, nes pats 
šetonas ima sau šviesybės angelo išvaizdą“ (Il Kor. 
11, 14). Jis, apsimetęs žalčiu, sugundė pirmą moteriškę 
meilia kalba, dideliais pažadais; gal nori ir mane pastum- 
ti prapultin; todėl „ir manė sau koks tai yra tas pasvei- 
kinimas?“ Iš kur jis? Ar tikrai iš Dievo ir Jo pasiunti- 
nio? Gal kartais yra veidmainingi gundytojo žodžiai?... 

Matydamas Švenč. Panelės baimę, „angelas jai tarė: 
nesibijok, Marija“, — norėdamas apreikšti stebuklingą 
Viešpaties užmanymą, drąsina:  „Nesibijok Marija, nes | 
radai malonės pas Dievą“; Tave pamėgo Viešpats; todėl 
išrinko Tave didelei Dievo Sūnaus įsikūnijimo paslap- 

čiai įvykdyti. „Štai, pradėsi įščioje ir pagimdysi Sūnų 
ir praminsi Jį vardu Jėzus“, tai yra Išganytojas. „Jisai 
bus didis, vadinsis Aukščiausiojo Sūnumi. Viešpats Die- 
vas duos Jam... Dovido Sostą“, kad, kaipo karaliaus ainis, 
„viešpatautų išrinktųjų žmonių širdyse. „Jis karaliaus Jo- 
kūbo namuose“, šventoje savo Bažnyčioje „per amžius, 
ir Jo karaliavimui nebus galo“. : 

Išgirdusi tai, ir žinodama pažadus, Dievo duotus 
dar rojuje žmonėms, Svč. Panelė pažino, nesant čia vy- 
liaus. Tiki angelo žodžiais, bet nori žinoti, kaip juos 
- sutaikinti su angeliška dorybe, su amžinos mergystės 
įžadais, kuriuos buvo padariusi. Todėl su nauja baime 
Marija tarė angelui: „Kaip tai įvyks, kadangi aš nepa- 
žįstu vyro?“ Tame irgi nuramino Ją Dievo pasiuntinys. 
Angelas atsakė ir jai tarė: Nedasiprotėji Dievo malonės 
didybės; tikėjimu pakilk nuo žemės, išrinktoji Ievos duk- 
te; nieko nemąstyk čia žmogiško; Viešpats dieviškai pa- 
darys pas stebuklą. 

„Šventoji Dvasia nužengs ant Tavęs ir Aukščiau- 
siojo galybė apdengs Tave savo šešėliu; todėl ir Šven- 
tasis, kurs gims iš tavęs“ nebus žmogaus sūnus, bet 
„vadinsis Dievo Sūnumi“ ir bus tikras Dievas. Kad tas 
stebuklas neatrodytų Marijai negalimas, angelas pridūrė: 
„Nes nėra dalyko, negalimo Dievui“. Ar gi Visagalis Die- 
vaš negalėtų išlaikyti Tavo skaistybės, Svenčiausioji Panele, 
kad nepažinusi vyro, būdama nepalytėta, pradėtum ir 
pagimdytum, kaip tai pranešė per savo Pranašą (Iz. 
7, 14). : 3 
Marija, stebėjosi Dievo malone, „nes Jis pažvelgė 
į savo tarnaitės žemumą“ (Luk. 1, 48); tačiau suprato 
Įsikūnijimo paslapties apreiškimo didybę; Svč. Panelė 
dar labiau nusižeminusi tarė: „Stai aš Viešpaties tarnai- 
tė“; ar galiu dar Jam prieštarauti; tegul daro Dievas su 
manim' tai, ką Jis nutarė; „tebūnie man taip, kaip tu pa- 
sakei“; kaip tu, angele, man, Viešpaties vardu teikeis 
apreikšti; tegul įvyksta, ko Dievas nori. Aš paklusni tar- 
nausiu Jam. 

Kai tik Marija sutiko, Dievo Sūnus, gimęs prieš 
amžius iš Tėvo, Dievo „Žodis“, kurs pradžioje „buvo 
pas Dievą ir Zodis buvo“ Dievas“, tapo kūnu ne pri- 

gimtu būdu — „nei iš kūno valios, nei iš vyro valios, 
bet iš Dievo“. Tas Žodis įsikūnijo (Jon. 1,1—13). Sven- 
tosios Dvasios veikimu Nekalčiausios Panelės įščioje. 
Toje valandoje įvyko didelė Jėzaus Kristaus Įsikūnijimo 
paslaptis, mergaitė tapo Sūnaus „stebuklinga Motina“. 
Įvykdęs Viešpaties pasiuntinystę, „angelas atstojo nuo 
jos“ ir linksmas sugrįžo dangun. 


* 
* * 


Štai, Mieli Klausytojai, ką reiškia žodžiai: „Tikiu... 
į Jėzų Kristų, mūsų Viešpatį, Kursai prasidėjo iš Sven- 
tosios Dvasios“. Tai šventa Įsikūnijimo paslaptis, — 
„kurią Dievas yra paskyręs pirm amžių mūsų garbei; 
jos nepažino nė vienas šio pasaulio kunigaikštis... Mums 
tai gi Dievas apreiškė per savo Dvasią“ (I Kor. 27, 10). 
Ši didelė paslaptis, kurią įvykdė Dievas, Trejybėje vie- 
nas: Tėvas, siuntęs savo Sūnų šin pasaulin, Sūnus, 
Kurs prisiėmė žmogaus kūną, Šventoji Dvasia, įvykdžiu- 
si tą įsikūnijimą Nekalčiausios Panelės įščioje. 

Marija dalyvavo mūsų atpirkime; garbindamį Dievą, 
Trejybėje vieną, pagerbkim Švč. Panelę kad ir ta gražia Baž- 
nyčios malda: „Sveika Karaliene, Gailestingumo Motina; 
mūsų gyvybe, saldybe ir viltie, sveika! Tavęs šaukia- 
mės ištremtieji Ievos vaikai. Tavęs dūsaujame, vaitodami 
ir verkdami šioje ašarų pakalnėj. Taigi tat Užtarytoja 
mūsų, gailestingas savo akis į mus atkreipk. Ir Jėzų, 
pagarbintą savo įščios vaisių, mums po šio ištrėmimo 
parodyk. O meilingoji, o maloningoji, o saldžiausioji 
Pana Marija. Melskis už mus, Šventoji Dievo Gimdytoja, 
kad taptume verti Kristaus žadėjimų“. Amen. 


Kristaus gimimas. 


E „ „Tikiu... į Jėzų Kristų, mūsų 
Viešpatį, Kursai prasidėjo iš Šven- 
tosios Dvasios, gimė iš Panos Marijos“, 


Keli tūkstančiai metų praėjo nuo pirmųjų tėvų nu- 
puolimo, drauge duoto jiems Dievo pažadėjimo, velniui 
gi bausmės: „Padarysiu neprietelystę tarp tavęs ir mo- 
teriškės, tarp tavo ainijos ir jos ainijos; ji sutrins tavo 
galvą“ (Gim. 3, 15). Tūkstančius metų iš Rojaus ištrem- 
tųjų Adomo ir Ievos vaikai klaidžiojo šioje ašarų pakal- 
nėje. Matomai, tūkstančių metų reikėjo, kad žemės kla- 
jūnai nors dalimi atsilygintų už savo kaltes, suprastų, 
kaip kartu yra Dievas apleisti, kaip varginga gyventi be 
Jo, ir trokšių žadėto Išganytojo, Kurs sutaikintų nuo- 
dėmingus sutvėrimus su įrūstintu Sutvėrėju. Tam, o gal 
ir dėl kitų, mums nesuprantamų priežasčių teko tūk- 
stančius metų laukti ateisiančio Atpirkėjo. Mums tai ro- 
rosi daug, bet „tūkstantis metų“ amžinojo Viešpaties 
akyse „kaip vakarykštė diena, kuri praėjo“ (Ps. 89, 4). 

„Bet atėjus laiko pilnybei, Dievas siuntė Savo Sū- 
nų, padarytą iš moteriškės, pastatytą po Įstatymu, at- 
pirkti tų, kurie buvo po įstaiymu, kad mes gautumėm 
įsūnystę“ (Gal. 4, 4); Dievo Sūnus, anot Apaštalo beta- 
riant, gimė „ne iš kraujų, nei iš kūno valios, nei iš vyro 
valios, bet iš Dievo“. Tas Zodis įsikūnijo ir gyveno 
tarp mūsų. Mes matėme Jo garbę, garbę, kaip vienatinio 
iš (dangiškojo) Tėvo gimusio Sūnaus, pilno malonės ir 
tiesos (Jon. 1, 13). Vienatinis Dievo Sūnus dėl mūsų 
išganymo, kaip Apaštalų Tikybos Išpažinimas skelbia, 
„prasidėjo iš Sventosios Dvasios, gimė iš Panos Mari- 
jos“. Sit eina 1933 metai, kaip tai įvyko. Pasižiūrėkime 
šiandien į Kristaus gimimo aplinkybes. 


I. Sulig Evangelija „su Kristaus gimimu buvo taip: 

Jo Motinai Marijai, pažadėtai esant Juozapui, anksčiau 
nekaip jie susiėjo, pasirodė, kad buvo pradėjusi iš 

Šventosios Dvasios. Josios vyras Juozapas, būdamas 
teisus ir nenorėdamas Jos skelbti, norėjo apleisti Ją slap- 
čia. Bet jam tat bemąstant, štai Viešpaties Angelas pasi- 
rodė jam sapne ir tarė: Dovido Sūnau, Juozapai, nebi- 
jok priimti savo žmonos Marijos (kad jai šlovės neplėš- 
tų ir, palaikę paleistuve, kad nenubaustų), nes kas Joje 
gimė, yra iš Šventosios Dvasios; ji pagimdys Sūnų, tu 
gi praminsi Jį vardu Jėzus, nes jis išgelbės savo tautą 
nuo jųjų nuodėmių. Visa tai atsitiko, kad įvyktų, kas Vieš- 
paties pasakyta per Pranašą šiais žodžiais: Štai mergaitė 
pradės ir pagimdys Sūnų; ir jie pramins Jį vardu Ema- 
nuėlis, tai reiškia: Dievas su mumis. Pabudęs iš miego 
Juozapas, padarė taip, kaip Viešpaties Angelas buvo jam 
įsakęs. Jis pasiėmė pas save savo žmoną“ (Mat. 1, 
18—24), 

Abudu ramiai gyveno Nazarėto miestelyje. Bet ste- 
buklingu Apvaizdos surėdymu gimė Kristus Betliejuje. 
Romėnai tuo laiku buvo užkariavę beveik visą žinomą pa- 
saulį. Valdydami Žydų žemę, kad perdaug nedejuotų, 
paliko jiems karalių, bet tik vardui nešioti; o tikras žy- 
dų valdovas buvo Romos ciesorius. Jis, norėdamas su- 
žinoti, kiek turi valdinių, įsakė surašyti žmones. „Anose 
dienose atsitiko, — rašo Evangelija, — kad išėjo cieso- 
riaus Augusto paliepimas, surašyti visą pasaulį“, visos 
valstybės gyventojus... „Ir visi ėjo įsirašyti, kiekvienas į 
savo miestą. Tai ir Juozapas, kadangi jis buvo iš Dovi- 
do namų ir giminės ėjo iš Galilėjos, iš Nazarėto miesto 
į Judėją, į Dovido miestą, kurs vadinosi Betliejus, kad 
įsirašydintų drauge su pažadėta sau moterimi Marija, ku- 
ri buvo nėščia“ (Luk. 2, 1 — 5), 

Atėję Betliejun, dėl daugybės suvažiavusiųjų mies- 
telin užsirašyti, o gal ir dėl savo neturto Juozapas ir 
Marija negalėjo gauti sau vietos užeigoje. Apsistojo už 
miestelio kūtelėje, kur piemenys per lietų, ar kaitrą su- 
varydavo savo bandas. „Atsitiko gi, — skaitome Evan- 
gelijoje, — kad jiedviem tenai esant, atėjo jai metas 
gimdyti; ir ji pagimdė pirmagimį savo sūnų, suvystė jį 
vystyklais ir paguldė jį prakartėje, nes jiems nebuvo vie- 
tos užeigoje“ (Luk. 2, 6—7). Taip tat įvyko pranašo žo- 
džiai: „Bet tu, Betliejau Efrata, esi, tiesa, mažas Judo tūks- 

tančiuose, tačiau iš tavęs išeis man, kurs bus valdovas 
Izraėlyje; kurio kilmė yra nuo pradžios ir nuo amžinybės 
dienų“. (Mik. 5, 2). 

Bet paklaus nustebęs nė vienas: Ar tas menkas 
kūdikėlis, neturtingos Panelės sūnus, paguldytas ėdžio- 
se, yra Dievo pažadėtasis žmonių Išganytojas, visų tau- 
tų laukiamas? Ar gi jo gimimą apreiškė Arkangelas Ma- 
rijai: „Štai pradėsi įsčioje ir pagimdysi Sūnų, ir pramin- 
si jį vardu Jėzus. Jisai bus didis ir vadinsis aukščiau- 
siojo Sūnumi. Viešpats Dievas duos jam Jo tėvo, Do- 
vido Sostą; Jis karaliaus Jokūbo namuose per amžius, ir 
Jo karaliavimui nebus galo“ (Luk. 1,31—33). Taip, tai 
tas pats Dievo Sūnus, vienatinis Marijos vaikelis! Tas 
pats, Kurį skelbė Izaijas pranašas, sakydamas: „Mums 
gimė Kūdikis ir mums duotas Sūnus... Jis bus vardu Ste- 
bėtinas Patarėjas, galingasis Dievas, būsimojo amžiaus Tė- 
vas, ramybės Kunigaikštis“ (Iz. 9, 6). 

Mūsų netikėliai, kartodami veidmainingas senovės 
bedievių kalbas, kurias mini šv. Leonas Didysis, nori 
kitiems įkalbėti, dėl Dievo didybės ir visagalybės nega- 
lį tikėti dievyste mažutėlio panelės kūdikio, esą negalima 
pripažinti, kad Dievas gimtų kūdikiu varge, neturte, vi- 
sų apleistas... Akli, — atsako jiems minėtasis popiežius, 
— jūs savo apakime negalite suprasti, kad Kristaus įsi- 
kūnijimas neskriaudžia Dievo didybės, bet yra Viešpaties 
galybės, išminties ir gailestingumo stebūklas, kurs daro- 
mas dėl žmonių išganymo. Tiesa, šv. tiesa, ką Evangelija 
sako apie Dievo Motiną, kad nebuvę jai vietos užeigoje, 
kad tarp žmonių negavę prieglaudos, kad kūtėje galvijų 
tarpe turėjusi gimdyti savo sūnų. Tikra tiesa, kad dan- 
gaus ir žemės Viešpats, ateidamas į šį pasaulį, nerado 
kitų rūmų, kaip kūtė, kito sosto, kaip ėdžios, kitų rūbų, 
kaip stori vystyklai. Tiesa, kad niekas žmonių taip ne- 
gimsta. Bet drąsiai galima sakyti, kad Kristus, taip gim- 
damas, parinko sąlygas, labiausiai tinkamas žmonių At- 
pirkėjui, kad toks gimimas — vertas Išganytojo, nes atė- 
jo gydyti nupuolusių žmonių ligas, nes „atėjo gelbėtų, 
kas buvo pražuvę“ (Mat. 18, 11). 

Iš tikrųjų! Tas, kurį Pranašas skelbė, kaipo galin- 
gąjį Dievą, priėmė kūdikio pavidalą. Kodėl? Ar negalėjo 

Išganytojas, atėjęs atitaisyti: Adomo kaltės, nužengti ant 
žemės nors pilnoje sveikatoję, kaip buvo sutvertas Ado- 
mas? Supraskite! Atėjo Išganytojas nusižeminęs, kad nu- 
puolusius žmones patrauktų prie savęs. Žmonės, sųgun- 
dyti piktosios dvasios pažadais: „būsite, kaip dievai“, 
nupuolė; Dievą įrūstino, bijojo, slapstėsi, kaip prasikaltę 
vaikai; nuolat jiems ausyse skambėjo Viešpaties  spren- 
dimas: „mirte numirsite“ (Gim. 2, 17). Iš baimės, tikrojo 
Dievo vietoje išsvajojo sau tokius dievus, kurių nereikė- 
jo bijoti; pasidirbo stabų, kurie, anot psalmės: „turi byr- 
ną ir nekalba, turi akis ir neregi, turi ausis ir negirdi“. 
(Ps. 113, 5). Žmogus, suimtas baimės, apleido Viešpatį, 
Dievas išrado būdą grąžinti prie savęs nupuolusį žmogų. 
Veizėkite į Betliejaus kūtelę; iš ėdžių šypso menkas kū- 
dikėlis; čia nebėra ko bijoti. „Taip norėjo gimti, nes no- 
rėjo būti mylimas“, sako šv. Petras Krizologas. Zodžiai 
jaudiną ir verti mūsų dėmesio. Kristus galėjo gimti kara- 
liškoje garbėje; bet šitaip gimęs būtų buvęs bijomas; o 
jis norėjo būti mylimas. Kad būtų mylimas, reikėjo nu- 
sižeminti lig mūsų; kad būtų mylimas, reikėjo tapti pana- 
šiu į mus; kad būtų mylimas, reikėjo kentėti, kaip mums. 
tai, dėl ko Išganytojas norėjo gimti, kaip tikras vaikas. 
Net visiems įsakė: „Jei jūs nesigrišite ir nepasidarysite, 
kaip kūdikiai, nejeisite į dangaus karalystę“ (Mat. 18, 31). . 
Žmogus troško susilyginti su Dievu; Viešpats įvyk- 

dė tą žmogaus norą: Jis tapo žmogumi, viskuo panašiu, 
„tik be nuodėmės“. Anot šv. Povilo: „Mūsų Išganytojo, 
Dievo malonė pasirodė visiems žmonėms ir moko mus, 
kad, išsižadėję bedievystės ir pasaulinių geidulių, gy- 
ventumėm šiame pasaulyje blaiviai, teisingai ir maldingai, 
laukdami palaimintos vilties ir ateinant garbės didžiojo 
Dievo ir mūsų Išganytojo, Jėzaus Kristaus, Kurs pats sa- 
ve davė už mus, kad mus išpirktų iš visokios neteisybės 
ir apvalytų pats sau priimtiną tautą, stropią geriems dar- 
bams (Tit. 2, 11—19). „Dėl to, — sako Tertulijonas, 
Dievas, nužengęs ant žemės patapo panašiu į mus, 
bičiuliavosi su žmonėmis, elgėsi kaip žmogus, kad 
žmonės išmoktų dieviškai elgtis; Dievas susiartino 
ir norėjo susilyginti su jais, kad jie artintųsi prie 
Viešpaties; pagaliau, pasidarė mažas, kad žmogus galėtų 

tapti kuodidžiausias“. Dievas tapo žmogumi, kad žmo- 
gus taptų Dievu, kad tikrai įvyktų piktosios dvasios 
apgaulingas vylius. „Žodis įsikūnijo ir gyveno tarp mūsų... 
pilnas malonės ir tiesos... Jis davė galios būti Dievo vai- 
kais, būtent, tiems, kurie tiki į Jo vardą“ (Jon. 1). 

Bet gal dar kas klaus: Kam tas Dievo Siūnaus ne- 
turtas, ėdžios?... Argi tas skurdas irgi turėjo būti dieviš- 
ko Išganytojo ženklas? Tikrai taip! tas neturtas rodo žmo- 
nių Atpirkėją. Žmogus, sutvertas dėl Dievo, buvo skir- 
tas amžinoms gėrybėms. Velnias atitraukė jį nuo Viešpa- 
ties; praradęs dangiškąsias, norėjo užvaduoti jas žemiš- 
komis gėrybėmis; stropiai ieško turtų, garbės, pasilinks- 
minimų, žinoma, kūniškų... Ir tą žmonijos ligą Kristus 
gydo vargingų savo gimimu. Kaip kūdikis atėjo šin pa- 
saulin, kad visi Jį mylėtumėm, o pamilę Jį, kad pamėg- 
tumėm ir tai, ką jis mėgo — neturtą, vargą. Ką prityrė 
žiemą, ėdžiose kūtėj, visa tai laisvu noru pasirinko parodyti, 
jog jis laiko niekais, ko taip trokšta žmonės, jog jam 
miela tai, ko taip žmonės nepakenčia. Pačiu savo gimi- 
mu po kojų pamynė žmonių didybę ir parodė, kad kitur 
reikia ieškoti žmogaus vertės. Žmonės, ypač pasaulio ga- 
liūnai, neturėdami savyje galios, turi apsisupti turtais, 
šilkais, auksu, deimantais, kad įkvėptų kitiems pagarbą to, 
ko jiems trūksta. Kristus, būdamas Dievas, Pats sau už- 
tenka; savyje turi begalinę galybę ir vertę; apsiėjo be tos 
skolintos didybės, be žemės gėrybių. Teisingai pastebi 
Psalmininkas: „Aš sakau Viešpačiui: Tu mano Dievas, 
nes tau nereikia mano gėrybių“ (Ps. 15, 2). i 

Kristus, — anot Apaštalo, — „pats save ištuštino, 
prisiimdamas tarno pavidalą, pasidaręs panašus į žmo- 
nes ir viršujine išvaizda rastas, kaip žmogus“... Bet tas 
jo nusižeminimas negalėjo likti be nuopelno.. „Todėl ir 
Dievas išaukštino Jį ir dovanojo Jam vardą, viršesnį už 
visus vardus; kad Jėzaus vardu priklauptų visoks kelias 
danguje, žemėje ir po žeme, ir kad kiekvienas liežuvis 
išpažintų, jog Viešpats Jėzus Kristus yra Dievo Tėvo 
garbėj“ (Pil. 2, 7--11). Nenuostabu, kad, gemant Kristui 
kūtelėje, Angelų būriai giedojo: „Garbė Dievui aukštybė- 
je, ir ramybė žemėje geros valios žmonėms“ (Luk. 2, 14), 
Pagerbė gimusį Kūdikėlį ' tuojau ir žmonės; Angelų vie- 

nas, apsireiškęs piemenėliams, nusiuntė juos Betliejun ati- 
duoti garbės gimusiam Išganytojui. „Piemenys sugrįžo 
atgal, garbindami ir šlovindami Dievą dėliai viso, ką bu- 
vo girdėję ir matę taip kaip jiems buvo pasa- 
kyta“ (Luk. 2, 20). Netrukus ir Išminčiai atvyko, vedami 
nuostabios žvaigždės. „Parpuolę, pagarbino jį; paskui ati- 
dengė savo turtus, atnašavo jam dovanų: aukso, smilka- 
lų ir myros“ (Mat. 2, 11). 

Ta Kristaus garbė, prasidėjusi nuo gimimo, tęsiasi 
lig šios dienos. Kūtė, kur gimė Išganytojas (37,5 pėdų 
ilgumo, 11 p. platumo ir 90 aukštumo), visa išklota mar- 
muru; viršum jos gražiausia bažnyčia; saulės šviesa jon 
neįeina; dieną ir naktį apšviečia ją 32 auksinės lempos, 
paaukotos įvairių krikščionių karalių. Kūtelės gilumoje iš 
rytų pusės vieta, kur atėjo šin pasaulin Išganytojas, pa- 
žymėta balto marmuro lenta, išdėstyta jaspisu, apjuosta 
sidabro lanku su šešėliais į saulės panašumą; padėtas 
aplink lotyniškas parašas skelbia: „Čia iš Panos Marijos 
gimė Jėzus Kristus“. Septyni žingsniai į pietus yra 
ėdžios, prie kurių galima prieiti per du laiptų; jose ant 
šieno gulėjo dangaus ir žemės Karalius; prieš ėdžias sto- 
vi altorius, prie kurio nuolat skamba garbė Dievui aukš- 
tybėse. Cion lankos iš tolimiausių kraštų maldininkai; 
pamaldos prie degančių lempų, maldingos giesmės, 
džiaugsmo ašaros, gausiai riedančios per skruostus ke- 
liauninkų, paregėjusių Kristaus lopšį, pakelia kiekvieno 
žmogaus širdį; niekas negalėdamas savo žodžiais išreikšti 
jausmų gausybės, pradeda nuo Angelų giesmės, kurią 
jie giedojo, čia Kristui gemant: „Garbė Dievui aukšty- 
bėje, ir ramybė žemėje geros valios žmonėms...“ 

* r * i 

Niekas, turbūt, iš mūsų, Klausytojai, neturėjo tos 
laimės savomis akimis matyti kūtelę, o dabar puikiausią 
koplyčią, kur gimė brangiausas mūsų Išganytojas. Ne- 
galime ten atiduoti Jam prideramos garbės, kaipo savo 
Viešpačiui; garbinkime Jį toje bažnyčioje, kur Jis gema 
kasdien Sv. Mišiose ant mūsų altorių; turėsime angelų 
paskelbtą ramybę; juk mes norime būti geros valios 
žmonės; grįšime namo, kaip anie piemenėliai — „garbin- 

dami ir šlovindami Dievą“. Būkime tikri, kad mažutėlis, 
gimęs mums, palaimins mus ir suteiks mums, kaipo žmo- 
nėms geros valios, ramybę su Dievu, ramybę su artimu, 
sąžinės ramybę ir amžiną ramybę danguje. Amen. 


Kristaus gyvenimas 


„Tikiu... į Jėzų Kristų, mūsų 
Viešpatį.“ 

Pažiūrėjus  Evangelijon, atrodo keistas gyvenimas 
ant žemės Dievo Sūnaus, Kurs dėl mūsų išganymo tapo 
žmogumi. Negana to, kad gimė dideliame skurde Bet- 
liejaus kūtelėje, ir visas Kristaus gyvenimas nuo prakar- 
tės lig mirties ant kryžiaus buvo be galo vargingas. Ne 
be reikalo jis Šv. Rašte kad ir trumpai surašytas. „Nes, 
— anot Apaštalo, — visa, kas tik yra parašyta, parašyta 
mums pamokyti; kad mes kantrumu ir Rašto paguoda 
turėtumėm vilties; kantrybės gi ir paguodos Dievas te- 
duoda jums turėti vienokius jausmus kits į kitą, sekant 
Jėzum Kristum, kad vienširdžiai viena burna garbintu- 
mėt Dievą, mūsų Viešpaties Jėzaus Kristaus Tėvą“ (Rom. 
15, 4 6). Pažinkime šiandien Išganytojo gyvenimą; pa- 
žiūrėkime ypač I į Jo kūdikystę, II kelionę Aigptan ir III 
tylų gyvenimą Nazarėte. Pamatysime, kad visur švykso 
dievystės pėdsakai. Klausykite! 


I. Viešpats mūsų Jėzus Kristus įsikūnijo ir tapo 
žmogumi dėl mūsų išganymo, — „atėjo ieškoti ir gel- 
bėti, kas buvo pražuvę“ (Luk. 19, 10). Kadangi visi žmo- 
nės buvo prapuolę -- „nes visi nusidėjo“ (Rom. 3, 23), 
tad visus reikėjo patraukti prie savęs, ne tik šiaip jau 
žmones, bet ir mokytus, ne tik vargšus, bet ir turtuo- 
lius, ne tik žydus, bet ir pagonus, kad jau nebevieni žy- 
«dai, bet visos pasaulio tautos būtų „išrinktoji giminė, 
karališkoji kunigystė, šventoji tauta, įgytieji žmonės, kad 
skelbtų dorybes To, Kurs pašaukė juos iš tamsybių į 
stebėtiną savo šviesą“ (1 Petr. 2, 9). 

Gemant Kristui Betliejaus kūtelėje — „toje pačioje 
šalyje buvo piemenų, kurie budėjo ir sergėjo per naktį 
savo bandą. Stai Viešpaties angelas atsistojo prie jų, ir 
Dievo skaistumas apšvietė juos; jie labai išsigando. Bet 
angelas jiems tarė: Nebijokite! Nes štai aš skelbiu jums 
didį džiaugsmą, koks bus visiems žmonėms, kad šian- 
dien jums gimė Dovido mieste Išganytojas; jis yra Kris- 
tus Viešpats. Ir tas bus jums ženklas: Rasite kūdikį su- 
vystytą vystyklais ir paguldytą prakartėje. Umai atsirado 
prie angelo daugybė dangiškosios kariuomenės, kuri 
garbino Dievą ir sakė: Garbė Dievui aukštybėje ir ra- 
mybė žemėje geros valios žmonėms. Angelams pasišali- 
nus nuo piemenų į. dangų, atsitiko, kad jie sakė vienas 
kitam: Nueikime lig Betliejui ir pamatykime tai, kas įvyko, 
ką Viešpats yra mums apskelbęs. Jie atėjo skubindamies, 
ir rado Mariją, Juozapą ir kūdikį, paguldytą prakartėje. Pa- 
matę gi jie skelbė tai, kas jiems buvo pasakyla apie tą kū- 
dikį. Visi, kurie tai girdėjo, stebėjosi taip pat tais dalykais, 
kurie buvo jiems piemenų papasakoti...*(Luk. 2, 8 18). 

Rytų gyventojai, kur ilgos ir giedrios naktys, nuo 
senų senovės užsiimdavo žvaigždžių mokslu, astronomi- 
ja. Kristui gimus, atsirado ypatinga žvaigždė; tyrinėdami 
ją, turėjo prisiminti sau mokslinčiai paplitusią rytuose 
Balamo pranašystę; jis, žydams keliaujant į Žadėtąją že- 
mę, žiūrėdamas nuo kalno, dvasios pagautas, kalbėjo: 
„Aš jį matysiu, bet ne dabar, į jį veizėsiu, bet ne iš arti; 
žvaigždė užtekės iš Jokūbo ir lazda pakils iš Izraėlio .. 
Iš Jokūbo bus, kurs turi viešpatauti“ (Num. 24, 17—19), 
Apie naują žvaigždę net Romos istorikas Plinijus rašo: 
„Pasirodė kometa taip šviesi, kad į ją žiūrėti nebuvo ga- 
lima; ir žmonėms rodėsi, kad joje matė Dievą žmogaus 
pavidale“. Nenuostabu, kad „išminčiai iš Rytų šalies atė- 
jo į Jeruzalę ir sakė: Kame yra gimusis Žydų Karalius? nes 
mes matėme, jo žvaigždę Rytų krašte ir atėjome Jo pagarbin- 
tų“ (Mat. 2 1—3). Matyt, šitaip Viešpats Dievas norėjo 
sujudinti Erodą, visus dvariškius, žydų kunigus ir Raš- 
io mokytojus, kad pažvelgtų į šventas knygas ir atsi- 
mintų, kuomet ir kur turėjo gimti Mesijas. 

Erodas Idumietis, nemylimas karalius, nuolat bijojo 
žydų, kurie vis dar svajojo turėti savystovią valstybę. 

Išgirdęs iš ateivių, kad „yra gimusis Žydų Karalius“, — 
„nusigando“; jis samprotavo, naujas karalius jį, kaipo 
svetimtautį pagoną, nustumsiąs nuo sosto. Kad to prie- 
šo nusikratytų, „jis surinko visus vyriausius kunigus ir 
Rašto žinovus ir teiravosi jų, kame Kristus turėjęs gimti; 
sužinojęs, kad „Judos Betliejuje, nes taip Pranašo para- 
šyta“... Erodas pasivadinęs išminčius, rūpestingai iškvotė ' 
iš jų tos jiems pasirodžiusios žvaigždės metą ir, siųs- 
damas juos į Betliejų, tarė: Eikite ir rūpestingai klaus- 
kitės apie vaikelį; radę gi| duokite žinią man, kad ir aš 
nuėjęs pagarbinčiau Jįjį. Jie, išklausę karalių, iškeliavo... 
Rado vaikelį.su Jo Motina Marija ir parpuolę pagarbino 
Ji, paskui jie atidengė savo turtus ir atnašavo jam do- 
vanų; aukso, smilkalų ir miros“. Išminčiai būtų sugrįžę 
Jeruzolimon pasakyti Erodui apie gimusį Žydų Karalių, 
kad ir jis, kaip buvo jiems sakęs, ateitų Jo pagarbintų. 
Bet „gavę perspėjimą nebeiti atgal pas Erodą, jie kitu 
keliu sugrįžo į savo šalį“ (Mat. 2,3—12). Savo krašte, 
anot padavimų, skelbė pagonams gimusį pasaulio Išga- 
nytoją. „Erodas, matydamas, kad jis liko išminčių apvil- 
tas, labai įpyko ir, nusiuntęs išžudė visus vaikus, bu- 
vusius Betliejuje ir visose jo apylinkėse, pradedant nuo 
dvejų metų ir jaunesnius, žiūrėdamas laiko, kurį jis buvo 
iškvotęs iš išminčių“ (Mat. 2, 16—17). 


II. Su baime gal ne vienas paklaus: O kas atsitiko 
su Kūdikėliu Jėzumi? Ar nežuvo dieviškasis vaikelis, 
kaip kiti nekalti berneliai? Klausykite! Išminčiams iškė- 
liavus — „Viešpaties Angelas pasirodė Juozapui sapne, 
ir tarė: Kelkis, imk vaikelį ir Jo motiną, bėk į Aigiptą 
ir būk tenai, kol tau pasakysiu; nes atsitiks, kad Ero- 
das ieškos vaikelio nužudyti. Jisai atsikėlęs pasiėmė vai- 
kelį ir jo motiną nakčia ir iškeliavo į Aigiptą, ir buvo 
tenai, iki Erodas mirė, kad įvyktų, kas Viešpaties pasa- 
kyta per pranašą šiais žodžiais: iš Aigipto aš pašaukiau 
savo sūnų“ (Mat. 2, 13 - 15). 

Girdįs tai, ne vienas nustebs, kaip ir šv. Jonas 
Auksaburnis: Ko Dievo Sūnus bėga nuo žmogaus? Ir 
kas išgelbės mus nuo priešininkų, jeigu ir Jis bijo šavo 
porsekiotojų? Iš tikrųjų; žiūrint kūno akimis, atrodo visa 

tai priešinga Dievo galybei. Tuokart ir paskiau ne vie- 
nas stebėjosi Kristaus kelione Aigiptan. O Celsius, se- 
novės filosofas, kaip ir Voltaire, dabartinės bedievystės 
tėvas, juokais verčia tą graudingą Evangėlijos aprašymą. 
„Kam reikėjo tau, mažas vaike, — sako Viešpačiui Jė- 
zui, — keliauti Aigiptan? Ar tam, kad nebūtum nužudy- 
tas? Bet ar mirties baimė galėjo būti prieinama Dievui? 
Angelas, dangaus pasiuntinys, įsako tau ir taviesiems bėgti, 
kad išvengtumėt pražūties. Bet ar gi tas didis Dievas, Kurs 
tau dusyk atsiuntė angelą, negalėjo apsaugoti tavęs, savo 
Sūnaus, tavo nuosavuose namuose, užstodamas tave sa- 
vo galybe?“ Taip kalba netikėliai savo apakime. 

Nepamirškite, — sako Bažnyčios Tėvai, -— kad Kri- 
stui, žmogumi tapusiam, reikėjo elgtis kaip žmogui; ir 
“ šiame atsitikime reikėjo, kaip vaikui, bėgti nuo pavo- 
jaus. Taip suprasta paslaptis kelionės Aigiptan atatinka 
pilnai Jo gimimą kūtelėje, gulėjimą ėdžiose ant šieno, 
kaip ir vėliau Jo kančią ir mirtį ant kryžiaus. Nesipik- 
tinkite tąja tariama tikrojo Dievo silpnybe; juk tai vienas 
tikros žmogystės apsireiškimų ir Išganytojo nusižemi- 
nimo dėl mūsų išganymo. Jūs, tikintieji, apšviesti Apaš- 
talų mokslu, žinote, kad Kristus: „pats save ištuštino, 
prisimdamas tarno pavidalą, pasidaręs panašus į žmo- 
nes ir viršujine išvaizda rastas, kaip žmogus; Jis pats 
save pasižemino, pasidaręs paklusnus iki mirčiai, mirčiai 
gi kryžiaus“ (Pil. 2, 7). 

Atėjo mirti dėl mūsų išganymo, bet mirė tada, ka- 
da žemėje atliko visa, ką turėjo padaryti, kada norėjo 
ir kaip norėjo. Kaipo gyvybės Viešpats, jis sakėsi: „Nie- 
kas negali atimti jos iš manęs, bet aš guldau ją pats“ 
(Jon. 10, 18). Dabar nesigelbėjo nuo Erodo stebūklu, 
nes dar nebuvo atėjusi „valanda“ (Jon. 2, 4) stebūklams 
daryti; antra, dėl savęs stebūklų niekad nedarė; ant galo, 
bėgdamas Aigiptan, norėjo parodyti pavyždį visiems 
dėl teisybės persekiojamiems, kokių niekados nestinga. 
Kristus bėga nuo Erodo, — sako šv. Jonas Auksabur- 
nis, — nes nori, kad ir krikščionys, kai bus persekioja- 
mi ir bus reikalas, nesigėdytų bėgti. Juk jis pats vėliau 
yra pasakęs savo mokiniams: „Kuomet gi jie persekios 
jus viename mieste, bėkite į kitą“ (Mat. 10, 23). 

Tokios tai yra priežastys Kristaus kelionės Aigip- 
tan. Jei kam dar to neužtektų, galėtumėm atkartoti žino- 
mus Evangelijos žodžius: „O, neišmanėliai ir nerangios 
širdies tikėti visam, ką yra kalbėję pranašai! Ar gi Kris- 
tui nereikėjo, kad tai kentėtų ir taip įeitų į savo garbę“? 
(Luk. 24, 26). Juk Evangelija stačiai sako: „Tai buvo da- 
roma, „kad įvyktų, kas Viešpaties pasakyta per pranašą 
šiais žodžiais: Iš Aigipto aš  pašaukiau savo sūnų“. 
Atsitiko taip, kad taip Dievas norėjo, kad taip prieš 
amžius skelbė per pranašą. Ne karalius Erodas privertė 
bėgti Dievo Sūnų, bet Kristus pats taip nusižemino; 
bėgo vėl ne iš baimės, bet kad taip norėjo vardan savo 
galybės, kurios „karalius Erodas nusigando, draug su 
juo ir visa Jeruzalė“. 

„Ir buvo tenai, iki Erodas mirė“, pasakoja Evange- 
lija... — Erodui gi mirus, štai, Viešpaties Angelas pasi- 
rodė sapne Juozapui Aigipte ir tarė: Kelkis, imk vaikelį 
ir Jo motiną, ir eik į Izraėlio žemę, nes mirė, kurie ieš- 
kojo vaikelio gyvybės. Jis atsikėlė, ėmė vaikelį ir jo mo- 
tiną, ir... atėjęs gyveno mieste, kurs vadinasi Nazarėtas, 
kad įvyktų, kas pranašų pasakyta: „Jis vadinsis Nazarė- 
nu“ (Mat. 2, 18—23). 


III. Pažvelkime dar į Nazarėtą, menką Galiliejos 
miestelį, apie kurį su panieka buvo sakoma: „Ar gali 
būti kas gera iš Nazarėto?“ (Jon. 1, 46). Cia Kristus pra- 
gyveno iki trijų dešimtų amžiaus metų. Ką veikė pasaulio 
Išganytojas per tiek laiko, Evangelija trumpai tesako: 
„Vaikas augo ir stiprėjo dvasia“ (Luk. 1, 80). „Vaike- 
lis augo ir ėjo stipryn, pilnas išminties ir Dievo malonė 
buvo jame“ (Luk. 2, 40). „Jėzus augo išmintimi, metais 
ir malone pas Dievą ir žmones“ (Luk. 2, 52). Plačiau 
mini tik vieną įvykį. . 

„Kuomet jam buvo jau dvylika metų“, nuėjo su 
Marija ir Juozapu Jerozolimos bažnyčion; kai, pasibaigus 
šventėms, jie „grįžo, vaikas Jėzus pasiliko Jeruzalėje; 
bet jo gimdytojai to nežinojo. Manydami Jį esant draug- 
keliaujančiųjų tarpe, jie ėjo visą dieną ir ieškojo Jo tarp 
genčių ir pažįstamų. Neradę sugrįžo jo beieškodami į 
Jeruzalę. Ir... po trijų dienų jie rado jį bažnyčioje, sė- 

dintį mokytojų tarpe, besiklausantį jų ir juos beklausinė- 
jantį. Visi gi, kurie girdėjo Jį, stebėjosi Jo išmanymu ir 
atsakymais“. Taip nustebinęs moksle pražilusius žydų 
kunigus ir Rašto mokytojus, Marijos ir šv. Juozapo ve- 
damas — „Jis iškeliavo su jais, atėjo į Nazarėtą ir buvo 
jiems paklusnus“ (Luk. 2, 42—51). 

Evangelija, nurodžiusi paklusnumą, kaipo Kristaus 
būdą, nieko nebesako apie Jį, kol pradėjo mokyti žmo- 
nes. Turbūt, per tą devynioliką metų nieko ypatinga 
Kristus nedarė, ką būtų galėjusi Evangelija paminėti. Su- 
žinome iš Evangelijos, kad lig trijų dešimtų metų buvo 
laikomas Juozapo dailidės sūnumi (Luk. 3, 23), net dai- 
lide, Marijos sūnumi (Mork. 6, 3). Tai kenkė jam vėliau 
savuosius mokyti; negalėjo būti pranašu savo tėviškėje, 
kur apie jį su pasipiktinimu buvo sakoma: „Ar gi šitas 
ne dailidės sūnus? Ar jo motina nesivadina Marija“ (Mat. 
13, 55—57). „Ar gi jis ne Juozapo Sūnus Jėzus, kurio 
mes pažįstame tėvą ir motiną? Kaip gi jis sako: Aš iš 
dangaus nužengiau“ (Jon. 6, 42). 

Zmogaus akimis žiūrint, atrodo keistai, kad tas, 
kurs turėjo tapti visų žmonių Mokytoju, kurs siųsdamas 
Apaštalus, įsakė: „Eidami į visą pasaulį, skelbkite Evan- 
geliją visam sutvėrimui“ (Mork. 16, 15), pats ramiai gai- 
šta, gyvena tris dešimtis metų pas šv. Juozapą, dirbda- 
mas dailidystės amato darbus, nė kiek nesiskubino pra- 
dėti savo veikimo. Žinomi tarp žmonių didvyriai ne taip 
elgėsi. Kit<dos graudžiai verkė Cezaris, atsistojęs prie 
Aleksandro Didžiojo statulos, ir prikaišiojo sau, nieko 
dar nenuveikęs tokiame amžyje, kuomet anas jau buvo 
pavergęs visą pasaulį po savo valdžia; jisai skubinosi 
Romon pradėti veikti, atsilyginti už veltui praleistą lai- 
ką, pataisyti savo susivėlavimą. 

Stai tikras žmogus: Jam reikia skubintis, nes stinga 
laiko, mirtis ateina. Kristus ramiai gyvena, nors be pa- 
lyginimo turi daugiau nuveikti, negu Aleksandras ir Ce- 
zaris. Jėzus kantrus, nes galingas. Tiesa, tris dešimtis, 
rodos, veltui praleisti tam, kurs tegyveno 33 metus, yra 
didelė sugaištis; bet ir paskutinieji treji metai buvo pri- 
sirengimas, tarsi laukimas mirties, kuri patapo jo garbe, 
kaip pats sakė: „Aš, kuomet būsiu (ant kryžiaus) pakel- 

tas aukštyn nuo žemės, visa patrauksiu prie savęs“ (Jon. 
12, 32). Taip tai net tylus Kristaus gyvenimas rodo Jį 
„esant ne žmogų, bet Dievą, kuriam „duota visa valdžia 
danguje ir žemėje“ (Mat. 28, 18). 

Vienas Bažnyčios Tėvas sako, Kristus ką nors ty- 
lomis darydamas rodąs, ką mes turime veikti. Jis, gyven- 
damas Nazarėte, savo pavyzdžiu skelbė paklusnumo, 
nusižeminimo, savo priedermių atlikimo dorybes. Žmo- 
nės nusidėjo Dievui nepaklusnumu; Kristus klausė žmo- 
nių. „Kas buvo paklusnus ir kam? — klausia šv. Ber- 
nardas. — Sutvėrėjas savo sutvėrimams, Dievas žmo- 
nėms; Viešpats, kuriam paklusnūs angelai, kuriam tar- 
nauja dangaus esybės, paklusnus buvo Marijai, ne tik 
Marijai, bet dėl Marijos ir šv. Juozapui“. 

Žmonės nupuolė per puikybę; užtat, iš tos ligos 
mums išgydyti, įsikūnijusio Dievo nusižeminimas pasi: 
darė tarsi papročiu. Negana to, kad nusižemino dėl mū- 
sų, tapdamas žmogumi; Jis nusižemino, ir kaip žmogus, 
nes Dovido karaliaus ainis tapo dailide, Kadangi Kris- 
tus yra Dievas, tai pašventė visa, prie ko pats prisidėjo; 
išaukštino ne tik žmogaus prigimtį, kurią pasisavino, pa- 
kėlė ne tiktai menkiausį žmogų, bet ir padarė vertingą 
mažiausią žmogaus pareigą, būdamas ant žemės Dievu- 
dailide, kaip yra Dievas Sutvėrėjas danguje. 


2 


* * 

Štai, Mieli Klausytojai, kaip pilnas prasmės tylus 
Jėzaus Kristaus gyvenimas. Jį peržiūrėjęs, gal tik aklas 
piktinsis ir piktažodžiaus Viešpačiui?! Kas iš mūsų ne- 
parpuls po kojų dieviškam Kūdikėliui, ar tai Betliejaus 
kūtelėje, gulinčiam prakartėje, ar Aigipto Tremtiniui, ar 
Nazarėto Dailidei; o pažinęs jame Dievą-žmogų, bran- 
giausį mūsų Atgirkėją, nepakartos iš širdies Apaštalų 
Tikybos išpažinimo: „Tikiu į Dievą Tėvą Visagalintį, 
dangaus ir žemės Sutvėrėją, ir į Jėzų Kristų, vienaitį Jo 
„Sūnų, mūsų Viešpatį“. Amen. 


Kristaus mokslas. 


„Tikiu... į Jėzų Kristų, mūsų Vieš- 
patį“. 

„Dievas, daug sykių ir tuleriopu būdu kalbėjęs ki- 
tados tėvams per pranašus, paskiausiai šiomis dienomis 
kalbėjo mums per Sūnų“, — skelbė žydams apaštalas 
šv. Povilas (1, 1). „Nes taip Dievas mylėjo pasaulį, jog 
davė viengimį savo Sūnų, kad kiekvienas, kurs į Jį tiki, 
nepražūtų, bet turėtų amžinąjį gyvenimą“ (Jon. 3, 16). 
Užtat Viešpats mūsų Jėzus Kristus, visą savo jaunystę 
gyvenęs Nazarėte nepažintas, turėdamas tris dešimtis 
metų — „darė (stebuklus) ir mokė... iki tai dienai, ku- 
rioje buvo paimtas į dangų“ (Ap. D. 1, 1). 

Išsirinkęs apaštalus, su jais per trejus metus sker- 
sai-išilgai ėjo per Žydų žemę. Sakėsi esąs Dievo Sū- 
nus, žadėtasis pasauliui, pranašų pranašautasis Išganyto- 
jas. Apreiškė žmonėms, ką reikia tikėti, kaip elgtis, kad 
pelnytųsi amžiną laimę dangaus karalystėje. Šiandien nor 
trumpai pažinkime Kristaus I tikėjimo ir II dorovės moks- 
1ą; suprasime, kad ne veltui „minios stebėjosi Jo mokslu, 
nes juos išmokė, kaip Tas, kurs turi valdžios ir ne kaip 
Rašto žinovai ir parisiejai“ (Mat. 7, 28); pamatysime, 
kad Kristus yra Dievo Sūnus, mūsų Viešpats. 


I. Ziloje senovėje Graikų filosofas Plutarchas, ap- 
važiavęs daug pasaulio ir daug visa ko matęs, taip rašė: 
„Pereikite visą pasaulį, pamatysite daug visokių 'stebėtinų 
daiktų; rasite žmonių, kurie gyvena be jokių įstatymų; 
užtiksite gyventojų, kurie pinigų nėra matę; užeisite mies- 
tų be apsaugos sienų; sutiksite ištisas gimines, gyve- 
nančias be pastogės; bet niekur neatrasite tokios šalies, 
ar tokios tautos, kuri neturėtų aukurų Dievui garbinti“. 
Tikrai, visose tautose visados randamas tikėjimas į Die- 
vą, kaipo pamatas dvasinio kiekvieno žmogaus ir visuo- 
menės gyvenimo. 

Reikia vienok pripažinti, kad tikėjimas į Dievą per 
amžius buvo įvairus. Kiek galima siekti praeitin, visur, 
visų žmonių tikėta į vieną Dievą; niekur nebuvo stabų. 

Ilgainiui, išskyrus žydus, kurie nuolatinių iš dangaus 
apreiškimų dėka, išlaikė tikrojo Dievo tikėjimą, kitos tau- 
tos virto stabmeldžiais, pagonais; savo tikėjimą suteršė 
prietarais, iškraipė pasakomis; pradėjo garbinti Sutvėrėjo 
vietoje sutvertus daiktus, net jų pačių padarytus stabus; 
visur įsigalėjo stabmeldystė. Priėjo net to, kad Grai- 
kijoj, kuomet kas tai pradėjo mokyti apie vienatinę Aukš- 
čiausią Esybę, pasmerkė jį nunuodyti, kaipo prasima- 
nantį „naujus dievus“. 

Kur tik pažvelgsi, ne tik laukinėse, bet ir šviesiose 
tautose tas pats reiškinys. Kiekviena tauta, beveik kiek- 
vienas miestas turėjo savo dievų. Aigiptėnai, paskendę 
prietaruose, garbino jautį, krokodilus, degino smilkalus 
prieš ožius. Romėnai rūpestingai slėpdavo savo globėjo- 
dievo vardą, kad kiti jo nepaviliotų, pažadėję gausesnių 
aukų. Kartais retežiais rišta dievaičių statulos, kad ne- 
galėtų pabėgti. Visur garbino ne patį dievaitį, kurį reiš- 
kė stabas, bet stabą, kaipo dievaitį Atėnuose vienas 
mokytas vyras drįso įrodinėti, Minervos statula nesanti 
pati deivė, o Fidijo darbas; jis Areopago sprendimu buvo 
ištremtas iš tėvynės. Priėjo to, kad dievų skaičius pa- 
daugėjo lig 20 tūkstančių; šviesi Roma visus juos gar- 
bino; tik dėl didelės daugybės padalijo dviem rūšim, 
didelių ir mažų dievų. 2 

Tuo tarpu tamsiame Žydų krašte Jėzus pradėjo 
mokyti. Jis skelbė Dievą, esybę amžiną, gryną Dvasią, 
neregimą žmogaus akimis, visuresantį, visažinantį.. Die- 
vas Trejybėje vienas, anot Kristaus mokslo, savo visa- 
galybe iš nieko sutvėrė dangų ir žemę ir maloninga 
savo Apvaizda viską išlaiko; nieko pasaulyje neesti be 
šventos Jo Valios, nė plaukas nenukrinta nuo galvos; 
Jo šventumas nekenčia nė mažiausios nedorybės; Jo tei- 
sybė kiekvienam atiduos sulig Jo darbais, nepaliks be atly- 
ginimo nė šalto vandens stiklinės, duotos artimui atsigerti... 

Tiesa, tos Dievo savybės buvo žinomos ir Žydams, 
Dievo išrinktai giminei; bet jie, būdami kalti, garbino 
Dievą, kaipo visagalį Valdovą, kurio bijojo ir tik iš bai- 
mės Jam tarnavo. Pagal Kristaus mokslą „Dievas yra 
meilė, ir kas pasilieka meilėje, pasilieka Dievuje, ir Die- 
Vas jame“ (I Jon. 4, 16). Dievas tai geriausias Tėvas, 

Kurs kantriai laukia grįžtant paklydusio sūnaus ir priima 
jį su neapsakomu džiaugsmu; Dievas, tarsi geras Gany- 
tojas, ieško paklydusios avelės, atradęs linksmas nešasi 
namo; net, anot Kristaus: „bus džiaugsmo danguje dėl 
vieno nusidėjėlio, darančio atgailą, daugiau, ne kaip dėl 
devynių dešimtų devynių teisiųjų, kurie neprivalo atgai- 
los“ (Luk. 15, 7). Dievas dėl nuoširdžiausio savo gai- 
lestingumo neapleido nupuolusios, prasikaltusios žmo- 
nijos. 

Žmogus yra sutvertas Dievo paveikslu ir panašu- 
mu; apdovanotas šviesiu protu, laisva valia ir nemirtinga 
siela; būdamas ant žemės, privalo Dievą, savo Sutvėrėją 
pažinti, nuoširdžiai Jį mylėti, noromis Jam tarnauti. Tuo 
turi pelnytis amžiną laimę danguje. Bet dar pirmieji 
žmonės nepaklausė Dievo įsakymo, neteko Viešpaties 
malonės, užsitraukė Jo rūstybę sau ir visiems savo vai- 
kams. Tačiau „taip Dievas mylėjo pasaulį, jog davė 
viengimį savo Sūnų, kad kiekvienas, kurs į Jį tiki, ne- 
pražūtų, bet turėtų amžinąjį gyvenimą“. Todėl Antrasai 
Švenčiausios Trejybės Asmuo, Dievo Sūnus, visame ly- 
gus Tėvui ir Šventajai Dvasiai, tapo žmogum ir kaipo 
„Žmogaus sūnus atėjo ieškoti ir gelbėti, kas buvo pra- 
žuvę“ (Luk. 19, 10). Tas Išganytojas dar Rojuje žadė- 
tasis, Kurį visi Pranašai skelbė, Kurio laukė visos tau- 
tos, sakėsi esąs Jis. 

„Jūs tikite į Dievą,ir į mane tikėkite“ (Jon. 14, 1). 
„Aš ir Tėvas esame vienas“ (Jon. 10, 30). „Visa, ką 
tik turi Tėvas, yra mano“ (Jon. 16, 15). „Iš tikrųjų, iš 
tikrųjų sakau jums: ko tik prašysite Tėvą mano vardu, 
jis jums duos“ (Jon. 16, 23)... Taip skelbė Kristus žy- 
dams įvairiose aplinkybėse. Sakėsi turįs galios nuodė- 
mes atleisti (Luk. 5, 21); jis būsiąs gyvųjų ir numiru- 
siųjų Teisėjas: „Žmogaus Sūnus siųs savo Angelų, ir . 
jie surinks iš jo karalystes visus papiktinimus ir tuos, 
kurie daro neteisybę; ir juos įmes į ugnies krosnį; ten 
bus verksmo ir dantų griežimo; tuomet teisieji žibės kaip 
saulė, jų Tėvo karalystėje“ (Mat. 13, 42). 

Taip Kristus „mokino... iki tai dienai, kurioje... 
buvo paimtas į dangų“. Zengdamas į dangų, pažadėjo - 
šv. Dvasią. „Dar valandėlė ir jūs jau nebematysite ma- 

nęs... nes aš einu pas Tėvą“ (Jon. 16, 16), tarė vieną 
kartą savo mokiniams: „Kadangi aš tai jums kalbėjau, 
jūsų širdis pasidarė pilna liūdnumo“. (Jon. 16,6). „Aš ne- 
paliksiu jūsų našlaičiais“ (Jon. 14, 18). „Ramintojas, Sven- 
toji Dvasia, kurį Tėvas atsiųs mano vardu, Jis jūs viso 
išmokys“ (Jon. 14, 26). „Daug dar aš turiu jums sakyti, 
bet dabar jūs negalite pakęsti, kuomet gi ateis ta 
tiesos Dvasia, jus ji įves į visokią tiesą, nes ji ne 
pati iš savęs kalbės, bet, ką tik išgirs, ir, tai sakys 
“r apskelbs jums, kas turi įvykti“ (Jon. 16, 13). 


II. Toks, yra tikėjimo mokslas, Kristaus paskelbtas 
o doros mokslas taip yra tolimas nuo anų laikų pa- 
pročių, kaip dangus nuo žemės. Negalima nieko 
tobulesnio už krikščioniškąjį doros mokslą net iš- 
svajoti; jis geriausiai nurodo visas žmogaus priedermes 
Dievui, artimui ir sau pačiam; draudžia ne tik nedorus 
darbus, bet ir piktus geidulius, net nepadorias mintis; ne- 
sitenkina reikalavęs to, ką pati žmogaus prigimtis liepia; 
skelbia net aukščiausias dorybes, kurių nė vardo nežino- 
jo žydai ir pagonai. 

Koksai buvo tuomet žmonių sugedimas, pats ma- 
tęs aprašė apaštalas šv. Povilas. „Jie pamainė nemirtingo- 
jo Dievo garbę mirtingo žmogaus, net pauksčių, ketur- 
kojų ir slankiojančių gyvių paveikslo panašumu. Todėl 
Dievas juos padavė jų širdies geismams, į susitepimą, 
+ kad patys sau apterštų savo kūnus... Todėl Dievas juos 
padavė begėdiškiems geiduliams. Nes jų moterys pakei- 
tė įgimtąjį lyčių santykiavimą priešingu prigimčiai santykia- 
vimu. Taip pat ir vyrai, pametę įgimtą santykiavimą su 
moterimi, užsidegė savo geiduliais kits į kitą: vyrai su 
vyrais begėdiškai elgėsi... Kaip jie nemokėjo branginti to, 
kad turi Dievo pažinimą, taip Dievas juos padavė į peik- 
tiną išmanymą, taip kaip kad jie daro tai, kas nedera. 
Jie pilni visokios neteisybės, piktenybės, paleistuvystės, 
godulystės, nedorumo, pilni pavydo, žmogžudystės, bar- 
nių, vyliaus, neldbumo; slapti apkalbinėtojai, garbės plė- 
šikai, Dievo nekenčiami, šmeižikai, puikūs, pasipūtę, pik- 
to išradėjai, gimdytojams nepaklusnūs, bepročiai, neištiki- 
mi, be meilės, nesandorirgi, be gailestingumo“ (Rom. 1, 
23-31). Ž 

Kristus, apskelbęs Dievą, kaipo pilną meilės ir gai- 
lestingumo Tėvą, iš žmogaus reikalauja tobulintis, ypač 
tose dorybėse: „Mylėsi Viešpatį, savo Dievą, visa savo 
širdimi, visa savo siela ir visa savo mintimi. Tai didžiau- 
sias ir pirrnasis įsakymas. Antras gi į jį panašus: Mylė- 
si savo artimą, kaip pats save. Sitais dviem įsakymais 
remiasi visas įstatymas ir pranašai“ (Mat. .22, 37—40). 
„Nemanykite, būk aš atėjęs Įstatymo, ar pranašų 
panaikinti; ne panaikinti aš atėjau, bet įvykdyti. Nes ištik- 
rųjų, aš sakau jums, kolei dangus ir žemė nepraeis, nei 
viena jota ir nei vienas bruoželis neišnyks iš Įstatymo, 
iki visa įvyks... 

Jūs girdėjote, kad seniesiems pasakyta: Neužmušk; 
kas gi užmuštų, bus smerktinas teisme; Aš gi sakau jums: 
kiekvienas, kurs pyksta ant savo brolio, bus smerktinas 
teisme. Kas gi sakytų savo broliui: raka, bus smerktinas 
taryboje, o kas pasakytų: Beproti! bus smerktinas į pra- 
garo ugnį. Todėl, jei ainašauji savo dovaną prie altoriaus 
ir tenai atsimeni, kad tavo brolis turi šį tą prieš tave, pa- 
lik tenai savo dovaną prieš altorių ir eik pirma suside- 
rinti su savo brolių ir paskui atėjęs atnašausi savo do- 
vaną... 

Jūs girdėjote, kad seniesiems pasakyta: Nesvetimo- 
teriausi. Aš gi jums sakau: Kiekvienas, kurs žiūri į mo- 
teriškę, kad jos geistų, jau su ana svetimoteriavo savo 
širdyje. Jei tavo dešinė akis tave piktina, išlupk ją ir mesk , 
šaliu nuo savęs... Ir jei tavo dešinė ranka tave piktina, 
nukirsk ją ir mesk šalin nuo savęs, nes geriau tau, kad 
vienas tavo narys žūtų, kaip kad visas tavo kūnas būtų 
įmestas į pragarą. 

Dar girdėjote, kad seniesiems pasakyta: Neprisieksi 
neteisingai, bet atitesėsi, ką esi Viešpačiui prisiekęs. Aš gi 
jums sakau: kad visai neprisiektumėte.. Bet jūsų šneka: 
tebūna: taip, taip; ne, ne; kas gi virš to, tai eina iš pikta. 

Jūs girdėjote, kad buvo pasakyta: Akį už akį, dantį 
už dantį. Aš gi jums sakau: Nesipriešinkite piktam, bet 
jei kas užgavo tave per dešinį skruostą, paduok jam ir 
kitą... Kas tavęs prašo, duok jam, ir nuo norinčio iš ta- 
vęs pasiskolinti nenusigręšk. 

Jūs girdėjote, kad pasakyta: Mylėsi savo artimą, ir 
neapkęsi savo neprietelio. Aš gi jums sakau: Mylėkite sa- 

vo neprietelius, gera darykite tiems, kurie jūsų nekenčia, 
ir melskitės už persekiojančius ir šmeižiančius jus, kad 
būtumėt vaikai jūsų Tėvo, esančio danguje, Kurs leidžia 
savo saulei užtekėti ant gerųjų ir piktųjų, ir lydina ant 
teisiųjų ir neteisiųjų. Nes, jei jūs mylite tuos, kurie jus 
myli, kokį turėsite užmokesnį? Ar gi ir muitinin- 
kai tai nedaro? Ir jei jūs sveikinate tik savo brolius, 
ką jūs viršaus darote? Ar gi ir pagonys tai nedaro? Bū- 
kite tat tobūli, kaip ir jūsų dangiškasis Tėvas yra tobu- 
las“ (Mat. 5, 17- 48). 

„Neteiskite, kad nebūtumėte teisiami. Nes kokiu: 
teismu teisiate, tokiu ir jūs būsite teisiami; ir kokiu sai- 
ku seikėjate, tokiu bus ir jums atseikėta. Kam gi tu ma- 
tai savo brolio akyje krislą ir nematai rąsto savo akyje?... 
Veidmainy! pirma išmesk rąstą iš savo akies ir paskui 
tu matysi, kaip išmesti krislą iš tavo brolio akies... Visa, 
ko jūs norite, kad žmonės jums darytų, ir jūs darykite 
jiems. Nes tai įstatymas ir pranašai“ (Mat. 7, 1—12). 2 

Visa tai jungdamas į vieną vietą, sakė Kristus: „Aš 
jums duodu naują įsakymą mylėti kitas kitą; kaip aš 
jus mylėjau, kad ir jūs kits kitą mylėtumėte. Iš to visi 
pažins, kad jūs mano mokytiniai, jei turėsite meilę kits 
kito (Jon. 13, 34). „Nes aš daviau jums pavyzdį, kad kaip 
aš jums dariau, taip jūs darytumėt“ (Jon. 13, 15). 

„Imkite ant savęs mano jungą ir mokykitės iš ma- 
Męs, nes aš romus ir nuolankios širdies; taip jūs rasite savo 
sieloms atilsio“ (Mat.11,29). „Ką padeda žmogui, jei jis 
laimėtų visą pasaulį, savo gi sieiai kęstų nuostolį; arba ką 
žmogus duos savo sielai vaduoti“ (Mat. 16, 26). „Taigi, 
ieškokite visupirma Dievo karalystės ir jos teisybės, o 
visa tai bus jums pridėta“ (Mat. 6, 33). 

Kristus numanė gerai, kad tokia tobulybė sunku pasiek- 
ti silpniems prigimtimi žmonėms; nieko neslėpdamas sakė: 
„Dangaus karalystė kenčia prievartą ir smarkieji ją sau 
gauna“ (Mat. 11, 12). Drąsai pakelti primena dangaus 
linksmybes: „Šio laiko kentėjimai negali lygintis su būsi- 
mąja garbe“ (Rom. 8, 18). Kaip parašyta: ko akis ne- 
regėjo, nei ausis negirdėjo, nei į žmogaus širdį neįėjo, 
Dievas prirengė tiems, kurie jį myli“ (I Kor. 2, 9). 

Jei ne meilė, kad bent bausmės baimė suturėtų 
žmogų ant krašto prapulties, kurion jį geiduliai stumia, 
Kristus retkarčiais primena ir pragarą, kur „bus verksmo 
ir dantų griežimo“ (Mat. 8, 12). Kadangi be Dievo pa- 
galbos silpnas žmogus nieko negali padaryti, Kristus lie- 
pia eiti šv. Sakramentų, Dievo malonės šaltinių; sustip- 
rintas kiekvienas gali pasakyti: „Aš visa galiu Tame, kurs 
mane stiprina“ (Pil. 4, 13). Galop ragina maldauti Die- 
vą pagalbos: „Tėve mūsų, kursai esi danguje... Atleisk 
mums mūsų kaltes... Gelbėk mus nuo pikta...“ 

* i * 

Toksai, Mieli Klausytojai, Kristaus tikėjimo ir dorovės 
mokslas. Senovės išminčius Archimedas žadėdavęs, jei 
gausiąs kur atsispirti, pajudinti žemę. Ką veltui svajojo 
mokslinčius, tai padarė Kristus; Jis nuostabiu, visai nau- 
ju, niekur negirdėtų savo mokslu sujudino visą pasaulį ir 
atnaujino žemės veidą. Kristus, anot žydų, „dailidės sū- 
nus“, niekur neišėjęs jokių mokslų, per tris dešimtis metų gy- 
venęs niekam nežinomas Nazarete, taip mokė, kad „minios 
stebėjosi jo mokslu, nes jis juos mokė, kaip tas, kuris 
turi valdžios ir ne kaip Rašto žinovai ir parisiejai“. 

Stebėjosi ir stebisi Jo mokslo kilnumu ir gražumu 
ne tik minios, bet ir mokyčiausi visų amžių žmonės. 
Mes, šiandien trumpai peržiūrėję Kristaus mokslą, ne- 
klauskime, kaip žydai: „Iš kur šitam tokia išmintis?“ 
(Mat. 13, 54), nes žinome, kad Jame „yra paslėpti visi 
išminties ir žinojimo turtai“ (Kol. 2, 3). Užtat širdies 
gilumoje tarkime su Apaštalais: Viešpatie, nors mums 
kartais atrodo kietas, nemalonus sugedusiems mūsų pa- 
linkimams Tavo „mokslas“, tačiau, Tu turi amžinojo gy- 
venimo žodžius. Mes įtikėjome ir žinome, kad Tu Kris- 
tus, Dievo Sūnus“ (Jon. 6, 69). Amen. 


Kristaus stebūklai. 


„Tikiu... į Jėzų Kristų, mūsų Vieš- 
patį“. V E 

Gražiai pakalbėti dar nedidelis dalykas; bet daryti 
nepaprastus daiktus — tai tikra didybė; kilnūs žodžiai 
ir dideli darbai — tikra žmogaus vertė; jie vieni antrus 
papildo; žodžius tvirtina darbai; žodžiai darbus aiškina; 
gražūs žodžiai ir darbai < tai gyvenimo turtas, tai tarsi 
dvejopas žiedas, kurs iš vienos šaknies dygsta; užtat ir 
B Kristų Evangelija sako: „Jėzus darė ir mokė“ (Ap. 
= 15 7 

Jis ne tik skelbė gražų, naują, niekur negirdėtą 
mokslą, kuriuo „minios stebėjosi“, bet ir darė nepapras- 
tus dalykus — „perėjo, geradarydamas“ (Ap. D. 10, 38); 
Kristus mokė „kaip tas, kurs turi valdžios, ir ne kaip 
Rašto žinovai ir parisiejai“ (Mat. 7, 28), ir darė stebuk- 
lus. Šiandien pažiūrėkime, I kokius stebuklus darė Kris- 
tus ir II kaip jie buvo reikalingi liudyti, kad Kristus yra 
Dievo Sūnus, mūsų Viešpats. 


I. Šv. Jonas, aprašęs Kristaus gyvenimą, taip bai- 
gia savo Evangeliją: „Yra dar daug ir kitų dalykų, kuriuos 
Jėzus padarė; jei kiekvienas iš jų būtų atskirai sura- 
šytas, tai manau, kad ir visas pasaulis negalėtų sutal- 
pinti knygų, kurios reiktų parašyti“ (Jon. 21, 25). Bet 
ir tai skaitant, kas Apaštalų surašyta Evangelijose, ypač 
akysna puola Kristaus stebuklai; beveik nėra ten pusla- 
pio, kurs neaprašytų kokio nors stebuklo, Kristaus pa- 
daryto. Juk visas Jo gyvenimas ant žemės nuo gimimo 
lig įžengimo dangun — buvo viena stebuklų eilė. Ne 
veltui anų laikų istorikas žydas apie Jėzų Kristų rašo: 

„Buvo išmintingas žmogus, jei žmogum jis pavadinti 
galima; nes buvo stebuklingų dalykų vykdytojas“ (Juo- 
zapas Flavius). 

Ką tik gema Kristus Betliejaus kūtelėje, Angelai 
skelbia pasauliui jo gimimą, linksmai giedodami: „Garbė 
Dievui aukštybėje ir ramybė žemėje geros valios žmo- 

nėms“... (Luk. 2, 14). Nuostabi žvaigždė veda iš Rytų 
krašto išminčius į Betliejų ir sustoja „viršuje vietos, ka- 
me buvo vaikelis“ (Mat. 2, 9). Dar 12 metų būdamas, 
stebina savo išmintimi kunigus ir Rašto mokytojus (Luk. 
2, 47). Ką besakyti apie viešą Kristaus gyvenimą? Ga- 
liliejos Kanoje paverčia jis vandenį vynu (Jon. 2); tyre 
penkiais duonos kepalėliais ir dviem žuvim privalgydina 
žmonių apie penkis tūkstančius, ir lieka dar dvylika pin- 
tinių trupinių (Jon. 6); Jis vaikšto virš jūros vandenų ir 
vienu rankos mostelėjimu nutildo audrą ir sukilusias 
bangas (Mat. +7). 

Vien žodžiais, be nieko gydo įvairių įvairiausias li- 
gas. Visi stebėjosi, sakydami: „Didis pranašas kilo mū- 
sų tarpe ir Dievas aplankė savo tautą“. Visa tai pra- 
nešė Jonui Krikštytojui, buvusiam kalėjime, jo mokiniai. 
Sv. Jonas, išgirdęs apie Kristaus stebuklus, nusiuntė du 
savo mokiniu paklaustų jį: „Ar tu esi tas, kurs turi ateiti, 
ar mes kito laukiame“? Cia pat prie jų Kristus pagydė 
daugelį nuo ligų ir atsakydamas jiems tarė: „Nuėję, pa- 
sakykite Jonui, ką esate girdėję ir matę: Akli regi, raiši 
vaikščioja, raupsuoti pagydomi, kurtiniai girdi, numi- 
rėliai keliasi, beturčiams skėlbiama Evangelija“ (Luk. 7, 
22). 

Kristus taria raupsuotajam: „Noriu, būk nesuteptas. 
Ir tuojau jis pagijo iš savo raupsų“ (Mat. 8, 3). Sako 
stabu ištiktajam: „Kelkis, imk savo guolį ir eik į savo 
namus“. Ir tuojau atsikėlė ir, pasiėmęs guolį, nuėjo visų 
akivaizdoje taip, kad visi stebėjosi ir garbino Dievą, sa- 
kydami: „Niekuomet mes nesame matę nieko panašaus“ 
(Mor. 2, 9—12). Šimtininkui, prašančiam išgydyti tarną, 
gulintį namie, tarė Jėzus: „Eik ir tebūna tau kaip įtikė- - 
jai. Ir tą pačią valandą tarnas pagijo“ (Mat. 8, 13). 
„Nuo amžių negirdėta, kad kas būtų atvėręs aklo gimu- 
sio akis“; o Kristus, pamatęs „žmogų aklą gimusį, spiovė 
žemėn, padarė iš seilių purvo, patepė purvu jo akis ir 
jam tarė: Eik nusiprausk Siloės tvenkinyje... Jis nuėjo, 
nusiprausė ir parėjo regis“ (Jon. 9). 

Tarytum, dar to negana! pati mirtis klauso jo ne- 
tibotos galios, kaipo gyvybės ir mirties Viešpaties. 
Miršta vienturtė Jairo duktė; Jėzus pakviestas — „įėjo, 

kame mergaitė gulėjo. Paėmęs mergaitę už rankos, jis 
jai tarė: Mergaite, sakau tau kelkis! Mergaitė tuojau atsi- 
kėlė ir vaikščiojo... Žmones apėmė didžiausis nustebi- 
mas* (Mor. 5, 42). Eina Kristus į Naimo miestelį; šit 
išneša laidotų numirėlį, vienatinį našlės sūnų; išvydęs ją 
Jėzus, gailestingumo sujaudintas, tarė: Neverk. Jis pri- 
siartino prie neštuvų, pasakė: „Jaunikaiti, sakau tau, kel- 
kis!* Numirėlis atsisėdo ir ėmė kalbėti. O jis atidavė jį 
jo motinai. Visus apėmė baimė ir jie garbino Dievą 
(Luk. 7). (Garsiausias yra Lozoriaus iš mirties prikė- 
limas. 

Jėzus buvo toli nuo Betanijos, kur gyveno Lozo- 
rius su seserimis; išgirdęs apie jo ligą, kviečiamas, kol 
ateina, randa Lozorių jau palaidotą, net pakvipusį „gu- 
lintį keturias dienas“ kape; Kristus nuėjo pas kapą ir 
sušuko garsiu balsu: „Lozoriau, išeik laukan. Numirėlis 
tuojau išėjo surištomis raisčiais kojomis ir rankomis“. 
Cia pat stovi ne tik Betanijos gyventojai, kurie Lozorių 
buvo palaidoję, ne tik „daugelis žydų, kurie buvo atėję 
pas Mariją ir Mortą ir buvo matę, ką Jėzus padarė, įti-- 
kėjo į jį“, bet ir parisiejai, suerzinti šituo stebuklu — 
„Surinko tarybą ir kalbėjo: Ką darysime, kadangi tas 
žmogus daro daug stebuklų? jei paliksime jį taip, visi 
į jį įtikės“ (Jon. 11). 

„Yra dar daug ir kitų dalykų, kuriuos Jėzus pada- 
rė“. Begalo daug jų surašė Apaštalai, kaip patys sa- 
kosi: „Kas buvo nuo pat pradžios, ką girdėjome, ką sa- 
vo akimis matėme, į ką įsižiūrėjome ir ką mūsų rankos 
čiupinėjo... tai skelbiame jums“ (I Jon. 1, 1—3). Matė 
Kristaus stebuklus ne tik Apaštalai, bet ir žmonių mi- 
nios; net parisiejai, Kristaus priešininkai, nedrįsta Jo ste- 
buklų ginčyti; tik jie teiraujasi: Kaip čia padarius? Kris- 
tus daro daug stebuklų; jei taip jį paliksime, visi įtikės 
į jį, Negalėdami paneigti taip aiškių stebūklų, kad net 
velniai klausė Kristaus, skiria juos piktosios dvasios ga- 
liai, minioms sakydami: „Jis išvaro velnius ne kitaip, 
kaip tik per velnių kunigaikštį Beelzebubą“ (Mat. 12, 24). 

Bet veltui! Jėzus darė stebuklus ne kokia ten pa- 
šaline jėga, tik, anot Evangelijos, išėjusia iš jo galybe 
(Mor. 5, 30). Kai pranašas Elijas prikėlė iš mirties 

Sareptos našlės vaiką, jis šaukėsi Dievo: „Viešpatie, ma- 
no Dieve! tesugrįžta, meldžiu, to kūdikio siela į jo kūną. 
Išklausė Dievas, — sako Šventasis Raštas, — Elijo balso, 
ir sugrįžo kūdikio siela į jį, ir jis atgijo“ (Ill Kar. 17, 
22). Kai Kristaus apaštalai daro stebuklus, klausykite, 
ką jie patys nustebusiems žmonėms sako: „Izraėlio vy- 
rai, kam stebitės tuo dalyku, ar ko žiūrite į mus, lyg 
kad mes savo galybe, ar valdžia būtumėm padarę... Die- 
vas pagarbino savo Sūnų Jėzų“ (Ap. D. 3, 12). 

Taip darė stebuklus Pranašai ir Kristaus mokiniai: 
ne savo galia, bet iš aukšto duota valdžia. Kitaip elgėsi 
pats Kristus; jis savo galia viską darė: „Noriu, būk ne- 
suteptas. Kelkis, imk savo guolį ir eik į savo namus. 
Regėk, tavo tikėjimas išgelbėjo tave (Luk. 18, 41). Mer- 
gaite, sakau tau, kelkis. Jaunikaiti, tau sakau, kelkis; Lo- 
zoriau, išeik laukan iš kapo... Taip ir pasidaro: „Akli regi, 
raiši vaikščioja, raupsuoti pagydomi, kurtiniai girdi, nu- 
mirėliai keliasi“... Iš tikrųjų, negalima Kristui nepripa- 
žinti bendros galios su visagaliu dangaus ir žemės Šu- 
"tvėrėju, kurs, pasak Psalmės: „tarė ir įvyko“ (Ps. 148, 5). 

Ką besakyti apie stebuklus, įvykusius prie Kristaus 
mirties? Žemė sudrebėjo ir uolos skilo, ir kapai atsidarė 
ir daug kūnų... atsikėlė iš numirusių... Visa tai liudija Jo 
dievystę. Išpažino tai net pagonys — kariai, kurie sergė- 
dami Jėzų, pamatę žemės drebėjimą ir tai, kas darėsi, 
labai nusigando ir sakė: „Tikrai šitas buvo Dievo Sū- 
nus“ (Mat. 27, 54). Ką bemanyti apie vienatinį pasaulyje 
atsitikimą, Kristaus paties iš mirties atsikėlimą? Nebe kitus 
nabašninkus, bet pats prisikelia iš numirusių ir, apsireiš- 
kęs Tomui, taria: „Įdėk čia savo pirštą, matyk mano ran- 
kas, ištiesk savo ranką ir įdėk į mano šoną ir nebūk 
netikėlis, bet tikintis“. Juk nebelieka kitos minties, kaip 
Tomo išpažinimas: „Mano Viešpats ir mano Dievas“ 
(Jon. 20, 27). 


II. „Jėzus padarė savo mokinių akivaizdoje dar 
daug kitų stebuklų, kurie neparašyti šitoje knygoje, — 
sako šv. Jonas Evangelijoje. — Tai gi parašyta, kad ti- 
kėtumėt, jog Jėzus yra Kristus, Dievo Sūnus, ir kad ti- 
kėdami turėtumėt jo vardu amžinąjį gyvenimą“ (20, 30), 

Dievo Sūnus „atėjo ieškoti ir gelbėti, kas buvo pražu- 
vę“ (Luk. 19, 10). Kadangi „visi nusidėjo“ (Rom. 3, 23), 
visi buvo prapuolę, Jėzus „nori, kad visi žmonės būtų 
išganyti ir pasiektų tiesos pažinimą“ (Tim. 2, 4). Moky- 
damas, pats perėjęs Zydų žemę, savo mokiniams sako: 
„Eidami į visą pasaulį, skelbkite Evangeliją visam su- 
tvėrimui. Kas tikės ir bus pakrikštytas, tas bus išga- 
nytas; kas gi netikės, bus pasmerktas“ (Mork. 16, 16). 

Bet kaip atversti per Evangeliją visas pasaulis, jei 
Tas, Kurs nori padaryti, nepatvirtins savo iš dangaus 
pasiuntinystės, jei nepasirodys, esąs Dievas? O kaip aiškiau 
parodys savo dievystę, jei ne stebuklais, kuriuos tik Die- 
vas tegali daryti? Kas, sutvėręs žmogų, „įkvėpė į jo vei- 
dą gyvybės kvapą, ir žmogus pasidarė gyva esybe“ 
(Gim. 2, 7), tik tas tegali numirusiam žmogui tarti: „Mer- 
gaite, sakau tau kelkis! Mergaitė tuojau atsikėlė ir vaiks 
ščiojo“; — „Jaunikaiti, sakau tau, kelkis! Numirėlis atsi: 
sėdo, ir ėmė kalbėti“. — „Lozoriau, išeik laukan (iš 
kapo); Numirėlis tuojau išėjo surištomis raiščiais ko- 
jomis ir rankomis“. 

Kristus nekartą nurodė į stebuklus, kaip sąvo die- 
vystės įrodymą. „Jei jūs nematote ženklų ir stebuklų, * 
jūs netikite“ (Jon. 4, 48). „Patys darbai, kuriuos aš da- 
rai, liudija apie mane, kad mane yra siuntęs Tėvas“ 
(Jon. 5, 36). „Jei aš nedarau savo Tėvo darbų, netikėki- 
te. Jei nenorite manim tikėti, tai tikėkite darbams, kad 
pažintumėt ir įsitikintumėt, kad Tėvas yra manyje ir aš 
Tėvuje“ (Jon. 10, 37). „Mano Tėvas veikia iki šiolei ir 
aš veikiu... Ką tas daro, tai taip pat daro ir Sūnus... 
Nes, kaip Tėvas prikelia numirusius ir atgaivina, taip ir 
Sūnus atgaivina, ką nori.. Kad visi gerbtų Sūnų, kaip 
gerbia Tėvą“ (Jon. 5, 17—23). „Dėja tau, Korozaime, 
dėja tau, Betsaida; nes jei Tyreir Sidone būtų įvykę ste- 
buklai, kurie padaryta jumyse, jie seniai būtų darę atgai- 
14 ašutinėje ir pelenuose“ (Mat. 11, 21). 

iūrėdamos į Kristaus stebuklus, minios stebėjosi: 
„Jis tikrai tas Pranašas, kurs turi ateiti į pasaulį“ (Jon. 
6, 14). „Didis Pranašas kilo mūsų tarpe ir Dievas ap- 
lankė savo tautą“ (Luk. 7, 16). „Jei jis nebūtų iš Die- 
vo, nieko nebūtų galėjęs padaryti“ (Jon. 0, 33). „Ra- 

bbi, mes žinome, kad tu atėjai nuo Dievo, kaipo moky- 
tojas, nes niekas negalėtų daryti tų stebuklų, kuriuos 
tu darai“ (Jon. 3, 2). „Ir jo mokiniai tikėjo į jį“ tik dėka 
Jėzaus stebuklams, kad jiems „apreiškė savo garbę“ (Jon. 
2, 11). Apaštalai, ir kitiems įrodinėdami Kristaus dievys- 
tę, skubinosi rodyti Kristaus stebuklus, kuriais patvirti- 
no Dievas jo pasiuntinystę. „Izraelio žmonės, pasiklau- 
sykite šitų žodžių: Jėzus Nazarėnas, buvo žmogus, jums 
Dievo paliudytas galingais darbais, stebuklais ir ženk- 
lais, kuriuos, kaip jūs patys žinote, Dievas yra per Jį pa- 
daręs jūsų tarpe. Jį... jūs prikalėte neteisiųjų rankomis ant 
kryžiaus ir nužudėte. Dievas Jį prikėlė... Tegul žino visi 
Izraėlio namai, kad Dievas Jį padarė ir Viešpačiu“ (Ap. 
D. 2, 22—36). 

Niekas negalėjo aiškiau įrodyti Kristaus dievystės, 
kaip stebuklai. Pranašystės, parisiejų savaip aiškinamos, 
liepė laukti Mesijo, kaip galingo ir narsaus žemės kara- 
liaus, kurs išvaduosiąs juos iš Romėnų vergovės; Kri- 
stus ramus ir nuolankios širdies, neturįs „kur galvos 
priglausti“ (ILuk. 0, 58), liepiąs atiduoti kas „ciesoriaus 
ciesoriuį“ (Mat. 22, 20) tampa užsigavimo akmuo, papikti- 
nimo uola (I Petr. 2, 8) ir ženklas kuriam prieštaravo (Luk. 
2, 34). Užtat, kai begalo gražiai mokė ir darė stebuklus, 
vieni klausė savęs: „Iš kur šitam tokia išmintis ir ste- 
buklai? Ar gi šitas ne dailidės sūnus? Ar jo motina ne- 
sivadina Marija?... ir jie piktinosi juo“ (Mat. 13, 55); kiti 
svyruodami, nekantriai klausė Jo paties: „Iki kolei tu lai- 
kysi mus netikrybėje? Jei tu Kristus, pasisakyk mums 
atvirai“; o kai „Jėzus jiems atsakė: Aš jums sakau, tik 
jūs netikite... Aš ir Tėvas esame vienas, žydai pasiėmė 
akmenų, kad Jį užmuštų“ (Jon. 10, 24—31), nes manė 
Ji piktažodžiaujant, kad, būdamas žmogus, pats iš savęs 
darąs Dievą. 

Iš tikrųjų, kas geriau galėjo parodyti anų laikų 
žmonėms, Kristų esant Dievą? kas juos galėjo sekmin- 
giau įtikinti Jėzaus mokslo teisingumu? Protas, rodąs Jo 
kilnumą, gilumą, gražumą, galėjo rodyti Jo dieviškumą, 
bet ne parisiejams ir pagonams. Jie, kaip sako šv. Po- 
vilas: „pamainė nemirtingojo Dievo garbę žmogaus net 
paukščių, keturkojų ir slankiojančių gyvių paveikslo 

panašumu... Kurie pamainė Dievo tiesą melu, garbino ir 
tarnavo velyk sutvėrimui, kaip Sutvėrėjui... Todėl Dievas 
padavė juos begėdiškiems geiduliams“ (Rom. 1, 23 —26). 
Kaip, sakau, įtikinti žmones, sugedusius iki kaulų smė- 
genų, kad priimtų Evangeliją, taip nepalankią žmogaus 
geiduliams? Ji vien dėl to, kad taip kilni, priešinga tų 
laikų supratimams, buvo apšaukta „paikybė“ (I Kor. 
1, 18). Kaip tokius, permirkusius nedorybėmis, atversti, 
pataisyti? Kaip, anot Apaštalo betariant: „išganyti skel- 
bimo paikybe tuos, kurie tiki“ (I Kor. 1, 21)? Tik tą 
mokslą patvirtinant stebuklais, aiškiais įrodymais, kad 
Dievas „įsikūnijo ir gyvena tarp mūsų“ (Jon. 1, 14). 
Užtat ir sako vienas Šventasis: Jei pasaulis bitų įtikėjęs 
be stebuklų, tas įvykis būtų didžiausias stebuklas. 


* 
* * 


Klausytojai! Nepaneigiami Kristaus stebuklai, kuriuos 
Jis darė savo dievystei patvirtinti. Jie buvo daromi aki- 
vaizdoje ne tik Apaštalų, Kristaus mokinių, bet ir di- 
džiausių Jo priešininkų, parisiejų ir Rašto mokytojų. 
Svarbiausias jų liudytojas yra patsai Kristus, begalo 
šventas, nuo kurio neteisybės ir šešėlis taip tolimas, 
kaip dangus nuo žemės. „Darbai, kuriuos aš darau... 
liudija apie mane... Aš ir Tėvas esame vienas“. Jėzų pri- 
pažino visagaliu Dievu aklos gamtos jėgos, jūros ir 
audros, ligos, gyvybė ir mirtis, klausydamos Jo paliepi- 
mų. Ir mes, protingi žmonės, atmetę visokį abejojimą, 
gera valia garbinkime Kristų, kaipo Dievą, ir tikėjimu 
išpažinkime: „Tu Kristus, Dievo Sūnus“ (Jon. 6, 70). 
„Mano Viešpats ir mano Dievas“. — „Tikiu... į Jėzų 
Kristų, mūsų Viešpatį“. Amen. 


Kristaus Asmuo. 


„Tikiu... į Jėzų Kristų, mūsų Viešpatį“. 


Siuo laiku pasirodė... žmogus, vardu Jėzus Kristus, 
turįs didžią galybę. Zmonės jį laiko šventu pranašu, jo 
gi mokiniai — Dievo Sūnumi. Jis numirėlius prikelia ir 
išgydo sergančius. Ant pažiūros tas žmogus augšto ūgio. 
Kas į jį pažiūri, turi jį mylėti ir jo bijoti. Jo akys žyd- 
riai šviesios. Ilgi plaukai; jų varsa, kaip miškinio nubren- 
dusio riešuto, mažne iki ausų, žemiau geltonesni, garbi- 
niuoti, ant pečių išsisklaidę, ir per galvos vidurį sklaistė. 
Kakta daili, šviesi, be rūkšlių, be jokios kaltybės. Skruo- 
stai kiek raudoni. Nosies ir lūpų niekas negali peikti, 
Barzda tanki, graži, už plaukus šviesesnė, dvišaka. Pa- 
žvelgimas status. Kalba nedaug, balsą turi minkštą. Suba- 
rime rūstus, pamokyme meilus, linksmas, bet rimtas. Nie- 
kas jo nematė juokiantis, bet dažnai verkė. Rankos švel- 
nios. Tarp žmonių jis yra gražiausias. 

Taip aprašė Kristų senatui Sentulius, Romos valdi- 
ninkas žydų žemėje. Teisingai galime taikinti Jam psalmi- 
ninko žodžius: „Išvaizda tu dailesnis už žmonių vaikus; 
apteko malonumu tavo lūpos dėl to, kad Dievas palaimi- 
no tave per amžius „(44, 3). Bet asmens gražumas ne 
tiek nuo išvaizdos pareina, kiek nuo būdo. Mes jau per- 
žiūrėjome Kristaus stebuklus, girdėjome šventą Jo moks- 
lą, kuriuo visi stebėjos ir tebesistebi; šiandien meskime 
dar akį ant dieviško Asmens; pažvelkime į Jo būdą, to- 
bulybę, šventumą, kaip tai paduoda šv. Evangelijos; tu- 
rėsime išpažinti, kad tai „buvo Jėzus žmogus išmintingas, 
jei žmogum jį pavadinti galima“. Klausykite! 

I. Nežinau, ar kuomet nors surinkote vienon vie- 
ton visas Jėzaus Kristaus būdo savybes, kaip jas aprašo 
šv. Evangelija. Turiu pasakyti, kad skaitant Evangelijas, 
akyse stojasi aiškus, nors ir bendrais bruožais nupieštas, 
Jėzaus Kristaus paveikslas, už kurį originališkesnio nie- 

kur nerasime; jis taip skaistus, taip pilnas, kad atvaizduo- 
ja mums tą gražų, gyvą idealų asmenį. Visos dorybės Jame 
taip pilnos, kad, viename Asmenyje surinktos, daro Kris- 
tų šventumo, tobulybės pavyzdžiu, kurio niekas iš žmo- 
nių nėra pasiekęs. Jis rimtas, be palyginimo kilnesnis už 
visus tuos, kurie prieš jį gyveno, kurie tuokart buvo, vir- 
šijąs visų laikų ir tautų supratimą apie dorovę. 

Jei norite įsitikinti, paklauskite savęs, kas buvo di- 
džiausias Sventasis ant žemės? Prisiminkite sau senovės 
ir paskesniųjų laikų Sventuosius: Sv. Petrą, Povilą, Au- 
gustiną, Pranciškų Ksaverą, Vincentą iš Paulio, Tomą Ak- 
vinietį, Kazimierą, Stanislovą Kostką ir kitus... Palyginę 
vienus su kitais, negalėsite nuspręsti, kurs iš jų buvo 
šventesnis. Iš tikrųjų, kas pasakys, katras katrą viršija 
šventumu, ar šv. Petras, Apaštalų Kunigaikštis, ar šv. Po- 
vilas, tautų Apaštalas? ar šv. Pranciškus Ksaveras, ar šv. 
Vincentas iš Paulio? ar šv. Augustinas, ar šv. Tomas? 
ar šv. Kazimieras, ar Stanislovas Kostka?... Palyginti juos 
galite, bet aiškiai nutarti, kurs jų visų švenčiausias—ne- 
galima. 
Yra vienok vienas vardas, kurio nė su vienu Šven- 
tuoju sulyginti negalima, kurs aiškiai šventesnis už vi- 
sus Šventuosius. Tai mūsų Viešpats, Jėzus Kristus! „Jis—, 
anot Apaštalo, — esme būdamas... lygus Dievui, bet Jis 
pats save ištuštino, prisiimdainas tarno pavidalą, pasida- 
rė panašus į žmones ir išviršine išvaizda rastas, kaip 
žmogus; Jis pats save pasižemino, pasidaręs paklusnus 
iki mirčiai, mirčiai gi kryžiaus. Todėl ir Dievas išaukšti- 
no Jį ir dovanojo Jam vardą, viršesnį už visus vardus, 
kad Jėzaus vardan priklauptų visoks kelis danguje, že- 
mėje ir po žeme, ir kad kiekvienas liežuvis išpažintų, jog 
Viešpats Jėzus Kristus yra Dievo Tėvo garbėj“ (Pil. 2, 
7— 11). Gana paminėti Jėzaus Vardas, prieš Jį temsta vi- 
sų Sventųjų vardai. Šventieji tik žmonės, o Kristus Die- 
vas ir žmogus, vienaitis Dievo Sūnus. 

Nerasite Šventojo, kurs nebūtų padaręs vienos, an- 
tros nuodėmės, kurs nebūtų turėjęs kokios nors ydos. 
Nėra žmonių tarpe neribotos tobulybės. Kas žmonių tu- 
ri dorybę be ydos, nekaltybę be sutepties, gražybę be 
dėmės? Kur rasime tikrame saike sujungtą išmintį su uo- 

lumu, teisybę su gailestingumu, galybę su nuolaidumu, 
meilę su protu? Kas dar ypatinga: Kur dorybė be kovų, 
šventumas be prievartos? Juk ir Evangelija sako: „Nuo 
Jono Krikštytojo dienų dangaus karalystė kenčia prievar- 
tą ir smarkieji ją gauna“ (Mat. 11, 12). 

„ Kristus atsižymėjo tokiu kilnumu, kad galėjo drą- 
siai klausti savo didžiausių priešininkų, parisiejų: „Kas iš 
jūsų gali parodyti manyje nuodėmę?“ (Jon. 8, 46.) Judas 
-išdavėjas turėjo prisipažinti:  „Nusidėjau, išduodamas 
nekaltą kraują“ (Mat. 27, 4). Teisme, nežiūrint neteisingų 
liudijimų, teisėjas-pagonas Pilotas penkis kartus išpažino 
Jėzų nekaltą esant: „Atvedėte man šį žmogų, būk jis ke- 
liąs maištą tautoje, ir štai aš, klausinėdamas jūsų akivaizdo- 
je neradau tame žmoguje nė vienos tų kaltybių, dėl kurių 
jį skundžiate; taip-pat ir Erodas, nes buvau nusiuntęs jus 
pas jį; ir štai nieko nepadaryta“ (Luk. 23, 14) „Aš 
nerandu jame jokios kaltės“ (Jon. 18, 38). 

Kristus nebuvo toksai Šventasis, koks jau matyta, 
apie kokį bent svajota; kai tik Jis pasirodė pasauliui, tuojau 
perviršijo visus žmonių samprotavimus apie tobulybę. 
Vienas Sventasis atsižymėjo labiau nusižeminimu, kitas 
gailestingumu, trečias tomis ar kitomis dorybėmis. Kris- 
taus asmenyje veliui ieškotumėm tokio laipsniavimo, jame 
apsireiškė visos dorybės pilniausiame saike, tyriausiame 
vaizde. 

“ Minėtina, kad tarp Kristaus dorybių viešpatauja pil- 
na lygsvara: Jis teisingas be žiaurumo, malonus be silp- 
nybės, ramus be baimės, nusižeminęs be pasižeminimo 
savęs, kuklus, be lipšnumo, subarąs be rūstybės. Kristus 
yra tobuliausias pavyzdys šventumo, kuriame gryna do- 
rybė aukščiausiame laipsnyje be jokio trūkumo. 

Jis, tarytum šviesa, kuri „šviečia tamsybėje ir tam- 
sybė jos neapėmė“ (Jon. 1, 5). Jis tai šviesi saulė, kuri 
savo skaistumu viršija visas žvaigždes, mirguojančias 
nakčia; kuri, parvėrusi tamsius debesius, žėri po visą pa- 
saulį nesuskaitomais skaisčiais spinduliais. Bet, ką sakau, 
saulė? Juk saulė sutvertas daiktas, o Kristaus tobūlybė 
— nesutverta, dieviška. Jis yra tikroji šviesa, kuri apšvie- 
čia kiekvieną žmogų, ateinantį į šį pasaulį“ (Jon. 1, 9). 
Jis yra Viešpats ir mūsų Dievas. 

Nors taip aukštas Kristaus šventumas, tačiau žmo- 
nėms prieinamas. Jėzus stačiai sako: „Mokykitės iš ma- 
nęs, nes aš romus ir nuolankios širdies“ (Mat. 11, 
29). Kaip saulė kreipia į save visas gėlės, taip Kristaus 
šventumas traukte traukia į save žmones ir gimdo nesu- 
skaitomus sekėjus, Kiek Sventųjų danguje, kiek ant žę- 
mės teisingų žmonių, tiek Kristaus sekėjų. „Būkite ma- 
no sekėjai, — šaukia visiems krikščionims Jėzaus Apaš- 
talas, — kaip ir aš Kristaus“ (I Kor. 4, 16). Sekti Kristų 
tai net tikrų krikščionių priedermė. „Daviau jums pavyz- 
dį, kad kaip aš jums padariau, taip ir jūs darytumėte“ 
(Jon. 13, 15), pasakė ant visados Išganytojas savo sekė- 
jams. 

„Jokis išminčius, — sako netikėlis Voltaire, — ne. 
turėjo jokios įtakos papročiams net tos pačios gatvės, ku- 
riose gyveno: Jėzus gi Kristus padarė įtaka visam pa- 
sauliui“. Viskas atsimainė, viskas tapo krikščioniška. Jo 
pavyzdys nuo devyniolikos amžių nepaliauja gimdęs įvai- 
rių-įvairiausių dorybių. Nekartą tarp žmonių esti, kad mo- 
kinys viršija savo mokytoją; Jėzus, visų sekamas, „pra- 
noksta visus savo mokinius. Jis vienas, žiūrėdamas į mi- 
lijonus Šventųjų danguje ir teisingųjų ant žemės, į vi- 
sus išminčius, didvyrius, kuriuos kuomet nors pagimdė 
krikščionystė, atsispindįs juose, kaip saulė savo spin- 
duliuose, teisingai gali pasakyti: „Mokinys nestovi aukš- 
čiau "i savo mokytoją, nė tarnas už savo valdovą“ (Mat. 

10, 24 


II. Štai bendri dieviškojo Jėzaus šventumo bruožai. 
Gal norite pažvelgti dar į smulkmenas? Bet ar galėsiu 
apsakyti visas Dievo-Žmogaus dorybes, kaip sako šv. Po- 
vilas. „neištiriamus Kristaus turtus“ (Ep. 3, 8). Reikėtų 
„ perskaityti jums ištisai visas Evangelijas. Gana bus pa- 
sakius, kad Kristus laikydavosi visų tikybos įsakymų, 
dažnai melsdavos per visą naktį Dievui, savo Tėvui; sau- 
godavos žmonių garbės; buvo pilnas meilumo ir gerumo; 
su nieku nesiginčydavo ir smarkiai nesušukdavo; nieko 
nesibodėdavo; mažus vaikus . prisileisdavo, imdavo juos 
ant savo rankų ir laimindavo; kantriai kentėdavo žmonių 
silpnybes; kantrus buvo visokiuose nepatogumuose ir. 

varguose; buvo jautrųs ir pilnas pasigailėjimo pavargė- 
liams; gera širdimi, maloniai priimdavo nusidėjėlius, no- 
rinčius pasitaisyti; tik sukietėjusius nedorybėje, ypač to- 
kius, kurie perdaug norėdavo pasirodyti maldingais, pa- 
risiejus smarkiais žodžiais pabausdavo... 

Kur čia viską suskaitysi? Gana paminėjus, kad Kri- 
staus gyvenimas — tai visų dorybių pavyzdys; ir nežinai 
žmogus, kuria labiau stebėtis, ar Jo kantrybe, kai siela 
ir kūnas skausmų prislėgti, ar nusižeminimu prieš savo 
priešininkus, ar meile žmonių?... Nors visos Jo dorybės 
švietė aiškiais spinduliais, tačiau begalinis gerumas dau- 
giausiai traukė į Jėzų. Meilė, pagaliau tai visų dorybių 
motina. Visas jo gyvenimas tai nepertraukta eilė meilės 
darbų kūnui ir sielai. Žiūrėkite: jis alkanus valgydina, pats 
valgo su nusidėjėliais, atleidžia jiems nuodėmes, sėdas 
už parisiejų stalo, eina vestuvėsna, kalbasi su Samariete, 
verkia su nelaiminga Betanijos šeimyna, prikelia numiru- 
sius... Kiekvienas galėjo prisiartinti prie Jo, tikras karštos 
Jo meilės, palaiminimo. Jis tikrai galėjo sakytis: „Visiems 
visa pasidariau, kad visus išgelbėčiau“ (I Kor. 18, 22). 

Jis visų gailisi, todėl „perėjo, geradarydamas ir 
gydydamas visus“ (Ap. D. 10, 38). Kiekvienas žmogaus 
skausmas balsiu aidu atsiliepdavo jautrioje Kristaus šir- 
dyje: „Viešpatie! jei nori, gali mane padaryti nesuteptą“, 
—šaukias raupsuotas, — ir Jėzus ištiesęs ranką, palietė 
jį ir tarė: noriu, būk nesuteptas. Ir tuojau jis pagijo iš 
savo raupsų“ (Mat. 8, 3). Aklas elgėta, šaly kelio sėdįs, 
sužinojęs, kad Kristus praeina, maldauja: „Dovido, Sū- 
nau Jėzau, pasigailėk manęs... Jėzus sustojęs liepė atves- 
ti jį pas save; kuomet jis buvo prisiartinęs, paklausė jį, 
tardamas: Ko nori, kad tau padaryčiau? Jis atsakė: Vieš- 
patie,* kad regėčiau! Jėzus jam tarė: Regėk, tavo tikėjimas 
išgelbėjo tave“ (Luk. 18, 35 — 42). Ir taip toliau, be skai- 
čiaus daro stebuklų, nes „Dievas yra meilė“ (Jon. 4, 8). 

Išvydęs muitininką, įlipusį medin, kur turėjo praeiti, 
kad geriau per minią pamatytų Jį, nes buvo mažo ūgio, 
Kristus tarė: „Zakajau, lipk skubiai žemyn, nes man rei- 
kia šiandien pabūti tavo namuose“. „Visi murmėjo ir 
sakė, kad jis užėjęs pas nusidėjėlį“; Jėzus jo neniekino. 
Išklausęs graudingo Zakajaus pasižadėjimo: „Viešpatie, 

štai aš duodu pusę savo gėrybių beturčiams, ir jei kuo. 
nuskriaudžiau ką nors, grąžinu keturgubai. Jėzus jam 
tarė: Siandien suteiktas išganymas šitiems namams... nes 
žmogaus Sūnus atėjo ieškoti ir gelbėti, kas buvo pra- 
žuvę (Luk. 19, 6—10). Jėzui atsisėdus už stalo nusi- 
dėjėlio namuose, parisiejai pradėjo prikaišioti Jo moki- 
niams: „Kam jūsų mokytojas valgo su muitininkais ir 
nusidėjėliais?“ Išgirdęs tai Jėzus tarė: „Ne sveikiems 
reikia gydytojo, bet sergantiems... nes aš atėjau ne tei- 
siųjų vadinti, bet nusidėjėlių“ (Mat. 0, 10—12). 
Magdalena, žinoma visiems paleistuvė, parisiejaus 
namuose, parpuolusi, — ėmė laistyti Jo kojas ašaromis, 
šluostė savo galvos plaukais, bučiavo Jo kojas ir tepė 
tepalu; tai regėdamas parisiejus, kurs buvo Jėzų pasi- 
kvietęs, piktinosi; Kristus jos neatstūmė, o suramino ją, 
sakydamas: „Atleidžiama jai daug nuodėmių, nes ji daug 
mylėjo... Tau atleidžiama nuodėmės... Tavo tikėjimas 
išgelbėjo tave, eik ramybėje“ (Luk. 7, 36—50). „Rašto 
žinovai ir parisiejai atvedė pas jį moteriškę, sugautą sve-. 
timoteriaujant... ir jam tarė: Mokytojau, šita moteriškė ką 
tik sugauta svetimoteriaujant; Įstatyme Mozė liepė mums 
tokią užmušti akmenimis; Tu gi ką pasakysi? Jėzus 
jiems tarė: Kas iš jūsų be nuodėmės, tegul pirmas meta 
į ją akmenį... Tai išgirdę, jie vienas po kito ėjo šalin, 
pradedant nuo vyresniųjų: Pasiliko vienas Jėzus ir mo- 
teriškė... Jėzus jai tarė: Moteriške, kame tie, kurie tave 
kaltino? niekas tavęs nepasmerkė? Ji atsakė: Niekas, 
Viešpatie! Tuomet Jėzus jai tarė: Nė aš tavęs nepa- 
smerksiu; eik ir daugiau nebenusidėk“ (Jon. 8, 1—11). 
Kas nejaučia pasibiaurėjimo išdaviku ir nedaro jam prie- 
kaištų akysna? Ne taip pasielgė Kristus. Kada Judas 
atėjo su žydais jo išduotų, prisileido prie savęs tą 
„ niekšą, dar prieteliu pavadino: „Prieteliau, ko atėjai?“ 
(Mat. 26, 50). Davėsi net pabučiuoti save, tik įspėjo: 
„Judai, pabučiavimu tu išduodi žmogaus Sūnų“ (Luk. 
22, 48). Kai senas Katonas, garsus savo teisybe ir iš- 
mintimi, kokio ten driskio buvo užgautas veidan, nuty- 
lėjo; tuo parodė, kad jo tokiu elgesiu negalįs pažeminti 
koks ten mušeika. Panašiame atsitikime kitaip padarė 
Kristus. Teisme tarnas sudavė Jam per veidą; Jėzus ra- 

miai nukentė, tik tarė jam: „Jei aš netiesą kalbėjau, įro- 
dyk, kad tai netiesa; jeigu gi tiesą, kam mane muši?“ 
(Jon. 18, 23). 

„Niekas neturi didesnės meilės kaip tą, kad kas 
guldo savo gyvybę už savo prietelius“ (Jon. 15, 13). 
Kas neatmena kruvinos Kristaus kančios ir mirties ant 
kryžiaus? Jis, baisiausiose kančiose mirdamas, minios | 
išjuokiamas: „Kitus išgelbėjo, save teišgelbi, jei jis Kristus, 
Dievo išrinktasis. Jei tu Dievo Sūnus, nuženk nuo 
kryžiaus... Jis pasitikėjo Dievu, tegul jis dabar jį išliuo- 
suoja, įeituri jame pasimėgimo, nes jis juk sakė: Aš Die- 
vo Sūnus“ (Mat.27,42—44); Jis reikalauja Dievą dovanoti 
savo budeliams-kankintojams; meldžiasi už juos: „Tėve! 
atleisk jiems, nes nežino,ką darą“ (Luk. 23, 34). Dievo 
verti žodžiai! Žmogaus širdis, paplūdusi kraujais, nebūtų 
galėjusi tarti: „Tėve! atleisk jiems, nes nežino, ką darą“. 

* 


* * 

Štai, Mieli Klausytojai, Kristaus asmuo! Nebuvo, 
nėra ir nebus pasaulyje žmogaus, kurio gyvenime tiek 
būtų pasišventimo, meilės. Pats jo būdas, dorybės, to- 
bulybė, šventumas aiškiai rodo, kad tai ne šiaip jau as- 
muo, bet „išmintingas žmogus, jei žmogum jis pava- 
dinti galima, nes buvo stebuklingų dalykų vykdytojas“, 
— kaip sakė anos gadynės istorikas. Ir mūsų laikų 
vienas netikėlis, apmąstęs Kristaus Asmenį, turėjo išpa- 
žinti: „Kur rasi žmogų, fiiosofą, kurs mokėtų dirbti, ken- 
tėti ir mirti be silpnybės ir pasididžiavimo?... Jei So- 
krato gyvenimas ir mirtis yra tilosofo gyvenimas ir mir- 
tis, tai Jėzaus gyvenimas ir mirtis yra Dieva-Žmogio 
gyvenimas ir mirtis“ (Rousseau). 

Mes, peržiūrėję Kristaus gyvenimą, mokslą, darbus, 
būdą, šventumą, pasišventimą, nebeieškokime kitų įro- 
dymų, tik klausykime, ką Jis patsai sakosi: „Jūs tikite į 
Dievą ir į mane tikėkite“ (Jon. 14, 1). „Aš ir Tėvas 
esame vienas“ (Jon. 10, 30). Todėl su Apaštalais išpa- 
žinkime: „Tikiu į Dievą Tėvą Visagalį, dangaus ir žemės 
Sutvėrėją; ir į Jėzų Kristų, vienatinį Jo Sūnų, mūsų Vieš- 
patį; kursai prasidėjo iš Sventosios Dvasios, gimė iš Pa- 
nos Marijos, kentėjo prie Pontijaus Piloto, buvo prikal- 
tas prie kryžiaus, numiręs“... Amen. 


Atpirkimo paslaptis. 


„Tikiu... į Jėzų Kristų, Kursai buvo 
prikaltas prie kryžiaus, numiręs“. 

Kas taria: Dievas, žmogus, tikyba, —- tars daugiau 
paslapčių, negu žodžių, negu raidžių tuose žodžiuose. 
Nors visos tikėjimo paslaptys yra nesuprantamos, tačiau 
protas su kitomis šiaip taip sutinka. Bet kai pasakysi: 
„Dievas tapo žmogum ir mirė ant kryžiaus“, vieni, kaip 
pagonys, tą meilės stebuklą vadina „paikybe“, kiti su 
žydais „papiktinimu“, tik tikintieji ten mato „Dievo ga- 
lybę ir išmintį, nes iš Dievo einanti paikybė yra išmin- 
tingesnė už žmones, ir iš Dievo einanti silpnybė stip- 
resnė už žmones“ (I Kor. 23 — 25). 

Galėjo žmogus paklysti, galėjo sutraukyti ryšius, 
vienijančius jį su Dievu; galėjo save mirtinai sužeisti, — 

bet negalėjo to pats atitaisyti. Taip kiekvienas gali kė- 
- sintis ant savo gyvybės; gali pats save nužudyti; bet 
pats negalės išplėštos sau gyvasties grąžinti? Viršija tai 
žmogaus jėgas! Reiktų čia Visagalio Sutvėrėjo, kad 
įkvėptų atgal gyvybės dvasią į tą dulkių krūvą, kurią 
kūnu vadiname. Žmogų tik Dievas tegali atgaivinti! 

„Mes visi paklydome, kaip avys, (Iz. 53, 6) be pie- 
mens; kiekvienas pasuko į savo kelią“. Buvome atstoję 
nuo Viešpaties, sutepę savyje Dievo paveikslą; dauginda- 
mi gi savo nusidėjimus, kaskart darėmės mažiau verti 
pasigailėjimo, kas syk, rodos, labiau slėgė mus Viešpa- 
ties teisybė; savo pajėgomis negalėjome pakilti. Kas gi 
beliko? Sakykite! Dievo gailestingumas, ar amžina pra- 
pultis?! 

Jei „taip Dievas mylėjo pasaulį, jog davė viengi- 
mį savo Sūnų, kad kiekvienas, kurs į jį tiki, nepražūtų, 
bet turėtų amžinąjį gyvenimą“ (Jon. 3, 16); jei Viešpats, 
„siųsdamas Kristų, norėjo, kad jis būtų „permaldavimas 
už... nuodėmes... viso pasaulio“ (I Jon. 2, 2); jeigu „Kri- 

stus numirė vieną kartą už mūsų nuodėmes, teisus už 
neteisiuosius, kad mus atnašautų Dievui“ (I Petr. 3, 18)— 
argi tiek meilės pasirodys kam „paikybe“, kuri netilpsta 
galvoje, ar „papiktinimu?“ 

Neapsiimu jums išaiškinti tos didžiausios Atpirki- 
mo paslapties, nes tuokart ji nustotų buvusi paslaptis; 
nurodysiu tik, kad kaip kitose, taip ir žmonių Atpirkimo - 
paslaptyje yra I šviesios pusės, kurios sutinka su protu 
ir tūlu būdu nurodo II nesuprantamą „Dievo galybę ir 
Dievo išmintį“. Sunkus tai dalykas; atsidėję klausykite; 
suprasite Apaštalų žodžius: „Kentėjo prie Pontijaus Pi- 
loto, buvo prikaltas prie kryžiaus, numiręs“. 


I. .Neįsileisiu į gilius protavimus ir tolimus išve- 
džiojimus. Stačiai pasakysiu: Visose, nors įvairiausiose 
tikybose randame vieną bendrą dalyką, būtent: kiekviena 
tikyba stengiasi ne tik Dievą garbinti, bet ir permaldau- 
ti; visos tikybos ne tik žydų, bet ir pagonių, laiko žmo- 
nes kaltais Viešpaties akyse; visuotinis yra įsitikinimas 
žmonijos nupuolimu per pirmapradę nuodėmę. Zmogus, 
pradėtas iš suteptos sėklos (Job. 14, 4), žinodamas, 
kad nuodėmėse jį pradėjo motina (Ps. 50, 7), matyda- 
mas vėl visas širdies mintis, visuomet palinkusias į pik- 
tumą (Gim. 6, 5), nuolat jautė Dievo rūstybę, bijojo 
bausmės. Be paliovos galvojo, kaip čia permaldavus už- 
rūstintą Dievą, Jo bausmes atitolinus. Užtat pats save, 
kaipo kaltą, bausdavo, kartais žudydavo savo kūdikius, 
žmogaus kraują Dievui aukodavo, nujausdamas save 
mirties vertu. Kadangi gal drebėjo ranka ir širdis, išlie- 
jant žmogaus kraują, tai žmonių aukas pakeitė artimiau- 
sių sau gyvulių krauju ir savo vietoje aukodavo gal- 
vijus. Visuotinis buvo įsitikinimas, kad tik krauju tegali- 
ma Dievas permaldauti. 

Istorija mums rodo, kad nėra tautos, kuri būtų ap- 
siėjusi be aukų. Atradus Ameriką, visose ten gyve- 
nusiose tautose rastos kruvinos aukos. Vienoj Meksikoje 
dvidešimtį tūkstančių žmonių kasmet žudydavo dievams 
aukoti; gailėdami savųjų, kariaudavo su kaimynais ir, nu- 
veikę juos, imdavo nelaisvius aukoms. Jų kunigas, nu- 
žudęs žmogų paaukotą dievui, greitai perskrosdavo jam 

krūtinę, išimdavo dar plastančią širdį, jos krauju tepdavo 
dievaičio lūpas, tartum jį penėdamas. Kur aukodavo 
galvijus, kaip šviesioje Graikijoj Romoje, ten aukoms 
rinkdavo gražiausius, riebiausius, be jokios ydos; auko- 
jamo galvijo ragus rėdydavo gėlėmis; jį užmušus, kraują 
išpildavo ant aukuro, mėsą valgydavo kunigai ir auko- 
tojai; ant odų, ką tik dievams paaukotų galvijų, kunigai 
kartais miegodavo; kas jiems tada prisisapnuodavo, tai 
laikydavo Dievo valia. 

Senajame Įstatyme Mozės žydams buvo įsakytos 
daugiausia kruvinosios aukos. Buvo daromos aukos už 
nuodėmes ir kaltes atskirų Žmonių ir visos tautos; buvo 
kasdien — rytą, per pietus ir vakarop Avinėlio auka 
Jerozolimos bažnyčioje. Toks buvo Mozės įsakymas; jis 
pats, Dievo vardu darydamas sandorą su žydais, vieną 
kraujo dalį užmuštų aukų įpylė indan, kitą išpylė ant 
aukuro; paėmęs sandaros raštą, skaitė jį žydams. „Mo- 
zė, perskaitęs visai tautai visus Įstatymo įsakymus, ėmęs 
veršių ir ožių kraujo su vandeniu ir raudona vilna, ir 
ysopu, apšlakstė pačią knygą ir visą tautą, sakydamas: 
Tas yra Sandoros kraujas, kurį Dievas jums įsakė. Jis 
taip pat padangtę ir visus tarnystės indus krauju apšlak- 
stė. Einant įstatymu, ko ne viskas krauju apvaloma, ir 
be kraujo išliejimo nėra atleidimo“ (Žyd. 9, 19—21). 

Ta šv. Povilo išvada, kad „be kraujo išliejimo nė-. 
ra atleidimo“, išreiškia prasmę aukų, kaip žydų, taip ir 
pagonų. Bet iš kur pas žmones atsirado įsitikinimas, 
kad įrūstintas Dievas tegalima permaldauti krauju. Pri- 
leidus, kad žmogus, jausdamas esąs bausmės vertas, 
būtų savo vieton aukojęs galvijus, būdamas vertas mir- 
ties, žudytų galvijus, —tada taip elgtųsi viena kokia nors 
tauta, bet ne visa žmonija; visuotinio kruvinų aukų pa- 
pročio taip neišaiškinsime. Protas liepia bausti kaltinin- 
ką; reikalauja, kad bent auka būtų bausmės verta. Tuo 
tarpu aukojami sutvėrimai, kurių reikia gailėtis: karveliai, 
avinėliai, ožiai, veršiai, kūdikiai, ir tai geriausi, gražiausi, 
be jokios ydos, daugiausia turintieji teisių gyventi. Tos 
mįslės niekaip kitaip neišminsime, jei nesamprotausime, 
kad Viešpats apreiškė tai nupyolusiems žmonėms, kada 
„visi dar gyveno drauge, kaip viena šeimyna, ir kad ta 

žinia padavimais perėjo į visas žemės tautas, išsiskirs- 
čiusias paskiau po visą pasaulį. 

„Aukų visuotinumas, — sako mokytas Faber'as,— 
ragina ieškoti to papročio šaltinio, kuris vienu protu 
taip sunkus išaiškinti; esame tartum spiriami ieškoti aiš- 
kinimo jo įkvėptame apsakyme, kuris, tikriausiai, vienas 
tegali apreikšti to įstatymo pradžią, pobūdį bei reikšmę. | 
Kadangi patiko Visagaliam Dievui apreikšti gailestingą 
savo norą vaduoti žmoniją Mesijo krauju, turbūt, labai 
reikėjo įsteigti kokį nors regimą ženklą, kurs lyg pra- 
našyste galėtų priminti visai Adomo giminei ypatingą auką 
Kalvarijos kalne. Tam tikslui buvo renkama tyra be ydos 
esybė, pirmagimė iš bandos, kuri, jos kraują išliejus, bu- 
vo skiriama iškilmingai sudeginti ant Viešpaties aukuro“. 
Visi jungiamės su Adomu ir Ieva per kraują, tai Dievas 
nutarė ir atpirkti žmones krauju. Reikia manyti, kad 
Viešpats, apreikšdamas pirmiesiems žmonėms Atpirkėją, 
priminė Jo kruviną permaldavimo auką; jos gi ženklu 
padarė galvijų aukas, kraujo išliejimą; taip visur paplito 
įsitikinimas, jog tik krauju galima permaldauti Dievas, 
kad „be kraujo išliejimo nėra atleidimo“, — kaip išsi- 
tarė Apaštalas. 

Visos tos aukos turėjo žmonėms priminti Mesiją 
ir priruošti prie Jo kruvinos aukos ant kryžiaus. Kitaip 
sunku būtų jose rasti kokia nors prasmė, kokia nors 
mintis. Iš Pranašų aiškiai matoma, koks buvo jų tikslas. 
Pranašas Danielis skelbia: „Bus nužudytas Kristus... 
liausis auka ir atnašavimas“ (9,27). Priežastis, dėl ko ne- 
bebus aukų, parodo jų tikslą. Nuo pat žmonių nupuoli- 
mo buvo prižadėtas Mesijas, kurs buvo tautų laukiamas; 
Jis, aukodamas savę už nusidėjusius žmones, turėjo su- 
taikinti Dievą su žmonėmis; kad žmonės to nepamirštų, 
kruvinos aukos turėjo priminti jiems Išganytojo mirtį 
ant kryžiaus. Todėl, kai tik toji auka „buvo atlikta“, vi- 
sos kitos aukos turėjo išnykti, nes nustojo savo reikš- 
mės — „negalima atimti veršių ir ožių krauju nuodė- 
mes“ (Žyd. 10, 4). 

Tos aukos pačios negalėjo Dievo permaldauti; jų 
daugumas ir įvairumas parodo jų tuštybę. Ką gi galėjo 
reikšti Viešpaties akyse ožių, ar avinų kraujas; kaipgi 

jis nuteisintų žmogų! Zmogus, rūstindamas Dievą, to- 
bulą, šventą, begalo sunkiai nusidėjo, užsitraukė baisią 
kaltę; vertas buvo didelės bausmės. Ar gi būtų žmogus 
galėjęs begalinę Dievo-Sutvėrėjo panieką, savo kaltę ir 
bausmę pašalinti, aukodamas sutvėrimo-galvijo, ar nors ir 
žmogaus kraują? Ne! Tai viršija visas žmogaus, net ir 
Angelo jėgas. Vienas tik Dievas tegalėjo atlyginti Dievui 
padarytą skriaudą, tegalėjo vertai permaldauti Viešpaties 
visagalybę, panaikinti kaltę ir bausmę. Dievas tik vienas 
tegalėjo būti žmonių giminės Atpirkėjas, „permaldavimas 
už viso pasaulio nuodėmes“. 

II. Stebėtinai pats protas reikalauja to, ką mums 
apreikštasis tikėjimas rodo, ką reiškė tikybinės visų tau- 
tų apeigos, ypač Senojo Įstatymo aukos. Šv. Povilas, 
gerai žinąs žydų mokslą, įrodinėja tų aukų niekingumą; 
jos, anot Apaštalo, turėjusios savyje tik „būsimųjų gė- 
rybių šešėlį“. (Zyd. 10, 1). O Kristaus aukos reikalą 
taip įrodo: „Negalima atimti ožių. ir veršių krauju nuo- 
dėmes. Todėl ateidamas į pasaulį jis (Dievo Sūnus Tė- 
vui) sako: Aukos ir atnašos (iš žmonių) tu nenorėjai, 
bet prirengei man kūną, (kad jį paaukočiau;) deginamo- 
sios aukos už nuodėmę tau nepatiko; tuomet aš tariau: 
Štai ateinu,—knygos rietime yra parašyta apie mane, — 
daryti Tavo, o Dieve, valios“ (Zyd. 10,4-7)., per kruviną sa- 
vo kančią ir mirtį ant kryžiaus išvaduoti nupuolusią žmoniją. 

Dabar suprasite Išganytojo žodžiųs: „Taip Dievas 
mylėjo pasaulį, jog davė viengimį savo Sūnų, kad kiek- 
vienas, kurs į jį tiki, nepražūtų, bet turėtų amžinąjį gy- 
venimą“. O kai šv. Jonas Krikštytojas, išvydęs Kristų, ta- 
rė: „Stai Dievo Avinėlis, štai, kurs atima pasaulio nuo- 
dėmę“ (Jon. 1, 29), Kristaus Apaštalai paaiškino tuos 
žodžius, sakydami, kad „jis yra permaldavimas už mūsų 
nusidėjimus; o netiktai už mūsų, bet taip pat ir už vi- 
so pasaulio“ (I Jon. 2, 2). „Kristus mirė vieną kartą už 
mūsų nuodėmes, teisus (šventas, nes Dievas) už netei- 
siuosius (nusidėjėlius, vertus amžinos bausmės), kad 
mus (apiplovęs Svenčiausiuoju savo krauju, kaip šventus) 
atnašautų Dievui“ (I Petr. 3, 18). 

Kada taip tikėjimu ir protu žiūrėsime į tą didelę 
- nupuolusios žmonijos atpirkimo paslaptį, ar gi „Kristų, 

prikaltąjį ant kryžiaus“ laikysime su žydais „papiktinimu“ 
ar su pagonais „paikybe“? Greičiau pažinsime su Apaš- 
talu, kaipo į tikėjimą  „pašauktieji“, „Dievo galybę ir iš- 
mintį, nes iš Dievo einanti paikybė yra išmintingesnė už 
žmones ir iš Dievo einanti silpnybė stipresnė už žino- 
nes“ (I Kor. 1, 21). Suprasime, kad atsikėlęs iš numiru- 
sių Jėzus teisingai prikaišiojo savo mokiniams: „O, ne- 
išmanėliai ir nerangios širdies tikėti visam, ką yra kal- 
bėję Pranašai! Ar gi nereikėjo, kad Kristus tai kentėtų ir 
taip įeitų į savo garbę“? (Luk. 24, 25). Reikėjo! Todėl 
tai Kristus, mirdamas ant kryžiaus, padaręs kruviną už 
žmones auką, tarė: „atlikta“ (Jon. 19, 30). 


Ir kai tik buvo atlikta kruvina Kristaus auka, ku- 
rios „aukuras, — kaip Origenas sako, —- buvo Jeruzo- 
limoje, kurios kraujas apmazgojo visą pasaulį“, tuojau 
plačiame pasaulyje liovės ir liaunasi kruvinos aukos, kur 
tik pasiekia žinia apie ją. Kai tik buvo padaryta kryžiaus 
auka Dievo Avinėlio, kurs yra užmuštas nuo pasaulio 
pradžios (Apr. 13, 8), tuojau išnyko kasdieninė avinėlio 
auka Jeruzolimos bažnyčioj, drauge išnyko ir visos kru- 
vinos žydų aukos, kurios buvo Kristaus mirties tik tar- 
tum šešėlis, Įvyko Danielio pranašavimas: „Bus nužudy- 
tas Kristus... liausis auka ir atnašavimas“. Niekas šian- 
dien nebeprikalbėtų žydų daryti auką, kaip kad seniau 
prieš Kristaus mirtį atnašaudavo. Jie taip sąžiningai lai- 
kosi kitų. Senojo Įstatymo priesakų; tai dėl kogi visai 
pamiršo tik aukas? 


Svenčia su visomis smulkmenomis subatą ir kitas 
šventes, plaunasi rankas prieš ir po valgymo, tempia 
virveles skersai gatvių, kala įsakymus prie savo durų, de- 
da juos ant kaktos, vynioja sau ant rankų; kodėl tik ne- 
beaukoja veršių, avinų, kad ir liesių kaip už savo, taip 
už kitų nusidėjimus? Dėl ko nors nebrangaus ožio 
kartą metuose nežudo už visos tautos nuodėmes? 
Kodėl kito nebevaro tyran, sukrovę ant jo savo kaltes? 
Ar gi šiandien tėra pareiga laikyti mažesnius Mozės įsa- 
kymus, o nebėra reikalo laikytis daug svarbesnių prie- 
sakų apie aukas, Dievui atnašautinas už nuodėmes? Dėl 
ko? Gal jie liovėsi nusidėję, kad nebejaučia reikalo nu- 

siteisinti Viešpaties akyse? Tai pranešė Danielis: „Bus 
nužudytas Kristus, liausis auka ir atnašavimas“. 

Taip pat atsitiko ir su kruvinomis pagonų auko- 
mis. Plinius, rašydamas Trajanui apie krikščionis, sako, 
paplitus jų mokslui, prekyvietės esančios užkimštos gal- 
vijais, kurių niekas nebeperkąs aukoms. Vos šimtas me- 
tų praėjo nuo viešo krikščionybės pripažinimo, Julijonas 
Atpuolėlis visa ciesoriška savo galybe ir gudragalvis Sim- 
machas savo iškalba nebeįstengė atgaivinti išnykusios 
dievaičių garbės, sugrąžinti žmonių prie kruvinų aukų. 
Kurs žmogus, apšviestas Kristaus mokslo, nesibiaurės, 
žiūrėdamas, kaip galvijų krauju ieptų kokio„ten dievaičio 
aukurą? Kas bepakęs, kad aukai drįstų žudyti žmogų? 
Taip, įvykus ant kryžiaus Kristaus aukai, visi jos žen- 
klai nustojo savo prasmės; išnyko, kaip nakties rūkai, 
užtekėjus saulei. Kaip viskas žūna, kas neturi priežasties 
būti, taip aukos išnyko, kada nustojo savo reikšmės, ka- 
da jas apleido Dievo dvasia. 

Kruvina kryžiaus auka viengimio Dievo Sūnaus, vie- 
na Viešpaties verta yra „permaldavimas už viso pasaulio 
nuodėmes“. Kadangi visos kruvinos aukos išnyko, ji viena 
kasdien kartojasi ant mūsų altorių ne kruvinu būdu ir 
kartosis iki pasaulio pabaigai; ją pranašavo  Malakijas; 
prikaišiodamas žydams nebemielas jų Dievui aukas, už- 
sakė auką tyrą, kuri jau ne vienoj Jeruzolimos bažnyčio- 
je, o visame pasaulyje bus atnašaujama; Dievo vardu pra- 
našas tarė: „Nepatinkate man ir aukos iš jūsų rankos 
nebepriimsiu; nes nuo saulės užtekėjimo lig nusileidimo... 
kiekvienoje vietoje švenčiama ir aukojama mano vardu 
grynoji auka, nes didelis yra mano vardas tarp tautų, 
sako Galybių Viešpats“ (Mal. 1, 10). 


* 
* * 


Mieli Klausytojai! Kai mes kalbame apie atpirkimo 
paslaptį, tai mums stojasi prieš akis kruvina Kristaus kan- 
čia ir mirtis ant kryžiaus. Toji paslaptis — krikščionybės 
branduolis. „Paduokite man knygą“, prieš pat mirtį tarė 
šv. Pilypas Benitijus vienuoliams, susirinkusiems aplink jo 
lovą: „Paduokite man knygą.“ Vieną po kitos nešė vienuo- 
„liai knygas iš vienuolyno bibliotekos. Šventasis stūmė 


186 ATPIRKIMO PASLAPTIS 


juos atgal ir vis kartojo: „Paduokite man knygą“, drau- 
ge nukreipė akis į Nukryžiuotąjį, stovėjusį ant jo stalo. 

Vienuolių vienas, kurs tai pastebėjo, padavė mirš- 
tančiam kryžių. Nušvito Šventojo veidas; jis susigraudino 
lig ašarų, prispaudė Nukryžiuotąjį prie krūtinės ir šnibž- 
dėjo, sukaupęs paskutines šavo jėgas: „Taip, tai yra ma- 
no knyga, mylimiausia mano knyga; iš jos nuolat skai- 
čiau per visą savo gyvenimą; su ta knyga noriu baigti 
savo dienas“... Tai taręs, ramus atidavė Dievui šventą sa- 
vo sielą. 

Ir mes turime iš tos knygos mokytis; iš jos pažin- 
sime begalinę meilę Dievo, kurs „taip mylėjo pasaulį, jog 
davė viengimį savo sūnų, kad kiekvienas, kurs į jį tiki, 
nepražūtų, bet turėtų amžinąjį gyvenimą“. Iš jos išmoksi- 
me branginti Kristaus kryžių ir kiek sykių teks pro jį 
praeiti, su tikėjimu pagerbsime jį, tarę: „Garbiname Tave, 
Viešpatie Jėzau Kristau, kurs per kryžių ir savo kančią 
atpirkai šį pasaulį“. 

O kai mirštamame mūsų patale paskutinį sykį ar- 
timieji paduos mums šitą knygą, kad mes ją būčiuotu- 
mėm ir spaustumėm prie širdies, tuokart iš jos semsi- 
mės jėgų paskutinei lemiamai kovai su išganymo priešais, 
ir įspyrę akis į Nukryžiuotąjį su viltimi galėsime pavesti 
Dievui savo sielą mirštančio Išganytojo žodžiais: „Tėve! 
as rankas aš atiduodu savo dvasią“ (Luk. 23, 46). 

men, 


Kristaus kančia. 


„Tikiu... į Jėzų Kristų... Kursai kentėjo prie 
Pontijaus Piloto“. 


Kristus, skelbdamas žydams šventą savo mokslą, sa- 
kėsi esąs Dievo Sūnus, viso pasaulio Išganytojas, žadė- 
tasis Adomui ir Ievai, Pranašų pranašautasis Mesijas. 
Bet daugelis žydų, matydami pranašystes apie Mesijo 
garbę, taip jas suprato, kad jis būsiąs galingas valdovas, 
išlaisvinsiąs juos iš po Romėnų jungo; todėl negalėjo 
tikėti vargdieniu Mokytojų iš Nazareto. Girdėdami 
Jo nuostabų mokslą, regėdami Jo stebuklus, nekartą svy- 
ravo ir klausė: Ar tu esi Mesijas? Vieną sykį apstoję 
Kristų, tarė Jam: „Iki kolei tu laikysi mus netikrybėje? 
Jei tu esi Kristus, pasisakyk mums atvirai. Jiems Jėzus 
atsakė: Aš jums sakiau, tik jūs netikite; darbai, kuriuos 
aš darau savo Tėvo vardu, tie liudija apie mane“. Bet, 
kai pradėjęs sakyti apie savo dievystę, pridūrė: „Aš 
ir Tėvas esame vienas, tuomet žydai pasiėmė akmenų, kad 
Jį užmuštų... už piktažodžiavimą“, nes, anot jų, būdamas 
žmogus, darąs pats iš savęs Dievą (Jon. 10, 24—33). 

Be to, Jėzus malonus su didžiaisiais nusidėjėliais, 
norinčiais pasitaisyti, rūsčiais žodžiais bardavo sukietėju- 
sius nedorybėje, ypač parisiejus, kurie norėdavo pasiro- 
dyti dievobaimingais; dažnai prikaišiodavo jiems nedory- 
bes; vadindavo juos „aklais vadais, veidmainiais, iškošian- 
čiais uodą, prarijančiais kupranugarį“; daug kartų Kris- 
tus jiems šaukė: — „Dėja jums, Rašto žinovai ir pari- 
siejai, veidmainiai, nes jūs panašūs į pabaltintus kapus, 
kurie iš oro pusės rodosi žmonėms gražūs, viduj gi 
pilni yra mirusiųjų kaulų ir visokių puvėsių... Žalčiai, 
angių veisle, kaip jūs ištrūksite nuo pragaro teismo?“ 
(Mat. 23, 13—33). Visa tai erzino nedorus žmones, sukė- 
lė kerštą, norą nugiežti apmaudą, paskubino nutarimą nu- 

 sikratyti naujo Mokytojo, prikišančio jiems į akis veidmai- 
„ningą dievotumą, net nedorybes. Užtat suėmė jį, baisiai 


188 KRISTAUS KANČIA 


prikankino ir nužudė. Šiandien sakysiu, I kaip Kristus 
„kentėjo prie Pontijaus Piloto“. 


I. Jėzus Kristus jau trečius metus mokė žmones. 
Prieš Velykų šventes, taręs savo mokiniams: „Žinote, kad 
po dviejų dienų bus Velykos ir žmogaus Sūnus bus iš- 
duotas prikalti ant kryžiaus“ (Mat. 26), nuėjo Jeruzo- 
limon. „Tuomet vyriausieji kunigai ir tautos vyresnieji 
susirinko į kiemą vyriausiojo kunigo, kurs vadinosi Ka- 
jifas, ir tarėsi sugauti Jėzų klasta ir užmušti. Bet jie 
sakė: Ne šventą dieną, kad kartais nekiltų tarp žmonių 
maišto“ (Mat. 26); ne per Velykas, kuomet susirenka Je- 
ruzolimon dievobaimingi vyrai iš visų giminių; juk bus 
tuokart ne vienas iš Jo mokinių; daugelis tokių, kuriems 
padarė ką gera: tam akis, kitam ausis išgydė; vienam 
prikėlė iš mirties sūnų, kitam dukterį... Gali tada Jį už- 
stoti, gali kilti tarp žmonių sumišimas; Romėnai mus ap- 
kaltins... Jiems laip besitariant, „vienas iš dvylikos (apa- 
štalų), kurs vadinosi Judas Iskarijotas, nuėjo pas vyriau- 
siuosius kunigus ir jiems tarė: Ką norite man duoti, ir 
aš Jį jums išduosiu“? Žydai nudžiugę „jam paskyrė tris 
dešimtis sidabrinių“, kiek anais laikais mokėdavo už 
menkiausį vergą. „Ir nuo to meto jis ieškojo progos Jį 
išduoti“ (Mat.). 

Ketvirtadienį prieš Velykas, Viešpats Jėzus, paval- 
gęs su Apaštalais paskutinį kartą vakarienę, jiems tarė: 
„Visi jūs šią naktį manimi pasipiktinsite“ ir nuėjo Getse- 
mano sodan, šaly Jeruzolimos prie pat Alyvų kalno. Cia 
„pradėjo liūdėti ir sielvartauti“; stojosi Jam prieš akis 
visos kančios, išjuokimai, vainikavimas erškėčiais, vinys, 
kryžius... Paėjęs truputį nuo mokinių, parpuolęs ant vei- 
do, meldės į Dievą: „Tėve! jei nori, atimk šitą taurę ša- 
lin nuo manęs; tačiau tebūna ne mano valia, bet tavo. 
Grumdamos pats savyje, jis karščiau meldėsi; Jo prakai- 
tas pasidarė, kaip lašai kraujo, varvančio žemėn. Atsi- 
kėlęs nuo maldos ir atėjęs pas savo mokinius, jis rado 
juos bemiegančius iš nuliūdimo ir jiems tarė: Ko mie- 
gate? kelkitės, melskitės, kad neįpuliumėt į pagundą 
(Luk. 22). Kelkitės, eikime; štai prisiartino, kurs mane 
išduos“ (Mat.). 

„Dar jam tebekalbant, štai atėjo, vienas iš dvylikos, 
Judas ir draug su juo didelė minia su kalavijais ir su 
vėzdais, išsiųsta vyriausiųjų kunigų ir tautos vyresniųjų. 
Jo gi išdavėjas buvo jiems davęs ženklą, sakydamas: 
Kurį aš pabučiuosiu, tai jis, tą nutverkite. Ir tuojau pri- 
ėjęs prie Jėzaus jis tarė: Sveikas Mokytojau. Ir jis jį 
pabučiavo. (Mat. 26). Jėzus tarė jam: „Judai, tu pabu- 
čiavimu išduodi žmogaus Sūnų“ (Luk. 22). Jėzus, žino- 
damas visa, kas turėjo jam atsitikti, išėjo priešakin ir 
jiems tarė: Ko ieškote? Jie jam atsakė: „Jėzaus Naza- 
reno.. Kaip tik jis jiems pasakė: Aš esmi, jie pasitraukė 
„atgal ir parpuolė ant žemės. Jis vėl juos paklausė: Ko 
ieškote? Jie atsakė: Jėzaus Nazarėno. Įėzus tarė: Sa- 
kiau jums, kad aš esu; jei tat manęs ieškote, leiskite ši- . 
tiems šalin eiti“ (Jon. 18). 

Tuomet jie prisiartino, pakėlė prieš Jėzų rankas ir 
jį nutvėrė. Ir štai vienas iš buvusiųjų su Jėzumi mė- 
gino ginti ir vyriausiojo kunigo tarnui nukirto dešinę 
ausį. Bet Jėzus tarė jam: „Kišk atgal savo kalaviją į jo 
vietą; nes visi, kurie ima kalaviją, pražus nuo kalavijo. 
Ar manai, kad aš negaliu melsti savo Tėvo, ir jis tuojau 
man atsiųs daugiau, kaip dvyliką legijonų angelų. Bet 
kaip tuomet įvyks Raštai, kad taip turi atsitikti“ (Mat.), 
kad išsipildytų pranašystė: „Jis buvo aukotas, nes pats 
panorėjo“ (Iz. 53, 7). „Prisilietė jo ausies ir išgydė jį“. 
(Luk.). Taip visagaliu savo žodžiu išblaškęs minią, ste- 
buklu išgydęs nukirstą tarno ausį, parodęs, kad ginklai 
prieš Jį niekas, geruoju pasidavė priešininkų rankosna, 
sakydamas: „Išėjote su kalavijais ir vėzdais, lyg kad 
prieš galvažudį. Kuomet buvau kasdien su jumis baž- 
nyčioje, jūs nepakėlėte prieš manęs rankų; bet tai yra 
jūsų valanda ir tamsybės valdžia“ (Luk). Buvo suimtas. 

Žydai, sugavę ir surišę Kristų — „nuvedė jį visų 
pirma pas Anną, nes jis buvo uošvis Kajifo, kurs tais 
“metais buvo vyriausias kunigas“ (Jon.). Annas „klausė 
Jėzų apie jo mokinius ir apie jo mokslą“, matyti, norėjo 
iš jo paties burnos išgirsti ką nors priešingo. Jėzus 
jam atsakė: „Aš viešai kalbėjau pasauliui; aš visuomet 
mokiau sinagogoje ir bažnyčioje, kur susieina visi žy- 
dai; slapčia gi aš nieko nekalbėjau; kam mane klausi? 

Klausk tuos, kurie girdėjo, ką jiems esu kalbėjęs; štai 
šitie žino, ką aš sakiau“. Kuomet Jėzus tai kalbėjo, vie- 
nas iš čia pat stovinčiųjų tarnų užgavo Jį per veidą, sa- 
kydamas: „Taip tu atsakai vyriausiajam kunigui“?  Kan- 
triai nukentėjo Kristus taip baisų paniekinimą ir atsakė 
ramiai: „Jei aš netiesą kalbėjau, įrodyk, kad tai netiesa; 
jeigu gi tiesą, kam mane muši“? Tikrai, kam pačiam ap- 
kaltintajam sakyti? vistiek netikės; tegul pasako liudytojai. 

Annas, nieku Jėzaus neįtaręs, nusiuntė Jį pas Kajifą. 
Kristus buvo įtariamas, kad piktažodžiaująs; turėjo teisti 
vyriausias kunigas, pas kurį buvo susirinkę nakčia Rašto 
mokytieji. „Vyriausieji kunigai ir visas susirinkimas ieš- 
kojo neteisingo liudijimo prieš Jėzų, kad atiduotų jį nu- 
žudyti; ir. nerado, nors daug buvo atėję netikrų liudy- 
tojų (Mat). Jų liudijimai nesutarė (Mor. 14). Vyriausias 
kunigas tarė jam: Prisiekinu tave gyvuoju Dievu, kad 
mums pasakytum, ar tu Kristus, Dievo Sūnus. Jėzus 
jam atsakė: „Aš esu“ (Mor.). „Tačiau aš jums sakau: 
nuo šio laiko jūs matysite Žmogaus sūnų, sėdintį Dievo 
galybės dešinėje ir ateinantį dangaus debesyse“ (Mat.). 
Išvysite ne apleistą, ne paniekintą, kaip dabar matote, 
bet regėsite sėdintį Soste dangaus debesyse ir teisiantį 
visas gimines, visus žmones. 

Tie žodžiai, kuriais aiškiai pasisakė, kas esąs, pasi- 
rodė žydams piktažodžiavimu. „Tuomet vyriausias ku- 
nigas perplėšė savo rūbus, sakydamas: Jis piktažodžiavo 
Dievui; kam dar mums reikia liudytojų? Stai dabar jūs 
girdėjote piktažodžiavimą! Kas jums regisi?“ Kaip jūs 
spręsite, kokios bausmės vertas piktažodžiautojas, kurs, 
būdamas žmogus, vadina sąve Dievu, visų teisėju? Jie 
atsakydami tarė: „Vertas yra mirties“ (Mat). Toks žmo- 
gus turi mirti. Tuojau, kaip piktadarį, pradėjo visi kan- 
kinti: vieni spiaudė jam veidan ir mušė Jį kumštimis; 
kiti, uždengę akis, daužė Jo Veidą plaštakomis, saky- 
dami: Jei Dievo Sūnus esi, -— „pranašauk mums, Kris- 
„tau, kas yra tave užgavęs (Mat). Ir daug kitų dalykų 
kalbėjo prieš Jį piktažodžiaudami“ (Luk.) žodžiais taip 
biauriais, kad Evangelija nedrįsta pakartoti. 

ydai, tuomet buvę po Romos ciesoriaus valdžia, 
neturėjo teisės patys nubausti mirtimi be Romėnų val- 


KRISTAUS KANČIA 191 


dininkų leidimo. Penktadienio rytą vyriausieji kunigai 
su vyresniaisiais, Rašto žinovais ir su visa taryba, su- 
rišdino Jėzų, nuvedė ir įdavė jį Pilotui“ (Mor.), valdovui 
tos Žydų žemės dalies, kur buvo Jeruzolimos miestas. 

Jie patys neėjo į teismo rūmus, kad nesusiteptų“ (Jon.). 
Žydai nesibičiuliavo su pagonais, nė jų namų, tarsi ne- 
tyrų, nelankė. „Pilotas išėjo prie jų laukan ir tarė: Ko- 
kią skundą atnešėte prieš šitą žmogų?“ (Jon.); kokiomis 
nedorybėmis jį kaltinate? Bijodami, kad kartais neištei- 
sintų, norėdami, kad jų sprendimą patvirtintų be teismo, 
tarė: „Jei šitas nebūtų piktadarys, mes nebūtumėm jo 
tau įdavę“. Pilotui nepatiko toks keistas atsakymas, ir 
tarė jiems: Jei prieš jūsų įstatymą kuo nors prasižengė, 
tai „imkite jį ir jūs patys teiskite jį, žiūrėdami savo įsta- 
tymo; žydai jam atsakė: „Mums nevalia nieko žudyti“, 
mirtim bausti. „Emė skųsti jį, sakydami: Radome, kad 
šitas kelia sumišimą mūsų tautoj, draudžia duoti 
mokesčius Ciesoriui, ir sakosi esąs Kristus — karalius 
(Luk.). 


Pilotas vėl įėjo į teismo rūmus, pasišaukė Jėzų ir 
jį paklausė: Ar tu esi žydų karalius? Jėzus atsakė: „Ar 
pats iš savęs tai klausi, ar kiti tau pasakė apie mane?“ 
apskųsdami, kad savinuos karaliaus valdžią ir esu maiš- 
tininkas. „Pilotas atsakė: Araš žydas? Tavo tauta ir vy- 
resnieji kunigai man tave įdavė“, būk dediesi karalium, 
ką esi padaręs? Jėzus atsakė: Mano karalystė ne iš šio 
pasaulio; jei mano karalystė būtų iš šio pasaulio, mano 
tarnai juk kovotų, kad nebūčiau išduotas žydams; dabar 
gi mano karalystė ne iš čia“, ne žemiška, bet dangiška; 
todėl nekliūva Romos ciesoriaus viešpatavimui. Pilotas, 
išklausęs Kristaus „paaiškinimo Jo karalystės ir palaikęs 
tai svajone, „vėl išėjo pas žydus ir jiems tarė: Aš ne- 
randu jame jokios. kaltės“ (Jon.). Žydai, pabijoję, kad 
nepaleistų, — „dar smarkiau tvirtino, sakydami: Jis savo 
mokslų sukelia visą tautą visoje Judėjoje, pradedant nuo 
Galiliejos iki čionai“ (Luk.) Pilotas, išgirdęs Jėzų esant 
Galiliejietį ir „patyręs, kad jis iš po Erodo valdžios, nu- 
siuntė Jį pas Erodo, kurs pats tomis dienomis taip pat 
* buvo Jeruzalėje (Luk.). 

Erodas, išvydęs Jėzų, labai apsidžiaugė; jis jau se- 
niai geidė Kristų pamatyti, nes daug buvo girdėjęs apie 
Jo stebuklus ir tikėjos regėsiąs kokį nors daromą Jo ste- 
buklą. Erodas davė Jam daug klausimų iš tuščio smal- 
sumo; Kristus jam nieko neatsakė. Ir čia vyriausieji ku- 
nigai ir Rašto mokytieji stovėjo, skųsdami Jį be palio- 
vos, kad kartais Erodas Kristaus nepaleistų. Kadangi 
nieko negalėjo išklausti, Erodas pasielgė kaip šu ne- 
pilnapročiu: Pasityčiodamas apvilko jį baltais rūbais ir 
neteisęs nusiuntė atgal pas Pilotą. Pilotas, suvadinęs 
žydų vyresnybę ir žmones, tarė jiems: „Atvedėte man 
šitą žmogų, būk jis keliąs maištą tautoje, ir štai, aš klau- 
sinėdamas jūsų akivaizdoje neradau tame žmoguje nė 
vienos tų kaltybių, dėl kurių jį skundžiate. Taip pat ir 
Erodas, nes buvau nusiuntęs jus pas jį; ir štai nieko 
nepadaryta, kas įrodytų jį esant mirties vertą“ (Luk.). 

Atminimui išvadavimo iš Aigipto vergovės buvo 
paprotys, kad kasmet Velykose valdovas išleisdavo žy- 
dams vieną kalinį, kurio tik jie panorėdavo. Buvo tuo- 
kart vienas kalinys Barabas dėl maišto ir žmogžudystės 
įmestas kalėjiman. Ir kai pradėjo prašyti to, ką jis kas- 
met jiems darydavo, Pilotas tarė: „Katro norite, kad 
jums paleisčiau? Barabą ar Jėzų, kurs vadinamas Kris- 
tumi? Nes jis žinojo, kad jie buvo Jį išdavę iš pavydo 
(Mat.). Vyriausieji kunigai pakurstė minią, kad jiems ve- 
lyk Barabą išleistų (Mork.). Sušuko gi draug visa minia, 
tardama: Šalin šitą, paleisk mums Barabą (Luk.). Tai ką 
gi aš turiu padaryti su Jėzumi, kurs vadinamas Kristu- 
mi? (Mat). — Ant kryžiaus, ant kryžiaus jį! (Luk.). Pi- 
lotas, norėdamas paleisti Jėzų, trečią kartą jiems tarė: Ir 
ką gi pikta jis yra padaręs? Aš nerandu jame jokios kal- 
tybės, vertos mirties; taigi, nuplakdinsiu jį ir paleisiu; 
bet jie nesiliovė, reikalavę didžiu šauksmu, kad būtų 
prikaltas ant kryžiaus, ir jų šauksmas ėjo vis smarkyn 
(Luk.). Pilotas turėjo paleisti jiems Barabą. 

Pilotas dar mėgina išlaisvinti Kristų, manydamas, 
jei nubausiąs Jį, žydai nebereikalaus Jo mirties; liepė tad 
nuplakti Jėzų. Kariai pririšo nuogą Kristų prie stulpo 
ir plakė rykštėmis; prasidėjo kančia, kurią pranešė pra- 
našas Izaijas: „Nuo kojos pado iki viršugalviui nėra 

jame nieko sveiko; žaizdos, randai ir tinstantys skaudu- 
liai, neaprišti, negydomi“ (Iz. 1, 6). Kariai girdėjo Pi- 
lotą vadinant Kristų žydų karaliumi; manė, kad tai 
sakoma per apijuoką, ir nutarė iš to pasijuokti: Nu- 
pynę iš erškėčių vainiką, užspaudė Jėzui ant galvos, 
apvilko palaikiu, raudonu rūbu, kaip kokį karalių, pada- 
vė nendrę dešinėn, tarytum, karaliaus lazdą, ir priklaup- 
dami tyčiojosi, tardami: „Sveikas, žydų karaliau!“; spiau- 
dė ant Jo, paėmę nendrę, mušė per galvą. Taip prikan- 
kintą, visą sukruvintą dar kartą Pilotas parodė Jėzų žy- 
dams, kad Jo pasigailėtų, ir tarė: „Stai žmogus!“ (Jon.). 
Žiūrėkite, vos į žmogų panašus; gana bus tos bausmės! 
Bet, pamatę Jį vyriausieji kunigai ir jų tarnai šaukė: 
„Ant kryžiaus, ant kryžiaus jį!“. Pilotas, suerzintas tokiu 
nedorumu, tarė: „Imkite jį jūs ir prikalkite ant kryžiaus, 
nes aš nerandu jame kaltės. Zydai jam atsakė: Mes tu- 
time įstatymą ir, žiūrint įstatymo, jis turi mirti, nes pa- 
darė iš savęs Dievo Sūnų“ (Jon.). 

Išgirdęs Pilotas tokią kalbą, da labiau nusigando; 
jis vėl įėjo į teismo vietą ir klausė Jėzų: „Iš kur tu? 
„Bet Jėzus nieko jam neatsakė“, nes gana buvo pasakęs 
apie savo pasiuntinystę. Nepatiko tai Pilotui ir tarė: „Tu 
man neatsakai? Ar nežinai, kad aš turiu valdžios prikalti 
tave ant kryžiaus ir turiu valdžios paleisti tave? Jėzus 
atsakė: Tu neturėtum prieš mane jokios valdžios, jei tau 
nebūtų duota iš aukštybės; todėl kas mane tau įdavė, 
turi didesnę nuodėmę“ (Jon.). Tas atsakymas sudomino 
Pilotą: Kristus nesigynė, esąs Dievo Sūnus; valdovas 
suprato, kad ne šiaipjau žmogų kamantinėja, ir norėjo 
Jį paleisti. 

Zydai šaukė: „Jei šitą paleisi, tu nesi ciesoriaus 
prietelis; nes kiekvienas, kurs daro iš savęs karalių, prie- 
šinasi ciesoriui“, maištą prieš jį kelia. . Pilotas, išgirdęs 
šituos žodžius, pabijojo, kad jo neįskųstų ciesoriui; iš- 
vedė Jėzų laukan, sėdosi teismo krasėje ir tarė žydams: 
„Štai jūsų karalius! Bet jie sušuko: Šalin jį, šalin, ant 
kryžiaus jį! Pilotas jiems tarė: Ar aš turiu prikalti ant 
kryžiaus jūsų karalių? Vyriausieji kunigai atsakė: Mes 
„ neturime karaliaus, tiktai ciesorių“ (Jon.). Kadangi Kristų 
padarė politiniu prasikaltėliu, Pilotas bijojo paleisti. „Ma- 

tydamas Pilotas, kad sumišimas eina didyn, ėmęs van- 
dens, nusiplovė rankas tautos akivaizdoje ir tarė: Aš ne- 
esu kaltas šito Teisiojo krauju; jūs žinokitės“, jūs atsakysite 
už išlietą jo kraują, — „ir visa tauta atsakydama tarė: 
Jo kraujas teesie ant mūsų ir ant mūsų vaikų (Mat.). 
Tuomet jis padavė jį jiems prikalti ant kryžiaus“ (Jon.). 
* 
* * 


Mieli Klausytojai! taip brangiausias mūsų Išgany- 
tojas kentėjo prie Pontijaus Piloto! Baisu ir atsiminti, 
kiek Jėzus iškentėjo nuo sugavimo iki mirties ant kry- 
žiaus: be pasigailėjimo Jį stumdė, mušė, spiaudė, išjuo- 
kė, plakė; vainikavo erškėčiais, prikalė prie kryžiaus... Jeigu 
niekingiausias žmogus būtų tiek už mus iškentėjęs, kiek 
Jėzus Kristus, ar galėtumėm jį atsiminti nesusigraudinę? 
O jei mums atneštų to kryžiaus kankinio paveikslą, ar 
galėtumėm abejingomis akimis žiūrėti, sakydami: Ak, ta- 
sai varguolis iš mano meilės numirė taip didžiuose so- 
puliuose!' Tuo tarpu dėl mūsų išganymo kentėjo Dievas; 
it piktadarys, Dievas buvo surištas; Dievas, lyg vergas, 
buvo plaktas; Dievas buvo išjuoktas, kaip koks beprotis; 
Dievas, tartum, paskučiausias nedorėlis, mirė už mus ant 
kryžiaus. 

Kiek vienok krikščionių laiko savo namuose Nu- 
kryžiuotojo paveikslą, bet, tik kaipo gražų daiktą, kurs 
nedaro jokio įspūdžio, tarytum ne Įsikūnijusio Dievo 
būtų tasai paveikslas, o taip sau kokio nors jiems ne- 
pažįstamo žmogaus. Susipraskite, kiek kartų pažvelgsite 
į Kristų ant kryžiaus, tarkite: Tu, Viešpatie, kentėjai ir 
mirei dėl mūsų, kad mes amžinai nepražūtumėm; 0 mes 
drovėdamies turime prisipažinti, kad lig šiol, kaip reikiant, 
Tavęs nemylėjome; bet nuo šios dienos ir mumyse bus 
atmaina; tik Tu pribūk pagalbon savo tarnams, kuriuos 
Švenčiausiuoju savo Krauju atpirkai; Pats apšviesk mūsų 
protą, sustiprink valią, kad mokėtumėm ir galėtumėm 
tinkamai Tave mylėti; mes bijome Apaštalo sprendimo: 
„Jei kas nemyli mūsų Viešpaties Jėzaus Kristaus, tas te- 
būnie atskirtas“ (I Kor. 16, 22). Amen. 


Kristaus mirtis. 


„Tikiu... į Jėzų Kristų, mūsų Vieš- 
patį, Kursai... buvo prikaltas prie kryžiaus, 
numiręs“. 

„Nepergalimas Dievo majestotas, išmintis iš galy- 
bė, — sako vienas Bažnyčios rašytojas, — savo tikslui 
atsiekti moka suvartoti net savo priešininkų sugedimą 
ir nedorumą“. Tai matoma beveik kiekvienoje Jėzaus Kris- 
taus kančios smulkmenoje, tai pastebimair Jo mirtyje ant 
kryžiaus. 

Paviršam žiūrint, galėtų rodytis, kad žydų nuož- 
mumas parinko Išganytojui skaudžiausį, labiausiai žemi- | 
 nantį mirties būdą. Nors pagal jų įstatymus už piktažo- 
džiavimą užmušdavo akmenimis, tačiau žydai reikalavo 
Kristų prikalti prie kryžiaus; jie kartkartėmis su įnirti- 
mu šaukė: „Ant kryžiaus, ant kryžiaus jį“ (Luk. 23, 21). 

Bet, šitaip elgdamiesi, iš tikrųjų, nežinojo, ką ir 
dėl ko taip daro; nesusiprato, kad tuo būdu jie patys 
prisideda prie įvykdymo Dievo minties. Juk tai dar 
pranašai skelbė ir pats Kristus sakė savo mokiniams; 
Evangelija gi, aprašiusi Jo kančią ir mirtį, aiškiai liudija: 
„Taip turėjo įvykti Jėzaus žodžiai, kuriuos jis buvo pa- 
sakęs, nurodydamas, kokia mirtimi jis turėjo numirti“ 
(Jon. 18, 32). 

Taip, mirtis ant kryžiaus Paties Dievo buvo išrink- 
ta, nes per kryžių turėjo Kristus atpirkti šį pasaulį. Jau 
žinote istoriją mūsų Išganytojo kruvinos kančios prie 
Pontijaus Piloto; šiandien paklausykite I apie Kristaus 
nukryžiavimą ir II Jo mirtį ant kryžiaus. 


I. Buvo didžiojo penktadienio rytas, kai Pilotas pa- 
tvirtino žydų reikalaviną nukryžiuoti Viešpatį Jėzų. Nuož- 
mios Romos teisės įsakydavo, kad pasmerkiasis patsai 
neštų mirties įrankius į nužudymo vietą. Žydai uždėjo 
Išganytojui ant pečių sunkų kryžių, kad neštų apie tūk- 
stantį žingsnių Kalvarijos kalnan. Ir „nešdamas sau kry- 

žių, jis išėjo į aną vietą, kuri vadinasi Kaukolių vieta, 
ebraiškai Golgota“ (Jon. 19, 17). Buvo tai nedidelis 
kalnas už Jeruzolimos miesto, kur. bausdavo mirtimi nu- 
sidėjėlius. Vedė su Kristumi dar du galvažudžiu nukry- 
žiuoti. Viešpats Jėzus, nuėjęs apie du šimtu žingsnių, 
baisiai privargęs, sukniubo po kryžiaus sunkumu. So- 
pulingoji Motina, neprieidama per žydų gaują, pamačiu- 
si mieliauįs Sūnų sukruvintą, parpuolusį po kryžiumi, 
apalpo iš didelio gailesio... 2 

Iš tos vietos eina kelias aukštyn. Žydai, matydami, 
kad pailsusis Jėzus neįstengs pats toliau nešti kryžiaus, 
truputį nusiminė; jautė, galįs numirtį pirm užlipant ant 
Kalvarijos kalno; jie gi troško ne vien nugalabyti Jėzų, 
bet nužudyti prikaltą prie kryžiaus, kad pasiliktų visuo- 
met suterštas Jo atminimas; nes mirtis ant kryžiaus tą 
patį reiškė, ką būti visų prakeiktam. Todėl privertė ei- 
nantį pro šalį pagoną Simoną Kyrenietį padėti Jėzui. 
Viešpačiui paėjėjus apie aštuoniasdešimtis žingsnių, pa- 
stojo kelią šv. Veronika; prasigrūdusi pro minią, skepeta 
nušluostė kruviną Jo veidą. Išganytojas atlygino už ge- 
rą Veronikos darbą, palikdamas ant skepetos apspaustą 
švenčiausio savo Veido paveikslą. 

Toliau eidama procesija priėjo vartus miesto gale. 
Žengdamas pro vartus, Viešpats Jėzus baisiai nuvargęs 
antrą kartą parpuolė ant žemės... Tik trumpas plotas 
skyrė Išganytoją nuo Kalvarijos; išėjusį laukan sustabdė 
kai kurių moterų verksmas ir vaitojimas; iki šiol ramiai 
jos kentėjo sopulius; dabar, pamačiusios arti nužudymo 
vietą, pradėjo garsiai verkti. Kristus, visą kruviną kelią 
tylomis kentėjęs, atsigrįžo ir ramino jas, sakydamas: „Jeruza- 
lės dukterys, ne manęs verkite, bet velyk verkite pačios sa- 
vęs ir savo vaikų“ (Luk. 23, 28). Vėl Jėzus nutilo ir, 
vos paeidamas, artinosi prie Kalvarijos kalno. Susigrau- 
dinęs, pailsusis Išganytojas nustojo paskutinių jėgų ir 
sugriuvo trečią kartą paliai pat kalną... 

Atėjus bausmės vieton, „jie davė jam gerti vyno, su- 
maišyto su tulžimi; bet paragavęs, jis nenorėjo gerti“ 
(Mat. 27, 34). Mat, buvo paprotys baudžiamiems duoti 
vyno, kad apsvaigę netaip bijotų ir netaip skaudžiai 
jaustų sopulius; Kristui dėl savo nedorumo vynan įmai- 

šė tulžies. Išganytojas neieškojo kančių sumažinimo, nie- 
ko negėrė Tuomet kareiviai nuplėšė jam rūbus. Kad 
bent kiek suprastumėt, kokius skausmus kentėjo Kristus, 
nuplėšiant prikepusius prie žaizdų drabužius, atsiminki- 
te nors tą sopulį, kurį jautėte, kai jums reikėjo nuimti 
plėstrą nuo žaizdos. Štai, vos kvėpuojantį, apnuogintą 
Jėzų guldo žemėje ant kryžiaus; štai su įnirtimu ima 
-vinis, plaktukus; šit tiesia švenčiausias rankas ir kojas ir 
kala prie kryžiaus. Įvyksta pranašystė: „Jie perdūrė ma- 
no rankas ir mano kojas, suskaitė visus mano kaulus“ 
(Ps. 21, 17). „Buvo trečia valanda, kuomet jie prikalė jį 
ant kryžiaus“ (Mor. 15, 25). 

Nukryžiuotą Išganytoją kelia su kryžiumi aukštyn 
ir stato duobėn, iškalton uoloje; pakimba visas kūnas 
ant trijų-keturių vinių. Nuo trinktelėjimo plyšta plačiai perka- 
limo vietos; kraujas čiurkšlėmis teka iš atvirų žaizdų; ky- 
ba brangiausias mūsų Išganytojas tarp dangaus ir Že- 
mės; negali nė pasijudinti, nepadidindamas sau kančių. 
Jei galite, įsivaizduokite, kokius sopulius kenčia Kristus; 
aš savo žodžiais negaliu apsakyti. Klausykite, ką prana- 
šas Jėzaus vardu sakė apie tas baisenybes: „Jūs visi, 
kurie praeinate keliu, pažvelkite ir pažiūrėkite, ar yra 
skausmas, kaip mano skausmas“ (Tren. 1, 12). Einate 
pro kryžių, kartais pakeliate kepurę, bet nepagalvojate, 
kaip sunkiai Išganytojas kentėjo per tris merdėjimo va- 
landas. Jūs čypiate adata įsidūrę pirštą; negalite pasikru- 
tinti nevaitoję, kai ramata laužo sąnarius; atsiminkite, 
kad Kristaus rankos ir kojos vinimis buvo perdurtos; 
jūs dejuojate, kai galva skausta; nepamirškite, kad ant 
Jėzaus galvos buvo uždėtas erškėčių vainikas, kurio 
dygliai lindo galvon, bent kiek pasijudinus... 

Budeliai, įvykdę Piloto nutarimą, ėmė dalytis Nu- 
kryžiuotojo palaikomis. „Kareiviai, — sako Šv. Evangeli- 
ją, — prikalę jį ant kryžiaus, pasiėmė jo drabužius, iš 
kurių padarė keturias dalis, kiekvienam kareiviui dalį ir 
jupą. Jupa buvo nesiūta, bet nuo viršaus iki apačiai vi- 
sa numegsta; todėl jie sakė vienas kitam: nepiaustykim 
jos, bet meskime burtą, kieno ji bus... Taip kareiviai ir 
padarė“ (Jon. 19, 23). Iš jų pusės tai biaurus go- 
dumas; bet didelė — Dievo paslaptis. „Žmonės meta 

burtus, — sako Viešpaties išminčius, — bet tie burtai 
Viešpaties yra padaryti“ (Ps. 16, 33). Nes tokiu būdu 
įvykdė pranašystę: „Jie pasidalino mano drabužius ir dėl 
mano rūbo metė burtą“ (Jon. 19, 24). 

Kad niekas nepasakytų, jog nuteisė tą, kuriame ne- 
rado jokios kaltės, Pilotas, pagal anų laikų paprotį, virš 
Nukryžiuotojo galvos liepė užrašyti neva jo kaltybę. „Bu- 
vo gi parašyta: Jėzus Nazarėnas, Žydų karalius. Tą ant- 
rašą skaitė daugelis žydų, nes vieta, kame buvo prikaltas 
ant kryžiaus, buvo arti miesto; buvo gi parašyta ebraiškai, 
graikiškai ir lotyniškai. Todėl vyriausieji žydų kunigai 
sakė Pilotui; Nerašyk: žydų karalius, bet: Jis sakė: Aš 
esu žydų karalius. Pilotas atsakė: Ką parašiau, parašiau“ 
(Jon. 19—22). Dievas matomai, taip sutvarkė, kad visi ži- 
notų, jog žydai nukryžiavo savo karalių, Mesiją, kurio 
patys taip ilgai laukė ir troško. Ne čia dar žydų nedo- 
rumo galas. Prikankintą Kristų prikalė prie kryžiaus, 
perdūrė vinimis rankas ir kojas; reikėjo dar aštriais lie- 
žuviais perverti jo sielą. 

Didžiausias piktadarys baudžiamas, sulig seniau- 
siais papročiais, buvo neliečiamas; neleista buvo nei pa- 
dauginti jo kančių, nei juoktis iš jo skausmų, nei nie- 
kinti jo asmens. Visa tai buvo pamiršta, kankinant Išga- 
nytoją. Pasigailėjimo vietoj kentėjo jis pasityčiojimus. 
Evangelija rašo: „Žmonės stovėjo ir žiūrėjo. Vyresnieji 
draug su kitais tyčiojosi iš jo ir sakė: Kitus išgelbėjo, 
save teišsigelbi, jei jis Kristus, Dievo išrinktasis (Luk. 
23, 35). „Einantieji gi pro šalį jam piktažodžiavo, krai- 
pydami savo galvas ir sakydami: Šia tau, kurs sugriau- 
ni Dievo bažnyčią ir per trejetą dienų ją atstatai; gelbėk 
pats save; jei tu Dievo Sūnus, nuženk nuo kryžiaus. 
Taip pat tyčiodamies ir vyriausieji kunigai, draug su 
Rašto žinovais ir vyresniaisiais sakė: Kitus išgelbėjo, pats 
savęs negali išgelbėti; jei jis Izraelio karalius, tegul da- 
bar nužengia nuo kryžiaus, ir mes jam tikime. Jis pasi- 
tikėjo Dievu; tegul! dabar jis jį išvaduoja, jei turi jame 
pasitikėjimo; nes jis juk sakė: Aš Dievo Sūnus“ (Mat. 
27, 39—43), 

Il. Viešpats Jėzus beveik tylėjo per visą savo kan- 
čią; vos kelis kartus teatsiliepė. Bet ant kryžiaus pra- 

bilo... Tarp niekinimų, pasityčiojimų ir piktažodžiavimų 
atveria sukepusias lūpas. Gal šauks teisingos nedorė- 
liams Dievo bausmės? Ne! Jis, tartum bijodamas, kad 
dangiškasis Tėvas jų nebaustų, meldžias už juos, saky- 
damas: „Tėve, atleisk jiems, nes nežino, ką darą“ (Luk. 
23, 34). Tikrai, tie, kurie Kristų išjuokė, kurie iš Jo ty- 
čiojos, kurie Jam piktžodžiavo, kurie Jį kankino, nežino- 
jo ką darą. „Nes kaip sako šv. Povilas, jei jie būtų pa- 
žinę, niekuomet nebūtų garbės Viešpaties .prikalę ant kry- 
žiaus“ (I Kor. 2, 8). 

Dievas išklausė tų permaldavimo žodžių. Vienas 
galvažudžių, drauge su Jėzumi nukryžiuotas, atsiver- 
tė. Apie tai Evangelija taip rašo: „Vienas tų dviejų gal- 
važudžių, kurie kabėjo, ėmė jam piktažodžiauti, sakyda- 
mas: Jei tu Kristus, gelbėk pats save ir mus. Bet atsi- 
liepdamas kitas, draudė jį ir sakė: Ir Dievo tu nebijai, 
nors esi taip pat pasmerktas! Mudu juk teisingai, nes 
gauname tai, ko mūsų darbai verti; šitas gi nepadarė 
nieko pikto. Tuomet jis tarė Jėzui: Viešpatie, atsimink 
mane, kuomet įeisi į savo karalystę. Jėzus jam atsakė: Iš- 
tikrųjų, sakau tau, šiandien tu būsi su manim rojuje“ 
(Luk. Ii 39 - 43), 

Tarp piktažodžiaujančios minios buvo keli žmonės, 
kurie gailėjosi Kristaus. Prie Jėzaus kryžiaus „stovėjo jo 
motina, jo motinos sesuo Marija Kleopienė ir Marija Mag- 
dalena, ir apaštalas šv. Jonas. Jėzus, pamatęs motiną ir 
stovintį mokinį, kurį jis mylėjo, tarė savo motinai: Mote- 
riške, štai tavo sūnus; paskui tarė mokiniui: štai tavo mo- 
tina“. Mirštąs Kristus paveda šv. Jonui rūpintis jo motina 
Marija, kadangi pats nebegalės. „Nuo tos valandos pa- 
ėmė mokinys ją pas save“ (Jon. 13, 25—27) ir, kaip tik- 
ras sūnus, laikė Mariją savo namuose. 

Išganytojas merdėjo nukryžiuotas jau gerą valandą; 
jo kančios taip buvo baisios, kad, rodos, ir dangiškasis 
Tėvas jį užmiršo. Kristus jaučia teisingą Dievo ranką, pa- 
saulio nedorybių sunkumą, visą skausmų didumą. Kai so- 
puliai prieina iki paskutinio laipsnio, nerasdamas iš nie- 
kur suraminimo, tarsi dejuodamas, Jėzus taria:  „Eloi 
Eloi, lamma sabakhtani! Tai reiškia: Mano Dieve, mano 
Dieve, kam mane apleidai? Kai kurie iš aplinkui stovėju- 

sių išgirdę sakė: Stai jis šaukia Eliją... palaukite, žiūrė- 
kime, ar ateis Elijas jo nuimtų“ (Mor. 15, 34—36). 

„Po to Jėzus, žinodamas, kad jau visa buvo atlikta, 
kad įvyktų Raštas, — sakąs: „mano troškime, girdė mane 
uksum“ — „tarė: Trokštu. Tenai stovėjo indas, pilnas 
uksaus; taigi, jie užmovė ant isopo kempinęir pakėlė prie: 
jo burnos. Jėzus paragavęs uksaus tarė: „Atlikta“ (Jon. 
19, 28 —30). Įvyko, ką pranašai buvo sakę, atlikta, ko 
troškau, per savo kančią išvadavau žmones iš pikto- 
sios dvasios vergovės, permaldavau Dievą už pasaulio 
nuodėmes, padaryta mano auka... Įvykdęs visa tai, sutai- 
kinęs Dievą su žmonėmis — Jėzus sušunka dideliu 
balsu, sakydamas: Tėve, į tavo rankas aš atiduodu savo. 
dvasią, ir su tais žodžiais numirė“ (Luk. 23, 46). 

Veizėkite, kaip skiriasi Dievo Sūnaus mirtis nuo 
žmogaus mirimo. Mums mirtis,— prieš persiskiriant sielai 
su kūnu, suriša liežuvį: mirimo valandoje žmogaus bal- 
sas silpsta, kol visai nutyla prieš paskutinį kvėpterėjimą. 
Jėzus miršta „šaukdamas dideliu balsu“; tai parodo, kad 
Jis miršta, pilnas stiprybės, nors kūnas baisiai prikankin- 
tas. Tą Jėzaus didelį balsą prieš mirštant šv. Jonas Auk- 
saburnis laiko stebuklu, nes pas žmones to neesti. Tas, 
Kurs miršta už visus žmones, mirties metu parodo, kad mirš- 
ta ne taip, kaip žmonės, kad Jis ne šiaip jau žmogus, bet Die- 
vas-Žmogus. „Jėzus sušuko dideliu balsu, sakydamas: Tėve, 
į tavo rankas, aš atiduodu savo dvasią, ir su tais Žo- 
džiais numirė“. (Luk. 23, 46). 

Taip įvyko baisi auka už pasaulio nusidėjimus. Žy- 
dai iš džiaugsmo trynė rankas, atsiekę, ko taip geidė. 
Bet šitaip širdims sukietėjus, ėmė drebėti žemė, skilti uo- 
los. Kai Jėzus, šaukdamas dideliu balsu, mirė, rašo 
Evangelija: „Štai bažnyčios uždanga perplyšo pusiau nuo 
viršaus iki apačiai, ir žemė sudrebėjo, ir uolos skilo, ir kapai 
atsidarė, ir daug kūnų Sventųjų, kurie buvo užmigę, kėlėsi 
iš numirusių“ (Mat. 27, 51). Kristus, kol Jame buvo gyvy- 
bės, neatsakė į žydų piktažodžiavimus; bet, kai „šaukdamas 
dideliu balsu, pasimirė“, visa gamta sukruto duoti atsakymą, 
Dievo vertą, galintį užčiaupti priešininkams burną. 

Tie stebuklai prisidėjo, kad šimtininkas, su karių 
būriu pastatytas saugoti Nukryžiuotąjį, pripažino Jo die- 

vystę. Matydami, su kokia kantrybe kentėjo skausmus, 
su kokiu gerumu dovanojo piktažodžiaujantiems, kaip ra- 
mus mirė,.. labai nustebo. Kai dar sudrebėjo žemė, ski- 
lo uolos, užtemo saulė, nebeabejojo, kad tas, tarp nusi- 
dėjėlių Nukryžiuotasis, yra visos gamtos Valdovas; ir su- 
imti baimės, išpažįsta Kristų esant Dievą. Evangelija sta- 
čiai sako: „Šimtininkas gi ir kurie su juo buvo, sergė- 
dami Jėzų, pamatę žemės drebėjimą ir tai, kas darėsi la- 
bai nusigando ir sakė: Tikrai, šitas buvo Dievo Sūnus“ 
(Mat. 27, 54). 

Tikrai čia reikia sušukti psalmės žodžiais: „Ta per- 
maina padaryta Augščiausiojo dešinės“ (76, 11). Kalvari- 
jos kalnas, kur buvo girdimi vien tik piktažodžiavimai, 
netikėtai virsta atgailojančių minia. Nes „visa minia tų, 
kurie draug buvo prie to reginio ir matė, kas darėsi, 
grįžo mušdamies į krūtinę“ (Luk. 23, 48). Susiprato, pa- 
pildę nedorybę; bet neprikaišioja parisiejams ir vyresnie- 
siems, kad juos sukurstę, nesiskundžia neteisingais tei- 
sėjais, kad taip lengvai sutiko įvykdyti nežmonišką jų 
reikalavimą, tik prisipažįsta save kaltais ir „grįžo mušda- 
mies į krūtinę“, Dievą melsdami dovanoti. 


* 
* * 


Mieli Klausytojai! Ne vien žydai buvo kalti Kris- 
laus kančia ir mirtimi. Mes visi joje dalyvavome savo 
nusidėjimais; ir už. mūsų nuodėmes Kristus kentėjo ir 
mirė. Todėl ir mes, kaip anas šimtininkas, kaip tie ka- 
riai ir kaip visa minia, susipratę, kalti esą kruvina Kris- 
taus kančia ir ta baisiausia mirtim ant kryžiaus, namo 
turime grįšti „mušdamies į krūtinę.“  Neišeikime iš tos 
šventos vietos, nesusidavę į krūtines su gailesiu, nepa- 
siprašę Jo dovanojimo, neištarę tų graudingų žodžių: 
„Kursai kentėjai už mus kaltus, Jėzau Kristau, Viešpatie 
mūsų, pasigailėk mūsų, pasigailėk mūsų, pasigailėk mū- 
sų!“ Amen!. 


Kristaus palaidojimas. 


„Tikiu... į Jėzų Kristų... Kursai... buvo... 
nužengė į pragarus... 

Dievas, Kursai savo visagalybe sutvėrė pasaulį, sa- 
vo gerumu jį laiko nuo pražuvimo. Viešpats, kurs savo 
išmintimi kada tai žmogų sutvėrė, begaliniu savo gailes- 
tingumu jį pražuvusį atpirko. Bet sutvėrimas buvo 
tarsi Viešpaties galybės žaidimas, nes „tarė ir pasidarė“; 
atpirkimas gi reikalavo Dievo Sūnaus kruvinos kančios 
ir mirties ant kryžiaus. Lengviau, šimtą kartų lengviau 
buvo sutverti žmogus Dievo paveikslu ir panašumu, ne- 
gu tas paveikslas, nuodėmėmis suteptas, subiaurotas, su- 
naikintas — pataisyti. 

Užtat, kaip Dievas Sutvėrėjas, per šešias dienas 
įkūręs pasaulį, septintą dieną ilsėjosi, taip Dievas Atpir- 
kėjas, per savo kančią ir mirtį ant kryžiaus padaręs sun- 
kų atpirkimo darbą, septintą dieną ilsėjos karste (šv. 
Aug). Skelbia tą paslaptį Apaštalų Tikybos išpažinimas: 
„Tikiu į Jėzų Kristų... Kursai... buvo palaidotas; nužengė į 
pragarus“. Tą pačią tiesą mini šv. Povilas, apie žydus saky- 
damas: „Nors jie nerado jame jokios mirties priežasties, 
tačiau prašė Pilotą, kad galėtų jį užmušti. Įvykinę visa, kas 
apie jį buvo parašyta, jie nuėmė jį nuo medžio ir padėjo 
ji įkapą“. (Ap. D. 13, 29). Prisižiūrėkime šiandien I į Kris- 
taus palaidojimą ir II nužengimą pragaran. 

I. Kai mūsų Viešpats Jėzus Kristus mirė ant kry- 
žiaus tarp dviejų galvažudžių — „štai, sako Evangelija, 
bažnyčios uždanga perplyšo pusiau nuo viršaus iki apa- 
čios ir žemė sudrebėjo, uolos skilo, ir kapai atsidarė, ir 
daug kūnų Šventųjų, kurie buvo užmigę, kėlėsi iš nu- 
mirusių... Šimtininkas gi ir kurie su juo buvo sergėdami 
Jėzų, pamatę žemės drebėjimą ir tai, kas darėsi, labai 
nusigando ir sakė: Tikrai šitas buvo Dievo Sūnus“ (Mat. 
27, 51—54). „Ir visa minia tų, kurie draug buvo prie 
to reginio, ir matė, kas darėsi, grįžo mušdamies į krū- 

tinę“ (Luk. 23, 48). Taip žydai vieni paskui kitus išsi- 
skirstė nuo Kalvarijos kalno, bijojo gal, kad žemė neatsi- 
vertų po jųkojų irjie neprasmegtų, kaipo maištininkai 
prieš Dievą. 

Po kryžium pasiliko tik kariai, kurie turėjo sau- 
goti nukryžiuotuosius, ir dievobaimingos moterys: joms 
rūpėjo, kur kas palaidos Kristaus kūną. Pagal Mozės 
įstatymą negalima buvo mirtim mnubaustųjų laikyti ant 
kryžiaus per šventą dieną. „Kad kūnai nepasiliktų ant 
kryžiaus subatoje.. žydai meldė Piloto, kad būtų sulau- 
žyta jiems blauzdos ir kad jie būtų nuimti. Todėl ka- 
reiviai atėjo ir sulaužė blauzdas vienam ir kitam, kurie 
buvo prikalti ant kryžių drauge su juo. Priėję prie Jė- 
zaus ir pamatę, kad jis jau miręs, jie nelaužė jo blauzdų, 
bet vienas kareivis atvėrė jam ietimi šoną, ir tuojau iš- 
ėjo kraujo ir vandens“ (Jon. 19, 31- 34). Taip įvyko 
Raštas: „Kaulo nesulaužysite jame“ (Jon. 19, 36). 

Sulig įstatymais, reikėjo Kristaus kūnas pakasti ten 
pat kalne, be jokios iškilmės. Bet Dievas per pranašą 
Izają buvo žadėjęs savo Sūnaus kapui suteikti garbės 
(Iz. 11, 10). Viešpats neleido, kad Išganytojas, atpirkęs 
pasaulį, taptų palaidotas kaip koks piktadarys. Prie iš- 
kilmingų Kristaus laidotuvių daugiausia prisidėjo Juo- 
zapas, dėl žydų baimės slaptas Jo mokinys, ir Nikode- 
mas, kurs kitados, naktį atėjęs pas Jėzų ir paklausęs Jo 
mokslo, tarė: „Rabbi, mes žinome, kad tu atėjai nuo 
Dievo, kaipo mokytojas, nes niekas nėgalėtų daryti tų 
stebuklų, kuriuos tu darai, jei Dievas nebūtų su juo“ 
(Jon. 3, 2). 

„Jau vakare, — sako šv. Morkus, — atėjo Juoza- 
pas iš Arimatiejos, kilnus tarybos narys, kurs taip pat 
laukė Dievo karalystės; jis drąsiai įėjo pas Pilotą ir pra- 
šė Jėzaus kūno. Pilotas... pasišaukęs šimtininką, paklausė 
jį, ar jau miręs. Patyręs tai iš šimtininko, jis dovanojo 
kūną Juozapui“ (Mor. 15, 42—45). „Atėjo taip pat ir 
Nikodėmas... jis atnešė apie šimtą svarų myros ir aloės 
mišinio. Juodų paėmė Jėzaus kūną ir aprišo jį marško- 
mis su kvepalais, kaip buvo žydų paprotys laidoti. Toje 
vietoje, kame jis buvo prikaltas prie kryžiaus, buvo dar- 
“ žas, darže gi naujas kapas, kuriame niekas dar nebuvo 

paguldytas. Tenai juodu paguldė Jėzų“ (Jon. 19, 39— 
42). „Priritė didelį akmenį prie kapo“ (Mat. 27, 60). 

tai, kaip Apvaizda moka saugoti nuo išniekinimo 
Kristaus kūną, kaip moka sugėdinti aklą jo priešininkų 
neapykantą. Parisiejai didžiuodamiesi sakydavo: „Ar gi 
kas iš vyresniųjų, ar iš parisiejų įtikėjo į jį? Bet pra- 
keikta ta minia, kuri nežino įstatymo“ (Jon. 7, 48). Da- 
bar Dievas parodė tų kalbų neteisingumą; šit turtin- 
giausi, garbingiausi žmonės, geriausi Sinedrijono nariai 
drąsiai reikalauja, kad, nežiūrint savotiškų įstatymų, būtų 
leista iškilmingai Kristų palaidoti, nebijo žydų pajuokos, 
niekinimų, neapykantos. Juozapas iš Arimatiejos ir Ni- 
kodemas — tai pirmi Viešpaties mokiniai, kurie prisipa- 
žįsta prie jo mirusio. 

Nustebintas Kajetonas klausia: „Juozapai, kas tave 
paragino, kad taip drąsiai reikalavai iš Piloto Kristaus 
kūno, kurį žydai pasmerkė mirti? Kas tave privertė, kad 
užleidai savo gražų oloje iškaltą grabą palaidoti kūnui 
to, kurs mirė ant kryžiaus? Nikodemai, kas tave prikal- 
bėjo, kad išleidai tiek pinigų kūnui ištepti? Jei norėjote 
Kristui patarnauti, geriau būtų buvę tai daryti gyvam, o 
ne mirusiam. Dėl ko, Jėzui Kristui tebegyvenant, netu- 
rėjote tiek drąsos prisipažinti viešai, esą Jo mokiniai? 
Kaipo visų rimčiausi žmonės, priklausėte prie tos aukš- 
čiausios žydų tarybos, kuri sprendė Kristaus gyvybę; 
kodėl ten nekalbėjote, kam tada neliudijote savo rim- 
tumu ir įtaka, kad apgintumėt Nekaltąjį? Tai buvo jūsų 
pareiga; ir gal žydai nebūtų nužudę Kristaus, jei tik jūs 
būtumėt atlikę savo priedermę. Bet jūs tuokart tylėjote 
ir tik dabar ateinate, kada jis mirė. Norite Viešpačiui 
Jėzui iškelti tinkamas šermenis? Gražu tai iš jūsų pu- 
sės; bet žinokite ir tai, kad nabašninkui abėjingas yra 
daiktas, kur ilsėsis jo lavonas. Jei seniau slėpėtės, esą 
Jo mokiniai, tai ši valanda po mirties — visai tam nepa- 
togi. Juk, kuomet Jėzų laidojote, turėjote aiškių įrody- 
mų, kad jums pridera gėdytis senesnės su Kristumi 
pažinties ir abejoti, ar tas, kurio visi išsižadėjo, yra Die- 
vo Sūnus. Jei tylėjote prie gyvos Viešpaties Jėzaus gal- 
vos, tai jūsų pačių reikalas patarė, kad, Jam mirus, ra- 
miai glūdėtumėt“... 

Ir atsako patsai sau Kajetonas: „Toji aplinkybė, 
kad Juozapas ir Nikodemas pirmiau tylėjo ir jokiu būdu 
nepasirodė Kristaus šalininkais, o, tik Jam mirus, parei- 
kalavo kūną ir Jam iškėlė gražias laidotuves, yra Kris- 
taus dievystės įrodymas, nes tik Dievas tokiose sąlygose 
galėjo pakeisti tų bailių žmonių mintis. Pirmiau Vieš- 
pats Jėzus negalėjo padaryti jų uoliais šalininkais, nega- 
lėjo jiems įkvėpti minties, kad Jį gintų, nes Dievo nuta- 
rimu turėjo mirti, ir tai mirti laisvai. Jeigu, Dievui įkvė- 
pus, jie būtų gynę Kristaus nekaltumą, negalima būtų 
pasakyti, kad miršta laisvai; juk per savo šalininkus bū- 
tų norėjęs tos mirties išvengti. Taigi toji proto per- 
maina, Jam mirus, taigi tie rūpesčiai ir išlaidos laidotu- 
vėms turėjo pasauliui parodyti, kas yra Jėzus Kristus, 
kad net miręs daro stebuklus“. 

Dievui tvarkant, ir žydai prieš savo valią prisidėjo 
prie didesnės Kristaus laidotuvių iškilmės, kad parūpino 
sargybą. Vienas Bažnyčios Tėvas iš tos priežasties 
šaukia: „Kokią iškilmę matau prie Kristaus kapo! Kai 
neseniai norėjo Kristų sugauti, siuntė gaują žydų, ku- 
rių vieni ėjo su kardais, kiti su vėzdais, treti virvėmis; 
o dabar, kada tas Kristus guli kape, pastatė karių 
sargybą! (Galima klausti, kodėl taip atsitiko? Ką padės 
toks atsargumas? Kas taip baisaus yra tame nabaš- 
ninke? Tan klausiman išgirstumėm tą patį atsakymą, 
kurį davė Pilotui: „Valdove! mes atsiminėm, kad tas su- 
vedžiotojas, dar gyvas būdamas, sakė: Po trijų dienų aš 
prisikelsiu. Liepk tat sergėti kapą iki trečiajai dienai“ 
(Mat. 27, 63). 

Kvailiai! gąlėtumėni pasakyti: Jei Kristų laikote su- 
vedžiotoju, Jo pranašavimą melagyste, tai ko bijote, kad 
neprisikeltų? Palikite Jį nors mirusį ramybėje? Kam 
statote sargus, jei tikri esate, kad iš numirusių nesikels? 
O gal bijote, kad sakė tiesą, kad turi galios save pri- 
kelti? Jei taip, tai nė šimto tūkstančių karių sargyba 
nieko nepadės; jis parodys, kad Jis yra Dievas, Kurio 
nesulaikys jokia sargyba. Gerai, statote sargus; bet atsi- 
minkite, kad, Kristui prisikėlus iš mirties, kariai bus liu- 
dytojai; negalėsite jokiu būdu išsisukti! Tikrai, žydų at- 
sargumas netyčiomis patvirtino Jėzaus Kristaus iš nu- 

mirusių prisikėlimą, sustiprino mūsų tikėjimą, kad Tas, 
Kurį jiė vadina suvedžiotoju, yra brangiausias mūsų At- 
pirkėjas, Dievo Sūnus. 


II. Kristus, sako apaštalas šv. Povilas: „Pats save 
ištuštino, prisiimdamas tarno pavidalą, pasidaręs pana- 
šus į žmones ir viršujine išvaizda rastas, kaip Žmogus. 
Jis pats save pasižemino, pasidaręs paklusnus iki mir- 
čiai, mirčiai gi kryžiaus. Todėl ir Dievas išaukštino Jį 
ir dovanojo Jam vardą, viršesnį už visus vardus, kad 
Jėzaus vardu priklaupių visoks kelias danguje, žemėje ir 
po žeme, ir kad kiekvienas liežuvis išpažintų, jog Vieš- 
pats Jėzus Kristus yra Dievo Tėvo garbėj“ (Pil. 2, 7— 
11).,. Ta Išganytojo garbė prasidėjo, dar Jo kūnui tebe- 
gulint kape, prislėgtame sunkiu akmeniu, dar sargams 
mirusį Viešpatį dieną ir naktį tebesergint, kai švenčiau- 
sia Jo siela, persiskyrusi su kūnu, „nužengė į pragarus“, 
kaip tai toliau skelbia Apaštalų Tikybos Išpažinimas. 

Ne į pragarą nužengė Kristaus siela, kur prakeik- 
tieji niekad neturės laimės regėti Dievo. „Jei galvažudžio 
siela, — sako šv. Augustinas, — po kūno mirties tuojau 
buvo pašaukta rojun, ar galime tikėtis, kad rasis toks be- 
dievis, kurs sakytų, jog mūsų Išganytojo siela tas tris 
dienas, kuomet kūnas buvo negyvas, buvo uždaryta pra- 
gare“. Tai buvo ne pragaras, kur Kristaus siela nužengė, 
bet ir ne skaistykla; iš jos, anot Išganytojo, niekas neišeis 
— „kolei neatiduos paskutinio skatiko“ (Mat. 5, 26). Dėl- 
to negali būti kalbos apie visuotinį skaistyklos sielų iš- 
vadavimą per Kristų. 

Tiesa, neregėti Dievo buvo liūdnas visų sielų liki- 
mas, kol Kristus savo kančia ir mirtim ant kryžiaus per- 
maldavo įrūstinto Dievo teisybę; vienok teisingųjų žmo- 
nių sielos nebuvo drauge su nedorėlių sielomis, kurios 
blogu savo gyvenimu ir atkaklumu amžinas kančias nu- 
sipelnė pragare. Sielos atgailą dariusių visą savo gyveni- 
mą pirmųjų tėvų — Adomo ir Ievos, dorų patriarkų: Ab- 
lio, Sėto, Noės, Abraomo, Izaoko, Jokūbu, Juozapo, 
Mozės, Pranašų, šv. Jono Krikštytojo, visų gerų žydų, 
net pagonų, kurie mirė teisingųjų mirtimi, kurių vardai 
težinomi vienam Dievui, — visos laukė ateisiančio Iš- 
ganytojo, laisvos nuo kančių, džiaugėsi tam tikra laime, 

kokia yra galima be dangaus linksmybių atskirtoms nuo 
dangiškojo savo Tėvo. 2 

Tą vietą, kur jos gyveno, Sventasis Raštas vadina 
tai: „pragarais“, būtent „žemiausiomis žemės dalimis“ 
(Ep: 4, 9), atskirti nuo aukštesnių vietų, dangaus karalystės, 
tai „Abraomo prieglobstimi“, kur, kaip Išganytojas sako 
palyginime apie didžturtį, kad angelai nunešė Lo- 
zoriaus sielą (Luk. 16, 22), tai net dėl ramybės ir išga- 
nymo vilties „rojumi“, kurį Kristus turėjo mintyje, tavęs 
atgailojančiam  galvažudžiui: „Ištikrųjų sakau tau, šian- 
dien tu biisi su manimi rojuje“ (Luk. 23, 43). Bažnyčios 
Tėvai tą vietą pavadino tai atklanėmis, tai tamsybėmis, tai 
paskandomis. 

Į tuos tai pragarus, tamsybes, paskandas, Abraomo 
prieglobstį nužengė Kristaus siela, persiskyrusi su kūnu. 
Pranašas Zakarijas, dvasioje matęs tą paslaptį, šaukė Iš- 
ganytojui: „Tu taipgi savo įstatymo krauju išleidai savo 
kalinius iš gilumos“ (9, 11). Pats Kristus apsakė savo 
nužengimą į pragarus, kai Nazarete pritaikė sau Izajo 
pranašystę: „Viešpaties Dvasia ant manęs, todėl jis patepė 
mane ir siuntė mane .. skelbti atleidimą apkaltiems... apsako- 
ti maloningų Viešpaties metų ir atsilyginimo dieną“ (Luk. 
4, 18). Tą tiesą skelbė ir šv. Petras „Apaštalas tikintie- 
siems: „Kristus numirė vieną kartą už mūsų nuodėmes, 
teisus už neteisiuosius, kad mus atnašautų Dievui, nu- 
marintas, tiesa, kūnu, bet atgaivintas dvasia: joje taip pat 
jis nuėjo ir skelbė toms kalėjime buvusioms dvasioms (I 
Petr. 3, 18- 19). 

Zemė jau regėjo Išganytoją; bet teisingųjų sielos, 
buvusios paskandose, nieko dar nežinojo apie atėjimą 
Mesijo, Kurs buvo tautų laukiamas. Reikėjo ir joms pra- 
nešti ta linksma naujiena. Kai tik Išganytojas per kruvi- 
ną savo kančią ir mirtį ant kryžiaus atkėlė uždarytus | 
dangaus vartus, „nužengė į pragarus“, nunešė linksmą ži- 
nią tiems, kurie ilgėjos jo ilgus amžius. „Dar kiek laiko, 
ir nuvesiu jus dangaus karalystėn, kurią dangiškasis Tė- 
vas prirengė jums nuo pasaulio pradžios; greit ateis iš- 
kilminga dangun žengimo diena; tada iš Abraomo prie- 
globsties nueisite į Dievo prieglobstį, iš tamsybių nuvyk- 
site į amžiną šviesą; mano krauju atpirktos lydėsite ma- 

ne, kuomet žengsių dangun sėstis Dievo Tėvo dešinėje, 
kaip skelbė apie mane Pranašas: „Užžengei aukštybėn, 
vedeis belaisvius“ (Ps. 67, 19). 

Bent akimirksnį pažvelkit į džiaugsmą tų sielų, am- 
žius laukusių išganymo, dabar išgirdusių taip linksmą 
naujieną. Paimkite vaikus iš gimdytojų namų, išveskite 
juos kur toli nuo jų tėvynės; atsidėję šalinkite nuo jų 
visokius vargus, rūpesčius; duokite jiems visa, ko tik jie 
užsimes... Nenutildysite jų širdies troškimų; jie vis ilgė- 
sis savo gimdytojų, savo tėviškės... Taip ir anos sielos 
pragaruose išsiilgusios dūsavo psalmės žodžiais: „Kaip 
briedis trokšta vandens šaltinių, taip mano siela trokšta 
tavęs, o Dieve; mano siela trokšta Dievo, galingojo, gy- 
vojo; kuomet gi aš ateisiu ir pasirodysiu Dievo akivaiz- 
doje“ (41, 2). Šit atėjo lūkesčiu galas. 

Įsivaizduokite, jei galite, ir tą garbę, kurią teikė jos 
nužengusiam į pragarus Išganytojui. Man rodos, jog visa 
minia, parpuldama prieš Kristų, garbino tą Dievo Avinė- 
lį, sunaikinusį žmonių nusidėjimus, pagerbė jį šaukda- 
ma: „Vertas yra Avinėlis, kurs buvo užmuštas, imti 
galybę, ir dievystę, ir išmintį, ir tvirtumą, ir gyrių, 
ir garbę, ir palaiminimą“ (Apr. 5, 12). „Jis pats save ištušti- 
no, prisiimdamas tarno pavidalą, pasidaręs panašus į žmo- 
nes irviršujine išvaizda rastas, kaip žmogus; jis pats save 
pasižemino, pasidarė paklusnus iki mirčiai, mirčiai gi kry- 
žiaus; todėl ir Dievas išaukštino jį ir dovanojo jam vardą, 
viršesnį už visus vardus, kad Jėzaus vardu  priklauptų 
visoks kelias danguje, žemėje ir po žeme ir kad kiekvie- 
nas liežuvis išpažintų, jog Viešpats Jėzus Kristus yra 
Dievo Tėvo garbėj“. 

* * 

Tokia, Mieli Klausytojai, prasmė Apaštalų Tikybos 
Išpažinimo žodžių: „Palaidotas nužengė į pragarus“. Mi- 
rusį Kristų, palaidojo Kalvarijos kalne; jo mirties pamin- 
klu liko kryžius su parašu: „Jėzus Nazarėnas Žydų Ka- 
ralius“ (Jon. 19, 19); ne tik tas, kurs stovėjo Kalvarijoje, 
tarsi ant Kristaus kapo, bet ir kiekvienas kryžius, kurs 
spindi ant bažnyčių bokštų, kiekviename altoriuje, laiko- 
mas kiekvienuose krikščionio namuose, statomas šalyke- 
liuose, laukuose. 

Kryžiai, statomi ant kapinių, tapo net mūsų pamink- 
lais. Kiekvienas kryžius skelbia garbę Viešpaties mūsų 
Jėzaus Kristaus, Kurs per kryžių ir savo kančią atpirko 
šį pasaulį. Ką primins apie mus tas kryžius, kurs sto- 
vės ant mūsų kapo? Ar liudys apie dorą mūsų gyveni- 
mą. Gal tik bus tuščias ženklas, kad mes veltui nešio- 
jome krikščionio vardą?... Kur nužengs mūsų siela, kūną 
palaidojus parapijos kzpinėse? Gal ne vienas išgirs rū- 
stų Kristaus sprendimą: „Nenaudingą tarną išmeskite 
laukan į tamsybes; ten bus verksmo ir dantų griežimo“ 
(Mat. 25, 30). 

Kad taip nebūtų, gyvenkite katalikiškai, laikykite | 
visus Viešpaties įsakymus, lavinkitės krikščioniškose do- 
rybėse... Tik taip gyvendami, padidinsite Kristaus garbę; 
tik tuomet kruvina Jo kančia ir mirtis ant kryžiaus išeis 
jums geran; tada ir palaidoti nežūsite; kryžius skelbs 
jūsų garbę ir, kaip sako apaštalas šv. Povilas: „Kuomet 
pasirodys Kristus, jūsų gyvybė, tuomet ir jūs pasirody- 
site draug su Juo garbėje“ (Kol. 3, 4). Amen. 


Kristaus iš numirusių atsikėlimas. 


„Tikiu... į Jėzų Kristų... Kursai... 
trečią dieną kėlės iš numirusių...“ 

Kai statome paminklą kapinėse, paprastai užrašome 
tuos žodžius: „Čia ilsisi N. N. kūnas“... Zmogaus kapas 
yra tikrai nabašninko buveinė. Netaip yra -su Jėzaus 
Kristaus, Dieva Žmogaus kapu. Ten trečiąją dieną po 
Jo palaidojimo ką kita paskelbė Angelas atėjusioms pas 
kapą moterims: „Jūs ieškote Jėzaus Nazarėno, kurs buvo. 
prikaltas ant kryžiaus, jis atsikėlė; jo nėra čionai; štai 
vieta, kame jį buvo padėję“ (Mor. 16, 6). 

Išganytojo kapas yra tik linksmas Jo iš mirties at- 
sikėlimo atminimas. Kadangi tikrai įvyko, kas buvo Pra- 
našų parašyta: „Trečioj dienoj jis prisikels“ (Luk. 18, 33), 
ant Kristaus kapo reiktų parašyti: „Jo čia nėra, nes jis 
prisikėlė, kaip buvo sakęs. Ateikite ir matykite vietą, 
kame Viešpats buvo paguldytas“ (Mat. 28, 6). „Mirtis 
praryta apgalėjime! Mirtie, kame yra tavo apgalėjimas?“ 
(I Kor. 15, 56). 

Mes su širdies skausmų apsvarstėme Išganytojo 
kančias, mirtį ir palaidojimą. Šiandien paklausykite apie 
niekad negirdėtą stebuklą, Jėzaus Kristaus iš numirusių 
atsikėlimą; jį skelbia Apaštalų Tikybos Išpažinimas tais 
žodžiais: „Trečiąją dieną kėlės iš numirusių“. Tai yra 
visų Kristaus stebuklų vainikas, aiškiais tarsi deimantų 
spinduliais apšviečiąs dievišką Jėzaus Asmenį. Sakysiu, 
kad I Kristus tikrai kėlės iš numirusių ir I pasirodė 
gyvas. | 


I. Juozapas iš Arimatėjos ir Nikodemas, palaidoję 
Kristaus kūną darže prie pat Kalvarijos kalno, — „pri- 
rito didelį akmenį prie kapo angos ir nuėjo“ (Mat. 
27, 60). Žydai pastatė sargybą. „Vyriausieji kunigai ir pa- 
risiejai susirinko pas Pilotą ir sakė: Valdove, mes atsi- 
minėm, kad tas suvedžiotojas dar gyvas būdamas sakė: 

Po trijų dienų aš prikelsiu. Liepk tat sergėti kapą iki 
trečiai dienai, kad kartais neateitų jo mokiniai, jo nepa- 
vogtų ir nesakytų liaudžiai: Jis kėlės iš numirusių; tas 
paskutinis suklaidinimas bus piktesnis už pirmąjį. Pilotas 
jiems tarė: Jūs turite sargybą; eikite, sergėkite, kaip mo- 
kate. Ir jie nuėjo ir, padėję antspaudą ant akmens, ap- 
statė kapą sargais“. (Mat. 28, 62--66). Čia Dievo valia 
susitiko su žydų norais, nors kitokia buvo Dievo min- 
tis, kitokia — žydų; jie pastatė sargybą, kad mokiniai 
kartais nepavogtų Kristaus kūno; Viešpats gi žydų at- 
sargumą panaudojo aiškiau parodyti, kad Kristus tik- 
rai kėlės iš mirties. 

Praėjo dvi dienos nuo Kristaus palaidojimo: Sek- 
madienio rytą Švenčiausioji Kristaus siela, pagrįžus iš 
pragarų, kur aplankė Patrijarkus, Pranašus ir kitus Se- 
nojo Įstatymo teisingus žmones, susivienijo su kūnu; ir 
dieviška savo galia Išganytojas atsikėlė iš numirusių. 
Kada palaimintas Jo kūnas kėlės iš kapo — kaip sako 
Evangelija, „pasidarė didis žemės drebėjimas, nes Vieš- 
paties Angelas nužengė iš dangaus ir prisiartinęs nurito 
akmenį ir ant jo atsisėdo; jo pažvelgimas buvo, kaip 
žaibas, ir jo drabužiai, kaip sniegas, dėliai jo baisumo; 
2 nusigando ir pasidarė, kaip numirę“ (Mat. 28, 
2—4), 

Pasižiūrėkite į stebūklingą Viešpaties Apvaizdą, kaip 
patys žydai jai tarnauja; dideliu savo atsargumu jie pa- 
darė Kristaus iš mirties atsikėlimą neabejotinu, nors 
neturėtumėm kitų įrodymų. Netikėlis gal kaip žydai pa- 
sakytų, kad Kristaus mokiniai pavogę Jo kūną ir pasakę, 
būk Jis prisikėlęs. Bet žydai nuėjo pas Pilotą, pareikala- 
vo sargybos prie Kristaus kapo — „kad kartais neateitų 
jo mokytiniai, jo nepavogtų ir nesakytų liaudžiai: Jis 
kėlės iš numirusių“. Jie, gavę kareivių, pastatė sargybą; 
kapą užrito labai dideliu akmeniu (Mork. 16, 4), pridėjo 
antspaudą. Juk tuo patvirtino prisikėlimo stebūklą. Ka- 
pas buvo iškalias uoloje (Mat. 27, 60). Gudrūs žydai 
negalėjo skelbti, Apaštalai pasirausę po Kristaus kapu, 
nes uola ne taip lengva kasti; ant galo, jeigų būtų iš- 
kalę duobę, tai būtų buvę galima matyti. Užtat jie buvo 
priversti griebtis vienos melagystės, bet labiausiai juo- 


212 KRISTAUS Iš NUMIRUSIŲ ATSIKĖLIMAS 


„kingos: Sakė, sargams užmigus, mokiniai pavogę jo 
kūną. 

Iš tikrųjų, „kai kurie sargai atėjo į miestą ir pa- 
skelbė vyriausiems kunigams visa, kas buvo atsitikę“, 
jog nukryžiuotasis „prisikėlė, kaip buvo sakęs“, jog jie, 
pajutę žemės drebėjimą, išvydę Angelą, nusigando ir pa- 
sidarė kaip numirę... — Žydams nepatiko tokia naujiena; 
„jie susirinkę su vyresniaisiais ir pasitarę davė karei- 
viams daug pinigų, tardami: Sakykite, kad jo mokytiniai 
naktį atėjo ir jį pavogė, mums bemiegant. Ir jei apie tai 
išgirstų valdovas, mes jį perkalbėsime ir apsaugosime 
jus nuo pavojaus. Taigi jie, ėmę pinigus, padarė, kaip 
buvo pamokyti“ (Mat. 28, 11—15). Paklausykite, kaip 
teisingai šv. Augustinas išjuokia tokią žydų gudrybę: 
„Ką gi tarėte, nelaimingieji išminčiai? Ar gi taip toli ga- 
lėjote nueiti, kad išsižadėtumėt įgimto proto ir įkristu- 
mėt suktybės bedugnėn? Tarėte: sakykite, kad, jums mie- 
gant, jo mokiniai atėjo ir pavogė jį! Kas gi kada pro- 
tingas miegojusius ima liudytojais?! Jūs patys, turbūt, 
užsnūdote, kad begalvodami taip žemai nupuolėte“. Jei 
sargai miegojo, nieko nematė; negalėjo Kristaus moki- 
nių kaltinti vagyste. Karys, pastatytas sargyboje, neuž- 
migs; jeigu ir būtų sumigę, būtų pajutę, kol mokiniai 
būtų atvertę didelį akmenį nuo kapo angos. 

Jei Kristus iš numirusių neatsikėlė, kodėl Pilotas 
neklausinėjo, kur paliko Jo kūnas? netyrinėjo, kas su- 
laužė ant kapo antspaudas? kam nebaudė - karių sargy- 
bos, kuri, ar užmigusi ar papirkta, leido visa tai pada- 
ryti? Jeigu žydai žinojo, kad Apaštalai išvogė Kristaus 
kūną, dėl ko jų, kaipo kapų išniekintojų-vagių, neskun- 
dė Pilotui; žydų tylėjimas aiškiai rodo, juos gerai žino- 
jus, kad Kristus atsikėlė; jie tylėjo, nenorėdami kelti 
triukšmo, kad tas paskutinis suklaidinimas nebūtų pik- 
tesnis už pirmąjį. Brukė Apaštalus į kalėjimus, plakė 
rykštėmis, kartkartėmis draudė „mokyti šituo vardu“ 
(Ap. D. 5, 28); niekad vienok į akis jiems neprikišo nei 
karių papirkimo, nei antspaudos  nuplėšimo, nei 
Kristaus kūno pavogimo. Gražiai sako šv. Jeronimas: 
„Juo labiau slopino, juo geriau išaiškino prisikėlimo 
tiesą“. 

Be to, kas pažįsta nors šiek tiek žmogaus prigimtį, 
niekad nesutiks, kad Apaštalai būtų pavogę Kristaus 
kūną. Juk begalo greitai pamirštame numirėlius; kai tik 
ašaros apdžius ant blakstienų, vyras užmiršta žmoną, 
vaikai tėvus, mokiniai nors ir labiausiai mylėtą mokyto- 
ją. Niekad negirdėta, kad kas mirusiojo kūną vogtų. Ką 
su juo daryti? paklaus kiekvienas. Išėmus iš vieno kapo, 
reikia paskubomis laidoti kitame. Kokia nauda, koks tik- 
slas? Tikybinis? Tai didžiausia bedievybė! Tik nebent 
paskučiausias nedorėlis, neturįs Dievo širdyje, drįstų tai 
padaryti. Skelbti Dievu tą, kuris sakėsi prisikelsiąs, o 
dabar tenka vogti; slapstyti jo lavoną! To manyti apie 
Apaštalus negalima. Jiems lengviau buvo sutikti su tuo, 
kas įvyko; paskelbti Kristų kankiniu, negu platinti mela- 
gystę. 

Jei Apaštalai „pabėgo“ prieš kančią ir apleido dar 
gyvą Kristų dėl žydų baimės, tai iš kur jiems tiek bū- 
tų atsiradę drąsos išvogti nabašninko kūną? Kad vienas- 
antras būtų susitaręs, kaip kitus pritraukti prie to sąkal- 
bio? Kaip, padarius biaurią vagystę, kitus įtikinti Kris- 
taus atsikėlimu, kuriuo patys netikėjo? Kaip sau ir ki- 
tiems įkalbėti tokią baisią melagystę ir už ją kentėti ry- 
kštes, kalėjimą, net atiduoti gyvybę? Labiau tai nesupran-. 
tamas daiktas, negu pats iš numirusių atsikėlimo ste- 
buklas! Netikėliai visados, atmesdami tikėjimo tiesas, 
turi priimti sunkiau suprantamus dalykus. 

I. Bet ne vien tik tais, nors aiškiais samprotavi- 
mais remiasi Kristaus iš mirties atsikėlimo tikrumas. „Po 
savo kančios Jis pasirodė gyvas tuleriopais būdais, nes 
per keturias dešimtis dienų davėsi jiems matyti ir kalbė- 
jo apie Dievo karalystę“ (Ap. D. 1, 3) Šv. Povilas rašte 
Korintiečiams rašo: „Kad pasirodė Kėfui ir po to vie- 
nuolikai; paskui jis pasirodė daugiau kaip penkieins šim 
tams brolių vienu kartu, kurių daugelis tebėra gyvi iki 
dabar...“ Paskiau pasirodė Jokūbui, paskui visiems Apaš- 
talams; visųpaskiausia gi jis pasirodė man“ (I Kor. 15, 5). 

it kai kurie atsitikimai, kaip juos apsako Evange- 
lija. „Subatai praėjus, Marija Magdalena ir Marija, Jokū- 
bo motina, ir Saliomė nusipirko kvepalų, kad atėjusios, 
pateptų Jėzų. Labai anksti pirmą savaitės dieną jos atėjo 

pas kapą, saulei jau užtekėjus. Jos kalbėjosi: Kas mums 
atris akmenį nuo kapo angos? Bet pažvelgusios pamatė 
akmenį atristą, buvo gi jis labai didelis. Įėjusios į kapą, 
jos pamatė jaunikaitį, sėdintį dešinėje pusėje, apvilktą 
baltu drabužiu, ir nusigando. Jis joms tarė: „Neišsigąski- 
te: jūs ieškote Jėzaus Nazarėno, kurs buvo prikaltas ant 
kryžiaus, jis atsikėlė, jo nėra čionai; štai vieta, kame įį 
buvo padėję. Bet eikite, pasakykite jo mokytiniams ir Pet- 
rui, kad eina pirm jūsų į Galilieją: tenai jį matysite, kaip 
jis yra jums sakęs“ (Mor. 10, 1—7). Moterys nuėjo Je- 
ruzolimon, visa pranešė Apaštalams. „Tos žinios pasiro- 
dė jiems lyg tuščios pasakos ir jie joms netikėjo; Petras, 
atsikėlęs nubėgo pas kapą ir pasilenkęs pamatė tik pa- 
dėtas marškas; jis nuėjo nustebęs dėliai to, kas buvo 
atsitikę“ (Luk. 24, 11). 

„Du iš jų ėjo tą pačią dieną į miestelį, vadinamą 
Emaus, į kurį iš Jeruzalės buvo šešios dešimtys varsnų; 
juodu kalbėjosi tarp savęs apie visa tai, kas buvo atsitikę. 
Atsitiko, kad jiedviem besišnekant ir besiteiraujant, pats 
Jėzus prisiartino ir ėjo draug su jais. Jų akys buvo su- 
laikytos, kad jo nepažintų. Jis jiems tarė. Kokie tai dalykai, 
apie kuriuos eidami kalbate tarp savęs ir esate nuliūdę? At- 
sakydamas vienas, kurs buvo vardu Kleofas, jam sakė: 
Tu vienas esi svetimas jeruzalėje, kad nepatyrei, kas jo- 
je atsitiko šiomis dienomis? Jis juos paklausė: Kas gi? 
Juodu atsiliepė: Jėzui Nazarėnui, kurs buvo vyras prana- 
šas, galingas darbais ir žodžiais Dievo ir visos tautos 
akivaizdoje, kaip vyriausieji kunigai ir mūsų vyresnieji, 
jį išdavė, kad būtų pasmerktas nužudyti, ir prikalė jį ant 
kryžiaus. Mes gi tikėjomės, kad jis atpirksiąs Izraėlį. 
Dabar po viso to šiandien trečia diena, kaip tai įvyko. 
Tiesa, kai kurios moterys iš mūsiškių, kurios prieš išauštant 
buvo prie jo kapo, nustebino mus; neradusios jo kūno, jos 
parėjo ir sakė, kad jos net mačiusios pasirodžiusius An- 
gelus, kurie sakė jį esantį gyvą. Kai kurie mūsiškiai buvo 
irgi nuėję pas kapą ir rado taip, kaip moterys sakė, jo gi 
paties nematė, 

„Tuomet jis jiems tarė: O neišmanėliai ir neran- 
gios širdies tikėti visam, ką yra kalbėję Pranašai! 
Ar gi nereikėjo, kad Kristus tai kentėtų ir taip įeitų į 

savo garbę? Ir pradėjęs 1u0o Mozės ir visų Pranašų, jis 
aiškino jiems iš viso Šventojo Rašto, kas buvo apie jį 
pasakyta. Taip prisiartino prie miestelio, į kurį juodu ėjo; 
jis gi apsimetė toliau einąs“. Norėjo, matyt, ištirti jų mei- 
lę, ar ir ta taip silpna, kaip tikėjimas; norėjo patirti, ar 
kvies keleivį į savo namus, ar paleis toliau eiti. „Bet juo- 
du privertė jį, sakydami: Pasilik su mudum, nes artina- 
si vakaras, ir diena jau baigiasi. Taigi jis įėjo su jais. 
Atsitiko, kad sėdėdamas su jais už stalo, jis ėmė duo- 
nos, laimino, laužė ir jiems davė. Dabar jų akys atsivėrė 
ir jie pažino jį, bet jis pražuvo iš jų akių. Tuomet juo- 
du kalbėjo vienas kitam: Ar gi mūsų širdis nebuvo už- 
sidegusi mumyse, kuomet jis kalbėjo kelyje ir aiškino 
Raštą? Atsikėlę juodu sugrįžo į Jeruzalę ir rado susirin- 
kusius vienuoliką“ apaštalų, nes dviliktas — Judas, išda- 
vęs Kristų, jau buvo pasikoręs; „ir kitus draug su jais 
buvusius — Kristaus mokinius, kurie sakė: Viešpats — 
ištikrųjų atsikėlė ir pasirodė Simonui“ (Luk. 24, 13 — 34). 

„Tą pačią pirmą savaitės dieną vakare, durims, kame 
buvo susirinkę  mokytiniai, esant uždarytoms, dėl 
žydų baimės, atėjo Jėzus, atsistojo viduje ir jiems tarė: 
Ramybė jums“ (Jon. 20, 19). „Tai aš, nebijokite. Nusigan- 
dę ir pilni baimės jie tarėsi matą dvasią. Tuomet jis jiems 
tarė: Ko esate nusigandę, ir kodėl tos mintys kilsta jū- 
sų širdyse? Matykite mano rankas ir kojas, jog tai aš 
pats. Čiupinėkite ir matykite; juk dvasia neturi kūno ir 
kaulų, kaip kad matote mane turint. Tai pasakęs, jis pa- 
rodė jiems rankas ir kojas. Jiems gi dar netikint ir besi- 
stebint iš džiaugsmo, jis tarė: Ar neturite čia ko nors 
valgyti? Jie padavė jam keptos žuvies dalį ir medaus ko- 
rį. Paėmęs jis valgė jų akivaizdoje, ir kas liko, jiems atidavė“ 
(Luk. 24, 36—43). Apaštalai nenorėjo pirmiau tikėti mo- 
teriškėms, sakiusioms apie Kristaus atsikėlimą, nes „jiems 
pasirodė tie žodžiai, kaip prasimanymas“; — tačiau išvy- 
dę švenčiausias jo žaizdas — džiaugėsi mokytiniai, pa- 
matę Viešpatį“ (Jon. 20, 20). 

„Vienas iš dvylikos, Tomas, kurs vadinasi Dvynas, 
nebuvo draug su jais, kuomet Jėzus buvo atėjęs. Todėl 
kiti mokytiniai jam sakė: Mes matėme Viešpatį. 
Bet jis jiems atsakė: jei nepamatysiu jo rankose vinių 

perdūrimo, neįdėsiu savo piršto į vinių vietą ir neįdėsiu 
savo rankos į jo šoną, netikėsiu. Po aštuonių dienų jo 
mokytiniai vėl buvo viduje ir Tomas draug su jais. Jė- 
zus atėjo, durims esant užrakintoms, atsistojo viduryje 
ir tarė: Ramybė teesie jums. Po to jis tarė Tomui: Įdėk 
čia savo pirštą, matyk mano rankas, ištiesk savo ranką 
ir įdėk į mano šoną, ir nebūk netikėlis, bet tikintis. To- 
mas atsakė ir jam tarė: Mano Viešpats ir mano Dievas. 
Jėzus jam tarė: kadangi mane matei, Tomai, tu įtikėjai; 
palaiininti, kurie nematė ir į tikėjo“ (Jon. 20, 24— 23). 
Tais ir tolygiais apsireiškimais, kuriuos ilga būtų 
pasakoti, matyt, įtikino Kristus Apaštalus apie savo iš 
numirusių atsikėlimą, kad jie tą tiesą skelbė po visą pa- 
saulį: „Ką girdėjome, ką savo akimis matėme, į ką įsi- 
žiūrėjome ir ką mūsų rankos čiupinėjo, apie gyvybės žo- 
dį... skelbiame jums, kad ir jūs turėtumėt su mumis drau- 
gystę ir kad mūsų bendravimas būtų su Tėvu ir su Jo 
Sūnumi, Jėzumi Kristumi“ (I Jon. 1, 1—3), o tuos žo- 
džius apaštalai savo krauju ir mirtimi patvirtino. Netaip 
jau lengvai žmogus atiduos savo gyvybę. Už Dievą, už tikė- 
jimą, už tiesą, žmonėms sunku yra ją paaukoti. Dėl melagys- 
tės dar niekaspats savo galvos nepaguldė. Apaštalų gi nei 
drausme, nei bausme negalima buvo suturėti nuo skelbimo 
iš mirties prisikėlusio Kristaus mokslo. Visiems kliudan- 
tiems Apaštalai drąsiai sakydavo: „Mes negalime nekalbėti, 
ką matėme, girdėjome“ (Ap. D. 4, 27). Tik tada tenutilo mo- 
kę apie Kristų, kai už šventą Jo mokslą buvo nugalabyti. 


* 
* 


ik 

Mieli Klausytojai! Kristus iš mirties „prisikėlė, kaip 
sakėsi“. Tuo niekad negirdėtu stebuklu parodė aiškiau- 
siai, kas esąs; patvirtino, esąs gyvybės ir mirties Viešpats. 
Visa tai plačiai Evangelijos pasakoja — „kad tikėtumėte, 
jog Jėzus yra Kristus, Dievo Sūnus, ir kad tikėdami tu- 
rėtumėt jo vardu amžinąjį gyvenimą“ (Jon. 20, 31). Iš- 
pažinkitę Kristų, iš numirusių atsikėlusį, kasdien kalbė- 
dami Apaštalų Tikybos Išpažinimą: „Tikiu į Dievą Tėvą, 
Visagalį dangaus ir žemės Sutvėrėją irį Jėzų Kristų, vie- 
natinį Jo sūnų, mūsų Viešpatį; Kursai prasidėjo iš Šven- 
tosios Dvasios, gimė iš Panos Marijos; kentėjo prie Pon- 

tijaus Piloto, buvo prikaltas prie kryžiaus, numiręs ir 
palaidotas; nužengė į pragarus; trečią dieną kėlės iš nu- 
mirusių“... Tikėkite Kristų, iš mirties atsikėlusį, nors 
patys neregėjote; nes „palaiminti, kurie nematė ir įtikėjo“. 
Amen. 


Kristaus įžengimas į dangų. 


„Tikiu... į Jėzų Kristų... Kursai įžengė į 
dangų, sėdi dešinėje Dievo Tėvo“. 

Jėzus Nazarėnas, Švenčiausios Panelės Marijos ir | 
kaip „buvo laikomas Juozapo“ (Luk. 3, 23) dailidės sū, 
nus, gimė Betliejaus kūtelėj; visą jaunystę gyveno neži- 
nomas Nazarete; tik, pabaigęs trisdešimtis metų — „darė- 
(stebuklus) ir mokė iki tai dienai, kurioje... buvo paim- 
tas į dangų“ (Ap. D. I, I). Per trejus metus vaikščiojo 
po Žydų žemės kaimus ir miestus, visiems „gera dary- 
damas“ (Ap. D. 10, 38) ir skelbdamas šv. savo moksla, 
Žydų apskųstas, kaipo piktažodžiautojas, kurstytojas ir 
maištininkas, buvo suimtas, tampytas nuo Anno prie Ka- 
jipo, nuo Piloto pas Erodą, niekintas, išjuoktas, plaktas, 
erškėčiais vainikuotas, galop nukryžiuotas mirė... Bet tre- 
čiąją dieną po palaidojimo savo galia kėlės iš numiru- 
sių ir įžengė dangun. 

Štai trumpais žodžiais aipasakotas žemiškosios Vie- 
špaties mūsų Jėzaus Kristaus kelionės dienos. Ligi šiol 
peržiūrėjome kiek plačiau Išganytojo gyvenimą, stebuk- 
lus, mokslą, Jo būdą, kruviną kančią, mirtį ant kryžiaus, 
garbingą iš numirusių atsikėlimą; šiandien Dievo Sūnaus 
garbei ir savo dvasios naudai pasižiūrėkime į brangiau- 
sio mūsų Atpirkėjo I dangun įžengimą ir II Jo garbę 
Dievo Tėvo dešinėje. Skelbia tai mums Apaštalų Tikybos 
Išpažinimas šiais žodžiais: „Tikiu... į Jėzų Kristų... Kurs 
įžengė į dangų, sėdi dešinėje Dievo Tėvo“. 


I. Kristus, iš mirties atsikėlęs, pasiliko dar ant že- 
mės keturiasdešimtis dienų; nemažas tai laikas, bet buvo 
reikalingas, kad išgydytų Apaštalų „netikėjimą ir širdies 

kietumą“; nes jie netik pamiršo Kristaus pažadėjimą, bet 
ir „netikėjo tiems, kurie buvo matę Jį aisikėlusį“ (Mor. 
16, 14). Reikėjo to taip pat ir mūsų netikėjimui išgydyti. 
Ir šiandien yra žmonių, kuriems sunku nulenkti menką 
savo protą prieš tikėjimo tiesas; nežiūrėdami aiškiausių 
įrodymų, vis apie ką nors abejoja, ką nors neigia. 

Jei Kristus, atsikėlęs iš numirusių būtų pasirodęs 
Magdalenai, ar Petrui, ar vieną kartą nors ir visiems 
Apaštalams, būtų vieni tikėję, kiti abėjoję; taip būtumėm 
svyravę ir mes. Apaštalai gal būtų manę, kad tai kokia 
dvasia jiems akyse pasivaidino; tuo, turbūt, viskas būtų 
pasibaigę; vienas būtų sugrįžęs prie savo amato, kitas 
prie pačios, vaikų; ir gal nebūtų atsiradę nė vieno, pa- 
norėjusio keliauti per pasaulį, skelbiant Nukryžiuotojo 
Kristaus mokslo, nes visi gerai nujautė, kad juos kada 
nors nugalabys... 

Užtat Kristus ne veltui rinko išsislapsčiusius savo 
mokinius; — „jiems jis pasirodė gyvas keleriopais būdais, 
nes per keturiasdešimtis dienų davėsi jiems matyti ir 
kalbėjo apie Dievo karalystę“ (Ap. D. 1,3). Taip išgydęs 
apaštalų netikėjimą, pašalino ir mūsų abejojimus. „Per 
jų netikėjimą pasitvirtino mūsų tikėjimas,—sako šv. Gri- 
galius: — mažiau mums gera padarė Magdalena, kuri grei- 
tai įtikėjo, negu Tomas, kurs ilgiau abejojo; nes jis abe- 
jodamas savo rankomis palytėjo Kristaus žaizdų randus, 
o iš mūsų širdies išdildė netikėjimo žaizdą“. 

Išblaškęs Apaštalų abejones, Jėzus daug jiems kal- 
bėjo „apie Dievo karalystę“ ant žemės, tai yra savo Ba- 
žnyčią, kaip jie turės ją valdyti, kokias teikti žmonėms 
malones, kokius dalinti Sakramentus. „Valgydamas su jais, 
jis jiems liepė neišeiti iš Jeruzalės ir laukti Tėvo paža- 
dėjimo; apie jį (sakė jis) girdėjote iš mano burnos. Nes 
Jonas krikštijo tik vandenimi, jūs gi, nedaugeliui dienų 
praslinkus, būsite krikštyti Šventąja Dvasia“. 

Išaugę žydų prietaruose, Apaštalai Jo teiravosi apie 
daug daiktų; ypač apie žemišką Mesijo karalystę smal- 
siai „klausė Jį, sakydami: Viešpatie, ar šiuo laiku sugrą- 
žinsi karalystę Izraėliui?“, atėmęs ją iš Erodo. Kristus, 
matydamas, kad be Šventosios Dvasios dovanų negali 
suprasti jo karalystės, tarė jiems: „Ne jūsų dalykas ži- 

noti laikys ar valandas, kurias Dievas nustatė savo val- 
džia; bet, kaip tik Sventoji Dvasia ateis ant jūsų, jūs 
gausite galios ir būsite man liudytojai Jeruzalėje, visoje 
Judiejoje, Samarijoje ir iki žemės pakraščių“, po visą pa- 
saulį (Ap. D. 1, 4—8). 

Visa žemė tai mano karalystė, ten tat — „eidami 
į visą pasaulį, skelbkite Evangeliją visam sutvėrimui“ 
(Mor. 16, 15), ne vien žydams, kaipo buvusiai išrinktajai 
tautai — „nes Dievas nežiūri asmenų“ (Rym. 2, 11); Jis, 
kaip visus sutvėrė, taip visus išganyti nori. „Kas tikės 
ir bus pakrikštytas, tas bus išganytas; kas gi netikės, 
bus pasmerktas“ (Mor. 16, 16). Taip pasidarys nauja 
Dievo karalystė, krikščionių Bažnyčia iš visų žemės tautų. 

„Tai pasakęs“, išsivedė juos Alyvų kalnan, netoli 
Jeruzolimos, . kur paskutinį sykį prieš savo kančią mel- 
dėsi. Pažvelgė dar kartą į numylėtus savo mokinius — 
ir „pakėlęs savo rankas palaimino juos: laimindamas gi, 
atsiskyrė nuo jų ir pasikėlė į dangų“ (Luk. 24, 50). 
„Jiems beregint, Jis buvo pakeltas; debesys paėmė 
Ji iš po jų akių“ (Ap., D. 1, 9). Kaip savo galia, bū- 
damas Dievas, išėjo iš kapo, taip įžengė dangun. Nerei- 
kalavo, kaip Elijas, ugninių ratų, nė Angelų, kurie Jį 
nuneštų dangun; Jis pats įžengė į dangaus karalystę. 

Ilgai dar Apaštalai stovėjo, nenuleisdami akių, no- 
rėdami dar kartą pamatyti savo Mokytoją. „Kuomet jie 
žiūrėjo į dangų, Jam įeinant, štai du vyru“, Dievo An- 
gelu „baltais rūbais, atsistojo prie jų; juodu tarė: vyrai 
Galiliejiečiai, ko jūs stovite, žiūrėdami į dangų? Tas Jė- 
zus, Kurs paimtas nuo jūsų į dangų, taip pat ateis, kaip 
Jį matėte einantį dangun“. Ar gi pamiršote, ką jums yra 
sakęs, jog Jis pasaulio pabaigoje iš ten ateis gyvųjų ir 
mirusiųjų teisti. „Tuomet jie... sugrįžo į Jeruzalę“ (Ap. 
D. 1, 9—12). 

Taip aprašo šv. Lukas Jėzaus Kristaus dangun įžen- * 
gimą. Taip Dievo Sūnus, praamžių „Žodis“, kurs pra- 
džioje „buvo pas Dievą ir Žodis buvo Dievas, kursai 
įsikūnijo ir gyveno tarp mūsų“ (Jon. 1, 1—14) trisde- 
šimtis trejus metus, per kruviną savo kančią ir mirtį ant 
kryžiaus atvadavęs žmones iš amžinos prapulties, ketvir- 

toje dešimtoje dienoje po savo iš numirusių atsikėlimo 
sugrįžo dangun. 

Kiek sielų patrijarkų, pranašų ir kitų Senojo Įsta- 

"tymo teisingų žmonių, lig tol buvusių tamsybėse, nusi- 
vedė sų savim į amžiną šviesybę; kokius pasiuntinius 
Tėvas pasiuntė Sūnaus sutiktų; kokios Jam garbės gies- 
mės patinkant danguje buvo giedotos,- kas atspės. Tur- 
būt, ten visos dangiškosios dvasios šaukė: „Pakelkite, 
kunigaikščiai, savo vartus ir pasikelkitė jūs amžinieji var- 
tai, ir įeis garbės Karalius“. 

O kada klausta iš visų pusų: „Kas yra tasai garbės 
Karalius?“ sakyta: „Tai Viešpats stiprusis ir galingasis, 
Viešpats galingas kovoje“. Kuomet dar labiau dangaus 
galybės šaukė: „Pakelkite aukštyn, kunigaikščiai, savo 
vartus, ir pasikelkite amžinieji vartai, ir įeis garbės Ka- 
ralius?* buvo girdėtas atsakymas: „Kareivijų Viešpats, Jis 
tai yra garbės Karalius!“ (Ps. 23, 7—10). Kaip danguje 
Kristus buvo priimtas, to jums niekas tinkamai neapsakys. 
Ir Apaštalai tik trumpai tesako: „Įžengė į dangų, sėdi de- 
šinėje Dievo Tėvo“. 


II. Tie žodžiai: „sėdi dešinėje Dievo Tėvo“, skelbia 
mums gilią tiesą. Nereikia jų suprasti, tarsi Dievas tu- 
rėtų kūną; Viešpats, gryniausia Dvasia, neturi nei kojų, 
nei rankų, nei kairės, nei dešinės, kurioje sėdėtų Jėzus, 
įžengęs į dangų. Tie žodžiai, remiasi žmonių papročiu 
garbingus svečius sodinti savo dešinėje ir parodo, kokią 
garbę Kristus įgijo pas savo Tėvą. Jie, anot visų Bažny- 
čios Tėvų, reiškia, jog Kristus, kaipo Dievas, lygus vi- 
same Tėvui, dabar, ir kaipo žmogus, yra išaukštintas 
„aukščiau visų kunigaikštysčių, valdžių, galybių, viešpa- 
tysčių ir visokio vardo, kurs minimas ne tik šiame am- 
žyje, bet ir būsimame“ (Ep. 1, 21). 

„Sėdi dešinėje Dievo Tėvo“, tarytum ilsisi dangiš- 
koje garbėje po ilgos kelionės šioje ašarų pakalnėje; po 
tiekos nesuskaitomų vargų, iškentėtų ant žemės, tarsi 
ramus, sėdi dešinėje Dievo Tėvo, jausdamas visų su- 
tvėrimų pagarbą, kuri jam teisingai priklauso. „Jis pats 
save ištuštino, prisiimdamas tarno pavidalą, pasidaręs 
panašus į žmones ir viršujine išvaizda rastas, kaip žmo- 

gus; Jis pats save pasižemino, pasidaręs paklusnus iki 
mirčiai, mirčiai gi kryžiaus. Todėl ir Dievas išaukštino 
Jį ir dovanojo Jam vardą, viršesnį už visus vardus, kad 
Jėzaus vardu priklauptų visoks kelias danguje, žemėje ir 
po žeme; ir kad kiekvienas liežuvis išpažintų, jog Vieš- 
pats Jėzus Kristus yra Dievo Tėvo garbėj“ (Fil. 2, 
7—11). 

Tą Kristaus garbę danguje taip aprašo šv. Jonas 
Apreiškimo knygoje: „Girdėjau daugelio Angelų balsą 
aplink Sostą ir aplink gyvūnus ir vyresniuosius. Jų 
skaičius buvo tūkstančių tūkstančiai. Ir jie sakė dide- 
liu balsu: Vertas yra Avinėlis, Kurs buvo užmuštas, imti 
galybę ir dievystę, ir išmintį, ir tvirtumą, ir gyrių, ir gar- 
bę ir palaiminimą. Visus sutvėrimus, kurie yra danguje 
ir žemėje ir po žemės ir kas yra ant jūros ir kas joje 
yra... visus girdėjau sakančius: Sėdinčiajam Soste ir Avi- 
nėliui palaiminimas, gyrius, garbė ir valdžia per amžių 
amžius. Keturi gyvūnai sakė: Amen. Ir dvidešimt ke- 
turi vyresnieji parpuolė ant savo veido ir garbino Gy- 
vąjį per amžių amžius“ (Apr. 5, 11 14). 

Atkreipkite dar akis į tą paslapties aiškinimą, kurį 
mums duoda apaštalas šv. Povilas; juk jis ne veltui dva- 
sios pagavime „buvo pagautas net į trečiąjį dangų“ (II 
Kor. 12, 7); ne be reikalo jis ten „girdėjo slaptingus žo- 
džius, kurių nė vienam žmogui nevalia sakyti“; taip pat 
jis net visą Evangeliją, kaip patsai sakosi, ne iš žmogaus 
išmoko, bet „Jėzaus Kristaus apreiškimu“ (Gal. 1, 12). 
Klausykite, kaip aiškiai tą paslaptį tikintiems Apaštalas 
dėsto: „Kristus, atėjęs kaip vyriausis kunigas... įėjo vie- 
ną sykį už visus ne rankomis padarytą šventyklą, tikro- 
sios paveikslą, bet į patį dangų dabar pasirodyti už 
mus Dievo akivaizdoje, ir ne dažnai pats savęs aukoti, 
kaip kad vyriausias kunigas... kas metai, nes kitaip Jam 
būtų reikėję kentėti daug kartų nuo pasaulio pradžios; 
bet dabar jis pasirodė vieną kartą amžių pabaigoje nuo- 
dėmės atimti savo auka“ (Žyd. 0, 11—26). „Todėl Jis 
ir gali išgelbėti amžinai tuos, kurie artinasi per Jį į Die- 
vą, nes yra visuomet gyvas, kad mus užtartų“ (Zyd. 7, 
25). 

Stai, kaip aiškiai parodo Apaštalas Dievo Sūnaus 
pasiuntinystę, kad, įžengęs dangun, „sėdi dešinėje Die- 
vo Tėvo“. Jis nepaliauja danguje būti tas, kas buvo 
ant žemės. — „Jis yra permaldavimas už mūsų nuodė- 
mes“ (I Jon. 2, 2), mūsų tarpininkas pas Dievą. „My- 
lėjęs savuosius, kurie buvo pasaulyje, parodė jiems savo 
meilę iki galui“ (Jon. 13, 1). Dabar, net būdamas dan- 
giškoje garbėje, nepamiršta mūsų reikalų; kaip ant že- 
mės, taip ir danguje nenustoja taikinęs mus su Dievu; 
Jis, įžengęs dangun, „sėdi dešinėje Dievo Tėvo, kad, 
anot Apaštalo betariant, mus užtartų“. 

Dėl to, sako šv. Ambroziejus, nenorėjo išdildyti 
randų savo švenčiausių žaizdų, perkentėtų dėl mūsų; 
nusinešė juos su savim į dangų, kad juos be paliovos 
rodytų Tėvui, kaipo mūsų atpirkimo ženklą. Taigi, tar- 
pininkaujant tarp mūsų ir Dievo, gana parodyti savo 
žaizdas; juk yra jos aiškus priminimas kruvinos kančios 
ir mirties ant kryžiaus, tos baisiausios aukos, kurią Die- 
vo Sūnus už mus atnašavo Tėvui, per kurią šį pasaulį 
atpirko. 

Tomis savo žaizdomis Kristus yra tarsi anas Avi- 
nėlis, nuolat gyvas ir tarsi nuolat žudomas, Kurį mini 
šv. Jonas Apreiškime, tarytum nuolatinė, niekad nesiliau- 
janti auka - „permaldavimas už mūsų nuodėmes; ne 
tiktai už mūsų, bet taip pat ir už viso pasaulio“ (1 Jon. 
2,2). „Todėl Jis ir gali išgelbėti tuos, kurie artinasi 
per Jį į Dievą, nes yra visuomet gyvas, kad mus užtar- 
tų“, kad, kur Jis yra, ten būtų ir Jo tarnai. 


* 


* * 


Klausytojai! šv. Bernardinas Senietis pamoksle Jė- 
zaus Kristaus įžengimo dangun dienoje mini vieną karį; 
užsidegęs noru aplankyti šv. vietas, pašvęstas buvimu 
Išganytojo, karys atlikęs išpažintį, priėmęs Komuniją, pir- 
miausia nukeliavo Nazarėtan, kur apmąstė Angelo ap- 
reiškimą; paskum — Betliejun; iš čia nuėjo prie Jordano 
upės, kur Kristus priėmė krikštą; po to lankė tyrus, kame 
pasninkavo ir nugalėjo piktąją dvasią; toliau ėjo per ki- 

tas vietas, kiekvienoje apsvarstydamas tam tikras paslap- 
tis; taip iš eilės nuvyko Kalvarijon. 

Pagaliau atsirado Alyvų kalne, iš kur Viešpats Jė- 
zus įžengė dangun. Ten, apsipylęs ašaromis, dūsauda- 
mas ir bučiuodamas žemę, tarė: „Brangiausias Išgany- 
tojau, mano širdies meile, kur nori, kad toliau eičiau? 
Visais tavo takais vaikščiojau; šit dabar ėsu toje vietoje, 
iš kur įžengei į dangų; nebeturiu, kur Tavęs beieškoti 
ant žemės; noriu paskui Tave eiti dangun; teikis išlais- 
vinti mano sielą iš to mirtingo kūno kalėjimo“... Iš dš 
delio susijaudinimo plyšusi jo širdis, ir jo siela iš tos 
pačios vietos laiminga nuskridusi pas Dievą... 

Duok, Viešpatie, kad ir mes, apmąstę Išganytojo 
dangun žengimo paslaptį, pakeliumėm savo širdis prie 
Jėzaus, sėdinčio dešinėje Dievo Tėvo, trokšdami mirti 
ir būti su Kristumi (Fil. 1, 23). Jei gyvai dangaus gei- 
sime, mintim danguje skrajosime, ateis valanda, kada su 
siela ir kūnu įeisime dangun, įvyks, ką šv. Povilas sakė, 
kad Viešpats numirusius prikels ir drauge pasodins 
danguje su Jėzumi Kristum (Ep. 2,6). Baigiu to paties 
Apaštalo paraginimu: „Ieškokite, kas yra aukštai, kame 
Kristus sėdi Dievo dešinėje, pamėkite tai, kas yra aukš- 
tai, ne kas žemėje“ (Kol. 3, 1). Amen. 


Teismas. 


„ „Tikiu... į Jėzų Kristų, Kurs... ateis 
gyvųjų ir numirusiųjų teisti“. 


Šv. Lukas, apsakęs garbingą Jėzaus Kristaus dan- 
gun įžengimą, rašo: Kuomet Apaštalai „žiūrėjo, į dangų 
Jam įeinant, štai du vyru baltais rūbais atsistojo prie 
jų ir tarė: Vyrai Galiliejiečiai, ko jūs stovite, žiūrėda- 
mi į dangų? Tas Jėzus, kurs paimtas nuo jūsų į dangų, 
taip pat ateis, kaip matėte Jį einantį į dangų“ (Ap. D. 
1, 10). Užtat ir Apaštalai savo Tikybos Išpažinime, pa- 
minėję Dievo Sūnų, kad „įžengė į dangų, sėdi dešinėje 
Dievo Tėvo Visagalio“, tuojau prideda: „iš ten ateis gy- 
vųjų ir numirusiųjų teisti“. Išganytojas, žengdamas į 
dangų, nebaigė savo pasiuntinystės ant žemės; pasaulio 
pabaigoje dar „ateis gyvųjų ir numirusiųjų teisti“. 

Tenka kartais girdėti tokių kalbų: „Kažin, kas bus 
anapus kapo; niekas iš ten neatėjo, nepasakė, kaip ten 
yra; kunigai skelbia, kad mirus būsiąs teismas, bet kas 
gali tikrai žinoti, ar tai tiesa“... Taip šneka ne sykį ne 
tiktai šviesuoliai, bet kartkartėmis ir šiaip jau žmonės. 
Užtat jums šiandien išaiškinsiu tikėjimo tiesas apie 
teismą; parodysiu, kad I bus teismas; pasakysiu, kad II 
teismas bus dvejopas ir kaip III įvyks paskutinis teis- 
mas. Klausykite ir renkitės į teisingą Dievo teismą, nes 
Išganytojas ateis teisti gyvųjų ir mirusiųjų, visų Žmonių, 
kaip teisingų, taip ir nusidėjėlių. 


I. Visas pasaulis yra sutvarkytas pagal saiką, skai- 
čių ir svarą; viskas jame apseikėta, suskaityta, šusvarsty - 
ta, pradedant saule, žvaigždėmis, aukščiausiais kalnais, 
baigiant mažiausiu smėlio grūdeliu. Išminčius šaukia: 
Viešpatie! „Tu sutvarkei visa, žiūrėdamas saiko, skai- 
čiaus ir svarumo“ (11, 21). Jei tik ta pusiausvira suirtų, 
viskas pavirstų niekais; bet lygsvara užtikrinta yra įsta- 

tymu, kurį davė Visagalis Sutvėrėjas, kurio prižiūri bu- 
dri Viešpaties Apvaizda. : 
Kaip visatoje, taip ir- gyvenime žmogaus, kurs yra 
tarsi mažas pasaulis, turi būti lygsvara, kurią tvarko tei- 
sybės įstatymas. Tuo tarpu, kad visi kiti sutvėrimai eina 
varu Apvaizdos sau paskirtais keliais, žmonės, laisvi su- 
tvėrimai, vieni laisvu pamėgimu laikosi Dievo duotų 
įstatymų, kiti drįsta juos peržengti, laužyti, tartum, farao- 
nas, jie sako: Kas yra Viešpats, kad mes jo klausytu- 
mėm (Ef. 5, 2). Jie ardo visuotinę tvarką, pelnosi 
bausmę. 

- Visi girdime savyje sąžinės balsą, kurio negalime 
nutildyti; padarome ką nors gera, jaučiame pasitenkini- 
mą, džiaugsmą; priešingai, kai tik įvyko nedorybė, nors 
niekas to neregėjo, niekas negirdėjo, mus apima kokia 
tai baimė; pritiriame kokio tai neramumo, kurs kremta 
mūsų širdį. Kas to nėra jautęs, kas drįs tai ginčyti? Per- 
gyvena tai ne tik krikščionys, bet ir laukiniai žmonės 
laiko save kaltais prieš kokią ten Esybę, nuo kurios 
viskas pareina; dreba, išvydę žaibus, išgirdę griausmą, 
bijo Dievo rūstybės. 

Iš kur tas pasitenkinimo jausmas po gerų darbų, 
o sąžinės graužimas, blogai padarius? Ką jis sako? Są- 
žinės pagyrimas tai sprendimas, jog darbas vertas už- 
mokesnio; sąžinės priekaištas tai įspėjimas, kad pasiel- 
gimas vertas bausmės. Sąžinės balsas yra tarsi pranašas, 
perspėjąs, kad būsime teisti, kad bus atiduota kiekvie- 
nam pagal jo darbus, kad bus visa sutvarkyta, žiūrint 
saiko, skaičiaus ir svarumo, kad bus atstatyta pusiau- 
svira žmonių gyvenime, 
A Bet kur įvyks ta sulaužyta teisybė? ar ant žemės? 
Sio pasaulio teismai yra neteisingi. „Aš mačiau — pri- 
sipažįsta išmintingasis karalius Salemonas, — po saule 
bedievystę teismo vietoje, neteisybę teisybes vietoje, ir 
tariau savo širdyje: Dievas darys teismą teisiajam ir be- 
dieviui, ir tuomet kiekvienam dalykui bus jo metas“ 
(Pam. 3, 16). Cia nekartą doras žmogus esti persekioja- 
mas, o blogas, kartais net piktadarys — be bausmės. 

Pagaliau žmonių teismas, nors ir teisingiausias, 
negali už visus blogus darbus nubausti; daug yra slap- 

tų nedorybių, kurių žmonių teismai nė pasiekti negali. 
Žmonės ir norėdami negali teisybės atseikėti; turi būti 
Dievo teismas, kurs atiduos visiems pagal jų darbus. 
Turi būti teisybė, privalo būti atlyginta už tiek nedory- 
bių, kurios nuolat atsitinka tarp žmonių. Kadangi to nė- 
ra šiame gyvenime, turės tai būti anapus kapo, ant am- 
žinasties slenksčio, kur, anot Šventojo Rašto: „teisybė 
teismu virs“, 

Privalo įvykti teisingas teismas; jis gali būti atidė- 
tas kai kuriam laikui dėl paties teisingumo reikalų, kad 
norintieji turėtų laiko pasitaisyti, kad geruoju patys ati- 
taisytų savo klaidas ir sušvelnintų griežto teismo rūsty- 
bę. Atkaklūs gi neturėtų jokių išsiteisinimų. Todėl Auk- 
ščiausia Teisybė atideda teismą iki pasaulio pabaigos. 
Teisingumas, kurs neturėtų paskirto laiko, tenkintųsi tik 
nuopelnų ir bausmių pažadais, grasinimais, bet niekad to 
neįvykdytų, būtų didžiausia neteisybė, apgavimas, priešin- 
gas ne tik tikėjimui, bet ir protui. 

Beveik pirmiausia mūsų tikėjimo tiesa, kurią krik- 
ščionių kūdikis išgirsta iš savo motinos burnos, tai ti- 
kėjimas į Dievą teisingą, Kurs geriems duoda dangų, 
piktus pragaru baudžia. Ir Apreiškimas teismą, kaipo ti- 
kėjimo tiesą, beveik kiekviename Šventojo Rašto pusla- 
pyje mini. „Viešpaties bijos Jo priešininkai, — skaitome 
Senojo Įstatymo knygose, — ant jų griaus danguje; Vieš- 
pats teis žemės ribas“ (I Kar. 2, 10). „Jis prirengė savo 
sostą daryti teismui; ir jis teisia pasaulį pagal lygybę, 
teisia tautas pagal teisybę“ (Ps. 0, 0). „Surinksių, — 
sako Viešpats per pranašą Joėlį, — visas tautas, suvesiu 
jas į Juozapato pakalnę ir atsiteisiu ten su jomis“ (9, 2). 
„Teisiu tave pagal tavo kelius ir padėsiu prieš tave vi- 
sas tavo nedorybes“ (Ezek. 7, 3). 

Ką besakyti apie Naująjį Įstatymą, kur tiek perspė- 
jimų budėti, nes nežinome nei dienos, nei valandos; kur 
teismas išdėstytas palyginimų daugybėje, kur Kristus 
Apaštalams nurodo ženklus, būsinčius prieš paskutinį teis- 
mą; galop stačiai sako: „Žmonės teismo dieną duos atskai- 
tą iš kiekvieno nenaudingo žodžio, kurį jie kalba. (Mat. 
12, 36). „Dievas skelbia žmonėms, kad visi visur darytų 
atgailą; nes jis nustatė dieną, kurioje teis žemės skritulį 

teisingai, per vyrą, kurį... paskyrė, prikeldamas jį iš nu- 
mirusių“ (Ap. D. 17, 30). Apaštalas šv. Povilas skelbia: 
„Mes visi turime pasirodyti prieš Kristaus teismo krasę, 
kad kiekvienas atsiimtų, kaip kas, kūne būdamas, elgėsi, 
gera ar pikta“ (Il Kor. 5, 10). : 


Il. Negali būti abejonės — „žmonėms skirta vieną 
sykį mirti, paskui gi būna teismas“ (Žyd. 19, 27), neat- 
mainomas, teisingiausias. Kai tik siela persiskirs su kū- 
nu, stos teisman, kur duos atskaitą iš visų savo minčių, 
žodžių, darbų ir apsileidimų; viskas čia bus išnagri- 
nėta sulig tiesa ir teisingumu; kiekvienam bus atseikėta 
pagal jo darbus, neatsižvelgiant į tai, keno tai buvo da- 
ryta, — „nes Dievas nežiūri asmens“ (Rom. 2, 11). 

Teismo tuojau po mirties pėdsakus randame visur, 
pas visas tautas; stabmeldis Platonas sako: siela, išėjusi 
iš kūno, lyg iš kokio karsto, stos prieš teismą teisybės 
lauke; to teismo visi bijo. Aigiptiečių ir visų Rytiečių 
padavimai skelbia teismo baisenybes; skiria sielas į tris 
dalis, pirma — doros sielos, antroji su mažais nusidėji- 
mais, o trečioji — pati biaurioji, visų didžiausieji nusi- 
dėjėliai; kiekvienai bus savo sprendimas. T 

„Dievui lengva, — sako Šventasis Raštas, — mir- 
ties dieną atsilyginti kiekvienam, žiūrint jo kelių“ (Ekli. 
0, 28). Nekalti, kurie nekaltybės, gautos krikšte, neprara- 
do, kaip kūdikiai, ir kurie už savo nuodėmes užtektinai 
atsiteisė Dievo teisybei, tuojau eis tiesiai dangun; nusi- 
dėjėlių sielos suteptos sunkiomis nuodėmėmis, mirusių 
be atgailos, klius pragaran. 

Sielos gi tų, kurie norėjo gerai gyventi, bet per 
savo silpnybę neišvengė mažų nuodėmių, ar ir buvusių 
blogų žmonių, bet atsivertusių, kurie prieš mirštant ne- 
atidavė Dievui skolų iki paskutinio skatiko (Mat. 5, 26), 
eis laikinai skaistyklon; 0 kuomet apsivalys nuo savo 
kalčių, bus įleistos į dangaus karalystę; kadangi „ten 
nejeis nieko sutepta“ (Apr. 21, 27). 

„Dievui lengva mirties dieną atsilyginti kiekvienam, 
žiūrint jo kelių“, kaip kas elgėsi. Bet šituo teismu, kurs 
bus, taip sakant, ant keturių akių, Dievo teisingumas 
nepasibaigs; bus dar visuotinis teismas pasaulio pabai- 

goje, kurin bus pašaukti drauge visi žmonės, turės stoti 
akivaizdoje Aukščiausiojo Teisėjo Kristaus. „Jis yra Die- 
“vo pastatytas Teisėjas gyvųjų ir numirusiųjų“ (Ap. D. 

10, 42). Visuotinis teismas apreikš visam pasauliui, kaip 
buvome nuteisti kiekvienas atskirai. To būtinai reikalau- 
ja teisybė, 

Kantriai valdo Viešpats savo visagalybe žmones 
ant žemės; kenčia nusidėjėlius, kaip ans Evangelijoje 
aprašytasai šeimininkas, nerauna raugių iš tarp kviečių, 
palieka „vienus ir kitus augti iki piūties“ (Mat. 13, 30); 
nesykį raugės plečiasi, slopina kviečius. Dori žmonės daž- 
nai kenčia, esti niekinami, neapkenčiami, persekiojami, mirš- 
ta kartais nė keno neatmenami... Piktieji Iėbauja, nekartą 
įsigyja garbės už savo žygius, sugeba pasistatydinti ant 
savo kapo gražius paminklus... 

Tai visa taip į akis puola, taip skaudžiai teisingųjų 
širdį žeidžia, kad kai kada nenoromis klausia: „Iki kolei, 
Viešpatie! nusidėjėliai, iki kolei nusidėjėliai girsis?“ (Ps. 
93, 3). Žmogui, neteisingai skriaudžiamam, iš burnos ver- 
žiasi dejavimas, kurs atsiliepia danguje. Ten taipgi, anot 
Apaštalo, sielos užmuštųjų dėl Dievo žodžio ir dėl liu- 
dijimo, kurio jie laikėsi, šaukia dideliu balsu, sakydamos: 
„Iki kolei, Viešpatie (šventasis ir tikrasis), tu neteisi ir ne- 
keršiji už mūsų kraują tiems, kurie gyvena žemėje? (Apr. 
6, 9). Siela, neteisingai žmonių nuteista, nori būti teista 
neklaidingu Dievo teismu, būti nuteisinta ir žmonių akyse. 
Tas troškimas yra įskiepytas žmogaus širdyje ranka to, 
kurs pasakė: „Rūpinkis geru vardu, nes tai tau ilgiau 
pasiliks, kaip tūkstantis didelių ir brangių turtų“ (Ekli. 
41, 

Tas žmogaus noras bus įvykdytas per paskutinį 
teismą. „Tuomet, — anot Šventojo Rašto, — teisieji 
stovės su didžia ištverme prieš tuos, kurie juos spaudė 
ir kurie yra atėmę jų darbų vaisius. Tai pamatę nusi- 
gąs baisiu išgąsčiu... vaitodami: Tai tie, kuriuos mes ki- 
tados laikėme apijuoka ir pasityčiojimo dalyku. Mes ne- 
išmanėliai laikėme jų gyvenimą beprotyste ir jų galą ne- 
garbe. Stai, kaip jie paskaityti tarp. Dievo sūnų, ir jų 
dalis taro Šventųjų. Taigi, mes išklydome iš tiesos ke- 
lio, mums nešvietė teisybės šviesa ir pažinimo saulė 

mums neužtekėjo. Mes privargome neteisybės ir pra- 
pulties kelyje ir vaikščiojome sunkiais keliais, Viešpaties 
gi kelio nežinojome. Ką mums padėjo puikybė? arba ką 
mums atnešė pasididžiavimas? Visa tai perėjo, kaip še- 
šėlis“ (Sap. 5, 1—9). 

Taip tai, Dievui tvarkant, sugrąžins garbę teisin- 
giems patys skriaudėjai. Tuomet, pamatę, kaip kiekvie- 
nam atiduota sulig jo darbais, Šventieji ir prakeiktieji 
visi vienu balsu šauks: „Teisus esi, Viešpatie, ir visi ta- 
vo nutarimai teisingi“ (Tob. 3, 2). Todėl tai reikalingas 
paskutinis teismas, kurį tiek kartų mini Šventasis Raš- 
tas; kurį Apaštalai išpažįsta, sakydami apie Jėzų Kristų, 
mūsų Viešpatį, kad įžengęs į dangų, sėdi dešinėje Die- 
vo Tėvo; „iš ten ateis gyvųjų ir numirusiųjų teisti“, at- 
lyginti teisingai visiems žmonėms, geriems ir nedoriems, 
ar tai gyvenantiems su Dievu, esantiems Jo malonėj, ar 
numirusiems dangui per nuodėmes, nemylėjusiems Vieš- 
paties, nes, anot Apaštalo: „Kas nemyli, pasilieka mir- 
tyje“ (I Jon. 3, 14). 4 


III. Kristaus atėjimas teisti žmonių, yra tikėjimo 
tiesa. Paskutinis teismas bus pasaulio pabaigoje; bet 
kada tikrai toji valanda išmuš, nežinia. Kaip sako Iš- 
ganytojas: „Apie aną dieną ir valandą niekas nežino, nė 
dangaus angelai, tik vienas Tėvas“ (Mat. 24, 36). „Apie 
laiką ir valandą, jums, broliai, nereikia, kad mes jums 
rašytumėm, — sako šv. Povilas, — nes jūs patys gerai 
žinote, kad Viešpaties diena taip ateis, kaip vagis naktį“ 
(Tes: 5,1): a 

Stai, kaip aprašo teismą Šventasis Raštas: „Saulė 
aptems, mėnulis neduos savo šviesos, žvaigždės puls 
nuo dangaus ir dangaus galybės bus pajudintos“ (Mat. 
24, 20). Matomai, prieš teismą bus suardyta visa, kas 
šiandien yra; kaip palaikiai namai griūva, taip regimas 
pasaulis, pragyvenęs savo laiką, subyrės ir savo griuvė 
sluose pakas visa, kas jame gyveno, 

„ Žinome tai iš šv. Petro, kurs sako, kad aną Vieš- 
paties dieną: „dangus su dideliu smarkumu praeis, ele- 
mentai nuo karščio sutirps, žemė gi ir ant jos esantieji 
dalykai, bus sudeginti“ (II Petr. 3, 10). Tą patį tvirtina 

ir šv. Jonas Apreiškime: „Aš mačiau... štai buvo didis 
žemės drebėjimas; saulė pasidarė juoda, kaip ašutinis 
maišas; visas mėnulis pasidarė kaip kraujas; ir žvaigždės 
nuo dangaus puolė žemėn... dangus pasitraukė... ir visi 
kalnai ir salos buvo pajudinti iš savo vietų“ (Apr. 6, 
12—-14). 

Kristus „siųs savo Angelų su trimitu ir skardžiu 
balsu; ir jie surinks Jo išrinktuosius nuo keturių vėjų, 
nuo vieno dangaus pakraščio iki kitam“ (Mat. 24, 31). - 
„Ūmai, akimirksnyje, kuomet atsilieps paskučiausias tri- 
mitas... mirusieji kelsis“ (I Kor. 15, 52). Šit: „jūra ati- 
davė joje buvusius mirusius; mirtis ir pragaras davė 
savo mirusius, kurie juose buvo“ (Apr. 20, 13). Šit 
eina kiekvienas su našta savo nusidėjimų ar nuopelnų 
— „nes jų darbai juos seka“ (Apr. 14, 13). 

Visi jau susirinko. Viešpaties angelai „atskirs juos 
vienus nuo kitų, kaip piemuo atskiria avis nuo ožių; 
avis pastatys savo dešinėje, ožius gi kairėje“ (Mat. 25, 
31—33). Įsivaizduokite, jei galite, koksai bus tada su- 
mišimas: Tėvus skiria nuo vaikų, vaikus nuo gimdytojų, 
brolį nuo sesers, kaimyną nuo kaimyno... Kas koks 
buvo mirties valandoje — teisingas, ar nusidėjėlis, turės 
stoti dešinėj, ar kairėje pusėje... 

Tokia tai bus įžanga paskutinio teismo, kurį Šven- 
tasis Raštas vadina „didžia rūstybės diena“ (Apr. 6, 17). 
„Tuomet pasirodys danguje Žmogaus Sūnaus ženklas“, 
Kristaus kryžius „ir tuomet visos žemės giminės rau- 
dos“, kils visuotinis verksimas: Nedorėliai verks iš bai- 
mės, nusiminimo, teisingieji iš džiaugsmo, — „ir matys 

mogaus Sūnų, ateinantį dangaus debesyse su didžia 
galybe ir didenybe“ (Mat. 24, 29). 

Teisėjas, Kurs kitados skelbė per pranašą Joėlį: 
„Surinksiu visas tautas, nuvesiu jas į Juozopato slėnį; 
ten aš bylinėsiuos šu jomis“ (3, 2), — atsisės soste. 
„Aš mačiau, sakosi šv. Jonas Apreiškime, didelį baltą 
sostą ir jame Sėdintį.. Mačiau mirusius, didelius ir ma- 
žus, stovinčius ties Sostu“ (Apr. 20, 11). Viešpats „ap- 
švies paslėptuosius tamsybėje dalykus ir atidengs širdžių 
sumanymus“ (I Kor. 4, 5). Ė 

Kiekvieno sąžinė bus visiems regima; kiekvieną 
siela pamatys, kaip veidrodyje save ir kitus, kokie buvo 
nuo lopšio iki karsto; pasirodys, kad žmonių daugelis 
yra buvę apgavikų ir apgautųjų minia; įsivaizduokite, 
kokia gėda bus nusidėjėliams, kada visos jų paslaptys 
bus atidengtos; dabar mokate jas paslėpti nuo žmonių; 
ne vienas apgaunate ir kunigą per išpažintį. 

Tuokart išeis aikštėn visos jūsų vagystės, paleistu- 
vystės, svetimotėrystės, net regimos bus ir slapčiausios 
mintys; tada „žiūri kiekvienas, anot Šventojo Rašto, į 
savo artimą“ (Iz. 13, ,8). Ne iš labadės nedorėliai — 
„tuomet ims sakyti kalnams: Griūkite ant mūsų, ir kau- 
buriams: Apdenkite mus“ (Luk. 23, 30). „Pulkite ant 
mūsų ir paslėpkite mus nuo soste Sėdinčio veido ir 
nuo Avinėlio rūstybės“ (Apr. 6, 16). 

Bet veltui; visi turės išklausyti teisingo Kristaus 
sprendimo. Šit atsigręžia dešinėn ir taria Teisėjas: „Atei- 
kite, mano Tėvo palaimintieji, paveldėkite jums nuo pa- 
saulio įkūrimo prirengtą karalystę; nes aš buvau išalkęs, 
ir jūs mane valgydinote; buvau ištroškęs, ir jūs mane 
pagirdėte; buvau svečias, ir jūs mane priėmėte; buvau 
plikas, ir jūs apdengėte mane; — ligonis, ir jūs manė 
aplankėte; buvau kalėjime, ir jūs atėjote pas mane. 

Tuomet teisieji jam atsakys ir tars: „Viešpatie, kuo- 
met mes tave matėme alkaną ir tave valgydinome, — 
trokštantį ir tave girdėme? Kuomet mes matėme tave 
pliką ir tave apdengėme? Arba kuomet mes tave ma- 
tėme ligonį, ar kalėjime, ir atėjome pas tave? Ir atsa- 
kydamas Karalius jiems tars: Iš tikrųjų, sakau jums, kiek 
kartų jūs padarėte vienam šitų mažiausių mano brolių, 
man padarėte“ (Mat. 25, 34—40). „Ateikite, mano Tėvo 
palaimintieji, paveldėkite jums nuo pasaulio įkūrimo pri- 
rengtą karalystę“! 

„Tuomet jis sakys ir tiems, kurie bus kairėje: Ei- 
kite šalin nuo manęs“; jūs nenorėjote būti su manim, 
skirkitės amžinai; netroškote mano palaiminimo, gaukite 
prakeikimą — „eikite nuo manęs, prakeiktieji“; praradote 
dangų, štai jums pragaras; — „eikite nuo manęs, pra- 
keiktieji, į amžinąją ugnį“; kentėkite tenai, nes amžinas 
atilsis ne jums; — „eikite, prakeiktieji, į amžinąją ugnį, 

kuri prirengta velniui“; ne jums ji buvo skirta, bet pik- 
toms dvasioms, jūs patys ją begyvendami apsirinkote, — 
„eikite, prakeiktieji, į amžinąją ugnį“ (Mat. 25, 41). Ei- 
kite! „Ir eis šitie į amžinąją kančią“ (Mat. 25, 46). 

* + * 

Taip, Mieli Klausytojai, pasibaigs Kristaus pasiun- 
tinystė ant žemės. Tuo ir mes baigsime pamokslus apie 
Kristų, kurs ateis gyvųjų ir mirusiųjų teisti. Tikėkite Jį; 
atminkite, ką pats pasakė: „Kas netiki, tas jau pasmerk- 
tas, nes netiki į viengimio Dievo Sūnaus vardą“ (Jon. 
3, 18). Pripažinkite jį savo Išganytoju, kol nuopelnų lai- 
kas nepraėjo, kad būtų jums malonus teismo dienoje. 
"Atminkite paskučiausius daiktus: mirtį, teismą, pragarą, 
dangaus karalystę; venkite pagundų; saugokitės nuodė- 
mių — „vykinkite savo išganymą su baime ir drebėjimu 
(Pil. 2, 12). Tvirti tikėjimu pelnykitės, kad mirdami su 
Apaštalu galėtumėt pasiguosti: „Kovojau gerą kovą, pa- 
baigiau bėgti, išlaikiau tikėjimą; gale man atidėtas teisy- 
bės vainikas, kurį duos man aną dieną Viešpats, teisu- 
sis Teisėjas; nie tik man, bet ir tiems, kurie myli jo atė- 
jimą“ (Il Tim. 4, 6—8). 


Šventoji Dvasia. 


„Tikiu į Šventąją Dvasią“. 


„Šventas, šventas, šventas Viešpats, galybių Die- 
vas, pilnas yra dangus ir žemė Jo garbės“ — be palio- 
vos Angelai gieda danguje, garbindami Dievą. Tikrai, 
dangus, saulė, mėnulis, nesuskaitomos žvaigždės, neap- 
sakomos žemės grožybės, miškų šlamėjimas, neišmatuo- 
jami vandenynai, jūros ūžimas, perkūnijų trenksmas — 
skelbia Dievo Sutvėrėjo galią ir išmintį. Dievą Tvėrėją 
garbina taip pat žemėje visi gyvi sutvėrimai, ypač žmonės. 

Ne mažesnė garbė yra teikiama bent krikščionių 
ir Jo Sūnui, Atpirkėjui. Išganytojo geradarybės aiškiai 
metasi mums į akis. Skurdi Jo gimimo, žemiško gyveni- 
mo, kančios ir mirties istorija, Betliejaus ėdžios ir... Kal- 
varijos kryžius akyvai primena mums Dievo Sūnaus pa- 
sišventimą mūsų išganymui. (O Svenčiausias Sakramen- 
tas, kuriame Jis nuolat gyvena tarp mūsų, traukte trau- 
kia prie savęs katalikų širdis, kaip saulė gėles. 

Bet ar galima tai pasakyti apie Šventąją Dvasią? 
Jos darbas, mūsų pašventimas, nėra regimas, apčiuopia- 
mas, kaip Dievo Tėvo ir Sūnaus. Ji netapo kūnu, negy- 
veno tarp mūsų; du kartu tik apsireiškė žmonėms regi- 
ma karvelio pavidale po Kristaus krikšto Jordane ir 
ugnies liežuviuose per Sekmines nužengė ant Apaštalų. 
Trečias Švč. Trejybės Asmuo, rodos, mažiau yra žino- 
mas, mažiau garbinamas net pačių krikščionių. 

Jo vardas, kartojamas kasdien Apaštalų Tikybos 
Išpažinime: „Tikiu į Šventąją Dvasią“, nesukelia mumyse 
tų pačių jausmų pagarbos, meilės 17 padėkos, kaip Die- 
vo Tėvo ir Sūnaus asmenys. Reikia prisipažinti, kad Sven- 
toji Dvasia mūsų maldose užima paskutinę vieną. Gal 
kartais ne vienas galėtų atvirai pasakyti, kaip anie tikėji- 
mo dalykuose neapšviesti Efezo gyventojai: „Mes ir ne- 
girdėjome, kad yra Šventoji Dvasia“ (Ap. D. 19, 2). 

Reikia pažinti Sventoji Dvasia, Kurią lygiai, kaip 
Dievą Tėvą Sutvėrėją ir Dievo Sūnų Atpirkėją, skelbia 
tikintiems Apaštalų Tikybos Išpažinimas: „Tikiu į Šven- 
tąją Dvasią“; nes Ji gaivina katalikų Bažnyčią, tvarko 
Šventųjų bendravimą, teikia nuodėmių atleidimą ir vedą 
žmones į amžinąjį gyvenimą. Siandien apie Trečiąjį Švč. 
Trejybės Asmenį pasakysiu, kad I Sv. Dvasia yra tikras 
Dievas, kad II Ji kyla iš Tėvo ir Sūnaus. Klausykite! Hoi 


I. Visi esate krikščionys, pakrikštyti vardan Tėvo 
ir Sūnaus ir Šventosios Dvasios; nėra reikalo plačiai 
jums įrodinėti Šventosios Dvasios dievystę. Pasakysiu 
trumpai, kad Viešpaties Apreiškime, visame Šventajame 
Rašte, nuo Pradžios knygos, kuria prasideda Senasis 
Įstatymas, lig šv. Jono Apreiškimo, kuriuo baigiasi Nau- 
jasis Įstatymas, nepertrauktuose Bažnyčios padavimuose 
nuo devyniolikos šimtmečių, visų šv. Tėvų moksle Sven- 
tosios Dvasios dievystė ne mažesniu spinduliu šviečia 
už dievystę Dievo Tėvo ir Dievo Sūnaus. 

Viešpats mūsų Jėzus Kristus, siųsdamas Apašta- 
lus skelbti Evangelijos, liepė jiems krikštyti visas gimi- 
nes „vardan Tėvo ir Sūnaus ir Šventosios Dvasios“ 
(Mat. 28, 19); todėl, kaip Tėvas yra Dievas, kaip Sūnus 
yra Dievas, taip lygiai ir Sventoji Dvasia yra Dievas. 
Prisiminkite sau žinomą iš Apaštalų Darbų įvykį; Ananijas, 
godumo vedamas, pardavęs žemę norėjo apgauti Apaš- 
talų kunigaikštį. Sv. Petras tarė jam: „Kam šėtonas su- 
gundė tavo širdį, kad meluotum Šventajai Dvasiai ir pa- 
laikytum sau gautų už dirvą pinigų dalį?.. Ne žmonėms 
tu melavai, bet Dievui“ (Ap. D. 5, 3). Apaštalas aiškiai 

v. Dvasią vadina Dievu. Kitas Apaštalas, Išganytojo 
mylėtasis mokinys. sako: „Trys yra, kurie liudija dan- 
guje; Tėvas, Zodis ir Sventoji Dvasia; ir tie' trys yra 
viena“ (I Jon. 5, 7). Tarsi, sakytų: Tie trys asmenys, 
Tėvas, Sūnus ir Sv. Dvasia, — yra vienas Dievas. 

Taip skelbia Sventasis Raštas; tą patį sako ir Baž- 
nyčios padavimai. Ką tik nutilo Apaštalų balsas, atsilie- 
pė kiti Kristaus mokslo skelbėjai: Popiežiai, vyskupai; jų 
pamoksluose, sakytuose anų laikų krikščionims, randa- 
mas tikėjimas į Sv. Dvasios dievystę. Apie vieną jų, šv. 

Klemensą, trečią po šv. Petro popiežių, sako šv. Bazi- 
lius, jis mėgdavęs kartoti: „Gyvena Dievas ir mūsų 
Viešpats Jėzus Kristus ir Sv. Dvasia“. Sv. Justinas, gar- 
siame krikščionių tikėjimo gynime, įteiktame ciesoriui 
Antoninui, taip išsireiškia:  „Dvasioje ir tiesoje gar- 
biname ir šloviname Tėvą ir ateinantį nuo Jo Sūnų 
ir Šventąją Dvasią“. Tuo pačiu laiku šaukė Atana- 
goras: „Argi tai nestebėtinas daiktas, kad bedieviais va- 
dina mus, kurie skelbiame Dievą Tėvą, Dievą Sūnų ir 
Dievą Šventąją Dvasią“. 

Sv. Teofilius Antijokietis rašo: „Kad Pranašai yra 
įkvėpti Šventosios Dvasios, tai reiškia, kad yra įkvėpti 
Dievo, nes Šv. Dvasia yra Dievas“. Šv. Bazilius: „Dievo 
Dvasia vadinama Šventąja, kaip šventas yra Tėvas ir 
Sūnus; Ji šventa ne kaip sutvėrimas, kurs semia savo 
šventumą iš šalies, bet šventa pačia savo esme ir pri- 
gimtimi“. Taip galėčiau dauginti dar įrodymus iš arti- 
mesnių Bažnyčios amžių; bet, nenorėdamas jūsų be rei- 
kalo varginti, padavimų liudijimą, baigsiu malda, kurią 
krikščionys kalba nuo seniausių laikų: „Garbė Dievui, 
„Tėvui, Sūnui ir Šventajai Dvasiai. Kaip buvo pradžioje, 
dabar, ir visados, ir per amžius“. 

Paklausykite dar, ką tame klausime visados manė 
visuotinoji Bažnyčia; jai tai priklauso skelbti visokia tie- 
są; jai buvo Kristaus įsakyta: „Eikite tat ir mokykite vi- 
sas tautas... laikyti visa, ką tik esu jums įsakęs (Mat. 
28, 20). Tarp kitų tiesų, kurių Bažnyčia yra skelbėja, 
pirmutinė— tikėjimas į Dievą, Trejybėje vieną. Todėl ji drau- 
ge su Tėvo ir Sūnaus išpažįsta ir Sv. Dvasios dievystę. 
Apaštalų Tikybos Išpažinime kiekvienas kartoja „Tikiu į 
Dievą Tėvą... ir į Jėzų Kristų, vienatinį Jo Sūnų... Tikiu 
į Šventąją Dvasią“... Šv. Atanazas savo Tikybos išpa- 
žinime, priimtame visuotinės Bažnyčios, išganymui gauti 
reikalauja, „kad garbintumėm vieną Dievą Trejybėje ir 
Trejybę vienybėje“. Tėvą, Sūnų ir Sv. Dvasią, Kurių 
„viena yra dievystė, vienoda garbė, vienamžė didenybė“. 

Konstantinopolio patrijarkas Makedonijus ėmė skelb- 
ti kitonišką mokslą, būk Sv. Dvasia nesanti vienamžė, 
nelygi su Tėvų ir Sūnumi ir ne tiek garbintina... Pasi- 
piktino net ciesorius Teodoras. Jis, susitaręs su popie- 

žium Damazu, sušaukė 381 metais antrą iš eilės visuo- 
tinę vyskupų Santarybą. Joje tarp šimto penkių dešim- 
čių Bažnyčios Tėvų žibėjo tokios žvaigždės, kaip antai: 
šv. Grigalius iš Nazianzos, šv. Cirilius iš Jeruzalės, šv. 
Grigalius Nissenietis, šv. Jeronimas, garsusis Šventojo 
Rašto žinovas bei vertėjas ir kiti. Nuo pat Apaštalų 
laikų visų išpažįstamas tikėjimas į Šv. Dvasios dievystę 
čia buvo iškilmingai patvirtintas. 

Visas susirinkimas išniekino Makedonijaus klaidą, 
kaipo prieštaraujančią katalikiškam, apaštališkam tikėji- 
mui; dėl to ir Apaštalų Tikybos Išpažinimo posakį: „Ti- 
kiu į Sv. Dvasią“ papildė neklaidingais žodžiais: tikiu 
„ir į Šv. Dvasią Viešpatį ir Atgaivintoją, kuri kyla iš Tė- 
vo, kuri su Tėvu ir Sūnumi drauge yra garbinama ir 
šlovinama, kuri kalbėjo per pranašus“.. Kada tas nuta- 
rimas susirinkime buvo perskaitytas, visi vyskupai vienu 
balsu sušuko: „Tas yra visų tikėjimas, tas yra tikras iš- 
tikimųjų tikėjimas; taip tikime visi; prakeikimas ir gėda 
tiems, kurie pripažintų kitonišką mokslą“. 

Taip tai buvo išniekintas Makedonijaus suklydimas 
moksle apie Sv. Dvasią. Taip pat buvo išpeikta ir kita. 
klaida, kuri paplito Rytuose devintame šimtmetyje; Focijus 
klaidingu savo mokslu atplėšė daugybę Rytų tautų, grai- 
kų, rusų, serbų, bulgarų nuo Romos katalikų bažnyčios; 
tas suklydimas ir dabar skiria Vakarų ir Rytų Bažnyčias; 
reikia todėl apie jį pašnekėti; čia turėsime progos paro- 
dyti katalikų Bažnyčios mokslą, jog Šv. Dvasia kyla iš Tė- 
vo ir Sūnaus. 


I. Stačiatikiai lig šiol tebetiki, būk Šv. Dvasia 
kyla vien iš Tėvo, ne iš abiejų pirmųjų Švč. Trejybės 
asmenų. Katalikai visados tikėjo, kad trečiasis Švč. Trejy- 
bės asmuo, šv. Dvasia, lygi visame pirmiem dviem as- 
menim, kyla iš abiejų, tai yra iš Dievo Tėvo ir Dievo 
Sūnaus. Katalikų Bažnyčia visuomet taip išpažino, pasirė- 
musi Šv. Raštu, mokslu Šv. Tėvų, rašiusių tiek lotiniš- 
kai, tiek graikiškai. Popiežiai, vyskupai buvo liudytojai, 
ką yra skelbęs Kristus, kaip yra mokę apaštalai. 

Šv. Raštas vadina Sv. Dvasią „Sūnaus Dvasia“ 
(gal. 4, 6). Ji ten pat yra vadinama Tėvo Dvasia. Tai su- 

prantama, kad jinai kyla ir iš Dievo Sūnaus. Išganytojas 
sako: „Kuomet ateis Ramintojas, kurį aš jums siųsiu nuo 
Tėvo, Tiesos Dvasia, kuri iš Tėvo išeina, Ji liudys apie 
mane“ (Jon. 15, 26). O šv. Povilas rašo: „Dievas siuntė 
savo Sūnaus Dvasią į jūsų širdį“ (gal. 4, 6). Iš tų žo- 
džių aiškėja, kad šv. Dvasia, kurią siunčia ir Tė- 
vas ir Sūnus, kyla, kaip iš Tėvo, taip ir iš Sūnaus. Ne- 
gali būti dviejų šv. Dvasių, Tėvo vienos, Sūnaus antros. 

Tą tiesą išpažino kaip“ lotynų, taip ir graikų  Baž- 
nyčios Tėvai. Šv. Epifanas sako: „Dvasia Tėvo ir Sū- 
naus, Šventoji Dvasia kyla iš Tėvo ir Sūnaus“. Kiti, ne- 
sitenkina pasakę taip esant; mėgina dar aiškinti tą tiesą 
palyginimais. „Panašiai, -- sako šv. Antanas, — kaip 
spindulys gema iš saulės, o šilima kyla iš saulės ir spin- 
dulio drauge, taip Sūnus gema iš Tėvo, Sventoji gi Dva- 
sia kyla iš Tėvo ir Sūnaus“. „Saulė, — aiškina šv. Ci- 
rilius Aleksandrietis, — yra Tėvo paveikslas, spindulys 
Sūnaus, o šilima Šventosios Dvasios“. 

Taip rašo ir kiti Rytų Tėvai. Net šv. Jonas Damas- 
kietis, kuriuo Rytiečiai daugiausia remiasi, sako, Sv. Dva- 
sia kylanti iš Tėvo per Sūnų. Pagaliaus ir patsai pro- 
tas, apšviestas tikėjimo, tą tiesą patvirtina. Juk Die- 
vas Tėvas ir Dievas Sūnus yra tas pats vienas 
Dievas; todėl ir Šventoji Dvasia, kildama iš Tėvo, 
eina drauge ir iš Sūnaus, kaip iš to paties Dievo, kaip 
iš vieno šaltinio. Rodos, aišku; kitoniškai negalima ir 
samprotauti... 2 

Tokį tai gavome Sv. Dvasios mokslą iš Kristaus ir 
Apaštalų. Katalikų Bažnyčia, teisingas Apreiškimo sargas, 
nuo pat pradžios taip ir tikėjo; bet ne iš syk taip aiš- 
kiai skelbė, kaip aš dabar jums išdėsčiau. Taip nebuvo 
išreikšta nei Apaštalų tikybos Išpažinime, nei Nicėjos, 
nei Konstantinopolio tikėjimo išpažinimuose. Tik baigian- 
tis šeštam. amžiui, Toledo vyskupų sueiga pripažino rei- 
kalingu daiktu prie tų senovinių tikėjimo išpažinimų pri- 
dėti žodžius „ir Sūnaus*. O tai padaryta dėl klaidų, pa- 
plitusių tuomet Ispanijoje, apie Svč. Trejybę. 

Popiežius Leonas Didysis apie tuos klaidatikius 
— Priscilionus rašo: „Bedieviškai tvirtina jie apie Švč. Tre- 
jybę, būk Tėvas ir Sūnus, ir Šv. Dvasia esą vienas ir tas 

pats Asmuo, tarsi tas pats Dievas vadintųsi kartą Tėvu, 
kitkart Sūnumi, arba Šv. Dvasia; ir būk ne kitas Asmuo 
esąs tas, kurs gimdo, ne kitas, kurs pagimdytas, ne kitas, 
kurs eina iš jų abiejų“. Dėlto prie Nicijos — Konstanti- 
nopolio tikėjimo išpažinimo: „Tikiu į vieną Dievą... 
ir į Jėzų Kristų, viengimį Jo Sūnų... ir į  Sventą 
Dvasią, kuri kyla iš Tėvo“ „ir Sūnaus“ buvo pridėta. 

Tikėjimo išpažinimas su tuo priedu „ir Sūnaus“ iš 
Ispanijos ramiai plito Francijoje, Vokietijoje ir kituose 
vakarų kraštuose; niekas tam neprieštaravo. Focijus, 
apgaulingai pasidaręs Konstantinopolio patrijarku, Po- 
piežiaus iškeiktas, mepasidavė sprendimui. 867 me- 
tais sušaukė į Konstantinopolį savo šalininkų sueigą; 
joje drįso net iškeikti Popiežių Mikalojų ir apkaltino vi- 
są Romos Katalikų Bažnyčią, būk ji atstojusi nuo tikro 
Kristaus mokslo, skelbdama, kad Sv. Dvasia kyla iš Tė- 
vo ir Sūnaus. Tokia buvo pradžia Rytų atskalos, kuri 
tebesitęsia lig šios dienos. 

Rytiečiai vienok du kartu iškilmingai pripažino Ro- 
mos Katalikų Bažnyčios mokslo teisingumą. 1274 metais 
Mykolas Paleologas, graikų ciesorius, atsiuntė Lijono II 
visuotinėn santarybon savo pasiuntinius — kelis vys- 
kupus; jie visos Rytų Bažnyčios vardu susijungė su va- 
karų Bažnyčia. Padarius tą susivienijimą, Popiežius Gri- 
galius X laikė iškilmingas Mišias; per jas „Credo“ bu- 
vo pagiedotas graikiškai ir lotiniškai; jo žodžius apie 

v. Dvasią —,„kuri kyla iš Tėvo ir Sūnaus“ graikai sugie- 
dojo net tris kartus. Tačiau susitaikymas, padarytas po- 
litikos sumetimais, neilgai trukus, iširo. 

Bet didyn einąs pavojus iš Turkų pusės vėl pri- 
spyrė graikus kreiptis į Popiežių. Apsvarstyti Bažnyčių 
susivienijimui, Popiežius Eugenijus IV 1439 m. sukvietė 
visuotinę Rytų ir Vakarų vyskupų santarybą Florencijon. 
Atvyko graikų ciesorius Jonas VII Paleologas, Konstan- 
tinopolio  patrijarkas Juozapas, metropolitai: Efezo — 
Morkus, Nicėjos — Bessarijonas ir rusų — Izidorius. 
Po ilgų pasitarimų, graikai pasidavė popiežiui, kaipo vi- 
suotinės Bažnyčios galvai, priėmė katalikų tikėjimą, drau- 
ge ir tą tiesą, kad Sv. Dvasia kyla iš Tėvo ir Sūnaus. 

Tik vienas Eiezo metropolitas prieštaravo tai Baž- 

nyčių vienybei; yžtat, sugrįžęs namo, vėl ją suardė. Gai- 
la Rytiečių nepastovumo. Gal todėl ir buvo graikai nu- 
bausti; nes, neilgai trukus, Sventosios Dvasios atsiun- 
timo dieną, dėl jų klaidų sosto miestas, Konstantinopo- 
lis, buvo turkų paimtas; jų bažnyčios paverstos maho- 
metonų mečetėmis; ir po šiai dienai tas kraštas te- 
bėra turkų rankose. 2 

Kaip buvus, kaip nebuvus sų Rytiečiais, Romos 
Katalikų Bažnyčios mokslas buvo patvirtintas. Florenci- 
jos santaryba ant visados nutarė — „kiekvienas krikš- 
čionis, kaipo tikėjimo tiesą, turi priimti, tikėti ir išpažinti, 
jog Šv. Dvasia amžinai yra iš Tėvo ir Sūnaus, kad prieš 
amžius eina iš Vieno ir Antro drauge, kaip iš vieno šal- 
tinio ir kvėpterėjimo“. 

* 
* * 


Išaiškinau, Klausytojai, tikėjimo tiesas apie Sv. Dva- 
sios dievystę ir apie jos kilimą iš Tėvo ir Sūnaus. Jos 
paremtos Viešpaties Apreiškimu ir nuolatiniais Bažnyčios 
Padavimais. Baigdamas pamokslą, raginu visados duoti 
Šventajai Dvasiai, kaipo Trečiam Švč. Trejybės Asme- 
niui, lygią garbę su Dievu Tėvu ir Sūnumi. Melskitės 
į Sv. Dvasią kuodažniausiai; visuomet kartokite nors tą 
trumpą Bažnyčios maldelę: „Garbė Dievui, Tėvui, Sū- 
nui ir Šventajai Dvasiai. Kaip buvo pradžioje, dabar, ir 
visados, ir per amžius. Amen.“ : 


„ 


Šv. Dvasios atsiuntimas 


„Tikiu į Šventąją Dvasią.“ 


Dievas, švč. Trejybėje vienas, pradžioje tarėsi žmo- 
gų sutverti: „Padarykime žmogų į mūsų paveikslą ir pa- 
našumą“ (Gim. 1, 26): tas pats Dievas, Tėvas ir Sūnus 
ir Sventoji Dvasia, prisidėjo prie nusidėjusio žmogaus 
išganymo, pataisymo sutepto per nuodėmes žmoguje 
Viešpaties paveikslo. „Taip Dievas mylėjo pasaulį, jog 
davė viengimį savo Sūnų, kad kiekvienas, kurs į Jį tiki, 
nepražūtų, bet turėtų amžinąjį gyvenimą“ (Jon. 3, 16). 
Dievas Tėvas „savo paties Sūnaus nepasigailėjo, bet iš- 
davė Jį už mus visus“ (Rym. 8, 32). 

Dievo Sūnus, brangiausias mūsų Atpirkėjas „pats 
save ištuštino, prisiimdamas tarno pavidalą, pasidaręs 
panašus į žmones ir viršujine išvaizda rastas, kaip žmo- 
gus: Jis pats save pasižemino, pasidaręs paklusnus iki mir- 
čiai, mirčiai gi kryžiaus“ (Pil. 2, 7), būdamas „permal- 
davimas už mūsų nuodėmes... ir už viso pasaulio“ (I Jon. 
2, 2). Ir, rodos, dar to buvo maža. Dievo Sūnus, ženg- 
damas į dangų, prižadėjo atsiųsti Sventąją Dvasią, kad 
visados pasiliktų su mumis, kad primintų visa, ką tik 
buvo žmonėms sakęs, ko jie ar nesuprato, kaip reikiant, 
ar galėjo pamiršti. . 

Toji tai Šv. Dvasia, Kuri, Sekminių dieną nužengu- 
si ant apaštalų, išmokė juos „visokios tiesos“ (Jon. 16, 
13), apšviečia kiekvieno žmogaus protą savo malonės 
spinduliais, dangiška ugnimi sušildo jo širdį, gausiomis 
sseptyneriokiomis savo dovanomis pašvenčia dievobai- 
mingo žmogaus sielą. Taip Sv. Dvasios gaivinamas žmo- 
gus esti tarsi — „Dievo bažnyčia ir Dievo Dvasia Ą 
vena“ jame (I Kor. 3, 16). Pasižiūrėkime šiandien I į Sv. 
Dvasios atsiuntimą ir II Jos vaisius, kurie pirmiausia pa- 
sireiškė Apaštaluose. 

I. Kristus per trejus metus mokė žmones išgany- 
mo tiesų; žengdamas į dangų, ant žemės tęsti savo pra- 
dėtą darbą pavedė Apaštalams. „Eikite tat, — siuntė 
juos Išganytojas, —ir mokykite visas tautas, krikštydami 
juos vardan Tėvo ir Sūnaus ir Sventosios Dvasios ir 
mokydami juos laikyti visa, ką tik esu jums įsakęs“ 
(Mat. 28, 20). Negalima buvo dieviško darbo, sugedu- 
sios žmonijos atgaivinimo pavesti silpnai žmogaus ran- 
kai. Reikalinga buvo, kad Dievo Sūnus nužengtų iš 
dangaus suieškoti pražuvusios, pakelti nupuolusios žmo- 
nijos; taip pat reikėjo, kad Sv. Dvasia, Jam sugrįžus į 
dangų, nužengtų žemėn, pasiliktų Kristaus įsteigtoje Baž- 
nyčioje iki amžių galui. Tas darbas pataisyti sugedu- . 
sius žmones, pavestas Apaštalams, turi neiškrypti, neiš- 
irti, bet nuolatos tęstis, žmonėms besikeičiant. 

inojo gerai Kristus nupuolusio žmogaus prigim- 
ties silpnybę; pažiuo taipgi savo mokinių nepastovumą. 
Apaštalai mylėjo Kristų, žinodami 'Jį esant Dievą, bet 
buvo silpni, svyruoją, bailūs... Alyvų darže Kristų suga- 
vus, jie, išvydę minią su kalavijais ir vėzdais, visi pasi- 
slėpė; jų drąsiausias, Petras, kurs, Kristui kalbant apie 
savo kančią, žadėjosi eiti drauge kalėjiman, net savo gy- 
vastį už Jį atiduoti, kurs drįso nueiti paskui suimtą Iš- 
ganytoją vyriausiojo kunigo kieman, — tenai pažintas 
nusigando ir tris kartus išsigynė savo Mokytojo, neži- 
nąs, nepažįstąs Jo... į 5 
. Jėzui iš numirusių atsikėlus, net įžengus dangun, 
Apaštalai užsidaro Paskutiniosios Vakarienės bute; užsi- 
rakina duris, kame buvo susirinkę dėl žydų baimės (Jon. 
20, 19) Apaštalai nebuvo mokyti žmonės; beveik visi 
buvo žvejai, išaugę žydų prietaruose; toli jiems buvo 
lig supratimo kilnaus, Kristaus skelbtojo mokslo; nė vie- 
nas nežinojo svetimų kalbų; kaip gi tad juos siųsti skelb- 
ti Evangelijos po visą pasaulį, visoms tautoms? šiaip 
jau žmonėms, be iškalbos, pavesti pamokslų sakymą mi- 
nioms ir mokslinčiams? 

Viešpats Jėzus ne tik numanė, kad Apaštalai netin- 
ka tam aukštam pašaukimui, bet ir stačiai jiems sakė 
prieš persiskiriantt „Daug dar aš turiu jums sakyti, 
bet dabar jūs negalite pakęsti“, dar neišaugote lig die- 


16 

viškų tiesų supratimo. „Kuomet gi ateis ta tiesos Dva- 
sia, ji jus įves į visokią tiesą“ (Jon. 16, 13). Jinai „jus 
viso išmokys ir primins jums visa, ką tik aš jums kal- 
bėjau“ (Jon. 14, 26). Šit dėl ko Kristus, žengdamas į 
dangų — „jiems liepė neišeiti iš Jeruzalės ir laukti Tė- 
vo pažadėjimo.. nes nedaugeliui dienų praslinkus, būsi- 
te pakrikštyti Sventąja Dvasia“ (Ap. D. 1, 4). 

Apaštalai: Petras, Jonas, Jokūbas ir Andriejus, Pi- 
lypas ir Tomas, Baltramiejus ir Matas, Alpiejaus sūnus 
Jokūbas, Simonas Uolusis ir Jokūbo brolis Judas, įžen- 
gus Kristui dangun, -sugrįžo nuo Alyvų kalno į Jeruzo- 
limą, užlipo į aukšto kambarį, kame jie paprastai susirink- 
“ davo. Jie visi vienširdžiai pasiliko melstis su moterimis 
ir su Marija, Jėzaus Motina (Ap. D. 1, 12— 14); apašta- 
lai laukė, kada įvyks Kristaus pažadėjimas, kuomet gaus 
Šventąją Dvasią. - 

Dešimtą dieną po Kristaus į dangų įžengimo, per 
Sekmines, kada visi Apaštalai širdingai meldėsi — ūmai 
pasigirdo ūžimas iš dangaus, lyg kad kylančio smarkaus 
vėjo, ir pripildė visus namus, kuriuose jie sėdėjo; pasi- 
rodė jiems pasidalinę tarsi ugnies liežuviai, ir ant kiek- 
vieno iš jųjų nusileido po vieną; visi jie pasidarė pilni 
Šventosios Dvasios ir ėmė kalbėti visokiomis kalbomis, 
taip kaip Šventoji Dvasia jiems davė prabilti“ (Ap. D. 
2, 1—5). 

Tais trumpais žodžiais aprašo šv. Lukas stebu- 
klingą Šv. Dvasios atsiuntimą, kurs atnaujino žemės vei- 
dą. Sv. Dvasia, būdama Dievas, galėjo nužengti nere- 
gimu būdu, bet, kaip Dievo Sūnus tapo žmogumi, kad 
žmones patrauktų prie Dievo, taip ir Sv. Dvasia nužen- 
gė ant Apaštalų tarytum su didelio vėjo ūžimu, lyg ug- 
nies liežuvių pavidale; visa tai regimi ženklai Sv. Dva- 
sios veikimo žmogaus protui ir širdžiai. 

Šventoji Dvasia, uždama, lyg smarkus vėjas, nere- 
gimai sujudino Apaštalų širdis, supūkštė jose šventos 
ugnies žiežerką; liežuviai, tartum ugnies, tai Sv. Dvasia 
— „tikroji šviesa, kuri apšviečia kiekvieną žmogų, atei- 
nantį į šį pasaulį“ (Jon. 1, 9), tai dangiška liepsna, kuri 
uždegė Apaštaluose meilę Dievo ir artimo. Pada- 
lyti lyg ugnies liežuviai, nusileidę ant Apaštalų, tai re- 

gima Šv. Dvasios dovana, per kurią jie stebuklingai iš- 
moko įvairių kalbų, kad galėtų skelbti Evangeliją visoms 
tautoms. 

Tie ugnies liežuviai tarsi parodė, jog Šv. Dvasia 
saugos Apaštalų kalbą nuo suklydimo, kad, skelbdami 
girdėtą Kristaus mokslą, jo neiškreiptų; liežuviai priminė, 
jog Apaštalai nekalbės savo vardu, bet per juos šnekės 
Šv. Dvasia, kaip jiems Kristus yra sakęs: „Nesirūpinkite, 
kaip ar ką turite kalbėti; nes ne jūs esate, kurie kalbate, 
bet jūsų Tėvo Dvasia, kuri jumyse kalba“ (Mat. 10, 20). 

Taip įvyko Kristaus pažadėjimas, duotas Apašta- 
lams: „Jonas krikštijo tik vandenimi; jūs gi nedaugeliui 
dienų praslinkus būsite pakrikštyti Sventąja Dvasia... 
Kaip tik Šv. Dvasia ant jūsų ateis, jūs gausite galios ir 
būsite man liudytojai Jeruzalėje, visoje Judiejoje, Samą- 
rijoje ir iki žemės pakraščių“ (Ap. D. 1, 5—8). Taip 

v. Dvasia, nužengusi ant Apaštalų, prirengė juos Kris- 
taus Evangelijai skelbti. 

Buvo tada Sekminės; per tas šventes kiskvienas 
žydas turėjo aplankyti Jeruzolimos bažnyčią. „Jeruzalėje 
buvo apsigyvenusių žydų, žmonių dievobaimingų iš vi- 
sų esančių po dangumi tautų“... Buvo ten: „partų, mė- 
dų, elamiečių, Mėzopotamijos, Judiejos ir Kapadokijos, 
Ponto ir Azijos, Prygijos ir Pampilijos, Aigipto ir prie 
Kyrėnos esančios Libijos kraštų gyventojai, ateivių Ro-. 
mėnų; kaip Zydų, taip ir naujatikių, Krėtiečių ir arabų... 

Apaštalai „ėmė kalbėti visokiomis kalbomis taip, 
kaip Šventoji Dvasia jiems davė prabilti.. Susiėjo mi- 
nia ir nežinojo, ką manyti... nes kiekvienas girdėjo juos 
kalbančius savo kalba. Visi buvo be galo nustebę, ir 
kalbėjosi tarp savęs: Stai ar gi ne visi šitie, kurie kal- 
ba visomis kalbomis, „galiliejiečiai,“ ne šiaip jau žmo- 
nės, nemokyti? „Tai kaip gi kiekvienas mūsų girdime 
savo gimtąją kalbą?.. Ir stebėjosi, klausdami vienas 
kitą: „Ką iai reiškia? Bet kiti“, kaip tai esti tarp žmo- 
nių, gudragalviai, kurie viską savaip aiškina, — „tyčio- 
damiesi sakė: Jie apsigėrę saldžiu vynu“ (Ap. D. 2,1—13). 


il. Išgirdo Apaštalai baisų įtarimą. „Petras draug 
sti vienuolika atsistojo, pakėlė savo balsą ir jiems kal- 

bėjo: Judiejos žmonės ir visi, kurie Jeruzalės gyventojai, 
tai žinokite ir pasiklausykite mano žodžių: Sitie žmonės 
negirti, kaip kad jūs manote. Vyrai Izraelio žmonės, pasi- 
klausykite šitų žodžių: Jėzus Nazarėnas buvo žmogus, jums 
Dievo paliudytas, galingas darbais, stebuklais ir ženklais, 
kuriuos, kaip jūs patys žinote, Dievas per Jį yra pada- 
ręs jūsų tarpe. Jį, Kurs Dievo nustatytu nutarimu ir paži- 
nojimu buvo išduotas, jūs neteisiųjų rankomis prikalėte 
ant kryžiaus ir nužudėte“... 

„Dievas jį prikėlė, pašalinęs buveinės skausmus... 
Tą tai Jėzų Dievas prikėlė ir mes visi esame to dalyko 
liudytojai. Dievo dešine išaukštintas ir gavęs iš Tėvo 
Šventosios Dvasios pažadėjimą, jis ją išliejo, kaip jūs 
matote ir girdite.. Todėl tegul žino visi Izraėlio namai, 
kad Dievas Jį padarė Viešpačiu ir Kristumi, būtent, tą 
Jėzų, Kurį jūs prikalėte prie kryžiaus“ (Ap. D. 2, 14 —37). 

Tą pamoksią „girdėdami, susigriaudeno jie, ėmė 
gailėtis savo širdyje ir tarė Petrui ir kitiems Apaštalams: 
Ką mes turime daryti, vyrai — broliai? Petras jiems at- 
sakė: Darykite atgailą, teapsikrikštija kiekvienas iš jūsų 
Jėzaus Kristaus. vardan jūsų nuodėmėms atleisti, taip 
jūs gausite Šventosios Dvasios dovaną... Priėmusieji jo 
žodžius, buvo pakrikštyti. Taip tą dieną prisidėjo apie 
trys tūkstančiai sielų. Jie laikėsi Apaštalų mokslo, bendro 
duonos laužymo ir maldų“ (Ap. D. 2, 37—42). 

Stai Petro drąsa! Jis neseniai, išsigandęs menkos 
tarnaitės, tris kartus išsigynė Kristaus; dabar jis nebe- 
žiūri Žydų vyresniųjų, kurie Kristų nukryžiavo; stačiai 
prikiša jiems nedorybę, kad neteisiųjų rankomis nužudė 
Dievo Sūnų. Ir kiti Apaštalai — „pilni Sventosios Dva- 
sios“, buvo tai nebe bailūs žmonės, bet didvyriai, kurie 
„skelbė su pasitikėjimu Dievo Žodį“ (Ap. D. 4, 31), nie- 
ko nebijodami, nė mirties. Ne tik mieste jie sako žy- 
dams pamokslus; eina drąsiai net į žydų bažnyčią, ir ten 
skelbia Kristų Nukryžiuotąjį. 

Petras ir Jonas eina bažnyčion; prie durų sėdi el- 
geta, raišas nuo pat gimimo; jis buvo kasdien atveža- 
mas prie bažnyčios išmaldai rinkti. Paprašytas „Petras 
tarė: Sidabro ir aukso aš neturiu; ką gi turiu, tai tau 
duodu: Jėzaus Kristaus Nazarėno vardu kelkis ir vaikš- 

čiok“! Paėmęs už rankos, pakėlė jį; tuojau sustiprėjo 
jo blauzdos. Jis įėjo su Apaštalais bažnyčion, vaikščio- 
jo ir garbino Dievą. Visi žmonės stebėjosi. Tai maty- 
damas Petras tarė: „Izraėlio vyrai! kam stebitės tuo dą- 
lyku, arba ko žiūrite į mudu, lyg kad mes savo galybe, 
ar savo valdžia būtumėm padarę, kad jis vaikščiotų... 

„Dievas pagarbino savo Sūnų Jėzų, kurį jūs, tiesa, 
išdavėte ir jo išsigynėte Piloto akivaizdoje, nors tasai 
buvo nutaręs paleisti. Jūs išsigynėte Šventojo ir Tei- 
siojo ir prašėte jums dovanoti galvažudį. Taigi jūs 
nužudėte gyvenimo Davėją, bet Dievas jį prikėlė iš nu- 
mirusių ir to mes esame liudytojai... Jo teikiamas 
tikėjimas davė šitam pilną sveikatą jūsų akivaizdoje... 
Darykite atgailą ir grįžkitės, kad jūsų nuodėmės būtų 
išdildytos“ (Ap. D. 3, 6—19), „Daugelis tų, kurie taip 
klausėsi žodžių, įtikėjo; tikinčiųjų skaičius pasidarė pen- 
ki tūkstančiai“ (Ap. D. 4, 4). 

„Jiedviem tai kalbant žmonėms, priėjo kunigų, baž- 
nyčios viršininkas ir sadukiejų; tie buvo nepatenkinti, 
kad juodu mokė žmones ir skelbė prisikėlimą Jėzuje 
iš numirusių; todėl įmetė juodu į kalėjimą iki rytojui, 
nes buvo jau vakaras“. Rytojaus dieną susirinko vyres- 
nieji, aivedė juodu iš kalėjimo ir klausė: „Kokia galia, 
arba kieno vardu jūs tai padarėte? Tuomet Sventosios 
Dvasios pilnas Petras jiems tarė: Tautos viršininkai ir 
vyresnieji, klausykite!... Tebūnie žinoma jums visiems ir 
visai Izraėlio tautai, kad vardu mūsų Viešpaties Jėzaus 
Kristaus Nazarėno, Kurį jūs prikalėte prie kryžiaus ir 
Kurį Dievas prikėlė iš numirusių; tuo vardu šitas stovi 
jūsų akivaizdoje sveikas... Per nieką kitą nėra išganymo; 
nes neduota žmonėms kito vardo po dangumi, per kurį 
mes turėtumėm būti išgelbėti“. 

„Matydami Petro ir Jono drąsumą, patyrę, kad tei 
buvo bemoksliai ir paprasti žmonės, jie stebėjosi“, iš 
kur jiems tiek drąsos, proto ir iškalbos „ir pažino, kad 
jie yra buvę su Jėzumi. Matydami taip pat sto- 
vintį su jais žmogų, kurs buvo pagydytas, jie nieko ne- 
galėjo pasakyti priešais. Todėl jie liepė jiems išeiti lau- 
kan iš susirinkimo ir tarėsi tarp savęs, kalbėdami: Ką 
turime daryti su šitais žmonėmis? Juk jų padarytas aiš- 

kus stebuklas, tai žinoma visiems Jeruzalės gyvento- 
jams, ir mes negalime užginčyti. Bet kad tai nesipla- 
tintų toliau tarp. žmonių, kietai uždrauskime jiems kal- 
bėti daugiau tuo vardu kam nors iš žmonių. Taigi pasišaukę 
juodu, jie įsakė visai nekalbėti ir nemokyti Jėzaus var- 
du“ (Ap. D. 4, 1—18). 

Turbūt, ne vienas pamanys: Petras ir Jonas pigiai 
išleisti iš kalėjimo ir rankų vyresniųjų, kurie prieš pen- 
kias dešimtis dienų prikalė prie Kryžiaus Kristų, neprieš- 
taraus, paklausys jų, nutils ant visados. Ne! „Petras 
ir Jonas, atsakydami jiems tarė: Jūs patys nutarkite, ar 
teisinga Dievo akivaizdoje labiau jūsų klausyti, kaip Die- 
vo. Nes mes negalime nekalbėti, ką matėme ir girdė- 
jome“? Kas čia daryti? Bausti sunku: Visi žmonės gar- 
bina stebuklą. Todėl dar kartą „jie prigrasę, paleido 
juodu“. Matote, kaip „Apaštalai su didele galia liudijo 
apie mūsų Viešpaties Jėzaus Kristaus atsikėlimą“ (Ap. 
D. 4, 19—33) ne tik Jeruzolimos gatvėse, bet ir žydų 
bažnyčioje, net prieš jų vyresniuosius. 

Nepaklausė Apaštalai žydų vyresnybės įsakymo, 
drąsiai toliau skelbė Jėzų Nukryžiuotąjį. „Per Apašta- 
lus darėsi daug ženklų ir stebuklų tarp žmonių... Tikin- 
čiųjų į Viešpatį — vyrų ir moterų skaičius ėjo didyn ir 
didyn. Net ligonius išnešdavo į gatves ir guldė juos 
ant patalų ir neštuvų, kad, praeinant Petrui, bent jo šešė- 
"lis apdengtų kurį nors iš jų, ir jie būtų išlaisvinti nuo 
savo ligų. Rinkosi taip pat Jeruzalėn daug žmonių iš 
artimų Jeruzalei miestų; jie gabeno su savim sergančius 
1. nešvarių dvasių varginamus, kurie visi būdavo pagy- 

omi“. 

To nebegalėjo kęsti žydų vyresnieji; suėmė Apašta- 
lus ir įmetė juos į viešą kalėjimą. Viešpaties Angelas, 
naktį atidaręs kalėjimo duris, išvedė juos; auštant jie nu- 
ėjo bažnyčion. Žydai, nutvėrę juos antrą sykį, atvedė 
susirinkiman. Vyriausias kunigas tarė jiems: „Ar ne 
drauste mes jums uždraudėme mokyti šituo vardu? Ir 
štai jūs pripildėte Jeruzalę savo mokslu. Jūs norite už- 
vesti ant mūsų to Žmogaus kraują“, kad mes, kaip 
Kristų, taip ir jus nužudytumėm. „Atsakydamas Petras 
ir Apaštalai tarė: Dievo reikia labiau klausyti, kaip žmo- 

nių“. Žydai „įnirto ir manė juos užmušti“. Bet pa- 
klausė Gamalielio patarimo nežudyti. „Jie juos nuplak- 
dino, visai uždraudė kalbėti Jėzaus vardan ir juos palei- 
do“ (Ap. D. 5, 17—40). 

Gal manote, kad Apaštalai nusigando, išsižadėjo 
savo pasiuntinystės? Ne, ne tik jie nenuliūdo, bet dar „iš ta- 
rybos akivaizdos ėjo džiaugdamiesi, kad buvo rasti verti 
kentėti dėl Jėzaus vardo panieką“. Ar girdėjote kuomet 
ką nors panašaus? Kas kada džiaugiasi, kad jį kalėjiman 
bruka su vagimis, galvažudžiais? Kas kada linksminosi, 
kad jį muša, plaka rykštėmis? Visiems tai nemalanu! 
Tik Apaštalai, „pilni Šventosios Dvasios“, džiaugėsi, kad 
kenčia dėl Jėzaus, ir — „nesiliovė kasdieną mokinę baž- 
nyčioje ir namuose ir skelbę Evangeliją apie Jėzų Kris- 
tų* (Ap. D. 5, 42). 4 

* * 

Taip, Mieli Klausytojai, Šv. Lukas aprašo Švento- 
sios Dvasios atsiuntimą. Ji nuostabiai gausiomis savo 
dovanomis atmainė Apaštalus. Sventoji Dvasia, kaip 
Apaštalus, dangiškomis savo malonėmis atmaino kiek- 
vieną dievobaimingą žmogų, būtent: apšviečia mūsų pro- 
tą, sustiprina valią. Pakeldami tad akis ir ištiesdami 


rankas į dangų, šaukimės į Ją, kuo dažniausiai kalbėda- 


mi Bažnyčios maldelę: „Ateik Sventoji Dvasia, pripildyk 
savo teisiųjų širdis ir savo meilės ugnį jose uždek, — 
kuri per visokių kalbų įvairumą suvedei tautas į tikėjimo 
vienybę“. Amen. 


LS 


„p 


Kristaus Bažnyčia. 


„Tikiu... į Šventąją visuotinę Bažnyčią“. 


„Teisinga ir tikrai pastebėjimo verta yra eilė, ku- 
rioje Apaštalų Tikybos Išpažinimas savo tiesas tikėti 
paduoda“, — sako šv. Augustinas. Iš tikrųjų visiškai 
nuosaku, kad po Šv. Dvasios tuojau iš eilės eina Kata- 
likų Bažnyčia: „Tikiu į Šventąją Dvasią, šventąją visuo- 
tinę Bažnyčią“. — Po Dievo Tėvo, po Jėzaus Kristaus 
Jo Sūnaus, mūsų Viešpaties tikybos išpažinime skelbia- 
mas tikėjimas į Dievą Dvasią, — taip papildomas su- 
pratimas Sutvėrėjo, arba visos Švč. Trejybės. — Paskui, 
tuojau teisingiausioj eilėje minima Katalikų Bažnyčia — 
laisva Jeruzalė, kuri yra mūsų motina (Gal. 4, 26); minima 
Ji ir jungiama su Svč. Trejybės išpažinimu, kaip namai 
su jų Gyventoju, šventnamis su Dievu, miestas, ar pilys su 
jo Įsteigėju ir Viešpačiu“. 

„Katalikų“, arba visuotinę Bažnyčią, nes graikiškas 
žodis „katolikos“ reiškia „visuotinis“, vadiname ne trio- 
bą, iš plytų, ar iš rąstų pastatytą, kame atliekamos tiky- 
binės apeigos, bet viso pasaulio katalikus žmones. To- 
dėl ir sako apaštalas šv. Povilas katalikams: „Ar nežino- 
“te, kad jūs esate Dievo Bažnyčia ir Dievo Dvasia gy- 
Arena jumyse?“ (I Kor. 3, 16). Žmonės šv. Mišių, pamok- 
slų klausyti, imti šv. Sakramentų — eina į namus, pa- 
švęstus Dievo garbei, kaip mokiniai mokyklon, — ir tie 
namai vadinami bažnyčia. 

Bet, tikrai sakant, Bažnyčia yra ne medinė, ne mū- 
rinė, o draugija, įsteigta iš žmonių, kurių kiekvienas yra 
narys didelės Kristaus bendruomenės, paplitusios visur, 
apimančios visą pasaulį. Tokią tai Bažnyčią prieš akis 
turėjo Kristus, kai skirdamas apaštalą šv. Petrą jos Vir- 
šininku tarė: „Tu Petras“, uola „ir ant tos uolos aš pa- 
statysiu savo Bažnyčią ir pragaro vartai jos nenugalės“ 
(Mat. 16, 18). Tą Katalikų Bažnyčią skelbia Kristaus 


KRISTAUS BAŽNYČIA 249 


apaštalai savo Tikybos išpažinime sakydami: „Tikiu... į 
šventąją visuotinę Bažnyčią“. Paklausykite šiandien apie 
Kristaus Bažnyčios pradžią, išsiplėtimą ir dabartinį stovį. 


I. Kad geriau suprastumėt Kristaus Bažnyčios pra- 
džią, mintimi persikelkite Palestinon, kame Išganytojas 
mokė žmones; nebuvo dar nė vieno krikščionies, tik Zy- 
dai ir pagonai; visų pirma Kristus išrinko iš Žydų tarpo 
dvyliką vyrų, kuriuos pavadino Apaštalais; jie vaikščiojo 
visur su savo Mokytoju, girdėjo visus Jo pamokslus, 
pažino dievišką Jo mokslą. Todėl Kristus, žengdamas 
dangun, liepė Apaštalams toliau skelbti Jo Evangeliją. 
Paklausykite, ką, ketindamas skirtis su apaštalais, įsako 
jiems: „Kaip Tėvas mane siuntė, taip ir aš jus siunčių“ 
(Jon. 21). „Eikite tat ir mokykite visas tautas, krikštyda- 
mi juos vardan Tėvo ir Sūnaus, ir Sventosios Dvasios 
ir mokydami juos laikyti visa, ką tik esu jums įsakęs“ 
(Mat. 28, 19). „Būsite man liudytojai Jeruzalėje, visoje 
Judėjoje, Samarijoje ir iki žemės pakraščių“ (Ap. D. 

Mažas Kristaus mokinių būrelis tebuvo, Kristui 
dangun įžengiant. Lig Sv. Dvasios atsiuntimo krikščio- 
nių skaičius buvo visai mažas. Buvo viršininkai; beveik 
nebuvo valdinių; buvo ganytojų, beveik nėra buvę ave- 
lių: viso, su apaštalais ir jų mokiniais yra buvę apie 120 
žmonių (Ap. D. 1, 15). Tik per Sekmines Petras, gavęs 
Šv. Dvasios malonių, prabilo į susirinkusius žydus: „Ju- 
dėjos žmonės ir visi, Jeruzalės gyventojai, tai žinokite... 
Jėzus Nazarėnas buvo žmogus, jums Dievo paliudytas 
galingais darbais, stebuklais ir ženklais... Jūs neteisiųjų 
rankomis prikalėte ant kryžiaus ir nužudėte... Tą tai Jė- 
zų Dievas prikėlė... padarė jį Viešpačiu... Darykite atgailą 
ir teapsikrikštija kiekvienas iš jūsų Jėzaus Kristaus var- 
dan jūsų nuodėmėms atleisti; taip jūs gausite Šventosios 
Dvasios dovaną. Nes tas pažadėjimas duotas jums ir jūsų 
vaikams ir visiems, esantiems toli, kuriuos tik Viešpats, 
mūsų Dievas pašauks.. Priėmusieji Jo žodžius, buvo 
pakrikštyti. Taip tą dieną prisidėjo apie trys tūkstančiai 
sielų“ (Ap. D. 2, 14,— 41). Kitą pamokslą pasakė Petras, 
stebuklingai išgydęs raišą nuo gimimo. „Daugelis tų, 

kurie klausėsi žodžių, įtikėjo. Taip tikinčiųjų skaičius pa- 
sidarė penki tūkstančiai“ (Ap. D. 4, 4). „Jie laikėsi Apaš- 
talų mokslo, bendro duonos laužymo ir maldų“ (Ap. D. 
2, 42). Taip buvo įsteigta Jeruzalėje pirma krikščionių 
parapija. 

Evangelijos skelbimas ir stebuklai, Jėzaus vardu 
daromi, greitai patraukė prie naujo mokslo žydų dau- 
gybę. Atsirado krikščionių draugijos ne tik Jeruzalėje, 
bet ir kituose Palestinos miestuose. Žydų vyresnybė, 
matydama taip ūmai augantį krikščionių skaičių, draudė 
Apaštalams skelbti Kristaus mokslą. Bet jie neklausė to 
draudimo, sakydami: „Jūs patys nutarkite, ar yra teisin- 
ga Dievo akivaizdoje labiau jūsų klausyti, kaip Dievo“. 
(Ap. D. 4, 20). Nieko nepadedant, nuplakus juos rykštė- 
mis, žydai pradėjo kruvinai persekioti Jėzaus mokinius, 
kaipo naujo tikėjimo skelbėjus ir šalininkus. Jie, priešta- 
raudami Kristaus mokslui, pasirodė jo nevertais. Tuo- 
met Apaštalai sulig Kristaus žodžiais: „Kuomet jie perse- 
kios jus viename mieste, bėkite į kitą“ (Mat. 10, 23), 
išsiskirstė į visas šalis skelbti naujo mokslo, savo dar- 
bą pašventė pagonims šviesti. 2 
Ž Apaštalų kunigaikštis, šv. Petras, aplankęs daugelį 
Zydų žemės miestų, Sirijos sostinėje Antijokijoj sudarė 
iš įtikėjusių pagonų parapiją ir ją valdė apie šešerius 
metus, nenustodamas lankyti kitų kraštų. Paskiau, pali- 
kęs savo vietoje vyskupą Evodijų, nukeliavo Romon; 
ten, pačiame pagonijos lizde, įsteigė krikščionių draugiją 
ir valdė ją lig pat mirimo. Petro pasiųsti skelbėjai išpla- 
tino krikščionių tikėjimą po visą Italijos žemę. Jo mo- 
kinys šv. Morkus įkūrė krikščionių Bažnyčią Aleksandri- 
joje, dideliame Aigipto mieste. 

v. Povilas kuoplačiausiai paskleidė Kristaus mok- 
slo garsą. Skelbdamas Evangeliją, jis atliko tris dideles 
keliones per Mažosios Azijos miestus ir po pietinės Eu- 
ropos kraštus: Makedoniją, Graikiją; juose patraukė 
prie Kristaus daug Žydų ir pagonų ir sudarė iš jų krik- 
ščionių bendfuomenes. Sv. Jonas prižiūrėjo Mažosios 
Azijos bažnyčias; jo brolis Jokūbas Vyresnysis nukelia- 
vo net lig Ispanijos. Jokūbas Jaunesnysis valdė Jeruzo- 
limos bažnyčią. Andriejus skelbė Kristaus mokslą Ski- 

tams apie Dnieprą, Rusijos pietuose. Tomas ir Baltra- 
miejus — apie Tigro ir Eufrato upes, net pasiekė Indi- 
ją; Simonas — Afrikos šiaurėje. Apaštalai, kur tik dau- 
giau žmonių įtikėdavo, jiems prižiūrėti palikdavo pašvęs- 
tą vyskupą, bent kunigą; patys gi eidavo toliau, skelb- 
dami Evangeliją, kol paguldė savo galvas dėl Kristaus 
tikėjimo. 

Kristaus Bažnyčia dar prie gyvos Apaštalų galvos 
turėjo daug savo išpažintojų visuose Romos cjesorystės 
kraštuose; o ji tada turėjo paglemžusi beveik visą tuo- 
kart žinomą pasaulį. Todėl apaštalas šv. Povilas teisin- 
gai galėjo rašyti Romėnams: „Visu pirma aš dėkoju ma- 
no Dievui per Jėzų Kristų už jus visus, nes jūsų tikė- | 
jimas giriamas visame pasaulyje (Rom. 1, 8). Apaštalams 
skelbiant Evangeliją įtikėjo į Kristų būriai pagonų viso- 
kių luomų, amžiaus ir pašaukimų, ne tik vargdienių, bet 
ir didikų, mokytų žmonių. Iš šv. Povilo rašto Pilypie- 
čiams (4, 22) žinome, kad krikščionių tikėjimas turėjo 
savo išpažintojų net ir ciesoriaus rūmuose. 

Pirmais trimis amžiais krikščionių tikėjimas plito - 
daugiausia Romos ciesorystėje. Išturėjęs ilgą kovą su 
pagonyste, ketvirtame šimtmetyje nuveikė ją; ir ne tik 
pasidarė viešpataujančia tikyba visoje valstybėje, bet dar 
pasiekė svetimus kraštus, buvusius toli už Romos cie- 
sorystės sienų. Romos valstybės ribos Europos žiemiuo- 
se buvo Reinas ir Dūnojus; už tų dviejų upių buvo 
dideli plotai, apaugę miškais; juose gyveno mažai teži- 
nomos Romėnams tautos; todėl jas vėliau tepasiekė ir 
Kristaus mokslas. 

Pirma iš Europos tautų, priėmusi Kristaus tikėjimą, 
buvo dabartiniai Prancūzai, kada 495 m. pasikrikštijo 
jų karalius Klodvigas. Anglijos gyventojus Evangelijos 
šviesa teapšvietė tiktai šeštame šimtmetyje. Popiežius Šv... 
Grigalius Didysis, 597 m. ten pasiuntė šv. Augustiną su 
40 vienuolių Benediktinų; kilnus jų gyvenimas patraukė 
Anglosaksus į krikščionių tikėjimą; praslinkus kelioms 
dešimtims metų, visas kraštas jau buvo krikščioniškas 
Vokiečių Apaštalu laikomas yra šv. Bonifacas, kurį 723 
„m. popiežius Grigalius II įšventė Vokiečių vyskupu. 

„Slavų giminės, prie kurių priklauso Rusai, Lenkai, 
Cekai, Serbai, Bulgarai, užima didelius Rytų Europos 
plotus. Krikščionių tikėjimas pas juos atėjo dviem keliais: 
Vakariniai Slavai jį priėmė iš artimų savo kaimynų — Vo- 
kiečių; o Rytiniai nuo Graikų iš Konstantinopolio. Slavų 
apaštalai yra du broliu šv. Cirilius ir Metodijus. Cirilius 
veikiai mirė, o Metodijus, popiežiaus Adrijono II pakel- 
tas Moravijos arkivyskupu, tęsė pradėtąjį darbą tarp Sla- 
vų, Moravų, Cekų. 

Sv. Metodijaus mokiniai pasiekė net kai kurias 
Lenkų gyvenamas vietas. 066 m. Lenkų karalius 
Mečislovas, vesdamas pačią Cekų kunigaikštytę, ap- 
sikrikštijo su visa tauta ir įsteigė Poznanės vyskupiją. 
Vėliau už kitus Slavus į Kristų įtikėjo Rusai; krikščionių 
tikėjimas pas juos tepradėjo plėstis dešimtame šimtmety- 
je. 988 m. Kijevo kunigaikštis Vladimiras, ėmęs už mote- 
rį Konstantinopolio ciesoriaus seserį, patsai priėmė krik- 
štą ir apkrikštijo savuosius. 

Vengrų kunigaikštis Geiza stengėsi savotišku būdu 
sujungti pagonų tikėjimą su krikščionybe. Kaipo pago- 
nas aukojo dievaičiams, kaipo neva krikščionis sta- 
tė bažnyčias. Jo sūnus, šv. Steponas, įvedė krikščionybę 
vengrų valstybėn apie 997 m.; jis įsteigė dešimtį vyskupijų, 
pastatė daug bažnyčių; popiežius Silvestras II už Jo nuo- 
pelnus krikščionybei suteikė jam „apaštališkojo“ kara- 
liaus vardą, kurį lig pasaulinio karo tebenešiojo Austri- 
jos ciesorius, buvęs drauge Vengrų karaliumi. 

Vakarų Europoje krikščionių tikėjimas plėtės iš Ro- 
mos; todėl vakarinės tautos pirmiau pasidarė krikščioni- 
škos, negu tolimesnės nuo Romos valstybės ribų, toliau 
į žiemius gyvenusios. Prie jų priskaitomi Normanai, da- 
bartinės Svedijos, Norvegijos, Danijos gyventojai; tarp jų 
krikščionių tikėjimas įsigalėjo tik XII šimtmetyje. Iš Nor- 
vegijos ir Svedijos Evangelijos šviesa pasklido Suomi- 
joje ir Islandijos saloje. Latviai tik tryliktame šimtmetyje 
apsikrikštijo; Lietuvos žmonės — aukštaičiai — XIV, že- 
maičiai XV. 

Paklausykite apie mūsų tautos įtikėjimą. Baltosios jūros 
pakraščiuose, tarp upių Vislos ir Dauguvos iš abiejų Ne- 
muno pusių nuo neatmenamų laikų gyveno Lietuviai; 

būdami neįžengiamose giriose, miškuose, jie ilgiau, 
negu kitos Europos tautos, išlaikė pagonišką savo tikė- 
jimą. Lietuvių giminę — prūsus X šimtmetyje aplankė 
Pragos arkivyskupas Adalbertas; kiek vėliau šv. Brunonas. 
Mindaugas, Didysis Lietuvos kunigaikštis, 1251 m. buvo 
priėmęs krikštą su žmona, dviem vaikais ir nemažu didi- 
kų skaičiumi ir įsteigęs vyskupiją. Popiežius Innocentas 
IV atsiuntė Mindaugui karaliaus vainiką; bet, Mindaugui 
mirus, vėl išnyko Lietuvoje krikščionių tikėjimas. 

Tik 1386 m. Jogaila, Lietuvos kunigaikštis, išrinktas 
Lenkų karaliumi, leidosi apsikrikštyti su trimis savo broliais 
ir pažadėjo sukrikščioninti visą Letuvių tautą. Apvainikuo- 
tas Krokuvoje, atvykęs Lietuvon, Jiepė kirsti šventus ąžuo- 
lus, užgesinti šventą ugnį... Lietuviai, pripratę klausyti 
savo kunigaikščių, būriais ėjo krikštytis; Lenkų kunigams 
nemokant lietuvių kalbos, pats Jogaila žmonėms aiškino 
krikščionų tikėjimą ir mokė poterių, kuriuos išvertė lie- 
tuviškai. Vilniuje įsteigė vyskupiją; bažnyčią vyskupui 
perdirbo iš mūro žinyčios, kurioje lig tol buvo kurena- 
ma šv. ugnis. 

emaičiai priėmė krikštą tik 1413 m. Vytautas, Di- 
dysis Lietuvos Kunigaikštis, nusiuntė savo pasiuntinius 
Konstancijon į visuotinę vyskupų santarybą praneštų apie 
Žemaičių prisijungimą prie Kristaus Bažnyčios ir prašė 
sau vyskupo. Konstancijos susirinkimas pasiuntė į Že- 
maičius Lvovo arkivyskupą Joną ir Vilniaus vyskupą 
Petrą, kuriuodu apkrikštijo daug dar užsilikusių pagonų, 
įsteigė Varniuose Žemaičių vyskupiją ir pašventė jai pir- 
mą vyskupą, Vilniaus kanauninką Motiejų. Vytautas pa- 
statė Varniuose vyskupui bažnyčią ir pirmąsias parapiji- 
nes bažnyčias: Viduklėje, Kaltinėnuose, Kelmėje, Rasei- 
niuose, Luokėje, Kražiuose, Airiogaloje, Vėliuonoje... Lie- 
tuviai Europoje beveik paskutiniai priėmė Kristaus mokslą. 

Taip tai galop buvo pakrikštyta visa Europa; joje 
dabar katalikų skaitoma 201. 855. 000 milijonų. Kiekvie- 
nas amžis vis naujas tautas atvesdavo į Kristaus Bažny- 
čią; visa jos istorija yra nepaliaujantis Kristaus mokslo 
plėtimasis. Šešioliktame šimtmetyje prasidėjo didesnis Eu- 
ropos tautų susisiekimas su Rytinės Azijos ir Amerikos 
kraštais, lig tol visai, ar mažai težinomais. Tada Katalikų 


254 . KRISTAUS BAŽNYČIA 


Bažnyčia išsiplėtė Indijoje, Kinuose, Japonijoje ir visoje 
Pietų Amerikoje. Ir mūsų amžyje Katalikų Bažnyčia te- 
bevykdo Kristaus įsakymą: „Eikite tat ir mokykite visas 
tautas, krikštydami juos... ir mokydarni juos laikyti visa, 
ką tik esu jums įsakęs“. Bažnyčios apaštalai daro misi- 
jas tarp pagonų. Todėl Kristaus mokslas ir dabar tebe- 
siplečia ir plėsis tol, kol „bus viena avidė ir vienas ga- 
nytojas“ (Jon. 10, 16). 

Azija dėl savo didumo ir gyventojų skaičiaus uži- 
ma pirmą vietą tarp visų pasaulio dalių. Iš Azijos užtekė- 
jo Kristaus tikėjimas, ir vakarinė Azijos dalis kitą kartą 
buvo visa krikščioniška. Bet klaidatikių mokslas atitraukė 
daugumą krikščionių nuo Kristaus Bažnyčios, beveik vi- 
sa rytinė Azijos pusė tebėra pagoniška. Tikrasis anų ša-' 
lių Apaštalas yra šv. Pranciškus Ksaveras; jis, eidamas 
su varpeliu per Indijos miestus, salas ir Japonijos kraštą, 
sušaukdavo žmones, skelbdavo jiems Kristaus mokslą ir 
pats apie du milijonu pagonų pakrikštijo. Mirė Šventa- 
sis 3 gruodžio 1552 m; po jo gražiai klestėjo Kristaus 
Bažnyčia, 

Japonijoj seniau yra buvę į du milijonu krikščionių; 
bet, ištikus persekiojimui ir žudynėms, jie buvo beveik 
išnaikinti. Tačiau koks buvo nustebimas, kad 1865 me- 
tais, leidus katalikams laisvai gyventi, misionieriai rado 
ištisus sodžius, kurie išlaikė savo tikėjimą be kunigų per 
250 metų. Dabar, ačiu misijoms, skaitoma ten krikščionių 
lig dviejų šimtų tūkstančių; jie yra žudytojų ainiai. Iš Ja- 
ponijos krikščionių tikėjimas platinamas Korėjoje. Mūsų 
laikais labiausiai misijonierių akys atkreiptos į plačią Ki- 
nų valstybę. Katalikų tikėjimas čia giliai įleido šaknis, ir 
kasmet didesnis Kinų skaičius tampa katalikais. Tik dau- 
gel pikta padarė katalikų misijoms Kinuose 1900 m. mai- 
štas. Tuokart sugriauta daug bažnyčių ir nužudyta ne- 
maža katalikų. Visoje Azijoje katalikų skaitoma 17. 938. 874. 

Pietinė ir Vidurinė Amerika nuo pat jų atradimo 
1492 m. buvo užimta Ispanų ir iš jų gavo Evangelijos 
šviesą. Dabar beveik visi tų kraštų gyventojai yra kata- 
likai. Vėliau, negu Pietinė Amerika, tepasidarė žinoma 
Europos tautoms Žieminė jos dalis; pirmi tenai pradėjo 
lankytis ir kurtis Anglai; jie, atėmę iš vietinių gyventojų 

žemes, įsitaisė tenai savo kolonijas. Baigianties aštuonio- 
liktam šimtmečiui, jos išsirito iš po Anglų val- 
džios ir įsikūrė nepriklausomą Jungtinių Amerikos Val- 
stybių respubliką. Lig XIX šimtmečio pradžios maža te- 
buvo Jungtinėse Valstybėse katalikų. Bet paskiau vis dau- 
giau pradėjo ten atvykti katalikų iš Irlandijos ir kitų kra- 
štų, net iš Lietuvos. Vieni lietuviai turi Amerikoje 325 
bažnyčias. Dabar katalikų skaičius Jungtinėse Valstybė- 
se siekia 25 milijonų. Kur ne kur užsilikę vietiniai šiau- 
rės Amerikos gyventojai lig šiol tebėra pagonai; tiktai ne- 
labai seniai užvesta jų tarpe katalikų misijos. Daug ka- 
talikų skaitos Anglijos Kanados kolonijose. Visoje 
Amerikoje katalikų skaičius — 125.569.905. 

Krikščionių tikėjimas, pirmais amžiais paplitęs ir 
žydėjęs visoje Žiemių Afrikoje, išnyko VII šimtmetyje, už- 
plūdus Arabams, kurie savo pranašo  Magometo vardu 
kardu, net ugnimi naikino visa, kas krikščioniška. Krikščio- 
nybė teišliko tik Abisinijoje ir Aigipte. Vidurinė ir Pie- 
tinė Afrika, gyvenama laukinių negrų, ligšiol mažai te- 
buvo žinoma Europos tautoms. Tiktai XIX šimtmetyje 
Afrika buvo geriau ištirta. Dabar jos žemių  daugu- 
mas priklauso įvairioms Europos valstybėms; visose jo- 
se daromos katalikų misijos tarp pagonų ir gausiai be- 
riania Evangelijos sėkla. Visoje Afrikoje katalikų skaitoma 
5.387.678. 

Australija ir aplinkinių salų daugumas priklauso Di- 
džiajai Britanijai; todėl gyventojų didžiuma tenai protes- 
tantai. Vietiniai gyventojai baigia žūti; tarp jų daromos 
įvairiose salose katalikų misijos. Viso labo katalikų skai- 
čius siekia lig 1,937,308 žm. 19021 metais sukako 
100 m., kaip įkurta katalikų hierarchija. Pirm 100 metų 
Australijoje tebuvo 1 koplytėlė, 1 katalikų kunigas. Da- 
bar Australijoje yra popiežiaus atstovas, 9 arkivyskupai, 
19 vyskupų, 1600 kunigų ir vienuolių. Katalikų mokyk- 
los dėl savo pavyzdingo sutvarkymo ir auklėjimo turi 
didelio pasisekimo visame krašte; jos daug prisideda prie 
jų tikybos plėtimosi Australijoje ir Naujoje Zelan- 

ijoje. 

Visame pasaulyje dabar katalikų yra 351.839.665 
žmonių. Žinoma, be palyginimo ligšiol būtų jų buvę 


256 KRISTAUS BAŽNYČIA 


daug daugiau, jeigu įvairūs klaidatikiai nebiitų atitraukę nuo 
Bažnyčios daugybės žmonių. Katalikų Bažnyčiai teko ne 
tiktai platinti Kristaus mokslas tarp pagonų, bet ir kovoti 
su naminiais priešininkais. Bažnyčioje visais amžiais ne- 
trūko netikrų mokytojų, kurie mėgino savaip aiškinti 
Kristaus mokslą, kartais net ištisas tautas atplėšė nuo 
Bažnyčios. 

Kaip dabar Marijavitai, taip nuo seno Focijus, Liu- 
teris, Kalvinas, Anglikonai -— tebeardo tikėjimo vienybę. 
Per devynioliką šimtmečių Katalikų Bažnyčia pergyveno 
daugybę visokių audrų, sumaiščių ir puolimų; ji ne tik 
nežlugo, kaip daugelis atskalų, bet vis dar ėjo didyn, 
augo, plėtojosi, gaivino ir šiandien tebeauga tebeugdo dva- 
siškai tuos, kurie pasiduoda jos valdžiai; visados joje žiba ir 
šviečia tiesos mokslas ir bręsta doro gyvenimo vaisiai. 

L 
* * 


Iš tos trumpos apžvalgos, kaip plėtėsi Katalikų 
Bažnyčia, viliuosi, suprasite, Mieli Klausytojai, kad Baž- 
nyčia -— tai tie 351 milijonas katalikų; jų tarpe yra vy- 
riausias Bažnyčios valdytojas, Šv. Tėvas Popiežius, 4 pa- 
trijarkai, 219 arkivyskupų, 944 vyskupai ir 312 tūkstan- 
čių kunigų. Katalikai, išsiskirstę po visą pasaulį, jų yra 
visur; užtat mūsų Bažnyčia vadinama visuotine. 

Dabar žinosite, kad Apaštalų Tikybos Išpažinimo 
žodžiai: „Tikiu į šventąją visuotinę Bažnyčią“ reiš- 
kia, jog kiekvienas mūsų tai išpažįsta, ką tiki, ką iš- 
pažįsta Romos Popiežius, 4 patrijarkai, 219 arkivys- 
kupų, 944 vyskupai, 312 tūkstančių kunigų ir 351 mili- 
S šiaip jau pasauliečių, gyvenančių po platųjį pa- 
saulį. 

Laikykimės stipriai šv. Katalikų tikėjimo; branginki- 
me jį, kaip didžiausį turtą, kurs gali mums suteikti am- 
žiną laimę; saugokimės, kad jo kartais neprarastumėm; 
ginkime jį nuo užpuldinėjančių, kurie tikėjimą iškreipia 
savo pačių žuvimui (Il P. 3, 16). 

Drauge žinokite, kad yra dar daugybė žmonių ne- 
katalikų, net pagonų. Misionieriai, nesigailėdami nei svei- 
katos, nei gyvybės, anose šalyse darbuojasi, kad „ap- 

šviestų sėdinčius tamsybėje ir mirties ūksmėje“ (Luk. 
1, 79). Misijoms palaikyti duokime aukų. Kas to negali, 

teremia misijų darbą maldomis, kad greičiau įvyktų Kri- 

amas žodžiai: „Bus viena avidė ir vienas ganytojas“. 
men. 


Bažnyčios galva. 
„Tikiu į šventąją visuotinę Bažnyčią“, 


Brangiausias mūsų Išganytojas, skelbdamas dieviš- 
kąjį savo mokslą, surinko būrelį žmonių, kurie įtikėjo, 
kad Jis yra Dievo Sūnus. Bet, būdamas „geras ganyto- 
jas“, galvą guldęs už savas avis, dejavo: „Turiu ir kitų 
avių, kurios nėra iš šitos avidės, man reikia ir jos at- 
vesti... Taip bus viena avidė ir vienas ganytojas“ (Jon. 
10, 16). Pats, mokęs žmones per trejus metus, kada grį- 
žo dangun, siuntė Apaštalus, tardamas jiems: „Kaip Tė- 
vas mane siuntė, taip ir aš jus siunčiu“ (Jon. 20, 21). 
„Eikite tat ir mokykite visas tautas, krikštydami juos 
vardan Tėvo ir Sūnaus, ir Sventosios Dvasios ir moky- 
dami juos laikyti visa, ką tik esu jums įsakęs. Ir štai 
aš esu su jumis per visas dienas iki pasaulio pabaigai“ 
(Mat. 28, 20). 


Kristus tat net po savo dangun įžengimo, nors ir 
neregimu būdu, kaip geras ganytojas, pasilieka su savo 
išpažintojais. Jo Bažnyčia yra regima žmonių draugija; 
tvarkai palaikyti Ji negali apsieiti be valdybos. Užtat 
Kristus „vienus davė apaštalus... kitus evangelistus, ki- 
tus ganytojus ir mokytojus... iki visi pasieksime tikėjimo 
ir Dievo Sūnaus pažinimo vienybę“. (Ep. 4, 11—13). 
Bažnyčios valdybos pirmininku Kristus I paskyrė savo 
vietininką žemėje, Apaštalų Kunigaikštį, šv. Petrą. Sv. 
Petro įpėdinis Apaštalų soste II dabar yra Romos Po- 
piežius, Pijus XI. 


I. Kristus, pirmą kartą sutikęs būsimą Bažnyčios 
Viršininką, tarė jam: „Tu Jonos siinus Simonas; tu va- 
dinsies Kėfas, tai reiškia Petras (uola)“. (Jon. 1, 42), 


17 

Vėliau pats Išganytojas išaiškino, kodėl atmainė apašta- 
lo Simono vardą. „Jėzus atėjo į Pilypo Kesarijos apy- 
linkes ir klausė savo mokytinius, tardamas: Ką žmonės 
sako esant Žmogaus Sūnų? Jie gi atsakė: Vieni sako, 
kad jis Jonas Krikštytojas, kiti kad Elijas, o kiti, kad 
Jeremijas, ar vienas iš pranašų. Jėzus jiems tarė: Jūs gi 
ką sakote mane esant? Atsakydamas Simonas Petras, ta- 
rė: Tu Kristus, gyvojo Dievo Sūnus. Atsakydamas gi 
Jėzus jam tarė: Palaimintas esi Jonos sūnau Simonai, 
nes ne kūnas ir kraujas tai tau apreiškė, bet mano Tė- 
vas, kurs yra danguje. Ir aš tau sakau: tu Petras ir ant 
tos uolos aš pastatysiu savo Bažnyčią, ir pragaro vartai 
jos nenugalės. Tau aš duosiu dangaus karalystės rak- 
tus, ir ką tu suriši žemėje, bus surišta ir danguje, ir ką 
tu atriši žemėje, bus atrišta ir danguje“ (Mat. 16, 
13—20). 

Ne veltui tat Kristus Simono vardą pakeitė Petru, 
kurs reiškia uolą. Ištyręs gyvą Petro tikėjimą, išgirdęs 
viešą jo išpažinimą: „Tu esi Kristus, gyvojo Dievo Sū- 
nus“, Jėzus aiškiai jam sako: Petrai, tu esi kietas, kaip 


TT 


Kristaus pažadėjimas negali žadų keliais nueiti. Nuo tos 
valandos į Petrą nuolat atkreiptos Kristaus akys. Šit, 
prieš savo kančią, pamatęs, jog piktoji dvasia nori su- 
gundyti Apaštalus, Kristus meldžiasi už Petrą, kad Jis 
tvirtas tikėjimu, kaip tikras Viršininkas, stiprintų kitų ti- 
kybą. „Simonai, Simonai! štai šėtonas reikalavo jūsų, 
kad persijotų jus, kaip kviečius; bet Aš prašiau už tave, 
kad tu nenustotum tikėjimo; todėl tu, kada nors grįžęs, 
stiprink savo brolius“ (Luk. 22, 31). 

Bet prisiartino laikas, kada Petras jau turėjo palikti 
ant žemės vietininku Kristaus, žengiančio dangun; reikė- 

jo dar galutinai suteikti Petrui pažadėtoji galia. „Jau 
trečią kartą Jėzus apsireiškė savo mokytiniams, po to 
kaip -buvo atsikėlęs iš numirusių. Jiems pavalgius, tarė 
Jėzus Simonui Petrui: Jono sūnau, Simonai, ar myli mane 
labiau, kaip šitie? Jis jam atsakė: Taip, Viešpatie! tu ži- 
nai, kad aš tave myliu. Jis jam tarė: Ganyk mano avi- 
nėlius. , Jis vėl jį klausė: Jono sūnau, Simonai, ar myli 
mane? Jis jam atsakė: Taip, Viešpatie! tu žinai, kad aš 
myliu tave. Jis jam tarė: Ganyk mano avinėlius! Jis 
klausė jį trečią kartą: Jono sūnau, Simonai, ar myli ma- 
ne? Petras nuliūdo, kad jis jį trečią kartą klausė: Ar 
myli mane? ir jam atsakė: Viešpatie! tu visa žinai; tu Ži- 
nai, kad aš tave myliu. Jis jam tarė: Ganyk mano avis!“ 
(Jon. 21, 14—17). 

Taip tai Kristus įvykdė Petrui duotąjį pažadėjimą. 
Ten Jis bandė Petro tikėjimą, čia ištyrė meilę.  „Kris- 
tus, — sako šv. Jonas Auksaburnis, — taip labai, dieviš- 
kai mylėjo savas avis, kad jas tegalėjo pavesti tik tam, 
kas jas dėl Jo ir po Jo labiausiai mylėjo; užtat, aplenkda- 
mas kitus Apaštalus, tiktai į Petrą kreipėsi: Ganyk ma- 
no avinėlius! ganyk mano avis!“ — „Aš gerasis Gany- 
tojas“ (Jon. 10, 11); kol buvau ant žemės, — pats jas 
ganiau; kai įžengsiu dangun, būk tu mano vietininkas; 
ganyk, kaip geras ganytojas, mano avis ir avinėlius, da- 
bok mano avidę, valdyk mano Bažnyčią, ne tik avinė- 
lius — šiaip jau žmones, bet ir avis — apaštalus, vys- 
kupus, kunigus. „Išganytojas, — sako vienas senovės 
Bažnyčios rašytojas, — pirma paveda Petrui avinėlius, 
paskui savas avis, nes uždeda jį ne tik ganytoju, bet ir 
aukščiausiu visų ganytojų viršininku. Nuo to laiko Pet- 
ras turi ganyti Kristaus ir avinėlius ir avis, ir motinas 
ir jų gėrelius, vadovaudamas valdiniams ir visokiems vir- 
šininkams. Jis tad yra visų Ganytojas, visos Bažnyčios 
Mokytojas“ (Euzebijus). ; 

Veizėkite! Kai tik Kristus įžengė dangun, — tuo- 
jau Petras užima Kristaus jam paskirtąją vietą, niekam 
iš Apaštalų ar jų mokinių neprieštaraujant. Jis pirmas ra- 
gina papildyti Apaštalų skaičių, išrinkti dvyliktąjį Apaš- 
talą pasikorusio Judo vieton (Ap. D. 1, 15). Petras per 
Sekmines pirmas pradeda skelbti Evangeliją susirinku- 

sioms minioms (Apašt. D. 2, 14). Suimtas, teisme kitų 
Apaštalų vardu kalba žydams (Ap. D. 4, 8). Petras pir- 
mininkauja Jeruzolimos susirinkime ir nutaria išlaisvin- 
ti krikščionis nuo kai kurių žydų apeigų (Ap. D. 15, 7). 
Pirmas pradeda skelbti Kristaus mokslą pagonams (Ap. D. 
10, 48). Jis taip gi teisia pirmąjį klaidatikį Simoną Ma- 
gą (Ap. D. 8, 19). / 

Apaštalai visam tam ne tik neprieštarauja, bet jam 
visur užleidžia pirmą vietą; kur tik Šventajame Rašte su- 
rašyti Apaštalų vardai, visur Petras paminėtas pirmoje 
vietoje; o šv. Matas stačiai rašo: „Dvylikos apaštalų ši- 
tie vardai: Pirmasis Simonas, kurs vadinasi Petras“... (Mat. 
10, 2), nors jis nei pirmas buvo Kristaus pašauktas, nei 
vyresnis metais, tik, matomai, pirmasis Kristaus duota 
pirmenybe. Taip pat elgiasi visi Bažnyčios Tėvai. Sv. Ci- 
rilius Jeruzolimietis vadina Petrą pirmuoju tarp Apaštalų, 
vyriausiu šv. Bažnyčios mokytoju. Sv. Ambroziejus šau- 
kia: „Kur Petras, ten Bažnyčia“. Šv. Jonas Auksaburnis 
net sako: „Petras — tai Dievo Bažnyčia“. 

Matote, kad Išganytojas savo Bažnyčioje tiktai šv. 
Petrui suteikė didžiausią galią, kad Petras tuojau elgėsi, 
kaip vyriausias Kristaus avinėlių ir avelių Ganytojas, kad 
kiti Apaštalai pripažino tą jo valdžią. Kad ne kitaip ma- 
nyta visais amžiais, tuojau. pamatysite; paklausykite dar 
apie Sv. Petro įpėdinius. 


II. Kristus įsteigė savo Bažnyčią visiems laikams; 
joje aukščiausiąją valdžią suteikė Petrui. Kadangi toji val- 
džia turėjo būti Bažnyčios pamatas, privalo ji tol gy- 
vuoti Bažnyčioje, kol bus pati Bažnyčia. Kaip Kristaus 
Bažnyčia bus visados, taip ir Josios galios turi pasilikti 
lig pasaulio pabaigos ir nuo Petro pereiti ant jojo įpė- 

inių. 

Gerai sako šv. Pranciškus Salezietis: „Jeigu Apaš- 
talai Bažnyčios pradžioje, nors Sventoji Dvasia iš taip 
arti juos apšvietė ir padarė stiprius pasiuntinystėje, ta- 
"čiau reikalingi buvo Galvos-Petro, kad juos stiprintų, 
— vieno Ganytojo, kad žiūrėtų tvarkos ir pirmykštės 
vienybės, tai dar labiau jis yra reikalingas Bažnyčiai da- 
bar, liūdnais laikais, kada pasitaiko tiek silpnybių tarp 

to Kūno sąnarių, kuomet atšalo meilė, kai kiekvienas 
myli tik save, niekas nenori klausyti kito žodžių ir draus- 
mės“. Petro valdžia ypač pasidarė reikalinga, kuomet 
Krikščionių tikėjimas išsiplėtė po visą pasaulį, kada Kris- 
taus Bažnyčiai priklauso daugybė žmonių, gyvenančių 
toli vienas nuo kito, kalbančių įvairiomis kalbomis. Da- 
bar tuo labiau pasidarė reikalingas vienas aukščiausias 
Mokytojas ir Valdytojas, kurs jungtų vienon krūvon vi- 
sų kraštų katalikus, neleistų išsiskirstyti Kristaus avelėms. 
Todėl ir Kristus, liepdamas šv. Petrui stiprinti savo bro- 
lių tikėjimą, turėjo galvoje ne vien šv. Petrą, bet ir jo 
įpėdinius Apaštališkajame Soste. 

Šv. Petro įpėdiniui yra Romos vyskupai, arba Po- 
piežiai. Šv. Petras buvo Romos vyskupu; ten jis įsteigė 
Apaštalų Sostą; ten buvo nužudytas; taip Romos vysku- 
pas liko šv. Petro įpėdinis; visa valdžia, kurią Kristus 
buvo davęs šv. Petrui tikėjimo vienybei išlaikyti, perėjo 
ant jo įpėdinių. „Nesiduos užginčyti ta tiesa, — sako 
šv. Optatas, — kad Romos Sostas pirmiausia buvo duo- 
tas Petrui, kad jame pirmas sėdėjo šv. Petras, Apaštalų 
Galva, Bažnyčios uola ir pamatas; 0 po gyvos jo galvos— 
šv. Linas, Klemensas ir kiti jo įpėdiniai, kuriems pridera 
mūsų visų paklusnumas dėl katalikų vienybės“. 

Bažnyčios istorija kuoaiškiausiai liudija, kad nuo 
pat pradžios Romos vyskupas visų krikščionių 
buvo laikomas tikruoju šv. Petro įpėdiniu ir vyriau- 
siuoju visuotinės Bažnyčios mokytoju. Dar prie apaštalo 
šv. Jono gyvos galvos Korinto mieste kilo nesutikimų 
tarp krikščionių; tiems nesusipratimams baigti kreiptasi 
ne į Efezą, kur tuokart gyveno šv. Jonas, mylėtas Kris- 
taus mokinys; bet Romon į Klemensą, šv. Petro įpėdinį. 
Matyt, žinojo Krikščionys, kad Romos vyskupas turi di- 
desnės galios, negu Apaštalas. Antrame šimtmetyje po- 
piežius Viktoras pareikalavo Mažosios Azijos Krikš- 
čionis, kad švęstų Velykų šventes drauge su Romos 
Bažnyčia, o ne su žydais, kaip lig tol buvo, ir jie pa- 
klausė. Trečiajame amžyje Romos vyskupas Steponas 
įsakė Afrikos vyskupams nekrikštyti grįžtančių Katalikų 
Bažnyčion atpuolėlių; šiek tiek pasvyravę, dvasiškiai lio- 
vėsi krikštiję. 

Atsiradus kur nors klaidingų mokslų, visados 
klausdavosi Romos vyskupo nuomonės; — kaip Roma 
nutardavo, taip ir būdavo. Svarbesniems tikėjimo  da- 
lykams ištirti popiežiai sušaukdavo visuotines vyskupų 
santarybas; jose visados pirmininkaudavo patys popie- 
žiai, bent per savo pasiuntinius, ir patvirtindavo jų nu- 
tarimus. Taip, vyskupai visuotiniosios Kalcedono santa- 
rybos, buvusios Rytų šalyje 551 m., prašė popiežiaus 
Leono I patvirtinti jų sprendimus: „Meldžiame, savo 
sprendimu pridėk garbės mūsų nutarimui; kaip mes su- 
tinkame su Bažnyčios Galva, taip ir Tavo Didenybė te- 
suteikia sūnums, kas teisinga!“ Kai susirinkime buvo 
perskaitytas atsiųstas popiežiaus raštas, vyskupai sušu- 
„ko: „Petras per Leoną šnekėjo, — tegul bus atskirtas, 
kas kitoniškai tiki“. 

Nuo senų senovės Romos vyskupai buvo vadina- 
mi vyskupų vyskupais, švenčiausiais vyskupais ir visuo- 
tinės Bažnyčios (Ganytojais (Soissons susirinkime 300 
vysk.), visuotiniais patrijarkais (Leonas Didysis), pasau- 
lio Bažnyčios Galva (Milevito susirinkimas), Kristaus vie- 
tininkais, patvirtinančiais Krikščionių tikėjimą (šv. Jero- 
nimas), aukščiausias Kristaus Avidės Ganytojais (šv. Ber- 
nardas), Popiežiais, arba visų Tėvais (Kartagos susirin- 
kimas 419 m.). Roma gi, jų katedra, praminta aukščiau- 
siu Apaštalų Sostu (šv. Atanazas), ant kurio parėmė 
Viešpats visą savo visuotinę Bažnyčią (šv. Damazas). 

Negana to, kad Romos vyskupus taip vadina pas- 
kiri šv. Tėvai, daliniai vyskupų susirinkimai. Ir visuotinio- 
sios Santarybos yra šitaip nutarusios: „Romos vyskupas 
yra tikras Kristaus vietininkas, visos Bažnyčios galva, vi- 
sų Krikščionių Tėvas ir mokytojas; Jam šv. Petro asme- 
nyje mūsų Viešpaties Jėzaus Kristaus duota yra pilna 
valdžia ganyti, tvarkyti, . valdyti visuotinę Bažnyčią“. Tą 
Florencijos Santarybos nutarimą pripažino net ir Graikai. 
„Jei kas sakytų, būk nesą įstatyta paties mūsų Viešpa- 
ties Jėzaus Kristaus, ar būk nesutinką su Dievo įstaty- 
mais tai, kad palaimintas Petras, visos Bažnyčios Vyres- 
nysis, turėtų nuolatinius įpėdinius, ar kad Romos popie- 
žius nesąs švento Petro įpėdinis jo pirmenybėje, tas te- 
esie iškeiktas!“ — sako visuotinioji Vatikano vyskupų 
santaryba. 

Nebedauginsiu tų sprendimų, nebevarginsiu jūsų 
dėmesio; tik pasakysiu, jog, kas buvo visados kalbėta, kas 
nutarta, tai buvo ir vykdoma. Bažnyčios istorija parodo, 
kad tai, ką savo laiku yra taręs šv. Augustinas: „Roma 
pasakė, reikalas baigtas“ tapo visuotiniosios Bažnyčios 
šūkiu. Todėl neprotinga būtų nepripažinti, kad gyvena 
Petras asmenyse savo įpėdinių, Romos vyskupų, — Baž- 
nyčioje veikia jo valdžia, kuri nuo devyniolikos šimtme- 
čių eina iš rankų į rankas Romos Popiežių, sėdinčių- 
jų Apaštalų Soste; iš ten siekia tolimiausius kraštus, jun- 
gia su Apaštalų  Sostu 4 patrijarkus, 219 arkivyskupų, 
044 vyskupus, 312 tūkstančių kunigų, o per juos 351 
milijoną katalikų, išsiskirsčiusių po visus pasaulio kraštus. 

Kaip kitados, pirmose Bažnyčios dienose Apaštalai . 
ir pirmieji krikščionys, kurių daugybė „buvo vienos šir- 
dies ir vienos sielos“ (Ap. D. 4, 32), ypatingu paklus- 
numu ir meile supė šv. Petrą, vyriausį savo Ganytoją, 
taip visados per 10 šimtmečių darė tikrieji katalikai su 
šv. Petro įpėdiniais. Kai nuožmus Erodas — „suėmęs 
Petrą, įmetė jį kalėjiman... Bažnyčia meldėsi be paliovos 
už jį Viešpačiui“ (Ap. D. 12, 4); taip pat ir šiandien el- 
giasi katalikai su 261 šv. Petro įpėdiniu, Pijum XI, da- | 
bartiniu Popiežium, buvusiu „Vatikano kaliniu“, lanko 
jį nuolat būriais, neša jam kiek kas išgali dovanų, ger- 
bia, kaipo Kristaus vietininką, klauso jo, kaip aukš- 
čiausio savo Mokytojo, stiprina jį savo maldomis, 


* 
* * 


Tat ir šios dienos pamokslą, Mieli Klausytojai, baig- 
sime malda už šv. Tėvą: „Viešpatie Jėzau Kristau, nere- 
gimoji Bažnyčios galva! Tu ant šv. Petro, kaip ant neiš- 
griaunamos uolos, esi pastatęs savąją Bažnyčią ir paža- 
dėjęs, kad visos pragaro galybės neįstengs jos įveikti; 
meldžiu Tave, laikyk ir valdyk mūsų šventąjį Tėvą Pijų, 
kurį tu Petro, Apaštalų kunigaikščio, įpėdiniu ir regimą- 
ja Bažnyčios Galva esi paskyręs. Apšviesk jį savo šv. 
Dvasios šviesa, - sustiprink savo visagalės malonės jėga, 
kad jis Tavąją Bažnyčią išmintingai valdytų ir mus vi- 
sus išganymo keliu vestų. Saugok jį nelaimėje ir pavo- 
juje ir leisk jam pasiekti amžinąjį gyvenimą.“ Amen. 


Bažnyčios neklaidingumas. 


„Tikiu į šventąją, visuotinę Bažnyčią“. 


Bažnyčia, pasak Išganytojo, yra panaši į „žmogų šei- 
mininką, kurs išima iš savo iždo naujų ir senų dalykų“ 
(Mat. 13, 52). Senas, kaip krikščionybė, tikėjimo tiesas, 
visų pripažintas, atsitikus reikalui ar ypalingoms aplinky- 
bėms, Jinai išima iš Apreiškimo iždo, iškilmingai jas pa- 
skelbia, iš nauja patvirtina, tarsi atnaujina; bet Bažnyčia 
niekad neskelbia tokių tiesų, kurių Apreiškime nėra ir 
negali būti, kaip kartais yra sakoma, naujų tikėjimo tie- 
sų, naujų dogmatų. 

Nebuvo valandos, kuomet krikščionys nebūtų ti- 
kėję Kristų esant tikrą Dievo Sūnų, lygų visame kame 
Tėvui; tuotarpu šita tikėjimo tiesa viešai buvo paskelbta 
"tik IV amžyje dėl Arijaus klaidingo mokslo. Nėra buvę 
laiko, kada nebūtų „būvę tikėta, kad Marija pagimdė Kri- 
stų, Dievo Sūnų; žinome vienok iš Bažnyčios istorijos, 
kad tik Efeze 431 metais, išniekinus Nestorijaus klaidą, 
nutarta Švenčiausią Panelę vadinti Dievo Gimdytoja. Taip 
pat visados tikėta, kad Marija, būdama Dievo Motina, net 
„savo prasidėjime buvo apsaugota nuo visiems gimtosios 
nuodėmės; 0 tik praeitame šimtmetyje, ačiu popiežiaus 
Pijaus IX "rūpesčiui, buvo galutinai paskelbta Svč. Pane- 
lė nekaltai pradėta. 

Panašiai nuo pat krikščionybės pradžios tikėta, kad 
Kristui per savo vietininkus, Popiežius valdant Bažnyčią, 
ji tikėjimo ir dorovės klausimuose negali nei pati sukly- 
sti, nei kitų suklaidinti; tuo tarpu tik visuotinė Vatikano san- 
taryba 1870 m. Bažnyčios Galvos neklaidingumą iškilmingai 
patvirtino, kaipo tikėjimo tiesą, kurią visi, esantieji  Baž- 
nyčios vienybėje, turi pripažinti. Popiežiaus neklaidingu- 
"mas nėra naujas mokslas; bet, kaip ir anuose atsitiki- 
muose, sena tiesa, visų visumet pripažinta, tik neseniai, 
ypatingoms aplinkybėms reikalaujant, iš nauja patvirtinta. 

Daug kas puola Popiežiaus neklaidingumą, ar tai dėl ne- 
supratimo, ar tai nenorėdamas pasiduoti teisėtiems Baž- 
nyčios sprendimams. Pasižiūrėkime šiandien, I kame Po- 
piežius yra neklaidingas, ir II koksai to neklaidingumo 
pamatas. 


I. Ne vienam atrodo labai keistas daiktas laikyti 
žmogų neklaidingu, nors ir Popiežių; juk tik vienas Die- 
vas teesąs neklaidingas; ir Sventasis Raštas skelbiąs: 
„Dievas yra tiesakalbis, kiekvienas gi žmogus melagis“ 
(Rom. 31, 4j. Tai tiesa; vienas Dievas, būdamas . tobu- 
liausia Esybė, patsai savyje yra neklaidingas; bet jis, kai- 
po visagalis, gali tą neklaidingumo dovaną duoti kad ir 
menkam žmogui, kaip kartais teikia galios stebuklams da- 
ryti, nors stebuklus rodyti tegali vienas tik Dievas. 

Mes, katalikai, tikime, kad Popiežius yra neklaidin- 
gas; bet nesakome Popiežių esant neklaidingą visuose 
daiktuose, ar jį negalint nusidėti. Kaip kiekvienas žmo- 
gus, taip ir Popiežius, nors dėl pagarbos vadinamas 
Sventuoju Tėvu, nėra laisvas nuo silpnybių, geidulių, net 
ir nusidėjimų; Popiežius, kaip ir kiti žmonės, eina išpa- 
žiaties, išpažįsta savo nuodėmes, su baimę privalo rū- 
pintis sielos išganymu. Bet Jis, galėdamas nusidėti, nu- 
pulti, negali padaryti jokios klaidos Bažnyčios tikėjimoir do- 
rovės klausimuose, nors pats būtų blogiausias, kas ir gi kar- 
tais pasitaikydavo. „Nieko nereiškia, — sako šv. Augu- 
stinas, — kad per tiek amžių, tiek Popiežių eilėje, kuri 
prasideda Petru, galėjo rastis koksai nors Tarnas ne taip 
geras, neteisingas Ganytojas; Bažnyčia vienok nepritirs 
per ai jokios jeibės, krikščionys nebus išstatyti jokiam 
pavojui. Dievas, Kurs apie blogus viršininkus taip išsi- 
tarė: „Visa, ką tik jie jums sako, laikykite ir darykite; bet 
nesielkite taip, kaip jie elgiasi“ (Mat. 23, 3)— Dievas 
savo Apvaizda tvarko, kad niekas iš tokių Ganytojų ne- 
gali mokyti netiesos, nė statyti Bažnyčios pavojun šven- 
tvagiškai*suklysti. Užtat tikinčiųjų viltis, padėta ne žmo- 
guje, o Viešpatyje, niekad negali apgauti?“ 

Nereikia vėl manyti, kad Popiežiaus neklaidingu- 
mas neturi jokių ribų. „Kaip dieviškas Mokytojas, —- 
sako šv. Augustinas, — neatėjo steigti žemėje pasauli- 

nių moklsų katedros, išrasti visokiems mokslams siste- 
mų, rašyti įvairių knygų, iš kurių mokytųsi Adomo vaikai 
pasaulinių dalykų; taip pat Jis nepaliko tos pareigos nei 
Bažnyčiaj, nei Popiežiui. Todėl tokiuose moksluose Ba- 
žnyčiai neklaidingumo neprižadėjo, nes Jai neįsakė to 
mokyti“. Popiežius, kaipo mokslo žmogus, ar rašy- 
tojas, gali suklysti. Dvasininkui, pasodintam Apaštališka- 
jame Soste, niekas neatima laisvės užsiimti mokslu; Po- 
piežius gali rašyti knygas; bet jo šiaip-jau raštai gali būti kitų 
kritikuojami, kaip tai paprastai daroma tarp mokslo žmo- 
nių. Taip moko pats popiežius Benediktas XIV. 

Kristus mokė žmones amžinų tiesų apie Dievo 
privalumus, apie šventą Jo valią, apie mūsų priedermes, 
kaip mes privalome Viešpatį garbinti, kaip turime gy- 
venti, elgtis su artimu... Visa tai mums reikalinga, kad 
išganytumėm savo sielas. O kad tie dalykai tetsingai 
būtų žmonėms žinomi, — Kristus paliko savo Bažnyčiai 
galios juos aiškinti, drauge davė dovaną juos skelbiant 
nesuklysti Pačiai ir nesuklaidinti žmonių. Bažnyčios ne- 
klaidingumas apima tik visa tai, kas yra būtinai reikalin- 
ga grynam tikėjimui ir Dievo įsakymams laikyti, apsau- 
goti jiems nuo klaidų ir taip užtikrinti krikščionims iš- 
ganymą. Užtat Popiežius, kaipo Bažnyčios Galva, turi 
neklaidingumo dovaną, jam Kristaus suteiktą šv. Petro 
asmenyje, tiktai tikėjimo ir dorovės klausimuose, kuomet 
jisai, eidamas visų tikinčiųjų (Ganytojo ir Mokytojo pa- 
reigas, iš Sosto skelbia savo nutarimus. 

Bažnyčia turi ypatingos galios be suklydimo mo- 
kyti žmones tikėjimo tiesų, kurias visi turi pripažinti; 
drauge Ji gali neklysdama pasmerkti visus mokslus, prie- 
šingus toms tiesoms. Bažnyčia neatima žmonėms lais- 
vės galvoti, užsiimti visokiais mokslais; bet, jei kai kurių 
mokslinčių išvedžiojimai tiesiog, ar iš šalies užgauna 
tikėjimą. Bažnyčia privalo juos sudrausti, neklaidingai 
ginti tikėjimą. Taip pavyzdžiui; Bažnyčia niekam ne- 
draudžia tyrinėti gamtos; tačiau kai kas klaidingai, neva 
moksliškai išveda, būk žmogus kilęs, iš gyvulių per 
nuolatinį veislių pasikeitimą ir tobulėjimą; Bažnyčia turi 
priedermę išniekinti tokį netikrą mokslą; ji tai smerkia 
ne dėl to, kad Bažnyčiai priderėtų spręsti apie gamtos 

įstatymus; bet todėl, kad tatai yra priešinga paties Die- 
vo apreiškimui, kurį aiškindama Bažnyčia neklysta. 

Bažnyčia turi krikščioniškos dorovės įstatymus, 
kurių grynumą privalo saugoti. Jie liečia ar Dievo gar- 
binimo būdą, ar mūsų pačių tobulinimosi priemones. 
Tie dorovės dėsniai yra reikalingi žmonių išganymui; 
todėl Bažnyčia juos spręsdama negali suklysti. Užtat, 
kuomet Bažnyčia skelbia, kokie yra Sakramentai, kada ir 
kaip jie reikia imti, kai nurodo, kokias dorybes pildyti, 
draudžia darbus, priešingus dorai ir nuodėmingus, — 
reikia visiems pripažinti, kad taip yra, kaip ji aiškina. 
Prie tų pačių klausimų priskaitomas ir Sventųjų garbini- 
mas; Bažnyčia neklysta, pripažindama Sventais tuos, 
kuriuos tikintiems pataria gerbti, šauktis jų užtarymo, 
sekti jų pavyzdį. Blogiausios būtų pasekos, jei Žmonės, 
suklaidinti Bažnyčios, laikytų šventuoju tą, kurs yra 
prakeiktas, eitų pėdomis to, kurs pakliuvo pragaran. 
Taip pat yra su įvairiais vienuolių įstatais; Bažnyčia 
neklaidingai tvirtina tuos įstatus ir saugo, kad ti- 
kybinių draugijų steigėjai nesuklaidintų žmonių ir, užuot 
vedę juos į dangų, nepražudytų amžinai. 

Nuo senovės, ypač mūsų laikais, klaidžioja tarp 
žmonių įvairios nuomonės ir pažiūros, būk žmogus esąs 
visai laisvas, būk tikėjimas, Dievo garbinimas, įsakymai, 
Sakramentai... esą nereikalingi. Aiškus daiktas, kad pa- 
našūs išvedžiojimai rausia tikėjimo ir dorovės pamatus, 
kad Bažnyčia turi teisės paskelbti tokias mintis klaidin- 
gomis. Pagaliaus yra leidžiamos įvairios knygos, prie- 
šingos tikėjimui ir krikščioniškai dorai. Popiežius pri- 
valo drausti krikščionims tokių raštų skaitymą, kad ap- 
saugotų jų tikėjimą ir dorovę nuo iškrypimo. 

Iš tų kelių pavyzdžių matote, kad Bažnyčia ir Po- 
piežius, kaipo Bažnyčios Galva, turi galios neklaidingai 
spręsti tik tikėjimo ir dorovės klausimus; o kituose daly- 
kuose, kurie su tikėjimu ir dora neturi jokio ryšio, Po- 
piežius nėra neklaidingas. Pažiūrėkite dar, ant kokio 
pamato stovi tas Jo neklaidingumas. 


II. Popiežiaus neklaidingumas paremtas paties Kris- 
taus žodžiais, kuriuos esu minėjęs, sakydamas apie Po- 

piežiaus valdžią. Pirmą Išganytojo posakį apie Popie- 
žiaus neklaidingumą paduoda mums šv. Matas. Kuo- 
met apaštalas šv. Petras išpažino Kristų esant Dievo 
Sūnų, Jėzus tarė jam: „Tu Petras ir ant tos uolos aš 
pastatysiu savo Bažnyčią, ir pragaro vartai jos nenugalės“ 
(Mat. 16, 18). Anot šitų Kristaus žodžių, pragaro vartai, 
arbašėtono galybė, neįveiks Bažnyčios, pastatytos ant uolos; 
jeigu Petras, kaipo Bažnyčios pamatas, suklystų tikėjimo 
ar dorovės dalykuose, — Bažnyčia, netekusi tvirto pa- 
grindo, suklystų, būtų piktosios dvasios nugalėta; Kristaus 
žodžiai būtų apgaulingi,—kas yra negalimas daiktas. O ką 
sakė Viešpats apie Petrą, tai liečia visus jojo įpėdinius, 
Popiežius. i; 

„Taip, — šaukia šv. Alfonsas Liguoras, — Petras 
negali suklysti tikėjime; negali klysti ir Popiežiai, jojo 
įpėdiniai; nes, jei Kristus prižadėjo, kad pragaras nenu- 
galės Bažnyčios, — Jo pažadėjimas tęsis nuolat: tol, 
kol ant tos žemės gyvuos Bažnyčia“. Jeigu Petrui buvo 
reikalingas neklaidingumas tikėjimui nuo klaidos apsau- 
goti, tai tuo labiau ta dovana reikalinga buvo vėliau; 
prie šv. Petro gyvos galvos „tikinčiųjų daugybė buvo 
vienos širdies ir vienos sielos“ (Ap. D. 4, 32). Paskiau, 
paplitus krikščionybei, atsirado įvairių, jai priešingų 
mokslų; jeigu Popiežius neturėtų neklaidingumo dova- 
nos tikybiniems ginčams spręsti, — tai negalima būtų 
apsaugoti Kristaus mokslo nuo  iškreipimo. Aišku 
tat, kad Petro neklaidingumas, jam mirus, negalėjo iš- 
nykti, kad jis turėjo pereiti ant jo įpėdinių. 

Antras Kristaus sprendimas apie Bažnyčios neklai- 
dingumą užrašytas šv. Luko; tai yra Jėzaus žodžiai, tarti 
per paskutinę vakarienę: „Simonai, Simonai! štai šėtonas 
reikalavo jūsų, kad persijotų jus, kaip kviečius; bet aš 
prašiau už tave, kad tu nenustotum tikėjimo; todėl tu, 
kada nors grįžęs, stiprink savo brolius“ (22,31). Iš tik- 
rųjų, neklaidingumo dovana, duota Petrui, negalėjo būti 
aiškiau išreikšta. Visų Apaštalų, anot Kristaus, tikėji- 
mas buvo pavojuje; piktoji dvasia nori juos sugundyti. 
Kristus, galėdamas visus sustiprinti, meldžiasi tik už vie- 
ną Petrą, Apaštalų kunigaikšti. Gana, kad Petro tikėji- 
mas neiškryptų, — jis galės stiprinti kitų tikybą. Kris- 

tus meldžiasi, kad Petras nenustotų tikėjimo; jam įsako 
stiprinti savo brolių tikybą. Jeigu nebūtų davęs Petrui 
neklaidingumo dovanos, būtų jo neapsaugojęs nuo kitų 
suklaidinimo. Taip esant, reikėtų panaikinti Kristaus žo- 
džiai, bent abejoti Jo maldos vaisingumu. „Kas gi, kas 
savo badievybe ir pašėlimu nueis lig tol ir norės sam- 
protauti, kad bergždžia buvo malda to, Kuriam norėti 
tiek pat reiškia, kiek galėti ir padaryti?“ (Leonas IX). 

Petras neklaidingumo dovanos nenusinešė su savim 
į karstą, — paliko ją savo įpėdiniams Apaštališkame 
Soste, Popiežiams, kurie valdo visą Bažnyčią. Šv. To- 
mas Akvinietis, vadinamas Angeliškuoju daktaru, kurio 
knyga „Summa“ per visuotinę Tridento Santarybą buvo 
padėta šaly Evangelijos po susirinkusių vyskupų akių, 
sako: „Popiežiui, kaipo Bažnyčios Galvai, Jėzaus Kris- 
taus pastatytai, pridera nutarti tikėjimo išpažinimas, taip 
pat sušaukti visuotinis susirinkimas, nes jis turi valdžią 
galutinai spręsti tikybos dalykus, kad jie visų būtų pri- 
imti tvirtu tikėjimu; jam privalo būti pranešami visokie 
svarbešni reikalai; visokie didesni vaidai, kilusieji Bažny- 
čioje. Todėl tai Viešpats tarė Petrui: „Aš prašiau už 
tave, kad tu nenustotum tikėjimo; todėl tu, kada nors 
grįžęs, stiprink savo brolius“. To priežastis yra šita: 
visos Bažnyčios tikėjimas turi būti vienų vienas, anot 
pasakytų Apaštalo žodžių: „Maldauju jus broliai... kad 
jūs visi vienaip kalbėtumėt ir kad nebūtų tarp jūsų pa- 
sidalinimų“ (Kor. 1, 10). Tos tatai vienybės negalėtų 
būti, jei kilęs koks nors tikėjimo klausimas nebūtų galu- 
tinai išspręstas to, kurs valdo visą Bažnyčią, ir jeigu jo 
sprendimo nebūtų visų tvirtai laikomasi“. 

Pagaliau trečią Kristaus užtikrinimą Popiežiaus ne- 
klaidingumo užrašė šv. Jonas. Apaštalas sako, kad Išga- 
nytojas tris kartus klausęs Petro, ar labiau Jį mylįs, ne- 
gu kiti Apaštalai, ir gavęs prielankų atsakymą. Tada Pet- 
rui taręs: „Ganyk mano avinėlius... Gamyk mano avis!“ 
(21, 17). Buvo tai paskutinėse dienose prieš Kristaus 
žengimą dangun, kada prisiartino laikas įvykdyti Petrui 
duotus pažadėjimus — suteikti jam tą galią, kurią skel- 
bė, kalbėdamas apie Bažnyčią: „Bus viena avidė ir vie- 
nas Ganytojas“ (Jon. 10, 16). Kas iš tų Kristaus žodžių | 

nemato, jog Kristus, paskirdamas Petrą vyriausiuoju Ga- 
nytoju, — davė jam neklaidingumo dovaną? Juk pirmoji 
Ganytojo priedermė vesti avys tiesos keliu; Evangelijoje - 
pasakyta: „Argi gali aklas aklą vesti? ar ne abudu įpuo- 
la į duobę?“ (Luk. 6, 39). „Jeigu būtų galimas daiktas,— 
sprendžia šv. Pranciškus Salezietis, — kad CGanytojas 
galėtų paklysti, ar gi nesuklystų drauge su juo visa avi- 
dė? Ar gi veikiai nepražūtų ji visa, jei galėtų ją vesti į 
užnuodytas ganyklas? Kas apsaugotų ją nuo paklydimo? 
kas išlaikytų ją nuo pražūties?“  Tuokart ar klaidingas 
tikėjimo ir dorovės klausimuose Ganytojas suklaidintų ir 
pražudytų savo bandą; taip pražūtų Kristaus Bažnyčia; 
ar kaimenė, gudresnė ir atsargesnė už (Ganytoją, pame- 
stų jį; taip suirtų avidės vienybė. Tai vienok negalimas 
dalykas, nes Kristus pasakė; „Bus viena avidė ir vienas 
Ganytojas“. 

Tuos Kristaus žodžius apie Popiežiaus neklaidin- 
. gumą taip suprato ne tik atskiri šv. Tėvai, Bažnyčios 
Mokytojai, ne tik visa katalikiškoji visuomenė, kuri prie- 
žodžio vietoje kartoja šv. Augustino pasakį: „Roma pa- 
sakė, reikalas baigtas“, — bet ir visuotiniosios vyskupų 
santarybos. IV Konstantinopolio susirinkime vyskupai 
"pripažino: „Tai, ką Viešpats tarė: Tu Petras ir ant tos 
uolos aš pastatysiu savo Bažnyčią, — iš tikrųjų buvo 
įvykdyta, nes Apaštališkasis Sostas išlaiko nesuteptą ka- 
talikišką tikėjimą ir skelbia šventą mokslą; nuo to tikėjimo 
ir mokslo nenorėdami nė kiek atstoti, viliamės būsią verti 
pasilikti visados sandoroje, vienybėje, kurią palaiko Apaš- 
tališkasis Sostas; jame yra nepajudinama ir tikra krik- 
ščionių tikybos tvirtovė“. Štai vėl visuotinėje Lugduno 
Santaryboje Rytų vyskupai drauge su Vakarų nutarė: 
„Šventoji Romos Bažnyčia turi visoje Katalikų Bažnyčio- 
je pilną ir aukščiausią pirmenybę ir viršenybę, kurias, 
kaip pati rimtai ir nužemintai išpažįsta, gavo drauge su 
valdžios pilnybe iš paties Viešpaties asmenyje (Galvos 
ir Apaštalų Kunigaikščio, palaiminto Petro, kurio įpėdi- 
nis yra Romos Vyskupas; kadangi visų pirma Jis turi 
ginti tikėjimo tiesas, tai ir kilusieji tikybiniai klausimai 
jo sprendimu privalo būti baigiami“, 

Teisingai tad Vatikano susirinkimas, kuriame daly- 
vavo lig 700 vyskupų, vadovaujant Pijui IX, 1870 m., 
pripažinęs popiežiaus neklaidingumą, kaipo tikėjimo tie- 
są, nutarė: „Todėl mes, ištikimai eidami padavimų keliu, 
mums paliktų nuo Bažnyčios pradžios, Dievo mūsų 
Išganytojo garbei, Katalikų tikėjimui išaukštinti ir krik- 
ščionių išganymui, šventai  Santarybai pritariant, mo- 
kome ir nutariame Dievo esant apreikštą tiesą, kad Ro- 
mos Popiežius, kuomet kalba iš Sosto, tai yra, eidamas 
visų tikinčiųjų Ganytojo ir Mokytojo pareigas, aukščiau- 
sia savo galia sprendžia, kurio mokslo tikėjime ar doro- 
vėje turi laikytis visuotinioji Bažnyčia, per Dievo įkvėpi- 
mą, pažadėtą jam šv. Petro asmenyje, turi tą patį neklai- 
dingumą, kurį Dieviškasis Išganytojas norėjo suteikti 
savo Bažnyčiai, sprendžiančiai tikėjimo ar dorovės klau- 
simus; todėl tokie Romos Popiežiaus nutarimai patys 
savyje, o ne dėl Bažnyčios pritarimo yra neatmainonii. 
Jeigu kas drįstų šiam mūsų nutarimui prieštarauti, ką 
tepašalina Dievas, tas tegul būna iškeiktas“ (Ses. IV). 

* 
* "k 


Mieli Klausytojai! Baigdami Popiežiaus neklaidin- 
gumo išaiškinimą bei įrodymą, išpažinkime tą Bažnyčios 
Galvos privalumą, su šv. Ciriliu sakydami: „O ste- 
buklingoji dovana, o neįvertinamoji garbe Petro Bažny- 
čios; Ji, sulig Viešpaties pažadėjimu, išlieka nesutepta jo- 
kios klaidos ir jokio netikro tikėjimo; tuo tarpu kad ki- 
tos bažnyčios suklydimų buvo "pažemintos. Jinai viena 
tvirtai viešpatauja, įsakydama - tylėti, užrišdama burną 
visiems klaidatikiams. Ir mes drauge su Ja išpažįstame 
ir skelbiame tiesos ir šventų Apaštališkų padavimų žo- 
džius“. Laikykimės tad tvirtai Romos Bažnyčios vieny- 
bės, vykdykime jos įsakymus, atmindami, ką yra pasa- 
kęs Kristus apie nepaklusnų kataliką: „Jei jis nepaklausytų 
ay, — tebūna jis tau, kaip pagonis“ (Mat. 18, 17). 

men. 


Bažnyčios žymės. 


„Tikiu į šventąją, visuotinę Bažnyčią“. 


Brangiausias mūsų Išganytojas įsteigė tiktai vieną 
Bažnyčią, Ją vieną paskyrė skelbti dieviškam savo mokslui, 
Jai vienai liepė vesti žmones išganymo keliu... Tuo tarpu 
ant žemės yra daug įvairių bažnyčių; netoli siekiant, mū- 
sų—katalikų krašte yra stačiatikių, liuterių, kalvinų... Ki- 
tose šalyse be šitų tikybų yra dar daugelis visokių kitų 
klaidatikių; jų kiekvienas savaip moko ir laiko save Kris- 
taus įsteigta Bažnyčia. 


Kai kalbame: „Tikiu į šventąją, visuotinę Bažnyčią“, 


mes katalikai tikime ir išpažįstame, jog mes esame tikra 
Jėzaus Kristaus Bažnyčia. Stačiatikiai taip pat skelbia, — 
tik jie esą tikra Bažnyčia. Liutersi gi sako: Nei katali- 
kai, nei stačiatikiai, nei kalvinai, tik mūsų bažnyčia tikra. 
Kalvinai vėl tvirtina. Nei liuterai, nei stačiatikiai, nei ka- 
talikai, tik mes esame Jėzaus Kristaus bažnyčia... Taip 
kiekvienos tikybos išpažintojas laiko tik savo bažnyčią 
tikra. Kartais ne vieną gali suimti abejonė, kuri jų yra 
tikrai Kristaus Bažnyčia. 

Išganytojas, būdamas Dievas, matė, kad atsiras 
daug bažnyčių, kurių viena nuo kitos skirsis tikėjimu, 
dora, papročiais; kad kiekviena laikys Jį savo Įsteigėju; 
todėl šavai Bažnyčiai davė tūlas žymes, pagal kurias 
galima būtų atskirti Kristaus Bažnyčia nuo kitų bažny- 
čių. Tos žymės reikia ir mums pažinti, kad geriau įsiti- 
kintumėm savo Bažnyčios tikrumu. Pažiūrėkime šian- 
dien, I kurios yra tikrosios Bažnyčios žymės; pamatysi- 
me, II kad Katalikų Bažnyčia jas turi, III kitoms bažny- 
čioms jų stinga. 

I. Norint pažinti Kristaus Bažnyčios žymes, reikia 
peržiūrėti Šventasis Raštas; jame išreikšta yra Įsteigėjo 
valia. Iš Evangelijos matome, kad Kristus, per trejus me- 
tus skelbęs dievišką savo mokslą, toliau jį platinti liepė 

Apaštalams. Prieš persiskiriant su jais, Išganytojas mel- 
dėsi už Apaštalus, net ir už tuos, kurie per jų pamokslus 
įtikės į Jį. „Šventasis Tėve! išlaikyk dėl savo vardo tuos, 
kuriuos man davei, kad jie būtų vienas, kaip ir mes... 
Prašau gi ne tik už juos, bet ir už tuos, kurie per jų 
žodį įtikės į mane, kad visi būtų viena, kaip Tu, Tėve, 
esi manyje ir aš Tavyje, kad ir jie būtų mumyse viena.., 
kad jie būtų viena, kaip ir mes esama viena“ (Jon. 17, 
11—22). Stai Kristaus noras: didžiausia vienybė Bažny- 
čioje. Dėl to paliko jai vieną mokslą, vienus  Sakramen- 
tus, vieną vyriausį Valdytoją. 

Kristus neliepė Apaštalams ko kitą mokyti Euro- 
poje, ko kita Azijoje, ko kita Amerikoj, vėl ko kita Af- 
rikoje, Australijoje; bet įsakė visur vienaip mokyti. „Ei- 
kite tat ir mokykite visas tautas, krikštydami juos var- 
dan Tėvo ir Sūnaus, ir Šventosios Dvasios ir mokyda- 
mi juos laikyti visa, ką tik esu jums įsakęs“ (Mat. 28, 19). 
Viešpats Jėzus nenorėjo, kad vieni Sakramentai būtų 
teikiami Vilniuje, kiti Berlyne, vėl kitokie Londone, o 
tuos pačius septynis Sakramentus įsteigė visiems kraš- 
tams, visiems amžiams. Išganytojas taipgi norėjo, kad 
viena ir ta pati šv. Mišių Auka būtų laikoma visaine pa- 
saulyje. Taip pat Kristus nenorėjo, kad kiekvienoje šalyje kas 
kitas valdytų Jo Bažnyčią, bet norėjo, kad visuotinė Bažny- 
čia turėtų vieną vyriausiąjį Valdytoją, Jo paties žodžiais ta- 
riant, kad būtų „viena avidė ir vienas Ganytojas“. 

Bažnyčios tikslas — žmonių išganymas. Išganyto- 
jas patsai nepaliovė šaukęs žmones į tobulybę: „Būkite 
tat tobuli, kaip ir jūsų dangiškasis Tėvas tobulas“ (Mat. 
5, 48). Steigdamas savo Bažnyčią, per Ją norėjo žmones 
pašvęsti, padaryti tobulus, šventus... Užtat paliko savo 
Bažnyčiai šventą mokslą; jame nerasi nieko tokio, kas 
prieštarautų padorumui, papročių skaistumui; bet jame 
tilpsta visa tai, kas veda tobulybėn. Paliko šventus Sa- 
kramentus, Dievo malonės šaltinius; jie gali kiekvieną 
Žmogų padaryti šventą. Todėl žmonės, kurie laikosi 
šventojo Kristaus mokslo, kurie priima šv. Sakramentus, 
turi būti dori, tobuli, šventi. Vienu žodžiu — Kristaus 
Bažnyčia privalo būti šventa, — ir tai yra antroji tikros 
Bažnyčios žymė. 

18 

Trečia: Kristus norėjo, kad Jo mokslas būtų pa- 
skelbtas visiems žmonėms, net tolimiausiose pa- 
saulio šalyse, — „kad visi žmonės būtų išganyti ir pa- 
siektų tiesos pažinimą“ (I Tim. 2, 4). Apaštalams Jis įsa- 
kė: „Būsite man liudytojai Jeruzalėje, visoje Judėjoje, Sa- 
marijoje ir iki žemės pakraščių“ (Ap. D. 1, 8), „Eidami 
į visą pasaulį, skelbkite Evangeliją visam sutvėrimui; kas 
tikės ir bus pakrikštytas, tas bus išganytas; kasgi neti- 
kės, — bus pasmerktas“ (Mor. 16, 15). „Eikite tat ir 
mokykite visas tautas, krikštydami juos vardan Tėvo ir 
Sūnaus ir Sventosios Dvasios ir mokydami juos laikyti 
visa, ką tik esu jums įsakęs“ (Mat. 28, 19). Todėl Kris- 
taus Bažnyčia privalo paplisti po visus kraštus, visur, 
būti, arba, kitaip sakant, tikroji Bažnyčia turi būti visur- 
esanti, visuotinė, iš graikiško — katalikiška. 

Galop Išganytojas paskyrė Apaštalus, savo moki- 
nius, būsimais žmonių mokytojais; Jis nesuteikė kam ki- 
tam galios skelbti Evangelijos, bet tik Apaštalams ir jų 
įpėdiniams; nedavė karn kitam įgaliojimo švęsti, paskirti 
žmonėms vyskupus, kunigus, kaip tik Apaštalams. Už- 
tat sako vienas Apaštalų -— „mano apskelbtoji Evange- 
lija ne žmonių mokslas; nes ne iš žmonių aš ją gavau, 
bet Jėzaus Kristaus apreiškimu“. (Gal. 1, 11). Apreikštą- 
jį Kristaus mokslą tas Apaštalas įsakė savo mokiniams 
toliau skelbti: „Timotiejau, saugok, kas tau pavesta, veng- 
damas atmestinų. naujumų žodžiuose ir neteisingai va- 
dinamo mokslo prieštaravimų“ (I Tim. 20). „Ir ką tu esi 
girdėjęs iš manęs prie daugelio liudytojų, tai pavesk iš- 
tikimiems žmonėms, kurie bus tinkami ir kitus mokyti“ 
(II Tim. 2, 2). 

Kristaus Bažnyčia turi skelbti mokslą, kurį platino 
pasaulyje Apaštalai, to mokslo skelbėjai turi eiti neper- 
traukta eile nuo Apaštalų. Todėl apaštalas šv. Povilas. 
rašo, kad krikščionys „antstatyti ant Apaštalų... pamato, 
pačiam Jėzui Kristui esant vyriausiuoju kampiniu akme- 
niu. Kiekvienas ant jo pastatytas rūmas auga į šventąją 
Bažnyčią Viešpatyje“ (Ep. 2, 20). Aiškiau sakant, Kris- 
taus Bažnyčia turi būti apaštališka, 

Tos tat aiškiausios yra keturios žymės, pagal ku- 
rias galime atskirti tikrąją Kristaus Bažnyčią nuo netik- 

rų. Jas jau visuotinioji Nicėjos santaryba išreiškė tais žo- 
džiais: „Tikiu į vieną, šventą, visuotinę ir apaštališką Baž- 
nyčią“. Dabar pažiūrėkime, ar mūsų Katalikų Bažnyčia 
turi tas keturias žymes, ar jinai yra tikroji Kristaus 
Bažnyčia. 


Il. Katalikų Bažnyčia pirmiausa turi vienybės žy- 
mę. Gana mesti akim, kad pamatytum, jog niekur nėra 
tokios vienybės, kaip mūsų Bažnyčioje. Visoje Katalikų 
Bažnyčioj, kur tik yra paplitęs jos mokslas, yra tas pats 
tikėjimas; visi tikintieji Katalikai priima tikėjimo tiesas, 
kurios yra surinktos Apaštalų Tikybos Išpažinime; kas 
atmeta nors vieną tų tiesų, nustoja buvęs kataliku. Viso- 
ję Katalikų Bažnyčioje yra tie patys septyni Sakramentai; 
visur, kur tik gyvena katalikai, laikomos yra tos pačios 
Sv. Mišios, net visur lotiniškai; tik labai retai 
kur, leidžiant Popiežiui, jos esti laikomos kitokia kalba. 
Visi katalikai, kokiame tik pasaulio krašte jie gyvena, 
Šventąjį Tėvą, kaipo Kristaus ant žemės Vietininką, šv. 
Petro įpėdinį, pripažįsta vyriausiuoju savo Ganytoju. 

Gražiai sako šv. Irenas: „Romos Katalikų Bažnyčia, 
nors paplitusi po visą pasaulį, išlaiko tokį tikėjimą, ko- 
kį gavo iš Viešpaties; yra kaip vieni namai; taip vieno- 
dai tiki ir jaučia, tarsi turėtų visi vieną sielą ir vieną šir- 
dį; savo tikėjimą ir mokslą paveda tėvai vaikams, viena 
karta kitai, vienas amžis kitam, kaip iš vienos burnos, 
kaip vienas žmogus. Apeikime visą pasaulį, visas jo 
dalis, — visur atrasime tą patį tikėjimą, tą patį mokslą, 
visur rasime tuos pačius šv. Sakramentus, tą pačią Sv. 

- Mišių Auką; iš visur, atsigręžę Romon, glaudžiasi prie 
Romos Popiežiaus valdžios“. 

Eik į visas bažnyčias, kurios yra pasaulyje, ir tu 
pamatysi Šv. Mišias taip pat laikant, kaip savo parapijo- 
je. Nueik į kinus, katalikų vaikai taip pat žegnojasi, kaip 
tu; nukeliauk į Meksiką, rasi, kad ten taip pat meldžiasi 
už numirusius, kaip ir mes; pasuk į Šiaurės Ameriką, 
pastebėsi, kaip ten katalikai klūpi prieš švč. Panelės pa- 
veikslą ir šaukiasi Marijos užtarimo. Nuplauk Australijon; 
ir salų gyventojai vartoja tokį pat; švęstą vandenį, kaip 
ir tu. Keliauk Afrikon, matysi, kaip ten svetimas misio-. 

nierius norintiesiems teikia tuos pačius Sakramentus, kaip 
ir mūsų kunigai. I b 

Palestina vadinama Sventoji Žeme; nes ją Išganyto- 
jas pašventė savo gyvenimu, kančioms, mirtimi. Daug dau- 
giau tinka vadintis šventa katalikų Bažnyčiai. Mūsų Baž- 
nyčios mokslas yra šventas; nieko nerasi jame, kas kurs- 
tytų nors į mažiausią nuodėmę. Yra žinomi šv. Augus- 
tino žodžiai: „Jei tai būtų galima, kad kas per vieną 
melagystę atvestų visus pagonus į tikrą tikėjimą, 
visus klaidatikius sutaikytų su Dievu, pasmerktuosius 
išlaisvintų iš pragaro, tai net ir dėl taip didelės naudos 
nepriderėtų meluoti“. 

Bažnyčia nesitenkina tuo, kad neleidžia nusidėti; 
ji da reikalauja šventumo: „Kas yra teisus, da tedaro tei- 
sybę ir kas yra šventas da tepasišventina“ (Apd. 29, 11). 
Kad būtum šventi,mūsų Bažnyčia dalija žmonėms šventus 
Sakramentus, net Švenčiausį Sakramentą, tikrą Viešpaties 
mūsų Jėzaus Kristaus Kūną ir Kraują, kaipo dangiškąjį 
peną. Užtat Katalikų Bažnyčioje yra nesuskaitomos Sven- 
tųjų minios; jų šventumą Dievas patvirtino stebūklais; ir 
dabar nestinga Sventųjų, kurių šventumas, atėjus laikui, 
bus įrodytas. 

Tiesa, reikia pripažinti, kad mūsų Bažnyčioje ne 
visi šventi; bet tai ne šventos Bažnyčios kąltė; kaip ant | 
gero medžio randasi supuvusių vaisių, taip ir šventoje 
Bažnyčioje, dorų tarpe atsiranda nedorų Žmonių, tarp 
teisingų — daug nusidėjėlių; kartais esti maža išrinktų- 
jų tarp daugelio pašauktųjų; tat jie kalti, kad neklau- 
so Bažnyčios; joje visais amžiais buvo Šventųjų; aukš- 
tos doros žmonių, tobulų; todėl katalikų Bažnyčia tesin- 
gai gali vadintis šventa. 

Toliau, mūsų Bažnyčia vadinasi katalikiška, lietu- 
viškai — visuotinė. „Romos Bažnyčia, — sakė jau šv. 
Cirilius Jeruzolimietis, — visuotinė arba katalikiška, nes 
paplitusi po visą pasaulį, nuo krašto lig krašto“. Turi ji 
savo išpažintojų visose šalyse; ji nesitenkina viena kita 
tauta; visose tautose ji turi daugelį savo narių, nebesa- 
kant apie katalikiškas tautas. Ir skaičiumi katalikai virši- 
ja visus kitus krikščionis. Katalikų bažnyčia senesnė už 
visas kitas bažnyčias; jinai gyvuoja nuo pat Kristaus lai- 

kų, kaskart labiau plisdama, kol pasidarys „viena avidė 
ir vienas Ganytojas“. 

Katalikų Bažnyčia yra tikrai Apaštališka, nes turi 
savo pradžią iš apaštalų; ji, kalbėdama kasdien Apaštalų 
Tikybos Išpažinimą, išlaikė tą patį Kristaus paliktą mok- 
slą, kurį Apaštalai skelbė visam pasauliui. Mūsų Baž- 
nyčia yra irgi apaštališka, nes vyriausias Jos Ganytojas, 
Romos Popiežius, yra tikras šv. Petro įpėdinis; mūsų 
vyskupai yra Apaštalų įpėdiniai, nepertraukta eile eina 
nuo Apaštalų. Nėra nė vienos Katalikų vyskupijos, kuri 
nebūtų įsteigta pačių Apaštalų, ar bent šv. Petro įpėdi- 
nių Apaštališkame Soste, Romos Popiežių. 

Mūsų tat Bažnyčia tebesiovi ant to paties „Apaš- 
talų pamato“, ant kurio buvo Kristaus pastatyta; dėl to 
teisingai vadinasi Apaštališka. Didžiūnai džiaugiasi, kad 
jie turi garsių pranokėjų; su pasididžiavimu jie apžiūri- 
nėja pirmtakų portretus, kurie siekia seniausių laikų. 
Tai dar labiau turime džiaugtis mes katalikai turį neper- 
trauktą eilę šv. Tėvų; jie prasideda Petru, o baigiasi 
Pijum XI, kurs šiandien, kaip Apaštalų kunigaikščio įpė- 
dinis, garbingai valdo vieną, šventą, visuotinę, apaštališ- 
ką Bažnyčią. 


III. Matote, kad Katalikų Bažnyčia, turinti visas ke 
turias Kristaus Bažnyčios žymes, teisingai save vadina 
tikrąją Bažnyčia, kurią įsteigė pats Kristus. Pažvelkime 
dar, ar kitos krikščionių bažnyčios turi tas žymes: vie- 
na, šventa, visuotinė, apaštališka. Matysime, kad jų kiek- 
vienai stinga vienos, ar kitos žymės, ar net kai kurioms 
ir visų keturių. Taip lengva numanyti, jog nė viena jų 
nėra tikra Kristaus bažnyčia. 

Rytų bažnyčia radosi ne Apaštalų laikais, o IX šimt- 
metyje dėl puikybės Focijaus, pakėlusio maištą prieš 
apaštališkąją Romos Bažnyčią. Stačiatikių ilgainiui atsira- 
do net šešios bažnyčios, neskaitant įvairiausių sektų. 
Rusijoje stačiatikių bažnyčią pasaulinė valdžia laikė šio- 
kioje tokioje vienybėje; netekusi caro paramos, prie bol- 
ševikų suskilo penkiomis dalimis:  Tichono cerkvė, 
priklausiusi to patriarcho valdžiai; gyvoji cerkvė, ofi- 
cialiai valdanti visus Rusijos stačiatikius; ji daug kam 

nepatiko, nes negana greitai pravedusi cerkvės reformą; 
todėl radosi atgimusioji cerkvė; be tų trijų dar veikia 
senapaštališkoji cerkvė ir laisvoji darbininkiškoji cer- 
kvė. Užsieniuose dar yra metrop. Antonijaus cerkvė; ji, 
susisiekdama su kitomis pravoslavų bažnyčiomis kitose 
valstybėse, laiko save tikrąja pravoslavija. 

Liuteriai neturi nė vienos iš keturių tikros Bažny- 
čios žymių. Kur jų vienybė? Jie neturi vieno vyriausio 
ganytojo. Pas juos, galima sakyti, kiek galvų, tiek tikė- 
jimų: Kiekvienas skaito Bibliją; kaip kas ją supranta, taip 
ir tiki; užtat pas liuterius yra virš 200 sektų; kiekvienas 
žymesnis pastorius skelbia kitokį mokslą; nuolat kyla tarp 
jų visokių nesutikimų; vieni tepripažįsta dų sakramentu, 
kiti — tris; mūsų laikais yra nemaža pastorių, kurie ne- 
beišpažįsta Jėzaus Kristaus Dievu. Liuterių bažnyčia ne- 
turi nė šventumo žymės; jos įsteigėjas buvo Liuteris, 
pasimetęs katalikų kunigas, apsivedęs; atskirtas nuo Ka- 
talikų Bažnyčios, pradėjo skelbti naują mokslą; pats ne- 
. turėdamas šventumo, kitų nepašvęsi; todėl jis nepripa- 

žino Šventųjų ir uždraudė juos garbinti. Jo moksle yra 
tokių daiktų, kurie stačiai veda piktan. Liuteris mokė, 
kad išganymui tereikią tikėjimo; geri darbai nesą reika- 
lingi; kiekvienas galįs gyventi, kaip kam tinką; galįs da- 
ryti, ką tik norįs; tik turįs tikėti — nueisiąs dangun. 
Liuterių bažnyčia nėra visuotinė; ji tėra paplitusi vos ke- 
liose valstybėse; be to, jos nebuvo po Kristaus per pen- 
kioliką su viršum šimtmečių; Liuteris atsiskyrė nuo Ka- 
talikų Bažnyčios tik 1517 m. Pagaliaus, kame jų apašta- 
liškumas? Liuterių mokslas eina ne nuo Apaštalų, be!— 
nuo Martino Liuterio; jis savaip pertaisė keliose vietose 
Sventąjį Raštą, Apaštalų gi Padavimus visai atmetė; liu- 
terių pastoriai kyla irgi ne iš Apaštalų; kiekviena ben- 
druomenė renkasi sau žmogų pamokslams sakyti; jie ne- 
turi jokių kunigiškų šventimų, net nepripažįsta kunigys- 
tės sakramento. 

Ką pasakiau apie liuterius, maž-daug tą patį galima 
pakartoti apie reformuotus liuterius, arba kalvinus. Jonas 
Kalvinas dar vėliau už Liuterį pradėjo skelbti klaidingą savo 
mokslą, nes tik 1536 m. Kalvino dorovės mokslas dar 
keistesnis už Liuterio. Jis mokė, kad žmogus neturįs lais- 

vos valios; pats Dievas paskyręs vieniems būti nusidėjė- 
liais, kitiems gerais; todėl kuriam esą Viešpaties skirta būti 
blogam, tas galįs, ką norįs, daryti, nieko nepadėsią, vis 
būsiąs Viešpaties akyse nedorėlis ir amžinai žūsiąs. Kal- 
vinų visai maža tėra. To nežiūrint, pasaulinė reformatų 
sąjunga susideda iš 38 bažnyčių. Tat ne kokia ir jų 
vienybė. 

Svarbiausios anglikonų bažnyčios ne apaštališkos; 
jų galva yra D. Britanijos karalius, ne Popiežius, apaš- 
talų Kunigaikščio, šv. Petro įpėdinis, Kristaus ant žemės 
vietininkas. Jos nėra visuotinės, nes nelabai paplitusios 
vienoje, kitoje valstybėje. Per kelioliką šimtmečių jų vi- 
sai nebuvo; jei ne Anglijos karaliaus Genriko VIII pa- 
leistuvystė, nebūtų jų buvę lig šios dienos. Nekokia jų 
ir vienybė; anglikonai, pasiskirstę trimis šakomis, neken- 
čia vieni kitų; vieni kitus kaltina, tie nutolę nuo Kristaus 
mokslo, tie per arti grįžę prie katalikų Bažnyčios; be to, 
kirminai įvairių sektų pavidale, graužia jų vidurius. To- 
kiose sąlygose negali būti kalbos apie jų šventumą. 

Paminėjau kai-kurias žinomesnes klaidatikių bažny- 
šias; bet nors visas, kiek jų yra pasaulyje, tyrinėtumėm, 
nė viena jų neturi tikros Kristaus Bažnyčios žymių. Tik- 
tai vienui vienai Romos Katalikų Bažnyčiai tepritinka vi- 
sos tos keturios žymės; užtat ji vienatinė tėra tikra Baž- 
nyčia, kurią įsteigė brangiausias mūsų Išganytojas Jėzus 
Kristus. Katalikų Bažnyčia plėtojasi, auga, kaip koks gra- 
žus 190 amžių ąžuolas; jo neišrauna jokia tikybinė audra, 
jokia dorovinė perkūnija nesuskaldo; tik nuplėšia pagel- 
tusius lapus, nulaužia padžiūvusias šakas. Vyksta Izajo 
žodžiai: „Viešpaties ranka nesutrumpėjo, kad negalėtų 
gelbėti“ (59, 1). 


* * 


Mieli Klausytojai! džiaukitės ir Dievui dėkokite, kad 
priklausote prie tikros Kristaus Bažnyčios. Bet, turėdami 
garbingą katalikų vardą, būkite katalikai ne tik pasu, bet 
ir gyvenimų; gyvenkite taip, kaip katalikams pridera. „El- 
kitės be papiktinimo žydams, pagonims“ (I Kor. 10, 32), 
kad kitatikiai, matydami nedorus jūsų darbus, nesipik- 
tintų jūsų tikėjimu, kad nemanytų jį esant blogą. Ne- 

gana priklausyti Šventosios Bažnyčios, reikia dar ir pa- 
tiems būti šventiems. „Tegul taip jūsų šviesa šviečia 
žmonių akyvaizdoje, kad jie, matydami gerus jūsų dar- 
bus, garbintų jūsų Tėvą, kurs yra danguje“ (Mat. 5, 16). 
Maldingu savo elgesiu rodykite klaidatikiams kelią tik- 
ron Bažnyčion, kad kuogreičiausiai įvyktų Kristaus Žo- 
20 „Bus viena Avidė ir vienas Ganytojas“ (Jon. 10, 16). 
men. 


Be Bažnyčios nėra išganymo. 


„Tikiu į šventąją, visuotinę Bažnyčią“. 


Viena yra Šventoji, Katalikiškoji, Apaštališkoji Baž- 
nyčia, kurią Kristus įsteigė žmonių išganymui. Tuo tarpu 
esti žmonių, kurie sako: Dievas taip esąs geras, kad lei- 
džiąs jam tarnauti, kaip kam patinką. Daug yra visokių 
tikybų; todėl būk esą leista žmogui laikytis, kurios jis 
norįs; geriausia esą pasilikti tame tikėjime, kokiame kas 
gimė. Tegul sau kiekvienas tikįs, kaip norįs; by tik bū- 
siąs doras žmogus, vistiek būsiąs išganytas... O kai Ka- 
talikų Bažnyčia sako: Be tikro tikėjimo — „be Bažnyčios 
nėra išganymo“, tai, anot jų betariant, Ji skelbianti ne- 
apykantą kitų tikėjimų žmonių, nusidedanti prieš Dievo 
gailestingumą ir artimo meilę. 

Visai kitaip tai supranta tikras katalikas; jis saky- 
damas Apaštalų Tikybos Išpažinime: „Tikiu į šventąją, 
visuotinę“, arba Katalikiškąją Bažnyčią, pripažįsta, kad 
tik jo Bažnyčia tikra, kad tik ji geriausiai gali žmones iš- 
ganyti, bet nestumia pragaran kitatikių. Paklausykite 
šiandien, kaip reikia žiūrėti katalikui į ką tik paminėtas 
kalbas! Pamatysite, kad Katalikų Bažnyčia, I moko ne- 
kęsti klaidingų mokslų, bet II liepia gailėtis klystančiųjų, 
sulig šv. Augustino žodžiais: „Naikinkite klaidas, mylė- 
kite žmones“. 


I. Kristus, brangiausias mūsų Išganytojas, apie 
save sakė: „Aš kelias, tiesa ir gyvenimas; nė vienas ne- 
ateina pas Tėvą, kaip tik per mane“ (Jon. 14, 6). „Kas 
ne su manim, tas prieš mane; kas su manim nerenka, 
tas aikvoja“ (Mat. 12, 30). Taigi, kas neina Kristaus nu- 
rodytu keliu, kas nesidarbuoja drauge su Jėzumi, tas 
neturi savyje dvasiško gyvenimo, negali nueiti pas dan- 
giškąjį Tėvą. Tėra viena tiesą; tikras tikėjimas, duodąs 
išganymą, tegali būti vienas; paliko jį Kristus savo Baž- 

nyčioje ir liepė Apaštalams jį skelbti, tardamas: „Kas ti- 
kės ir bus pakrikštytas, tas bus išganytas; kas gi neti- 
kės, — bus pasmerktas“ (Mor. 16, 16). „Kas gi netiki“ 
tas jau pasmerktas, nes netiki į viengimusio Dievo Sū- 
naus vardą“ (Jon. 3, 18). Išganymui tat reikia išpažinti 
Kristaus mokslas, kurį skelbia Jo įsteigta Bažnyčia vesti 
žmonėms į dangų. Be Kristaus mokslo ir Jo Bažnyčios 
nėra išganymo, 

Jei Išganytojo mokslas ir Jo Bažnyčia nebūtų išga- 
nymui reikalinga, kam gi Kristus, įsteigęs Ją, taip griež- 
tai būtų įsakęs jos klausyti? „Jei jis nepaklausytų Bažny- 
čios, tebūna jis tau, kaip pagonis“ (Mat. 18, 17). Kam 
Apaštalai būtų taip daug dirbę Evangelijai skelbti? Kam 
kankiniai būtų tiek kentėję, neatstodami nuo Kristaus ti- 
kybos? Kam Apaštalai ir jų įpėdiniai didžiausia nedo- 
rybe laikė nutolimą nuo tikrojo tikėjimo, atsiskyrimą nuo 
Kristaus Bažnyčios ir dažnai perspėdavo krikščionis sau- 
gotis klaidingų mokslų platintojų? Apaštalas šv. Jonas, 
kurs, rodos, vien tik apie meilę temokėjo kalbėti, viena- 
me savo Rašte parašė tuos aštrius žodžius: „Jei kas atei- 
na pas jus ir neatsineša to (Kristaus) mokslo, nepriim- 
kite jo į namus, nė sakykite jam: sveikas“ (II Jon. 1, 10). 
Matyt, labai reikalingas yra tas Apaštalų skelbtasis tikėji- 
mas ir vienybė su Bažnyčia, kad Apaštalas taip ją saugojo. 

Taigi, ne Katalikų Bažnyčia kitatikiams niekinti su- 
galvojo tą tiesą: „Be Bažnyčios nėra išganymo“; ji pa- 
imta iš Viešpaties Apreiškimo, paties Jėzaus Kristaus 
apskelbta, išplatinta Jo Apaštalų. Bažnyčia, kartodama 
tą tiesą, neskelbia neapykantos kitų tikėjimų žmonių, tik 
persergi nuo klaidingų mokslų. O skelbia tą tiesą dėl 
to, kad gailisi klystančiųjų. Tikėjimas yra tai ryšys, vie- 
nijąs žmogų su Dievu, tarsi grandinė iš daugybės gran- 
džių; jo vienas galas danguje, antras ant žemės. Ti- 
kėjimas — Ariadnos siūlas; kas jo laikosi, jungiasi su 
anuo pasauliu ir pagal jį suseks dangų; kas jo nesiturės, 
— paklys šio gyvenimo labirinte. Viena tėra tikyba, 
Kristaus atnešta iš dangaus; kitos tikybos yra tik jos 
iškraipymas; tvirtinti, kad visos tikybos, nors priešingos 
vienos kitoms, yra geros, — aiškus dalyko nesuprati- 
mas, tarytum, ir juodas ir baltas būtų vienodu. 

Negali būti, kad įvairūs keliai, einą į priešingas 
puses, nuvestų vienon vieton. Vienas tėra Kristaus nu- 
rodytas kelias dangun per Bažnyčią; todėl teisingai sa- 
koma: „Be Bažnyčios nėra išganymo“. Menka tikyba, 
kuri pati skelbiasi nesanti būtinai reikalinga išganymui. 
Tuo ji aiškiai išpažįsta savo netikrumą, parodo savo 
silpnybę. Nenuostabu, kad tokios tikybos, kurios visas 
lygiomis laiko, neturėdamos savyje dvasiškos stiprybės, 
ieško galingų žmonių paspirties. Nėra todėl ko stebė- 
tis, kad tokiose tikybose kryžius vienijasi su karalių laz- 
da vienose rankose, kad jose kieno valdžia, to ir ti- 
kyba, kad jos ribos baigiasi, kur tesiekia valstybės sienos. 

Taip nėra ir negali būti tikrojoje tikyboje, šv. Kata- 
likų Bažnyčioje. Toji „Karalystė ne iš šio pasaulio“ (Jon. 
18, 36), kaip apie Ją išsitarė Kristus, Jos Įsteigėjas. Ji- 
nai yra visuotinė; Vyriausias Jos Valdovas Romos Po- 
piežius, silpnas senelis; jo ranka pripratusi tik laiminti; 
jeigu kartais ir baudžia, tai dvasios bausme. Tiesa, nie- 
kam jis nesilenkia; bet kovoje nežino kito kardo, kaip 
tik Kristaus žodį: „Jeijis Bažnyčios nepaklausytų, tebūna'jis 
tau, kaip pagonis“ (Mat. 18, 17), nes be tikro tikėjimo, 
be Bažnyčios nėra išganymo. Kas reikalauja, kad Po- 
piežius liautųsi kartojęs tuos žodžius, tas nori, kad Jis 
atmainytų dievišką įstatymą, kurio Jis yra tik skelbėjas 
ir sargas, kad savo ranka iš po Kristaus Bažnyčios iš- 
trauktų pamatą, ją sugriautų, išstatytų save juokams. 

Katalikų Bažnyčia, įsitikinusi savo tikrumu, yra stro- 
piausia už visas kitas; Ji nė kiek nepataikauja sugedu- 
siai žmonių prigimčiai. Ji, kaip sako šv. Povilas: kala 
prie kryžiaus žmogaus kūną draug su ydomis ir geidu- 
liais (Gal. 5, 24); dėl to ji nekenčiama; blogiems žmo- 
nėms esti „užsigavimo akmuo“ (I Petr. 2, 8) ir „ženk- 
las“, kuriam prieštarauja (Luk. 2, 34). Kad geriau su- 
prastumėt, kas būtų mūsų Bažnyčia, laikydama save ne 
būtinai reikalinga išganymui, — įsivaizduokite gydytoją, 
kurs nori ligoniui daryti operaciją; ligonis rangos, išsi- 
kalbinėja, teiraujasi, ar nėra kokio nors lengvesnio būdo 
išsigydyti; ką patys pasakytumėt apie tą gydytoją, kurs 
ligonio paprašytas tartų: tiesa, yra ir kitų gydymo būdų, 
galėčiau ir lengviau tave išgydyti; bet aš patariu ope- 

raciją. — Tai budelis, — tartumėt, tai beprotis, — ir 
vengtumėt visi tokio geradario, kurs be tikro reikalo nori 
piaustyti žmogaus kūną. 

Tokia neprotinga gydytoja būtų mūsų Bažnyčia, 
jei, būdama taip skaudi žmonėms, atsisakytų nuo tos 
tiesos, kad be Bažnyčios nėra išganymo, tuo labiau, kad 
jinai yra visos žmonijos gydytoja, kad Jos skaudūs įsa- 
kymai reikia vykdyti ne valandą, ne kelias dienas, bet 
per visą gyvenimą. Kristaus Bažnyčia žmogui sako: „Jei 
tavo ranka, ar tavo koja tave piktina, — nukirsk ją ir 
mesk šalin nuo savęs... lr jei tavo akis tave piktina, — 
išlupk ją ir mesk šalin nuo savęs“. Drauge Ji tvirtina, 
kad tai būtinai reikalinga išganymui, nes tuojau prideda: 
„Tau geriau Juošam, ar raišam.. Tau geriau su viena 
akim įeiti į gyvenimą, kaip turint abi ranki, ar abi koji, 
būti įmestam į amžinąją ugnį, kaip turint abi aki, būti 
įmestam į ugnies pragarą“ (Mat. 18, 8). 

Katalikų Bažnyčia daugiau daro, negu kiekvienas 
gydytojas; Ji elgiasi kaip gera motina, kuri, duodama kar- 
čių vaistų, pati jų ragauna dėl pavyzdžio. Ji ne tik- 
tai kitiems įsako, bet ir pati laikosi tų sunkių įsakymų. 
Tiesa, Katalikų Bažnyčia didesnes pareigas uždeda savo 
tikintiesiems, negu kitos tikybos. Tos priedermės ne- 
sunku atlikti, Bažnyčiai padedant. Kaialikų Bažnyčioje 
sudėti Kristaus kančios nuopelnai; katalikai turi Sakra- 
mentus nuodėmėms atleisti; per juos gauname gausių 
Dievo malonių, susistiprinti ir apsiginti nuo pagun- 
dų; turime dvasios vadovus, Bažnyčios maldas. Niekur 
nerasi tokio rūpesčio žmonių išganymu, kaip Katalikų 
Bažnyčioje. (Galima sakyti, kad tas tik iš katalikų nebus 
išganytas, kas patsai nė kiek nesirūpins savo išganymu. 
To negalima pasakyti apie kitatikius. 


II. Dabar suprasite, dėl ko Išganytojas taip įgrau- 
deno visiems klausyti savo įsteigtos Bažnyčios? kodėl 
Kristaus Apaštalai nesigailėjo nė savo gyvybės, kad tik 
Evangelijos šviesa plačiau pasklistų? dėlko Bažnyčia 
siunčia misijonierius į pagonų kraštus, pas paklydusius 
krikščionius rodytų jiems išganymo kelio? kodėl visiems 
kartoja: „Be tikro tikėjimo, be Bažnyčios nėra išgany- 

mo“? Gal ne vienas, tai girdėdamas, paklaus, ar gi tu- 
rės amžinai žūti visi, kurie regimai nepriklauso prie Ka- 
talių Bažnyčios, tokia daugybė senovės ir dabartinių pa- 
gonų, neapšviestų Kristaus mokslu, net klaidatikių, esan- 
čių kitoje krikščionių bažnyčioje? argi jie visi negaus 
išganymo? 

Žinokite, jog kas kita yra skelbti tiesa: „Be tikro 
tikėjimo, be Bažnyčios nėra išganymo“, kas kita ji tai- 
kinti atskiriems žmonėms, įvairių tikybų išpažintojams. 
Skelbti ji visiems be paliovos yra šventa mūsų prieder- 
mė, nes Kristaus įsakyta mums: „Eidami į visą pasaulį, 
skelbkite Evangeliją visam sutvėrimui. Kas tikės ir bus 
pakrikštytas, tas bus išganytas; kas gi netikės, — bus 
pasmerktas“ (Mor. 16, 15). Taikinti ta tiesa žmonėms 
tai nebe skelbimas, tai jau teismas, tai sprendimas; O vie- 
nas tėra gyvų ir mirusiųjų Teisėjas, Kristus; Jam vienam 
pridera teisti. Stačiai sakau su apaštalu šv. Povilu: „Kam 
aš teisčiau tuos, kurie yra lauke“ (1 Kor. 5, 12), kurie 
nepriklauso prie mūsų Bažnyčios? 


Viešpats yra gailestingas Tėvas, Kurs nenori be- 
«dievio mirties, bet kad jis gręžtųsi nuo savo kelio ir bū- 
tų gyvas (Ezek. 33, 11); „Kurs nori, kad visi žmonės bū- 
tų išganyti ir pasiektų tiesos pažinimą“ (I Tim. 2, 4); 
Jo malonė veikia ir to žmogaus širdyje, kurs regimai 
nepriklauso Jo Bažnyčios. Ir nekatalikų tikybinėse ben- 
druomenėse, kurios į Kristų tiki, kurios Svč. Trėjybės 
vardu krikštija savo narius, pasitaiko krikščioniško gy- 
venimo. Kristaus malonė kartais veikia net ir ne- 
krikščioniškame pasaulyje, kaip antai žyduose, turkuose... 

Dievas „atsilygins kiekvienam, žiūrėdamas jo darbų“ 
(Rym. 2, 6); nė vieno žmogaus Viešpats nepražudys be 
jo kaltės; kaltinami bus tiktai tie, kurie atmeta jo malonę, 
kurie nesirūpina pažinti Bažnyčios, kurie, pažinę Kristaus 
mokslą, jo nepriima, kurie net priklausę prie Bažnyčios, 
nuo Jos... nutolsta. Sv. Augustinas sako: „Kas skiriasi 
nuo Katalikų Bažnyčios, kad ir dorai gyventų, vien dėl 
to, kad atsiskyrė nuo Kristaus Bažnyčios, negali niekaip 
ieiti dangaus karalystėn, bet Dievo rūstybė visados ant 
jo kyba“, 

Tie gi, kurie nėra girdėję apie Kristaus mokslą ir 
šv. Jo Bažnyčią, kurie manydami, kad jų tikėjimas yra 
tikras, pagal savo supratimą vykdo visa, ką jiems įsako 
jų tikybos, ar sąžinės balsas, ir dorai gyvena, — tokie 
žmonės dvasioje yra Dievo garbintojai ir nematomai pri- 
klauso prie Kristaus Bažnyčios; jų Dievas nekaltins, kad 
jie nelaiko to, kas jiems nebuvo, kaip reikiant, apreikšta. 
Juk greta įprasto vandens krikšto yra noro krikštas, kai 
žmogus duotųsi krikštijamas, jei pažintų krikšto sakramen- 
tą ir galėtų jį priimti. Pagaliau niekas nemato žmogaus 
sąžinės; nežino, kas darosi žmogaus širdyje mirimo va- 
landoje; todėl Bažnyčia nė apie vieną žmogų stačiai ne- 
sako, jog jis amžinai žuvęs; Jinai teismą palieka Dievui; 
tiktai skelbia, kad Kristus žmonių išganymui paliko savo 
Bažnyčią ir visiems įsakė Josios klausyti. 

Štai, ką sako visų šv. Tėvų lūpomis Katalikų Bažnyčia. 
Ir jei norėtumėt įsitikinti tuo,—paklauskite Bažnyčios, 
ar galės jums nurodyti nors vieną, kurį laikytų pasmerk- 
tu, tikrai nutremtu pragaran. Nurodykite patys jai žmo- 
gystę, žemiausiai nupuolusią, kiaurai sugedusią, tokį ne- 
dorėlį, koksai tik galima įsivaizduoti, kurio visi gėdijosi, 
seniai išsižadėjo, — pareikalaukite, kad Bažnyčia jį stačiai 
pasmerkų, pripažintų nevertu pasigailėjimo. — Negaliu, — 
atsakys jums Bažnyčia, — kaip niekad neperstosiu būti 
visų motina, taip niekad nesiliausiu visus mylėjusi. „Ar- 
gi gali moteriškė užmiršti savo kūdikį, kad nepasigailėtų 
savo įsčios sūnaus? Bet jei ji užmirštų, Aš tačiau neuž- 
miršiu“ (Iz. 49, 15); mėginsiu visokiais būdais jį atvesti 
į gerą kelią. Ne tik taip šneka Bažnyčia, bet ir daro; vi- 
sus grįštis šaukia per kunigus, misijonierius; meldžias už 
visus atskalūnus, klaidatikius, netikėlius, žydus, stabmel- 
džius, kad susiprastų esą klaidoje. 

Jei atsirastų per daug uolių Jos sūnų, kurie drįstų 
reikalauti klaidatikių pasmerkimo, tai Bažnyčia būtų kal- 
tųjų gynėja žmonių teisme; pasakytų taip, kaip Kristus, 
kuomet gynė Samaritonus ir paleistuvę nuo per griežtų 
žmonių: „Nežinote, kokios esate dvasios“ (Luk. 9, 55)— 
„Kas iš jūsų be nuodėmės, — tegul pirmas meta į ją ak- 
menį.. Aš tavęs nepasmerksiu: eik ir daugiau nebenusi- 
dėk“ (Jon. 8, 7--11). Taip-pat su šv. Povilu Bažnyčia 

paklaustų: „Kas tu esi, kad teisi svetimą tarną? Jis stovi, 
ar puola savo Viešpačiui; bet jis stovės, nes gali Dievas 
palaikyti jį stačią... Taigi kam tu teisi savo brolį? arba tu 
kam niekini savo brolį? Juk mes visi stosimės prieš Kri- 
staus teismo krasę“. (Rom. 14, 4—10). „Taigi, kas taria- 
si stovįs, teveizi, kad nepultų“ (I Kor. 10, 12). 

Palikite Kristui kitų teismą, patys „vykinkite su bai- 
me ir drebėjimu savo išganymą“ (Pilip. 2, 12). Atminki- 
te, ką Išganytojas yra sakęs apie tuos, kurie, pažinę Kri- 
stų, Jo malonėmis nesinaudoja: „Jei aš nebūčiau atėjęs ir 
nebūčiau jiems kalbėjęs, neturėtų nuodėmės; dabar gi jie ne- 
turi pasiteisinimo iš savo nuodėmės“ (Jon. 15,22). „Deja tau, 
Korozaime, deja tau, Betsaida; nes, jei Tyre ir Sidone būtų 
įvykę stebūklai, kurie padaryta jumyse, jie seniai būtų da- 
rę atgailą ašutinėje ir pelenuose. Todėl tai sakau jums: 
Tyrui ir Sidonui bus lengviau teismo dienoje, nekaip jums“ 
(Mat. 11, 21). Atsiminkite, „yra paskutiniųjų, kurie bus 
pirmi, ir pirmųjų, kurie bus paskutiniai“ (Luk. 13, 30), juk 
„daug pašauktų, bet maža išrinktų“ (Mat. 22. 14). 


LŽ * 
* 


Taip, Mieli Klausytojai, moko ir taip elgiasi mūsų 
Bažnyčia. Ji stačiai sako: „Be tikro tikėjimo, be Bažny- 
čios nėra išganymo“, nes Jinai yra tiesos skelbėja; bet, 
išmintingai taikydama tą tiesą, elgiasi sulig šv. Augusti- 
no žodžiais: „Naikinkite klaidas, mylėkite žmones“. Ir kai 
Josios priešininkai prikiša Bažnyčiai neapykantą kitų tikė- 
jimų, Ji, kaip gera motina, drąsiai gali pasakyti: Atsišau- 
kiu į visas motinas; jos nekenčia paklydimų, visokio pik- 
ta savo vaikuose ir nori visa tai juose panaikinti; bet 
myli pačius vaikus; ir, nors visi juos pasmerktų, motina 
jų nepasmerks; ji viena juos užtars; ir juo karščiau juos 
myli, tuo labiau rūpinasi rauti pikta iš jų širdies, tuo daž- 
miau grasina pražūtim... 

Taip tikroji Bažnyčia visados elgiasi su žmonėmis: 
Juo labiau juos myli, tuo griežčiau perspėja: Neklyskite, 
neapsigaukite, be tikro tikėjimo, be Kristaus Bažnyčios nėra 
išganymo. Nesusidėkite, Klausytojai, su jos priešininkais, 
kurie jai prikiša nebūtus daiktus! Būkite savo Bažnyčios 
geri sūnūs, — įvyks Kristaus sprendimas: „Kas bus ištver- 
mingas iki galui, tas bus išgelbėtas“ (Mat. 24,13). Amen. 


Šv. bendravimo kovoją nariai. 


„Tikiu... į Šventųjų bendravimą“. 


Kristaus visuotinė Bažnyčia yra ne tik ant žemės, 
bet ir aname pasaulyje. „Nes čia mes neturime pasilie- 
kančio miesto, bet ieškome būsimojo“ (Zyd. 13, 14). Vi- 
si keliaujame per ašarų pakalnę amžinatvės karalystėn. 
Mūsų vieni, apleidę šį pasaulį, jau linksminasi su Dievu 
danguje; kiti dar kenčia lig laiko skaistykloje, atsilygina 
Dievo teisybei; mes gi tebevargstame kelionėje. Bet ir 
mirųsiejį mūsų broliai ir mes, gyvenantieji ant žemės, 
esame vienos Kristaus šeimos vaikai, visi mes esame, 
anot Apaštalo: „Dievo įnamiai, pastatyti ant Apaštalų 
ir Pranašų pamato, pačiam Jėzui Kristui esant vyriausiuo- 
ju kampiniu akmenimi; ant jo kiekvienas pastatytas rū- 
mas auga į šventąją Bažnyčią Viešpatyje“ (Ep. 2. 19-—21). 

Viena tat yra visuotinė Bažnyčia, bet trys Josios 
dalys. Yra vadinamoji besilinksminanti Bažnyčia; tai dan- 
gaus Šventieji į kuriuos mes savo reikaluose šaukiamės: 

„Visi Dievo Šventieji ir Sventosios, užtarykite mus“. Yra 
kenčianti Bažnyčia, sielos, uždarytos skaistyklos tamsy- 
bėse „negalinčios įeiti dangaus šviesybėn, kol išsimokės 
Viešpačiui skolas; jas mes užtariame pas Dievą, melsda- 
mies: „Amžinąjį atilsį duok mirusiems, Viešpatie! Ir amži- 
noji šviesa, jiems tešviečia!“ Yra, Bažnyčia Kovojanti su 
išganymo priešininkais; tai mes — „pakolei esame kūne, 
mes pasiliekame toli nuo Viešpaties“ (II Kor. 5, 6). 

Ano pasaulio gyventojai mato mūsų pavojus; tikri 
jau savo išganymo rūpinasi mumis, maldauja Dievą 
mums reikalingos pagalbos sunkiame išganymo darbe. 
Mes vėl, vieną ranką ištiesdami į dangaus  Sventuosius, 
kitą paduodami skaistyklos kaliniams, tarsi, jungiame 
dangų su skaistykla, suvedame bendraviman visas sielas, 
esančias Dievo malonėje, nors perskirtas vieta. Tą tatai 
tiesą skelbia Apaštalų Tikybos Išpažinimas, kada po žo- 

džių: „Tikiu į šventąją, visuotinę Bažnyčią“, tuojau  pri- 
deda „Šventųjų bendravimą“. 

Pirma, negu plačiau išaiškinsiu visą Šventųjų 
bendravimą, pažiūrėkime šiandien į kovojančius Jo na- 
rius; pamatysime, kokiose baisiose aplinkybėse toji Baž- 
nyčios dalis per amžius pildo savo pasiuntinystę, kaip 
vyksta Kristaus pažadėjimas: „ir pragaro vartai Jos ne- 
nugalės“ (Mat. 16, 18). „Nors gyvename kūne, tačiau 
mes nekovojame kūniškai. Mūsų kovos ginklai ne kūniški, 
bet galingi Dievu tvirtovėms griauti. Mes griauname 
sumanymus ir kiekvieną aukštumą, kurs keliasi prieš Die- 
vo pažinimą, ir pavergiame nelaisvėn kiekvieną protą, 
kad būtų paklusnus Kristui, Mes esame nuolat pasi- 
ryžę atkeršyti kiekvienam  nepaklusnumui, kaip tik 
jūsų paklysnumas bus pilnas“ (II Kor. 10, 3—6). Nors 
platus tai dalykas, tačiau kuo trumpiausiai sakysiu; ap- 
lamais bruožais nupiešiu Bažnyčios kovų paveikslą. 


* 


* * 

Bažnyčios Įsteigėjas, Viešpats mūsų Jėzus Kristus 
aiškiais žodžiais pranešė būsimus Bažnyčios persekioji- 
mus; iš aukšto priruošdamas prie jų, sakė Apaštalams: 
„Štai Aš siunčiu jus, kaip avis tarp vilkų... Saugokitės 
žmonių, nes jie paduos jus susirinkimams ir plaks jus 
savo sinagogose. Jūs būsite dėl manęs nuvesti pas val- 
dovus ir pas karalius jiems ir pagonims paliudyti... Bro- 
lis brolį išduos į mirtį, ir tėvas sūnų; vaikai sukils prieš 
gimdytojus ir juos nužudys. Jūs būsite visų nekenčia- 
mi dėl mano vardo; bet kas bus ištvermingas iki galui, tas 
bus išgelbėtas... Mokinys nėra aukštesnis už mokytoją“ 
(Mat. 10, 16—24). „Jei jie mane persekiojo, persekios 
ir jus“ (Jon. 15, 20). „Jie išmes jus iš sinagogų; ateina 
net valanda, kad kiekvienas, kurs jus užmuš, tarsis tar- 
naująs Dievui“ (Jon. 16, 2). + 

Tikrai, toksai buvo likimas ne tik Apaštalų, bet ir 
jų sekėjų. Kas skaitė trijų pirmųjų šimtmečių Bažnyčios 
istoriją, tas gerai žino, kad tuomet norėta kraujuose pri- 
girdyti krikščionių vardas. Kai tik Apaštalai pradėjo 
skelbti Kristaus Nukryžiuotojo mokslą, — žydai, sura- 

kinę juos geležiniais pančiais, bruka kalėjiman, plaka 
rykštėmis, pagonai žudo jų mokinius. Skaitykite istoriją, 
— rasite, kad visi Kristaus Apaštalai mirė kankiniais, iš- 
skyrus šv. Joną; tas mylimas Jėzaus mokinys, nors ne- 
buvo nužudytas, tačiau, ciesoriui Domicijonui liepiant, 
buvo įmestas katilan verdančio aliejaus, kuriame stebuk- 
lų likęs gyvas, buvo ištremtas Patmo salon. 

Po Apaštalų mirties atėjo eilė jų mokinių, kurių 
nesuskaitoma daugybė įgijo kankinių vainiką. Zydai, 
pirmiau nužudę Viešpatį Jėzų, norėjo išnaikinti visus, 
įtikėjusius į Kristų. Pagonai taip pat mėgino iš šaknų 
išrauti prigyjantį Kristaus mokslą. Nė vienas Popiežius, 
šv. Petro įpėdinis, Kristaus ant žemės vietininkas, per 
tris pirmus amžius nemirė savo mirtimi: visi 32 buvo 
nužudyti. Per tą visą laiką krikščionys turėjo slapstytis 
su savo tikėjimu; Sv. Mišių klausyti, Sakramentų imti jie 
rinkdavos į vadinamąsias katakombas—urvus po žemė- 
mis. Ciesorių buvo įsakoma kruvinai persekioti krikš- 
čionys. Romos ciesorystė tuomet apėmė beveik visą 
tuokart žinomąjį pasaulį. todėl ir krikščionys buvo kan- 
kinami visur. 2 4 

O kančios buvo nuožmiausios. Sv. Petrą nukry- 
žiavo žemyn galva; šv. Baltramiejui gyvam odą nulupo; 
šv. Simoną piūklu pusiau perpiovė; šv. Steponą užmušė 
akmenimis; šv. Laurinas ant lėtos ugnies buvo iškeptas. 
Kur čia vardais besuskaitysi? Vienus krikščionis— 
kaip šv. Ipolitą — perplėšdavo pririštus prie arklių, ku- 
riuos vydavo į priešingas puses; kitus degindavo gyvus 
ant laužų; kitus nedėguliais svilindavo; kitus plakdavo 
rimbais, prie kurių galų būdavo pririšti švino bumbuliu- 
kai; taip nuplaktus, sužeistus raičiodavo patiesę ant šu- 
kių, ar sudaužytų stiklų, ar liepdavo vaikščioti ant de- 
gančių žarijų; kitiems į panages vinis kaldavo; nukapo- 
davo nosis, ausis, rankas, kojas; kitus cirkuose mesdavo 
sudraskyti laukiniams žvėrims; ar suvyniotus škarmalais, 
primirkytais visokių riebalų, pririšdavo prie stulpų Ne- 
rono sodne, padegdavo naktį, kad šviestų žibintų vie- 
toje... 

Tokie ir į tuos panašūs kruvini krikščionių perse- 
kiojimai tęsėsi ne keletą dienų, ne kelis mėnesius, me- 

tus, bet, kaip minėjau, tris šimtus metų su mažomis per- 
traukomis. Buvo valandėlė, kad pragaro galybės džiau- 
gės, nugalėsiančios Kristaus Bažnyčią; pagonų išmintis 
jau buvo rengianti apvainikuotam budeliui, prisigėrusiam 
krikščionių kraujo, statyti paminklą su tokiu parašu: 
„Dieviškam Dioklecijonui už panaikinimą krikščioniškų 
burtų visame pasaulyje“. Bet perankstyvas buvo džiaugs - 
mas. Bažnyčios istorija gali pasakyti Dovido žodžiais: 
„Kam pagonys siaučia ir tautos mąsto tuščius dalykus? 
"Žemės karaliai sustoja, ir kunigaikščiai renkasi prieš Vieš- 
patį... Gyvenantis danguje juokias iš jų, ir Viešpats ty- 
čiosis iš jųjų“ (Ps. 2, 1—4). Žemė sugėrė kelių-kelioli- 
kos milijonų kankinių kraują, Bažnyčia gyvuoja, plečiasi, 
anot Tertulijono betariant: „Kankinių kraujas — krikš- 
čionių sėkla“; iš jos dygsta, auga ir bręsta kaskart nau- 
jos krikščionių minios... 

„Taip praeina kruvinų kovų trys šimtmečiai, — sa- 
ko šv. Petras Krizologas, — ir štai Romėnų tauta tampa 
krikščionys; priešininkas, persekiotojas pasidaro išpažin- 
tojas ir platintojas; budelis — uolus krikščionybės gy- 
nėjas. Iš baisios audros verpetų lieka maloni ramy- 
bė; net patys ciesoriai, dabar krikščionys—kunigaikščiai 
palaiko Bažnyčią; krikščionybė kerojasi, stebisi pago- 
nija“. Nukryžiuotojo tikėjimą priima ciesorius Konstan- 
tinas; jis duoda Bažnyčiai laisvę; Kristaus ant žemės 
vietininko, šv. Petro įpėdiniai, Romos Popiežiai, ant cie- 
soriaus Nerono rūmų griuvėsių statosi Bažnyčią; jos 
klauso visas pasaulis. Taip vyksta Kristaus žodžiai, tarti 
mokiniams: „Kurs jus užmuš, tarsis tarnaująs Dievui“. 
— „Bet pasitikėkite, Aš apgalėjau pasaulį“ (Jon. 16, 33). 

Išganytojas Apaštalams sakė: „Nebijokite tų, kurie 
užmuša kūną, sielos gi negali užmušti; velyk bijokite to, 
kurs gali sielą ir kūną nugramzdinti į pragarą“ (Mat. 

“10, 28). „Saugokitės netikrų pranašų, kurie ateina pas 
jus avių rūbuose, viduje gi yra plėšrieji vilkai; jūs pa- 
žinsite juos ant jų vaisių“ (Mat. 7, 15). Pranėšė tai 
krikščionims ir jų ganytojams Kristaus įkvėptas apašta- 
las šv. Povilas, atsisveikindamas: „Žiūrėkite patys savęs 
ir viso būrio, kuriame Šventoji Dvasia pastatė jus vys- 
kupais valdyti Dievo Bažnyčios... Aš žinau, kad man 

išėjus, įeis tarp jūsų plėšrių vilkų, kurie nesigailės būrio; 
ir iš jūsų pačių kils žmonių, kurie kalbės iškraipytus 
dalykus, kad nuvestų paskui save mokinių“ (Ap. D. 
20, 28). „Nes tokie netarnauja mūsų Viešpačiui Kristui... 
Jie saldžiais žodžiais ir prisigerinimais suvedžioja nekal- 
tųjų širdis“ (Rom. 16, 18). 

Pažvelkite Bažnyčios istorijon, — tuojau pamaty- 
site ne vieną žydą, pusėtinai įtikėjusį, painiojantį krikš- 
čioniškas tiesas su žydų papročiais. Toliau rasite per 
pus įtikėjusius pagonus, norinčius sutaikyti pagoniškus 
supratimus, savo svajones, su dievišku Kristaus mokslu; 
jie visi, pasivadinę Gnostikais, neva išminčiais, veda ilgą 
kovą su Bažnyčia. Po jų randasi naujų klaidatikių, kaip 
antai: Arijus, Makedonijus, Nestorijus, Eutikas, Magome- 
tas, Focijus, Viklefas, Husas, Liuteris, Kalvinas, Genri- 
kas ir daugybė kitų; jų kiekvienas savaip užpuldinėja 
Katalikų Bažnyčią. 

Nepasakosiu visų tų kovų, kurias turėjo pergyventi 
Bažnyčia, nes reikėtų atpasakoti beveik visa Bažnyčios isto- 
rija; reikėtų minėti šimtais visokių vardų. Jeigu jau 
šv. Augustinas iki savo laikų skaito 80 su viršum įvai- 
rių erezijų, — tai mes galėtumėm priskaityti iki kelių 
šimtų; kur čia visas išvardysi? Paminėsiu tik tiek, kad 
jos pražudė daugybę sielų, kartais ištisas tautas atplėšė 
nuo Kristaus Bažnyčios, ne sykį, anot šv. Jeronimo, 
beveik visas krikščioniškas pasaulis skaudžiai vaitojo, 
regėdamas save arti prapulties. Tik guodėsi katalikai 
Kristaus žodžiais: „Pasitikėkite, Aš apgalėjau pasaulį“. 

Štai nuožmiausias persekiojimas, kurį kentėjo Įrlan- 
dijos katalikai nuo protestantų! Ta šalis vadinama „Šven- 
tųjų sala“ dėl nesuskaitomų kankinių, nukentėjusių per 
du šimtu metų. Kada Irlandiečiai, skaitantys apie sep- 
tynis milijonus katalikų, pasirodė nepajudinami tikėjime; 
kai dėl jo išsižadėdavo turtų, gyvendavo didžiausiame“ 
trūkume; kuomet katalikų tūkstantys kasmet badu, ka- 
lėjimu, kankinimais iki mirčiai spirta išsižadėti savo ti- 
kėjimo, nors jie nė ant nago juodumo neatstojo nuo 
katalikiškų tiesų; kad amžiai slinko, persekiojimai nesi- 
liovė, silpnesni žmonės pradėjo samprotauti, rasi Kris- 
tus tą mažą savo Avidės dalelę ant visados apleido. 


. 
4 
1 

1551 m. išleistas įstatymas smerkti kalėjimu lig gy- 
vos galvos kiekvieną, einantį šv. Sakramentų, ar klau- 
santį šv. Mišių. 1558 m. įsakyta: „Kiekvienas, pripažįs- 
tąs Katalikų Bažnyčios valdžią ir susinešąs su ja, bus 
laikomas tėvynės priešininku; drauge su dalyviais nu- 
stos turtų ir ant visados bus ištremtas“. 1581 m. įsta- 
tymas taip skamba: „Kiekvienas, klausąs Mišių, užmokės 
du šimtu markių ir atsėdės dvylika mėnesių kalėjime; 
jėzujitas, ar koks kitas kunigas bus laikomas karalystės 
priešininkų; kas duos jam prieglaudą, bus tam atimti 
turtai, ir ištremtas iš tėvynės“. 1670 m. nutarimas įsako 
visiems valdininkams, gavus žinią, jog kame nors laiko- 
"mos Katalikų pamaldos, išlaužti duris, kunigą suimti ir 
įgrūsti kalėjiman, nubaudus jį šimtu svarų sterlingų... 

Katalikų dvasiškija buvo lyginama su sukilėliais, 
net su plėšriais žvėrimis. Tais laikais anglai sakydavo, 
kad Airijoje siaučią trijų rūšių žvėrys: „vilkas, kunigas ir . 
sukilėlis“. Katalikams uždėta pareiga savo mokesčiais iš- 
laikyti anglikonų dvasininkus. Pagaliau visiems įsakytas 
sakramentinis ištyrimas: piliečiai turėjo imti sakramentus 
protestantų bažnyčiose.. Negalima buvo viešai laikyti pa- 
maldų. Kunigai persirėdę slapčia ėjo iš vietos į vietą, 
teikė šv. Sakramentus; už sugautą vyskupą mokėdavo 
po 2!/; tūkstančių litų, už kunigą 1000 litų. Nežiūrint 
tokių prispaudimų, Irlandijos katalikai pasiliko prie savo 
tikėjimo, iškentėjo visus persėkiojimus, susilaukė tėvynės 
ir tikybos laisvės, pasistatė gražiausias pasaulyje bažny- 
čias. Bet išlaikymas tikėjimo tokiose sąlygose yra beveik 
stebuklas, rodąs, kad Viešpaties ranka buvo su jais. 

Nedaug mažesnis, kaip „Šventųjų saloje“, buvo 
Bažnyčips persekiojimas Prancūzijoje didžiosios revoliu- 
cijos metu; gal tik tas tebuvo skirtumas, kad ten Kata- 
likų prispaudimas tęsėsi beveik tris šimtus, o čia tik 
dešimtį metų. Kada jau persilaužė Katalikai su protes- 
tantais, atsirado Bažnyčiai naujas pavojus, vadinamoji 
XVIII šimtmečio filosotija. Įvairūs klaidatikiai puolė ats- 
kiras tikėjimo tiesas; tas naujas tariamasai mokslas mė- 
gino griauti visą krikščionystę; toji filosofija buvo prie- 
šinga net krikščionybės pamatams... Paryžius buvo jos 
šaltinis. Iš ten prasidėjo didelė Prancūzų revoliucija. 


204 ŠV. BENDRAVIMO KOVOJĄ NARIAI 


Pradėtas darbas nuo užgrobimo Bažnyčios turtų; 
vienos bažnyčios buvo uždarytos, kitos paverstos krau- 
tuvėmis, trečios sugriautos. Juokdariai, bažnytiniais rū- 
bais apsirėdę, lakstė po miesto gatves. Tokia procesija, 
nuėjusi Paryžiaus Sv. Panelės katedron, pasodino paleis- 
tuvę ant didžiojo altoriaus ir prieš ją, kaip prieš kokią 
deivę, giedojo tam tyčia sudėtas giesmes. Dievą tikėti 
buvo uždrausta mirties bausme. 1792 m. rugsėjo Tir8 
dienomis viename tik Paryžiuje nužudyta 1500 žmonių; 
tarp jų buvo daugybė dvasiškių. 1794 m. vieną dieną 
300 moterų nugalabyta už persekiojamos dvasiškijos 
šelpimą. Engusi pas save irlandiečius Anglija, tarsi ati- 
taisydama savo nedorybes, priglaudė 3000 kunigų ir ke- 
liolika vyskupų, pasišalinusių iš Prancūzijos. 


Prancūzų revoliucijos dvasia išsiplėtė po visą Eu- 
Topą, neaplenkė nė Romos; Bažnyčios įtaka taip, rodos, 
buvo sumažėjusi, kad net juoktasi iš Popiežiaus valdžios. 
Šv. Petro įpėdinis, bedievių suimtas, mirė jųjų rankose; 
net ilgai neduota jo paladoti. Nenuostabu, kad kai ku- 
riems pasirodė, būk jau atėjęs Bažnyčios galas. Bet pir- 
miau, negu atliktos Pijaus VI pakasynos, Bažnyčiai pra- 
sidėjo geresni laikai. Nors dar kartą, po kelių metų pa- 
kėlusi galvą, revoliucija supurtė Apaštalų sostą, Popie- 
žiui išplėšė karalystę; nors Pijus: IX turėjo bėgti iš Ro- 
mos; nors paskiau grįžęs jis užsidarė savo rūmuose, va- 
dinamame Vatikane, — tačiau labai sųstiprėjo „Vatikano Ka- 
linio“ įtaka; vėl klauso Popiežiaus balso visas pasaulis. 


Dabar laimingai valdąs visuotinę Bažnyčią Pius XI 
atgavo net politinę nepriklausomybę, atstatė Vatika- 
no valstybę, lygiateisę su Italijos karalyste. „Bažnyčia, — 
anot gražaus šv. Jono Auksaburnio posakio, — ta my- 
limoji Dievo įstaiga, daug yra galingesnė už žemę, stip- 
resnė ir už patį dangų. — „Dangus ir žemė praeis, — 
liudija Kristus, — mano gi žodžiai nepraeis“. — Kurie 
žodžiai? Stai šitie: „Tu Petras, ir ant tos uolos aš pa- 
statysiu savo Bažnyčią, ir pragaro vartai jos nenugalės“. 
— Jei netiki žodžiais, — tikėk darbais ir įvykiais: Kiek 
tai nevidonų kariavo su Bažnyčia!“ Kovoti su Bažnyčia 
galima, bet negalima Jos nugalėti. 

Prieš devyniolika šimtmečių pirmi Bažnyčios prie- 
šininkai, nužudę Kristų, rengė mirtį Jo Apaštalams; atsi- | 
rado gudrus patarėjas, kurs susirinkusiam Žydų sinedri- 
jonui tarė: „Atstokite nuo šitų žmonių ir paleiskite juos; 
nes, jei tas sumanymas ar veiksmas iš žmonių, jis iširs. 
Bet, jei jis iš Dievo, — jūs negalėsite jo išardyti. Ki- 
taip jūs, rasi, būtumėte rasti besipriešiną Dievui“ (Ap. 
D. 5; 38). Taip sakė (Gamaliėlis pirmose Bažnyčios die- 
nose; tuo drąsiau šiandien, po tiek amžių laimingo karo, 
po šitiek laimėtų kovų, galime atkartoti drįstantiems pul- 
ti Bažnyčią ir Kristaus tarnus: „Atstokite nuo tų žmo- 
nių ir paleiskite juos; nes, jei tas sumanymas, ar veiki- 
mas iš žmonjų, jis iširs, bet jei jis iš Dievo, — jūs ne- 
galėsite jo išardyti. Kitaip jūs, rasi, būtumėt rasti besi- 
priešiną Dievui“. 

Bažnyčia kenčia, kovoja, nes yra kovojanti; bet nu- 
galės Jos Įsteigėjas Kristus; Jis apgalėjo pasaulį; Jis taip 
gi tarė Bažnyčiai, kad „ir pragaro vartai Jos nėnugalės“. 
Veizėkite! Vienų erezijų nebeliko nė pėdsakų; kitos pa- 
sidaliję atskalų daugybe, nustojo savo reikšmės; ne žmo- 
nių, o Dievo įstaiga, viena Katalikų Bažnyčia plečiasi, 
žydi, brandina vaisius, kaip sako šv. Irenas: „Ji laikosi 
ir gyvuoja vis ištikima dieviškam savo Sužadėtiniui ir Jo 
įsakymams; Ji visados viena ir ta pati, tarsi būtų vienuose na- 
muose, viena širdis, viena siela ir vienos lūpos; Ji 
nuolat vienaip moko ir skelbia. Kaip viena regima saulė 
šviečia visam sutvėrimui, taip viena. dvasinė Jos šviesa 
šviečia visiems žmonėms, norintiems ateiti prie tiesos 
pažinimo“. . 

* > * 


Štai, Mieli Klausytojai, aiškus, nors keliais tik ruo- 
žais nupieštas, paveikslas Katalikų Bažnyčios kovų ir per- 
galių per visus amžius iki mūsų dienų. Liudija tai, kad 
Kristus niekad neapleidžia savo Bažnyčios. Todėl kaip 
lig šiol, taip ir toliau Jinai visas kovas laimės. Gali nuo 
Jos atkristi sugedę jos nariai, kurie nebesilaiko gyvo Jos kū- 
no, gali atsiskirti nuo Bažnyčios net atskiros tautos, 
kurios paklauso netikrų pranašų; bet nedings visuotinė 
Bažnyčia; Jai Kristus pažadėjo, kad nė pragaro galybės 
Jos nenugalės. 

Nors dėl savo tikėjimo turėtumėt iškentėti tiek 
kankinimų, kiek pirmų amžių krikščionys, net sunkesnius 
persekiojimus, kaip lrlandijos katalikai, kaip Prancūzai 
revoliucijos metu; nors atimtų jums kunigus, — ir tuo- 
met neprivaloie išsižadėti savo tėvų tikėjimo; jie Bažny- 
čią taip mylėjo, kad ir galvas už ją dėjo. Kovokime po 
Kristaus vėliava, kentėkime Jo kančiomis, džiaukimės Jo 
pergalėjimais, kad su Juo kariaudami ant žemės, pelny- 
tumės laimę drauge su Juo linksmintis danguje! Šit, ką 
sako Išganytojas: „Kas nugalės, tam aš duosiu sėdėti 
su savim mano soste, kaip ir Aš nugalėjau ir sėdausi 4 
su mano Tėvu Jo Soste“ (Apr. 3, 21). Amen. 


Šv. bendravimo kenčią nariai 


„Tikiu į... Šventųjų bendravimą“... 


„Kūnas yra vienas, ir turi daug narių; visi gi kūno 
nariai, nors jų yra daug, tačiau yra vienas kūnas... Die- 
vas taip sutvarkė kūną... kad nebūtų kūne pasidalinimo, 
bet kad nariai lygiai rūpintųsi vieni kitais. Jei ką kenčia 
vienas narys, — kenčia visi draug nariai; arba jei vienas 
narys esti garbinamas, — džiaugiasi visi draug nariai“ 
(I Kor. 12, 12—26), — sako šv. Povilas, — „taip mes 
daugelis esame vienas kūnas Kristuje, ypačiai gi esame 
kits kito nariai“ (Rom. 12, 5) — „nes mes visi esame 
pakrikštyti vienoje Dvasioje, kad būtumėm vienas kūnas“ 
(I Kor. 12, 13). Net, persiskyrę su šiuo pasauliu, dan- 
gaus Šventieji, skaistyklos sielos ir mes, žemės keleiviai, 
nors perskirti laiko ir vietos, — draugaujamės, kaip vie- 
no „Šventųjų bendravimo nariai“. Tatai ir kiti Apaštalai 
savo Tikybos Išpažinime kasdien kiekvienam liepia kal- 
bėti: „Tikiu į... Šventųjų bendravimą“. 

„Tikiu, — liepia sakyti Apaštalai — į Šventųjų ben- 
dravimą“; nes jei yra šventi, kurie linksminasi su Dievu 
danguje, jeigu šventi, kurie kenčia skaistykloje, kaipo 
mirę Dievo malonėje ir baigią mokėti likusias skolas- 
Viešpaties teisybei, tai šventais galime vadintis ir mes, 
tarp žemės kovų besirūpiną savo išganymu, pašvęsti šv. 
Krikštu ir kitais šv. Sakramentais, klausą švento Kris- 
taus mokslo. Pagaliau Dievo išrinkti, kaip sako šv. Po- 
vilas, — „kad būtumėm Jo akivaizdoje šventi ir nesu- 
tepti“ (Ep. 1, 4). Tik pragare pasmerktieji, kaip vilkai 
nuo avių, atskirti nuo Šventųjų bendravimo gero Pie- 
mens sprendimu: „Eikite šalin nuo manęs, prakeiktieji, į 
amžinąją ugnį, kuri prirengta velniui“ (Mat. 25, 41). 

Netikėliai, net kai kurie klaidatikiai skiriasi ant vi- 
sados su numirėliais; tuo tarpu Katalikų Bažnyčia savo 
tikėjimu „į Šventųjų bendravimą“ nušviečia kito pasau- 

lio paslaptis; parodo mums, kad Dievo malonėje miru- 
siųjų sielos su gyvaisiais bendrauja, Ir, kaip gera moti- 
na, glausdama prie širdies tikrus savo vaikus, šv. Baž- 
nyčia tai meldžia palaimintuosius danguje pagalbos ko- 
vojantiems ant žemės, tai vėl ragina žemės keleivius šelp- 
ti savo brolius ir seseris, kenčiančius skaistykloje. Nėra 
dienos, kurioje Bažnyčia negarbintų dangaus Šventųjų. 
nestiprintų mūsų jųjų pavyzdžiais ir užtarimu; nėra vėl va- 
landos, kurioje neragintų mūsų melstis už skaistyklos 
sielas, kad joms Dievas suteiktų atilsį. 

Kartais net, kaip visų Sventųjų ir Vėlinių die- 
noje, suartina visus savo vaikus. Mes, šios ašarų pa- 
kalnės vargšai, tarytum, ištiesdami vieną ranką dangun, 
maldaujame: „Visi Dievo Sventieji ir Sventosios, užtar- 
kite mus“, kitą tarsi paduodame sieloms, kenčiančioms 
skaistykloje, užtardami jas: „Amžinąjį atilsį duok miru- 
siems, Viešpatie! Ir amžinoji šviesa jiems tešviečia. Tegul 
ilsisi ramybėje“. Toks tai Bažnyčios mokslas apie 
Sventųjų bendravimą. Kol iš eilės pamatysime dangaus 
Sventuosius, — šiandien pažinkime skaistyklą, tą ken- 
čiančiųjų Šventųjų bendravimo narių kalėjimą, dvasinei 
savo ir jųjų naudai. 


* * 


Žinomas yra daiktas, kad visos senovės tautos ti- 
kėjo, esant anapus karsto tris vietas: geriems dangų, 
piktiems pragarą, trečią laikinių bausmių vietą netobu- 
loms sieloms, mūsų vadinamą skaistykią. Į jį (t. y. dan- 
gu) „nejeis, — skaitome šv. Jono Apreiškime, — nie- 
ko sutepta arba kas daro nuobodą“ (21, 27). Kas gi, 
turėdamas ne vieną nuodėmę ir žinodamas tuos Jokū- 
bo žodžius: „Mes visi prasikalstame daugeliu dalykų“ 
(3, 2), — gali tuojau tikėtis amžino atilsio dangaus ka- 
ralystėje. Bet iš antros pusės, argi kiekvienas, kurs pa- 
darė kad ir mažiausį nusidėjimą, net tokį, kurį Apašta- 
las vadina „nuodėme ne mirčiai“ (Jon. 5, 16) bus amži- 
nai pražudytas? Atmetus skaistyklą, reiktų priimti baisus 
mokslas, kad Viešpats visus neatmainomu savo sprendi- 
mu siunčia pragaran. Taip esant, reikėtų nusiminti dėl 

savo ir savųjų išganymo. Bet jei, kaip Išganytojas sako: 
„Mano Tėvo namuose daug buveinių“ (Jon. 14, 2), jei- 
gu sulig nuopelnais duodamas užmokesnis, — tai ne- 
galimas yra daiktas, kad kitaip būtų su bausme; pats 
protas šaukia: „Sulig kalte ir bausmė turi būti“ (Cicero- 
nas). Žemėje, kaip ne visi Šventi, taip ne visi vėl sukie- 
tėję nusidėjėliai; kaip ne visiems dangus, taip ir praga- 
ras ne visiems; daugiausia: tokių, kurie su Kristumi ruo- 
šiasi „mirti“, bet, pamatę pavojų, pamiršta, ką buvo ža- 
dėję—,išsigina“ Jo, kaip šv. Petras, o paskui vėl „grau- 
džiai verkia“. Tokie, jei neverti dangaus, ir pragaras ne 
jiems; patsai protas reikalauja skaistyklos, kur galės Die- 
vui atsilyginti už savo kaltes. 

Pažiūrėkite, ką tame klausime sako žmogaus šir- 
dis. Nerasite žmogaus, kurs, stovėdamas ant ką tik su- 
pilto kapo tėvo, motinos, vyro, pačios, brolio, sesers, 
draugo... Nenulenktų galvos, nesukalbėtų nors kokios 
trumpos maldelės. "Tokį reginį ar tik ant katalikų kapų 
matote? Visur, net pas tuos, kurie atsiskyrė nuo mūsų 
Bažnyčios. Net ir netikėlis, berdamas smėlio saują duo- 
bėn, taria numirėliui:  „Teesie lengva tau žemelė“, nors 
pats negalvoja, kokio palengvinimo jami maldauja. Toks 
elgesys argi ne aiškus žmogaus širdies liudijimas apie 
skaistyklą? Jos nesant, visos maldos už numirėlius būtų 
tuščios, bereikalingos: juk jei sielos yra danguje, — mū- 
sų maldos jos nebereikalingos; jeigu pasmerktos praga- 
re, — nieko joms nebepadės. Pati širdis jaučia, kad yra 
vieta, kur esančioms sieloms savo maldomis galime pa- 
dėti; tą vietą vadiname skaistykla. Patvirtina, skaistyklą 
esant aukos, kurias net pagonai darydavo už numirėlius, 
ir nabašninkų laidotuvės rengiamos su tikybinėmis apei- 
-gomis, 
Labai  pamokančios buvo laidotuvių apeigos pas 
Aigiptiečius. Jie lavonus balsimuodavo, kad ilgiau galė- 
tų stovėti; darydavo jie tai sumaniai, kad Aigipto mumi- 
jos po keleto tūkstančių metų tebėra dar sveikos. Gar- 
siausios Aigiptiečių kapinės buvo Memiise: prieš laido- 
jant, ateidavo teisėjai, kurie nagrinėdavo visą mirusiojo 
gyvenimą, nežiūrint to, ar tai buvo karalius, ar vergas. 
Jei pasirodydavo, kad jis gerai gyveno, to kūną laido- 

davo su pagarba „elizijume“, būtent — atilsio vietoje; jei 
teisėjai rasdavo, kad nabašninkas buvo nedorėlis, — ne- 
laidodavo tokio viešose kapinėse, bet įmesdavo duobėn, 
vadinamon „tartaru“. Jeigu numirėlis, prieš mirdamas 
neužsimokėjo skolų, jo giminės negalėdavo lavono žmo- 
niškai palaidoti, kol neatlygindavo nabašninko skolinin-. 
kams. 

Pas žydus darydavo aukas ir melsdavo Dievo gailestin- 
gumo numirėliams. Taip Judas Makabiejus, mūšyje žuvu- 
siųjų lavonus dievobaimingai palaidojo; be to, surinkęs 
dvylika tūkstančių sidabro drachmų, nusiuntė Jeruzoli- 
mon kunigams, kad atnašautų aukas už numirėlius, ku- 
rie žuvo kare. Šventasis Raštas, kur tas atsitikimas yra 
užrašytas, giria dievoto Makabiejaus pasielgimą ir. sako: 
„Sventa ir išganinga yra mintis melstis už mirusius, kad 
jie būtų išvaduoti iš nuodėmių“ (II Mak. 12, 43). Ar gali 
būti aiškesnis patvirtinimas žydų tikėjimo į skaistyklą ir 
naudingumą numirėliams mūsų maldų ir aukų. Matyt, 
kad, ir mirus, likusi kaltė gali būti atleista, kad gyvieji 
per aukas ir maldas gali sušelpti kančiose mirusiųjų sie- 
las. Turint taip aiškų įrodymą, nebedauginsiu kitų Seno- 
jo Įstatymo žodžių; tik pasakysiu, kad tikėjimas į skais- 
tyklą ir išganingą pagalbą skaistykloje kenčiančioms sie- 
loms buvo įsigėręs į kraują ir gįslas Išrinktosios gimi- 
nės. Todėl, kaip skaitome Šventajame Rašte,—čia visas 
miestas Galaad, išgirdęs apie Saulio mirtį, pasninkauja 
ir meldžiasi per septynias dienas (I Kar. 31), ten kara- 
lius Dovidas verkia, pasninkauja dėl kritusiųjų kare Jo- 
nato ir Abdero (II Kar. 1, 2). . 

Kristus, kurs sakėsi — „neatėjęs Įstatymo nai- 
kinti, bet įvykdyti“, —tikėjimą į skaistyklą patvirtino. Skai- 
stykios mokslą randame aiškiai išreikštą Evangelijose ir 
kitose Naujojo Įstatymo knygose. Pats dieviškasis Mo- 
kytojas sako: „Kas kalba prieš Šventąją Dvasią, tam ne- 
bus atleista nei šiame pasaulyje, nei būsimame“ (Mat. 
12, 32). Iš tų žodžių matoma, kad mirus, anapus kapo, 
žmogui dar gali būti atleisti nusidėjimai. Taip supranta 
tuos Kristaus žodžius šv. Augustinas ir kiti Bažnyčios 
Tėvai. Štai vėl ne ką kita skelbia Išganytojas, kai per- 
spėja: „Greitai susitaikink su savo priešininku, kol dar 

tebesi draug šu juo kelyje, kad kartais tavo priešininkas ne- 
paduotų tavęs teisėjui, teisėjas nepaduotų tavęs budeliui, 
ir kad nebūtum įmestas kalėjiman; iš tiesų, aš sakau tau, 
tu neišeisi iš ten, kol neatiduosi paskutinio skatiko“ (Mat. 


5). 

Mokykitės iš čia, šaukia Bažnyčios Mokytojai, kad, 
pabaigus gyvenimo kelionę, galima pakliūti skaistyklos 
kalėjiman; kad yra Dievas, teisingas Teisėjas, Kurs į jį 
smerkia; ten reikia išsimokėti mažiausias skolas, iškęsti 
bausmės už nuodėmes. Nors žada Viešpats išleisti kaltinin- 
ką iš kalėjimo, bet ne pirmiau, kaip atsilyginus iki paskutinio 
pinigėlio (Tert. Orig. Bern). Kitoj vėl vietoje sako Išga- 
nytojas: „Darykite sau prietelių pagalba apgaulingų tur- 
tų, kad, jums mirus, priimtų jus į amžinas padangtes“ 
(Luk. 16, 9). „Ką gi kitą skelbia mums Kristus, — klau- 
sia šv. Augustinas, — jei ne tai, kad maldos teisingų sie- 
lų, kurioms čia gyvendami padedame savo išmalda, savo 
„ruožtu šelpia mus, atsimokėdamos aname pasaulyje, pa- 
lengvindamos mums įeiti dangun? Jeigu skaistyklos nė- 
ra, — kam tos maldos, ir kokia būtų jų prasmė?“ 

Sekdami Kristų, tikėjimą į skaistyklą patvirtina ir 
Apaštalai. Taip šv. Povilas, kalbėdamas apie „Viešpaties 
dieną“, tai yra teismą, pamokęs, kad viso gyvenimo pa- 
matas privalo būti Jėzus Kristus, sako: „Jei kas stato 
ant to pamato auksą, sidabrą, brangius akmenis, medžius, 
šieną, šiaudus, tai kiekvieno darbas paaiškės. Viešpaties 
diena tai išaiškins, nes ji ugnyje apsireikš, ir, koks yra 
kiekvieno darbas, ugnis ištirs; jei kieno darbas, kurį jis 
antstatė—išliks, tas gaus užmokesnį; jei keno darbas 
sudegs, tas turės nuostolio; bet pats bus išganytas, tačiau 
taip, kaip ugnimi“ (! Kor. 3, 13--15). Anot Apaštalo 
betariant, dvejopi žmonių darbai: vieni tobuli, gryni, kaip 
auksas, ar sidabras blizga; kieti, kaip brangūs akmenys; 
kiti mažesnės vertės, kaip medžiai, šienas, šiaudai; kai 
ateis teismas, visų darbai bus ištirti; kurių — buvo  to- 
buli, eis dangun; kurių darbai netobuli, — bus išganyti, 
vienok, kaip per ugnį, tai yra: pirmiau nusivalę skaistyk- 
los kančiose, 

Pažvelgę į Šventųjų Tėvų raštus, be tų, kuriuos jau 
paminėjau, rasime juose aiškių įrodymų. Taip skaitlin- 

gi Sv. Tėvų liudijimai, užimtų per daug vietos; paminė- 
siu tik kai kuriuos išsireiškimus. Sv. Bazilius Didysis ne 
tik dažnai mini būsimas ugnies kančias, bet ir aiškiai vadi- 
na jas skaistykla. Sv. Grigalius popiežius išpažįsta: „Žinau, 
kad apleidę šį pasaulį vieni skaistyklos liepsnose atgailos, 
o kiti užsitrauks amžino paskandinimo sprendimą“. Sv. Ci- 
rilius Jeruzolimigtis sako: „Tikime ir viliamės gausią pa- 
galbą duodą mirusiųjų sieloms melsdamies už jas, ypač 
tada, kada  Svenčiausia ir baisi Auka daroma mūsų au- 
kuruose; mes nepiname savo numirėliams vainikų, bet 
meldžiamės už juos į Dievą, ypač atnašaujame Jėzų Kri- 
stų, paaukotą už mūsų nusidėjimus; taip sau ir jiems 
palenkiame Dievą, Kurs myli žmones“. Tą visuotinąjį pa- 
protį Šventasis išveda iš Apaštalų, nes aiškiai toliau sa- 
ko: „Ne veltui Apaštalų buvo įsakyta, kad, iškilmingai 
laikant šv. Mišias, atminimas už mirusius būtų daromas; 
jie žinojo, kad iš to turės didelės naudos“. Sv. Monika 
ligoje tarė savo sūnui šv. Augustinui: „Kai mirsiu, ma- 
no kūną, kur norite, palaidokite, nė kiek juo nesirūpin- 
kite; to tik jūs meldžiu, kad prie Viešpaties altoriaus at- 
mintumėt mane, kur tik būsite“. p 

Galėčiau be skaičiaus duoti panašių Sv. Tėvų liu- 
dijimų; bet pasitenkinsiu pasakęs, ką mokanti Bažnyčia 
iškilmingai yra nutarusi visuotinose vyskupų santarybo- 
se. Nebeminint Laterano IV, Tridento susirinkimų, šit ką 
paskelbė Florencijos santaryba: „Tikinčiųjų sielos, tikrai 
atgailojusios, Dievo malonėje persiskyrusios su šiuo pa- 
sauliu, bet dar neatsilyginusios vertais atgailos vaisiais 
už padarytus nusidėjimus, ar apleistas priedermes, — tos. 
sielos valomos esti skaistyklos kančiomis; kad iš tų kentė- 
jimų būtų išvaduotos, padeda joms gyvųjų užtarimas, 
būtent: Šv. Mišių Auka, maldos, išmalda ir kiti gailestin- 
gi darbai, kuriuos sulig Bažnyčios nurodymais tikintieji 
daro kitų tikinčiųjų naudai“. 

Pasak popiežių šv, Celestiną: „Meldimosi būdas. 
nurodo tikėjimo tiesą“. Žiūrėkite, kaip elgiasi Bažnyčia 
nuo pat pirmų krikščionybės amžių. Pavartykite seniau- 
sias Bažnyčios knygas,— rasite, kad visados ir visur Baž- 
nyčia meldėsi už sielas, kenčiančias skaistykloje, ar tai 
per šv. Mišias, ar tai pamaldomis, tam tyčia įvestomis. 

Negana to, kad Ji kiekvienose Mišiose daro mirusiųjų 
atminimą; nesitenkina tuo, kad kiekvieną nabašninką lai- 
doja su maldomis, laiko pamaldas septintą, trisdešimtą 
ir metinę mirusio dieną; bet, norėdama, kad niekas ne- 
būtų apleistas, kad būtų šelpiami net visi tie, kurių nėra - 
kam atminti, — Bažnyčia įvedė atskirą dieną — Vėlinę — 
paskirtą maldoms už visas sielas, kenčiančias skaistyklo- 
je, ir ragina tuomet tikinčius melstis už visus numirėlius 
be jokio skirtumo; nuo seno žinojo Bažnyčia, jog „šventa ir 
išganinga yra mintis melstis už mirusius, kad jie būtų 
išvaduoti iš nuodėmių“. 
* * 

„ Mieli Klausytojai! Mintimi persikelkite tan kalėjiman, 
kur Dievo malonėje mirusiųjų sielos kenčia nežmonišką 
ilgesį dangiškos Tėvynės, o nieku pačios sau padėti ne- 
begali. Šventųjų bendravime gyvieji gali sušelpti miru- 
sius: sūnus gali vaduoti tėvą, duktė— motiną, vaikai — 
gimdytojus, gimdytojai — vaikus, pati —vyrą, vyras — pa- 
čią; žodžiu sakant,—vieni kitiems gali palengvinti kančias, 
sutrumpinti jų laiką,iš skaistyklos išvaduoti, dangun 
įleisti: Niekad todėl nepamirškime sielų, kenčiančių 
skaistykloje, dažnai melskimės už jas, nors tą trumpą 
Bažnyčios maldelę kalbėkime: „Amžinąjį atilsį duok 
mirusiems, Viešpatie! Ir amžinoji šviesa jiems te- 
šviečia. Tegul ilsisi ramybėje“. 

Su malda junkime pasninkus, dalykime išmaldas; da- 
rykime kitus gailestingus darbus, ypač aukokime begalinės 
"vertės šv. Mišių auką, kad kančios ir mirties mūsų „bran- 
giausiojo Išganytojo nuopelnai atstotų tai, ko mes negalime 
išmelsti. Užmokėkime už jas tą „paskutinį skatiką“ Dievo 
teisybei, ir sielos, dabar  skaistykloje kenčiančios, įeis į 
dangaus Karalystę, taps mūsų galingos užtarytojos pas 
Dievą, —tuomet atsimokės mums šimteriopai... 

Juk ir patys iš kitų gal neužilgo pagalbos reika- 
lausime; kas metai, kiekvienas mėnuo, kas diena mes ar- 
tinamės prie kapo. Kai tik mirtis pakirs gyvenimo šak- 
nis, — stosime Dievo teisman, kur gal išgirsime, spren- 
dimą, nutremiantį mus į tą skaistyklos kalėjimą; iš jo ne- 
išeisime, kol neišmokėsime Dievui skolų iki paskutinio 

skatikėlio. Tuomet patys vaitosime, dejuosime, maldausi- 
me, kenčiančiojo Jobo žodžiais: „Pasigailėkite manęs, pa- 
sigailėkite manęs bent jūs, mano prieteliai, nes Viešpaties 
ranka ištiko mane!“ (19, 21) Visi norite, kad jūsų tuo- 
met nepamirštų, kad jus tuokart šelptų, — neužmirškite 
dabar jūs kitų, šelpkite juos, kaip galėdami. „Kokiu sai- 
ku seikėjate, tokiu bus ir jums atseikėta“ (Mat. 7, 2). Bai- 
giu Išganytojo žodžiais: „Palaiminti gailestingieji, nes jie 
laimės gailestingumo“ (Mat. 5, 7). Amen. 


Šv. bendravimo besilinksminą nariai. 


„Tikiu... į Šventųjų bendravimą“, 


„Palaimintas teesie Dievas ir mūsų Viešpaties Jė- 
zaus Kristaus Tėvas, Kurs mus palaimino visokiu dva- 
siniu palaiminimu danguose... Jame mes turime atpirkimą 
Jojo krauju, nuodėmių atleidimą sulig turtais Jo malo- 
nės, kuri apsčiai apsireiškė mumyse... atnaujinti Kristuje 
visa, kas yra danguje ir kas žemėje“ (Ep.1, 3— 10. Nors, 
anot Kristaus, — „daug pašauktų, maža gi išrinktų“ 
(Mat. 20, 16), sulyginus su žmonėmis, kurie gyvena že- 
mėje, kenčia skaistykloje, ar visai pražuvo pragare, tačiau 
gana išrinktųjų danguje dėka Kristaus atpirkimui, Jo ma- 
lonės gausumui. 2 

Yra Dievo Sventieji ir Sventosios: šv. Apaštalai, 
Kankiniai, Išpažintojai, Mergaitės, Našlės, Moterys ir Vy- 
rai, kurie pakliuvo dangun. Jie tat, gavę išganymą, rūpi- 
nasi mūsų likimu; ne veltui mes tikime „į Šventųjų ben- 
dravimą“, šaukiamės įjuos: „visi Dievo Šventieji ir Sven- 
tosios, užtarykite mus“... Pažinę skaistyklos sielų ir že- 
mės gyventojų bendravimą, šiandien—,„dėkodami Dievui 
Tėvui, kurs padarė mus vertus dalyvauti Sventųjų tėvai- 
nystėje“ (Kol. 1, 12), — tikėjimu pakilkime lig pat Vieš- 
paties Sosto, kur linksminasi dangaus Šventieji. Peržiūrė- 
kime jų santykius su mumis; pamatysime, I kad pilna dan- 
guję  Sventujų, Il kad jie už mus meldžiasi, III kad mes 
privalome jų užtarymo šauktis. 


I. „Žmogaus gyvenimas ant žemės yra kareiviavi- 
mas“ — sako kenčiąs Jobas (7,1). Tas kareiviavimas ilgas; 
jis tęsiasi nuo lopšio iki karsto lentos; kareiviavimas 
sunkus, nes reikia kovoti su stipriais išganymo priešinin- 
kais. Jį palengvina Viešpaties prižadėjimas: „Kas nugalės, 
tam aš duosiu sėdėti su manim mano soste, kaip ir Aš 
nugalėjau ir sėdausi su mano Tėvu Jo soste“ (Apr. 13, 

21). „Kas nugalės ir laikys iki galui mano darbus, tam 
aš duosiu valdžios ant pagonių... Taip kaip ir aš ėmiau 
iš savo Tėvo; taip pat aš jam duosiu Aušros žvaigždę“ 
(Apr. 2, 26). „Palaiminti tie tarnai, kuriuos atėjęs valdo- 
vas ras budinčius; ištikrųjų sakau jums, jog susijuos, 
susodins juos prie stalo ir eidamas aplinkui tarnaus jiems... 
Palaimintas tas tarnas, kurį valdovas parėjęs ras taip da- 
rantį; tikrai, sakau jums, jis pastatys jį visam, ką turi“ 
(Luk. 12, 37, 44). 


Ar gi nerastumėm žmonių, „kurie naudojasi šiuo pa- - 


sauliu, kaip kad nesinaudotų“ (I Kor. 7, 31)? kurie, kaip 
Kristus, pereina, gera darydami? kurie mirdami gali pa- 
siguosti su šventu Povilu: „Kovojau gerą kovą, pabaigiau 
bėgti, užlaikiau tikėjimą, gale man atidėtas teisybės vaini- 
kas, kurį man duos aną dieną Viešpats, teisusis Teisė- 
jas“ (II Tim. 4, 7). Tokia buvo bent Svenčiausioji Pane- 
lė, Dievo Motina, pagimdžiusi brangiausį mūsų Atpirkėją. 
Tokie buvo Apaštalai, Jėzaus Kristaus mokiniai, kurie šven- 
tą Jo mokslą išplatino po visą pasaulį. Tokie buvo Kan- 
kiniai, kurie dėl Kristaus tikėjimo daug iškentėjo, savo 
kraują liejo, net paguldė galvas. Tokie buvo Išpažintojai, 
kurie visur drąsiai išpažino Kristaus mokslą prieš tikinčius 
ir netikėlius, kurių gražus gyvenimas, kaip saulė, plieskė 
visiems į akis. Tokie buvo Daktarai-Mokytojai, kurie at- 
sižymėjo dideliu Kristaus mokslo pažinimu, parašė išmin- 
tingiausias knygas, aiškino ir gynė krikščioniškas tiesas 
nuo užpuldinėjančių. Tokios buvo Mergaitės, kurios tarp 
kitų aukštų dorybių užlaikė amžiną kūno nekaltybę... 
Kur čia visus Šventuosius suskaitysi! Šv. Jonas Ap- 
reiškime sako: „Mačiau didelę minią, kurios niekas ne- 
galėjo suskaityti, iš visų tautų, giminių, žmonių kuopų ir 
kalbų; jie stovėjo ties Sostu ir Avinėlio akivaizdoje, ap- 
vilkti baltais rūbais, ir palmės buvo jų rankose... Tai tie, 
kurie atėjo iš didžio sielvarto ir apiplovė savo rūbus ir 
juos išbaltino Avinėlio kraujuje; todėl jie yra ties Dievo 
Sostu ir Jam tarnauja dieną ir naktį... Jie daugiau nebe- 
alks, ir nebetrokš, nes jų neištiks saulė, nė joki kaitra; 
Avinėlis, kurs yra viduje Sosto, ganys juos ir nuves juos 
prie gyvybės vandens šaltinio. Dievas nušluostys nuo 
jų akių kiekvieną ašarą“ (Apr. 7, 9—17). Galima pasakyti, 

kad ir dabar nėra dienos, kurioje kokia nors šventa sie- 
la, išėjus iš kūno, neįeitų dangaus Karalystėn ir nepadi- 
dintų nesuskaitomos Viešpaties Sventųjų minios. 

„Aiškus yra, kaip saulė, daiktas, — sako šv. Augus- 
tinas,--kad teisingųjų sielos tuojau, Kai tik išeina iš kū- 
no, esti priimamos dangaus Karalystėn“. Ir vyskupai, 
Lugdune susirinkę, nutarė: „Mirusiųjų sielos teisingos ir 
tyros, kurios po krikšto nenusidėjo, bent atgaila išdildė 
savo nuodėmes, tuojau yra priimamos dangun ir ten re- 
gi Dievą, Trejybėje vieną, Tokį, Koks yra, tačiau vienos 
už kitas tobuliau ir pilniau sulig nuopelnų skirtumu“. 
Pažvelk į dangų ir suskaityk žvaigždes, jei gali. Kaip 
nesuskaitoma yra daugybė dangaus žiburių, mirguojan- 
čių ant mūsų galvos, taip nežinomas yra skaičius Sven- 
tųjų, šviečiančių savo dorybėmis danguje. „Kitoks saulės 
skaistumas, kitoks mėnulio skaistumas ir kitoks žvaigždžių 
skaistumas; nes žvaigždė nuo žvaigždės skiriasi skaistu- 
mu“,—sako šv. Povilas (I Kor. 15, 4). Taip ir dangaus 
Šventieji gauna vieni už kitus didesnį amžinosios gar- 
bės laipsnį. + 

Mes ant žemės didžiuojamės Šventaisiais, nes tai 
mūsų broliai; džiaugiamės jų išaukštinimu, garbe. Zemiš- 
kame gyvenime kasdien mums iš aukštybių šviečia 
saulė, jai gi nusileidus, dėl jos šviesos užteka gražus mė- 
nulis ir žvaigždžių kirbinės mirguoja dangaus skliautuo- 
se, — taip dvasiškajame gyvenime nėra dienos, kurioje 
kovojanti Bažnyčia nestatytų mums prieš akis Teisybės 
Saulės, Kristaus, Kurio šviesa esame gyvi; po Jo gi ne- 
rodytų Marijos mirguojančių dorybių, tarsi mėnulio spin- 
dulių, ar kokio nors Viešpaties Šventojo ir Šventosios, spin- 
dinčių, kaip žvaigždutės, šviesiais savo darbais. Metai teturi 
365 dienas, o Sventųjų skaičius yra begalo didelis; kad nė 
vieno neaplenktų, visus Sventuosius garbintų, Bažnyčia 
įvedė Visų Šventę; joje, tarsi, giedrią naktį, saulei nusilei- 
dus, parodo iš karto visas tas dangiškas šviesybęs. Mes 
tada šiaukiamės į juos: „Visi Dievo Sventieji ir Svento- 
sios, užtarykite  musl!...“ 

II. Yra tat besilinksminanti Bažnyčia; ji, anot šv. 
Augustino, — „susideda iš Sventųjų sielų, yra visados 
danguje su Dievu ir savo broliams, kovojantiems ant že- 

mės, teikia globos ir pašalpos“. Dangaus gyventojai Ži- 
no mūsų reikalus, šelpia mus savo užtarymais; O mes 
juos garbiname, maldaujame jų pagalbos; toks tai yra 
tarp mūsų ir Šventųjų santykis, kurį Apaštalų „Tikybos 
išpažinimas skelbia tais žodžiais: „Tikiu į Sventąją, visuo- 
tinę Bažnyčią, Šventųjų bendravimą“. 4 

v. abiejų įstatymų Raštas aiškiai rodo, kad Sven- 
tieji užtaria mus. Taip Jeremijo pranašystėje skaitome: 
„Viešpats mzn tarė: Jei atsistolų mano akivaizdoje 
Mozė ir Samuelis, mano siela nepalinktų į šitą tautą“ 
(15, 1). Matyt, užtardavo pas Dievą Žydų tautą jos va- 
dovai ir pranašai. Taip pat ir Jūdas Makabiejus rašo ma- 
tęs Oniją, buvusį vyriausį kunigą, gerą ir, malonų žmogų 
ištiestomis rankomis besimeldžiantį už visą žydų tautą; 
ir kitą vyrą, stebėtiną išvaizda ir amžiumi; apie jį Onijas 
tarė: Šitas yra brolių ir Izraėlio tautos mylėtojas; jis yra, 
kurs daug meldžiasi už tautą ir už visą šventąjį miestą 
Jeruzolimą — Jeremijas Dievo pranašas (Il Mak. 15, 12 - 14). 

Apaštalas šv. Petras aiškiai prižadėjo savo globą 
tikintiems: „Man rodosi teisinga, kolei esu šioje padang- 
tėje, raginti jus, tai primenant; nes aš esu įsitikinęs, kad 
greitai turėsiu palikti savo padangtę, anot to, ką ir mūsų 
Viešpats Jėzus Kristus yra man apreiškęs; aš rūpinsiuos, 
kad jūs, it man mirus, dažnai galėtumėt atsiminti tuos 
dalykus“ (II Petr. 1, 13—-15). Sv. Jonas Apaštalas, dva- 
sios pagavime žiūrėdamas į atvirą dangų, matė Viešpatį, 


sėdintį Soste, Dievo Avinėlį ir 24 senelius, kurie — par- - 


puolė ties Avinėliu, turėdami kiekvienas arfą ir auksinę 
taurę, pilną smilkalų; tai yra Šventųjų maldos“ (Apr. 5, 8). 

Meldžiasi tat Sventieji už mus, šaukia vienu balsu 
visi Bažnyčios Mokytojai; kaip Angelai sergi mus ir laiko 
savo globoje, taip pat daro ir tie, kurie jau įgijo Angelų 
garbę ir gyvenimą (šv. Ambr.). Nors tat išėjo iš kūno ir 
šito pasaulio, tačiau bendrauja su mumis, nes saugo mus 


tebesančius kūne, sveikina išeinančius iš kūno ir ant am- 


žinasties slenksčio sutinka (šv. Maksimas). „Jei kas mūsų, 
kitus pralenkęs, greičiau įeis dangaus garbėn, tas nenu- 
stos mūs mylėjęs, nesiliaus maldavęs broliams ir sese- 
rims Dievo pasigailėjimo“ (šv. Ciprijonas). „Ką patys 
patyrėme, ir misų bočiai tai patvirtina, — tikime ir iš- 

pažįstame, jog tarp visokių šio gyvenimo vargų, kad 
gautumėm Dievo malonių, šelpiami esame ypatingų 
mūsų Globėjų maldomis“ (šv. Leonas D.). Kaip kariai, 
rodydami karaliui žaizdas, kare gautas, pilni vilties su 
juo šnekasi; taip ir Viešpaties Šventieji, priminę Dievui savo 
nuopelnus, galės išprašyti, ko tik norės, iš dangaus Karaliaus 
(šv. Jonas Auksab.). 7 

Šventųjų užtarymo pasekas aprašo šv. Jeronimas 
„Jei Apaštalai ir Kankiniai, būdami dar ant žemės ir tebesi- 
rūpindami savimi, meldėsi už kitus,- dar labiau dabar daro 
tai, kada jau gavo pergalėjimo ir garbės vainiką. Vienas 
Mozė permaldavo Viešpatį už šešis šimtus tūkstančių 
karių; Steponas,' savo Viešpaties sekėjas ir pirmas už 
Kristų Kankinys, permaldavo (Dievą) už savo kankintojus. 
Ar gi dabar, būdami prie Kristaus, mažiau jie tegalėtų? 
Jei šv. Povilas savo malda išgelbėjo nuo paskendimo jū- 
roje 276 žmones, ar gi būdamas pas Kristų, neatvers 
savo lūpų melsti už tuos, kurie visame pasaulyje yra 
skendimo pavojuje? Juk pranašas Jeremijas ir miręs ne- 
perstojo užtarti savo žmonių“. Ša 

Jei Šventieji, -- sako šv. Augustinas, — taip įta- 
kingi buvo savo užtarymu dar prieš mirštant, tai dabar, 
būdami garbėje, ar gi nėra dar galingesni? Taip yra iš 
tikrųjų; tas, kurs gausiai mus šelpė ant žemės, dar aps- 
čiau nesiliauja šelpęs danguje savo Viešpaties Akivaiz- 
doje; jei, dar gyvendamas žemėje, pasigailėdavo nusidė- 
jėlių ir melsdavos už juos, tai dabar, kuomet geriau ir 
tikriau pažino mūsų skurdą, dar labiau pasigalėdamas, šau- 
kiasi Dievo mūsų reikalais... Juk, kaip ant žemės buvo 
pavyzdys, taip dabar danguje yra muisų globėjas; kaip 
čia ragino darban, taip ten šaukia į garbę ir tarpininkauja. 
Tikrai geras yra tarpininkas, kurs visiškai nieko neberei- 
kalaudamas sau, vi-a trokšta išlieti ant mūsų; ir užtarymo 
meilę, ir maldos vaisių“... 


III. Jeigu tat, kaip liudija Sv. Raštas ir Bažnyčios 
Mokytojai, Šventieji meldžiasi už mus pas Dievą, išprašo 
mums reikalingų malonių, tai, be abejo, mums yra „geras 
ir išganingas daiktas šauktis į Sventuosius ir maldauti 
jų pagalbos“ (Trid. XV). Sventasis Raštas patvirtina mūsų 

paprotį šauktis Sventųjų, maldauti jų tarpininkavimo. Taip 
Mozė, melsdamas Dievą pasigailėti nuodėmingų žmonių, 
šaukia: „Teatsileidžia Tavo rūstybė ir duokies permal- 
dauti už tavo tautos nedorybę. Atsimink savo tarnus 
Abraomą, Izaoką ir Izraėlį, kuriems Pats per save prisie- 
kei, tardamas: Padauginsiu jūsų ainiją, kaip dangaus 
žvaigždes, ir visą šitą žemę, apie kurią kalbėjau, duosiu 
jūsų ainijai, ir valdysite ją visuomet. Ir Viešpats davėsi 
permaldauti, —- liudija Sv. Raštas, — kad nedarytų pikta 
savo tautai“ (Ex. 32, 12—14). 

„Atmink, Viešpatie, Dovidą, — šaukia karalius Sa- 
lemonas, — ir visą jo romumą... dėliai savo tarno Dovi- 
do, neatstumk Savo Pateptojo veido“ (Ps. 131, 1—10). 
Taip pat Daniėlio knygose skaitome, kad trys jaunikai- 
čiai, įmesti užkurton krosnin, liepsnose garbino Dievą: 
„Neatitrauk nuo mūsų Savo gailestingumo dėl savo my- 
limojo, savo tarno Izaoko, ir Savo šventojo Izraėlio“ 
(Dan. 3, 35). Net patsai Dievas ragina Jobo draugus: 
„Eikite pas mano tarną Jobą ir atnašaukite už 
save 'deginamąją auką; mano gi tarnas Jobas melsis 
už jus; aš maloningai  pažvelgsiu į jc veidą, kad paiku- 
mas nebūtų jums paskaitytas..  Maloningai priėmė 
taipogi Viešpats Jobo atgailą, kuomet jis meldės už 
savo prietelius“ (Job. 42, 8—10). 

Taip, aiškiai ir neabejotinai „esame raginami, — 
sako šv. Augustinas, kad pasiremtumėm ir pasistiprintu- 
mėm Viešpaties akivaizdoje nuopelnais Tų, kuriuos Jis 
myli, nes patys, apsunkinti nuodėmėmis, bijome, ar ne- 
nustojome Dievo malonės“. Sv. Ambraziejus prideda: 
Šaukimės tat dangaus Angelų, kuriems pavesta mus ser- 
gėti; šaukimės Kankinių, kurie tartum savo kūnų auka 
įsigiję turi ant mūsų globą. Tikrai sėkmingai gali mels- 
tis už mūsų nusidėjimus Tie, kurie savo nuodėmes, jei 
jų ir turėjo, ištrynė savo krauju; Jie yra Dievo Kanki- 
niai, mūsų Olobėjaj ir Vadovai, mūsų gyvenimo ir dar- 
bų sargai. Nesidrovėkime naudotis, kaipo užtarytojais, sa- 
vo silpnybėje Tais, kurie nors pergalėjo tą silpnybę sa- 
vyje, tačiau prie jos prisipažindavo“. 

Nebūtų galo, jei norėtumėm tame klausime išvar- 
dyti skaitlingus Šventojo Rašto ir Katalikų Bažnyčios 

Padavimų liudijimus. Reikėtų čia be daugybės Senojo 
ir Naujojo Įstatymų vietų peržiūrėti beveik visi šv. Tėvų 
raštai, ištisi jų. pamokslai, sakyti Marijos ir Viešpaties 
Šventųjų garbei, Bažnyčios apeigų knygos, visos Josios 
maldos. Ten matomas Šventųjų garbinimas, karštas jų 
šaukimasis, visur randamas aiškus liudijimas, kad Patsai 
Dievas mums davė Šventuosius, kaipo gyvus pavyzdžius, 
kaipo mūsų užtarytojus (Bažnyčios malda). O ką visa- 
dos ir visur žmonės išpažino, — tai patvirtino neklai- 
dinga Bažnyčia per savo visuotiniąsias Santarybas. „Pa- 
garbinę patį Dievą, krikščionys tesišaukia Šventųjų, kad 
juos teiktųsi užtarti pas Dievo didenybę“ (VI vis. sus. 
persk. 7). „Dievobaimingai elkimės, maldaudami užtary- 
mo nekaltai pradėtos Dievo gimdytojos, šventų Angelų 
ir visų Sventųjų“ (VII vis. sus.). 

Anot šv. Bonaventūros: „Kaip vargšai mieste vaikš- 
čioja iš vienų namų į kitus, prašydami duonos, taip pat 
ir mes dangiškajame mieste privalome vaikščioti gatvė- 
mis tai pas Apaštalus, tai pas Kankinius... ir maldauti 
jų užtarimo pas Dievą“. Kitados šv. Eiremas šaukė: 
„Šventieji Kankiniai! sugraudinti mano menkumu, užtar- 
kite mane prieš Dievo garbės Sostą, kad per Jūsų mal- 
maldas gaučiau išganymą ir būčiau Jūsų amžinos lai- 
mės dalyvis“. Taip ir mes šaukimės dangaus gyven- 
tojų: „Šventoji Marija, melskis už mus. Visi šventieji 
Patrijarkai ir Pranašai, melskitės už mus. Visi šventieji 
Apaštalai ir Evangelistai, melskitės už mus. Visi šventie- 
ji nekaltieji Berneliai, melskitės už mus. Visos šventosios 
Mergelės ir Našlės, melskitės už mus. Visi Dievo Sven- 
tieji ir Šventosios, užtarykite mus“... 


* 
* * 


Tokia tai, Mieli Klausytojai, neabejotina, graži, pil- 
na paguodos tikėjimo tiesa: Sventųjų bendravimas. To- 
kia tat yra visuotinė Katalikų Bažnyčia, esanti net trijose 
vietose: ant žemės, skaistykloje ir danguje. Nepamirški- 
me sielų, kenčiančių skaistykloje, neškime joms pagalbą 
savo maldomis, išmaldomis, aukomis, kad veikiau iš tam- 
sybių nueitų į šviesą, iš kančių — atilsin. Saukimės vėl 

Sventųjų, maldaukime užtarimo pas Dievą, kad galėtu- 
mėm visi sau įsigyti amžinąją laimę dangaus Karalystėje. 

Kitados žydai, prisiartinus Sventėms, iš visų pusių 
keliaudavo Jeruzolimon, nesigailėdavo nei išlaidų, nebijo- 
davo nei kelionės vargų, su džiaugsmu ragindavo vieni 
kitus: „Eisime į Viešpaties namus“ (Ps. 121). Tuo labiau 
„mes, turėdami aplink save taip didelį liudytojų debesį, 
atmetę visokią naštą ir stovinčią aplink mus nuodėmę, 
bėkime paskirtomis mums lenktynėmis, žiūrėdami į ti- 
kėjimo  Kūrėją ir Baigėją, į Jėzų, kurs už padėtą Jam 
džiaugsmą kentėjo kryžių, nieku palaikęs apjuoką, ir sė- 
dėjo Dievo sosto dešinėje“ (Žyd. 12, 1). Kas yra aukš- 
tai — pamėkime; kas aukštai yra,—ieškokime, ne kas ant 
žemės. Amen. 


Nuodėmių atleidimas. 


„Tikiu... į nuodėmių atleidimą“. 


„Ne veltui, ne be gilios priežasties, — sako šv. 
Augustinas, — mūsų tikėjimo išpažinime tuojau po tie- 
sos apie Bažnyčią ir Šventųjų bendravimą, kas reiš- 
kia Josios visuotinumą ir vienybę, greta eina tikėjimo iš- 
pažinimas į nuodėmių atleidimą; nes ant jos, tarytum, 
stovi ir gyvuoja šv. mūsų Bažnyčia; dėl jos neprapuola, 
bet atsiranda, kas buvo pražuvę. Be išganingų krikšto 
malonių, teikiamų mums gimtajai nuodėmei išdildyti, kad 
tai, kas užtraukta gimimu, atsigimimu būtų pašalinama, 
— nuodėmių atleidimo galia, duota Bažnyčiai, dildo dar 
visas nuodėmes, mūsų pačių padarytas ar tai širdimi ar 
lūpomis, ar darbu. Taip Bažnyčia nuostabiai aprūpina vi- 
sokius mūsų gyvenimo dvasinius reikalus. Nes tokia 
yrą įgimta mūsų silpnybė: Nors per šv. krikštą dova- 
nota mums tai, ką -užsitraukėme gimimu ir ką pikta jau 
patys prie to pridėjome, ir nors toliau, Dievas žino, kaip 
gausiu žibėtumėm teisingumu, tačiau neišliksime be kal- 
tės: — todėl ir gyventi negalime be nuodėmių atleidimo 
malonės“. 

3 Stai tos tiesos ryšys su pirmiau minėta jos reikš- 
me ir reikalingumas sulig gražiu ir aiškiu šv. Augusti- 
no mokslu. Tikėjimas į nuodėmių atleidimą, greta Baž- 
nyčios ir Šventųjų bendravimo išpažįstamas, rodo, 
kad tik Sventoje visuotinėje Bažnyčioje yra ta galia nuo- | 
dėmėms atleisti; kad tiktai per ją susieiname į Sventųjų 
bendravimą. Pridurkime, kad taip nuosaikiai Apaš- 
talų Tikybos Išpažiniman įdėta, taip angštai surišta su 
tiesa apie Bažnyčią, Jinai yra didžiausia Dievo geradary- 
bė ir daugiau mums teikia paguodos, negu visos ki- 
tos tikėjimo tiesos. Nes, nelaimei — „pradėti esanie pra- 
sikaltimuose ir nuodėmėse pradėjo rnus mūsų motinos“ 
(Ps. 50). 

Be to, kaip tas pats Dovidas su gailesčiu išpažįs- 
ta: „Mane apstojo nelaimės be skaitliaus, mano neteisy- 
bės pagavo mane... Jų daugiau, nekaip mano galvos plau- 
kų“. (Ps. 39, 13). Taigi, be nuodėmių atleidimo visos 
kitos tikėjimo tiesos, nors jos yra didelės ir išganingos, 
galėtų mus tik nugąsdinti. Ką gi mums padėtų toliau 
skelbiamas Apaštalų Tikybos Išpažinime kūno iš numi- 
rusių atsikėlimas? nes be nuodėmių atleidimo ir amži- 
nas gyvenimas būtų nelaimingas! Siandien iš eilės pa- 
žinkime tą tikėjimo tiesą, būtent, I kad Katalikų Bažny- 
čia turi Kristaus suteiktą galią nuodėmėms atleisti, ir II 
kaip ją Bažnyčia vartoja žmonių išganymui. 

I. Atleisti žmonėms nuodėmes tegali Dievas, kuriam 
nusidedame. Aiškus tai daiktas: Gali atleisti tik tas, 
kurs buvo įrūstintas, dovanoti skolas tas, kuriam esame 
kalti. Kadangi Dievą rūstiname savo nusidėjimais, esa- 
me Jo kaltininkai, — kasdien Jo maldaujame: „Tėve mū- 
sų, kursai esi danguje... atleisk mums mūsų kaltes!“ 
Patsai Viešpats sau tą galią pripažįsta, kada sako per 
pranašą Izają. „Tik Aš pats dildau tavo neteisybes... ir 
nebeatsiminsiu tavo nuodėmių“ (43, 25). „Aš išdildau 
tavo neteisybes, kaip debesį ir tavo nuodėmes, kaip rū- 
ką“ (44, 22). Tikrai, tebesant Senajam Įstatymui, Dievas 
nė su kuo nesidalijo ta galia nuodėmėms atleisti. Bet, 
atėjus laiko pilnybei, Dievas siuntė savo Sūnų“ (Gal. 
4, 4), visame lygų Tėvui. 

Dar pirm kelių šimtmečių prieš Kristaus ant žemės 
atėjimą pranašai skelbė, Mesijas išnaikinsiąs pasaulio 
nuodėmes, paskandindamas jas Dievo gailestingumo jū- 
roje. „Jis... pasigailės mūsų, — sako pranašas Mikėjas,— 
mes žemėn mūsų neteisybes ir įmes į jūros gilumą visas 
mūsų nuodėmes“ (7, 9). Pats vardas, kurs jam duotas, 
reiškia Išganytoją ir nuodėmių Atleidėją. „Praminsi, — 
tarė Angelas Juozapui, -— Jį vardu Jėzus, nes išgelbės 
savo tautą nuo jųjų nuodėmių“ (Mat. 1, 21). Sventas 
Jonas Krikštytojas parodė Kristų minioms, tardamas: 
„Stai Dievo Avinėlis, štai Kurs atima pasaulio nuodė- 
“ mes“ (Jon. 1, 29). 

Kristus Pats atleido ne vienam nusidėjimus, kaip 
antai: Magdalenai, Zakiejui, galvažudžiui ant kryžiaus; 

jis mirė ne dėl ko kita, kaip tik žmonių nuodėmėms 
atleisti. Kristus, kaip sako Apaštalas, — „atgaivino jus... 
dovanojąs jums visus prasikaltimus; jis išdildė prieš mus 
buvusį mums priešingą įstatų raštą, ir atėmė jį šalin, 
prisegdamas jį ant kryžiaus“ (Kol. 2, 14). „Turėjo Kris- 
tus kentėti ir trečioje dienoje keltis iš numirusių, kad 
būtų apsakojama Jo vardan atgaila ir nusidėjimų atleidi- 
mas tarp visų giminių“ (Luk. 24, 46). 

: Taip įvyko, kas apie Jį buvo skelbta pranašų; anot 
apaštalo šv Petro: „Apie jį liudija visi pranašai, kad vi- 
si, kurie į Jį tiki, gauna Jo vardu nuodėmių atleidimą“ 
(Ap. D. 10, 43). Kadangi Kristus nepasiliko visados ant 
žemės, — nuodėmių atleidimo galią perleido visiems 
amžiams savo įsteigtai Bažnyčiai. Ta tikėjimo tiesa yra 
neabejotina, paremta Viešpaties apreiškimu, Katalikų Pa- 
davimais, nuspręsta visuotiniųjų Santarybų; ginčyti jos 
negalima. Paklausykite pirmiausia paties Išganytojo, Kurs 
aiškiausiais žodžiais tą galią nuodėmėms atleisti suteikė 
savo Apaštalams, 

Taip Jis vieną kartą tarė Apaštalams: „Iš tikrųjų, 
sakau jums: ką tik jūs surišite žemėje, — bus surišta ir 
danguje; ir ką tik atrišite žemėje, — bus atrišta ir dan- 
guje“ (Mat. 18, 18). Antrą sykį, per kelias dienas prieš 
žengiant dangun, apsireiškęs Apaštalams, tarė: „Kaip Tė- 
vas mane siuntė, taip ir Aš jus siunčiu. Tai pasakęs, Jis 
kvėpė į juos ir jiems tarė: Imkite Sventąją Dvasią; kam 
nuodėmes atleisite, tam jos atleistos; ir kam sulaikysi- 
te, — jos sulaikytos“ (Jon. 20, 21—23). Spręskite patys, 
ar begali būti aiškiau pasakyta, kaip tais Kristaus žo- 
džiais? jie taip aiškūs, taip neabjotinai skelbia Išganyto- 
jo valią, kad visokis abejojimas turi nykti. 

Galia nuodėmėms atleisti su Apaštalų mirtim ne- 
dingo. Kristus sakė jiems: „Stai aš esu su jumis per vi- 
sas dienas iki pasaulio pabaigai“ (Mat. 28, 20). Išgany- 
tojas žinojo, kad Apaštalai veikiai bus nugalabyti; 0 ga- 
lia nuodėmėms atleisti bus reikalinga per visus amžius, 
kol žmonės gyvens ant žemės; užtat liepė Apaštalams 
tą galią palikti savo įpėdiniams: vyskupams ir kunigams. 
Todėl po Kristaus įžengimo dangun Apaštalai papildė 
savo skaičių; išrinko dvyliktąjį Apaštalą pasikorusio Ju- 

do vieton; rinkosi sau padėjėjus, vyskupus, kuriems su- 
teikė tą pačią galią, kokią gavo iš Kristaus, leisdami 
jiems, kad jie vėl ją suteiktų kitiems savo įpėdiniams. 
Apaštalai — pasninkojo, meldėsi, dėjo ant jų rankas“ 
(Ap. D. 13, 2), taip išventė Povilą ir Barnabą vyskupais. 

Apaštalų išvęstasis Povilas dar prie Apaštalų gyvos 
galvos jo įšvęstajam  Titui, Kretos salos vyskupui, rašo: 
„Tuo tikslu aš palikau tave Kretoje... kad įstatytum mies- 
tuose vyresniuosius“, arba kunigus (1, 5). Taip nuo 
Apaštalų laikų iki šiai dienai vyskupai, Apaštalų įpėdi- 
niai, teikia nuodėmėms atleisti galią kitiems vyskupams 
ir kunigams. Kaip kitados Apaštalai, taip dabar vyskupai 
švenčia kunigus -— „pasninkaudami, mėlsdamies ir už- 
dėdami ant jų rankas“ taria: „Imkite Šventąją Dvasią: 
kam nuodėmes atleisite, tam jos atleistos; ir kam su- 
laikysite, — jos sulaikytos“. Taip tat vyksta Kristaus 
pažadėjimas: „Stai Aš esu su jumis per visas dienas iki 
pasaulio pabaigai“. 

Vyskupams tat ir kunigams priklauso šiandien galia 
nuodėmėms atleisti. Jie yra „Kristaus tarnai“, gyvi tar- 
tum įrankiai, kuriais išganytojas naudojasi, atleisdamas 
žmonėms nusidėjimus. Užtat kiekvienas kunigas, duoda- 
mas išrišimą, sako: Mūsų Viešpats Jėzus Kristus teišri- 
ša tave, ir aš Jo valdžia tave išrišu iš tavo nuodėmių 
vardan Tėvo ir Sūnaus ir Sventosios Dvasios“. „O nuo- 
stabi krikščionių kunigystės galia! — šaukia šv. Jonas 
Auksaburnis, — štai žmonėms, žemės gyventojams, duo- 
ta yra tokia galybė, kokios geras Dievas nesuteikė nė 
vienam Angelui, net Arkangelui; juk ne jiems yra tai 
pasakyta: „Ką tik jūs surišite žemėje — bus surišta ir 


danguje; ir ką tik atrišite žemėje, — bus atrišta ir dan- 


guje“. 

Tiesa, ir žemės kunigaikščiai turi valdžią bausti ar 
dovanoti, bet tik kūno reikaluose. Ta gi valdžia, kuri 
suteikta kunigams, liečia žmonių sielas ir pasiekia patį 
dangų; tai gi, ką tik jie padaro čia žemėje, — Dievas 
patvirtina ten aukštai. Pats Viešpats teikiasi priimti savo 
tarnų nutarimus. Kaip kitaip tai pavadinsi, jei ne duota 
valdžia ant visokių dangiškų daiktų? -— „Kam nuodė- 
mes atleisite, tam jos atleistos,“ — sako Kristus. — Ar 

begali, klausiu, būti didesnė už tą galia?... Tai Kristaus 
valdžia! Žodžiu sakant: Kaip Jis pilną galią gavo iš savo 
Tėvo, taip pilnybėje paliko ją savo kunigystei“. 


II. Paklausykite dar, kaip Bažnyčia nuodėmes atlei- 
džia! „Per vieną žmogų nuodėmė įėjo į pasaulį... kadan- 
gi visi jame. nusidėjo“, - sako apaštalas šv. Povilas (Rom. 
5, 12). Pirmas žmogus, neklausydamas Dievo, nusidėjo 
ir, užsikrėtęs nuodėme, patapo tartum sugedusi visų sa- 
vo ainių sėkla. Kiekvienas žmogus gema suteptas nuo- 
dėme, kurią vadiname gimtąja. Mūsų Išganytojas iš savo 
kančios ir mirties nuopelnų įsteigė šv. Krikšto sakra- 
mentą, tarsi maudyklę įgimtam visiems sutepimui nu- 
plauti. Tai pirmas būdas gauti nusidėjimų atleidimą, kurį 
Apaštalų Tikybos Išpažinimas skelbia tais žodžiais: „Ti- 
kiu... į nuodėmių atleidimą“, nes platesniame savo tiesų 
aiškinime Bažnyčia įvardija ir aiškiai sako: „Išpažįstu 
vieną krikštą nuodėmėms atleisti“. 

Dar ne čia baigiasi stebuklinga nuodėmėms atleisti 
galybė, palikta mūsų Bažnyčiai. Krikšto sakramentas 
užgydo žaizdą; vienok' pasilieką randas, kurs gali atsi- 
naujinti: krikštas dildo gimtąją nuodėmę, dovanoja bau- 
smę, bet neatima nuodėmės pasekų, nepanaikina prigim- 
tos silpnybės, palinkimo į pikta. Kadangi jis išspaudžia 
mūsų sielose neišdildomą Dievo Sūnaus žymę, Krikštas 
negali būti antrinamas. Ir kai tik pakrikštytas žmogus 
paaugęs sunkiai Dievui nusideda, — užsitraukia pasmer- 
kimo bausmę. Jei neturėtumėm būdo nusiteisinti, turė- 
tumėm amžinai žūti. ' 

Išganytojas, Kurs be galo trokšta žmonių išgany- 
mo, paliko savo Bažnyčioje kitą Sakramentą, per kurį 
atleidžiamos nuodėmės, padarytos po krikšto; čia jau ne 
vieną kartą nuodėmės dovanojamos, bet kiek sykių jos 
esti padarytos. Taip: „Kame gausinosi nuodėmė, ten 
dar labiau gausinosi malonė“ (Rom. 5, 20), — sako 
šv. Povilas. „Visa tai iš Dievo, Kursai suderino mus 
su savim per Kristų ir davė mums suderinimo tarnystę; 
nes tai Dievas Kristuje suderino su savim pasaulį, ne- 
paskaitydamas jiems jų kaltybių; ir jis padėjo mumyse 
suderinimo žodį; taigi tat mes einame pasiuntinių parei- 

gas Kristaus vietoje, lyg kad Dievas ragintų per mus; 
mes maldaujame Kristaus vardu: susiderinkite su Dievu!“ 
(IL Kor. 5, 18—20). 

Atgailos tat sakramentas yra kitas būdas susitai- 
kinti nusidėjėliams su Dievu. Cia jau kitaip esti, negu 
krikšte. Apie atgailą galima pasakyti su šv. Augustinu: 
„Tas, Kurs sutvėrė mus be mūsų, išganyti mūsų be mū- 
sų negali“. Šv. krikštu atleidžiama nuodėmė dovanai, 
nes jinai be mūsų kaltės esti prigimta. Kas gi laisvu 
pamėgimu daro nuodėmę, tas privalo patsai prisidėti prie 
jos atleidimo: turi gailėtis už ją, prižadėti daugiau jos 
nebedaryti, ją išpažinti, atsiteisti už ją Dievo teisybei; 
trumpai sakant: turi nusidėjėlis atgailoti, kaip tai visus 
įspėja Išganytojas: „Jei nedarysite atgailos, — visi... pra- 
žūsite“ (Luk. 13, 5). 

Taip, apstatytas reikalingomis sąlygomis, atgailos 
Sakramentas yra neribotas įrankis nuodėmėms atleisti. 
Čia nėra jokios išimties. Kristus, įsteigdamas tą Sakra- 


mentą, sakė Apaštalams: „Ką tik jūs surišite žemėje — - 


bus surišta ir danguje; ir ką tik atrišite žemėje — bus 
atrišta ir danguje. Kam nuodėmes atleisite, tam jos at- 
leistos; ir kam sulaikysite, jos sulaikytos“. Spręskite 
patys, ar begali būti galia, labiau neribota? Iš tiesų, — 
šaukia šv. Tėvai, — nepridera kaip nors siaurinti nuo- 
dėmių atleidimo malonės, kuri, anot Evangelijos, be ap- 
ribojimo yra mums Dievo suteikta (šv. Hilaras). 

Kitaip esant, galima būtų pasakyti, kad veltui Kris- 
tus mirė, jei kai kurių negali atgaivinti; kad meluoja šv. 
Jonas Krikštytojas, pirštu ir žodžiu rodydamas Kristų: 
Štai Dievo Avinėlis, štai Kurs atima pasaulio nuodėmę, 
jei dar yra pasaulyje tokių, kurių nuodėmės Kristus ne- 
galėtų sunaikinti (šv. Jeron.). Ne, visiems — atviras at- 
gailos Sakramentas, visiems atgailojantiems pažadėtas 
nuodėmių atleidimas, kadangi parašyta: „Kiekvienas, kurs 
šauksis Viešpaties vardo, — bus išgelbėtas" (šv. Ambraz.). 

Pagaliaus, kad jau visai nuodėmių atleidimo galią 
ir jos vartojimo būdus mūsų Bažnyčioje peržiūrėtumėm, 
prie anų dviejų pridėkime dar trečią Sakramentą, kurį 
mums suteikė begalinis Kristaus gerumas. Krikštas api- 
plauna mus gyvenimo pradžioje, atgaila teisina mus per 

visą gyvenimą, kiek kartų ja naudojamės; 0 paskutinis 
šventu Aliejumi patepimas apvalo mus baisiausioje mir- 
ties valandoje. Paskutinio patepimo šv. Aliejumi sakra- 
mentas, tai tartum atgailos papildymas; atleidžia jis. 
mums visokius nuodėmių likučius, išpažinties neapim- 
tus, ar tai dėl prigimtos silpnybės, kuri visako nepa- 
stebi, ar tai ligoje žmogui nebegalint visai nuodėmių iš- 
pažinti. . 

Paskutinė tai Kristaus geradarybė žmogui šiame 
gyvenime, paskutinė Bažnyčios pagalba žmogui, aplei- 
džiančiam šį pasaulį; ji aprūpina paskutinį žmogaus kvep- 
terėjimą. Sakramentas tai šventas; apie jį sako apašta- 
las šv. Jokūbas: „Serga kas tarp jūsų, tepavadinie Baž- 
nyčios kunigus, ir jie tegul meldžiasi prie jo, patepdami 
jį aliejumi Viešpaties vardan! Tikėjimo malda išgelbės 
ligonį, ir Viešpats pakels jį; o jei yra nuodėmėse, bus 
jam atleistos“ (Jak. 5, 14) 


* 


* * L 

Štai, Mieli Klausytojai, Bažnyčios mokslas apie nuo- 
dėmių atleidimą; matote, kiek jame paguodos nusidėjėliams; 
su kokiu gyvu tikėjimu turite prisiminti čia didelę Vieš- 
paties malonę, kalbėdami Apaštalų Tikybos Išpažinimą: 
„Tikiu... į nuodėmių atleidimą“; kaip širdingai privalote 
dėkoti Dievui, kad Jis yra geras, kad amžinas Jo gailes- 
tingumas, kurs nenori nusidėjėlių prapulties, bet nori, kad 
jie atgailotų ir būtų amžinai laimingi. Geriausiai dėkoja 
Viešpačiui už Jo geradarybes tas, kurs jas tinkamai var- 
toja; todėl ištikimi Bažnyčiai, kurion Dievas jus pašaukė, 
rūpestingai naudokitės nuodėmių atleidimo galia, daryki- 
te atgailą, kol esate gyvi, kolei nepraslinko pasigailėjimo 
laikas. 

„Štai dabar, — anot Apaštalo, — malonės metas, štai 
dabar išganymo diena“ (II Kor. 6, 2). „Mes visi turime 
paširodyti prieš Kristaus teismo krasę, kad kiekvienas 
atsiimtų, kaip kas kūne būdamas elgėsi, gera, ar pikta“ 
(II Kor. 5, 10). Dėlto Sventasis Raštas ragina kiekvieną 
nusidėjėlį: „Nesivėlink grįžtis į Viešpatį ir neatidėliok iš die- 
nos į dieną, nes ūmai ateis Jo rūstybė ir pagiežos metu 

sunaikins tave“ (Ekli 5, 8). „Tegul bedievis pameta savo 
kelią, ir neteisusis savo mintis ir tegrįžta į Viešpatį; o Jis 
jo pasigailės, ir — į mūsų Dievą, nes Jis labai pasiryžęs 
dovanoti“ (Iz. 55, 6). Amen. 


Kūno iš numirusių atsikėlimas 
„Tikiu į kūno.. iš numirusių atsikėlimą...“ 


„Žmonėms paskirta vieną sykį mirti“ (Žyd. 9, 27). 
Štai kūdikis, kaip angelėlis, žaidžia motinos prieglobstyje: 
juokiasi, juda, kruta, veržte veržiasi gyventi; netikėtai nuož- 
mi giltinė pakerta tą, ką tik išdygusią gėlę; šiandien gy- 
vena, rytoj pūna. Nusiminęs jaunikaitis beria smėlio sau- 
ją savo draugo kapan. Vyras skiriasi su pačia, kuri bu- 
vo jam gyvenimo pasaldinimas. Vaikai laidoja mylėtus 
tėvus... Mirtis skina kasdien aplink; daugiausiai po kelių, 
keliolikos, kelių dešimčių metų mazgas, kurs riša kūną 
su siela, truks. Kūnas — „dulkės sugrįš į žemę, iš kurios 
yra; ir siela eis atgal pas Dievą, Kurs ją davė“ (Pam., 
12-25). 

Matant, kaip žmogus nyksta, it šešėlis (Job. 14, 2), 
nenoromis klausi savęs, ar gi tik siela, būdama nemari- 
gyvęs anapus kapo; kūnas gi, jos buveinė, kaip sudau? 
žytas molinis indas, subyręs į dulkes ir a mžinai išnyks 
Tose mintyse paguodžia mus tikėjimas, nes Apaštalų 
Tikybos išpažinime kasdien kalbame: „Tikiu... į kūno iš 
numirusių atsikėlimą ir amžiną gyvenimą“. Pažinkime 
šiandien tą tikėjimo tiesą; sakysiu, I kad kūnai kelsis 
iš numirusių, II kad jų atsikėlimas yra reikalingas, III ga- 
limas, ir IV kokie bus atsikėlusiųjų iš numirusių kūnai, 


I. Apie kūno iš numirusių prisikėlimą liudija mums 
pirmiausiai Viešpaties Apreiškimas. Kaip kitados Kristus 
pasakė Sadukiejams, nenorėjusiems pripažinti tos tikėji- 
mo tiesos, taip ir mes drąsiai galime sakyti netikintiems: 
„Jūs klystate, nežinodami nei Raštų, nei Dievo galybės“ 
(Mat. 22, 29). Ir tikrai, kūno iš numirusių atsikėlimas aiš- 
kių aiškiausiai yra „išreikštas abiejų Įstatymų Sv. Rašte. 


kis adis is I 

Žiloje senovėje ligos prikankintas Jobas save guos- 
damas sakė: „Žinau, kad mano Atpirkėjas yra gyvas, ir 
paskučiausioje dienoje aš atsikelsiu iš žemės ir vėl bū- 
siu apvilktas savo oda ir savo kūne aš matysiu savo 
Dievą; aš pats Jį pamatysiu ir mano akys išvys Jį, o ne 
kitas; ta mano viltis paslėpta yra mano prieglobstyje“ (19, 
25—27). Ar gali būti aiškesnis išpažinimas kūno iš nu- 
mirusių atsikėlimo? Įsidėmėkite dar, kad tai sako Jobas, 
Abraomo vienalaikis, ne žydas, bet idumietis, gyvento- 
jas krašto Hus, gyvenamo pagonų; todėl tai, ką jis iš- 
pažįsta, paimta ne iš žydų, bet iš Padavimų, per Nojų ir 
pirmus patrijarkus atėjusių nuo žmonijos pradžios, iš pir- 
mykščio Viešpaties Apreiškimo, bendro visai žmonių gi- 
minei. 

Kaip buvo tikėta žydų, turime taipgi aiškių liudiji- 
mų. Pirm penkių šimtų metų prieš gimstant Kristui pra- 
našas Daniėlis sakė: „Kurie miega žemės dulkėse, pabus, 
vieni amžinam gyvenimui, kiti sugėdinimui“ (12, 2). Ma- 
kabiejų knygose skaitome apie septynis brolius kankinius; 
jų antrasis, stovėdamas prieš nuožmų Antijoką, tarė: „Tu, 
didžiausias piktadary, tiesa, žudai mus šiame gyvenime, 
bet pasaulio karalius amžinojo gyvenimo prisikėlime pa- 
žadins mus mirusius dėl jo Įstatymų“. Ketvirtas brolis 
prieš mirštant pasakė: „Geriau yra žmonių atiduotam 
mirčiai ir turėti vilties, kad Dievas vėl prikels iš numi- 
rusių; nes tau nebus prisikėlimo į gyvenimą“. Galop mo- 
tina, drąsindama vaikus, kalbėjo: „Pasaulio Sutvėrėjas, 
Kurs sutvarkė žmogaus gimimą ir Kurs nustatė visų da- 
lykų pradžią, Jis vėl jums su gailestingumu sugrąžins 
dvasią ir gyvybę, taip kaip jūs laikote save nieku dėl 
Jo Įstatymų“ (7, 9—23). - 

„Jeigu tikėjimas į kūno iš numirusių atsikėlimą,— 
sako šv. Augustinas, — taip aiškiai buvo tvirtinamas 
Senajame Įstatyme, — ką jau besakyti apie Naująjį; nes 
tikėjimas atsikėliman iš mirties yra tikra krikščionybės 
tiesa; ją Kristus skelbia ne tik savo mokslu, bet ir savo 
prisikėlimo pavyzdžiu; o kas atsitiko su Galva, tai turi 
įvykti ir kituose sąnariuose“. Skaitydamas Naują Įstaty- 
mą, kiekvienas turi tarti: „Aš žinau, kad mano Atpirkė- 
jas gyvas ir paskučiausioje dienoje aš atsikelsiu iš že- 

mės ir vėl būsiu apvilktas savo oda ir savo kūne aš 
matysiu savo Dievą; aš pats Jį pamatysiu, ir mano akys 
išvys Jį, o ne kitas; ta mano viltis paslėpta yra mano 
prieglobstyje“. 

Klausykite, kaip Kristus įrodinėja prisikėlimo tikry- 
bę Sadukiejams, ginčijusiems tą tiesą: „Jūs klystate, nežino- 
dami nei Raštų, nei Dievo galybės.. Apie numiru- 
siųjų atsikėlimą ar neskaitėte, kas jums Dieyo parašyta 
šiais žodžiais: Aš Abraomo Dievas ir Izaoko Dievas ir 
Jokūbo Dievas? Jis Dievas ne mirusiųjų, bet gyvųjų“ 
(Mat. 22, 290—32). Ką norėjo tais žodžiais Išganytojas 
pasakyti? Būtent, kad amžinas Dievas, visados bus Die- 
vas žmonių, turinčiųjų per amžius gyventi. Sit dar aiš- 
kesni Kristaus žodžiai: „Aš atsikėlimas ir gyvybė“ (Jon. 
11, 25). „Ištikrųjų, ištikrųjų sakau jums, ateina valanda ir 
dabar jau yra, kuomet mirusieji išgirs Dievo Sūnaus bal- 
są; ir kurie išgirs, bus gyvi“ (Jon. 5, 25). „Kas valgo 
mano kūną ir geria mano kraują, tas turi amžinąjį  gy- 
venimą, ir Aš prikelsiu jį paskutinėje dienoje“ (Jon. 6, 55). 

Kas vėl aiškiau išreikš tą tiesą už apaštalą šv. Po- 
vilą: „Jei skelbiame apie Kristų, kad Jis iš numirusių kė- 
lėsi, tai kaipgi kai kurie jūsų tarpe sako, nesą numiru- 
siųjų prisikėlimo? Jeigu nėra prisikėlimo numirusiųjų, tai 
nei Kristus neatsikėlė; o jei Kristus neatsikėlė, tai ir mū- 
sų apsakojimas tuščias yra, tuščias ir jūsų tikėiimas... 
ir jūs dar tebesate savo nuodėmėse; todėl ir užmigusieji 
Kristuje yra žuvę. Jei tik šiame gyvenime turime vilties 
Kristuje — mes esame labiau apgailėtini už visus 
žmones; bet ištikrųjų Kristus yra prisikėlęs iš numirusių 
kaip užmigusiųjų pirmonė. Kaip per žmogų atėjo mirtis, 
taip per žmogų ir mirusiųjų atsikėlimas; ir kaip Adome vi- 
si miršta, taip ir Kristuje visi bus atgaivinti“ (Kor. 15, 
12—22). 


II. Pažiūrėkime dabar, kaip iš mirties atsikėlimas, 
aiškiai užrašytas Šv, Rašte, reikalingas yra Dievui ir žmogui. 
„Dievas, — anot Sv. Rašto, — sutvėrė žmogų nemir- 
tingą“ (Išm. 2, 23); nemirtingumas, sulig pirmuoju Dievo 
sumanymu, turėjo būti netik sielos, bet ir kūno privalų- 
mas. Tik „per nuodėmę mirtis“ įsivyravo tarp žmonių 

(Rom. 5,12). Jeigu nebūtų žmogus nusidėjęs,—- aiškina šv. 
Augustinas,— kūnas nebūtų grįžęs žemėn; Dievas, tik už 
nuodėmes bausdamas, tarė žmogui: „Esi dulkės ir vėl 
dulkėmis pavirsi“ (Pr. 3, 19). Kristus atėjo išlaisvinti 
žmonių iš pasekų gimtosios nuodėmės, per kurią užsi- 
traukėme mirtį; ant kryžiaus mirdamas, Jis pačią mirtį 
nugalėjo; ir žmogaus kūnas, kurs, pagal Dievo norą, tu- 
rėjo būti nemirtingas, Kristaus galybe bus atgaivintas. 
„Nes nuodėmės alga — mirtis, Dievo gi dovana — am- 
žinasis gyvenimas mūsų Viešpatyje Jėzuje Kristuje“ (Rom. 
6, 23). „Kaip Adome visi miršta, taip Kristuje visi bus 
atgaivinti“. 

„Tikrai, — sako šv. Tomas Akvinietis, — Kristus, 
būdamas mūsų Išganytojas ir Atpirkėjas, išgelbėjo mus 
nuo to, ką užsitraukėme pirmojo žmogaus nuodėme. Per 
tą nupuolimą ne tik nuodėmė ant mūsų nukrito, bet ir 
mirtis, kuri yra bausmė už nuodėmę. Apaštalas moko, 
kad „per vieną žmogų nuodėmė įėjo į pasaulį, ir per 
nuodėmę mirtis“; tai būtinas yra daiktas, kad per Kristų 
būtumėm išgelbėti 'nuo vienos ir antros drauge, tai yra: 
nuo kaltės ir mirties. Viešpats tai padarė: kad vieną ir 
antrą parodytų, norėjo mirti ir prisikelti; mirti norėjo, kad 
mus apvalytų nuo nuodėmės; tai tvirtina Apaštalas, sa- 
kydamas: „Kaip žmonėms skirta vieną sykį mirti... taip ir 
Kristus buvo paaukotas vieną kartą daugelio nuodėmėms 
atimti“. Norėjo. prisikelti, kad mus išvaduotų nuo mir- 
ties; šv. Povilas skelbia: „Kristus yra iš numirusių prisi- 
kėlęs, kaip užmigusiųjų pirmonė; kaip per žmogų atėjo 
mirtis, taip — ir numirusiųjų atsikėlimas“. 

„Kristaus mirties vaisius kaltėms atleisti gauname 
per Sakramentus; Jo prisikėlimo vaisių —išgelbėjimą nuo 
mirties gausime tada, kai pasaulio pabaigoje visi Kris- 
taus galybe prisikelsime. Tada tai, kaip Apaštalas skelbia: 
„bus panaikinta paskučiausia priešininkė, — mirtis“; ir 
taip turi būti, — „nes Viešpats turi karaliauti, nes Die- 
vas paguldė visus priešininkus po Jo kojomis ir pavedė 
Jam visus daiktus“... Pats Išganytojas pirmiau, negu Jo 
Apaštalai, patvirtino tą tiesą galingais savo žodžiais: „Aš 
atsikėlimas ir gyvybė; kas tiki į mane, nors ir būtų mi- 
ręs, bus gyvas“ (Jon. 11, 25). Kitaip ir būti negali. Jei 

kūnas neatsikeltų iš numirusių, tai žmogus, menkas su- 
tvėrimas, būtų visai sugadinęs Visagalio Dievo mintį apie 
žmogaus nemirtingumą; ką Dievas nutarė, — panaikintų 
žmogus. Stai dėl ko drąsiai sakome, kad atsikėlimas rei- 
kalingas Dievui; kodėl Apaštalas sako: „Šitas gendąs 
turi apsivilkti negedimu ir tas marus turi apsivilkti ne- 
marumu“. 

Neabejotinas yra daiktas, kad kūnas yra sielos įran- 
kis kaip geruose, taip ir bloguose darbuose: ką tik dir- 
ba, — daro abu; siela be kūno nieko neįvykdo. Teisybė 
reikalauja, kad abudu naudotųsi laime, ar kęstų bausmę. 
Kūnas dalyvauja geruose darbuose. „Maldauju jus, br0- 
liai, dėl Dievo gailestingumo, — sako Apaštalas, — pa- 
rodykite savo kūnus, kaip gyvą, šventą, Dievui tinkamą 
auką: tai bus protingas jūsų tarnavimas Dievui“ (Rom. 
12, 1). Vienas senovės rašytojas taip aiškina: „Mūsų kū- 
nas yra tarytum išganymo ašis; kai siela pasišvenčia Die- 
vui, per kūną save jam paveda ir pasiaukoja. Ištikrųjų 
kūnas esti apmazgotas (krikštijant), kad siela būtų apva- 
lyta; kūną tepa, kad siela būtų pašvęsta; kryžiaus žen- 
klas daromas ant kūno, kad siela būtų apsaugota; deda- 
mos rankos ant kūno, kad siela būtų apšviesta Sven- 
tosios Dvasios malone; pagaliau kūnas maitinamas Jė- 
zaus Kristaus Krauju ir Kūnu, kad siela būtų soti savo 
Dievu. Todėl kūnas negali būti paliktas be užmokesčio, 
nes jis padeda sielai darbuotis. Kas, ar ne kūnas daro Dievui 
malonias aukas, kaip va: pasninkus, marinimąsi, blaivybę 
ir geidulių tildymą? Kas, ar ne kūnas kenčia? Kūnas iš- 
sižada moterystės, laiko skaistybę Dievo garbei... Ar gi 
tas kūnas, būdamas laimingas ir palaimintas, kad gali 
atsilyginti Kristui, išmokėdamas Jam panašią skolą, — 
turėtų niekingai žūti amžinai be priklausančio jam vainiko?“ 

Ir antraip vertus, kas gi, — ar ne kūnas nepasi- 
duoda Dievo įstatymui“ (Rom. 8, 7). Ar gi dvejopi kū- 
nai: ir geri, ir pikti turėtų laukti vienodo likimo? Ar gi 
nekaltas Šventojo kūnas ir nusidėjėlio, suteptas nedory- 
bėmis, vienodai sukirmys? Vienas negaus užmokesčio, 
antras paliks nenubaustas? Ne! — šaukia šv. Povilas: 
„Nes mes žinome, kad Dievo teismas tiems, kurie taip 
daro, atatinka tiesą“ (Rom. 2, 2). „Nes mes visi turime 

pasirodyti prieš Kristaus teismo krasę, kad kiekvienas 
atsiimtų, kaip kas kūne būdamas elgėsi, gera, ar pikta“ 
(II Kor. 5, 10). 

„Nes ką žmogus sėja, tai ir piaus“ (Gal. 6, 8). Vi- 
sas žmogus, — sako Tertulijonas, — sudėtas iš sielos 
ir kūno; dėl to su siela ir kūnu turės stoti teisman; kaip 
gyveno, taip turės būti teisiamas, nes iš gyvenimo bus 
teistas; gyvenimas yra teismo medžiaga; užtat būsimas 
teismas reikalauja iš mirties atsikėlimo; kas bus teistas, 
tas turi keltis iš numirusių; šit atsikėlimo reikalingumas 
ir pirmiausia priežastis“. 

Vienu žodžiu, —- iš kur tik pažvelgsime, ar iš žmo- 
gaus, at iš Dievo pusės, — aiškiai matome, kaip reika- 
lingas yra kūno iš mirties atsikėlimas. Mes galime su 
Apaštalu išpažinti: „Nes šitas gendąs turi apsivilkti ne- 
gedimu ir tas marus turi apsivilkti nemarumu. Kuomet 
gi tas marusis apsivilks nemarumu, tuomet įvyks žodžiai, 
kurie yra parašyti: Mirtis praryta apgalėjimo. Mirtie, ka- 
me yra tavo apgalėjimas?... Bet ačiu Dievui, kurs mums 
davė apgalėjimą per mūsų Viešpatį Jėzų Kristų“. 


III. „Bet gal kas pasakys, — pastebi šv. Povilas, — 
kaip mirusieji keliasi? arba kokiame kūne jie ateis?“ (Kor. 


* 15, 35). Netikėlius, kaip kitos tikėjimo paslaptys, taip ir 


kūno iš numirusių atsikėlimas erzina. Jie savaip sam- 
protauja: Kur berasi tuos kūnus? Vieni ugnyje sudegė; 
kiti prigėrė vandenyje — žuvys juos suėdė; kitus žvė- 
rys sudraskė; visi virto dulkėmis, — nebėra nė jų Žy- 
mės; kas juos besurinks? Kaip čia tikėti, kad atsikels 
kūnai iš mirties? Kaip beprisikels mirusieji? arba kokia- 
me kūne jie ateis? 

Tokieins užtektų, rodos, atsakyti Kristaus žodžiais: 
„Klystate, nežinodami nei Raštų, nei Dievo galy- 
bės“. Kas negalima žmogui, — tai galima Dievui, Kurs, 
anot Pranašo: „Apseikėjo sauja vandenis ir sprindžiu 
išmatavo dangų“. Paklausykite, ką Sv. Rašte apie tai 
randame ir kaip prieš devynioliką šimtmečių atsikėlimo 
skelbėjas, apaštalas šv. Povilas atsakinėjo į tuos priekaiš- 
tus: „Bet gal kas pasakys: kaip mirusieji keliasi? arba 
kokiame kūne jie ateis? Neišmanėli! ką tu sėji, — neat- 

gyja, jei pirma neapmiršta. Ir ką tu sėji: sėji ne būsimąjį 
kūną, bet vien tik grūdą, pavyzdin, — kvietį ar kokį 
kitą. Bet Dievas duoda jam kūną, kaip jis nori, ir kiek- 
vienai sėklai tam tikrą kūną... Taip ir mirusių prisi- 
kėlimas“ (I Kor. 15, 35—42). . 

Tais žodžiais Apaštalas tartum sakytų: Ziūrėk į 
gamtą ir tikėk, kad Dievas nors tiek, kiek daro žolei, 
ir tau padarys; grūdas, kurį sėji, turi apmirti, — tik pa- 
skiau atgyja; pastebėk, jog, ką sėji, tai ne kūnas, kurs 
turi būti; nemeti žemėn visos kviečių varpos, bet pliką 
grūdą; rudenį, ar žiemą paieškok jo, — rasi supuvusį; 
bet ateis pavasaris, — Dievas atgaivins jo diegą ir duos 
jam kūną, kokį nori, sulig sėkla. Panašiai bus ir su mu- 
mis: kai mirsime, — iš mūsų kūno teliks dulkės; bet 
ateis Dievo paskirtas laikas, — iš tų dulkių atgis kūnas, 
kaip anas įmestas žemėn grūdas. 

Tokiu palyginimu įrodinėjo šv. Povilas savo laiko 
netikėliams; rodė jiems, kaip lengva bus Dievui mūsų 
kūnai, pavirtusieji dulkėmis, atgaivinti: prikelt iš mirties. 
„Dieviška ranka nulipdė iš molio pirmojo žmogaus kū- 
ną; užtat dar pigiau gali iš nauja sujungti įvairias dalis, 
iš kurių kūnas buvo sustatytas ir kurias visados matė 
Dievo išminties akys“, -- sako vienas rašytojas. Visos 
tos dalys tebebus kame nors; juk mokslininkai sako, 
pasaulyje nieką neprapuolant, nieką nenykstant. Jei tat 
viena dulkė, vienas smėlio grūdelis nežūna be visagalės 
Dievo rankos, — argi žmogus, tobuliausias visų Dievo 
sutvėrimų, pražūtų, išnyktų, kad nieko iš jo nebeliktų? 

Galimas yra iš numirusių atsikėlimas, nes tai pa- 
tvirtina tikri atsitikimai; jų nepripažinti negalima. Prisikė- 
limai iš mirties įvyko ne sykį: ar tai atskirų asmenų, 
Dievo galybe prikelių, pradedant „Sareptos našlės kūdi- 
kiu, baigiant Lozoriumi, prikeltu iš kapo; ar tai daugelio 
Senojo Įstatymo teisingųjų atsikėlusių iš mirties, kelian- 
tis iš numirusių Jėzui Kristui. Kitas apsireiškimas, — 
tai visuotinis tikėjimas į kūnų iš numirusių atsikėlimą, 
randamas pas visas tautas visais amžiais; tą tikėjimą pa- 
tvirtina ir paminklai, statomi ant kapų, su parašais „Čia 4 
ilsisi...“ 

Pasiremdamas tuo visuotiniuoju tikėjimu, šv. Ciri- 
lius Jeruzolimietis taip sakė savo laiko netikėliams: „Sa- 
kote, kad numirėliai negalį keltis; jei taip, tai kam pa- 
smerkiate, kaip šventvagius, tuos, kurie iškasa ir apiplė- 
'“ šia jūsų kapus? Jei žmogaus kūnas ant visados žūna ir 
nebeatsikels iš numirusiųjų, tai kam, kaipo nedorėlius, 
persekiojate tuos, kurie išbarsto ir išniekina jo liekanas? 
Bet ne! Jūs, lūpomis atmesdami mūsų tikėjimo tiesą, 
širdyse slepiate jos atminimą, nuojautą ir nepajudinamą 
įsitikinimą“. 

Turint visa tat omenyje, klausiu: Ar galima sąži- 
ningai bei rimtai dvejoti dėl tos tikėjimo tiesos, kurią 
Viešpaties Apreiškimas aiškiai skelbia, kurios reikalauja 
Dievas ir žmogus, kuri, protu žiūrint, yra galima, kurią 
patvirtina net įvykiai? „Kaip gi kai kurie jūsų tarpe sa- 
ko, — galima klausti Apaštalo žodžiais, - nesą miru- 
siųjų prisikėlimo“ (I Kor. 15, 12). Todėl, nebenagrinė- 
damas toliau dalyko galimybių, — atsakysiu dar į klau- 
simą: „kokiame kūne jie ateis“, atsikėlę iš mirties? 


IV. Mokslas mums rodo, kad mūsų kūnas nuolat 
mainosi: kūnas jaunikaičio yra kitoks, negu tas, kurs 
buvo kūdikystėje; senio kūnas yra vėl kitoks, negu jau- 
nikaičio; vienos dalytės nuolat nusidevi, atsiskiria; kitos 
jas užvaduoja; tačiau kūnas liekatas pats; nustojame šiandie- 
ninės išvaizdos, gauname — kitą, labiau subrendusią; 
nors kūnas labai pasikeičia, vienok, to nežiūrint, palieka 
«vis ta pati kūno esmė: ar kūdikyje, ar užaugusiame, ar 
senyje. Taip pat ir iš mirties atsikėlusių kūnai, nors jie 
labai bus atsimainę, tačiau nebus tai naujai sutverti kū- 
nai, — bus tie patys; nes kaip sako Jobas: „Paskučiau- 
sioje dienoje aš atsikelsiu iš žemės ir vėl būsiu apvilk- 
tas savo oda ir savo kūne aš matysiu savo Dievą, aš 
pats Jį pamatysiu, ir mano akys išvys Jį, o ne kitas“. 
Bažnyčia savo Santaryboje nutarė: „Visi žmonės kelsis 
iš numirusių tuose pačiuose kūnuose, kuriuos turi da- 
bar, kad gautų mokestį už savo darbus“ (Later. IV). 

Kaip kūnas atrodys po prisikėlimo, tiesą pasakius, 
mes negalime to žinoti. Tikėjimas neaiškiną, kokie bus 
iš mirties prisikėlusių kūnai; todėl ar šiaip manysi, ar 

taip samprotausi, — vis bus niekai; tai paliks nežinoma, 
kol patys regėsime teismo dienoje. Siek tiek galime tai 
numanyti, pasiskaitę šv. Povilo ir Bažnyčios Mokytojų. 

tai ką sako Apaštalas: „Kitoks saulės skaistumas, ki- 
toks mėnulio skaistumas ir kitoks žvaižgdžių skaistumas; 
nes žvaigždė nuo žvaigždės skiriasi skaistumu. Taip ir 
mirusiųjų prisikėlimas. Sėjamas gendąs, kelsis negendąs; 
sėjamas negarbėje, kelsis garbėje; sėjamas silpnybėje, kel- 
sis galybėje; sėjamas gyvulinis kūnas, kelsis dvasinis 
kūnas“. (I Kor. 15, 43), 

„Pirmiausia tat,— aiškina šv. Augustinas, —iš numiru- 
sių atsikėlę mūsų kūnai bus pilnai išsiplėtoję ir tobuli, laisvi 
nuo visokių ydų, trūkumų, kurie juos šiame gyvenime gadi- 
no; nes Sutvėrėjas Pais papildys juos tuo, ko jiems trūko; 
atims tai, ko buvo per daug; visa tai, kas buvo nustota - 
ligoje, priepuoliuose, senatvėje, —bus gausiai atlyginta 
Kristaus visagalybe; sąnariai, prarasti šiame gyvenime, bus 
pilnybėje sugrąžinti. Dievas pataisys taip gi trūkumus 
ir ydas amžio, kūdikystės, ar senatvės; atgaivins mūsų 
kūnus pilname žydėjime; visi pasieksime... pilną žmogaus 
subrendimą, Kristaus pilnybės amžio saiką“ (Ep. 4, 13). 

Bet tai galime sakyti tik apie palaimintųjų kūnus, 
Pasmerktieji nedalyvaus aname atsimainyme, kurį skelbia 
šv. Apaštalas. Sv. Povilas aiškiai moko: „Mes visi, tiesa, 
kelsimės, bet ne visi būsime permainyti“ (I Kor. 15, 51). 
Ir Kristus sako: „Visi, esantieji kapuose, išgirs Dievo 
Sūnaus balsą; kurie gera darė, išeis, kad atsikeltų į gy- 
venimą; kurie gi pikta darė, kad keltųsi į teismą“. Pra- 
keiktųjų kūnų bus visai kitokios savybės: jie, suvienyti 
su savo sielomis, bus visiškai prie jų pritaikyti: biaurūs, 
paskirti kančioms. (Geri savo kūnuose gaus atlyginimą, 
garbę; o blogi — prakeikimą ir nešlovę: jie, visa kuo 
skirtini nuo palaimintųjų kūnų, liks įmesti pragaran, 
kur, anot Kristaus, „bus verksmo ir dantų griežimo“. 

Vienas tik daiktas bus visiems bendras. Apaštalas 
šv. Povilas sako: „Paskučiausioji neprietelė mirtis bus 
sunaikinta... Nes šitas gendąs turi apsivilkti negedimu 
ir tas marus turi apsivilkti nemarumu; kuomet gi tas ma- 
rusis apsivilks nemarumu, tuomet įvyks žodžiai, kurie 
yra parašyti: „Mirtis praryta apgalėjimo. Mirtie; kame 

yra tavo apgalėjimas? Mirtie, kame yra tavo akstinas?“ 
(1 Kor. 15, 26—54). „Paskui bus galas, — šaukia šv. 
Povilas, — kuomet jis bus atidavęs karalystę Dievui 
ir Tėvui, ir bus panaikinęs visą... galybę. Jis turi kara- 
liauti, iki nepadės visų savo neprietelių po savo kojomis“ 
(I Kor. 15, 25). Bus pasaulio galas, prasidės amžinas 
gyvenimas, vieniems laimingas, kitiems nelaimingas. 


* 


|] * 

Matote, Mieli Klausytojai, kaip tikėjimas į kūno iš 
numirusių atsikėlimą yra mokantis „mus, kad, išsižadėję 
bedievystės ir pasaulinių geidulių, gyventumėm šiame pa- 
saulyje blaiviai, teisingai ir maldingai, laukdami palaimin- 
tosios vilties ir ateinant garbės didžiojo Dievo ir mūsų 
Išganytojo Jėzaus Kristaus, kurs pats save davė už mus, 
kad mus išpirktų iš visokios neteisybės ir apvalytų pats 
sau priimtiną tautą, stropią geriems darbams“ (Tit. 2, 
12—14). 

Taip tikėkime ir gyvenime iki galo, kol ateis mir- 
ties valanda; „mūsų gi elgesys yra danguje; iš ten taip 
pat mes laukiame Išganytojo, mūsų Viešpaties Jėzaus 
Kristaus; jis pakeis mūsų žemumo kūną, padarydamas jį 
panašų į savo skaistumo kūną ta jėga, kuria jis gali taip 
pat visa sau pavergti“ (Pilip. 3, 20). Gyvenkime užtat 
dorai, kad visi atsimainytumėm, kad šviestumėm „kaip 
žvaigždės per amžių amžius“ (Dan. 12, 3). Amen. 


Pragaras. 


„Tikiu... į amžinąjį gyvenimą“. 


Žmogus skaito laiką valandomis, dienomis, mėne- 
siais, metais, šimtmečiais. Mes nesuprantame žodžio am- 
žinas. Protas neišmano, kaip tai gali būti laikas be ga- 
lo. Žinoma, „amžinasties“ žodis netinka žemės dalykams, 
nes čia viskas turi pabaigą. Siandien niekas nebegin- 


čija tikrai būsiant pasaulio galą; tik vieni sako mūsų 


žemė pasensianti, kaip ir visi daiktai; po to ji mirsianti. 
Kiti sako sušalsianti; tai būsią tuomet, kai saulė atvė- 
sianti, ledai apdengsią visą žemę ir visiems būsiąs ga- 
las. Treti protauja žemė sudegsianti: kokia ten kometa 
susitiksianti su mūsų žeme ir taip smagiai abidvi susi- 
kulsiančios, jog pasidarysiąs neišpasakytas gaisras ir 
abidvi sudegsiančios. Panašiai moko ir šv. Petras, kal- 
bėdamas apie visuotiniojo teismo metą: „Viešpaties 
diena ateis, kaip vagis; tuomet dangus su dideliu smar- 
kumu praeis, elementai iš karščio sutirps, žemė gi ir ant 
jos esantieji dalykai bus sudeginti“ (IJ Petr. 3, 10). Baž- 
nyčia taip pat gieda: „Kai ateisi teisti žmonių per ugnį“. 
Ar šiaip, ar taip, — regimas „dangus ir žemė pra- 
eis“ (Mor. 13, 31); nieko nėra šiame pasaulyje amžino; 
tik anapus kapo prasidės amžinastis; nes pats laiko Su- 
tvėrėjas yra be pradžios ir be galo. Mes, prisikėlę iš 
numirusių, gyvensime amžinai, mirties daugiau nebebus. 
Tai skelbia Apaštalų Tikybos Išpažinimas, kai po „kūno 
iš numirusių atsikėlimo“ prideda „ir amžinąjį gyvenimą“. 
Po paskutiniojo teismo prakeiktieji eis pl amžinąją kan- 
čią; teisieji gi — į amžinąjį gyvenimą“ (Mat. 25, 46)- 


Šiandien su baime pažvelkime į pragarą, pažinkimė bai- 


sias, amžinas jo kančias, kiek jas parodo Viešpaties Ap- 
reiškimas ir kiek žmogaus protas gali numanyti. Sakysiu, 
kad I yra pragaras su II amžinomis kančiomis. 


PRAGARAS 331 


I. Paklausykite, ką Pats Dievas Apreiškime apie tai 
sako; žiūrėkite, su kokiu rimtumu mini tą tikėjimo tiesą 
šv. abiejų Įstatymų Knygose. Stai Senajame Įstatyme 
Viešpaties Išminčius skelbia: „Nusidėjėlių kelias išgręs- 
tas akmenimis, bet jo gale pragaras, tamsybės ir baus- 
mės“ (Ekli. 21, 11). „Kodėl tat bedieviai gyvena, yra iš- 
aukštinti ir sustiprinti turtais? klausia kenčiąs Jobas 
ir tuojau pats atsako, — praleidžia savo dienas gėriuose, 
ir akimirksnyje nužengia į požemius“ (21, 7—13). „Bus 
baudžiamas už visa, ką yra padaręs; tačiau nebus sunai- 
kintas; kaip - daug jo prasimanymų, tiek jis ir kentės... 
Prarys jį ugnis, kuri nekurenama“ (Job. 20, 18—26). 
„Deja tautai, pakilstančiai prieš mano giminę, — šaukia 
įkvėpta Judita, — nes Visagalis Viešpats atkeršys jiems; 
teismo dienoje aplankys juos ir duos ugnies ir kirminą 
į jų kūną, kad jie degtų ir jaustų tai per amžius“ (16, 
21). „Viešpats savo rūstybėje išgąsdins juos ir ugnis 
prarys juos“ (Ps. 20, 10). Taip pat, skelbdamas amži- 
nas pragaro kančias, Daničlis sako: „Tie, kurie miega 
žemės dulkėse, pabus: vieni amžinam gyvenimui, kiti 
sugėdinimui, kad matytų jį visuomet“ (12, 2). Pranašas 
Izajas prideda: „Nusidėjėliai Sione išgąsdinti, drebėjimas 
apėmė veidmainius. Kas jūsų galės gyventi su ryjančia 
p kas jūsų gyvens su amžinais karščiais?“ (IZ. 
33, 14). . 1 

Apleidžiu daugelį kitų. Sventojo Rašto vietų, kur 
Aaipgi aiškiai išdėstytos amžinos pragaro kančios ir ne- 
"išpasakyta nelaimė prakeiktųjų, kurių „dalis bus tvenki- 
nyje, degančiame ugnimi ir sėra“ (Apr.21, 8) — „jų kan- 
čių dūmai kils amžių amžiais; nėra atilsio dieną ir naktį“ 
(Apr. 14, 11). Prisiminkime sau dar, kaip aiškiai paskelb- 
ta Evangelijoje ta tikėjimo tiesa Paties Kristaus, Dievo 
Sūnaus lūpomis. Kam iš mūsų nežinomi tie iškilmingi 
Išganytojo žodžiai: „Jei tavo ranka tave piktina, nukirsk 
ją; nes tau geriau įeiti į gyvenimą luošam, kaip turint 
abi ranki eiti į pragarą ir neužgesomą ugnį, kame jų kir- 
minas nemiršta ir ugnis negęsta. Jei tavo koja tave pik- 
tina, nukirsk ją; nes tau geriau įeiti į gyvenimą raišam, 
kaip turint abi koji, būti įmestam į neužgesamos ugnies 
pragarą, kame jų kirminas nemiršta ir ugnis negęsta. 

Jei tavo akis tave piktina, — išmesk ją; geriau tau viena- | 


kiui įeiti į Dievo karalystę, kaip turint abi aki būti įmes- 
tam į ugnies pragarą, kame jų kirminas nemiršta ir ug- 
nis negęsta. (Mor. 9, 42—47). Kas neatmena to Kristaus 
patarimo: „Nebijokite tų, kurie užmuša kūną, sielos gi ne- 
gali užmušti; velyk bijokite to, kurs gali ir sielą ir kūną nu- 
gramzdinti į pragarą“ (Mat. 10, 28). 

Kas vėl nežino Išganytojo palyginimo apie Lozorių 
vargšą ir negailestingą turtuolį, „kurs mirė, — sako 
Evangelija, — ir buvo palaidotas pragare“. Veltui jis pra- 
šėsi pagalbos ir šaukė: „Tėve Abraome, pasigailėk ma- 
nęs ir siųsk Lozorių savo piršto galą pamirkyti į van- 
denį, kad atgaivintų mano liežuvį, nes kenčiu kančias 
šitoje liepsnoje. Abraomas jam atsakė: Sūnau! atsimink, 
kad gavai gėrybių savo gyvenime, tuo tarpu kad Lozo- 
rius gavo nelaimių; dabar jis turi paguodos, tu gi kan- 
kinamas. Be visa to tarp mūsų ir jūsų stipriai padaryta 
didelė gelmė, taip kad tie, kurie norėtų iš čia negali nu- 
eiti pas jus, nė iš ten čion ateiti“ (Luk. 16, 22—26). 
Pagaliau, kas neatmena baisaus paskutinio teismo apra- 
šymo, kurs baigiasi tuo rūščiu Dievo Sūnaus sprendimu: 
„Eikite šalin nuo manęs, prakeiktieji, į amžinąją ugnį, 
kuri prirengta velniui... Ir eis šitie į amžinąją kančią“ 
(Mat. 25, 41—46). 

Ne kunigai tat išsvajojo pragarą su amžinomis kan- 
čiomis žmonėms pagąsdinti. Bažnyčia skelbia tik tai, ką 
Pats Dievas apreiškė, kas matoma ne tik iš Sventojo 
Rašto, bet ir iš visų tautų padavimų. Perbėkite visus kra- 
šius, peržiūrėkite žmonijos istoriją nuo seniausių laikų 
lig šiai dienai, visur visados randamas tikėjimas į praga- 
rą su amžinomis kančiomis. Tas dalykas taip aiškus, 
kad net pereito šimtmečio netikėlių vadas turėjo tai pri- 
pažinti. „Tą tiesą randame pas Romėnus ir Graikus, pas 
visas žemės tautas; mokslas apie būsimus amžinus už- 
mokesčius ir bausmes, rodos, žūna senovės prietaruose, 
pralenkdamas visa, ką tik galime žinoti; o ten, kur šiek 
tiek išnyksta pirmykštės istorijos netvarka, — tas tikėji- 
mas kuotvirčiausiai priimtas pirmųjų, mums žinomų, pa- 
saulio tautų“ (Voltaire). Visose vėl šalyse, žemės pakra- 
ščiuose nuo Rytų lig Vakarų, nuo Pietų iki Ziemių, net 

tolimiausiuose kraštuose bijo žmonės amžinų pragaro 
kančių. Tame dalyke nėra skirtumo tarp šviesios tautos 
ir laukinės, pagonų ir krikščionių tarpe; pagonų burtai 
sutinka su tikru tikėjimu. Tai privertė net žinomą krikš- 
čionių priešininką išpažinti. „Krikščionys teisingai tiki 
tuos, kurie dievobaimingai gyvenę, gausiant po mirties už- 
mokestį; o piktus būsiant nubaustus amžinai; toks įsiti- 
kinimas pagaliau bendras yra visam pasauliui“. 

Visa žmonija, liudijant net patiems mūsų dieviško 
tikėjimo priešininkams, tiki pragarą; visi pripažįsta tą 
baisią piktiems žmogaus palinkimams tiesą, kuri malonu 
būtų atmesti. Bet veltui, jos nepripažįstant, reikėtų su- 
griauti ne tik krikščionystė, bet ir visos pasaulio tikybos, 
visi žmonijos padavimai, išrauti, tartum, įgimti žmogaus 
širdies jausmai. Pats įnirtimas, su kokiu kartais bedievis 
rūpinasi sugriauti kituose tą tikėjimą, rodo, kad negali 
jo užslopinti savyje. Vienas senovės laidokas Lukrecijus, 
pykdamas ant pragaro, taip rašo: „Negali žmogus ramiai nė 
užmigti. Dėl ko? Dėl to, kad bijo mirus amžinos baus- 
mės. Niekas negali būti laimingas dėl tos baimės; reikia 
išrauti ta baimė iš žmonių širdies, nors kažin kas čia 
būtų, ir išvyti ji ant visados iš pasaulio; nes ji neleidžia 
nusiraminti, visados gąsdina, dėl jos nėra galimas joks 
džiaugsmas, jokia linksmybė“. 

„Netikėkite, — ragina šv. Petras Krizologas, — va- 
dinamiesiems netikėliams, sakantiems netikį jie į pragarą, 
nuolat reikalaujantiems naujų įrodymų. Jiems nestinga 
tų įrodymų ir tikrybės, tik trūksta geros valios ir noro; 
jie, pavergti nedorybių, prisirišę prie pikta, jaučia, kad tas 
tikėjimas juos varžo; todėl apsimeta nežiną to, kas jiems 
yra gerai žinoma; taigi, kas jiems nepakenčiama, veid- 
mainingai vadina netikru, ar negalimu“. Paklauskite visų 
didžiausio bedievio Rousseau, ar jis tikrai žino pragaro 
nesant; atsakys pats nežinąs, ar pragaras esąs, ar ne. 
Voltaire savo draugui, pasigyrusiam, įsitikinęs nesant pra- 
garo, tarė: „Tu iš tikrųjų esi laimingas, nes man lig tol 
dar toli gražu“. Diderot'as šneka pats su savim apie 
pragarą: „Diderotai! ar girdi? Jei suvartosi piktam savo 
protą, tai būsi nelaimingas ne tik šiame pasaulyje, bet ir 
po mirties pragare! Kas vienok pasakė tau esant praga- 

rą? Nors abejotum apie pragarą, tačiau elkis taip, kaip 
kad sakytum- yra pragaras! O kas bus, jeigu aš žinau, 
pragaro nesant? Ne, broliuk, šito neįrodysi“... 

Visi tie, kurie atmeta pragarą, to neįrodys; jų kiek- 
vienas tik gali pasakyti: „Rasi nėra, gal nėra, vargu yra...“ 
Užtat, nežiūrint įvairių prieštaravimų, toji tiesa stovi ne- 
pajudinama. Ką Dievas davė tikėti, ką tiek įvairių liudi- 
jimų patvirtinta, Bažnyčia visados skelbė per šv. Tėvus, 
o per visuotines Santarybas iškeikė tuos, kurie mėgino 
ją griauti. Šv. Irenas vyskupas, gyvenęs II po Kristaus am- 
žyje, rašo: „Kuriems Kristus pasakys: Ateikite, palaimin- 
tieji, — tie amžinai viešpataus; o kuriems pasakys: Eiki- 
te šalin nuo manęs, prakeiktieji, į amžinąją ugnį, — tie 
bus visados pasmerkti“. „Taip, — sako vyskupai Kons- 
tantinopolio  Santaryboje, — kas norint tvirtintų, ar ma- 
nytų, kad bausmė šėtonų ir bedievių esanti tik laikina 
ir pasibaigsianti, ar kuomet nors galinti liautis ir baigtis 
— tegul būna iškeiktas“ (Konst. V m. 553). Penkios 
paskesnės visuotiniosios Santarybos patvirtino tą spren- 
dimą, o Florencijoje vyskupai visiems laikams paskelbė: 
„Nepajudinama yra tikėjimo tiesa, kad tų sielos, kurios 
išeina iš šio pasaulio suteptos padaryta mirtingąja nuo- 
dėme, — tuojau eina pragaran į amžinąsias, nors ir ne- 
lygias bausmes“... 


II. Sventasis Raštas sako: Viešpats maloningas, 
gailestingas ir teisus (Ps. 111, 4). Taigi pas teisingiau- 
siąjį Dievą nuodėmė negali palikti be bausmės, kaip ir 
dorybė be atpildo. Kaip išrinktiesiems Išganytojas sako: 
„Jūsų džiaugsmo niekas iš jūsų neatims“ (Jon. 16, 22), 
jūsų džiaugsmas bus amžinas, — taip ir prakeiktųjų 
bausmėms nebus galo. „Klausykite, ką Kristus, neklaidin- 
ga Tiesa, skelbia sakydamas, kad eisite į amžinąsias kan- 
čias, o teisingieji į amžinąjį gyvenimą; nėra čia jokios 
abejonės, nė jokio svyravimo; kaip nėra galo palaimintų- 
jų garbei, taip pat nėra ir negali būti pabaigos nedorė-. 
lių pasmerkimui; vienas ir kitas yra lygiai tikras ir pa- 
statytas ant vieno dieviškos tiesos pamato; jeigu Dievas 
yra Tas, kurs mums tai paskelbė, tai negali būti netiesa 
tai, ką Jis prižada, kuo grasina“ (šv. Grigalius). . 

Bet ar sutinka su Dievo teisingumu amžinai bausti 
nusidėjėlis už nuodėmę, padarytą per valandėlę, akies 
mirksnyje? Umai įvykdžiau žmogžudystę, svetimoterystę 
ir už tą nuodėmę kęsiu amžiną bausmę? — paklaus ne 
vienas. „Neišmanėliai! ką sakote? argi nežinote, kad vi- 
sokiame teisingame teisme, kiekviename teisme teisiama 
ne už laiką, kuriuo nusidėta, bet už blogą sumanymą, 
žudingą mintį“, — sako šv. Jonas Auksaburnis. Svetimo- 
terystė, ar žmogžudystė, ar kiti nusižengimai, einant ir 
žmonių įstatymais, nesti baudžiami sulig laiko ilgumu, 
kaip ilgai nuodėmė tęsėsi, bausmės yra taikomos dau- 
giau prie nuotaikos, kokioje buvo nusidėjėlis; už nuož- 
mius prasižengimus prieš žmoniją nedorėliai esti išski- 
riami lig gyvos galvos iš žmonių visuomenės; taip pat už 
kai kurias nuodėmes amžinai atskiria Dievas nusidėjė- 
lius nuo Šventųjų bendravimo. Jei žmogus nemirtų, — 
ištremtas ant visados iš savųjų tarpo, irgi būtų amžinai 
baudžiamas; kadangi žmogaus siela nemari, — sykį at- 
skirta nuo Šventųjų draugystės, jon nebus priimta. 

Bet dėl ko gi nusidėjėlis negalėtų permaldauti Die- 
vo? Jis nenori bedievio mirties, bet nori, kad gręžtųsi 
nuo savo kelio ir, būtų gyvas (Iz. 33, 11); jis sutrintos 
ir nužemintos širdies nepaniekins. Siame gyvenime gali- 
me Viešpatį permaldauti už didžiausias nedorybes; čia 
„ties žmogumi gyvybe ir mirtis, kas gera ir kas pikta; kas 
jam patinka; tai jam duodama“ (Ekl.15, 18). Žemės gyve- 
nimas — nuopelnų laikas; kol diena, — reikia darbuo- 
tis, nes „ateina. naktis, kuomet niekas nebegalės daryti“ 
(Jon. 9, 4), nei atitaisyti pikta, nei gera dirbti; viskas pa- 
sibaigs su mirtimi ant amžinasties slenksčio; su šiuo pa- 
sauliu persiskirdami be Dievo malonės, nusidėjėliai pasi- 
liks tokie visados; jų atgaila virsta nusiminimu, gailestis 
piktažodžiavimu: Kalnai „pulkite ant mūsų ir paslėpkite 
mus nuo Sėdinčiojo Soste veido“ (Apr. 6, 16). 

Jeigu pasmerktieji kartais ir gailisi, tai tik dėl savo 
nelaimių. Paklausykite, kaip kalbasi palaidotasai pragare 
turtuolis su Abraomu, kurio prieglobstyje ilsėjosi Lozo- 
rius: „Tėve Abraome! pasigailėk manęs ir siųsk Lozorių 
"savo piršto galą pamirkyti į vandenį, kad atgaivintų ma- 
no liežuvį, nes kenčiu kančias šitoje liepsnoje“... Skun- 

džiasi pasmerktasis savo skausmais, bet nė žodelio netaręs 
apie praėjusį gyvenimą, padarytas nuodėmes, paniekintus 
elgetas; maldauja kančiose palengvinimo, bet nemini kalčių 
dovanojimo; dejuoja, bet nesigrįžta, nesigaili... Užtat kaip 
piktybė amžinai pasilieka, taip ir bausmė tęsiasi per 
amžius. „Tarp mūsų ir jūsų, — atsako teisingas Abra- 
omas, — stipriai padaryta didelė gelmė, taip kad tie, kurie 
norėtų, negali iš čia nueiti" pas jus, negalėtų nė iš ten 
čion ateiti“. Matote, kad kančių amžinumą pripažįsta pro- 
tas ir tikėjimas; girdite, kaip kiekvienas krikščionių vai- 
kas paskui motiną prie kasdieninių poterių kartoja: „Die- 
vas yra teisingas: už gerus darbus duoda dangų, už pik- 
tus pragaru baudžia“. 

Bet kas tai yra pragaras su amžinomis kančio- 
mis? Tai paskutinis klausimas, kurin reikia mums dar at- 
sakyti, kad, kiek galint, turėtumėt tos tikėjimo tiesos pil- 
ną supratimą; svarbus klausimas, į kurį tik Dievas tegali 
duoti aiškų atsakymą. Mes gi atvirai galime su Apašta- 
lu prisipažinti: Jei „ko akis neregėjo, nei ausis negirdėjo, 
nei į žmogaus širdį neįėjo, Dievas prirengė tiems, kurie 
Ji myli“ (I Kor. 2, 9), tai negali nei akys regėti, nei au- 
sys girdėti, nei žmogaus širdis atjausti, nei protas su- 
prasti, kas laukia pragare tų, kurie paniekino Dievo mei- 
lę. Tačiau kiek mums reikia žinoti dėl išganingos bai- 
mės, tiek pasako mums Apreiškimas. Neskelbsiu jums 
savo prasimanymų, bet visame laikysiuos Šventojo Rašto 
žodžių, kaip juos aiškina Bažnyčios Tėvai. 

Zmogus nusidėdamas atsitolina nuo Dievo; ir pir- 
mutinė didžiausia bausmė yra, kad Viešpats atsitolins 
nuo nusidėjėlio, kad Jo niekad per amžius neregės. Žmo- 
gus, kol ant žemės gyvena, nesupranta, nei kas yra Die- 
vas, nei kaip negera ir kartu apleisti Viešpatį (Jer. 2, 19), 
yra panašus į mažą vaiką, kurs žaidžia prie tėvo karsto, 
manydamas jį miegant, nesuprasdamas, kad jo visa pa- 
guoda žengia šalion žemėn. O kuomet žmogus persi- 
skirs su šiuo pasauliu, kai visko nustos, kas jam čia pa- 
įvairina gyvenimą, — jo siela degs tokiu troškimu, kad 
veržte veršis į Viešpaties rūmus, alpdama geis Dievą 
regėti; nes susivienijimas su Dievu amžinatvėje — Žmo- 
gaus tikslas; žmogaus širdis nenurims, kol atsilsės Viešpa- 

tyje. „Dievas ne mano, aš nebe Dievo“, — ta mintis nuolat 
kankins, kaip ugnis degins, kaip kirmėlė grauš pasmerktųjų 
sielas, Taip įvyks Kristaus žodžiai: „Jų kirminas nemiršta ir 
ugnis negęsta“ (Mor. 9, 43). Šit pasmerkimo bausmė, ne- 
suprantama, kaip Pats Dievas, nuo kurio nusidėjėlius ant 
„amžių atskirs. 

“Ne tik siela, bet ir kūno jautuliai bus kankinami 
pragare. „Eikite šalin nuo manęs, prakeiktieji, į amžinąją 
ugnį, kuri prirengta velniui“ (Mat. 25, 41), „Neapsiriki- 
me, — sako šv. Tomas Akvinietis, — ugnis, apie kurią 
tiek kartų sako Viešpats ir Jo Raštas nėra vien išvidi- 
nė ugnis, einanti iš mūsų pačių, bet ir išorinė, deginanti 
drauge pasmerktųjų sielą ir kūną“. Kokios tos kančios, 
kas tai per ugnis, — Bažnyčia nenutarė; bet aišku, kad 
jos bus sunkesnės už visa, ką žmonės kenčia žemėje Per- 
ima šiurpulys, pagalvojus apie anuos laužus, ant kurių 
svilinta kankiniai; baisu darosi atsiminus ugnies ir sėros 
lietų, kurs sunaikino  Sodomą ir Gomorą. Bet visa tai 
niekai, sulyginus su pragaro kančiomis; dėl to ir Kristus 
sako: „Ištikrųjų sakau jums: lengviau bus teismo dieną 
Sodomiečių ir. Gomoriečių šaliai“ (Mat. 10, 15). Tos tat 
begalinės -kančios sukels vaitojimus, kuriuos skelbia 
Kristus: „Ten bus verksmo ir dantų griežimo“ (Luk. 13, 
28). Juk tik tada žmogus verkia, ypač dantimis griežia, 
kada jau išturėti nebegali. 

Siame gyvenime kiekvienas sopulys randa kokį 
nors susiraminimą, kokį nors palengvinimą; pragare nie- 
kad nebus jokio atilsio. „Yra ten vaitojimų ir dūsavimų, 
— sako šv. Augustinas, — bet nėra kam pasigailėti; ten 
viešpatauja verksmas ir skausmas, bet nėra kam išklau- 
syti“. Stai kodėl, — anot šv. Jono, — „žmonės ieškos 
mirties ir jos neras; jie trokš numirti, bet mirtis bėgs 
nuo jų“ (Apr. 9, 6). „Keno širdis nesudrebės, — klau- 
siu sų šv. Bonaventūru, — ko neperims baimė, kas ne- 
drebės, apmąstydamas pragaro kančias, ne tik neišken- 
čiamas dėl nuožmumo, bet ir amžinas ir niekad nesi- 
baigsiančias?“ 

Zinoma, ne visi pasmerktieji kentės vienodas kan- 
čias; taip moko sveikas protas ir tikėjimas. Apreiškimo 
knygoje skaitome apie nusidėjėlio sielą: „Kiek ji save 

aukštino ir buvo gėriuose, tiek jai duokite kančios ir ge- 
dulio“ (18, 7). Pats Išganytojas sakosi, atsilyginsiąs 
kiekvienam, žiūrėdamas jo darbų (Mat. 16, 27). „Viena, 
tiesa, yra pragaro ugnis, bet ne vienokiu būdu visus 
kankins; nes kiekvienas kęs tokią kančią, kokios reika- 
laus jo kaltė. Bet nors mažiausia kančia reikėtų per am- 
žius kentėti, tačiau visgi bus ji baisi. Pagalvokite, nusi- 
dėjėliai: „Kas jūsų galės gyventi su ryjančia ugnimi? kas 
jūsų gyvens su amžinais karščiais?“ 


* 


* * 

Mieli Klausytojai! Bijokite Dievo rūstumo, laiky- 
kitės Viešpaties įsakymų, o nusidėję Dievui eikite šv. sa- 
kramentų; nes, jei neatgailosite, — visi pražūsite pragare. 
Sakykite: „Kas jūsų galės gyventi su ryjančia ugnimi? 
kas jūsų gyvens su amžinais karščiais?“ Atsakyk tu, 
moteriške, kuri čiulpi pirštą, įsidūrusi adata; juk negalėsi 
gyventi ryjančioje ugnyje? Atsakyk tu, stiprus vyre, kurs | 
čypi, kada tau skauda dantį, ar galėsi priprasti prie am- 
žinųjų deginimų? Atsakykite jūs, išlepinti jaunikaičiai ir 
mergaitės, kas jūsų galės gyventi ryjančioje ugnyje, kas 
jūsų pripras prie amžinųjų deginimų? Nusigąskite pra- 
garo kančių, meskite savo nedorybes, kurias ligšiol, 
kaip vandenį gėrėte, ištikimai tarnaukite Dievui! O kai 
Jis ateis atsilyginti savo tarnams, — nepaliks jūsų be 
užmokesčio: gausite amžinąją laimę danguje. Kristus 
pakvies jus tais ramiais žodžiais: „Ateikite, mano Tėvo 
palaimintieji! paveldėkite jums nuo pasaulio įkūrimo pri- 
engtą kar alystę“ (Mat. 25, 34). Amen. 


Dangus. 


- 


„Tikiu... į amžinąjį gyvenimą“. 

„Kur tiktai girdi apie gyvenimą, — sako šv. Augu- 
stinas, — neturėk omenyje kančių, nes visados būti kan- 
čiose yra amžinoji mirtis, — ne gyvenimas; ją vadina 
Šventasis Raštas „antrąja mirtimi“, po anos pirmosios, 
kurios iš prigimties visi pritiriame. Antrąja mirtimi va- 
dina, nors niekas ten jau nebemiršta, geriau pasakysiu: 
niekas ten negyvena. Todėl Sv. Raštas sako: „Kurie ge- 
ra darė, išeis, kad atsikeltų į gyvenimą“ (Jon. 5, 29); ne- 
sako į laimingą gyvenimą, bet į gyvenimą. Patsai gyve- 
nimo vardas reikalauja laimės; todėl ir Pranašas sako 
Dievui: „Pas Tave gyvenimo šaltinis“ (Ps, 35, 10)... Nie- 
kas nėra laimingas, kurs negyvena taip, kaip nori, kol 
nenueis ten, kur nei mirti, nei klysti, nei prarasti nieko 
nebegalės, ir tikras „bus, kad taip pasiliks visados. Da- 
bar gi, kas iš žmonių gali, kaip nori gyventi, kad ir pats 
gyvenimas nėra jų galioje? Nes nori gyventi, o mirti 
esti priverstas; O norėdamas mirti, ar gi gali, kaip nori 
gyventi, kurs nenori gyventi? Ir jeigu norėtų numirti 
ne dėl to, kad nenorėtų gyventi, bet kad' miręs geriau 
gyventų, tai dar jis negyvena taip, kaip nori; o tik tada, 
kada nueis ten, kur nori per mirtį patekti“. Ten tik, 
kaip skelbia Išganytojas: „Eis... teisieji į amžinąjį gyve- 
nimą“ (Mat. 25, 46). Tik danguje yra gyvenimas, kurs 
niekad nepasibaigs; jį tai mums liepia tikėti Apaštalų Ti- 
kybos Išpažinimas: „Tikiu... į amžinąjį gyvenimą“. Tai 
Dievo karalystė, kurios pirmiausia liepia mums Kristus 
ieškoti, 

Nėra malonesnio daikto, kaip mąstyti, ar kalbėti 
apie dangų; bet nėra ir sunkesnio dalyko, kaip aprašyti 
amžinoji išrinktųjų laimė, kuri viršija žmogaus išmintį. 
Iš tikrųjų, negalima žodžiais išreikšti dangaus linksmybių. 
„Ką Dievas prirengė mylintiems Jį, — sako šv. Augusti- 

nas, — to tikėjimas nesupras, viltis neatspės, meilė ne-. 
apims; galima tai įgyti, bet negalima suprasti ir įvertinti“. 
Nereikalaukite tat iš manęs, kad jums dangiškąją išrink- 
tųjų laimę, kaip reikiant, apsakyčiau; gana bus, jei tik iš 
tolo, nors menkame paveikslėlyje parodysiu ją. Ir apaš- 
talas šv. Povilas, kurs dvasios „buvo pagautas net į tre- 
čiąjį dangų“ (Il Kor. 12, 2), nerado žodžių aprašyti dan- 
gaus linksmybėms; tik tiek jis išsitarė: „Ko akis neregėjo, 
nei ausis negirdėjo, nei į žmogaus širdį neįėjo, Dievas 
prirengė tiems, kurie Jį myli; mums gi tai Dievas ap- 
reiškė per savo Dvasią, nes Dvasia visa tyrinėja, net ir 
Dievo gilybes“ (I Kor. 2, 0). Tą tik pasakysiu jums 
apie dangų, ką Dievas patsai teikėsi apreikšti. Klausy- 
kite, I kokios laimės danguje pritirs žmogaus kūnas, o 
II kokios siela. ; 


I: Apreiškino knygoje skaitome apie išrinktųjų | 
laimę danguje: „Jie daugiau nebeaiks ir nebetrokš, jų ne- 
ištiks saulė, nė jokia kaitra“ (7, 16). „Dievas nušluos- 
tys nuo jų akių kiekvieną ašarą; mirties daugiau nebe- 
bus, nei dejavimo, nei šauksmo, nei skausmo nebebus 
daugiau; nes kas buvo pirma, — išnyko“ (21, 4). Pa- 
šalinimas tad visa pikta, kas mus slegia, gyvenant ant 
žemės, tai pirmas laimės lašas, sutaisytas danguje išrink- 
tųjų kūnams. 

Klausykite: „Dievas nušluostys nuo jų akių kiek- 
vieną ašarą“... Kiek laimės tuose žodžiuose! Visi, kurie 
šiame gyvenime verkiate, išgirskite, kad ten, amžiname 
gyvenime nebebus ašarų. O kas iš mūsų čia neverkia? 
„Lopšy mes verkiam, saulę išvydę; verkiame meilės pan- 
čius pažinę; verkiam nuo kelio tiesaus paklydę; verkiame, 
karstą sau prisiminę“... Verkia kūdikis ir senis, verkia, 
turtingas ir vargšas; žodžiu sakant, — nerasi amžio ir 
luomo, kuriame toje ašarų pakalnėje žmonės neverktų. 
Bet danguje „nušluostys Dievas nuo jų akių kiekvieną 
ašarą“; išdžiovins net jų šaltinį, nes pašalins ašarų prie- 
žastis. 

- Toliau sako šv. Jonas: „Nei dejavimo, nei šauksmo, 
nei skausmo nebebus daugiau“... Žmogaus gyvenimas 
ant žemės, tai eilė nuliūdimų, kuriems nėra galo. Ne-- 

rasi žmogaus, kurs nesiskųstų visokiais smūgiais; nerasi 
gydytojo, kurs aprašytų visas ligas, nuolat kankinančias 
žmones. Iš tų vargų pinamas erškėčių vainikas, kurį 
žmogus nešioja. „Bet laimę sutiksi ant žemės retai; ji 
taip, kaip pavasario šypsos saulutė: tai meiliai nušvinta, 
tai žiūri šaltai; net dreba vainikai, A rūsčią pajutę“. 
(Maironis). 

Įsivaizduokite, kiek laimės daugiškojė tėvynėje, iš 
kur kančios ant visados pašalintos. Kad geriau supras- 
tumėt dangaus gyventojų džiaugsmą, — lankykite ligo- 
nius, eikite pas visus nuliūdimo kankinamus, kuriems 
širdį pervėrė kalavijas... Pasakykite jiems: Džiaukitės, 
jūsų kančios tuojau pasibaigs; nebekankins jūsų kūno 
sopuliai; tavo žaizdos užgis; tu, perpus jau sustingęs, 
atgysi.. Numanote, koks linksmumas suimtų jų širdį; 
kitas iš džiaugsmo nežinotų, ką bedarąs.. O ką besa- 
kyti apie išrinktųjų laimę danguje, kur tikrai „nei deja- 
vimo, nei šauksmo, nei skausmo daugiau nebebus, nes 
kas buvo pirma, — išnyko“. 

“Be to, čia kankina mus bėdos, vargai, sunkūs dar- 
bai; prieš juos saulės karštis yra niekai. Jūs, artojai ar 
dirbtuvių darbininkai, kurių rankos neišsilupa nuo pū- 
gerai žinotė, kas tai yra šio gyvenimo vargai. Dienelei 
brėkštant, jūs dar mieguisti keliatės į darbą; nekartą net 
per kiaurą naktį sunkiai prakaituojate; vieną darbą bai- 
giate, kitą pradedate; niekad neturite atilsio; kas liūd- 
niausia, kad, nežiūrint didelio vargo, daugelį spaudžia 
neturtas; jūsų daug kas pusbadis, pusplikis lūšnoje gy- 
vena! Pasiguoskite! ne visados taip bus. Apreiškimo 
knygoje aiškiai skaitome: Išrinktieji danguje „daugiau ne- 
bealks, ir nebetrokš, jų neištiks saulė, nė jokia kaitra“. 

Pagaliaus šv. Jonas sako: „Mirties daugiau nebebus“ 
Tas be vargo, be ašarų, be kančių, gyvenimas neturės 
galo. Tai didžiausias kūnui atpildas! Mirtis nepermaldau- 
jama mūsų priešininkė; kaip šešėlis, paskui mus vaikš- 
čioja; galų gale išplėšia mums viską. Danguje mirties ne- 
bebus; ji nebegręs kūnui. Klausykite, ką sako šv. Povi- 
las: „Sitas gendąs turi apsivilkti negedimu ir tas marus 
turi apsivilkt nemarumu. Kuomet gi tas marusis apsivilks 

nemarumu, tuoinet įvyks žodžiai, kurie parašyti: Mirtis prary- 
ta apgalėjimo. Mirtie, kame yra tavo apgalėjimas? Mirtie, 
kame yra tavo akstinas?“ (I Kor. 15, 53—55). Kokia neapsa- 
koma laimė: Nebebijosime giltinės dalgės; bus viltis be 
baimės, diena be vakaro, laimingas gyvenimas be galo... 

Bet, ar tai viskas? ar jau visas užmokestis kūnui? 
Ne, tai tik atpildo pusė! Be išdžiovinimo ašarų versmės, 
be išlaisvinimo nuo kančių, vargo ir mirties, Dievas, 
jei taip galima pasakyti, visokių džiaugsmų srovę išpils 
ant jūsų, išrinktieji. „Saiką gerą, prikimštą, primurdytą ir 
su kaupu duos jums į prieglobstį“ (Luk. 6, 38). Ko no- 
rėsite,—turėsite; ko geisite, —pamatysite, išgirsite; kur pano- 
" rėsite, nueisite; ką sumanysite, — darysite... Ir taip bus 
šiandien, ryto, poryt, per amžius! Nors praeis šimtai, tūk- 
stančiai, milijonai metų, tačiau vis dar bus laimės pra- 
džia; širdis tirps iš džiaugsmo; linksmybė ne mažyn eis, 
bet didyn ir laimės nebus- galo. 

Taigi, neišsemiamas tų linksmybių gausumas bus 
antras lašas amžinos laimės, prirengtos išrinktiesiems 
danguje. Tą pasitenkinimo pilnybę, kurią turės išrinktieji, 
nurodo Šventasis Raštas gražiuose palyginimuose, saky- 
damas: Dangus tai vestuvės; išrinktieji nešios ant galvų 
nevystančius garbės vainikus; žibės, kaip saulė; giedos 
amžiną giesmę... Visa tai patvirtindamas Išganytojas sako: 
„Džiaukitės ir linksminkitės, nes jūsų užmokestis gau- 
sus danguje“ (Mat. 5, 12). Vienas mokyčiausių Sventojo 
Rašto dėstytojų sako paskui kitus Bažnyčios Mokytojus: 
„Ką tik Šventasis Raštas sako mums apie Rojaus mėga- 
sčius, apie skaisčias jo upes, vaisius, gražius medžius, — 
galime tai be jokios klaidos, žodis žodin manyti apie 
dangų; ir kodėl gi taip neturėtų būti? Jeigu žemės Ro- 
juje Adomas naudojosi tomis visomis gėrybėmis, tuo la- 
biau gerėsis jomis Šventieji dangiškame Rojuje“ (Corne- 
lius a Lapide). 

Toks bus dangiškasis užmokestis kūnui! Ten aša- 
ros nebeplūs; ten skausmai nekankins; darbas nebevar- 
gins; mirtis nebegrąsins; ten bus neišsemiamas visokių 
gėrybių šaltinis! Žmogau! kai nebekentėsi, niekados ne- 
beverksi, niekad nebemirsi, o per amžius turėsi lig valiai 
visokių gėrybių, gėrėsies visokiomis linksmybėmis, — gerai 

suprasi Apaštalo žodžius: „Sio laiko kentėjimai negali 
lygintis su būsimąja garbe, kuri bus mumyse apreikšta“ 
(Rom. 8, 18). Toji laimė, dieviška ramybė, „visokį išma- 
nymą perviršijanti“ (Pil. 4, 7) bus išrinktųjų dalis dan- 
guje. Ne veltui Bažnyčia, mūsų Motina, išleisdama savo 
vaikus iš to pasaulio į kitą gyvenimą, paskutinį kartą lai- 
mina ir meldžiasi: „Amžinąjį atilsį duok mirusiems, Vieš- 
patie! Ir amžinoji šviesa jiems tešviečia. Tegul atsilsi ra- 
mybėje“... 


II. Pažvelkime dar, koks užmokestis, kokia laimė 
laukia žmogaus sielos danguje. Tiesą pasakius, žmogaus 
esybės negalima padalinti; pasakyti: šitai bus kūnui, o 
tai — sielai, nes kūnas ir siela yra angštai sujungti; to- 
dėl kūno laimę, kurią paminėjau, jaus ir siela; tačiau be 
to, jinai turės atskirą užmokestį, kursai bus tarsi dangiš- 
kos laimės vainikas; būtent: išrinktieji danguje Dievą re- 
gės, Juo džiaugsis... 

„Dabar mes matome, — sako šv. Povilas apašta- 
- las, — atspindyje lyg mįslę, tuomet gi veidu į veidą; 
„dabar aš pažįstu dalimi, tuomet pažinsiu, kaip ir esu 
pažintas“ (I Kor. 13, 12). Dabar matome Dievą, tarytum, 
sutvertų daiktų atspindyjė, ar paslapčių ir stebuklų mįs- 
lėje; tada regėsime Dievą ne iš dalies, kaip Abraomas 
Angelų pavidale, ne kaip Mozė degančiame krūme, ne 
kaip Apaštalai Taboro kalne šviesos debesyje, bet vei- 
du veidan: pažinsime Jį, kaip Jis mus pažįsta, „Mes ma- 
tysime, kaip Jis yra“ (I Jon. 3, 2), Jo visoje didenybėje 
ir galybėje. 

Tada tai galėsime „suprasti draug su visais Šven- 
taisiais, koks yra platumas, ilgumas, aukštumas ir gilu- 
mas; taip pat pažinti perviršijančią visokį žinojimą Kris- 
taus meilę, kad būtumėte pripildyti viso Dievo pilnumo“ 
(Ef. 3, 18). „Dabar pasilieka tie trys dalykai, tikėjimas, 
viltis, meilė; tačiau didžiausis tarp jų yra meilė; meilė 
niekumet nepaliauja“ (I Kor. 13, 8-—18). Tuokart, aiškiai 
Dievą matant, tikėjimas išnyks su savo paslaptimis, įgi- 
jus mums Dievą, viltis taip pat paliaus buvusi, bet mei- 
lė pasiliks ant visados, tik žydės kaskart naujais žiedais. 
Kai būsime „pripildyti viso Dievo pilnumo“, su džiaugs- 

mu kartosime Pranašo žodžiūs:“ „Viešpats didis ir be 
galo girtinas mūsų Dievo mieste... Kaip girdėjome, — 
taip matėme Galybių Viešpaties mieste, mūsų Dievo 
miestę“ (Ps. 47, 2—9). 

Štai pirmasis laimės laipsnis išrinktųjų sielų danguje; 
šitlaimė Dievą regėti, kiek galime tai suprasti, kas nesu- 
prantama yra net angelams. Kad šiek tiek įsivaizduotu- 
mėt tą džiaugsmą, — pažiūrėkite į nekaltas sielas, de- 
gančias Dievo meile ant žemės! Pažiūrėkite, kas jų šir- 
dyse dedasi anose valandėlėse, kada Viešpats kartais 
praskleidžia uždangą, leidžia pajusti savęs artumą, dan- 
gaus. saldybę. Tuokart liepsnoja meile jų širdys; jie ne- 
beatmena nei savęs, nei kitų; nežino patys, kur besą: 
danguje, ar ant žemės — „ar kūne, nežinau, ar be kū- | 
no, nežinau; Dievas žino“, — sakosi apie save šv. Po- 
vilas, kurs buvo pagautas net į trečiąjį dangų. „Ir ži- 
nau, kad tas žmogus, — ar kūne, ar be kūno, nežinau, 
Dievas žino, buvo pagautas į Rojų ir girdėjo slaptin- 
gus žodžius, kurių nė vienam žmogui nevalia sakyti“ 
(II Kor. 12, 2-—4). 

Prisiminkite akimirksnius, kada žmonės „prispausti“ 
Dievo garbės -— nebegalėdami kūne kęsti tos begalinės 
laimės, šaukės į Dievą, kaip šv. . Efremas: „Truputį pa- 
sitrauk nuo manęs, Viešpatie; šiek tiek pašalink savo 
malonių bangas, nes mano kūnas tokios gausybės jau 
išturėti nebegali“. Sv. Pranciškus Ksaveras kartais mal- 
daudavo: „Gana, Viešpatie, gana; nenorėk, meldžiamasis, 
šiame mirtingame gyvenime duoti tokio džiaugsmo! ver- 
čiau pašauk mane į kitą gyvenimą ir įdangišką tėvynę; 
nes kas sykį patyrė Tavo saldybės, tam be Tavęs čia 
gyventi kartų...“ Tai tik dangaus džiaugsmo lašai, kurie 
retkarčiais nukrinta sielon, mylinčion Dievą. Bet kas 
darysis tada žmogaus sieloje, kada Šventieji gers iš Die- 
vo gausumo, kai Viešpats girdys juos gausiai ne lašais, 
bet iš savo gėrio upelio. (Ps. 35, 9). 

Toks tai dieviškas užmokestis“ sielai regėti Dievą 
per amžius. Bet ir čia dar negalas. Kaip geležis, įmesta 
ugnin, kiaurai persigeria karščiu ir beveik ugnim vir- 
sta, — taip ir siela, deganti Dievo meile, susivienijusi 
su Viešpačiu, atsimainys, įgys beveik dieviškas savybes. 

r. 

„Mes visi žiūrime atidengtu veidu lyg veidrodyje į Vieš- 
paties garbę ir esame keičiami kaip Viešpaties Dva- 
sios į tą patį paveikslą iš skaistumo į skaistumą“ (Il Kor. 
3, 18). Tas šv. Povilo palyginimas šiek tiek nušviečia 
neišaiškinamą dalyką. Kaip veidrodyje atsimuša mūsų 
veidas, taip mūsų sieloje, nors dažnai suteptoje, atsi- 
spindi Dievo paveikslas; bet apvalytos sielos, stoju- 
sios Viešpaties akivaizdoje, gražiausiai savyje atspęs 
dieviškąją Esybę, pataps gyvais Dievo paveikslais. „My- 
limiausieji, — sako apaštalas šv. Jonas, — dabar mes 
esame Dievo vaikai; bet dar neapsireiškė, kas būsime, 
Mes žinome, jog, kuomet apsireikš, būsime į Jį panašūs, 
nes Jį matysime, kaip Jis yra“ (I Jon. 3, 2). 

Tai bus didžiausia žmogaus laimė. Sv. Anzelmas 
sako: „Ten danguje, Dievo prieglobstyje ir Dievuje, gaus 
jis visokių sielos ir kūno gėrybių, kokių nei akis ne- 
matė, kokių nei ausis negirdėjo, nei žmogaus širdis ne- 
svajojo. Dėl ko tat, vargše, marus žmogau, rūpinies ir 
darbuojies veltui taip daug, kad tau tereikia tik to gera? 
Pamylėk Jį, trokšk jo; tikrai tau užteks, nes jame visa 
yra. Ko gi nori, mano kūne? ko, mano siela, trokšti? 
„ Ten, ten yra visa, ko tik. norėti, ką mylėti galite! Jei 
mėgi grožybę? štai „teisingieji, kaip saulė, žibės savo 
Tėvo karalystėje“. Jei tau patinka smarkumas, ar nar- 
sybė, ar kūno laisvė, kuriai niekas negali prieštarauti? 
„Bus jie, kaip Dievo Angelai danguje“. Jei ilgas gyve- 
nimas geroje sveikatoje, — „ten yra geroj sveikatoje am- 
žinastis ir amžina sveikata, nes teisieji visados gyvęs ir 
teisiųjų išganymas nuo Viešpaties“. Jei sotumas? „bus 
pasotinti, kada pasirodys Viešpaties garbė“. Jei gėrimas? 
bus pagirdyti Viešpaties Namų gausumo. Jei miela tau 
gražūs giedojimai, — ten angelų chorai Dievui gieda be 
paliovos“. 

„Jei kokia nekalta linksmybė? upeliu savo saldumų 
girdys juos Dievas. Jei išmanymas, — pati Dievo iš- 
mintis parodys jiems save. Jei bendravimas, — mylės 
jie Dievą labiau, kaip save, ir tarp savęs mylėsis, kaip 
save patys, o Dievas juos — labiau, kaip jie patys save: 
Jis Save ir juos Savyje. Jei santaika? visų jų bus viena 
valia, nes neturės jie kitos, kaip tik Dievo valią. Jei ga- 

lybė, -— bus jie visagalintys savo valia, kaip Dievas sa- 
vo. Jei garbė ir turtai, — Dievas savo gerus ir teisin- 
gus tarnus pastatys ant daugelio. Be to, jie bus vadi- 
nami Dievo vaikais ir dievais, ir kur bus Sūnus, ten 
bus ir jie, — tėvainiai, tiesa, Dievo ir Kristaus draugtė- 
- vainiai. Jei tikroji ramybė, — bus jie taip įsitikinę, jog 
niekad, jokiu būdu tų, geriau sakant, to gera jiems ne- 
stigs, kaip bus tikri, kad savo valia to nepraras; kad 
meilės Dievas, Jį mylintiems, prieš jų norą to neatims... 
'O koks ir keleriopas yra džiaugsmas, kur toksai, tūle- 
riopas gerumas? Žmogaus širdie! širdie nepatenkinta, 
širdie vargų prityrusi, dar nelaimių prislėgta! — kaip tu 
linksminsies, jei to visa gausiai turėsi!“ 

Kad pilną Bažnyčios mokslą turėtumėt, — pridur- 
siu, jog amžinoji garbė, dangaus džiaugsmas, bendras 
visiems Sventiesiems, nebus vienodas. „Kiekvienas gaus 
savąjį užmokestį koks buvo jo darbas“ (I Kor. 3, 8). 
Kristus stačiai sako: „Mano Tėvo namuose daug buvei- 
nių“ (Jon. 14,2). Ir šv. Povilas tvirtina: „Kitoks saulės 
skaistumas, kitoks mėnesio skaistumas ir kitoks žvaigž- 
džių skaistumas; nes žvaigždė nuo žvaigždės skiriasi 
skaistumu, taip ir mirusiųjų prisikėlimas“ (I Kor. 15, 41). . 
„Bet kiek ir kurie bus laipsniai, ar kiti gyvenimai Vieš- 
paties išrinktųjų, atatinką jų nuopelnus ir meilę, — sako 
teisingai šv. Augustinas, — kas mokės suprasti, suskai- 
tyti ir apsakyti. Tai tikra, kad tas skaistybės ir gar- 
bės skirtumas nė kiek negadins bendros visų laimės, 
niekame jos nesumažins. Kaip Angelas neturi pavydo 
Arkangelui; kaip žmogaus akis neužvydi rankai, ranka gi 
galvai, — taip pat ir tarp dangaus Palaimintųjų negali 
atsitikti nė jokio, nors ir mažiausio šnairavimosi, pavydo, 
ar nepasitenkinimo. Prie didesnių, ar mažesnių dangaus 
dovanų būtinai ta bus pridėta: nereikalauti daugiau už 
tai, ką kiekvienas gaus“. 

* * 

Mieli Klausytojai!  Numanau, kad teapsakiau jums 
tik dalelę tos laimės, kuria džiaugias Išrinktieji danguje. 
Visi vienok turite pripažinti, kad ir tas džiaugsmo tru- 
pinėlis, kokį aš tegalėjau parodytį, vertas yra mūsų di- 

džiausio rūpesčio. „Taigi ieškokite visų pirma Dievo 
karalystės ir Jos teisybės; O visa tai bus jums pridėta“ 
(Mat. 6, 33). „Ieškokite, kas yra aukštai, kame Kristus 
sėdi Dievo dešinėje, pamėkite tai, kas yra aukštai, ne 
kas žemėje“ (Kol. 3, 1). Kad jumyse sužadinčiau dan- 
- giškos garbės troškimą, — pasinaudosiu šv. Jono Auk- 
saburnio žodžiais: Jei prižadėčiau seniams, kad išnyks 
visos rūkšlės nuo jūsų veido, pranyks žili plaukai nuo 
jūsų galvos, silpnas kūnas įgys naujų jėgų, sugrįš jums 
maloni, žydinti jaunystė, kurioje pragyvensite šimtą metų 
be tų metų, visados gražūs, stiprūs, sveiki... tai ko man 
nesiūlytumėt už tų pažadų įvykdymą? Dabar pasakykite 
patys, jei danguje nieko jums kita nežadėčiau, tik am- 
žiną jaunystę — ar nesirūpintumėt visa ko padaryti, 
kad ją įgytumėt. Ta viena mintis turi uždegti jūsų šir- 
dyse karščiausį dangaus troškimą ir paraginti, kad vi- 
sokias sunkenybes laikytumėt nieku, by tik įsigytumėt 
dangų. Tuo labiau, kad Kristus ne tik „perkeis mūsų 
žemumo kūną, padarydamas jį panašų į savo skaistymo 
kūną“ (Pil. 3, 21), bet ir „ko akis neregėjo, nei ausis 
negirdėjo, nei į žmogaus širdį neįėjo, Dievas prirengė 
tiems, kurie Jį myli“... a 

Todėl šiandien visi tarkime su šv. Povilu: „Kas gi 
atskirs mus nuo Kristaus meilės? ar vargas?“ Niekad, 
nes vargas atsimainys į saldžiausį atilsį „Ar suspau- 
dimas?“ Ne, juk prispaudimas bus pakeistas maloniau- 
sia ramybe. „Ar badas?“ Irgi ne, nes danguje būsiu 
pasotintas gardžiausiais saldumynais! „Ar plikumas?“ 
Ne, juk ten vaikščiosiu apsirėdęs karališkais rūbais. „Ar 
persekiojimas?“ Ne, nes už tai gausiu pergalėjimo vai- 
niką. „Kas gi tat mus atskirs nuo Kristaus meilės“ ir 
dangaus? „Ar kalavijas?“ O ne, kalavijas manęs neat- 
skirs nuo Dievo ir dangiškos tėvynės, nes jo plienas 
taps kankinio palme. Tai šventoji tiesa — „šio laiko 
kentėjimai negali lygintis su būsiančia garbe, kuri bus 
mumyse apreikšta“. Baikime su Apaštalu: „Esu tikras, 
kad nei mirtis, nei gyvenimas... nei dabartiniai, nei būsi- 
mieji dalykai... nei joks kitas sutvėrimas negalės atskirti 
mūsų nuo Dievo meilės, kuri yra mūsų Viešpatyje Jė- 
zuje Kristuje (Rym. 8, 35—39). Amen. 


10. 


21. 


12. 
13. 
14. 


Turinys 


pusl. 


Žmogaus tikslas: žemė yra ištrėmimo vieta, dan- 
gus — amžina mūsų tėvynė 3 2 : - - 
Apreiškimas: kaip Dievas tėvišku rūpesčiu duoda 
save ir savo valią žmonėms pažinti; kaip tas Dievo pa- 
žinimas ir Jo šv. valios vykdymas yra žmonėms reikalingas 
Apreiškimo šaltiniai: Šventasis Raštas, 
Padavimai ir jų aiškintoja Ca 
Apaštalų Tikybos Išpažinimas: tikėjimo iš- 
pažinimo vienybė ir jo neatsimainymas 

Tikėjimas: kas tai yra tikėjimas, kurios jo ypatybės 
ir kaip jo reikia laikytis 

Tikėjimo paslaptys: apreikštojo Dievo tikėjimo 
paslaptys neišvengiamos, net reikalingos . 
Netikėjimas: netikėjimas dažniausiai kyla iš neži- 
nojimo, iš puikybės ir nedoro gyvenimo 

Dievas: protas ir sąžinė atskirų Žmonių ir visos žŽmo- 
nijos rodo, "kad yra Dievas 

Švč. Trejybė: ką kiekvienas krikščionis turi žinoti 
apie Švč. Trejybę, kad toji nesuprantama paslaptis re- 
miasi aiškiais Kristaus žodžiais ir kad ta didžiausia pa- 
slaptis žmogaus protui neprieštarauja 


Dievas Sutvėrė jas, kiek tai rodo dangaus ir žemės 


apsvarstymas 

Pasaulis: kada Dievas sutvėrė dangų ir žemę, kokioj 
eilėje sutvarkė sulig Šventuoju Raštu ir ką sako mums 
apie tai tikras mokslas 2 a š o p š 
Apvaizda: yra Viešpaties Apvaizda, jos nepripažinimas 
tuščias o 

Angelai: Angelai yra, jų privalumai ir uždaviniai 
Nupuolusieji angelai: angelų nupuolimas ir jų 
itaka žmonėms 4 p 2 š A Ž ra CS š 

15 


64 


70 


77 


86 
92 


97 

pusl. 
15. Žmogaus sutvėrimas: Žmogaus ant žemės alsi- 
radimas ir nuostabūs jo privalumai . Ė E ž „192 
16. Sielos nemarumas: įrodymai, kad ne veltui tikįs 
išpažįsta: „Žmogaus siela nemiršta“ . |. , a 
17 Žmogaus nupuolimas: kaip ji skelbia Šventasis 
Raštas, visos žmonijos padavimai ir mūsų pačių prigimtis . 116. 
18. Kristus, tautų laukiamas: kaip Dievas ruošė nu- 
puolusius žmones prie ateisiančio Išganytojo ir kaip visos 
tautos ilgėjosi Atpirkėjo 
19. Švenč. Panelės Nekaltas prasidėjimas: 
visi per amžius ramiai tikėjo, Mariją esant nekaltai pra- 
dėtą; tik, reikalui atsiradus, Bažnyčia viešai paskelbė Švč. 
Panelės Nekaltą Prasidėjimą, kaipo tikėjimo tiesą . „ 132 
290. Kristaus Įsikūnijimas: Nekaltas Švenč. Panelės 
gyvenimas ir jai Įsikūnijimo paslapties apreiškimas . . 139 
21. Kristaus gimimas: Išganytojo gimimo aplinkybės . 145 
22. Kristaus gyvenimas: Jo kūdikystė, kelionė Aigiptan 


109 


124 


ir gyvenimas Nazarete . 151 

23. Kristaus mokslas: Kristaus tikėjimo ir dorovės 
mokslas : Ž A Ž ž š Ž 158 

24 Kristaus stebuklai: kokius stebuklus darė Kristus 
ir kaip jie liudija Kristų esant Dievą |. ž ž 5 „ 165 


25. Kristaus Asmuo: Aipirkėjo šventumas, Jo dorybės . 171 
26. Atpirkimo paslaptis: toji nesuprantama paslaptis 

rodo „Dievo galybę ir išmintį“ . " š A . k Lai, 
27. Kristaus kančia: Išganytojo kančios istorija . 87 
28. Kristaus mirtis: Atpirkėjo nukryžiavimas ir mirtis 


ant kryžiaus - — 195 
29. Jėzaus palaidojimas: Išganytojas palaidotas nu- 

žengė į pragarus 202 
30. Kristaus iš numirusių atsikėlimas: Išgany- 

tojas tikrai prisikėlė ir pasirodė gyvas . Ė Č S „ 210 
31. Kristaus įžengimasį dangų: „įžengė į dangų, 

sėdi Dievo Tėvo dešinėje“ . S Ė „217 


32. Teismas: Kristus atleis teisti, teismas bus dvejopas, 
kaip įvyks paskutinis teismas . |. |||. | |» | |. 224 


39. 


40. 


41. 


42. 


43. 


44. 


46. 


„ Šventoji Dvasia: Šventoji Dvasia yra tikras Dievas, 


Ji kyla iš Tėvo ir Sūnaus 


„ Šv. Dvasios atsiuntimas: stebuklingas Šv. Dvasios 


atsiuntimas ir nuostabūs to vaisiai 


Kristaus Bažnyčia: Bažnyčios pradžia, išsiplėti- 


mas ir dabartinis stovis 
Bažnyčios galva: pirmas popiežius buvo šv. Petras, 
Apaštalų kunigaikštis; dabar Jo įpėdinis Pijus XI 


„Bažnyčios neklaidingumas: kame popiežius 


yra neklaidingas ir koksai to neklaidingumo pamatas .' 
Kristaus Bažnyčios žymės: kurios tikrosios 
Bažnyčios žymės; Katalikų Bažnyčia jas turi; kitoms baž- 
nyčioms jų stinga Ž sa 
„Be Bažnyčios nėra išganymo“: Katalikų Baž- 
nyčia nekenčia klaidingų mokslų, bet gailisi pačių klys- 
tančiųjų 

Šventųjų bendravimo kovoją nariai: trum- 
pa Bažnyčios kovų istorija . 
Šventųjų.bendravimo keėnčią nariai: sielos 
skaistykloje kenčia, mes jas galime gelbėti 

Šventųjų bendravimo besilinksminą na- 
riai: yra Švėniųjų danguje, už mus jie meldžias, mes pri- 
valome šauktis jų užtarimo 

Nuodėmių aHeidimas: Kristaus Bažnyčia turi 
galią nuodėmėms atleisti; jas atleidžia krikšto, atgailos 
ir paskulinio patepimo sakramentais . 

Kūno iš numirusių atsikėlimas: kūnai kelsis 
iš numirusių; jų atsikėlimas yra reikalingas ir galimas; 
kokie kūnai bus prisikėlę iš numirusių? . 

Pragaras: yra pragaras, jo kančios amžinos 

Dangus: kokios laimės pritirs žmogaus kūnas danguje, 
kokios — siela? 

